
			פתח דבר

			המחקר המודרני של הקבלה שהחל עם פעילותו המונומנטלית של מורי פרופ' גרשם שלום, חשף עולם תאוסופי, הציג תפיסות קבליות בנושאים מגוונים, עקב אחרי ספרים, נדפסים וכתבי־יד, ואף ההדיר רבים מהם בשיטה מדעית, עד כדי יצירת תמונה רבת היקף של העולם הקבלי. המחקר שבא בעקבותיו הרחיב את השערים, העלה מן הנשייה מקובלים נוספים, ואף נטה לכיוונים חדשים ושונים של מחקר. ולמשל, דברים שהיו בחזקת ודאי, לפתע קיבלו בסופם סימן שאלה. בהם בולטת שאלת זהות מחברו של ספר הזוהר. מכל מקום, פנים חדשות באו לכאן.1 בכללם יש למנות את מחקריו של ההיסטוריון, פרופ' יעקב כ"ץ, שנתן דעתו לקורלציה בין יסודות הלכתיים לבין תפיסת העולם הקבלית, ועם שכַמות מחקריו בנושא זה מועטת היתה אולם איכותם בהיותם פורצי דרך השפיעה על תחומי מחקר הקבלה. במהלך זה נטל חלק חשוב פרופ' מאיר בניהו, ובייחוד במאמרו הנודע 'וויכוח ההלכה עם הקבלה'.2

			שאלה שהטרידה את הח"מ היתה בכיוון הפוך מזה של ההיסטוריון. נקודת המוצא היתה העולם בהווה. מהו זה שלימוד כתבי קבלה אינו מעשה שבכל יום, ולא כל אדם ימצא בו ידיו ורגליו,3 ואילו עיון בספרות הלכתית בדורות האחרונים, ובעיקר בסידורי תפילה ובריטואל היומיומי, מצביע על שילוב ניכר (מפורש או משתמע) של מוטיבים קבליים. במרוצת השנים מופיעים חיבורים הלכתיים, שבהם משולבים דינים תוך אמירה מפורשת שיש סוד בדבר לנהוג כך, או כאלה שהרקע הקבלי אף אינו מצוין במפורש, ויש הנחיות שלא נולדו אלא על ברכי עולם הקבלה — וכל אלה הופכים להיות חלק אינטגרלי של עולם ההלכה המסורתי. הציבור, במגזרים שונים ובמידות משתנות, מושפע מכל אלה. מבט־על בתולדות החיים הדתיים בעת החדשה מצביע על מנהגים קבליים הנהוגים בציבור (ולאו דווקא מתוך ידיעת המקור או הטעם הקבלי כשלעצמו), שקליטתם הולכת וגוברת. ובכך בעצם נסגר מעגל. הקבלה צמחה (כמעט מתוך אך בוודאי) בתוך עולם ההלכה, ובסופו של דבר צָבעה את ההלכה באופיה שלה.

			אין בדעתי להסביר זאת מבחינה פסיכולוגית, סוציולוגית או היסטורית וכל דרך אחרת. לנגד עיניי מתייצבת הספרות הכתובה רבת השנים, על דרשותיה ודרישותיה, וקוראת: ראה נא את תמונת העולם, את אורח החיים, המשתקפים מבין דפיי. בוודאי, אין כל התקופות, בזמן ובמרחב, זהות. זהו תפקיד החוקר לבדוק תהליכים ושינויים בתשומת לב ובשום שכל. למעשה, בספריי הקודמים העליתי נושאים (או אישים) ספציפיים, והראיתי, כמדומה, את גלגולי הלבושים השונים בהופעתם ההיסטורית תוך ציון מידת התקבלותם. לצורך כך נבדקה ספרות ענֵפה מתחומים שונים, נדפסים וכתובי־יד מאז המאה השתים־עשרה, כדי ליתן עד כמה שאפשר תמונה מֵרבית.4 ואילו בחיבור הנוכחי אני מבקש אפוא להציג, למיטב הבנתי, במבט פנורמי את האידיאולוגיה הקבלית בערכיה המרכזיים, ולהצביע על יישומם בחיי היומיום. מן העיון במקורות מתברר שאי־אפשר לדלג על תחום מחקרי עשיר זה אלא אם כן מוותרים על קבלת תמונת העולם התרבותי היהודי בצורה מלאה ואמינה. רק עיון משווה ורציף במוקדי החיים הדתיים עשוי להפיק את המירב.

			לפיכך, לרוב לא נזקקתי לדון בדרך היסטורית, אלא בפרק ג (בנושא חדירת הקבלה להלכה), ועיקר הדיון נסב מטבע הדברים על הפן הפנומנולוגי. ממילא לא נידונו כל ההיבטים שבכל הסוגיות שהועלו אלא אם כן היתה לכך השלכה מעשית. רשמתי את היסודות העיוניים כפי שעלו בדעתי, אם כי מובן שאפשר לסווג ולמיין גם בדרך אחרת. ואף במסגרת זו לא יכולתי להביא את כל מראי המקום למקורות, כי אז תִרבה עלינו הדרך ומרוב עצים לא נראה את היער.

			בנושאים הקשורים בהגדרות מורכבות של מושגים (כגון סימבוליזם, תאורגיה, מיסטיקה ועוד) לא נכנסתי לבירורים הדקדקניים כל שלא היה בהם כדי עניין מהותי בנושאים שנידונו במסגרת זו. לפיכך גם אין אני עוסק בהנהרת מושגים או תופעות כגון התבודדות, כוונות, דבקות וכיוצא באלה.

			אף זאת, איני עוסק בטכניקות או בחוויות של יחידי סגולה, מיסטיקנים או מגיקנים, אלא באורח החיים היומיומי במרחב הציבורי כפי שהוא נצבע במחשבה הקבלית. נכון שיש זרמי מחשבה שונים, ובאמת לעתים גם היישומים המעשיים מתגוונים, ואז לא אחמוק מדיון בהם. מטבע הדברים נעיין בספרות הקבלית התאוסופית־תאורגית. 

			ר' חיים מוולוז'ין מספר על רבו הגר"א 'שמעולם לא הזכיר שֵם שום [=איזשהו] חכם שהשיג עליו ברובא דרובא, רק כפי שיטתו היה יושב ודורש'.5 אף אנו השתדלנו לא לעסוק בניגוח עמדות אחרות, אלא להלוך לפי דרכנו בהצגת הנושא. נקטנו שיטתו של ר' אשר ב"ר שאול מלוניל: 'ראיתי ... אנשים מזלזלים בהם מפני שאין יודעים טעמם, וכתבתי את אשר זכרתי מהם להיות לזכרון לנו ולדור אחרון. והבאתי ראיות מן ... ומן ... וממה שמצאתי בהגדה, ונתתי טעם לקצתם ... כי לא לתוהו נהגו בהם הראשונים'.6

			אחד הדברים המענינים העולים מן החומר המובא בחיבור הוא מרכזיות עולמה ומעמדה של צפת שבמאה הט"ז. אישים וחכמים מעולים ידעה צפת בימי גדולתה — מהם שהקבלה היתה לב הוויתם ומהם שראשם בתחומים אחרים אך נופם נטה לקבלה. חכמי הקבלה מעורים היו בעולם העיון והמעשה כאחד, ומתוך שצמחה בה ספרות עשירה כן גברה והלכה השפעתה במרחב התרבותי היהודי ואף חרגה מעבר לגבולותיה הגאוגרפיים. ובעצם את פירותיה אנו מבקשים לחשוף.

			הפרק הראשון לפנינו הוא בבחינת מבוא, ועיקרו הצגת קווי אופי המייחדים את הקבלה (במסגרתה הפרקטית) לעומת ההלכה. הפרק השני, שהוא מרכז הכובד של החיבור,7 מפרט את היישום המעשי העולה מן ההיבט התאולוגי העיוני של הקבלה, ובכך מאשש את עמדתנו בדבר השילוב המורכב של הגות ומעש בריטואל הקבלי. הפרק השלישי דן במצוי לעומת הרצוי. היינו, שאלת התפשטות ה'הלכה' הקבלית בספרות ההלכה ובציבור, וההתמודדות עם קליטתה.8 הפרק הרביעי יעסוק בדוגמה ספציפית של היחס ללימוד הזוהר,9 הספר הקלאסי של הקבלה, שבוודאי היה בו כדי להתוות ואף להקל על המציאות הנידונית בפרק השלישי. הפרק האחרון יפנה את הזרקור לעבר התקבלות הזוהר בצפון אפריקה, כדגם בולט של השפעת הזוהר (והקבלה) בחיי היומיום.10

			הדגשנו בגוף הספר (ולא בהערות שבשוליים) שמות של ספרים, פרט לאלה הנזכרים במובאות. את הזוהר לא הדגשנו מטעמים מובנים. הדגשות בתוך מובאות הן משל המחבר, אלא אם כן צוין אחרת.

			 

			 

			 

			 

			
				
					1	וראה שלום, עוד, עמ' 125. ראה גם חביבה פדיה, 'אחרית דבר לספרו של ג' שלום', זרמים ראשיים במיסטיקה היהודית, תשע"ו, עמ' 451-357.

				

				
					2	נדפס בדעת, 5 (תש"ם), עמ' 115-61.

				

				
					3	למשל, חלק מתלמידי בית־מדרשו של הגר"א, שהיה גם מקובל, פרש מלימוד תחום זה משום החשש מפני עוצמתו שמא יגלו בו פנים שלא כהלכה.

				

				
					4	אני שמח שכיוון זה החל לחדור גם לעולם החרדי, שאינו אמון על הכללים המדעיים, שהחל לבדוק נושאים שונים בצורה שיטתית, ואף בכתבי־יד שלחו את ידם לטובה. אולם עדיין לא קיבלו עליהם עול המשמעת האקדמית הקפדנית, ולא תמיד, לצערנו, נכתבת האמת, כל האמת ורק האמת. לדוגמה אחת בלבד אציין מהדורה חדשה (בני־ברק תשנ"ט) של הסידור האשכנזי שנדפס במקורו בטיהינגן ש"ך. המהדיר פירש את החיבור תוך התאמה למקובל כיום בחוגים מסוימים, ובכך קיפח את דמותו המקורית ונתקלקלה השורה. ראה חלמיש, חקרי, עמ' 278 והערה 46.

				

				
					5	נדפס כהקדמה במסכת שביעית עם פירוש שנות אליהו, ירושלים תשנ"ד, עמ' יד.

				

				
					6	פתיחת ספר המנהגות, מהדורת ש' אסף, ספרן של ראשונים, ירושלם תרצ"ה, עמ' 129.

				

				
					7	והוא ביסודו עיבוד והרחבה של מאמרי, 'קבלה כהתרחשות', דעת, 70 (תשע"א), עמ' 33-5. 

				

				
					8	ויש שאדם כותב קונטרס פרטי קטן, המכיל תפילות שונות כמו בריך שמיה, או תפילה קודם נטילת לולב וכדו' מספר שערי ציון. כך הוא 'ספר קיצור כונות ותפילות שלי יעקב אלמנצי שנת התקע"ט מפאדובה', המכיל תשעה דפים, והוא בכ"י בהמ"ל 4527. להשלמת דברים אפנה את הקורא למאמרי הרחב: 'מקובלים לעומת פוסקים — מגמות שונות בשאלת ההכרעה', עיונים חדשים בפילוסופיה של ההלכה, בעריכת א' רביצקי וא' רוזנק, ירושלים תשס"ח, עמ' 210-181. לבירורים נוספים מוזמן הקורא לעיין במאמרי, 'משהו על "היגיון" במערכת יחסי קבלה והלכה', בדרכי שלום — עיונים בהגות יהודית מוקדשים לשלום רוזנברג, תשס"ז, עמ' 550-537.

				

				
					9	והוא עיבוד של מאמרי בספר 'וזאת ליהודה', ספר יובל ליהודה ליבס, תשע"ב.

				

				
					10	והוא הרחבה של הרצאתי בכנס באוניברסיטת בן־גוריון בחורף תשע"ו.

				

			

		

	
		
			אקדמות מלין

			ציפי קויפמן סקרה בקצרה את השיטות השונות שדנו בשאלה, אם הרעיון קדם למעשה או המעשה הוא שהכתיב בסופו של דבר את הכיוון הרעיוני.11 לאחרונה הקדיש לכך אידל את ספרו, שלשלאות קסומות (תשע"ו), ובסופו נטען כי 'שאלת המפתח היא מה היה מרכז הכובד של אותם מקובלים — האם הם היו בראש ובראשונה תיאולוגים, שנאמנותם ליהדות גרמה להם לפרש מחדש ריטואלים שהתקבלו ברבים, או שמא היו חברים בקהילה מבצעת ריטואלים — כלומר מקיימת מצוות — המחפשת הבנה חיה, נושמת ומקפת יותר של מעשיה הדתיים? ... אני נוטה לבחור באפשרות השנייה'.12

			יעקב כ"ץ לא נזקק במפורש לשאלה זו, אך חשוב לקרוא את דבריו: 'ההשפעה העיקרית של הקבלה ניכרת במעשי המצוות הפולחניים, והשינויים בתחומים אלה על־פי הקבלה עוררו את תגובתם של המתנגדים ... משנוהג דתי מסוים, יהא חסר חשיבות מבחינה הלכית, נתפרש פירוש קבלי, הוענקה לו משמעות מטאפיזית שחייבה את קיומו בפועל'.13 מצד אחד, קיים 'נוהג דתי' שקדם ל'פירוש הקבלי', אך, מצד שני, קיימת גם 'השפעה קבלית' על 'מעשי המצוות הפולחניים' שהיא הקובעת את משמעותו למעשה. 

			אצל ג' שלום נשמעת דיכוטומיה, כפי שפתח את מאמרו המפורסם על ערך הדבקות בחסידות: 'התנועה המיסטית ביהדות עברה שני שלבים: אחד בעל אופי תיאוסופי בעיקרו שמצא את ביטויו בקבלה ואחד בעל אופי אנתרופוצנטרי (שבמרכז התעניינותו האדם)'.14

			ברם, בעיניי, כעקרון, אין מקום לקביעה קטגורית בתהליכים היסטוריים ותרבותיים, כי ראייה רחבה עשויה להצביע על מורכבות. ובאשר לקבלה, שהיא נושא ספרנו, יש לזכור שבסוף המאה השתים עשרה ובעיקר במאה השלוש עשרה נחשפה והלכה השקפת עולם או אידאולוגיה רחבת־היקף (גם אם בחלקה קשורה בתהליכים מקומיים חוץ־יהודיים), אשר אמנם יש בה חידוש רב בתכנים ובאופן החשיבה, ועם זאת היא רואה עצמה, ואכן היא כזו מעצם יסודה, חלק אינטגרלי מן המסורת הדתית הקיימת המשמשת לה אבני בניין, לפיכך אפשר לומר שהמעשה או הריטואל קדם. הרי אין להתעלם מן העובדה, שבאותה תקופה עדיין מתגבשת — פחות או יותר — המחשבה הקבלית, וחלק ניכר בתוכה נכתב במסגרת פרשנות לתפילה ולתלמוד (או לחלקו האגדי) או לטעמי המצוות, מסורת שהיא קיימת ועומדת, ובכללה אף המעשה הדתי. אולם גם בנקודה זו אפשר לטעון שהקבלה הלבישה על המסורת15 את רעיונותיה שלה, ולכן בעצם יש פה כביכול יצירתיות חדשנית, דהיינו המעשה נולד מחדש על ברכי האידאולוגיה החדשה, והיא שקדמה למעשה. ואכן עובדה היא שנוצרו הוראות חדשות — בין שהן ממש חדשות או שעניינן דרכי ביצוע מסוימות של ריטואלים קיימים. ולהלן נראה שאף דרכי הביצוע נושאות משמעות. 

			אידל עצמו כתב: 'מודעותו של אדם לרעיונות תיאוסופיים ואנתרופולוגיים מסוימים בלבד אינה גורמת להשתנותו. כדי להגיע לשלמותו ולשלמות האלוהות, עליו לנהוג כיאות ... עבור המקובל הבנה הנה הזמנה, שאין להימנע ממנה, לפעולה [הדגשה שלי — מ"ח] ... ויתרה מזו, אינו יכול לקייים את הפעילות התיאורגית המכוונת להשפיע על הייחודים העליונים'.16 גישה זו היא אחת מנקודות המפתח המרכזיות שהמחקר הממושך והמסועף שעמד ביסוד ספר זה הניב פרי דומה. הקורא הנאמן יגלה אותו על כל צעד ושעל, ובעיקר בפרק השני. 

			זאת ועוד, אין ספק שהעקרון החוזר ונשנה בספרות הקבלית שעבודת ה' היא לצורך גבוה17 עיצב בה במידה רבה את עולם המעשה וההגות כאחד. משמע, מבחינה כרונולוגית ברור שהמעשה קדם וגיבושו בהלכה ניצב כסלע איתן, אם כי אין להכחיש שגם במסגרת זו עמדה תפיסת־עולם כלשהי, מקראית או חז"לית. אך בביטויו בתרבות הקבלית הוא קיבל פנים חדשות — הן ביעד הן באופי והן בדרכי הפעולה. מעין 'זכור [את הבסיס] ושמור [את היישום] בדבור אחד נאמרו'. ברור אפוא שיש בתוצאה העומדת לפנינו, והיא מושא הדיון, מרקם דתי־תרבותי־סוציולוגי־פסיכולוגי מיוחד במינו. ובמאמר מוסגר יש להוסיף את אזהרתו, כמדומה לראשונה, של ר' יוסף ג'יקטילה, בהקדמתו לשערי אורה, שאין להשתמש בידע הקבלי לצרכים מאגיים. מרקם מורכב זה שולל מיניה וביה טעם לחשיפת המקור הראשוני (אלא אם כן אנו מבקשים לעסוק בחקר גלגולי הרעיונות, ובעצם לא נימלט הימנה גם בדיונינו, שהיא פרשה לעצמה).

			פעמים צץ רעיון קבלי חדש (למשל, נושא הגלגול שנעדר מן הספרות הרבנית18) והוא שיוצר מאליו הוראות מעשיות. כך שהתהליכים מורכבים למדי, ויש צורך לדון בכל נושא לגופו, לא 'המקובלים' ולא 'הקהילה', כלשונו של אידל, אלא הנקודה הספציפית על כל תובנותיה. לפיכך הכיוון של הספר הנוכחי הוא לבחון את עולם המעשה הן מתוך מקורותיו הרבניים הן מתוך 'היווצרותו' בעולם האידיאולוגי הקבלי, ולבדוק עד כמה שניתן מה הדמות הסופית שניתנה לו במסגרת אורח החיים היומיומי — האם נשאר במסגרת המקורית או שמא עוצב בדמות הקבלית וכך נתקבל? ואולי כל כולו פרי ההגות הקבלית החדשה?

			אחדד את הדברים. אפשר, כמובן, להציג שאלה תמימה: האם התאוסופיה הקבלית אמנם הפיקה הלכות חדשות? התשובה תהא שהשאלה עצמה מוטעית ביסודה. כל עוד הקבלה אינה באה להציג אידיאולוגיה ופרקסיס חדשים לצד, או כנגד, העולם ההלכי — אין לבקש ממנה יצירה מקורית חדשה. אדרבה, הרי היא פועלת וחושבת בתוך מסגרת מסוימת קיימת. לפיכך יש לדבר על הליכות חדשות כחלק ממסגרת ההלכות הקיימות. מטרת חיבורנו תהא אפוא להציג הנחות־יסוד במחשבה הקבלית שבעקבותיהן ייצרה הקבלה הליכות חדשות רבות או פירשה בדרכה מקורות מסורתיים קדומים.19

			הנה דוגמה פשוטה: בתלמוד, שבת סא ע"א, נידונה שאלה אם יש סדר לקשירת שרוכי הנעליים כאשר אדם נועל מנעליו. מן הדיון המפורט בגמרא עולה שיש אמוראים שכלל לא ראו בזה עניין הלכתי אלא נייטרלי לחלוטין, ודומה שכך התייחסו גם במשך הדורות. ביטוי פשוט לכך ניתן בפירושו של בית יוסף על הטור, סי' ב: 'הפוסקים השמיטו דין זה'. אולם הטור (שם) ור' יוסף קארו (שלחן ערוך, סי' ב ס"ק ד) קבעו זאת כהוראה מחייבת לנעול תחילה את הימנית. לעניות דעתי, לפחות באשר לר"י קארו, אישיותו הקבלית, שבעולמה הצד הימני הוא עניין קרדינלי, היא שתרמה לעצם ההכרעה ולתוכנה. מעתה ואילך, זהו הסדר המחייב.20 הרי לך נושא תלמודי פשוט, אולי אף נייטרלי לחלוטין, שמקבל אופי מיוחד וקפדני בעקבות החשיבה הקבלית הכללית.

			שוב, על מורכבות הנושא אביא מדברי אידל עצמו. הוא מדבר על 'ההבדל בין תפיסת חז"ל לגבי המצוות האלוהיות לבין פירושים שניתנו לה בקבלה. בעוד המסורת החז"לית ראתה את האלוהות כ'פרסונה' המקיימת מצוות, הרי בפירוש התיאוסופי־קבלי, המצוות הופכות לחלק בלתי נפרד מן הסדר האלוהי עצמו. על פי המקובלים ... אין האל רק בוחר לקיים את המצוות, אלא הוא בעיקר התגלמותו של הריטואל עצמו. עמדה זו מאפשרת להבין ביתר קלות את זיהויו של האל עם התורה או עם השבת'.21 ולדעתי אפשר להוסיף, כי בכך הוקלה השאיפה הקבלית־המיסטית להתפלל מתוך כוונה ראויה, ללמוד תורה לשמה ולקיים את כל המצוות — לא רק כדי לחקות את האל או לציית לחוקיו, אלא כדי לפגוש אותו, שהרי 'הקב"ה הוא עושה כל המצות'.22 

			בעבר כתבתי כי 'ניתן להיווכח, הגם שמתוך תמיהה, עד כמה תרם עולם הסוד בכל הזמנים תרומה בלתי מבוטלת לעולם ההלכה והמעשה ... נמצאת למד עד כמה העניקה הקבלה דפוסים, משמעויות וחיים חדשים למצוות ולאורח החיים. הקבלה מעצבת אפוא ממד חדש לעולם הדתי — בעיון ובמעשה כאחד'.23 ולכך אולי נתכוון הרמב"ן באומרו: 'והאדם צריך להאמין האמת במחשבתו, להודיע בדבור, ולאמת אותו בגופו, ר"ל במעשיו'.24 כלומר, הוא ראה בהגות ובמעשה תרכובת מאוחדת הכרחית.

			דומני שבהקשר זה יש לשים לב לכך שהאגדה זוכה למקום מכובד במסגרת הספרות הקבלית.25 זו האגדה שיש בה מעין המיתוס ומעין ההגות, זוכה למיקום מכובד, שעה שהעולם ההלכי הוא מעין תשתית יסוד. משמע, דברים חדשים עתיקים (מלין חדתין עתיקין, כלשון הזוהר ח"ב קפג ע"ב26). ולא מקרה הוא שאוקסימורון זה הושמע, ולא אחת, בקבלה ובחסידות (ומקובל ממרוקו, ר' אברהם אנקווה, קרא לספרו: חמר חדת ועתיק).

			ובוודאי אמורים הדברים לגבי ספרות המוסר, שמעצם טבעה היא מעין פופולריזציה של רעיונות השייכים לזרם מסוים, כגון: רבני, פילוסופי, קבלי, חסידי וכן הלאה.

			כמובן, המקובל יטען שאינו מחדש אלא חושף אמת פנימית הגלומה בתוך הטקסט הקדום.27 וכך נמצא שפעמים רבות מקובל מפרש מאמר, או הנחיה, תלמודי/ת, והקורא חש שיש פה פירוש מאולץ, והסיבה, ככל הנראה, להצדיק ולקשר בין שני העולמות ובכך להצביע על העקרון שמקורם משותף. זאת ועוד, עצם העובדה שאחד התְנאים ללימוד חכמת הקבלה הוא 'שימלא כרסו בש"ס ופוסקים',28 מצביעה על הזיקה המתמדת ביניהם, ומבחינה זו הריטואל אמנם קדם לעיון הקבלי. 

			עתה מבקש אני לחדד יותר את הדברים. במפגש של פוסט־דוקטורנטים שהתקיים לאחרונה באוניברסיטת בר־אילן הציג אחד המשתתפים, חגי פלאי, סיפור מעניין על האר"י. וכך לשונו:

			פעם אחרת ראה במצח איש אחד איך נרשם שם שאשתו תבעה אותו לדבר מצוה אלא שהיה בימי החול ולא רצה. ושאלתי למורי ז"ל מה ראה בו, וא"ל [=ואמר לי] כי ראה במצחו אות ג הפוכה ... והענין הוא כי אות ג' היא ביסוד ולפי שלא רצה להשפיע בה בבחי' היסוד לכן נתהפכה להורות על בלתי קיום הוראת פעולתו, ואמנם אין זה נחשב לעון לפי שהיה בימי החול ואלו היה נחשב לעון היתה אות זה הפוכה וחשוכה בלתי מאירה. אמנם כיון שהיתה מאירה מורה שאין זה נחשב לעון. וענין היותה הפוכה הוא כי הוא מורה בסוד הנקבה שממנה מנע גמילות חסד. כי כל אות הפוכה מורה על נקבה כאשר האות היא הפוכה מלמטה למעלה.29 

			והקורא שואל: כיצד נהג הבעל בפועל לנוכח תשובה זו? מצד אחד, האר"י הכיר בצרכיה של האשה, כפי שחכמי הלכה רבים בימי־הביניים פסקו בהתאם. מצד שני, עמדה המסורת במסכת עירובין שעונת תלמידי חכמים משבת לשבת בלבד. דילמה זו יכלה לצוץ אצל כל פוסק בכל דור. אבל האר"י לא העלה שיקול הלכתי אלא גורם על־טבעי. בסיפור המצוטט נוסף ממד בלתי הלכי במובהק, ועליו נצטרך עתה להרחיב.

			יש להניח שבמקורות קדומים מושג הפרד"ס נתפס בעיקרו במובן אופקי. אולם המקובלים, כבר במאה הי"ג, תפסו אותו במובן אנכי.30 כך הוא גם בהגותו של האר"י, כאשר הקביל את תחומי המקרא־משנה־גמרא־קבלה לארבעת עולמות אבי"ע. ישנה אמנם הייררכיה אך הכל 'אחדות שווה', כפי שקורה במערכת הספירות. והרי אין ספק שהספרות הרבנית היתה חלק אינטגרלי גם בעולמם של המקובלים. אולם אצל האר"י נתקבל תמהיל מיוחד שבו כל המרכיבים נתערבו זה בזה,31 וממילא כל מרכיב איבד משהו ממשקלו או מתוכנו הכללי. בתמהיל זה משום־מה, אם בגלל הכריזמה של האר"י ואם בגלל האמונה שהכל נתגלה אליו ממרומים או באמצעות גילוי אליהו, האספקט הקבלי הוא הדומיננטי.32 נראה אפוא כי הגילוי העל־טבעי נתפס אצל האר"י כצידו השני של מטבע ההלכה. משמע, אין לראות כאן שידוד מערכות בתוך ארבעת המרכיבים, אלא התלכדות משותפת. 

			במסגרת תמהיל זה אכן נוצרת אנומליה מסוימת מבחינת המקובל בעולם ההלכה, אך לא היה זה מאורע חד־פעמי. ולפיכך יש בה כדי לחזק, לפחות באופן חלקי, את ההנחה המרכזית בספר שהאידיאולוגיה הקבלית יצרה הנהגות או הלכות משלה. למשל, ענין העז;33 פסק דין שניתן על פי רוח הקודש;34 עמדת ר' שניאור זלמן בשאלת יום־טוב שני של גלויות;35 איסור השינה בסוכה;36 וכן עמדתו של רח"א שפירא לעניין רנ"ב אברי האשה.37 לפיכך יכול המקובל להתלבט בשאלה כיצד כהן, סמל החסד, חייב לשחוט (והדם הוא סמל הגבורה).38 ומעין זה בנושא הקידוש על יין לפני סעודה שלישית.39 בדומה לכך, המקובל אינו 'מתרגש' מהסדר הכרונולוגי שבמקרא שעה שהוא בא לערוך את רשימת האישים המסמלים את הספירות, ויוסף יבוא אחר משה ואהרן. 

			בהקשר לכך אציין גם את העובדה, שנדון בה במקומה, שפעולות שאינן פיזיות מקבלות ממשות אצל המקובל.40 ניקח לדוגמה את הריח. דומה כי אין לך דבר פיזי כל כך (שהרי לעולם עצם פיזי הוא נושא הריח) שכולו רוחני. חז"ל יכולים לקבוע אימתי יש להתבשם או להתרחק ממוקד הריח. אולם אצל המקובל, עצם המיזוג הוא חלק ממכלול נפשו של האדם שהשפעתו מתחייבת מיניה וביה במרחבי הקדושה והסטרא אחרא. יש פה אפוא מבט אחר משלנו על המציאות.41 

			טלית שכולה חן וחסד לכנסת ישראל שתתעטף בה.42

			פרק א

			קבלה והלכה — נקודות מפגש או מערכות יחסים

			פתיחה

			הנושא שאני מבקש לעסוק בו דן בזרם העיקרי, הקבלה התאוסופית, ולא אוכל לדון בגילויי הסתעפויות למיניהן.1 במלים אחרות, להנחות היסוד שאַעלה להלן יכולות להיות השתמעויות רבות, ולעתים סותרות, כולן או בחלקן, ולא אֲפַתח כאן את כולן,2 שלא לחרוג מן המגמה המרכזית והיא הצגת הבסיס האידיאולוגי לרעיונות קבליים מרכזיים שבעטיו נכרכו גם יישומים מרובים — מהם עניינם לחדש פרקטיקות שייחודן הן בעצם הביצוע הן באופני הביצוע, ומהם עניינם 'רק' להסביר בדרך קבלית מקראות או הלכות נתונים מאז. הנחה מובנת מאליה היא — וכל כך בשל הרקע הדתי או הפולחני הבסיסי המשותף לשתי המערכות — שנמצא כאן הבחנות בין דרכה של ההלכה לזו של הקבלה, ועם זאת, נמצא גם ממשקים ביניהן, אלא שבקבלה הדברים מתעצמים.

			דוגמה פשוטה לכך אביא מדברי רמ"ק המסביר את טיבם של 'מארי קבלה, והם אותם שהם גם בקיאים בסוד התורה, ואלו ודאי מעשה המצוות ועבודתם שלימה מפני שכל כוונתם בייחוד העליון'.3 פעולת המקובל חובקת אפוא זרועות עולם.

			זרמים שונים רוחשים בבסיסה של הדת היהודית ועולמה. אם בוחנים את הדת מנקודת המבט של אורח חיים נורמטיבי, ברור שבסיסה המסורתי הוא ההלכה על התפתחותה וגלגוליה. אולם להלכה קמו גם מצרנים, שאף הם נטלו חלק בעיצובה. למשל, בתלמוד אנו מוצאים שני פנים של המטבע — הלכה ואגדה.4 רבים וטובים הפכו בהן — בטיבן, באופין, במקורותיהן ובמשמעותן — מתוך היבטים עיוניים, סוציולוגיים, היסטוריים, פנומנולוגיים, פסיכולוגיים וכדומה. מכל מקום ברור שהאגדה מרכזת בתוכה עומק רב של הגות.5 צמידות זו הולידה כבר בתקופת הגאונים וסמוך לאחריה ויכוחים בין חכמי הלכה אם למדים מן האגדות אם לאו.6 עצם המחלוקת מצביעה על מידת הזיקה שראו בין העיון והמעשה.

			אם את האגדה אפשר לכנות 'אחותה' של ההלכה, הרי 'בנה' של ההלכה הוא המנהג, הצועד כצל אחריה, כשובל שעליו מרוקמים חוטים שונים ממקורות מגוונים. אכן, יש הבחנות בין מנהגים מקומיים למנהג כלל־ישראל. לעתים יש הבדלי תרבות ודפוסי חשיבה שונים ממקום למקום המכתיבים מנהגים שונים, ואפילו הפוכים זה לזה. לפעמים ניכר במנהגים אופי סגפני או הימנעות מ"עין רעה", וכן הלאה. מכל מקום, הצד השווה בהלכה ובמנהג שהם נורמות מעצבות הקשורות באופן אורגני לחיי המעשה ולמציאות היומיומית.

			ספרות המוסר אף היא יש לה חלק חשוב במכלול עולם ההנהגה הדתית, שכן לא בהכרח הוא שהחוקי הוא מוסרי, ושהמוסרי — חוקי.7 ספרות המוסר, לסוגותיה, מבקשת לרדת עד השיתין תוך הסתייעות מרובה בתורת הנפש. יסוד מוסד בה הוא יחסי אדם לאדם, אך גם אדם לאלוהיו, תוך תשומת לב ל"חובות הלבבות".8 ואציין בקצרה כי את היסוד לתורת המוסר הקבלית הניח ר' משה קורדובירו בתומר דבורה,9 שעה שקבע את ההקבלה בין המידות המוסריות האנושיות לבין היחסים במערכת הספירות, וההשפעה המכרעת.

			ביטוי מובהק לזיקה בין הקבלה לעולם המוסר נמצא בספרו של ר' אליהו די־וידאש, ראשית חכמה, הן במבנהו הכללי הן בדיוניו במידות השונות. חשיבות נודעת לו בהצגת הדגמות למכביר וביטויים מעשיים רבים של העקרונות הקבליים, כולל ביטויים שבמחשבה.10 בכך הופכים מעשים שבחיי היום־יום למכלול משותף של ערכים מוסריים בעלי משמעות מיסטית ותאורגית. 

			הלכה והגות

			ההלכה נתפסת בישראל כמוסד אוטוריטטיבי המנחה ומורה דרך לכל אדם מישראל, בכל שלב של חייו, ובכל תחום מחייו, אם כי בעיקר בתחום המעשה. כמעט אין ההלכה מורה דברים בשטח המחשבה. בדברים שבהגות מפנה ההלכה מקום לספרות המחשבה הפילוסופית לדורותיה להתפתח באפיק משלה. אמנם גם ההלכה מכתיבה פה ושם כמה עקרונות בסיסיים שבמחשבה, כמו שמצינו במשנת חלק, ביחס לתורה מן השמים, תחיית המתים וכו'. ואף דָרשה: 'דע מה שתשיב לאפיקורוס'. אך היו אלה הנחות יסוד של הדת היהודית והאומה היהודית (ולכן נידונו בעיקר במשנת 'כל ישראל יש להם חלק לעולם הבא' וכו'). באמת מיוחדת היא דרכו של הרמב"ם שמצא לנכון להעמיד בראש משנה תורה את תמצית משנתו הפילוסופית, ויש להניח שהוא התכוון לראות בכך הצגת דברים מחייבים, בדיוק כפי שיציג לאחר ספר המדע את ספר אהבה. בדרכו זו הלך גם ר' אלעזר מוורמס, שפתח את חיבורו ההלכתי, הרוקח, בהצגת משנת החסידות.11 אך בדרך כלל נתפסה המחשבה כגוף שעומד, כביכול, מחוץ לתחומה של ההלכה. 

			אמנם יש דברים הקשורים במחשבה, והם חלק מן ההלכה, אך זו מחשבה המלווה את המעשה, כגון כוונה במצוה או בתפילה, מחשבה בקרבן, עבודה זרה, 'לא תחמוד' כשחושב על מימוש והגשמה. אך מחשבה במובן הגותי, במלוא מובן המילה, במשמעות המדויקת, היא תחום שמחוץ לעולם ההלכה, וממילא אין לכך השלכה מעשית.12 במפנה האלף הראשון חלה התעוררות מצד חכמים שונים להרחיב את הידע האינטלקטואלי, ובין היתר לענות בכך על שאלות תאולוגיות ופילוסופיות שצצו במרחב הסביבתי. המקרא כשלעצמו לא איפשר לתת מתוכו תשובות לשאלות שניסרו בחלל. אף המקובלים גילו שאלות שונות העולות מקריאת פשוטו של מקרא.13 המשותף לפילוסופים ולמקובלים היה דחיית, או לפחות המעטת, הבנת הפשט. ולכן יצרו פילוסופים ומקובלים שפה ששאבה, כל אחת כדרכה, מתוך לשון המקרא תובנות חדשות. כך נמצא שעלתה חכמת הפילוסופיה, וכמעט במקביל — הקבלה.14 

			בהקשר זה אפשר לראות כמה קווי אופי מקבילים בין הפילוסופיה והקבלה. למשל, יש מן הפילוסופים שמצדיקים את חובת העיון השכלי, בניגוד למה שהיה מקובל עד ימיהם. וכך, כנראה, הקבלה התייחסה והשיבה בדרך משלה. בשתיהן נמצא דעות מנוגדות בשאלה, אם אפשר לגלות את תורתם ברבים או שמא ליחידי סגולה בלבד? והנה באגרת ששלח ר' שמואל ב"ר יהודה מנרבונה הוא מציין את התפשטות לימודי הפילוסופיה בכך ש'הנערים ידברו רב בשוקים וברחובות'.15 כמעט באותה לשון מתמרמר ר' יצחק סגי נהור ש'הם מדברים בגלוי בשווקים וברחובות כמבוהלים ומבולבלים'.16

			אולם הפילוסופיה, שהוסיפה ממד של עומק הגותי ושיטתי, לא ביקשה להוסיף דברי הלכה חדשים, ובוודאי שלא ראתה עצמה במקום ההלכה. המקורות, בעיקר המקראיים, שימשו לה חומר גלם,17 ולהלכה היא גילתה אינדיפרנטיות בתור שכזו.18 אדרבה, פילוסופים רציונליסטים מסוימים לא היססו לוותר על קיום מצוות מעשיות שעה שהשיגו את תכליתן השכלית, ובכך למעשה התנגשו עקרונית עם ההלכה, ואפילו במשמעותה המקראית המקורית.19 אולם השפעתם לא הרחיקה לאורך ימים, ואף לא נקלטה בקרקע הציבורית.20 ואמנם בתקופת הפרעות בספרד, החל בגזרות קנ"א ועד סמוך לאחר הגרוש, תלו חכמי הרבנים21 בפילוסופים את האשמה בהתרופפות המתח הדתי, וממילא את הסיבה לצרות שנתגוללו עליהם. ואילו בזמן החדש, תנועת ההשכלה נמצאה לפעמים לוחמת בהלכה באופן מודע. ולא ניכנס כאן לתולדות היחסים וכיווניהם על התפתחותם ושלביהם.

			הלכה וקבלה

			לעומת הפילוסופיה, מראשית הופעתה הכניסה עצמה הקבלה לעולם ההלכה.22 כבר ספר הבהיר עוסק לא מעט בטעמי מצוות, והמערכת הקבלית לא תחמה עצמה במסגרת העיון בלבד. גם אם כונתה בפי ראשיה וראשוניה: חכמת האמת, והמקובלים עצמם נקראו: חכמי האמת או משכילים, הרי נשמת אפה היתה הגות ספיריטואלית במשולב עם העולם הדתי המעשי, דהיינו תפילה, קיום מצוות ואפילו תלמוד תורה כבחינת עשייה. אינטגרציה זו משמשת סולם חשוב וחיוני ביותר למקובל המבקש להעפיל אל על. מלכתחילה המקרא, התלמוד והסידור, ואפילו המלים עצמן, היו אבני הבניין של הקבלה, ובמיוחד משעה שהשתמשו בהן כסמלים או כ'סודות'. השימוש בסמלים היה יצירתי ונשא רובדי משמעות רבים.23 חיוניותם לא פגה אלא מאירה היתה כדמות אבן ספיר. ומכיון שכך התרחבה הקבלה במאוד, שהרי את עלייתה בנתה על קומות ביתה של ההלכה. היא לא ראתה עצמה תחליף ולא זרם מקביל,24 אלא תוספת עומק שמטעמים מהותיים אינה עניין לרבים, אבל מעין זו שנאמר עליה "טעם כעיקר".

			היצירתיות הקבלית אינה עומדת אפוא מול זו ההלכית, ובוודאי לא נגדה.25 אדרבה, כל היצירה ההלכית לרבדיה השונים, כולל מנהגים, הם חלק מהמכלול המחייב גם את המקובל. התפיסה הקבלית שספירת מלכות היא תורה שבעל פה, והיא גם החושפת את ספירת תפארת, התורה שבכתב, בעצם נתנה לגיטימציה להתפתחותה המתמדת של ההלכה, כמעיין שמימיו אינם פוסקים. משמע, אי אפשר לדבר על חתימת תורה שבעל פה בעידן כלשהו בעבר, כי היא עדיין הולכת ומתגלה, והמקובלים מצידם נוטלים חלק חשוב בתהליך הגילוי. כך לפחות מנקודת מבט המקובלים.26 

			אמנם חלק חשוב מהריטואל הקבלי אינו אלא הלכה רבנית בשינוי לשון וצבע, בציון אופני ביצוע ובדגשים מסוימים. המקובל נותן סעד וטעם מאוצר הקבלה ומרוחה להלכה או לפָסוק שמן המקורות בלא שנוצרה 'הלכה' חדשה. אין בכך אלא כדי להעמיק את הזיקה בין שתי הפנים של אותה מטבע. למשל, בזוהר, ח"א מח ע"ב, מביא את הטעם המדרשי (חוה כיבתה נרו של עולם) להדלקת נר של שבת, ומציין: 'ושפיר', כלומר, טעם נאה. ומיד מוסיף: 'אבל רזא דמלה'. משמע, הלכה קדומה מוצאת את פירושה המיסטי עם כל המטען הנלווה. יתר על כן, מעשה ההלכה כפשוטו מקבל בו־זמנית במחשבה הקבלית את עיקר משמעותו ברובד העליון, ברובד המיתי. 

			מאחר שההלכה אינה מערכת ערטילאית, אלא קשורה במציאות ומגיבה למציאות, נוכל למצוא הלכות שקיומן נתבטל מאליו במרוצת הימים. כגון, בתלמוד הפליגו בחומרת החובה לנטול ידיים לפני ברכת המזון. הטעם שניתן הוא היגייני מובהק ('מלח סדומית'). במרוצת הימים כשניטל טעם האיסור, מאחר שמלח סדומית חדל להיות סכנה קונקרטית, ממילא החל הציבור לזלזל בחובת הנטילה. אך הקבלה נתנה להלכה זו טעם מיסטי, בכך שראו צורך לשחד את סטרא אחרא לאחר עשיית מעשה גשמי מובהק כאכילה, לבל יפריע בעשיית מעשה רוחני כברכת המזון.27 וכן הוא באגרתו של ר' משה באסולה אל תלמידו: 'הזהר במים אחרונים קודם ברכת המזון, ואל תביט לסברת מלח סדומית שאינה מצויה בינינו, כי הוא הנגלה, והנסתר רמזוהו רז"ל בכמה מקומות'.28 אכן, ר' משה מקיוב קובע: 'אין להקל במים אחרונים'.29 מעתה מזהיר השל"ה: 'ואתם בניי יצ"ו הזהרו במים אחרונים, ואף שכתבו התוספות והראש והמרדכי ... שהאידנא אין העולם נוהגין בהן וכו', אל תשגיח בדבריהם בזה, כי אילו ראו את הזוהר בענין הזה לא כתבו מה שכתבו'.30 כלומר, הסמכות האוטוריטטיבית של הזוהר, ולא פחות מכך הרעיון המיסטי האמור בו, משמשים כאן יסוד בולט "להחזיר דרישה ליושנה". 

			כן חדלו היושבים מחוץ לארץ ישראל ממזיגת יין, כי היין לא היה שם כה חזק, אבל המקובלים ראו כהכרח את שילוב המים כיסוד של חסד עם היין כיסוד של גבורה;31 מצות יבום הומרה במרוצת הימים בחליצה, אם כי רמזים ברורים לכך נמצאים כבר בימי התלמוד. אולם חכמי הקבלה ראו את ההלכה כקורפוס שלם, ולכן באינטרפרטציה הסמלית שהלבישו את ההלכות הקדומות האמורות נתנו להן חיים מחודשים. וכך נשאר הייבום במקומו; כיוצא בכך, אדם חייב לברך בבוקר את כל שורת הברכות הגם שלא נתחייב בכולן מפני 'שכולם הם רמזים נפלאים אל אורות עליונים ואין לבטלם';32 ראש השנה נחוג שני ימים לא [בלבד] כספקא דיומא אלא בשל הצורך למתק את הדין.33 יודגש כי בעוד בספרות ההלכה מקובלת הנחיה שבשעה שאין הכרעה הרי עושים הכל כדי לצאת ידי חובת כל הדעות,34 ואילו המקובלים ימצאו טעם המחייב מלכתחילה את הדעות השונות.

			כן ביחס לשינוי אחר שנבע מחלוף העתים: חכמי התלמוד ביטלו את אמירת עשרת הדברות בשחרית, אולם בפועל נמצאו דרכים לקרוא את הדברות.35 אך האר"י החזיר את המנהג לקדמותו. 'הייתי נוהג בכל בקר לומר קודם התפלה פ[רשת] המן וי' הדברו[ת] וכיוצא בזה פ' [=פרשיות] אחרות, ומנעני מורי ז"ל שלא לאומרם ובפרט בי' הדברו' הזכיר לי טעמו של דבר כי הרי בימי הראשונים ... ומפני המינין שלא יאמרו שאין עוד ח"ו תורה מן השמים אלא י' הדברו' בלבד לכן בטלו[ם], ומי זה יערב לבו לחז[ק] את המינין ולנהוג מה שביטלו רז"ל בש"ס'.36 בכך נמצאת הקַבלה מעמיקה את יסודות ההלכה ותומכת בה. שוב חוזרים אנו לראשית דברינו, שם אמרנו כי הקבלה בונה נדבך נוסף מעל היסודות המוצקים של ההלכה, ונוכל עתה לקרוא לנדבך הנוסף בשם אטרקטיבי למדי, הלקוח מכתבי המקובלים: שלֵמות. נושא זה יידון ביתר הרחבה בפרק השני.

			במכלול הגותה הרעיונית, בה העצימה את העיונים המקראיים והפילוסופיים תוך שהיא נוקטת עמדות מקסימליסטיות טעונות בתחומי המטפיזיקה, חדרה הקבלה ממילא לעולם הפולחן הדתי היום־יומי, לתחום האתוס ולמערכות המידות המוסריות. עולמו האנושי של האדם מתעלה ומתמזג כביכול עם עולם האצילות האלוהי.37 אמנם במאות הראשונות לאלף השני עדיין אין ניכרת בה חדשנות 'הלכתית'.

			כשם שהפילוסופים חידדו את ההבדל התהומי ובלתי ניתן לגישור בין האדם לבין האל במהותו העליונה,38 כך העלו המקובלים את האל לדרגת אינסוף כאחֵרוּת מוחלטת ובלתי ניתנת להבנה ולהשגה. ועם זאת, המקובלים הם שהדגישו בפנים רבות את הזיקה העמוקה והמהותית בין שני הקטבים, את השפעת הגומלין, כגורמים שמתקיימים במציאות בכל מקום, בכל עת ובלא הפסק. ההקבלות נתפסו לא רק כדמיון צורני, סטרוקטורלי, פונולוגי וכיוצא באלה, אלא מקור וסיבה לאינטראקציה עם מהות יסודית שגילוייה אינסופיים. קיים מצב תאורגי דו־צדדי. הנה כותב מ' אידל: 'לאור זאת אין הבדל משמעותי בין התיאורגיה המדרשית לבין התיאורגיה הקבלית. אנו יכולים לסכם ולומר שזרם מחשבה מסוים על משמעות המצוות, ששורשיו נעוצים בטקסטים מדרשיים ותלמודיים, עוּבַּד בקבלה התיאוסופית, שראתה את הפעילות התיאורגית כהצדקתן וכטעמן של המצוות'.39 ייחודה של הקבלה הוא בנקודת המבט האחרונה. אכן, בלשון המקובלת, הרבנית והפילוסופית, נתפרשו ה'טעמים' כנימוקים אפריוריים לחיוב המצוה מצד הקב"ה. אולם בקבלה ה'טעמים' נידונים אפוסטריורי, מה טעם (כביכול taste) נותנת המצוה למי שמקיים אותה? מה כוחה התיאורגי כלפי מעלה וכלפי מטה? בלשון ספר הפליאה (תשל"ז, יד ע"ב): 'היכן המצוה נוגעת, ומה תועלתה, ובמה היא רומזת'. המסקנה החד־משמעית היא מערכת התוצאות המעשיות שעלו מיניה וביה כמעט על כל צעד ושעל,40 ועל כך ניתן דעתנו בחיבור זה.

			אישים מן המחנה הקבלי מבקשים לטעון שבעצם קיימת זהות בין ההלכה והקבלה, והשוני הוא רק בלבוש החיצוני. לא בכדי עלתה שאלה אם יש לברך ברכת התורה על לימוד קבלה.41 אפשר למצוא קו מחשבה זה בתחום "העיוני" במובהק. כך סברו מקובלים כמו ר' עזרא ור' עזריאל מגרונה, שאת דעתם סיכם י' תשבי: 'שגם הסוד העמוק והנסתר ביותר רשום בדברי חז"ל'.42 גם בתקוני זהר, קמז ע"א
(וכן בהקדמה, יד ראש ע"ב), נמצא כי 'הלכה למשה מסיני — קבלה למשה מסיני', כלומר הקבלה וההלכה שקולות הן במקורן האלוהי. ובעצם הקבלה היא ההלכה (שם, תיקון כא, מו ע"א). חריפה לא פחות היא האמירה הקצרה של רעיא מהימנא: 'מארי קבלה אינון מארי תלמוד' (ח"ג רנד ע"א). ובדומה לכך נמצא ברעיא מהימנא כי 'רבנן דמתניתין ואמוראין — כל תלמודא דילהון על רזין דאוריתא סדרו ליה'.43 

			פעמים רבות הוצגו הקבלה וההלכה כשני פנים של אותה מטבע. הצגה זו נמסרה לרוב בשם הגר"א: 'יש כאלה הסבורים שבאיזה דברים מחולקים חכמי הנסתר עם חכמי הנגלה, הוא מחמת שלא הבינו לפרש דברי הזוהר לאמיתו, כי איך אפשר שיהא דרך הנסתר מתורה הקדושה מחולק עם הנגלה'.44 אופייני לעמדתו זו הוא דרכו לחשוף מקורות מן הזוהר בשלחן ערוך של ר' יוסף קארו.45 

			גם במאה השש עשרה נמצא את ר' אפרים יבראווער המלקט פירושי תפילות מכל מיני ספרי קבלה, ואף מחפש בהם 'הנמקות לדינים ולמנהגים במטרה לצקת בהם תכנים עמוקים ברוח הקבלה'.46

			וכך גם במישור הפרקטי. הנה כי כן, אופייני לכך הדיון המפורט אצל מקובל בן המאה הט"ו, שבבסיסו מונח העקרון שהמחבר מציין הלכות והליכות ורושם את משמעותן הקבלית מפני שאלה חופפות הן. כדבריו: 'כל הנהגת שבת כפי השורש המונח בתלמוד — בסוד דבריהם על דרך הקבלה מיוסדים, אין פרץ ואין יוצאת ואין צווחה'.47 כיוצא בכך, בעניין נטילת מים אחרונים כתוב בכף החיים, סי' קפא אות א: 'וזהו הטעמים לפי הפשט, וכבר כתבנו בכ"מ [=בכמה מקומות!] כי כל דברי רז"ל הם ע"פ הסוד אלא שמלבישים אותם בדרך פשט כדי לשכך האוזן'. אכן, ספרו זה של ר' יעקב סופר, מושתָת על שילוב של מקורות קבליים כחלק מן השלחן ערוך. גם מגמתו של בעל גלא רזיא היא לפרש דינים על־פי הקבלה (לעניין שבת, נטילת ידיים, נפילת אפיים, נרות חנוכה ועוד). שכן הנחת היסוד היא: 'ואם אין האדם יודע סוד המצוה אין יכול לעשותה לשמה'.48 לכן הוא מתקומם נגד 'רוב מבני עמינו שעושים מצות ואינם יודעים סודם אלא נ"ל [=נראה להם] שהם מנהגים שנהגו אבותינו ואינם מבקשים יותר חקירות'.49 הנחת יסוד היא: 'אפילו למד ספרא וספרי ותוספתא וכולא תלמודא לא יקרא חכם כי מה תועלת לו בכל אלה [הלימודים] אם לא ישתדל לדעת עקרם ויסודם שכל דבריהם סודות נסתרים'.50 

			אחד מאדמו"רי חב"ד ביטא זאת כהשלמה של שני צידי מטבע: 'ידועים דברי הזוהר (ח"ג קנב, א) שנגלה דתורה ונסתר דתורה נקראים גופא דאורייתא ונשמתא דאורייתא, היינו, שהיחס בין נגלה ונסתר הוא כהיחס שבין הנפש והגוף. שמזה מובן ... שאין הם שני חלקים נפרדים ח"ו אלא מתאימים זל"ז [=זה לזה]. ואולי יש לומר, שזהו אחד מהטעמים לכך שישנם ענינים בנגלה דהתורה שאא"פ [=שאי אפשר] להבינם לתכליתם בלי ביאורם בפנימיות התורה, להורות ששני חלקי התורה אינם חלקים נפרדים זמ"ז ח"ו, אלא שניהם חלקים מתורה אחת, ועד שכ"א [=שכל אחד] מהם משלים את השני'.51 מקורות נוספים עוסקים ברעיון ההתאמה או ההשלמה.52 ובמיוחד אציין את דברי השבח שחָלק המגיד לר' יוסף קארו: 'חזק ואמץ בתורתך כאשר אתה עושה בתורה ובמשנה ... ובפסק ובקבלה, כי אתה מקשר אותם זה בזה'.53

			בתחום תנועת החסידות ניתנה לכך גושפנקה: 'לכאורה בדינים שבין אדם לחבירו הוא רק מצות שכליות ולישוב העולם, ובאמת דיני התוה"ק [=התורה הקדושה] הוא אלקות ואפילו הדינים [=דיני ממונות] יש בו סודות תוה"ק'.54 

			אך אפשר לשמוע הסתייגות מגישה זו. ואני מבקש להסתמך דווקא על תלמיד חכם משיב, שפעמים רבות מאוד מכריע כפי הקבלה, תוך שהוא חולק על משיבים אחרים בני זמננו, כמו הרב עובדיה יוסף וחכמים ממשפחת משאש, שאין דעתם נוטה לכיוון הקבלה. כוונתי לר' יהושע מאמאן, הכותב: 'רבותי[נו] חכמי התלמוד פשוט שדברו בקדשם כך על פי הפשט, וכבר אמרו הפשט לא יופשט'.55 עמדה שלילית ברורה נקט בזמנו ר' שמואל משער אריה: 'מה שהולך דרך סוד יש לקבלו דרך סוד, ומה שהוא למעשה יש לעשותו כפי הנגלה ממנו ... שהסוד דבר בפני עצמו והמצוה דבר בפני עצמה!'.56 לדעתו, הסוד נועד להבנת רזים עליונים, ואילו הפשט הוא הדין למעשה. גם נזכיר שבתחילת ספר שלמי צבור כתב המחבר, המקובל ר' יעקב ישראל אלגאזי, מבוא מיוחד לחילוקים בין הפוסקים לבין המקובלים (42 מקרים).57

			אולם נמצא גם מגמה אחרת, המתבטאת בשני כיוונים, ועניינה שיפוטי. דהיינו, קביעת עליונותה של הקבלה. הכיוון הראשון עולה בהקשר למונח פרד"ס, שעניינו ארבע דרכי פרשנות למקורות הקנוניים.58 פעמים אפשר לראות במשמעם כביכול כיוונים מקבילים, ואילו במקורות אחרים מבצבצת מעין הייררכייה. המשמעות האחרונה עולה כאשר דרך הסוד נקראה 'דרך האמת' (ובעיקר בלשון הרמב"ן: על דרך האמת), 'אורח קשוט'59 וכיו"ב, ובכך הודגשה עליונותה.60 הנחת היסוד היתה: 'ואף על פי כי עתה אני מגלה סודותם, אל אלהים ה' יודע כי כונתי לטובה למען רבים יחכמו ויחזיקו יותר באמונתו ית' וישמעו וילמדו ... וישמחו ... ביודעם האמת'.61

			עליונות זו בוטאה גם באמירה נפוצה, שמי שאינו מאמין ב'סוד' הרי הוא 'פרד' (פרד"ס מינוס ס).62 ובלשון ר' משה די־ליאון: 'כי בלתי שיתעסק אדם ויתן אל לבו לתור בחכמה אינו אלא כבהמה ההולכת בכפיפת ראש ועיניה תמיד למטה ומעולם לא נשאה ראש להסתכל למעלה'.63 ובדימוי אחר: 'אין הכוונה ללמוד פשטים מבלי טעם וריח [!] רק [=אלא] שישיג החכמה הנזכרת'.64 ונסתפק בדימוי חריף נוסף של ר' חיים ויטאל: 'בהיותו עוסק בחכמת המשנה והתלמוד בבלי ולא יתן חלק גם אל סודות התורה וסתריה, כי הרי זה דומה לגוף היושב בחשך בלתי נשמת אדם, נר ה' המאירה בתוכה, באופן שהגוף יבש בלתי שואף ממקור חיים'.65 ומאותה נקודת־מבט נפסקה בשלחן ערוך הרב (סי' צח סוף ס"ק א) הלכה למעשה, כי יש ללמוד קבלה קודם תפילת שחרית (כך במקור חב"די ולא מצאתי!).

			אחד המקורות החשובים בזוהר נמצא בסבא דמשפטים (ח"ב צח ע"ב), שם אנו קוראים: 'קב"ה כל מלין סתימין דאיהו עביד, עאל לון באורייתא קדישא, וכלא אשתכח באורייתא' [בתרגום: כל הדברים הסתומים שעשה הקב"ה הוא הכניס אותם בתורה הקדושה, והכל נמצא בתורה]. לפיכך רק בעלי 'עינים פקוחות' יכולים לנסות להבין הדברים. וככל שאלה מתמידים בחיפושיהם אחר משמעות הדברים כן מתגלים אליהם הסודות.66 כידוע, משל העלמה יפת המראה מדגים זאת, ומקובלים מאוחרים חזרו ופיתחו אותו. מבין השורות עולה הערכה להבנת התורה במשמעותה הסודית, שהיא ההבנה הנכונה ואין בלתה. 

			עליונותה של הקבלה ניבטת בעיני ר' חיים ויטאל גם בכך שבעוד 'כמעט רוב מצות התורה ובפרט פרטי דיניהם אין השכל סובלם [!]', ומובאת דוגמה של תקיעה בשופר "קרן פרה", הרי ההסבר הקבלי מניח את הדעת.67 גישה זו עמדה גם ביסוד הפירושים למקראות שדרך הפשט לא תמיד סיפקה את הקורא (מבחינה מוסרית, תאולוגית וכיוצא באלה). לפעמים המובן היחיד למקרא הוא סודי.68 

			הכיוון השני חריף יותר והוא רשום בהקדמת הרח"ו לעץ חיים: 'וחכמת ס"ה [=ספר הזוהר] היא המאירה אותם ומבארת הדברים הנאמרים בתלמוד מלובשים ... כי לא על חנם כפי רצונם פסקו טמא טהור אסור והיתר כשר ופסול אלא מתוך פנימיות התורה'. משמע, הפסיקה ההלכית היא שנובעת מפנימיות התורה, מתורת הסוד, שניצבת כאבן יסוד. ובקצרה שם: 'כפי סודותיה יפסקו הדינים'.69 ובהקדמה לעץ חיים, ירושלים תרכ"ו, ג ע"ג-ע"ד, רשום: 'תורתינו הקדושה כלול' ונמצא' בכל ד' עולמות אבי"ע אשר שם כי משנה ותלמוד נתייסדו עפ"י הסוד'. ובלשונו של ר' שניאור זלמן מליאדי: 'עיקר פסקי הלכות שלהם [התנאים] לא היה ע"פ הכרעת שכלם רק ממה שקבלו איש מפי איש עד משה ... ולכן ההלכות שאמרו התנאים במשנה הם בחי[נת] אלוהות ממש'.70 גישה זו מתבטאת גם בתופעה המקובלת בצפת, בעיקר בכתבי האר"י, הרואה הקְבלה בין מקרא, משנה, תלמוד וקבלה לבין ארבעת עולמות אבי"ע (המדורגים), וכמובן שקַבלה מקבילה לעולם האצילות.

			מבחינה סוציולוגית־דתית עולה פה קושי מפני המגמה האליטיסטית המשתמעת, בעוד ההלכה מתייחדת בשוויון נושאיה. המקובלים היו ערים לכך ונקטו דרכים שונות. יש שעודדו את הציבור (כגון בלימוד זוהר), יש שהסתפקו בעצם העשייה, כדלהלן, שכן כח תאורגי טמון בכל מעשה. יש שחיברו תפילות, כפי שנראה להלן בהקשר לכוונות. 

			לייחודה של הקבלה

			ביסודה הקבלה היא תפיסת עולם, שרויה היא בעולם הרוח כשיטת מחשבה ואופן מחשבה, אך בד בבד היא גם מורת דרך לתודעת נוכחות אלוהית אימננטית ודבקות בה, וכפי שנתפרש למקובלים הראשונים הפסוק 'דע את אלהי אביך ועבדהו': 'אם אינו יודעו — איך יכול לעבדו?'.71 יחסיה העיוניים עם עולם ההגות בסביבתה אינם מוטלים בספק. היא יונקת מהם וחולקת עליהם.72 בד בבד, לעולם יש לזכור כי שורשיה נטועים בעולם הדתי73 ובכך קושרים אותה בעבותות לעולם המעשה. אין היא מתמצית בקונטמפלציה, במדיטציה או בחוויות מיסטיות בלבד. לפיכך, גם אם הקבלה היא שיטת מחשבה הנוגעת ביסודה בתחומים תאולוגיים, קוסמולוגיים וכיוצא באלה, מרכזיים ונעלים ככל שיהיו, מאז ומעולם היא לא נשארה בתחום העיון בלבד, אלא נשתלבה במעשים.74 לפיכך, גם אם חכמי הלכה מודעים היו לטעמי מצוות75 אך המקובלים התייחסו בכל הווייתם ל"כל פרטיה ותיקוניה ודקדוקיה" של כל מצוה, והוסיפו וראו בהם סמלים ואמצעים תאורגיים כדרך עבודת ה' מתמדת, ולא פועל יוצא של הגיון פנים־הלכתי. לכן דרש, למשל, הרמ"ע מפאנו: 'אלה הדברים אשר תנהג עצמך לדעת סודות התורה כי כולם צריכים לך'.76

			וכאן עלינו להרחיב קמעא את שתי המילים שהשתמשנו בהן זה עתה: 'נשתלבה במעשים'. האם מדובר במעשים הקיימים במערכת הדתית או במעשים שנקבעו בעקבות החשיבה הקבלית?

			כאמור, מבחינה היסטורית, כבר בראשית דרכה הידועה בסוף המאה הי"ב מודעת היתה הקבלה לבעיות תאולוגיות־פילוסופיות שרחשו מבית ומחוץ הן בקרב פילוסופים יהודים הן בסביבה המוסלמית והנוצרית. אך אישיותם ומחויבותם הדתית של נושאי דגל הקבלה הכריעו את הכף והעמידו את עולם המעשה לא כעולם שתובע את מעמדו לעצמו,77 אלא כעולם שהוא בחזקת "נגררת" של העולם הרוחני־העיוני־המיסטי.78 גם אם המעשה קָדם כרונולוגית להבנָיָתו במסגרת עיונית־מיסטית אך מעתה ואילך מסגרת זו היא נשמת אפו.

			הקבלה על כל רבדיה היא תופעה דתית ביסודה, והיא אף מבקשת להעמיק את הזיקה הדתית של האדם.79 עצם השימוש הרחב בספרות הרבנית, מקורותיה וביטוייה, מצביע על זיקה עמוקה ורצון להעשיר ולהיטיב — כך לפי ראות עיניהם — את הסבר דבר האלוהים. בהתייחסותם הרבה למצוות ולתפילות מנקודות־ראות חדשניות בעצם העצימו80 את העולם הדתי הנתון. תחת מכבש זה נכרכו ההלכה והפרקטיקה החדשה כאחת, גם זו שתפחה והלכה במרוצת הדורות. ואין הכוונה רק ללימוד תורה, קיום מצוות ותפילה כחלקים אינטגרליים של הפולחן, אלא גם למערכת פעולות ומחוות גופניות שנתלוותה אליהם,81 וליצירת הוראות חדשות בדבר עשייה (או מחדל) פיזית, ובכלל זה גם כלפי העולם הנייטרלי מבחינה דתית. תובנות ופרקטיקות חדשות עולות גם נוכח המודעות לסוגיית הגוף, שאינו אלא בבואה של העליונים, אצל מקיים המצוה וההלכה, חושיו ותנועותיו.

			לפיכך יש לראות את עולם המעשה דרך הפריזמה של 'חכמת האמת', ויוצא כאילו שניהם אינם עומדים כל יסוד לעצמו, אלא שתי רגליים כאחת. ביטוי לכך, בקיצור נמרץ, ניתן לראות גם בשאלת התכלית. תכלית ההלכה היא "ללמוד וללמד לשמור ולעשות" את "הדרך אשר ילכו בה ואת המעשה אשר יעשון".82 תכלית הקבלה דומה, אך עוברת תחילה בהכרח דרך עולם של מעלה: דע את אלהי אביך — ועבדהו,83 וכפי שנתפרש, כאמור, מאז חוג גירונה: 'אם אינו יודעו איך יכול לעבדו?'. והידיעה חובקת עולמות.

			מכאן שה'תורות' השונות, הדרשות הסמבוליות, הפרשנות הענפה למקורות וכן הלאה, מובילות ובאות לביטוי הלכה למעשה. לפני כמחצית יובל שנים כתבתי: 'יש לזכור שלא רק השקפת עולם לפנינו, כלומר, לא זו בלבד שהקבלה מביעה את עצמה באורח ספקולטיבי ודיוניה לובשים לעתים אופי רציונליסטי, ואפילו כאשר היא מבטאת את מחשבותיה ותפיסותיה הנעלות ביותר בציורים מיתיים, ולעתים דווקא העניינים העמוקים ביותר מתוארים בצורה מיתית ואנתרופומורפית ביותר — עם כל זאת ענין לנו לא רק בהשקפה, אלא גם באורח חיים ובתרבות שלמה. החשיבה הסמלית והחוויה האקסטטית תובעות מן האדם את התמסרותו המלאה, הן מציגות בהדגשה חזקה יעדים סופיים ונעלים, וכל אורח חייהם הדתי מונהר ומוקרן באורו של העולם המיסטי'.84 דברים אלה נכונים לגבי קבלת ימי־הביניים וקבלו משנה־תוקף בקבלה הלוריאנית ובפרקסיס הֶעָנֵף שלה.

			וכדאי להוסיף פרט חשוב. במאה השלוש עשרה המקובלים בונים את עולמם העיוני־המטפיזי, ותורת האלוהות תופסת מקום נכבד למדי. במסגרת עיונים אלה נתהוותה גם תורת הנפש, לרבדיה השונים. כאמור לעיל, בסיס חשוב היה הפסוק 'דע את אלוהי אביך — ועבדהו'. כלומר, תחילה ידיעת ה' ולאחר מכן העולם המעשי והחוויתי. ואילו בחסידות כבר ניתן היה לצעוד צעד נוסף ולהעמיק את בירור היחס בין אדם לאלוהים. אופייני הוא השימוש בפסוק אחר שאף בו יש 'ידיעה', והוא: 'בכל דרכך דעהו'. עולם המעשה מקיף את הכל, ואדם בכל הליכותיו, הדתיות והנייטרליות כאחת, חייב לחתור לידיעת ה', או להכרה בנוכחותו האימננטית, בהתאם לרמתו האישית.85 

			הלכה וקבלה – איפיונים, יחסים והשלכות

			כאמור, הקבלה אינה מסכת אידאולוגית או רעיונית בלבד, אלא מיניה וביה היא כוללת השלכות מעשיות, מסורתיות או חדשות, וזאת על הרקע הדתי במסגרתה פעלה.

			במישור המעשי פעלה אפוא הקבלה בשניים: ראשית, היא נשענה כולה על ההלכה אך העצימה אותה והוסיפה עליה קומה.86 שנית, לעתים היה בה גם משום יצירתיות חדשנית. במלים אחרות, לפנינו קביעת הליכות חדשות שהן מתייחדות גם בדרכי היישום והביצוע (גם של ההלכה המקורית).87 שוב, בשל הרקע הדתי הבסיסי המשותף חיה הקבלה את ההלכה ודרך כלל לא סטתה ממנה. אמנם אפשר שיצירתיות זו תעמוד בסתירה להלכה,88 ונחזור לכך בשלב מאוחר יותר. 

			לא במקרה ציין ג' שלום, ונביא מקצת דבריו: 'מאחר שהקבלה היתה מכוונת ביסודה לחזק את המסורת הדתית היהודית, רחוקה היא בד"כ מנטיות לאנטינומיזם. יחסה להלכה הוא חיובי, והיא מבקשת לשוות לדינים ערך סמלי. על כן אנו מוצאים בקבלה הקדומה רק תופעות שאפשר לראות בהן 'אנטינומיזם בכח' אבל לא 'בפועל'. יש שלוש תופעות כאלו ... [והשלישית היא] תורת ספר הפליאה וספר הקנה שלפיה אין פשט בתלמוד ובהלכה; הסוד עצמו הוא הפשט, רק מפני כן יש לקיים את ערכי ההלכה הרבים', שאלמלא כן היה מן הדין לבטלם. 'אנטינומיזם בפועל נתגלה רק בתנועה השבתאית'.89 

			נראה שבשלב מוקדם אין המקובלים באים לחדש, אלא בונים על הקיים, בהטעמה ובצביעה של המסורת מצור מחצבתה ומחשבתה של הקבלה. למשל, ספר הבהיר מציג פירושים למצוות מסוימות. גם חכמי הזוהר מודעים היטב לפורמליסטיקה ההלכתית הרבנית, ומשתדלים שלא להתנגש בה, עם שאינם נמנעים מיצירת הלכות רבות, חדשות או כהכרעות במחלוקת, הנובעות מהחשיבה המיסטית.90 אכן, לדעת ג' שלום, הקבלה זכתה 'להתפשט בחוגים רחבים ביותר של העם היהודי דווקא בזכות המנהגים והטקסים החדשים שנוצרו על ידה'.91 

			אפשר לראות את עמדת הרמב"ן הכותב (בפירושו לויקרא א ט): 'יזרוק הדם על המזבח כנגד דמו בנפשו, כדי שיחשוב אדם בעשותו כל אלה כי חטא לאלוהיו בגופו ובנפשו, וראוי לו שישפך דמו וישרף גופו לולא חסד הבורא שלקח ממנו תמורה ... דמו תחת דמו, נפש תחת נפש, וראשי אברי הקרבן כנגד ראשי אבריו'. יש פה אפוא גישה סמלית המתיחסת לאדם החוטא. אולם הקבלה מראשיתה העלתה את הדיון לכיוון עליון: קרבן — על שם שמקרב הכוחות שלמעלה.92 וביתר פירוט בלשונו של ספר הזוהר: 'עיקר הקרבן הוא הכהן, הצריך לכוון את השם הקדוש ולסדר את המדרגות העליונות וליחד הכל ביחוד שלם ולשמח עליונים ותחתונים בחפץ וכוונה שלו ... וכל המדרגות מאירות ומתלהטות ונוצצות בניצוץ עילאי מתוך העומק העליון הטמיר'.93

			הנה כותב הרמ"ק בספר המוסר שלו: 'קם בחצות לילה יטול ידיו מהקליפה השולטת עליהם ויעביר רעה מבשרו ויברך ויתקן השכינה בעסק התורה ... ותתקשר עמו והוא עמה, ויתעלה דיוקן נשמתו בגן עדן עם השכינה הנכנסת שם עם הצדיקים ... הרי ממש נסע עמה מהמיתה והשינה אל סוד החיים העליונים'.94 זוהי נקודה מעניינת ביותר על מרכזיות לימוד התורה בחצות, הנדרש מן הכל בספר פופולרי, ועל ההתרחשות ההדדית ובו־זמנית בין עליונים ותחתונים. ואם במקורות לאורך הספרות הרבנית וימי־הביניים הבליטו את חובת לימוד תורה בלילה ואת ערכו, הרי, כפי שמצאנו במקרים אחרים, המקובלים משקיעים בערכים רבניים את רוחם הקבלית ובכך מטילים בהם דגש חזק ו/או ערך מוסף.95 כך בנידוננו, תלמוד תורה — כפשוטה — הפך להיות גורם מרכזי בכינון יחסים הדדיים96 בין אדם, מלאכים, שכינה והקב"ה, והשפעתו זורמת לכיוונים שונים.

			משמע, בראשית הקבלה עדיין רופף הקשר בין העיון והפרקטיקה. ליתר דיוק, לא כל 'עיון' גוזר מאליו יישום מעשי בצידו. הן בראשית הקבלה ניתנו טעמים למצוות שאינן נוהגות בזמן הזה. משמע, החשיבות נעוצה בהכרה שהחיים הדתיים סובבים על העקרונות הקבליים. ואמנם, החיבורים הרבים, יחסית, בראשית הקבלה שהוקדשו לטעמי מצוות,97 פירושי תפילות ואגדות, מצביעים, מצד אחד, על זיקתם העמוקה למסורת, ומצד שני, על הרצון להציג בדרך זו את התורה החדשה, את המשמעות החדשה הניתנת לערכי המסורת. הדבר בולט בספר הזוהר, שידו ניכרת בכל תחומי החיים הדתיים: דרשות על פסוקים, 'יצירת' הליכות חדשות, ביאורים למצוות ולמאורעות מקראיים שונים, וכיוצא בכך.

			דוגמה לכך אפשר לראות בהנהגה לאגוד יחדיו את כל ארבעת המינים בשעת הברכה בסוכות, ובתהליך השתרשותה,98 שלגביה הראיתי את ההתפתחות ההדרגתית מספר הבהיר עד לזוהר.99 ובמיוחד מבקש אני להביא מדברים שכתבתי בזמנו בהרחבה, שאף הם מעמידים על תפיסתו החדשנית של הזוהר. דהיינו, למרות שההוראה להניח תפילה של יד מיושב לא נאמרה בצורה חד־משמעית, הרי זהו סוד כוחה של חשיבה מיסטית, שהיא גוררת התנהגות הלכה למעשה. בדברי הזוהר, ח"ג קכ ע"ב, הודגשו לעניין תפילה של יד ביטויים המוכיחים שהזוהר חוזר ומעמת שני יסודות: מעשה ודיבור. כלומר, לא זו בלבד שהם בבחינת 'כגוונא', אלא ש'עובדא בקדמיתא', המעשה קודם, והדיבור, ה'מילולא', שאחריו הוא כנגדו. לאמור, במשפט המכריע לענייננו המובא בספרים הדנים בכך — 'לבתר צלותא דמיושב לקבל תפלה של יד' — אין מדובר בתפילה של יד כסמל וכערך מופשט בלבד, אלא גם התייחסות מהותית למעשה בפועל שבוצע קודם לכן. רצונו לומר, מעשה הנחת תפילה של יד מיושב יש לו מקבילה רצופה, כביכול חליפית, בהמשך דיבור התפילה, בתפילת יוצר. כיוצא בכך לגבי תפילה של ראש.

			על חשיבות הדגשה זו נוכל ללמוד גם מניסוחו של ר"י ג'יקטילה: 'תפלה תלויה בתפילה, כלומר תפלת הפה תלויה בתפילה של יד ותפילת היד פותחת השערים בשחר' וכו'.100 לאמור, שוב לא רעיון סמלי בלבד, אלא תלות של תפילת הפה במעשה הנחת תפילה של יד. והנה, סמוך לזמנם מצטט ר' מנחם רקנטי מן הזוהר, ומנסח ביתר חריפות: 'ולבתר יקשר קשורא דייחודא דאינהו תפלין תפלה של יד דאיהו תפלה מיושב, לבתר תפלה של ראש דאיהו תפלה מעומד'.101 ניסוח זה במדויק מופיע גם בפירושו על התפילות,102 ומצביע אפוא על חשיבותו בעיניו. ממשפט זה עולה במפורש, שרקנטי ראה ב"תפילות" למיניהן לא רק סמלים תואמים, "לקבל" או "כנגד", אלא גם שקיים קשר הדוק וזהה ביניהן.103

			לעולם ההגות הקבלית נודעו אפוא השלכות מעשיות. הנה, המונח 'קבלת שבת' משמש בראשונה במובן הלכי, כמו 'קבלת תענית'. כלומר, אדם מקבל על עצמו מסגרת מסוימת של הלכות או חובות. וכך מוצאים אנו חילוקי דעות בדבר האקט הקובע לעניין קבלת שבת. אולם מאז האר"י, 'קבלת שבת חלה באמירת באי כלה',104 שאז 'מקבל תוספת הנפש מבחי' קדושת הלילה הוי קבלת שבת'.105 ומאחר שחדר המנהג לומר מזמורי תהלים ולכה דודי בכניסת שבת,106 מובא בהלכה: 'וכתב בספר דרך חכמה דה"ה [=דהוא הדין] במקומות שנוהגין לומר לכה דודי ומסיימין בואי כלה — הוי קבלת שבת ממש'.107 ומאותה שעה ואילך כבר חלה קדושת שבת, וממש אסורים בעשיית מלאכה. כלומר, קיום המנהג החדש באמצעות אמירת מזמורי תהלים ופזמון חדש (ואולי עצם מועד האמירה המקובל), יש בו כדי ליצור הארכת זמן של חלות קדושת השבת, שיש לה השלכה ברורה הלכה למעשה, שכן מקדימים ומוסיפים מחול על הקודש שעה ארוכה ומקבלים בכך את השבת גם מבחינה הלכתית. "החמרה" זו נראית כדבר מובן מאליו, עם שמקורה נובע ממנהג קבלי. ובאותו הֶקשר גם במוצאי שבת יש הארכת זמן שהיא מעל המצוּוֶה בהלכה.108 

			לפי אותו קו אי־אפשר לומר סליחות ווידוי לפני חצות של מוצאי שבת. הנחיה זו חדרה גם לספרי הלכה רבים, כדלהלן.

			כאמור, אורח חיים נורמטיבי יונק השראתו ממעיני הקבלה. האנשים החיים הם שקיבלו על עצמם את המציאות הקדושה של שבת שקיימת ועומדת מאליה מאז ששת ימי בראשית. בעיניהם, הם לא יצרו מציאות חדשה ולא הלכה חדשה, אלא התאימו עצמם למציאות הנסתרת של העולם, כפי שנתפסה בעולם הקבלי. וכך ניסח ר' יהושע מאמאן: 'והגם דהעיקר אצלינו להלכה ולמעשה הוא התלמוד, ורק היכא שהדבר אינו מפורש בתלמוד אז הולכים לפי הזוהר הקדוש והמקובלים ע"ה, למרות שיהיו נגד הפוסקים, כידוע אצלינו בעולם התורה וההלכה ... בכל זאת בעל נפש כך ראוי לו לעשות להלוך בנתיבם הקדוש ובמיוחד בעניני שב"ק [=שבת קודש] כאלה, כי היא שקולה ככל התורה כלה'.109 שוב אנו מוצאים את הפער, הקיים לפעמים, בין עולם ההלכה הפורמלי לבין עולם המקובלים, שעמהם חוברים 'בעלי נפש', המוכנים אפילו לנטות מכללי ההלכה כדי לקבל הוראות חדשות וחומרות יתרות.

			על רקע זה אפשר לראות אופני פעולה שנתלוו למעשים, והם בעלי משמעות ערכית. למשל, מצוות שבין אדם לחברו מקבלות משמעות מיסטית. וכך, מצות צדקה, יותר משהיא עניין חברתי־כלכלי ביסודה, קיבלה ביטוי חשוב לגאולתה של השכינה והקמתה מעפרה. ובכך משפיעה על יחסי הספירות. לפיכך גם קבעו המקובלים מועדים מסוימים ליתן צדקה בקופת צדקה או בכיס אישי, כגון באמצע התפילה (בתוך 'ויברך'), לפני וידוי וכן הלאה. כלומר, אין מדובר בצדקה לעני בשר ודם בלבד, אלא גם לשכינה. כמוה תיקון חצות כהזדהות והרמת השכינה השוכבת בעפר; הזמנת עניים לסוכה כאושפיזין; הקפדה על תשלום שכר שכיר במועד; חובת היות השולחן בעל ארבע רגליים נתפרשה במובן סוציאלי, שהארבע מייצגות: יתום, גר, עני ואלמנה.110 כיוצא בכך, ארון מתים נעשה מקורות העץ שהאדם למד או האכיל עניים.111 לא ייפלא אפוא שאהבת הרֵע נתפרשה אצל ר' מאיר אבן גבאי כך: 'כזו תהיה אהבתו לרעהו — להאיר נתיב לפניו ולהאיר את עיניו ולהועילו בהשגת תורתו ובעבודתו להשלים את נפשו'.112 משמע, אהבת רע מתבטאת בדאגה לשלמותו הרוחנית. עיצובו של האדם, חייו הדתיים ואישיותו, באים אפוא לביטוי מלא.

			כן הוא במישור רחב יותר. למשל, מקום מיוחד ניתן לשעת הכניסה לבית הכנסת. נכון שכבר סידורי ימי הביניים הקדימו 'תפילה לפני התפילה' (בספרד — 'בקשות' או 'סליחות', ובאשכנז — צירופי פסוקים בודדים כגון מה טובו, ואני ברוב חסדך וכיוצא באלה),113 אך המקובלים הוסיפו תפילות שהעצימו את חווית הכניסה. כגון בתפילה הנאמרת לפני כל אחת משלוש התפילות, ובכל אחת נזכר רק אחד האבות, וכאילו כלאחר יד, ועיקרה נושא אופי תאורגי. נוסח זה מצוי רבות בסידורים שעל פי קבלה, וכן בסידורי עדות המזרח שברגיל עומדים תחת השפעת הקבלה. למשל: 'בשם כל ישראל הנה אנחנו באים להתפלל תפלת שחרית שתקן אברהם אבינו עליו השלום עם כל המצות הכלולות בה לתקן את שורשה במקום עליון לעשות נחת רוח ליוצרנו ולעשות רצון בוראנו. ויהי נעם' וכו'. כמו כן ידוע הנוסח: 'כשהולך לבית הכנסת יאמר הריני מזמן רגלי להלוך לעבודת בוראי לבית הכנסת של אברהם אבינו סבא קדישא ליחדא שמיה דקב"ה ושכינתיה בשם כל ישראל' וכו'.114 ובהמשך: 'קודם שיכנס לבית הכנסת צריך להזהר מאד להראות עצמו ירא וחרד ליכנס בהיכל מלכו של עולם וישתחוה ויאמר בכוונה גדולה מה טובו' וכו' (שם). משמע שכל גופו ומוחו נתונים למעשה התפילה ולמשמעותה.115 כך דרש גם אחד מחכמי צפת במאה השש עשרה: 'הבן המקרא "שמור רגלך" קודם שתכנס ותחשוב בלבך לומר: נפשי, הסר ממך מחשבותיך הרעים הביטה וראה שבמקום קדוש וטהור אתה נכנס ותקרב לשמוע הברכות והאמנים מפי המברך שזהו טוב לך יותר'.116 

			לא פחות מכן חשובה הקביעה של האר"י, שלפני הכניסה לבית הכנסת יאמר אדם: 'הריני מקבל עלי לקיים מצות עשה של ואהבת לרעך כמוך ... והריני אוהב כל ישראל כנפשי' וכו'. אמירה זו מעמיקה את חווית האחדות הלאומית בעת ההתכנסות לתפילה, שפירושה ממילא אחדות בעליונים. גם לעיל הדגשנו את המילים 'בשם כל ישראל'.117 והוא הדין באשר לפרשת התמיד והקטרת, שבטור, סי' מח, נזכרו כמנהג חלק מהציבור, הרי המקובלים החדירו אותן לריטואל הקבוע היות שהן כנגד עבודת המקדש וממילא זה שייך לסדר התפילה הכללי, 'וידוע דלפי דעת המקובלים אמירת הקרבנות הוי השלב הראשון בעליית התפילות מעולם העשיה לעולם היצירה'.118 ולכן חובה על הכל לאמור.

			ומאחר שהתפילה נתפסה אצל האר"י כגורם חשוב ביותר בעבודת הקודש של האדם, על הכוונות והייחודים ומשמעויותיהם, נראה שקצרה הדרך להעריך את בית הכנסת כמוסד לעצמו. ולכן גם הדגיש הלכות קדומות כגון להימנות עם עשרת הראשונים הבאים למנין,119 בהוסיפו לכך טעם קבלי, אך גם קבע הדגשים חדשים, כגון הימנעות מוחלטת מדיבור של חול: 'ראיתי למורי ז"ל נזהר בתכלית הזהירות שלא לדבר כלל בבה"כ אף שלא בשע[ת] התפל[ה] וכמעט שאפי[לו] לדברי מוסר ותוכחת ותשובה לא היה רוצה לדבר כדי שלא ימשך מזה אל איזה דיבור של חול'.120 ומעין אלה הן ההנהגות הרשומות בשמו הקשורות בנקיון הגוף המתפלל ובצורת תנוחותיו.121

			ככלל יש לציין את הכמות העצומה של תפילות או בקשות שנקבעו לפני כל מיני פעולות ומצוות, והייחודים שבמהלכן. תפילות אלה נתחברו בעיקר במאה השבע עשרה ואילך. למשל, בתפילה שלפני עטיפת ציצית מצינו כמה מוטיבים, כגון זיקה בין תחתונים ועליונים, קיום מצוה שיש במשמעה גם הגנה מפני מזיקין וגם משיכת שפע אור וקדושה: 'וכמו שאני מתעטף גופי בציצית כך תתעטף נשמתי ... באור הציצית שלמעלה, וכשם שאני מתכסה בטלית בעה"ז כן אזכה לחלוקא דרבנן וטלית לבנה ונאה לעה"ב בגן עדן. וע"י מצות ציצית תינצל נפשי רוחי ונשמתי ותפלתי מן המקטרגים והטלית יפרוש כנפיו להצילם מהם ... כי כוונתי בזה המצוה להוסיף שפע אור וקדושה בעליונים מן המקור העליון ומשם ימשוך ג"כ שפע אור וקדושה למקום שורש נשמתי'.122 דוגמה אחרת תמצא בסידור ספרדי, למשל, לפני חבטת הערבה. ועיקרה: 'שתצרף מחשבתנו וחבטת [=התבוננות ומעשה] חמשה בדי ערבה כאלו כִוַנו בכל הכונות כתקנן ... וככלה תעדה כליה להתיחד עם דודה באהבה ... ולנו אנחנו עבדיך המתפללים לפניך תשפיע לנו משם אור החיים' וכו'.123 

			ונציין בקצרה מעט פרטים הלכתיים שונים המקבלים משנה תוקף. למשל, הקביעה כי יש לקיים את כל המצוות מתוך כוונה ומתוך אהבה;124 בשו"ע הרב, סי' ד ס"ק ב, כתב ר' שניאור זלמן: 'וא"צ ליטול אלא האצבעות, ומיהו טוב שיטלם עד פרק הזרוע'. ואילו בסידורו כתב ונימק במפורש: 'ליטול כל פרק כף היד עד חבורו לקנה הזרוע, כי עד שם הטומאה מתפשטת על הידים'. כמו כן, לפי התלמוד אסור לעבור כנגד המתפלל תוך ארבע אמות ממנו, וכך נפסק בשו"ע סי' קב ס"ק ד. אך הקבלה אסרה מכל הצדדים;125 חזרת ש"ץ אינה בלבד כדי להוציא את מי שאינו בקי, כמקובל בספרות ההלכה, וייתכן מצב של קהילה שאינה זקוקה לחזרת הש"ץ ואף על פי כן הש"ץ חייב לחזור מטעמי סוד, 'דבזה"ז [=דבזמן הזה] כמעט בטל טעם זה, דהכל מתפללין בסידורים'. אך 'טעם העקרי' הוא על פי האר"י, והוא אינו תלוי־זמן, ולפיו 'בחזרת התפלה חוזרים ונעשים כל התיקונים שנעשו בתפלת לחש, אלא דהחזרה היא מגעת במקום עליון וגבוה יותר ... והקפידו בזוהר מאד על המרים קולו בתפלתו מפני הפחד מן הקליפות שלא יתאחזו בה. אבל חזָרה, להיותה במקום עליון וגבוה אין אחיזה לקליפות שם, לכן אומרים אותה בקול רם באין פחד'.126 כמו כן, איסור גילוח הזקן, לפי ר' יוסף אירגאס, אף הוא 'לא לפי הדין המפורסם בתלמוד ובפוסקים', אלא 'לפי המסורת המקובל בין יחידי סגולה', כי כך נהג האר"י;127 בתלמוד נאמר (ברכות לד סע"ב) שיש להתפלל בבית שיש בו חלונות, אך לפי הזוהר (ח"ב רנא ע"א) צריכים להיות י"ב חלונות; ומעין זה צריכות להיות שש מדרגות כשעולים על הבימה ולא יותר, בהסתמך על דבהי"ב ט יח: 'שש מעלות לכסא' (זוהר ח"ב רו ע"א); הליכה בכיסוי ראש היא מידת חסידות, לפי התלמוד (שבת קיח ע"ב), אך רעיא מהימנא (ח"ג קכב ע"ב) רואה בכך חובת הכל; נקבעה חובה שגם תפילת מנחה תהיה בטלית ותפילין; חובה להתוודות בהזדמנויות שונות;128 האווירה המיוחדת שהכניסו בקריאת שיר השירים "לעורר אהבת דודים למעלה";129 איסור הוצאת זרע לבטלה שנקבע בתלמוד, הוחמר מאוד בספר הזוהר שראה בו חטא בל יכופר, ובמרוצת הדורות תואר במשנה־תוקף, על כל המשתמע מכך;130 בתלמוד, בבא קמא טז ע"א, נאמר כי מי שלא כרע במודים — שדרתו נעשית נחש. אך בזוהר, ח"ב ק ע"א, הוסיף כי הוא לא יקום בתחיית המתים; בתלמוד, בבא בתרא ק ע"ב, דובר על מעמדות ומושבות למת, והמקובלים הוסיפו טקס עשיר של הקפות ותפילות;131 ראיית צד ימין כצד חיובי וצד שמאל כשלילי מופיעה במקרא בהקשרים שונים, ואילו בקבלה נקבעו אירועים רבים שניגוד זה מחייב מסקנה מעשית מיידית, ובראש וראשונה הצבת הספירות חסד וגבורה כימין ושמאל, חסד ודין, על כל המשתמע מכך, כפי שנרחיב להלן.

			במסגרת שילוב אברי הגוף יש למנות את הנוהג של מנייה באצבעות. 'כתוב בספר כ"מ כ"י [=כתר מלכות כתב יד] כשאומר שלשה פסוקים מי אל כמוך וגו' שהם י"ג מכילן דרחמי ימנה את הי"ג הנז' באצבעות הימין כדרך שעושין באמירת י"א סַמני הקטורת, ע"כ [עד כאן הציטוט]. ויפה כתב [מציין ר' יוסף חיים], חדא כי המנין יורה על חשיבות ומעלה של אותו דבר, וכיון דהם דבר שבמנין ודאי טוב למנותם באצבעות לפרסם מניינם, ועוד יועיל זה לעורר הכונה בלב, וכן אני נוהג'. ובהמשך הוא נותן נימוק נוסף, בהקשר לסמני הקטורת: 'דאע"ג דקריאתינו היא העולה במקום הקטרה, עכ"ז לרוב יקר תפארת המצוה הזאת נצרף עם שיח שפתותינו איזה תנועה של מעשה. ולכן נמנה באצבעות כדי לעשות קצת פעולה בידינו בדבר זה, ואז יצטרפו הדבור והמעשה כאלו הקטרנו ממש. ולכן נ"ל דטוב למנות באצבעות הימין דוקא'.132 כלומר, המניין מתבצע לא רק כדי להצביע על חשיבות כל פרט באופן אינדיבידואלי, אלא גם לעשות פעולה סמלית שיש עימה משמעות תאורגית, 'לעשות קצת פעולה בידינו'. ולכן גם עדיפה דווקא היד הימנית. מאוחר יותר נעמוד גם על תנועות הראש. 

			גם מצות הדבקות, האמורה בתורה, מתעצמת משמעותה ככל שמדובר במסגרת אוניו־מיסטיקה. מצוה זו עמדה במוקד עיונם של מקובלים רבים והוצגו לגביה תובנות שונות, ומכל מקום דובר על 'יחסי איחוד עם ישויות עילאיות ולפעמים אף עם האל עצמו'.133 בכך מצטיירת הדת במשמעות מיוחדת. אולם כאן גם נקודת השבר, שהרי אין הדבקות יכולה להיות מיושמת בידי הכל. עצם החיפוש של המקובלים אחר פתרונות מלמד שהם נשארו בעמדתם הבסיסית. בכך מתייחדת הקבלה.

			ועוד, לפי הרמב"ם, אין צורך לבקש טעם בכל פרט מפרטי המצוות.134 אך המקובלים לא יקבלו זאת. לפי השקפת עולמם, כל פרט נושא ערך ומשמעות, ויש לו "נמען" בעולם שלמעלה. לכן אי אפשר לפסוח על שום פרט, עִם שיש להבין את משמעותו. כיוצא בכך, הפילוסופים נתנו הסברים רציונליים וויתרו באמצעותם על מצוות מעשיות מסוימות, ואילו המקובלים נתנו טעמים מיסטיים וסמבוליים והוסיפו והרחיבו את מערכת החובות. למשל, אחד הנושאים שעמדו בדיון אצל מקובלי המאה הי"ג היה חובת ההגייה של מילות התפילה, כנראה מתוך פולמוס נגד גישתם הספיריטואליסטית הקיצונית של המתפלספים.135 אמנם, פרט זה גם יכול לשמש דוגמה למתח האפשרי בין הקבלה במובנה הרעיוני לבין השתלבותה, כדבר המובן מאליו, בפרקטיקה הדתית. 

			תוך כדי פרשנות של המקובלים מתבטאת גם החמרה.136 למשל, סמיכות המלים 'לא תאכלו על הדם לא תנחשו ולא תעוננו' הביאה את הזוהר (ח"ב רטו ע"ב) לקבוע שהטועם דבר בבוקר לפני התפילה הרי הוא כעובד עבודה זרה.137 על כל הרעיונות הנזכרים נרחיב בהמשך.

			אביא כדוגמה גישה קיצונית העולה מדיווחו של ר' אלעזר אזכרי על מקרה בצפת בשנת ש"ח, במעמד ר' יוסף קארו ואחרים, שדנו לשריפה אדם שבא על אשתו שלא כדרכה (אמנם בסופו של דבר הקלו בעונשו ו'גרשוהו מארץ ישראל').138 האווירה הכללית, בעיקר בצפת, נטתה בבירור לכיוון של קבלת חומרות בתחומים שונים.

			אכן, בעוד החידושים הקבליים הקשורים בפרטים יומיומיים בימי הביניים לא נתכוונו אלא לעיון כשלעצמו, ויישומו האפשרי נתון היה בידי כל פרט — חכמי צפת במאה הט"ז ביקשו להפוך חיים אלה לנורמה חברתית־ציבורית. ההנחה שדרך הסוד היא הדרך הנעלה, וההכרה שהמקובל, כעמיתיו המיסטיקאים בעולם, הוא איש המעלה, יצרו ממילא את האתגר שעמד בפני המקובל — עִמו השלֵמות וממילא האמת. מכאן קצרה הדרך להתבדלות חברתית. ואמנם בימי־הביניים כנראה לא היה מגע בין קבוצת העילית לחברה בכללה, והדבר בולט, למשל, בפעמים הלא־מעטות שר' דוד בן יהודה החסיד יוצא בספרו אור זרוע נגד הליכות ההמון. אף ידיעותינו על חדירת 'הלכות' קבליות לספרות ההלכה הרבנית ולציבור הרחב — מעטות הן. אולם מצב זה משתנה מן הקצה אל הקצה בצפת של המאה הט"ז. שם צמחו הן ספרות המוסר הקבלית, כיצירה שיטתית מגובשת, הן ספרי הכוונות וההנהגות למיניהם, הנושאים אופי של רשימות שביד כל אדם למלא אחריהן. יתר על כן, קמו חבורות (כגון אלה של אלקבץ ורמ"ק, ר' אברהם הלוי ברוכים, ר' אלעזר אזכרי ועוד) שנתארגנו לשם התנהגות דתית נעלה, ואליהן נתלקטו אנשים שונים. מכאן ואילך מתחזקת חדירתה של הקבלה לחיי היום־יום. אמנם עדיין יש ללקט עדויות היסטוריות כדי לידע אם אמנם היו בה מגזרים כלשהם שהתרחקו מן הקבלה ואורחותיה.

			בהקשר זה, ומתקופת זמן זו ואילך, כדאי לשים לב לתופעה מעניינת. המקובל, ובעיקר מי שהולך בדרכו, מכונה לפעמים 'בעל נפש',139 'הירא את דבר ה'',140 'חסידים ואנשי מעשה',141 'המישרים אורחותם לפי מנהג האר"י'142 וכדומה.143 הביטוי האחרון מצביע בעיניי על הערכת האתוס הקבלי, ובמיוחד הלוריאני, שנתפס כ'אורח ישר' (ומזכיר את 'אורח קשוט'). המקובלים עצמם אינם משתמשים, כמדומה, בביטוי המצוי בספרות ההלכה: 'והמחמיר תבוא עליו ברכת טוב'. אפילו הרדב"ז שהתנגד להטמעת דיני הקבלה בהלכה ציין כי 'ולעצמי אם הוא חומרא אני נוהג אותו'.144 אך רק "לעצמי". גם אין להביא ראיה לסתור מכך שהחיבורים בית יוסף, יוסף אומץ, בעל הלבוש ועוד, כן השתמשו בביטוי "מחמיר" על המקובלים, שכן הם בחזקת שותפים, אמנם פעילים, "מבחוץ". והיא הנותנת, חכמי הלכה שהושפעו מן הקבלה הם הנותנים לכך ביטוי מעשי והוראתי בכתביהם, עם שמציגים זאת כחומרה.145 

			אמנם נראה לי שלגבי הזוהר כן השתמשו במונח 'החמיר'.146 די אופייניים בעיניי דברי החיד"א, בשו"ת יוסף אומץ, סי' סו, שכותב על המנהג של אמירת הפסוק 'ואני ברוב חסדך, שהחמירו בזה בזוהר הקדוש'. הוא מעריך אפוא אמירה פשוטה זו כחומרה!

			ואילו אצל המקובלים עצמם נאמרים הדברים כדרכם ובטבעיות למרות ההחמרה. למשל, ביחס לאר"י חוזר ומופיע המשפט: 'ומורי ז"ל היה' נוהג כך וכך, או מעין משפט זה.147 כלומר, לפנינו תיאור עובדתי "פשוט" בלא כחל ושרק, עם שהוא מציג רמת התנהגות גבוהה, והבוחר יבחר. אבל דומה כי בספרות קבלת האר"י כמעט לא נאמר שהאר"י החמיר,148 וזו עובדה כבדת־משקל. אמנם בלי ספק רוח ההחמרה נשבה בצפת, ואפילו רח"ו כותב בסוף הקדמתו לשער המצות: 'גם אודיעך כי יש חומרות אחרות ומנהגים וסמכתים אל המצות המתדמין להם'. ויתר על כן כתב בסוף השער: 'מי שרוצה להיות חסיד צריך לנהוג חומרות יתירות, אע"פ שאינו מחויב בהם כפי הדין. ואכתוב קצת ממה שהזהירני מורי ז"ל ויש בהם דברי[ם] של חומרא בלבד ודברים שהם כפי הדין'.149 כלומר, במבט מרוכז עולה החומרה. למעשה, בדורות האחרונים כן החלו להשתמש בביטוי האמור, ואולי משום שהתהליך ההיסטורי התגלגל בדרכיו והקבלה חדרה יותר לשכבות עממיות, ויש אפוא מגמה "לעודד" את הכל לנהוג כמנהג המקובלים, שמנהגם נתפס, כאמור, כאורח ישר.150 

			עם זאת, תפיסת העולם של החסידות עשויה היתה להעלים את תופעת ההחמרה, שכן מבחינה אידיאולוגית, החסידות הפליגה בערך השמחה, וכנגדה קידשה מלחמה על העצבות.151 אחד הביטויים המעשיים, וכבר בראשית החסידות,152 היה התנגדות ל"חומרות" כדי שלא לבוא לידי עצבות שעה שאין אדם "פשוט" מסוגל לדקדק בחומרות הלכתיות ובוודאי לא בחומרות קבליות. אמנם גם החסידות הציעה תחליפים,153 אבל ממילא היא נמצאת משמשת סכר נגד התפשטות הוראות קבליות בעלות אופי מסוים. חריפות בעיה זו מתקהה במרוצת הימים, כאשר עלתה הרמה הדתית של הקהל הרחב במחנה החסידי בד בבד עם הצייתנות העדרית בכל עדה חסידית, והוראות קבליות חדרו מאליהן, כפי שגם סידור התפילה (נוסח ספרד) השפיע. אפילו נוצרו 'הלכות' מחמירות, כגון מצה שרויה.

			יצירתיות ופרקטיקה קבלית 

			כאמור, היצירתיות הרעיונית עשויה להוליד גם פרקטיקות חדשות, ואולי גם שונות מן המקובל במסורת מדורי דורות.154 השוני נראה במיוחד שעה שמקובלים, בעקבות האידאולוגיה שלהם, נקטו דרך הילוכם כאחת הדעות של חכמי ההלכה ובכך הכריעו, לדורות, בין עמדות הלכתיות שונות.155 לתשומת לב מיוחדת ראויות שתי שאלות שעוררו תסיסה ופלגנות מתמשכת: שאלת הנחת תפילין בחול המועד ושאלת ייבום או חליצה.156 עמדות חלוקות של אישי הלכה מרכזיים הפכו להיות סלע מחלוקת בין חכמי הלכה למקובלים — והכרעה טרם נפלה. ראוי לציין כי בעת הכרעה קבלית, לכאורה ננקטת מתודה הלכתית או סמכותית, אך בעצם יש כאן חדירה "מתוחכמת". הקבלה זורמת בנתיב עצמאי, אין היא מחויבת להשתמש במתודיקה ההלכתית המקובלת, אלא נותנת משקל מכריע לדעה הלכתית מסוימת בהתאם לעקרונותיה המטפיזיים. אדרבה, מציאות של מחלוקת בעולם ההלכה לפעמים מקלה על המקובלים את מלאכתם, שהרי המקובל, והזוהר בכלל, אינו יוצר חידוש הלכתי של ממש. אמנם, לעולם תצוץ השאלה: מהיכי תמצי? מה כוחו של הזוהר כפוסק? כאן באמת נקודת הכובד — הנוטה לקבלה לא ישאל, והמתנגד לקבלה לא יקבל את התשובה. אבל המציאות הפועלת בדרכה, כמי השילוֹח ההולכים לאט, היא התשובה. אם כי ברור שבאופן עקרוני הרקע הדתי שלו לא יביא את המקובל למצב שהוא הולך במפורש נגד הלכה ברורה (למעט במרד השבתאי157). אם כי מפליא שדווקא החיבורים ההתגלותיים ביותר, כמו הזוהר וכתבי האר"י, כוללים לפעמים טעויות בהלכה. אבל הילת הקדושה, או העתיקות, של הזוהר, וגם כח ההתגלות של האר"י, והענקת ממד של רוח הקודש,158 נתנו מקום לדרך עצמאית159 ו'הכשירה' את כל הטעון תיקון. 

			אמנם בחסידות רחשה, למשל, בעיה הלכתית של תפילה באיחור זמן. אך למעשה נקבע כאן סולם ערכים, לפיו מצות דבקות חשובה יותר.160 בכך יכלו להיתלות, למשל, בעקרון הלכתי: 'חשוב חשוב קודם'. הבעיה עלתה בעיקרה בעיוות הפופולרי שנוצר מכך. ודוגמה מובהקת היא עדותו של ר' חיים מוולוז'ין על המתפללים מנחה שאמרו זה לזה: 'נראה ונעיין אם כבר נראו כוכבים ברקיע'.161 עניין זה קשור גם לבעית חיקוי הצדיק בתנועה החסידית בכללה, שבעטיו הוצאה הרוח ממפרשי עולם הכוונות שהוא כה משמעותי, וממילא יצא שכרו בהפסדו.

			ומכאן לטענת י' תא־שמע על התפיסה האשכנזית 'בדבר מעמדו הגבוה של המנהג ויתרונו המהותי על הדרגות ההלכתיות העקריות', שקשור היה גם ברעיון ש'שימור מנהג אבות הוא הבסיס של החובה הדתית וזה מסור בידינו כחטיבה אחת שכל חלקיה שווים מבחינת ערך חיובם'.162 בכך רצה תא־שמע להמחיש את תפיסתו בדבר השפעת המסורת האשכנזית על הקבלה הספרדית, וביחוד הזוהר. דברים אלה יכולים להלום את התפתחות הקבלה, אולם לדעתי קיים בקבלה יסוד נוסף, והוא מהותי הרבה יותר. דהיינו, בהתאם לעקרון שההלכה מבטאת את הספירה האחרונה, שהיא עצמה הולכת ומשנה פניה בהתמדה אך הכל קשור באופיה, כך תורה־שבעל־פה אינה מוסד סגור אלא מתפתח כל הזמן, וממילא גם המנהגים מקבלים מעמד שווה. זאת ועוד, העקרון הקבלי שתא־שמע עצמו מזכירו שם163 מפי ג' שלום על הזהות בין התורה והקב"ה, הוא ממילא גם כן מחייב את ההנחה שהתורה, כתורת חיים על כל שלוחותיה וגלגוליה, תהיה חלק מן האלוהות האינסופית הכוללת־כל. 

			גישה זו מעניינת משום שבדרך כלל המקובל מתאים, ואפילו מסמיך, את רעיונותיו לטקסטים מקראיים או הלכתיים. הרי ההלכה והקבלה כאחת מחויבות לטקסטים המקודשים, והם הם נקודות המוצא שלהן, אך עליהן בונה המקובל קומת־על. 

			מכאן קרובה הדרך לראות בעולם הסוד יסוד מכריע בהלכה או במנהג מסוימים (לבד מן העדיפות העקרונית של 'דרך האמת', שנידונה לעיל). דוגמה: גזיזת שער הראש של הכלה אינה נזכרת בשום מקור הלכי קדום. המקור הראשון הוא בזוהר ח"ג קכז ע"א. כעבור כמאה שנה הוא כבר התקבל אצל ר' שמעון דוראן 'כמשפט הבנות'.164 לא כן הדבר אצל מהר"מ אלאשקר,165 בתלמסן, שדחה את עמדת הזוהר. אולם מאוחר יותר, בתשובה שכתב החת"ם־סופר בט"ז בסיון תקצ"ט, באותו עניין, הוא מתייחס לזוהר (ולמהר"מ אלאשקר) ומסכם: 'האמנם בארצותינו שהאומו[ת] יוצאו[ת] פרועי ראש ואמותינו לא יצאו ונזהרו מאד וחשו לדברי הזוהר והקפידו ע"ז [=על זה] מאד, אע"ג דאלו היינו עומדים למנין לקבוע הלכה היינו אומרים דאותה שורה מבוארת בש"ס להיתר ... ואין הלכה כהזוהר, מ"מ כיון שתפסו המנהג כהזוהר על זה כ[תב] מהר"א שטיין מנהג עוקר הלכה ונעשה הלכה קבוע ... ובארצותינו שהמנהג עפ"י זוהר עוקר הלכה ... א"כ [=אם כן] איסור גמור הוא ויש לחוש לרבוצת האלה האמור בזוהר הנ"ל'.166 

			דוגמה אחרת: רבי יוסף חיים דן באמירת ברכו אחר קדיש בתרא, לפני אמירת עלינו לשבח. יש הנוהגים לאומרו, ויש שאינם אומרים. הטעם לכך שתיקנו לומר ברכו גם בסיום התפילה הוא כדי להוציא ידי חובה את המאחרים שלא הספיקו לאומרו במקומו בסדר התפילה. לאור טעם זה כתב ר' יוסף קארו בהגיון פשוט: 'בשבת ויום טוב אין לאומרו, דהכל באין לבית הכנסת קודם ברכו'.167 רבי יוסף חיים נדרש לשאלה זו כיוון שהיה מנהג בקהילות רבות לומר ברכו גם בשבתות וימים טובים, מנהג שסותר למעשה את פסק השלחן ערוך. בתשובתו אף הוא הכריע לחיוב, ובין נימוקיו כתב: 'ועל כן מאחר שגילה רבנו האר"י זיע"א שאמירת ברכו בקדיש בתרא חובה היא על פי הסוד, להכי גם באתרי שקבלו הוראת מרן ז"ל אומרים אותו בלתי פקפוק כי נגד דברי רבנו האר"י שדבריו הם ברוח הקודש על פי אליהו זכור לטוב, אין הולכין בתר מרן ז"ל'.168 דברי האר"י חזקים ואיתנים אפוא אף כנגד מרן, ר' יוסף קארו, שהרי נאמרו ברוח הקודש על פי אליהו הנביא.169 דוגמה קצרה נוספת: הסיבה לשימוש בטבעת לשם קידושין מוסברת אצל ר' יוסף חיים על־פי הסוד.170 

			כך נוצרה הנחה מקובלת, כפי שנתנסחה בידי חסיד מתלמידיו של ר' זאב וולף מז'יטומיר: 'ובוודאי כל מנהגן של ישראל נתייסדו עפ"י סודות כמוסין'.171 משמע, אם בעבר, כפי שראינו, דובַר על ההלכה שהיא מיוסדת על תורת הסוד, אנו למדים עתה כי גם המנהג נכנס תחת כנפי כותרת זו. לעומתו, גישה אחרת נקט איש ההלכה, ר' ישראל ח' פרידמן: 'ואלו ואלו דברי אלוהים חיים, ועל כלם אני קורא "ועמך כלם צדיקים"'.172 כלומר, לדעתו יש פה שני עולמות שונים, עם שהם לגיטימיים.

			אין אפוא לתמוה שהקבלה יצרה הליכות חדשות. עיני המקובל לעולם נשואות אל על,173 משם יניקתו. אולם הפרחים צומחים במישור הארצי כפעילות תאורגית, וכך מתקיים לו בקביעות מעגל גומלין פעיל.174 ספרות הפרשנות לתפילה ולטעמי המצוות, ואף ספרות המוסר, כורכות גם הן את כל העולמות. אך ההלכה זורמת בקצב החיים הארציים, מנתקת עצמה במודע מן העולם המטפיזי, וטענות המפתח הן: 'לא בשמים היא',175 'לא ניתנה תורה למלאכי השרת'.176 

			עיון זה מביא אותנו לאבחנה חשובה. בעוד המחקר התלמודי עסק לא מעט בשאלה מה קדם לְמה — האידאה או הדרשה? דומה שכמעט איש לא יתלבט בשאלה זו במסגרת הקבלית,177 כי מערכת הסמלים מובנית בתוך המחשבה הקבלית ביסודה (בכורח המציאות מדובר בבית־מדרשה של הקבלה התאוסופית). ואציג דוגמה אחת: 

			בהלַָכות מסוימות בספרות חז"ל ניכר יחס מועדף לימין. ספרות המנהג עוד הרחיבה מעט בפרטים. ברם, העובדה שגם מחוץ לתרבות ישראל, ועוד מימי קדם, מוצא אתה מעמד מועדף זה — מצביעה על כך שבעצם לפנינו תופעה פיזיולוגית ברורה וגלויה, והיא המכתיבה הוראות וגילויים מגוונים. כך אפשר להבין את הכלל שנקבע: 'כל פונות שאתה פונה לא יהיו אלא לימין'.178 דוד המלך מהלל: 'ימין ה' רוממה, ימין ה' עושה חיל', וגם אדם תומך עומד לימין הנתמך; יהודי נושא ספר תורה בימינו; וכיוצא באלה. אך חז"ל לא הסתפקו בעדיפות הפיזיולוגית ונדרשו לכָתוב 'ארך ימים בימינה' כאסמכתא.179 עם זאת, אדם הנושא ספר תורה בשמאלו אינו מובא בפני בית דין, ואין כל סנקציה משפטית נגדו. כנגד זה, מנקודת ראות קבלית — הרואה בימין ובשמאל סמלים אימננטיים מובהקים לקדושה ולסטרא אחרא — אדם כזה עבר עבירה, והסנקציה המשפטית היא חמורה מפני שפעולתו התאורגית הניבה תוצאה שלילית.180 משל לאדם שחולף ליד דלת שמותקנת בה עין אלקטרונית, הרי הוא יפעיל אותה, במסגרת טווח נתון, בין שנתכוון לכך ובין אם לאו, בין שהוא יעבור דרכה ובין אם לאו. מכאן שאדם שנטל או הוליך ספר תורה בשמאלו גרם תוצאה שלילית מבחינה מטפיזית. 

			כאשר מדובר על היזק הנגרם מ'עין הרע' הרי לעולם מדובר על העין השמאלית, כי הימנית היא העין הטובה (והביטוי 'עין הרע' הוא לעולם בלשון יחיד).181 ובדומה לכך: 'אסור לאדם לחבר ולשלב אצבעות יד ימינו עם אצבעות יד שמאלו כמו שנוהגים בני אדם לעשות לפי תומם דרך מקרה, והטעם הוא לפי שהם כחות עליונים, ימיניים ושמאליים, ואין לערבם'.182

			ובהקשר זה, ההבחנה, בתלמוד ובחסידות אשכנז, בין "דיני אדם" ל"דיני שמים" אינה רלבנטית במערכת הקבלית, שכן למן הרגע שהקבלה הציגה את תורת הספירות, שחלוקת ימין ושמאל מובְנֵית בתוכה, על היסודות השונים שהיא מקיפה בה עצמה, ראתה צורך לא רק להעדיף ימין על שמאל, אלא להגביר את הימין על השמאל בצורה אקטיבית ובלתי פוסקת.183 וכך נמצא בזוהר: 'בעי בר נש לאכללא שמאלא בימינא וכל מה דהוא עביד מבעי ליה דלא יהון אלא כלילן בימינא ... וכיון דבר נש יזדהר דכל עובדוהי יהון לסטרא דימינא ויכליל שמאלא בימינא כדין קב"ה שארי בגוויה בהאי עלמא ויכניש ליה לגביה לההוא עלמא דאתי'.184

			כל הפרטים המדגימים הגברה זו (ונציין מהם מאוחר יותר) לא נוצרו אלא על בסיס תפיסת היסוד. לפיכך לפניך לא סתם מעשים, מוזרים לפעמים, אלא החדרת מוּדעוּת, דרך העשייה הפשוטה, למגמה האמורה להדריך אדם בכל אורחות חייו. וגדולה מזו, גם אדם שאיננו מודע לכל המערכת ההגותית הזו אינו פועל לשווא, כי האורגניזם קיים מעצמו, מעצם יצירתו.185 וכך כותב ר' מאיר אבן גבאי:

			הנה יצוייר כי בהתעוררות שנעורר למטה בעבודתנו ועל הדרך שהתבאר יתעוררו הדברים העליונים למעלה, כי התורה והמצוות שהם האמצעי, הושם בטבעם זה הכח אחר שנאצלו ונחקקו ממקור ההויה והאור העליון, שיהיו הם המפתח לפתוח המקור ההוא שנבעו ממנו, בהיותם נפעלות בשלמות ועולות כתקנן על יד הדמות התחתון הנבנה כדמות העליון, לפי שכל הבניינים מתיחסים זה עם זה כמו שהתבאר למעלה. ומזה היה מטבע העבודה לשם המיוחד שהוא הייחוד לצרכו לפתוח המקור העליון ולהמשיך ממנו אצילות הברכה עד סוף המחשבה, ושתתפשט משם אל התחתונים הגורמים זה, אף אם לא יכוונו לעצמם, כי כן היה הרצון העליון להטביע בעבודה ההיא.186 

			כלומר, קיום תורה ומצוות מעורר את "הדברים העליונים". אלה הן אמצעי ומפתח לפתוח את המקור, את המחשבה האינסופית, שהיא מקור העולם הרוחני (תורה) והגשמי ('תחתונים'), כדי להמשיך ממנה שפע של אצילות שיתפשט כלפי מטה. אולם יושם לב שמצד אחד כתוב 'בהיותם נפעלות בשלמות', ומצד שני, 'אף אם לא יכוונו לעצמם', שכן זהו חוק טבע של יחס גומלין שהרצון העליון הטביע מלכתחילה בכל המערכת, ובמיוחד באמצעות המעשה.187 

			חשוב להדגיש אפוא כי היצירתיות הקבלית נובעת מיניה וביה מתוך תפיסת העולם, ולפיכך אינה נתונה לתמורות של זמן ומקום (כפי שעשוי להיות בהלכה), אלא אם כן בזמן ובמקום עצמם קיימים מצבים שונים הטבועים בעצם מהותם, שהרי 'לא כל המקומות ולא כל העתים שוים'.188 

			ריטואלים קבליים במציאות משתנה

			ומכאן לנקודה נוספת ולהבדל דק. המערכת ההלכתית אמנם מובנית בתוך המציאות היומיומית, אך ההלכה, והמשפט בכלל, איננה מתייחסת לכל נתון ולכל פרט בעולם אלא אם כן קיימת בעיה מסוימת,189 שלא לדבר על הניסוח הקזואיסטי המפורש. ההלכה מתפתחת והולכת מפני שהחיים מתפתחים והולכים והיא חייבת להתיחס ולהגיב למציאות זו, אמנם מתוך כללי פסיקה מקובעים ופרשנות מתוכה עצמה. לעומת זה, לא המציאות היומיומית המשתנה היא מעניינה של הפרקטיקה הקבלית. אם יש תמורות בזמן הרי אלו מובְנות בתוך הבריאה מששת ימי בראשית (ולהלן נפרט בכך). הוראות והנהגות קיימות כפיתוח עַצמה של הקבלה מתוך עַצמה. אם נולדו הנהגות בשפע בשבת הקבלית, מלפניה ומלאחריה, הרי זה בגלל המערכת הרעיונית שנכרכה בתוכה פנימה. מערכת זו היא אוטַרקית. ואם אמרנו שההלכה מגיבה ומסגלת עצמה למציאות, לעולם החיים המתחדשים, הרי הפרקטיקה הקבלית מתקשרת לאנשים החיים. לפיכך גם אפשר לומר שההתפתחות וההתרחבות של הוראות והנהגות קבליות במאות השנים האחרונות, נובעות במידה רבה מן העובדה שהציבור, האנשים החיים, נפתח להנהגותיה. 

			בהמשך לכך, (לעתים) ההלכה גמישה כי היא עוקבת אחר מציאות, מושפעת ממנה ומכוונת אותה בהתאם לכלליה. יש אפוא שינויים בהלכה, כגון: דרך קנין שאיננה נזכרת בתלמוד והיא עלתה בימי הביניים — תקיעת כף בין סוחרים; חרם דרבינו גרשם וכיוצא באלה. אבל ברור שכל השינויים אינם כאלה שיקעקעו את יסודות ההלכה. קיימת בהלכה התפתחות קונסיסטנטית בשל חידושים שהזמן גרמם, או כל מיני תופעות שהמציאות העולה על כל דמיון מציגה לפוסק כאתגר במרוצת הימים.190 לעומתה, וכבר הזכרנו לעיל, השינויים שעולם הקבלה מתייחס אליהם הם אונטולוגיים ומובְנים מראש. ואילו שינויים שנגרמו במרוצת הזמן, שהזכרנו בפסקה זו, אינם רלבנטיים כי מושג הזמן הקבלי שונה.191 המשמעות וההשלכה של הלכה שהייתה קיימת בזמן פלוני עומדות לעצמן, ולצידן יכולה לעמוד גם המשמעות החדשה. למשל, נטילת 'מים אחרונים' שרקעה ההיגייני ההיסטורי התבטל מאליו במציאות המאוחרת — לא התבטל בפרקסיס הקבלי שהעלה טעמים קבליים מסוימים לרצף קיומו. דוגמה נוספת: במסכת ברכות, ס ע"ב, נאמר ש'הנכנס לבית הכסא אומר, התכבדו מכובדים קדושים משרתי עליון, תנו כבוד לאלוהי ישראל, הרפו ממני עד שאכנס ואעשה רצוני ואבוא אליכם'. לא נתעכב כאן על עולם המחשבה המופלא העומד ביסוד הבקשה, אלא על ביצועה. נראה שדורות רבים (למשל, טור, ראש סי' ג) אמרו את הבקשה, אך בשלב מסוים הופסק הנוהג.192 הנה, בבית יוסף, שם, כתב במפורש (תוך ציטוט מאבודרהם, המאה הי"ד) ש'משום דמיחזי כיוהרא ... נתבטל מלאומרו כלל בדורות הללו'. חכמים טענו אפוא לירידת הדורות עד שמשפט זה נראה יומרני למדי ועמדו ובטלוהו. ברם, המעיין בשו"ע, סי' ג ס"ק א, קורא: 'כשיכנס לבית הכסא יאמר התכבדו מכובדים. ועכשיו לא נהגו לאמרו'. לפנינו משפט דו־משמעי שאינו הולם כל כך ספר פסיקה. ומכל מקום נראה מתוכו שר"י קארו כן ממליץ לאומרו. ועובדה היא שהמגיד מצווה אותו: 'ולכן תאמר בהכנסך התכבדו'.193 גם כעבור זמן קצר נמצא בספר למודי אצילות (לעמבערג תר"י, ה ע"ג) אמירה ברורה בלא לבטים שיש לומר זאת, וכמוהו קבע ר' מאיר פאפרש. משמע, העולם הקבלי אינו מוותר בנקל על הלכות או מנהגי עבר. ועוד נשוב לכך מנקודת מבט נוספת.

			לאחרונה נוסד במחקר תחום המכונה 'פילוסופיה של ההלכה', והוא מניב פירות טובים, אך גם אם במודע או שלא במודע חכמי הלכה פעלו ברוח העקרונות 'הפילוסופיים' שהועלו, עדיין נשארו בגזעם ובענפיו בתחום המעשה. ספרות הפרשנות למקרא ולתלמוד וספרות ה"חידושים" לתלמוד עסקו במקורות עצמם. ספרות ההלכה והפסיקה הגדירה את המסקנות המעשיות. ספרות ההגות הפילוסופית, ובעיקר סוגות הדרוש וטעמי המצוות, עמדה לעצמה; וספרות המוסר הרבנית והפילוסופית עסקה בתורת המידות. כמעט אפשר לומר שמלכות לא נגעה בחברתה. כל כך אופיינית היא העובדה, עם שיש לה צידוקים שונים, שחכמי הלכה גדולים וראשי ישיבות נמנעו מלשמש פוסקי הלכה למעשה. לעומת אלה, הקבלה בחלקים מסוימים היתה מעין מיסטיפיקציה של ההלכה. יש שהסמיכה עצמה על מקורות מסורתיים ויש שהצמיחה מסקנות מעשיות חדשות. אפילו בתיאורים המפורטים ביותר של עולם האצילות קושר האר"י עצמו לכתובים או לפרטי הלכות נתונות.

			בהקשר זה משמעותי וחשוב הוא נושא מקור הסמכות. חכמי ההלכה נשענים אמנם על התורה שבכתב, תולדותיה וגלגוליה,194 אך רואים את המחוקק העליון, כביכול, מחוץ לתמונה בכך שמסר את סמכות הפסיקה לבני תמותה הראויים לכך. דרכה של ההלכה היא: 'משה קבל תורה מסיני ... ומסרה ... ומסרוה'. המקור הראשון הוא אלוהי, "מסיני", והוא מקור הלגיטימציה, אך מקור זה נתן יד "חפשית" לחכמים לפעול. דוגמה בולטת: הקב"ה משיב למלאכים — 'אני ואתם נשאל לב"ד [=לבית דין] שלמטה'.195 והדברים ידועים. מבחינת הסמכות, נשענת ההלכה על רציפות היסטורית בלתי־פוסקת, ואשר נושאי דגלה הם בעלי סמכות מלאה לקבוע הלכות לפי כללים ותקדימים, ואף סמכות ריבונית להם לקבוע דברים חדשים, 'תקדימים', לפי כללי פרשנות, כַּמקובל בכל מערכות המשפט בעולם. אכן, המציאות של הפזורה הולידה שינויים שונים על רקע הזמן והמקום. ממילא, הלכות ומנהגים נבדלים בין אשכנז לספרד, למשל, ניתן למצוא בהיקף לא מועט.

			המסורת משתלשלת אפוא במהלך הדורות מאישים לאישים ידועי שם. מסורת זו יכולה גם להתהוות תוך כדי חילוקי דעות בין חכמי ההלכה, אולם הכל יישענו על מקורות קדמונים מוסמכים ויטענו טענות "לוגיות" או "דיאלקטיות". אולם196 המקובלים, מהם רתוקים היו למסורת שהונחלה בלחישה מפה לאוזן, ומהם שראו בחיוב, או אף חובה,197 לפַתח רעיונות מצד 'משכילים' ו'חכמי האמת'. הם גם נשענו על מסורות שנמסרו כביכול מפי דמויות פסידואפיגרפיות מן הגאונים, בעיקר, ובהמשך הזמן ובמקביל אף ראו עצמם מנחילי מסורת מפי רזיאל המלאך, ספרא דחנוך ודומיו, אדם הראשון או אליהו הנביא וכדו'. וברבות הימים נתלו בדמותו של האר"י שהפך בן שיחו של אליהו הנביא.198 

			לפעמים המורֶה בקבלה של אישים בולטים הוא סמכות על־טבעית, למשל: המלאך המשיב; ר"י טאיטצאק ור"י קארו — מגיד; האר"י — אליהו הנביא; רמח"ל — מגיד; בעש"ט — הנביא אחיה השילוני. אם כי מוכרת גם התופעה ש"ינוקא" זוכה להארה, או הילד נחמן קטופא, או מעשה רב גדיאל נער וכדומה.199 במקרים אלה, הזמן מאבד את משמעותו הרגילה בחיי היומיום שלנו, ונשמה של תנא קדמון, למשל, יכולה לחבור לדמות מימי הביניים, או מן העת החדשה, בלא כל בעיה. ומקרה בולט הוא קשר הזוהר עם רשב"י וחבורתו, ולאחר מכן, במקביל, האר"י ותלמידיו במירון. מיוחדת היא עמדת הרמב"ן (וחוגו) בהקדמה לפירושו לתורה המדגישה את המסורת מ'משה רבינו מפיו של הקב"ה', וכי יש הדגשה יתרה על מסורת 'מפי מקובל חכם לאזן מקבל מבין'.200 

			וכאן תופעה מעניינת. עולם ההלכה כולל מנהגים שנוצרים 'מלמטה', ולפעמים אפילו בלא שנדע את סדר ההשתלשלות, אבל הרי זה בבחינת 'פוק חזי מאי עמא דבר'. ולעולם יפה כוחו של המנהג.201 אולם ההנהגה הקבלית צומחת ממקור בעל סמכות ומעמד, ולרוב נדע את מוצאו. הציבור יכול לקבל או לדחות הנהגה כזו, כולה או חלקה, אך לעולם לא יהא היוזם להופעתה. ובעצם, לאחר שנוצרה ההנהגה הקבלית יהא כוחה ככוחו של המנהג בכלל. ואגב, הפילוסופיה, שכמו הקבלה היתה אליטיסטית, אך לעומתה לא הוטמעה במרחב הציבורי. 

			שוב, בעולם ההלכה דורות מאוחרים לעולם מתדיינים עם קודמיהם. דבריהם נלקחים בחשבון תוך משא ומתן וכללים מקובלים. הבניין הולך ונבנה לבֵנה על גבי אריח ואריח על גבי לבנה. בעקבות מחלוקת בין חכמי ההלכה יש לפחות נטייה להכרעה, ובוודאי כך בספרות השאלות־ותשובות מעצם טיבה.202 אולם בספרות הקבלית אפשר גם כן להזכיר מקורות רבים, אך לרוב, להוציא ספר הזוהר והאר"י, כתנא דמסייע. הפולמוס המפורש מופיע במידה מועטה באופן יחסי למצוי בספרות רבנית.203 כאמור, בהלכה הקבלית לעולם ההנחות העיוניות הן המולידות מסקנות מעשיות, אך כל אחת עומדת, כביכול, לעצמה, ואלו ואלו דברי אלוהים חיים. לפיכך, למשל, אם מעמידים את ההבדל בין יהודי לגוי על בסיס הזיקה לתורה הרי ייתכן מעשה גיור. אך אם ממקדים את ההבדל ביניהם בשורש הנשמה, דומה כי ננעלה הדלת בפני הגיור, באספקט הקבלי — הוא 'נפש מסאבא', שאינה יכולה להשתנות, בחינת 'היהפוך כושי עורו?'.204 אולם כל דעה נאמרת כאילו היא עומדת בפני עצמה במופשט. 

			עניין זה מתברר גם מתוך הנחת הטוטליות, שנזכירנה בהמשך, אשר יצרה גישה מקסימליסטית המתבטאת בבחינות שונות. תפיסת עולם זו ממילא הביאה את נושאיה להכללת עולם ההלכה על כל מרכיביה ואף להכרעות חדשניות. אולי העובדה שעם גדולי המקובלים נמנים כאלה שהיו גם גדולי הלכה הֵקלה לא מעט את התהוות המצב הזה, ולפחות את התקבלותו. אולם ברור שהנחות קבליות מסוימות גררו מאליהן מסקנות מעשיות חדשות. לא היה צורך באיזשהו מוסד־על סמכותי שיתן לכך גושפנקה רשמית ומחייבת.205 די היה בהנחת הבסיס הקבלי כדי לדרוש את היישום. אמנם אין זה אומר שמבחינה היסטורית או ביבליוגרפית לעולם היישום היה מיידי, מה עוד שאין בידינו תיעוד מלא על כל שאירע בחיי היומיום, ו'לא ראינו אינה ראיה'. כרגיל, נהרא נהרא ופשטיה, והכל תלוי במזל. ושוב, הנושאים של תפילין בחוה"מ או שאלת יבום וחליצה, שעדיין לא הוכרעו סופית — יוכיחו זאת.206 

			הדינמיקה התוססת של הפעילות האלוהית, כפי שמופיעה בקבלת האר"י, הביאה ממילא להרחבה ולגיוון של הפעילות האנושית במערכות שונות — בגוף האדם, בחברה, בטקסיות המלווה את המצוות וכן הלאה. ומה שקורה בעולם התחתון קורה במקביל בעולמות עליונים, ולהיפך.

			אכן, מפנה חשוב בא למן המאה השש עשרה. אפשר שדמותו הכריזמטית של האר"י, ואולי השימוש ההולך וגובר בטכניקת הדפוס, ושמא שניהם כאחד, הביאו לתפוצה נוחה יותר ורחבה יותר של העולם הקבלי, ובמיוחד ההווי המעשי. ספרי קבלה שונים קוצרו, כגון קיצורי ראשית חכמה, ספר מוסר אבל ברוח קבלית מובהקת; מעבר יבק, שאמנם עוסק בעיקרו בנושא מסוים אך מאוד רגיש; קיצור כונות האר"י בידי ר' אברהם חזקוני, בספרו זאת חקת התורה, נדפס כבר בויניציאה תי"ט; וכמוהו נגיד ומצוה.207 אף נפוצו ספרי הנהגות, הן על פי הזוהר208 הן ע"פ האר"י; ובדומה להם ספרי תיקונים.209 הליכות קבליות מוצאות דרכן לחלקים נרחבים בציבור, בלא להיכנס במסגרת זו לפרטים מדוקדקים באשר להתפלגות גאוגרפית ולתהליכים היסטוריים,210 ועוד הרבה לפני שנקלטה המערכת ההגותית. נמצאות בידינו רשימות של 'הנהגות חסידיות' המעידות על מנהגי הציבור בצפת (בלא שנדע את הממדים המדויקים). למשל, בהנהגות של ר' אברהם הלוי ברוכים אנו קוראים: 'מגדלים יתומים ויתומות בתוך בתיהם ומשיאים אותם סמוך לפרקם'211; וב'מנהגים טובים וקדושים' שערך ר' אברהם גלאנטי: 'אנשי מעשה כל ערב ג' רגלים קונין כבש אחד ומחלקין אותם לעניים'212; מעין זה הוא הסיפור על ר' שמואל די־אוזידה, שדאג למחסורם של בני משפחה שרכושם נשדד בלילה בידי גנבים.213 אף הידיעות על שינון ספרי מוסר מצביעות על רמה מיוחדת. למשל, 'מדרש אפוקריפי של דברי כבושין', מרגניתא דבי רב (או דר' מאיר), היה מקובל מאוד על בעלי המוסר והסוד, והועתק לספרים שונים.214

			דומה כי אין להבין את ההתפתחות האמורה בלא להכיר בכוחו של האר"י ובמעמדו. אין ספק שהנהגות שונות שנכרכו בשמו, נוצרו עקב מעמדו הרם. מעמד זה, לדבריהם, זכה לינוק מרוח הקודש.215 היינו, סמכות עליונה, כמפי הגבורה, שאין לערער ולהרהר אחריה. העיון המטפיזי והתאוסופי שימש עילה ליצירה חדשנית, אך גם להסברת הקיים במסורת. 

			תפיסה שונה נמצא אצל רבי יוסף קארו. מצד אחד, הוא נותן מקום חשוב לפסיקה על־פי הזוהר ומקורות קבליים אחרים.216 אך מצד אחר, חשוב להדגיש כי ככל שהמגיד לימדו דברי קבלה והדריכו בעניינים שונים, לא היתה לכך השפעה ישירה, או לפחות לא בלבדית, על פסיקתו.217 למשל, התפיסה העקרונית המתבטאת במגיד משרים, פר' בהר, כי התפילה נתחברה כולה ע"פ הסוד, אינה מיושמת הלכה למעשה בסעיפי הבית יוסף והשו"ע. אדרבה, הנה המגיד מתריע: 'ותקרא כל התפלה מראשה ועד סופה כסדר, לא יחסר אפי[לו] תיבה א[חת], דהא כולה מיוסדת ע"ד הסוד. ולא כאותם השוטים שמדלגים התפלה בסבת שינתם הרעה על משכבותם. אוי להם שמקלקלים הצנורות וכמה וכמה רעות גורמים להם ולכל עולם סיבת מניעת השפע לעה"ז בהיותם מקדימים המאוחר ומאחרים המוקדם'. ואין להניח שדברי המגיד נתכוונו ליחידי סגולה בלבד, שהרי במפורש הוא מתריע על מנהג 'השוטים'. לעומת זה, בשו"ע, סי' נב, יש תיאור מפורט של שינוי סדר התפילה ע"י המאחר לבוא. דוגמה נוספת: במגיד משרים, לספר עמוס, ניכרת הגישה הקבלית הקיצונית שאינה תומכת בגיור.218 לא כן הוא בב"י יו"ד סי' רסח, ושו"ע, שם, ס"ק יב. כמו כן, במגיד משרים מסביר המגיד מדוע הקדיש נאמר בלשון ארמית,219 והוא טעם הקשור בייחוד שלעתיד לבוא. ברם, בית יוסף מצטט את ההסבר שנותן הזוהר.220

			מתח זה שרוחש מתחת לפני הקרקע ומעליה מוצא, כמדומה, ביטוי בתשובת ר' שניאור זלמן מליאדי שנמסרה בשמועה מפי 'החסיד המפורסם ר' הלל פאריטשער זי"ע, אשר פעם אחד שאלו את אדמו"ר הזקן איך יש לנהוג בדבר שהמקובלים חולקים עם הפוסקים, והשיב אדמו"ר מסתמא יש לנהוג כהמקובלים. ושאלו אותו, הלא הוא בעצמו בשו"ע שלו כתב שיש לילך אחר הפוסקים. והשיב, כן כותבים הפוסקים, אבל המקובלים כותבים לילך אחר המקובלים נגד הפוסקים'.221 משמע, נטל ההכרעה נופל על הפרט ולא על מוריו, בעלי ההלכה ו/או המקובלים. 

			למעשה, עם החדירה הגוברת של קבלת האר"י לתוך התרבות היומיומית, ובשלב מסוים אל עולם ההלכה, נמצא כי חכמי ההלכה נושאים ונותנים בשיקולים הלכתיים וקבליים כאחד, והיריעה מתרחבת. השפעתו המכרעת של האר"י גרמה, למשל, גם לחכמי הלכה להסיק כי אין אומרים 'ספק ברכות להקל' נגד דעתו. השינויים הרבים שחלו בעקבותיו בעולם המעשה הדתי נתקבלו בהיקף מדהים, יחסית.222 לא מקרה הוא שלפעמים חכמי הלכה גדולים נמנעים מלהכניס ראשם בין הרים. 

			אמת, מקובלים לא מעטים לא נשאו שום משרה רבנית רשמית, אולם הידע ה"תורני" היה בבחינת אקסיומה. הגזרה שלא ילמד קבלה אלא מי שבקי בש"ס ובפוסקים אמנם הופיעה רשמית כתריס נגד השבתאים והאנטינומיסטים למיניהם, אך בעבר הרחוק כבר היתה משקע ברור. לא מקרה הוא שגדולי המקובלים ידיהם רב להם גם בעולם ההלכה. אמנם יש לקחת בחשבון גם את האופי הגילויי שבדברי המקובלים.223 כך כבר בראשית הקבלה, ובוודאי אצל אישים כמו האר"י. דומה שההבדלים בין הקבלה וההלכה בקווי האופי הם יסודיים, לפעמים דקים מאוד, ועם זאת מופלאה היא ההוויה המציאותית, ה'מושב בחיים', שבסופו של דבר נפגשים שני העולמות. 

			הלכה וקבלה גם הופכות להיות חלק מהחינוך הדתי. 'מה יפה מאוד ירושתך בעשותך רצון קונך ואז ירבו המליצים לטובה על נשמתך בעומדך לפני אלוהיך ביום דינך הגדול לתת חשבונותיך אשר עשית בקיום המצות והם הם חמלותיך כדאיתא בספר הזוהר הקדוש במדרש רות על כל אות ואות היוצאות משפתותיך ועולות למעלה ומשתעשע בהם מלך העולם ... אחי החזק במוסר אל תרף מהם ידיך בספר ראשית חכמה וס[פר] חרדים המאירים עיניך וספר רבינו יונה וספר הזה אשר חברתי והוא לפניך ... ובשולחן ערוך או"ח ויורה דעה תהיה בהם כל זמנך כי הם עיקר לימודך וס[פר] הזוהר והתקונים תקרא ולא תאמר בהם דבר אלא אם כן יהיה כשמש נגדך'.224 

			ובמיוחד חשוב הריטואל של קריאת פרקי זוהר (ונרחיב בו בפרק השלישי), שנקבעו לכך מועדים רבים ומגוונים, וכן סדרי ה'תיקונים' שנתקנו לאירועים שונים במהלך השנה. אף נשמעים דברי עידוד. למשל, 'ראוי לכל איש נלבב וירא חטא להתוַדות בכל לילה על עונותיו' במסגרת קריאת שמע שעל המיטה, 'ואם ככה הוא עושה אשריו ואשרי חלקו כי נכלל בכלל החסידים הקדמונים אשר נקראו בספר הזוהר בשם מארי דחושבנא'.225 

			גם ספרות המוסר הקבלית נועדה להשתית את ההתנהגות הדתית־מוסרית על יסודות הקבלה. ואין מדובר רק בחוגי האליטה אלא בכלל הציבור. הדבר בולט במתרחש בצפת במאה השש עשרה,226 ובעצם ההדפסה של ספרי המוסר הקבליים (ואפילו קיצוריהם) שנכתבו באותה תקופה. אף דאגו להפצה. למשל, רשימות ההנהגות החסידיות שהונהגו אז בצפת הועתקו ונשלחו לצפון אפריקה227 עוד בשנת של"ז (1577), כלומר, סמוך לחיבורן. 

			הקשר בין המוסר לקבלה נתהדק ביותר, כאשר הורו המקובלים כי 'כל המידות המוסריות בלא יוצאת מן הכלל, מקבלות את מלוא משמעותן וערכן, כאשר האדם מתנהג בהן בכוונתן הקבלית מיסטית, כלומר: כאשר הוא מקשר אותן עם שורשיהן בעולם הספירות ופועל על ידי כך בעולמות העליונים', ואמנם יש להניח שלצורך כך חייב אדם לדעת סודות הקבלה.228 ובעצם יש פה מעגל חוזר שכן לפי דברי די־וידאש, בהקדמתו לספר ראשית חכמה, אין אדם רשאי להיכנס אל פרדס הקבלה קודם שקנה לעצמו שלימות מוסרית־דתית, בהתאם להוראות הקבלה ויסודותיה, באשר לכך נועד ספרו המקיף והמפורט. 

			ר' משה קורדוברו ותלמידו ר' אליהו די־וידאש קבעו הנחת יסוד בדרישתם להידמות ליוצר בדמות הספירות.229 משמע, הפיכת ערך שראשיתו במקרא (למשל, ויקרא יט ב), המשכו בספרות חז"ל (למשל, שבת קלג ע"ב), והעצמתו המֵרבית בקבלה בהזקיקו לעולם הספירות. מערכת הספירות פועלת גם כמערכת מידות מוסריות. זוהי הדינמיקה האלוהית, וזו דוגמת המופת לאדם. 

			בצפת, מצד אחד, יש הערכה של הפרט. בכל אדם יש ניצוץ מנשמת משה רבינו, כפי שהורה כבר בעל תיקוני זוהר. לכל אחד יש אות אישית בתורה. אך, מצד שני, קיימת מודעות חברתית מפותחת. למשל, ר' אברהם הלוי היה 'אפוטרופוס של שבת', ואף חיבר קונטרס קטן בשם תיקוני שבת, ובו רשימת הנהגות הנוהגות בשבת שמנומקות בהנחות קבליות;230 היו בצפת חבורות של בעלי תשובה, בעיקר בהנהגתו של ר' אברהם הלוי ברוכים, וכן חבורות של ר' אלעזר אזכרי, שבוודאי ראו בתיקון עוונותיהם שלב בתהליך הגאולה — של כנסת ישראל דלעילא ודלתתא. השימוש במסורת הזוהרית בדבר 'חדא כנישתא'231 וההסגר של תלמידי האר"י232 ושל ר' משה המכירי233 חתרו לשמש בבחינת ראש חץ לגאולת הכלל. אפילו הנסיון לחידוש הסמיכה קשור לציפייה המשיחית; חוגו של אזכרי ששירת האהבים בו ביטאה את הכיסופים לגאולת השכינה; ובעיקר לימוד זוהר שנתפס כמקרב את הגאולה, ועם התגלות חכמת האמת יבוא משיח.234 

			אפילו תיאור היחסים הטובים בין החכמים, בשבחי האר"י ובאגרת מצפת שפירסם ש' אסף, מעיד על השאיפה להיות בחינת 'דור שכולו זכאי' שיהא ראוי לגאולה; וכך גם הנחיית האר"י לומר קודם תפילת שחרית: 'הריני מקבל עלי מצות עשה של ואהבת לרעך כמוך' וכו', נועדה להעמיק את אהבת ישראל ואחדותו. ואולי יש לצרף לכך גם את הדרכותיו של המבי"ט בתחום האחווה החברתית המופיעות במבוא שלו לאגרת דרך ה', משנת ש"ה; אף העליות לארץ־ישראל מאיטליה ומקצת מאשכנז קשורות היו, ככל הנראה, באווירה של הכנות לגאולה. אין ספק שהתודעה החברתית, שבה מוטיב הגאולה תפס מקום חשוב, יכלה לתרום להשפעת הקבלה על חיי היומיום.

					25	אמנם יש גם חריגים ואלה נובעים מעקרונות מסוימים. למשל, ההוראה הקבלית שאין לקדש לבנה לפני שעברו שבעה ימים מיום חידושה (בניגוד לב"י ושו"ע סי' תכו ס"ק ד); להלן (עמ' 120) נדבר על הדילוג בתפילה; ועל תפילה בלשון הקודש בלבד (עמ' 185). דוגמה אחרת: לענין הוספות בשני וחמישי על שלושת העולים לתורה, הרב מאמאן מצטט מר' דוד סקלי שהמוסיפים 'יש להם מה לסמוך', ובכל זאת לפי הזוהר צריך 'שיהיה החשבון מכוון לדברים העליונים' (שו"ת עמק יהושע, ח"ד, סי' לא, ס ע"ב). כמו כן, האר"י לא קיבל את כל הנהגות קודמיו. על סדר קציצת הצפרנים של אבודרהם 'לא היה הרב זלה"ה רוצה להקפיד בזה כלל, והיה מלעיג' (ספר הכונות, ונציה ש"פ, יא ע"ב. ראה גם מגן אברהם לשו"ע או"ח, סי' רס ס"ק א); גם נהג להגיד קדושא דסדרא בקול רם 'ולא חושש למדקדקים לאומרה בלחש'. ראה כף החיים, סי' קלב אות י; ד' עובדיה, קהלת צפרו, ג, תשל"ו, נהגו העם, עמ' 268, סי' כ; גם לא הקפיד על המנהג המקובל לשים עטרה בטלית כדי לקבוע את החלק העליון (שער הכונות, ענין הציצית, ה ע"ב). כנגד זה הושפע האר"י רבות ממנהגי המהרי"ל. על זיקתו של האר"י למנהגי אשכנז ראה חלמיש, חקרי, עמ' 389-376. ראה עוד לעיל, אקדמות מלין, עמ' 20, הערות 30-23.

				

				
					26	בלשון חריפה ביטא זאת ר' מאיר אבן גבאי, עבודת הקודש, חלק התכלית, פרק כד. וראה של"ה, אמשטרדם נח"ת, כה ע"ב [=ירושלים תשכ"ג, יח ע"ד-יט ע"א]. ראה גם חלמיש, מבוא, עמ' 171; שלום, פרקי, עמ' 69. ואם יטען הטוען שגם בהלכה 'אפילו מה שתלמיד ותיק עתיד להורות לפני רבו — כבר נאמר למשה בסיני', אשיב בקצרה, כי לפי ניתוחו של חברנו, פרופ' יוחנן סילמן ז"ל, אין זו הגישה האופיינית היחידה. ואכמ"ל. ועיין ש' רוזנברג, '"ההתגלות המתמדת" — שלושה כיוונים', התגלות אמונה תבונה (בעריכת משה חלמיש ומשה שוורץ), רמת־גן תשל"ו, עמ' 143-131. דומה כי העמדה הקבלית היא חד־משמעית. 

				

				
					27	ראה תשבי, משנת, א, עמ' סז, רצ. ראה גם זהר חדש, רות, תרמ"ה, פז ע"ב. יש בנטילה משום התקדשות לקראת ריטואל הברכה. וכבר 'אמר אחד מן החכמים: התפלה היא כמו הרוח העולה למעלה, והאכילה כמו הגויה היורדת למטה לארץ' (אבן זבארה, ספר שעשועים, מהד' ישראל דוידזון, ברלין תרפ"ה, פרק א, שו' 35, עמ' 9). יש לראות מקבילה או השלמה לכך בדרישה קבלית אחרת המופיעה בספרים שונים, ונזכירנה להלן (עמ' 124 הערה 171): 'להתודות קודם אכילה' (שכטר, הנהגות רמ"ק, סי' כט). ואולי גם ההקפדה על דברי משנת אבות לומר דברי תורה על השלחן שחכמים מאוחרים יותר הדגישו גם את העובדה שאין להסתפק בעצם הפסוקים הנזכרים בברכת המזון כדברי תורה. ראה דבריו החריפים של ראשית חכמה, שער הקדושה, פרק טו, קצב ע"א, קצה ע"א-ע"ב. אגב, היו חכמי הלכה שטענו עקרונית שתקנה אינה בטלה גם אם טעמה בטל. ראה, למשל, רמב"ם, הלכות ממרים, פרק ב הלכה ב.

				

				
					28	ראה רות למדן, 'שני כתבים משל ר' משה באסולה', מיכאל, ט (תשמ"ה), עמ' קפ. וראה, למשל, בן איש חי, שנה א, פר' תרומה, אות ב, על חזרת הש"ץ, 'דבזה"ז [=דבזמן הזה] כמעט בטל טעם זה', אך 'טעם העקרי' הוא על־פי האר"י, והוא אינו תלוי־זמן.

				

				
					29	שושן סודות, כא ע"ב. ובאותה לשון: ר' מרדכי משה ששון, מזמור לאסף, ירושלים תש"ל, עמ' רג. אגב, לענין העברת 'קצה האצבעות ... כשהם לחים עדין על השפתיים' (פרט לחג הפסח), ראה ספר המנהגים של חב"ד, עמ' ו. לעומתו, ראה כף החיים, סי' קפא אות א.

				

				
					30	של"ה, שער האותיות, תשכ"ג, פא ע"א. דברי השל"ה צוטטו, למשל, בידי ר' יעקב די ליאון, בס' תקון השולחן, קושטנדינה תרי"ט, כב ע"א-ע"ב, שאף הוסיף והרחיב. עוד לענין מים אחרונים ראה דיון מפורט בעמק יהושע, ח"ו, סי' י, יב ע"א-טו ע"ב. וראה חלמיש, הקבלה, עמ' 293.

				

				
					31	ראה חלמיש, הקבלה, עמ' 313-312. ראה גם ר' חיים עובדיה, באר מים חיים, בסוף ההקדמה (ניו יארק תשע"ג, נח ע"ב).

				

				
					32	שער הכונות, ענין ברכות השחר, א ע"ג. אגב, בהמשך המשפט, בלא הבחנה, נכתב גם הנימוק ההלכתי: 'לפי שעל מנהגו של עולם נתקנו'.

				

				
					33	זוהר ח"ג רלא ע"א; כ"ץ, הלכה, עמ' 48-47.

				

				
					34	ראה ד' שפרבר, מנהגי, א, תש"ן, עמ' לט-מה.

				

				
					35	ראה חלמיש, חקרי, עמ' 236-227. ואוסיף למה שנכתב שם כי לפי כ"י הספרייה הלאומית בירושלים Heb. 8° 6291, נהגו לומר במסגרת קריאת שמע על המיטה.

				

				
					36	ארחות צדיקים, ליוורנו תק"ן, פז ע"ב; שער הכונות, דרושי ברכת השחר, א ע"ג. אגב, הכרעתו של האר"י לחלוק על מסורת ארוכת שנים בקהילות רבות שאמרו את עשרת הדברות, מסתברת, לדעתי, מן העובדה שהוא ראה את כל ההיסטוריה האנושית כמערכת של גלגולים, וכל שאפשר לחזור למקורות הקדמונים, במקרה זה האיסור בבבלי ובירושלמי, היה קו מנחה עבורו. כזכור, גם הושיב את תלמידיו במירון כפי שנהג רשב"י. ראה להלן עמ' 189 הערה 504.

				

				
					37	בדרך חשיבה זו אין תימה שעולה מאליה שאלת האקוסמיזם בכל חריפותה, ולא נעסוק בכך במסגרת זו.

				

				
					38	'מחויב המציאות', 'מניע בלתי מתנועע' וכדומה. וראה R. Otto, The Idea of the Holy, 1970, p. 25: A God comprehended is no God.

				

				
					39	אידל, היבטים, עמ' 181.

				

				
					40	ר' שבתי הורוויץ כותב בהקדמה על אביו, השל"ה, שהרכיב את ספרו מן הכתובים: נר מצוה ותורה אור (שעניינם בירור התורה והמצוה בנגלה ובנסתר), דרך חיים תוכחת מוסר (שעניינו הלקח המעשי מן הבירור הקודם). אמנם ר' נחמן מברסלב התנגד לקביעת הלכות על פי הקבלה. כך מוסר משמו תלמידו: 'אסור ללמוד שום דין מכוונות, דהיינו שיצא לו איזה דין והנהגה ע"פ הכוונות כי זה איסור גדול [!] וכמו ששמעתי מרבינו ז"ל ... כי דיני התורה צריכין לבררם רק ע"פ דברי רז"ל בגמ' ופוסקים'. ראה ר' נתן שטרנהרץ, ליקוטי הלכות, יו"ד, הלכות בכור בהמה טהורה, הלכה ג, אות ט, ירושלם תש"ל, רכה ע"א. 

				

				
					41	ר' יחיאל מיכל עפשטיין, ערוך השלחן, או"ח, סי' מז ס"ק ח. השווה ר' שניאור זלמן מליאדי: 'בכלל מקרא הוא ג"כ לימוד פנימיות התורה, שהרי מדרש הזוהר הוא על פסוקי התורה' (לקוטי תורה, ויקרא, תשכ"ה, ה ע"ג; שם, שיר השירים, ג ע"ג).

				

				
					42	'אגדה וקבלה בפרושי האגדות של ר' עזרא ור' עזריאל מגרונה', ספר מנחה ליהודה, ירושלים תש"י, עמ' 170. ועיין עוד שם, עמ' 172. וראה גם פלאי, הקנה, עמ' 285. עוד ראה דן, הלב, עמ' 29-24.

				

				
					43	זוהר ח"ג רמד ע"ב. בדומה לכך כתב הרמ"א כי 'דברי הזהר נתנו מסיני' (תורת העולה, ח"ב פ"א). דיון רחב וחשוב בשיטת רע"מ והתיקונים ראה במאמרו של י' ליבס, בקובץ חידושי זוהר, בעיקר עמ' 279-270; 297-290. וראה גם להלן הערה 47. 

				

				
					44	עיין חלמיש, הקבלה, עמ' 133; רפאל שוח"ט, 'קווים מקבילים נפגשים: הלכה וקבלה במשנתם של הגר"א ור' חיים מוולאז'ין', חידושי זוהר, עמ' 483-461. עוד ראה הגר"א, אבן־שלמה, פ"ח, סי' כא: 'וכל זמן שאינו מבין הסוד, אפילו הפשט אינו ברור בידו'. ועוד שם, סי' כד: 'ומי שהיה יכול להשיג סודות התורה והוא לא השתדל להשיגן נידון בדינין קשין רחמנא־ליצלן'. ובוודאי על סמך עמדת הגר"א כותב הרב בנימין זילבר (אז נדברו, יד, סי' צ), ש'מקובל לנו שאין פלוגתא בין הנגלה והנסתר אלא או שאין מבינים הנסתר או שאין מבינים הנגלה'. אמנם נציין את עדותו של ר' יצחק על אביו, ר' חיים מוואלוז'ין, שדרשותיו לפני הקהל מבוססות היו על הזוהר ועל כתבי האר"י, ו'הוא ז"ל מענות צדקתו הלבישם והפשיטם וגנזם לבל יגדיל דבריו כדורש בנסתרות ... וכבשם תחת לבושו מלדורשן להדיא בהמון ורבים שלא מלאו כריסם בתלמוד', ורק 'המבינים הבינו בדברים'. כך בהקדמת נפש החיים, ד ע"א. ראה גם בצלאל לנדוי, הגאון החסיד מוילנה, ירושלים תשכ"ה, עמ' קמב הע' 20; נ' לאם, תורה לשמה, עמ' 201 הע' 85. על עמדה דומה של ר' שמואל משער אריה ראה בניהו, וויכוח, עמ' 113 ליד הפניה 174 [צ"ל: 171]. לאחרונה העמיד י' ליבס על 'תודעתו העצמית של הגאון מווילנה' (קובץ חלמיש למעינו מים, עמ' 622-602) בהסתמך על מקורות מתיקוני זוהר. וראה גם בקיצור נמרץ אצל חלמיש, 'קווים לדמותו של משה רבנו בקבלה', משה אבי הנביאים (בעריכת מ' חלמיש, ח' כשר, ח' בן־פזי), תשע"א, עמ' 370.

				

				
					45	מעין זה הוא גם ספרו של ר' יאיר בכרך, מקור חיים, על הטור. ובאשר לגר"א ראה, למשל, שו"ע סי' כד ס"ק ד, המביא דעת הראשונים: 'יש נוהגין להסתכל בציצית כשמגיעים לוראיתם אותו'. והגר"א, שם, ס"ק ח, מפנה לרעיא מהימנא (ח"ג קעה ע"א). וכן בסי' כה ס"ק א, 'אחר שלבש טלית מצויץ יניח תפילין, שמעלין בקדש', כותב הגר"א: 'דברי המחבר, וכ"כ ע"פ הזוהר ע"ש ח"ג קכ ב' וכמ"ש בכ"מ [=וכמו שאמר בכמה מקומות] שציצית הוא הכסא ותפילין הוא אדם מלמעלה'. וכן לענין 'וילך לבוש בציצית ומוכתר בתפילין לביהכ"נ ושם יתעטף בטלית גדול' — מציין הגר"א את מקורו בזוהר ח"ג רסה ע"א. וכן ביו"ד סי' קעט ס"ק ד-ה, לדברי השו"ע ש'נהגו שאין מתחילין בב' ובד' ואין נושאין נשים אלא במילוי הלבנה', הוא מציין את מקורם בזוהר ובתק"ז. ובביאורו לסדר חליצה, שו"ע אהע"ז סי' קסט ס"ק פב, הוא מציין כי השלכת המנעל לארץ 'הוא מנהג קדמונים', ומביא אסמכתא מ'זוהר ריש חקת' [קפ ע"א]. ונזכיר בהקשר זה גם את ר' משה קוניץ, בן יוחאי, וינה תקע"ה, מענה קלב. בתימן נמצא את החיבורים: פרי מגדים, הנותן טעמים לפי הסוד לפסקי השו"ע (ראה יהודה רצהבי, ארשת, ה [תשל"ב], עמ' 149); וכן משפטי אמת, לר' זכריה בן אביגד שרעבי, תל־אביב תשכ"ו, שהוא פירוש לשו"ע חשן משפט על־פי סוד (ראה רצהבי, שם, עמ' 150).

				

				
					46	אלבוים, פתיחות, עמ' 374. וראה עוד שם, עמ' 374-371, והערה 62 בעמ' 242-241. אף ר' שמואל דוד אוטולינגו ליקט דינים והנהגות בספרו מעיל שמואל, ובכללם 'הלכות לימוד חכמת הקבלה'. ראה גריס, ההנהגות, עמ' 17.

				

				
					47	שושן סודות, קארעץ תקמ"ד, עו ע"ב-פא ע"א. אציין גם את ר' חיים הכהן, תלמיד הרח"ו, שבספרו מקור חיים נתן להלכות השו"ע משמעויות קבליות. וכן בסוף הקדמת ספר הקנה (תשנ"ח, עמ' פ): 'וכל דברי רז"ל כולם עומדים בפרדס'. ואציין לדברי ח' פלאי, כי בניגוד ל'עמדתם של מקובלים ובעלי הלכה רבים שראו בסוד — בעיקר בחיבורים קנוניים דוגמת ספר ה'זוהר' — מקור הלכתי סמכותי, שיש לפשר או להכריע בינו לבין הפשט בעת שמתגלה מחלוקת ביניהם ... סבר בעל הקנה כי הן הפשט והן הסוד מורים הלכה אחת זהה' (פלאי, הקנה, עמ' 283-282). מעין זה כתב רש"ז מליאדי: 'יש בכל הלכה והלכה הנגלית טעם נסתר' (סידור, ריש דרושים לחתונה, קכח ע"ב). ר' מנחם מנדל שניאורסון (לקוטי שיחות, חלק ג, ברוקלין תשנ"ב, עמ' 14), החיל זאת גם על הרמב"ם: 'ישנם ענינים רבים במורה נבוכים שיש להם יסוד בזוהר וקבלה'. (לפניו כתב על כך הרב ר' מרגליות: 'הרמב"ם והזוהר' סיני, לב-לד [תשי"ג-תשי"ד], עמ' 53-3). ובאשר לזוהר ראה תשבי, משנת, ב, עמ' שעד-שעה, שעט. אזכיר בקצרה כי גם מגמתו של בעל רעיא מהימנא בבקורתו החריפה על החכמים נבעה מרצונו/דרישתו לחשוף את שורשי הסוד בתורת משה. על ר' נחמן מברסלב סופר (שיחות הר"ן, אות עו) שלמד את כל השלחן ערוך ג' פעמים, ובאחרונה 'זכה לידע בכל דין ודין ... מפני מה הדין כך ע"פ סוד'. 

				

				
					48	גלא רזיא, כ"י אוקספורד 1820, טז ע"ב (מהדורת ר' אליאור, תשמ"א, עמ' 65). אני עומד על היות הכותר הנוכחי שרשמתי שהוא המקורי (בניגוד למקובל). את נימוקיי ראה חלמיש, הקבלה, עמ' 128 הערה 169. ועתה אוסיף כי אליאור עצמה ציטטה מכתבי־יד קדומים את הנוסח 'גלי רזיא' (שם, עמ' ד-ה), וכנראה כאן טעו המעתיקים במילה 'גלי/א'. 

				

				
					49	גלא רזיא, מאהלוב תקע"ב, כב ע"ד.

				

				
					50	ספר הפליאה, תשל"ז, יד ע"ב [=ספר הקנה והוא ספר הפליאה, קארעץ תקמ"ד, ג ע"ב]. 

				

				
					51	ר' מנחם מנדל שניאורסון, לקוטי שיחות, כרך לב, ברוקלין תש"ס, עמ' 15-14. דברים ברורים בעניין זה כתב גם השל"ה, ראש ספרו, ג ע"א [תשכ"ג, ג ע"ג]: 'אין הנגלה ענין בפני עצמו מהנסתר, כמו שמבינים ההמוניים — דרך הנסתר לחוד ודרך הנגלה לחוד, זה אינו. רק הנסתר נשתלשל ונתגלה ... רק שהוא מדרגה פחותה ממנה. כן הנגלה בערך הנסתר'. 

				

				
					52	למשל, אליהו ב"ר אבא מארי חלפן, מגולי צרפת באיטליה, כתב בשנת רצ"ז, כי כל דברי התנאים והאמוראים הם על פי הקבלה. ראה בניהו, וויכוח, עמ' 82-73. וראה גם ר' צ"ה מזידיטשוב, סור מרע ועשה טוב, פרעמישלא תרנ"ג, ה ע"ב. לאחרונה אצטט מדבריו הרגשיים של הרב קוק, שמתוכם בוקעת בבירור תפיסת ההתאמה: 'קשה לי מאד לעסוק בעניני הלכה לבד, וכן בעניני אגדה לבד, בעניני נגלה לבד ובעניני נסתר לבד. כמו כן קשה לי לנטות ברעיון בדרך אמונה פשוטה לבד, או בדרך מחקר והגיון לבד. וכן בתכונת ההתבודדות לבד ... כי כל הזרמים שולטים בי, האמונה והחקירה, הלאומיות והמוסר, ההלכה וההגדה, הנגלה והנסתר הבקורת והשירה. את כל אני מוכרח לספוג, ומתוך האחדות של המרומים העליונים אני הולך וצועד לדבקה בד' באמת' (שמונה קבצים, ג, אות רלג, ירושלים תשס"ד). כמובן, קטע נשגב זה נושא ערכים רבים החורגים מדיוננו כאן ולא נתעכב עליהם. 

				

				
					53	מגיד מישרים, פר' אחרי, לד ע"ד-לה ע"א. וכן שם (בארמית), פר' ויקהל, כו סע"ד. חושבני שגם לשונו של רח"ו, בהקדמת עץ חיים, המפליגה ברוחב ובהיקף ידיעותיו של האר"י ('עיר וקדיש מן השמים נחית ... היה יודע במשנה ותלמוד ואגדות ומדרשות ע"כ [=על כל] דבר ודבר כמה פנים בפרד"ס' וכו'), ועצם הצורך לצייין זאת, מצביעה בלא יודעין על ההתאמה. 

				

				
					54	ר' חיים מצאנז, דברי חיים, סוואליווע תרע"ג, פר' משפטים, כג ע"ג.

				

				
					55	שו"ת עמק יהושע, ג, סי' יב. לשון זו תמצא, למשל, בתשובה של ר' שמואל ויטל. ראה מ' בניהו, 'ר' חים ויטאל בירושלים', ירושלים (בעריכת י' גליס ומ"ח קצנלנבוגן), ירושלים תשל"ז, עמ' 170. 

				

				
					56	בניהו, בחירי, עמ' תמב; בניהו, וויכוח, עמ' 103-93; בניהו, מבוא לספר בנימין זאב, ירושלים תשמ"ט, עמ' נז ואילך.

				

				
					57	ראה גם ר' שלום משאש, שהקדיש סימן שלם לחילוקים בין בעלי הקבלה והפוסקים (תבואות שמ"ש, חאו"ח סי' סז). 

				

				
					58	על מקור הריבוע הזה ראה ג' שלום, פרקי, בעיקר עמ' 63-55; ראה גם תשבי, משנת, ב, עמ' שסט-שעא, שעו-שעח; הנ"ל, 'שאלות ותשובות לר' משה די ליאון בעניני קבלה', קבץ על יד, ס"ח ה [טו] (תשי"א), עמ' לא [=חקרי קבלה ושלוחותיה, א, תשמ"ב, עמ' 56]. ראה גם אידל, לשון, עמ' 170 הערות 2-1; אידל, שלמויות, עמ' 594-583; עודד ישראלי, פרשנות הסוד וסוד הפרשנות, לוס אנג'לס תשס"ה, עמ' 219-208. אגב, היו גם רשימות אחרות, כגון: (בסדר יורד) פירוש, ביאור, פשר ודרש (כך ג'יקטילה בהשגותיו למורה נבוכים, נדפסו בשאלות להחכם שאול הכהן, ונציה של"ד [=סדרת כתבים במחשבת ישראל, ר' יצחק אברבנאל, ירושלים תשכ"ז, כרך ה], כא ע"א); דעת, שכל, בינה וחכמה (ר' משה די־ליאון, אור זרוע, ההדיר א' אלטמן, קבץ על יד, ט(יט), תש"ם, עמ' 274); מעשה, מדרש, הגדה, סוד (זוהר חדש, רות, לט ע"ג); פשט, ראיה, דרש, סוד (ז"ח, תיקונים, מא ע"א). וראה חלמיש, מבוא, עמ' 173-172. ואמנם היו מקובלים שכתבו פירוש על התורה — תחילה לפי הפשט, ולאחרונה על דרך האמת. כגון, רמב"ן, רבינו בחיי בן אשר. ויש שנהגו כך לגבי המצוות, כמו ר' יהודה חנין, בספרו עץ חיים. אך יש שפירשו את סידור התפילה לפי הפשט, ובעת הצורך — על פי הסוד. כך, למשל, ר' יצחק ארויו, ר' יעיש קריספין.

				

				
					59	כך פעמים רבות בזוהר. ושם גם הביטוי 'בני היכלא', כלומר אלה הזוכים להיכנס להיכל המלך וליהנות מזיו כבודו. ראה תשבי, משנת, א, עמ' צו. יש להוסיף גם את הביטוי 'פקיחו דעינא' בזוהר ח"ב צח ע"ב. וראה גם מטפחת ספרים, סוף עמ' 56. על הביטוי 'הקבלה האמתית' ראה פנקובר, זמן, עמ' 74-67. 

				

				
					60	עליונות זו בולטת גם בראש מסכת אצילות. ראה א' ילינק, גנזי חכמת הקבלה, לפסיא תרי"ג, עמ' 1. 'יחסי הקבלה וההלכה בהדגשת עליונותה של הקבלה הם נושא מרכזי בהקדמה כולה' של הרח"ו בראש עץ חיים (א ע"ד-ב ע"א). אך בדפוס ראשון, קארעץ תקמ"ב, נוסח ההקדמה מקוצר מאד (תשבי, העימות, עמ' 76 הע' 276). וראה תשבי, משנת, ב, עמ' שעב-שעה. וכבר העיר יעקב כ"ץ (הלכה, עמ' 120) על תפיסת מקובלים כי האמת לצידם ('זו היא טענת המקובלים כנגד מתנגדיהם והיא כידוע טענה שאין עליה תשובה'). נזכיר לדוגמה את דברי ר' יוסף חיים בספרון קטן שנועד לכל: 'שכן הוא האמת' (תקון תפלה, בגדאד תר"ל, לט ע"ב). אמנם יש לזכור את עמדת ר' יעקב בן ששת: 'אין רשות לשום חכם לפרש בו פירוש שיכחיש את הפשט שאמרו רבותינו זכרונם לברכה' (האמונה והבטחון, פרק ט, כתבי הרמב"ן, ב, עמ' שעט). 

				

				
					61	ר' משה די־ליאון, משכן העדות, מהדורת אבישי בר־אשר, לוס אנג'לס תשע"ד, עמ' 153. והובא אצל שלום, זרמים, עמ' 397 הע' 152. השווה זוהר ח"א עב ע"ב.

				

				
					62	ראה, למשל, 'כבוד למודי תורה פרד"ס עדיף מכל כבוד אדם ... עדיף מן לומדי פר"ד שהרי בזכות למוד חכמת הקבלה ... ובא לציון גואל' (ר' פינחס סעדון, פסקי הראש, ח"ב, תונס [תרע"א], מא ע"ב. וכן שם, נד ע"ב).

				

				
					63	אור זרוע לר' משה די לאון (לעיל הערה 58), עמ' 248. וראה אידל, שלמויות, עמ' 593-583, 429. וראה גם חלמיש, מבוא, עמ' 172. גם ר' צבי הירש מזידיטשוב השתמש בדימוי הבהמה, כדבריו: 'בלא ידיעת החכמה הזאת האדם הוא כבהמה ... אחר שעושה המצות בלא טעם רק מצות אנשים מלומדה' (סור מרע ועשה טוב, פרעמישלא תרנ"ג, ט ע"ב). צדיק־מקובל זה הרחיק לכת ואף דרש: 'אל תמָנע בשביל הפחד לכנוס בעסק החכמה כי מה נפש חיותך אשר אתה בעולם. אם ח"ו אין בך חכמה ומדע [=קבלה] אין חייך חיים[!] ... שמחויב כל אדם ... למסור נפשו לעסוק בחכמה זו' (שם, ז ע"ב).

				

				
					64	ספר הקנה והוא ספר הפליאה, קארעץ תקמ"ד, ג ע"ב. לפני כן (ג ע"א) הוא כותב על ספרות חז"ל שהיא 'יסוד שאין עִקָרו [=שורשו] חזק'.

				

				
					65	הקדמה לעץ חיים, תשכ"ג, עמ' ח (בדימוי של עץ יבש ועץ לח השתמש לפני כן זוהר ח"ג כז ע"ב [רע"מ]; ובדימוי של יבשה — תק"ז, תיקון ל, עג ע"ב). הנוסח בירושלים תרכ"ו, ג ע"ג-ע"ד, שונה ברובו, ושם: 'תורתינו הקדושה כלול' ונמצא' בכל ד' עולמות אבי"ע אשר שם כי משנה ותלמוד נתייסדו עפ"י הסוד ... ואמר [האר"י] על החכמים שאינם רוצים ללמוד תורת האמת הזאת שהם כגוף בלא נשמה'. בדימוי זה נעוץ בעצם ביטוי חוזר ונשנה בראשית הקבלה, ובעיקר בכתבי ר' משה די־ליאון, שהגוף הוא מעטה בשר חיצוני ואילו הנשמה היא פנימיות האדם. נציין גם את דברי ר' יוסף חיים, בפתיחה ראשונה לספרו דעת ותבונה (ירושלים תשכ"ה, ב ע"ג): 'מבואר בפירוש אף בדברי התנאים שאין האדם יוצא ידי חובתו לגמרי בעסק המקרא והמשנה והאגדה והתלמוד בלבד, אלא הוא מחויב לעסוק בכל יכלתו בסתרי תורה'.

				

				
					66	וראה את משל המרגלית ונמשלה אצל ג'יקטילה, במאמרו של ג' שלום, 'פירושו האמתי של הרמב"ן לספר יצירה', נדפס לאחרונה במחקרי קבלה, א, מהדיר יוסף בן־שלמה, תל־אביב תשנ"ח, עמ' 97.

				

				
					67	הקדמת רח"ו לשער ההקדמות, נדפסה בעץ חיים, ווארשא תרנ"א, ג ע"ב (ולא נדפסה בכל המהדורות של ע"ח). אגב, התקיעה בקרן פרה היא פרובלמטית מבחינה הלכתית, ואולי בשטף הדברים לא ניתנה תשומת לב מלאה. ענין השופר מופיע גם אצל רמ"ק, שיעור קומה, כד ע"ג.

				

				
					68	ראה E.R. Wolfson, ‘By Way of Truth: Aspects of Nahmanides' Kabbalistic Hermeneutic’, AJS Review, 14, 2 (1989), pp. 129-153.

				

				
					69	עץ חיים, ירושלם תר"ע, ב ע"ג, הקדמת רח"ו לשער ההקדמות. ראה גם להלן, ליד הפניה 79.

				

				
					70	רש"ז, תורה אור, פר' שמות, מט ע"ג.

				

				
					71	למשל, סוד השבועה לראב"ד, עמ' 18 (נדפס בירושלים תרצ"ד, בקובץ 'הסגולה'); פירוש האגדות לרבי עזריאל, עמ' 15; ר' עזרא על תרי"ג המצות (כתבי רמב"ן, ב, עמ' תקכא); ר' אברהם מקולוניא, כתר שם טוב, נדפס אצל א' ילינק, גנזי חכמת הקבלה, ירושלים תשכ"ט, עמ' 32 (במהדורת כתר שם טוב, ירושלים תשס"א, ב ע"ב); ר' משה די־ליאון, אור זרוע, נדפס בקבץ על יד, ט(יט), תש"ם, עמ' 284; מ' אורון, ספר השם המיוחס לר' משה די ליאון, לוס אנג'לס תש"ע, עמ' 50; פירוש התפילות לבעל ספר המפליג, כ"י בהמ"ל בניו־יורק 1610, דף 48א; הקדמת החייט לספר המערכת, ב ע"א; אבן גבאי, תולעת יעקב, תשל"ו, ה ע"ב; רמ"ק, אור נערב, חלק ב פרק א; אירגס, שומר אמונים, ויכוח שני, אות ד; תשבי, משנת, א, עמ' צט; חלמיש, מבוא, עמ' 20, ועמ' 248 הע' 17. וכך גם בניסוחו של ר' בצלאל מקוברין, במאה הי"ז: 'ואין היראה נוגעת בלבו של אדם אם אינו יודיע למי הוא עובד ... ולא תהיה האמונה אצלו כמצות אנשים מלומדה' (עמודיה שבעה, פר' לך לך). וראה עוד להלן הערה 83. על ידיעת ה' כמצוה הקודמת לכל, ראה זוהר ח"א יב ע"א, ובמיוחד ח"ב כה ע"א. ראה גם זוהר חדש לשיר השירים, ירושלים תשי"ג, ע ע"ד. 'וזאת המצוה [אהבת ה'] תכלול להזהיר על הידיעה כי מן הנמנע שיאהב אדם דבר אהבה עצומה והוא לא ידענו' (אמונה רמה, מאמר ג, עמ' 100).

				

				
					72	ראה, למשל, חלמיש, מבוא, עמ' 12-11; אידל, היבטים, עמ' 271, 264. וראוי להביא מדברי רמ"ק: "הרבה ענינים באלוהות תמצא שתסכים בעלי הקבלה האמיתית עם החוקרים, עכ"ז לא דרכם דרכינו ולא דרכנו דרכם", שכן הפילוסופים משיגים דברים בהתבוננות חיצונית ואילו המקובלים משיגים "מבפנים". (בלשונו של ר' יצחק סגי־נהור: 'דרך יניקה ולא דרך ידיעה'. ראה פירושו לספר יצירה, פרק ראשון. נדפס אצל ג' שלום, הקבלה בפרובנס, ירושלים תשכ"ג, נספח, עמ' 1). ומובא משל לאדם הנושא שק על כתפו שרק הוא אמור לדעת במדויק את תכולתו. ראה אילמה, ירושלים תשכ"ו, ו ע"א; שעור קומה, סי' ה, ירושלים תשכ"ו, ו ע"א-ע"ב. יש שנקטו דימויים אחרים, כגון שהמקובל יש לו ידע מתוך הנשמה, שהיא אלוהית, ואילו הפילוסוף — מתוך השכל שהוא אנושי. וראה את האבחנה הטיפולוגית של י' טברסקי, 'לדמותו של הרמב"ם', אסופות, י (תשנ"ז), עמ' כז. בהקשר לכך ייזכר גם ציר מובחן דומה (מקורו של משה הוא 'מסיני', מהאלוהים בעצמו) המופיע בספרות, הרבנית הקבלית והחסידית, בהקשר לאגדה במסכת מנחות על הפגישה בין משה רבינו ור' עקיבא. ואכמ"ל.

				

				
					73	ראה Steven Katz, Mysticism and Philosophical Analysis, London, 1978, pp. .22-66; Scholem G., Major Trends in Jewish Mysticism, New York, 1946, p. 6 

				

				
					74	כאמור, כבר ספר הבהיר הקדיש מחשבה לטעמי מצוות. השפעתה של ספרות ההיכלות הקדומה על הליטורגיה התלמודית היא פרשה לעצמה, אם כי אינה נטולת חשיבות גם במסגרת דיון זה. בהקשר זה נזכיר את דברי ר' אברהם סבע (צרור המור, פר' בא, ד"ה ויקרא משה), כי חכמים וצדיקים הזריזים במצוות נקראים 'אנשי מעשה', כי במעשיהם הטובים יורד השפע מלמעלה.

				

				
					75	על יחסם של חז"ל לנושא זה ראה י' היינמן, טעמי המצוות בספרות ישראל, א, ירושלים תשי"ד, עמ' 35-22; א"א אורבך, חז"ל, עמ' 347-320.

				

				
					76	כנפי יונה, ח"ב, סי' א. הדברים יובהרו בהמשך.

				

				
					77	מעין שיטת ישעיהו ליבוביץ ודומיו. על קיצוניות גישה זו ניתן לראות מהעדות המובאת על התנהגותו של הרב אליהו איש פרוז'ינא בשעת מיתתה של בתו בשבת (איש ההלכה– גלוי ונסתר, ירושלים תשל"ט, עמ' 70). ומהלכים סיפורים רבים כמותו. בעצם זו דוגמת השיטה ש'הכל שפיט'.

				

				
					78	במאה הי"ח ידגיש ר' שניאור זלמן מליאדי את המאמר המדרשי 'נתאוה הקב"ה להיות לו דירה בתחתונים', ובכך יעצים את המעגל הכורך יחדיו שמים וארץ, ספיריטואליזם ומצוות מעשיות. קו זה יהא מודגש לכל אורך השושלת החב"דית, ובמיוחד בדור האחרון, ולא במקרה.

				

				
					79	ראה, למשל, תיאורו היפה של רמח"ל, מסילת ישרים, פרק יח. וראה גם דברי ראשית חכמה, שער ב פרק יא, להלן הערה 86.

				

				
					80	למעשה, גם חז"ל העצימו מקראות. למשל, כאשר דובר ב'יד הגדולה אשר עשה ה' למצרים', ביקשו חכמים להפליג במשמעות המכה ודובר על חמישים, מאתיים, ומאתיים וחמישים מכות שהיכתה היד הגדולה. אך בעוד שחז"ל ביטאו את ההעצמה באותו עניין, הרי בחיבורנו זה מתכוונים אנו להעצמה הן במובן של יצירות חדשניות הן בריבוי אופנים של הפעילות הדתית הנתונה.

				

				
					81	בחלקן אמנם ידועות בספרות ההלכה אך נוצקה בהן משמעות קבלית כבדת משקל. ראה דוגמאות להלן, בתת־הפרק על השכינה, ועוד.

				

				
					82	המובאות הן מסידור התפילה ומספר שמות יח כ. ראה גם י"מ תא־שמע, 'שיפוט עברי ומשפט עברי במאות הי"א-הי"ב בספרד', כנסת מחקרים, כרך ב, תשס"ד, עמ' 240.

				

				
					83	מבחינה זו אפשר לומר כך גם על פילוסופים (כגון: חובת הלבבות, שער א פרק ג; האמונה הרמה לר' אברהם אבן דאוד, תשכ"ז, עמ' 46; ספר הישר לרבנו תם, תל־אביב תשכ"ג, עמ' עג ['וכשידענו אז יעבדנו'], וכן תחילת השער השמיני, שם; הרמב"ם, כבר בראש ספר המדע, ודומיהם בשדה הפילוסופיה). ועם זאת יש הבדלים. ולדוגמה, בשאלת התכלית: הרמב"ם מתבסס, בין היתר, על הפסוק 'בכל דרכיך דעהו' וקובע כי כל הפעולות צריכות להיות מכוונות 'לקנות החכמות ולקנות מעלות המדות ומעלות שכליות' (הקדמת פירושו למסכת אבות, פרק ה. השווה הלכות דעות, פרק ג הלכות ב-ג). ואילו רמ"ק אף הוא מביא את הפסוק הנ"ל אך מסיק ממנו כי בכל פעולה, 'אפילו מילי דעלמא יכוון האדם אל הייחוד העליון. אם יבנה בית יאמר הרי הבית היא השכינה ואני בונה בית שהוא קישוט השכינה וכשאדור בה שאני אדם הרי תפארת בתוך המלכות [על פי ישע' מד יג: כתפארת אדם לשבת בית]. אם יקנה לאשתו בגדים יאמר אלו קישוטין דשכינתא ... ועל דא הוא בכל דרכיך דעהו' (אור יקר, כרך יד, עמ' נא. וראה גם חלמיש, הנהגות, עמ' 284 הערה 1032). כלומר, אופק הראייה שונה לחלוטין. אפשר לומר: אנתרופוצנטריות מול תאורגיה תאוצנטרית. וראה מ' חלמיש, 'לאופי מעמדו של הרמב"ם בכתבי מקובלי צפת במאה הט"ז', הרמב"ם בנבכי הסוד [=דעת, 66-64 (תשס"ט)], עמ' 234-219. על ממד אחר של השוני בין הרמב"ם לקבלה, במובן של התעלות אישית חד־צדדית למול שאיפה דו־צדדית הכוללת השפעה בעליונים ראה מאמרו של י' הרשקוביץ, 'פרשנות תאורגית לדברי הרמב"ם', דעת, שם, עמ' 334-330 והע' 20, 21, 23, 28, 29. וראה עוד לעיל הערה 71.

				

				
					84	חלמיש, מבוא, עמ' 12. ואזכיר גם את דברי מ' אידל, שהיפנה את תשומת הלב לסוגת הפרשנות לטעמי המצוות שעשויה 'לתרום לשינוי בתפיסתנו את הקבלה — מדגש בצד התיאורטי שלה לדגש בצדה המעשי־חווייתי. המקובל, בקיימו מצוות על־פי כוונות קבליות, לא ביצע ריטואל מותווה וקבוע בלבד, אלא גם חווה חוויה מיוחדת של השתתפות באלוהות והשפעה עליה. ניתן להדגים אמירה זו בקלות באמצעות המצווה השכיחה ביותר: התפילה'. ראה אידל, היבטים, עמ' 46. כיוצא בכך כתב ז' גריס: 'בהפיכתה של הקבלה לנכס עממי, לא תורתה העיונית קבעה את תחושת הזהות ... של האוחזים במנהגיה, אלא מעשה הטקס, הריטואל, או המנהג עצמו שהחלו לאפיין רבים מישראל' (הובא ונדון אצל מ' רוסמן, 'התרבות שבספר', ציון, נו [תשנ"א], עמ' 332-331). וראה שלום, פרקי, עמ' 114. 

				

				
					85	וראה י' בן־שלמה, 'על הפנתאיזם במיסטיקה היהודית לפי גרשם שלום ומבקריו', דעת, 52-50 (תשס"ג), עמ' 481-461; מ' אידל, שם, עמ' 498-483. ואין כאן מקום לברר את גלגולי המושג 'עבודה בגשמיות' ומשמעויותיו.

				

				
					86	בלשונו של ר' אליה די־וידאש: 'קדושה היא גדר אחד יותר פנימה'. ראשית חכמה, שער ב פרק יא, צה ע"ג.

				

				
					87	כך, למשל, אדם המבקש לעשות תשובה ניתנות לו הנחיות ע"פ קבלה. ר' יוסף חיים הציע לזוג שקיים יחסי אישות בזמן הוסת, או לשוחט שטעה — תיקון ע"פ המקובלים והאר"י. ראה שו"ת רב פעלים, ח"ג, יו"ד, סי' ו. 

				

				
					88	לא ארחיב בכך אלא ארמוז לדבריו של כ"ץ, הלכה, עמ' 20-18, 32, לגבי ר' יצחק סגי נהור ור' עזרא, מצד אחד, והרמב"ן, מצד שני. ונראה כי במרוצת הזמן נושא זה נתקהה במקצת, הן משום שהדורות הבאים הסתמכו על הראשונים, ובינתיים קמו הדמויות הסמכותיות הענקיות כספר הזוהר והאר"י והן משום שמקובלים רבים ש"יצרו" היו גם בעלי הלכה. ראה גם לעיל בסוף 'אקדמות מלין'.

				

				
					89	ג' שלום, אנציקלופדיה עברית, כרך ד, טור 482. ראה גם תשבי, משנת, א, עמ' 42 הע' 1.

				

				
					90	וראה עודד ישראלי, 'דילמות הלכתיות בספר הזוהר', וזאת ליהודה, ספר יובל ליהודה ליבס, תשע"ב, עמ' 221-202.

				

				
					91	שלום, פרקי, עמ' 114. וכך גם ציין גריס, הנהגות, עמ' 45-44, כי ריטואלים הם אמצעי יעיל יותר להנחלת אתוס מאשר תורות עיוניות. בהקשר לכך חשוב לציין ברכות שנוספו בהזדמנויות מסוימות, בעוד שכלל הוא שאין מוסיפים ברכות שלא נכתבו בתלמוד. ראה, למשל, ברכת הרב בספר השם לר' אלעזר מוורמס, תשס"ד, עמ' כו. כמו כן, ברכת הנותן ליעף כח, שהיתה נפוצה באשכנז ונעדרה בספרד משום שאינה מצויה בתלמוד, אך האר"י הספרדי טבע בה חותם קבלי, ומעתה נקלטה בכל הקהילות.

				

				
					92	ספר הבהיר, מהדורת מרגליות, סי' קט; שערי אורה, סיום שער ב.

				

				
					93	תרגום לזוהר חדש, רות, לח ע"א-ע"ב (=ווארשא תרמ"ה, פב ע"א). וראה תשבי, משנת, ב, עמ' קצב-רטו.

				

				
					94	תומר דבורה, פרק י.

				

				
					95	ולדוגמה באותו עניין של תיקון חצות. המסורת החוץ־קבלית מדברת על האדם שצריך לקונן או לשבח או ללמוד תורה בלילה. אולם אצל מקובלים תמצא פעמים רבות בהקשר לכך את הפועל 'משתתף' או את הביטוי 'לעשות כמעשיה'. כלומר, מעלה ומטה מתאחדים כדי מהות אחת, כביכול, שכל צד מעונין בהשגת היעדים בצורה המיטבית.

				

				
					96	חושבני שדוגמה מופתית היא משל העלמה המופלא בסבא דמשפטים. לפיו, האוהב צופה ומצפה לאהובתו (התורה) ובמקביל היא נושאת עיניה אליו ורק אליו.

				

				
					97	והגדיל לעשות בתחום זה ר' יעקב בן ששת. ראה Scholem, Ursprung und Anfänge der Kabbala, Berlin, 1962, pp. 333-334. 

				

				
					98	 ראה חלמיש, הקבלה, פרק כט.

				

				
					99	לצערי, דבריו של י"מ תא־שמע, הנגלה בנסתר, תשס"א, עמ' 140 סוף הע' 168, הם הצגה בלתי מאוזנת ובלתי מדויקת של עמדת אידל. גם יתר דבריו המתלהמים אינם עומדים בפני הביקורת המדעית.

				

				
					100	שערי אורה, וורשא תרמ"ג, יא ע"ב. שאלת היחסים בין ג'יקטילה והזוהר טרם נתבררה במלואה בספרות המחקר. ראה, למשל, דן, תולדות, כרך י, עמ' 269.

				

				
					101	פירוש על התורה, פר' ואתחנן, לבוב תר"מ, פב ע"ב.

				

				
					102	טעמי המצות, קושטנדינא ש"ד, פח ע"ב (אין ספרור במקור); בסיליאה שמ"א, מ ע"ב.

				

				
					103	חלמיש, הקבלה, עמ' 148-147.

				

				
					104	בן איש חי, שנה ב, פר' וירא, אות ה. וראה גם יעקב גליס, מנהגי ארץ־ישראל, ירושלים תשכ"ח, עמ' ק, סי' יג; ועוד הרבה.

				

				
					105	כף החיים, סי' רסא אות כז, וכן שם, סי' רסג אות סג. 

				

				
					106	יצחק יוסף כהן (מקורות וקורות, ירושלים תשמ"ב, עמ' 106), מנה מספר גורמים להתקבלות המנהג. 

				

				
					107	משנה ברורה, סוף סי' רסא. וכבר לפניו צוטט בקצור של"ה, נז ע"ב, ועוד. וראה שו"ת ציץ אליעזר, חי"ג, סי' מב; מהר"ם בן חביב, שו"ת קול גדול, ירושלים תרס"ז, סי' לט.

				

				
					108	ראה, למשל, חלמיש, הנהגות, עמ' 464-461. 

				

				
					109	הרב יהושע מאמאן, שו"ת עמק יהושע, ח"ב, חאו"ח סי' כח, עמ' פח.

				

				
					110	ר' יעקב די ליאון, תקון השולחן, קושטנדינה תרי"ט, טז ע"ב-יח ע"א.

				

				
					111	ראה חלמיש, הקבלה, עמ' 297; שמואל אשכנזי, אלפא ביתא קדמיתא, בעריכת ש"א תפילינסקי, ירושלים תש"ס, עמ' 493-487.

				

				
					112	עבודת הקודש, הקדמה.

				

				
					113	ראה חלמיש, חקרי, פרק ראשון.

				

				
					114	סידור תפלת החדש, ליוורנו תרט"ז, ג ע"א. וראה גם קיצור של"ה, ווארשא תרל"ט, מא ע"א. 

				

				
					115	בחסידות הירבו להדגיש נקודה זו. למשל, 'העיקר בתורת החסידות שלא יסתפק האיש בשכלו לבד ... את כל נפשו וחיות גופו צריך הוא לקשר'. כך כתב ר' קלונימוס, האדמו"ר מפיאסעצנא, חובת התלמידים, [אחרי תשנ"ז], עמ' כא. ועוד בספר הרבה מאוד ניסוחים דומים. 

				

				
					116	ר' משה גלאנטי, קהלת יעקב, צפת של"ח, מד ע"ב. 

				

				
					117	על הקשר הלאומי שנזכר כאן ראוי להביא מדבריו של ר' יחיאל מיכל מזלוטשוב, ש'לפני התפילה היה אומר: אני מקשר את עצמי עם כל ישראל, עם אלה שהם גדולים ממני כדי שיעלו את מחשבותי, ועם אלה שהם קטנים ממני כדי שיתעלו על ידי'. הובא לפי מ' בובר, אור הגנוז, תש"ז, א, עמ' 154. וראה המקור, בשינויים קלים, בליקוטים יקרים, לבוב תר"י, כו ע"ב (שם תרל"ב, לד ע"א).

				

				
					118	מרדכי פוטאש, ארבע אמות של תפלה, ירושלים תשמ"ח, פרק ד, קנו ע"ד. אמנם ניתנו גם נימוקים אחרים. למשל, האדמו"ר ר' אברהם יהושע מאפטא, דרש לקרוא כל ספר תהלים, סדר מעמדות וסדר פיטום הקטורת בכל יום כדי 'למנוע כל מחלה'. ראה אגרות האוהב ישראל, ירושלים תש"ס, עמ' נד.

				

				
					119	וראה דבריו של ר' אברהם בן הרמב"ם, ספר המספיק לעובדי השם, מהדורת נ' דנה, תשמ"ט, עמ' 189-188. אולם בעוד ר' אברהם רואה בכך שלב בהתעלות האישית, הרי האר"י רואה בכך גם השפעה על עולמות עליונים. וראה על עמדת רמ"ק אצל זק, בשערי, עמ' 225. 

				

				
					120	ארחות צדיקים, ליוורנו תק"ן, פז ע"ב. מעין זה נגיד ומצוה, עמ' לט.

				

				
					121	במיוחד יש משמעות בכך בתנועה החסידית. ראה, למשל, ח' פדיה, 'החוויה המיסטית והעולם הדתי בחסידות', דעת, 55 (תשס"ה), עמ' 108-73. ובעמ' 90, שם, דוגמאות למחיאת כפיים, ריקוד וניגון. עיין שם.

				

				
					122	סידור קול יעקב, יט ע"א.

				

				
					123	סידור קורן, נוסח ק"ק ספרדים, נערך בידי חנן דוד בניהו, ירושלים תשע"ב, עמ' 523.

				

				
					124	למשל, ראשית חכמה, שער ב פרק ו.

				

				
					125	ראה מגן אברהם, סי' קב ס"ק ה. ועיין ערוך השלחן, שם, אות יב. ומעניינים דבריו של ר' חיים דוד הלוי: 'ומי שיכול להזהר תבוא עליו הברכה, כי בכל זה מתחזקת באדם ההכרה בעמידתו של המתפלל בפני בוראו' (מקור חיים, א, עמ' 253). 

				

				
					126	ראה בן איש חי, שנה א, פר' תרומה, אות ב. ועיין ר' מסעוד אלפאסי, משחא דרבותא, סי' קיב, תשנ"ב, עמ' ט-י. הובאו שם דעות ומנהגים שונים.

				

				
					127	ראה חלמיש, הקבלה, עמ' 314-313; זק, ספר רבקה, עמ' 396-395.

				

				
					128	ראה להלן, עמ' 124.

				

				
					129	ראה חלמיש, הנהגות, עמ' 182.

				

				
					130	ראה, למשל, ר' בנימין בייניש, ספר שם טוב קטן, אמשטרדם תק"ג, ב ע"ב: 'צריך האדם לראות להרוג הבנים ההם'. (עוד שם, תפילה, בדף ד ע"א–ע"ב). וראה גם שילה פכטר, שמירת הברית, עבודת דוקטור, ירושלים תשס"ז, עמ' 204-203. על עמדת ר' נחמן מברסלב ראה י' ליבס, סוד האמונה השבתאית, ירושלים תשנ"ה, עמ' 248-246; צ' מרק, 'המעשה מהשריון והתיקון למקרה לילה', ציון, ע (תשס"ה), עמ' 204-203. אגב, בספר מוסר ספרדי מהמאה החמש עשרה נמצא כתוב: 'ואל תרכיב רגל על רגל כי יורה על גסות דעתך' (שלמה אלעמי, אגרת המוסר, ירושלים תש"ו, עמ' לא [הובא גם אצל ש' אסף, מקורות לתולדות החנוך בישראל, תל־אביב תרצ"א, ב, עמ' סו]). אולם בעת החדשה נאסרה ישיבה זו בזמן התפילה בבית הכנסת (ודומני רק בעדות המזרח) ונומקה בהקשר לאבר הברית. אף פרט זה מעיד על היחס המפוחד מפני כל הקשור באבר הברית. ואינני נכנס כאן למצוי בעולם הנוצרי באותו זמן.

				

				
					131	ראה בניהו, מעמדות, בעיקר עמ' קה-רכה.

				

				
					132	בן איש חי, שנה שניה, פרשת מקץ, סעיפים ו, ח. ובהמשך, בסעיף י, הוא דורש כן גם על י"ג המידות של רבי ישמעאל. המחבר מציין כמקור את 'ספר כ"מ כ"י' והוא בעצם ספרו 'כתר מלכות' שנדפס לאחרונה בתוך עטרת תפארת, ירושלים תשמ"א, עמ' 182, ושם נמנו כמה הזדמנויות למניית י"ג פרטים באצבעות.

				

				
					133	ראה אידל, היבטים, עמ' 53.

				

				
					134	המבקש למצוא טעם לכל פרט 'משתגע שגעון ארוך' — מו"נ ח"ג פרק כו (בתרגום התיבוני). לעומתו, ראה פירוש רמב"ן לויקרא א ט. וראה כ"ץ, הלכה, עמ' 29 הערות 87, 91, ועמ' 53.

				

				
					135	ראה המקורות השונים אצל תשבי, משנת, ב, עמ' רנה-רנט. ראה גם רקנטי (פר' וירא, כו ע"א), שקבע כלל: 'ועל דרך הקבלה יש לך לדעת כי כל עניני התחתונים צריכין לצאת בפועל או במעשה ... או בדיבור ... ואינו מספיק הכוונה לבד'. ובלשון קרובה כתב ר' יצחק דמן עכו: 'ואין כוונת הלב לבדו מספיק' (מאירת עינים, עמ' קמג. וראה גם שם, עמ' תי־תיא). דברי רקנטי צוטטו בתולעת יעקב, סוד תפלה מעומד, יז ע"א. על תפילה מתוך התבוננות קונטמפלטיבית אצל הרמב"ם, ראה יעקב בלידשטיין, התפילה במשנתו ההלכתית של הרמב"ם, תשנ"ד, עמ' 85-84, ועמ' 248-247 הערה 20*. וראה גם דב שורץ, ישן בקנקן חדש, ירושלים תשנ"ד, עמ' 16, 18 ועוד. על מקורות נוספים ראה אידל, שלשלאות, עמ' 178 הערה 93. אמנם בחסידות המאוחרת נמצא שאם אדם חש שתפילתו נסתתמה ואינה מקובלת — יתפלל במחשבה. ראה ר' משה טייטלבוים, ישמח משה, פר' וירא, ירושלים תשל"ו, לט ע"א; ועוד. על תפילה במלים ראה ארליך, עצמתי, עמ' 233. 

				

				
					136	על גישה מחמירה אצל חסידי אשכנז, ראה קנרפוגל, סוד, עמ' 21. א"א אורבך (בעלי התוספות, תשמ"ו, א, עמ' 413), דיבר על הבדל בין 'הפוסק המתיר מכוח ההלכה לבין החסיד החושש ונוטה לאסור ... מכוח היראה'. אמנם רמ"ק יצא בחריפות נגד החמרות של ספר הקנה, וזאת מפני שאינן מבוססות. ראה שיעור קומה, פ ע"א.

				

				
					137	ראה דיון רחב בנושא זה אצל הרב עובדיה יוסף, יביע אומר, ח"ה, סי' כב (ולעניין הזוהר במיוחד אות ה). וראה גם ספר זכירה, זיטאמיר תר"ח, עמ' 16. יש להוסיף גם את דברי החרפות של מתנגד לחסידים 'ששותים הקאווי קודם התפילה', ואף הוא מסתמך על הזוהר ועל רח"ו. דבריו הובאו אצל פדיה, החוויה, עמ' 92.

				

				
					138	ספר חרדים, סה ע"א. 

				

				
					139	כך כתב בספר האגור (סי' שנח): 'ואני המחבר אומר, כי דבר זה להצריך ב' נרות אינו נזכר בשאר פוסקים ולכן אין העולם מדקדק בזה. אבל אמת הוא, כי בעלי נפש המקובלים מארץ אשכנז דקדקו בזה, כי ראוי ומצוה מן המובחר לעשות, כדי ליחד כנסת ישראל בהקב"ה הרמוזים בזכור ושמור בדבור אחד נאמרו ובייחוד אמתי. והמבין תשואות חן חן לו'. אמנם במקום אחר (סי' רכג), הוא כותב: 'וכן נוהגין בעלי נפש מאשכנז', ושם לא נתכוון למקובלים. 

				

				
					140	למשל, 'צריך לומר הנוסח של פ"ז תיבות והגם שהצבור יאמרו הנוסח אחר, הירא את דבר ה' יאמר בינו לבין עצמו הנסח של פ"ז תיבות (מחב"ר בק"א סימן נא)' (סידור חסד לאברהם, בעריכת ר"א אנקאווא, ליוורנו תרל"ח, סג ע"א). הערכה זו תקפה אפוא גם שעה שהאר"י קובע נגד חוקי הדקדוק, ועל כך הוער, למשל, בטהרת הקדש, בליזורקע תקס"ו, לג ע"א. וראה גם דבריו החריפים של ר' אברהם כטורזא (בתוך ר' יוסף זרקא, שו"ת יוסף חי, תונס תרס"ד, לו ע"ב): 'שאפי' יאמר דבר שהוא נגד הדקדוק שומעין לו, שכל דבריו דברי אל חי מפי אליהו ז"ל, ולא משכל אנושי, ואין משיבין את האר"י'.

				

				
					141	כינוי רווח בתקופת מקובלי צפת במאה השש עשרה. ראה חלמיש, הקבלה, עמ' 346-344. 

				

				
					142	כגון חמדת ימים, ימים נוראים, ד ע"ג; שם, ערב יום כפורים, פרק ג, סח ע"ב, ועוד; חיד"א, מחזיק ברכה, סי' קמא אות ב; סדר תפלות כל השנה כמנהג ק"ק ספרד, ויניציאה תי"ז, קמח ע"א; סידור ספרדי, בית תפלה, אמשטרדם תע"ב; סידור תפלת ישרים, ליוורנו תק"ס; ועוד.

				

				
					143	בשער סידור משנת חסידים, אמשטרדם תקכ"ד, כתוב: 'תפלה מכל השנה כפי סידור הקדוש והטהור האר"י זצלה"ה למתקדשים ולמטהרים לעבודת האל בורא רוח ויוצר הרים'. מן הראוי לציין שאף באיטליה, בה נוסדו, כבר במאה השש עשרה, חבורות שהושפעו מן האווירה הקבלית האדוקה, צצו כינויים כמו: יראים, מקשיבים, זריזים, שבים וכיוצא באלה. 

				

				
					144	ח"ד סי' פ.

				

				
					145	מעניינים דבריו של בעל הלבוש, ר' מרדכי יפה, בסי' קעג ס"ק א: 'וכל זה לדין הפוסקים המפורסמים. אבל יש אומרים עוד שע"פ קבלת הזוהר וסודותיו אשר לא היה מפורסם בזמן הפוסקים אלא שנתגלה מקרוב יש להחמיר. לפיכך אנו שזכינו בו יש לנו להחמיר כמותו ושלא לאכול אפי[לו] בשר אחר גבינה'. וראה בית יוסף, או"ח, סי' קעג (עליו הסתמך, למשל, ר' אברהם הורוויץ, אבי השל"ה, ברית אברהם, קראקא שס"ב, יג ע"ב) ומקצת מקורות אצל שפרבר, מנהגי ישראל, ב, תשנ"א, עמ' קלג-קלו.

				

				
					146	למשל, בספר חרדים, מד ע"ב, הוא כותב בשם הגאונים והרמב"ם על החובה להטות אזן לשמוע את הקורא בספר התורה, והוסיף כי 'בזהר החמיר הרבה מאד בדבר'. וכן שם, מה ע"ב: 'אבל בזוהר מחמיר מאד'. ועוד שם, מו ע"א. 

				

				
					147	למשל, 'ענין הריגת בעלי חיים ... היה נזהר' (שער המצות, פר' נח, ד ע"ב); 'גם יזהר שלא לאכול פת של גוים אפי[לו] מן הפלטר כלל' (שם, פר' וילך, סב ע"א). כנגד זה יש דברים שבהם נטה להקל. למשל, 'לא היה מקפיד וחושש לחקור בענין העירוב' (בניהו, תולדות, עמ' 332). וראה ההערה הבאה. ראוי לשים לב לדברי ר' יעקב צמח, בתחילת הקדמתו לספרו זר זהב: 'מצאתי בתוך ספרי הרב זלה"ה זה כמה ימים דברים נפלאים ועמוקים על כמה דינין הבאים בשלחן ערוך אשר הוא זלה"ה מפרשם דרך אמתותו, גם מביא כמה דברי חסידות, ואמר שא"עפי שהם מותרים כפי הדין עכ"ז הרוצה ללמוד בחכמת האמת צריך לשמור אותם. והנה אמרתי אני בלבי, הואיל והא"מת יורה דרכו, מה טוב ומה נעים שבת הדין וסודו יחד'.

				

				
					148	בשער המצות, סוף פר' משפטים, מספר רח"ו על מנהגו של האר"י שלא לאכול בשר אחר גבינה וגבינה אחר בשר כל היום (וראה להלן הערה 183), ובאותה נשימה כותב: 'וראיתי מחמירין שלא לאכול הסוקאר' וכו', ומדובר על אנשים שאינם מקובלים, והאר"י לא קיבל את עמדתם. כמו כן, 'בענין ביצה צלויה, ראיתי למורי זלה"ה פעמים שהיה גומעה כשהיתה צלויה בלתי שישגיח בתוכה אם יש בה דם או לא, ולא היה חושש לסברת המחמירין שלא לגמוע ביצה צלויה, והביא ראיה מן התלמוד מכמה מקומות' (שער המצות, סוף פר' אחרי). הוא גם ציוה לר' משה רומי הסופר לכתוב ספר תורה עם פרשיות פתוחות־סתומות כדעת הרמב"ם, ולא חשש לדעת המחמירים שעמהם נמנה גם ר' יוסף קארו (לקוטי תורה, פר' האזינו). בכל אלה, 'המחמירין' הם זולתו. גם במקרה מסוים של תעניות, קיבלו הפוסקים את עמדתו המקילה של האר"י שלא לנהוג סיגופים רבים לשם כפרת עוונות. ראה מקורות אצל הרב ע' יוסף, יביע אומר, ח"א, יו"ד, סי' יד ס"ק יג-יד.

				

				
					149	שער המצות, פר' וילך, סב ע"א. דומני שעיון מדוקדק בכמה פרטים עלול להעלות תמיהות באשר לתקֵפוּתם, אבל לענייננו חשובה ההערכה עצמה שהִבחינה בין הדין לבין חומרות ובלא העדפה. אמנם יש לשים לב שכתבי־יד קדומים אינם מכילים פסקה זו, וייתכן שאין אלה דבריו המקוריים של רח"ו אלא גלוסה מאוחרת. וראה חגי פלאי, עבודה לשם קבלת תואר דוקטור, עמ' 120, הערה 620.

				

				
					150	ייזכר כאן הרמח"ל שקבע את אחת מתכונות החסיד כמי שמחמיר על עצמו כדי לעשות נחת רוח לבורא. ראה מסלת ישרים, פרק יח. ואילו ר' אליעזר פאפו (פלא יועץ, ערך חסידות) הטיל זאת על הכל: 'חיובא רמיא למעבד כח מילי דחסידותא על פי הזוהר הקדוש ואר"י ז"ל'. אופייני לכך הספר 'שלחן ערוך הזהר' מאת אברהם אביש ציינווירט, שהחל להופיע בתשנ"ג, ועד כה נדפסו ממנו שלושים כרכים, ואשר בשערו נרשם: 'הלכות ומנהגים וחומרות והידורים ודברי מוסר ... מלשון התנא האלקי ... רבי שמעון בן יוחאי'. מעניין ספרו של Hirst Desireé, Hidden Riches: Traditional Symbolism from the Renaissance to Blake, London, 1964, המראה עד מה רבה היתה ידיעת תורת הסוד היהודית בקרב ההוגים המיסטיים של התקופה.

				

				
					151	ראה ר' ש"ץ, החסידות כמיסטיקה, מפתח (עצבות, שמחה), עמ' 190, 191.

				

				
					152	ראה צוואת הריב"ש והנהגות ישרות, לבוב תרכ"ג, ג ע"ב.

				

				
					153	ראה חלמיש, הקבלה, עמ' 105-99.

				

				
					154	פרטים אחדים ריכזתי לעיל, בסוף 'אקדמות מלין', ופרטים נוספים אציין במרוכז להלן, בתת־הפרק 'חלום ושברו', עמ' 218-214.

				

				
					155	ראה, למשל, חלמיש, הקבלה, פרקים ו, כ, כג, כט. כך נהג הזוהר לגבי נפילת אפיים ועוד, וכך נהג בספר הקנה. ראה פלאי, הקנה, עמ' 293-288. כמו כן, ברכת כהנים — מחלוקת הפוסקים אם החזן יאמר גם יברכך. ולפי הקבלה — צריך. וכן קבע ר' יוסף חיים בעירו (שו"ת רב פעלים, ח"ג, סי' ה, ד ע"ב). וכן: 'רוב הפוסקים הפשטנים ס"ל [=סבירא להו = סבורים] יברך על תש"י מעומד, ומעוטא דס"ל מיושב, והמקובלים ז"ל ס"ל לברך מיושב. ובספר רבינו האר"י ז"ל לא נמצא גילוי לדבר זה. ואנחנו פה עירינו בגדאד נוהגים לברך מיושב כסברת המקובלים ז"ל, וכן עיקר' (בן איש חי, וירא, סי' עח אות ח).

				

				
					156	שני אלה נזכרו יחדיו גם בתשובות ר' יצחק קארו, סי' א, שנדפסו בסוף שו"ת בית יוסף, ירושלים תש"ך. נראה לי שלא במקרה אלה היו הנושאים המרכזיים במאמריו הראשונים ופורצי הדרך של יעקב כ"ץ בתחום יחסי הלכה וקבלה.

				

				
					157	הדוגמה הבולטת: 'ברוך מתיר איסורים'. ואין זה המקום להיכנס לשאלת האנטינומיזם בתקוני זוהר, בספר הקנה וכיו"ב, שבעצם גם קשורים למערכת אחרת. ראה גם לעיל ליד הפניה 89.

				

				
					158	ראה, למשל, בסמוך, הפניות 169-168.

				

				
					159	הנה דוגמאות המצביעות על ניגוד מודע: 'ברכת הנותן ליעף כח היה הוא ז"ל נוהג לאומר[ה], שלא כמו הש"ע' (שער הכונות, נ ע"ד); 'ברכת של מלביש ערומים וברכת הנותן ליעף כח צריך לאומרו, היפך ממה שפסק הש"ע' (פרי עץ חיים, ט ע"ב-ע"ג); 'וזה הפך סברת מהרי"ק בבית יוסף שפסק שיותר טוב הוא להשמיעה לאזניו' (עולת תמיד, ירושלים תרס"ז, מג ע"א); 'וענין נתינת המטה בין צפון לדרום' האר"י העלה דרישה מטעם קבלי בין מזרח למערב. ור' שמואל ויטל העיר בצדק: 'היפך סברת כל הפוסקים' (שער המצות, פר' בראשית, ד ע"א). 'בענין פיוטי הקליר הי[ה] נוהג הרב לאומרם היפך פסק הש"ע' (סידור האר"י, ד"צ כ"י יאמפאלא תק"י, ירושלים חש"ד [תשנ"ח], לו ע"א). ראה גם לעיל הערות 25, 148. אמנם בעיה בפני עצמה היא התנגדותו של האר"י לפרטים מסוימים מפני שהטיל ספק במהימנות הספרותית של המקורות. רח"ו מציין ש'והיה יודע כמה טעיות נפלו בספרים בין בדפוס בין של כתיבת יד ומתקנם' (בניהו, תולדות, עמ' 257). וראה, למשל, שער הכונות, ענין הקדיש בסופו, טז ע"ד-יז ע"א; שם, ענין השלחן, עב סוף ע"ד.

				

				
					160	סדר עדיפות הוא נושא נכבד מכדי שנדון בו כאן. אם כי משעה ששלבי הסולם נכנסים למערכת סמלית הרי דירוגם מתגלה מאליו ובהכרח. לפי שעה אזכיר כדוגמה רק את התנצלותם של חכמים בפני הינוקא (זוהר ח"ג קפו ע"א), שלא קראו שמע מפני שעסקו בענייני חתן וכלה.

				

				
					161	נפש החיים, סוף שער ג, בני ברק תשי"ח, לז ע"ד. 

				

				
					162	וראה י' תא־שמע, כנסת מחקרים, ד, תש"ע, עמ' 303; עוד שם, עמ' 315-314.

				

				
					163	ראה שם, עמ' 305-304.

				

				
					164	שו"ת תשב"ץ, ח"ג, סי' רצט. כנראה נתכוון לא לאלג'יר המוסלמית אלא לספרד הנוצרית ממנה בא.

				

				
					165	שו"ת מהר"מ אלאשקר, סי' לה, ירושלים תשי"ט, עמ' קנט.

				

				
					166	שו"ת חת"ם סופר, חא"ח, סי' לו. לעניין יחסו של החת"ס לקבלה, ראה דברי תלמידו, שו"ת מהר"ם שיק, או"ח, סי' מג; שלמה סופר (עורך), אגרות סופרים, תש"ל, כתבי רבינו שמעון סופר, סי' כג, עמ' 51. וראה חלמיש, הקבלה, עמ' 122.

				

				
					167	אורח חיים, סימן קלג, סעיף א.

				

				
					168	רב פעלים, חלק ד, אורח חיים סימן ח. השווה ענין דומה: חזרת הש"ץ, לעיל עמ' 33 הערה 28, והפניה 126.

				

				
					169	על הקשר לאליהו ראה גם ר' פינחס אליהו הורוויץ, ספר הברית, ווילנא תרנ"ז, קמו ע"א. וכתב הרב ח"ח מדיני, שדי חמד, כללי הפוסקים סימן יג, אות לא: 'אף דקבלנו הוראת מרן, היינו דווקא בדבר שאינו חולק עם רבנו האר"י, אבל אם הם חולקים בדבר שאין בו גילוי בתלמוד, נקטינן כרב האר"י, משום דפשיטא לן דאילו מרן ידע דעל דרך האמת הדין כן, אף הוא היה מורה ובא כן'.

				

				
					170	שו"ת רב פעלים, ח"ב, סוד ישרים, סי' א.

				

				
					171	ר' מאיר בן נתן, מאיר עיני חכמים, שדה לבן תקפ"ג, קב ע"ד.

				

				
					172	לקוטי מהרי"ח, ד"צ, ירושלים תש"ל, ח"א, כח ע"א.

				

				
					173	אפשר לראות זאת גם בהבדל היסודי בין המיסטיקן בספרות ההיכלות, היורד למרכבה (אולי לעמקי עצמו) לבין המקובל המדבר על עליית התפילות או תיקון העולם העליון.

				

				
					174	יפה להביא, למשל, מדברי הזוהר ח"ג ער ע"ב, ריש פר' עקב, שמי שמברך את הקב"ה מתברך ונוטל חלק מברכות אלה. 

				

				
					175	על־פי דברים ל יב. כידוע, קביעה זו הודגמה בקיצוניות בסיפור התלמודי על תנורו של עכנאי (בבא מציעא נט ע"ב). אגב, הרב י"מ הלל, בספרו 'עד הגל הזה', ירושלים תשס"ה, הקדיש מקום רחב ליישוב טענה זו. ראה שם, עמ' קעט-ריז. 

				

				
					176	ברכות כה ע"ב.

				

				
					177	פרט למקרים, כפי שהזכרנו במבוא, שהקבלה מתאימה עצמה למקראות או להוראות קיימים (עד שלפעמים נראה כשילוב מלאכותי). סיכום קצר של הצד ההלכתי ראה משה הלברטל, מהפכות פרשניות בהתהוותן, תשנ"ז, עמ' 15-13. אך ראה לעיל, 'אקדמות מלין'.

				

				
					178	יומא טז ע"ב. וראה גם שבת סא ע"א, לעניין הקדמת הימין. וכך נמצא בספר חסידים, מהדורת מרגליות, תשי"ז, סי' קט: 'האומר לחבירו תושיט לי ספר, יקחנו בימינו ולא בשמאלו'. וראה כף החיים, סי' צה אותיות יב-יג, ושם נאמר גם כי האוחז סידור תפילה בידו בעת התפילה 'אם אפשר לו יאחוז בסידור רק ביד ימינו'. גם חשוב לקרוא את דברי השו"ע, סי' רו ס"ק ד: 'כל דבר שמברך עליו לאכלו או להריח בו צריך לאוחזו בימינו כשהוא מברך'. על כך מוסיף ומרחיב כף החיים, אות ל: 'וכן בכל ברכה של דבר מצוה ראוי לו שיאחז בימין'. אגב, בעיניי, ר"י קארו מושפע מן הרוח הקבלית כאן כשם שכתב על קשירת שרוכי הנעליים. ראה לעיל עמ' 17-16. 

				

				
					179	ראה מסכת סופרים, פרק ג משנה י. וראה גם אנציקלופדיה תלמודית, ערך 'ימין'. כמו כן, הטעם השגור, בכתב ובעל־פה, להדלקת נרות שבת בידי אשה, הוא לא זה המציאותי הפשוט המפורש ברמב"ם (הלכות שבת פרק ה הל' ז), אלא שלל הדרשות למיניהן, ושערי המדרש לא ננעלו.

				

				
					180	השווה דבריו החריפים של בעל ספר הפליאה (פרעמישלא תרמ"ד, לא ע"א) על החלפת עשיית פעולה מיושב או מעומד: 'ואם עשה מעומד הדברים שראוי לעשותן מיושב הרי הוא משקר ומחליף ומקלקל הצינורו[ת] והפך בהפך'. ולעניין ימין־שמאל, ראה שם, ל ע"א. וראה חלמיש, הנהגות, עמ' 550, מפתח, ערך ימין־שמאל. אציין גם כי לדעת המקובלים, איטר יאחז במוצר שהוא מברך עליו ביד ימנית. ראה כף החיים, סי' רו אות ל. ראה הערה 158.

				

				
					181	ר' משה דוד וואלי, ספר הליקוטים, חלק א, ירושלים תשנ"ח, עמ' תיט. ראה גם כתם פז, פר' נח, לדף סח ע"א, גרבה ת"ש, קסח ע"ד.

				

				
					182	שער המצות, ריש פרשת עקב, ירושלם תרס"ה, לז ע"ג. וראה, למשל, זוהר ח"ג כד ע"א; ר' דוד בן יהודה החסיד, מראות הצובאות, עמ' צ; יסוד ושרש העבודה, שער הכולל, ראש פרק יט. יש לציין את הבחנת המקובלים בין 'שילוב' האסור לבין 'חיבוק' הנדרש. כותב ר' נתן שפירא, תורת נתן, ווארשא תרנ"ד, עמ' 99: 'בתפילת העמידה צריך לחבק שתי ידיו יחד וכעבד העומד ומבקש איזה דבר מרבו. ויחבק השמאל בימינו. ויכוין להמתיק דינין שבשמאל ע"י החסדים שבימין. ויכניס אגודל של ימין ביד שמאל והגודל שמאל ביד ימין שזה רומז לכלילת ימין בשמאל ושמאל בימין'. וראה חלמיש, חקרי, עמ' 405.

				

				
					183	ר' דוד בן יהודה החסיד, מראות הצובאות, עמ' צ. וכדברי השל"ה (ירושלים תשי"ט, ח"א, נד ע"ג): אפילו 'שותה מים לצמאו יחשוב שמימי חסד מכבין אש הגבורה'. וראה להלן סביב הפניה 431.

				

				
					184	זוהר ח"ג קעח ע"א. 

				

				
					185	לענין הסגולה המהותית ראה תופעה דומה אצל ש' רוזנברג, לא בשמים היא, תשנ"ז, עמ' 77.

				

				
					186	עבודת הקודש, חלק העבודה, ירושלים תשי"ד, לה ע"ד. עמדה מקבילה היא עמדתו של הרשב"א: 'על ענין התפלה שאמרת כי בלתי הכוונה נחשבת כמאומה לעובד, באמת כי הכונה יסוד הכל אבל הכונות רבות ונחלקות למדרגות רבות זו לפנים מזו כפי רבוי הידיעות והשגות מן הקטן שבאישים ועד משה רבינו עליו השלום ולפי השגת כל אחד ואחד ימצא חן. והמדרגה הראשונה שבכונות שכל ישראל עומדים עליה היא שהכל יודעים ומודים שיש אלוה יתברך מחוייב המציאות חדש העולם ברצונו כאשר רצה ושנתן תורה לעמו ישראל בסיני תורת אמת וחקים ומשפטים צדיקים ולו אנחנו ולפניו נעבוד והוא שצונו למסור נפשותינו אליו בקראינו השם ואליו נודה ולפניו נתפלל כי מאתו נמצא הכל והוא המשגיח והמשקיף על מעשינו לגמול ולשלם שכר. ועל הכונה הזאת יתפלל כל מתפלל בישראל ואפי' הנשים ועמי הארץ וכלם מקבלים שכר חלף עבודתם אשר הם עובדים ואפילו מי שאינו יודע לכוין המלות ומחליף מלה במלה מקבל שכר על הכונה הכללית. וכן אמרו ז"ל (שיר השירים ב') ודגלו עלי אהבה וחס ושלום למנוע מהתפלל כל מי שאינו יודע לכוין בכונות שמכונים אליהם גדולי החכמים ולא לרפות ידיהם שאם אתה אומר כן נמצאו הקטנים והנשים ועמי הארץ נמנעים מן התפלה ומן המצות ולא אלו בלבד אלא אפילו כל המון ישראל זולתי אחד או שנים בדור' (שו"ת הרשב"א, סי' תכג).

				

				
					187	למעשה, גם ביחס לתפילה כבר נאמר בשער הכונה (ג' שלום, ראשית הקבלה, תש"ח, עמ' 144) כי מטרת השהייה של החסיד שעה לאחר התפילה היא 'להרהר היאך ינהיגו כח הכוונה הנגמר בדיבור בדרכי המעשים הנראים'.

				

				
					188	כלשון ר' יהודה אריה לייב מגור, שפת אמת, יום כפור, תרמ"ז-ח, ירושלים תשל"א, פו ע"א. וראה גם חלמיש, הקבלה, עמ' 327 ובמיוחד בהפניה 254. ראוי להזכיר גם את סיכומה של זק (בשערי, עמ' 264) את עמדת רמ"ק, 'שיש בעולם הספירות השפעת שפע מיוחדת הקצובה לכל ספירה מראשיתה ושום מאורע שבעולם אינו יכול להפחית אותה. אבל יש גם השפעת שפע המותנית בקורות העתים'.

				

				
					189	זו יכולה להיות גם חיובית ובשינוי מצב מסוים. למשל, התעורר אדם בבוקר משנתו — הוא חייב לנטול ידיים.

				

				
					190	ראה דבריו החריפים של השופט העליון, משה זילברג, כתבי משה זילברג, ירושלים תשנ"ח, עמ' 273. ראה גם כ"ץ, הלכה, עמ' 5-4; א' בר־לבב, 'מאגיה בספרות המוסר', תרביץ, עב (תשס"ג), עמ' 397.

				

				
					191	ראה גם מיכל גוברין, '"תיאטרון־קדש ביהדות', אמנות ויהדות, בעריכת ד' קאסוטו, תשמ"ט, עמ' 254-253. 

				

				
					192	ראה חלמיש, הקבלה, עמ' 295-294, שם הבאתי מקורות שונים ומגוונים, בנדפסים ובכתבי־יד. 

				

				
					193	מגיד משרים, פר' מטות ומסעי, ווילנא תרל"ה, מ ע"ג. ראה גם ורבלובסקי, קארו, עמ' 176-175, ובהערות שם.

				

				
					194	ראה גם י' תא־שמע, כנסת מחקרים, ד, תש"ע, עמ' 151. לדברי ר' חיים מצאנז (שו"ת דברי חיים, ב, יו"ד, סי' קה, ברוקלין תשס"ג, עמ' שנח), רוח הקודש שורה גם כיום על חכמים למרות שבטלה מן הנביאים. עד מה חבל ששיטת 'הכל שפיט' שנקטוה חכמי הלכה רבים, בעבר ובהווה, חנקה את היצירתיות ההלכתית. במקום להתאים את עקרונות ההלכה וערכיה אל המציאות — נכפפה המציאות הזורמת תחת ההלכה מסיני ו'נעצרה'. לדוגמה, איסור הגילוח בחול המועד בתקופת התלמוד המתקיים גם בימינו, למרות השינויים במציאות שהופכים את הקערה על פיה ומבטלים את העילה המקורית לאיסור.

				

				
					195	מדרש תהלים פא ו. ראה גם לענין טומאה, במסכת בבא מציעא פו ע"א. 

				

				
					196	אמנם ר' אביעד שר שלום כותב כי 'בגמרא' ו'כך הסכימו בעלי החכמה', הן בנגלה הן בנסתר דרושות הוכחות. ראה אמונת חכמים, סוף פרק כח.

				

				
					197	חלמיש, מבוא, עמ' 30-28.

				

				
					198	וראה להלן עמ' 265. במיוחד נזכור את המסופר על האר"י שידע את גלגולי הנשמה של כל אדם. ספר הגלגולים כולו מוקדש לכך.

				

				
					199	מכל מקום, כל אלה (פרט לאר"י, ובמידה מסוימת הינוקא) לא הורו "הלכה" חדשה. ותודה לבני, ד"ר אריאל חלמיש, על הערה זו. על הסיפורים והמוטיבים השונים של הינוקא בזוהר ראה מאמרה של מ' אורון, חידושי זוהר, עמ' 164-129.

				

				
					200	וראה רמב"ן, דרשת תורת ה' תמימה, כתבי רמב"ן, ח"א (תשכ"ג), עמ' קנה; חלמיש, מבוא, עמ' 32-28, 251; מ' אידל, 'ר' משה בן נחמן: קבלה הלכה ומנהיגות רוחנית', תרביץ, סד (תשנ"ה), עמ' 580-535. M. Idel, We have no Kabbalistic Tradition on This, Rabbi Moses Nahmanides, Explorations in his Religious and Literary Virtuosy, Isadore Twersky (ed.), Cambridge Mass., 1983, pp. 51-73.

				

				
					201	והרבה קולמוסין נשתברו על כך. אביא כדוגמה את הרשום בשער הספרון 'מנהגי מצרים', מאת יום טוב ישראל, ירושלם תרל"ג: 'ראוי לכוף את ראשינו תחת כפות המנהג, והמשנה — ימתח על העמוד'. 

				

				
					202	עמדות מנוגדות על חשיבות המחלוקת, החל ברמב"ם ועד הדורות המאוחרים, הובאו אצל י' טברסקי, מבוא למשנה תורה לרמב"ם, ירושלים תשנ"א, עמ' 77. וראה רמב"ם, ראש הל' ממרים. 

				

				
					203	דיון מעניין על כך ראה עודד ישראלי, 'כלום רוצה אתה לעבור על דברי חבריך?', חלמיש למעיינו מים, בעיקר עמ' 316-315, 325. אמנם לדעת ר' יצחק יהודה י' ספרין (מגילת סתרים, תש"ד, עמ' נג): 'מיום שנחלקה מלכות בית דוד אין לך אדם שיאמר שום חידוש בתורה, שלא יהיה מנגד נגדו, אפילו אינו בנמצא כאן הוא מעבר לים בוודאי כידוע'. וראה סיפור הפתיחה לפרק 'קבלה ומיתוס', אצל שלום, פרקי, עמ' 86.

				

				
					204	ראה מ' חלמיש, 'היחס לאומות העולם בעולמם של המקובלים', מרומי לירושלים, בעריכת א' רביצקי, ירושלים תשנ"ח, במיוחד עמ' 299-297. אכן, בקבלת האר"י בדרך כלל אין מעודדים גיור. ראה, למשל, תשבי, תורת, במיוחד עמ' קלח. לעומתו ראה מרוז, גאולה, עמ' 340-337. אפשר, כמובן, להביא מקרים נוספים של חילוקי דעות במחנה הקבלי. למשל, היו מקובלים וחסידים שציוו שלא יקיפו את מטתם. ראה בניהו, מעמדות, עמ' קפ. כן חלקו ר' חיים פאלאג'י ור' יוסף חיים בשאלת תיקון חצות בידי נשים. וראה י"מ הלל, תקנת השבים, תש"ס, עמ' צו-קח, על מחלוקת בין ר' יוסף חיים ור' יהודה פתייה אם 'פדיון יועיל לתקן החטא במקום תענית'. כמו כן, בניגוד למקובלים אחרים (במיוחד 'כל יין שנגע בו נכרי או ישמעאל או מכל גויי הארצות' — ספר חרדים, מט ע"א) התיר ר' יוסף חיים יין שישמעאלי הביט בו. ראה חלמיש, הנהגות, עמ' 26. חילוקי דעות היו לגבי הנחת שני זוגות תפילין ובשחרית ומנחה. ראה על כך י' גרטנר, 'השפעת האר"י על מנהג הנחת שני זוגות תפילין', דעת, 28 (תשנ"ב), עמ' 64-51. לעצם המחלוקת בתוך המחנה הקבלי ראה חלמיש, מבוא, עמ' 33-32. ואין מדובר כאן על ביקורת רעיונית־אידאולוגית מסוג זו שהוטחה נגד 'עמק המלך'. ראה, למשל, רי"א מקאמרנא, היכל הברכה, ה, קה ע"ב; י' ליבס, 'לדמותו, כתביו וקבלתו של בעל עמק המלך', מחקרי ירושלים במחשבת ישראל, יא (תשנ"ג), בעיקר עמ' 111-101. וראה גם בקורתו של ר' יהודה חייט, בסוף הקדמתו לפירושו, מנטובה שי"ח, ג ע"א-ע"ב. וכן בהוראת האר"י לרח"ו כי לא ישלח ידו אל 'ספרי הקבלה שלאחר הרמב"ן ... כי הם בנוים בשכל אנושי'.

				

				
					205	וראה מה שכתב ויינשטיין, הכלים, עמ' 257, על רבי מנחם עזריה מפאנו, ש'גם כפוסק הוא פעל מתוך עצמאות ניכרת בפירוש מקורותיו ההלכתיים. החירות שנטל לעצמו והספונטניות בגישתו למקורותיו נובעות מתוך אמונה שהאמת, זו שבידיו, איננה זקוקה להגנה טקסטואלית או להצדקה בדרכים המקובלות בפסיקה הרבנית'.

				

				
					206	על דרכי ההיקלטות של הוראות הקבלה עמד י' כ"ץ במאמריו הראשונים בקובץ מאמריו הלכה וקבלה.

				

				
					207	ראה גריס, ההנהגות, עמ' 88-86.

				

				
					208	כגון מראה כהן לר' יששכר בער משעברשין, קראקא שמ"ט; ר' יששכר בער מקרעמניץ, יש שכר, פראג שס"ט. וראה גם להלן עמ' 289. וראה מה שכתב גריס, כי 'עם הדפסת "יש שכר" עולה ספרות ההנהגות הקבלית על דרך המלך של ספרות מנהגים והלכה, כשותפה שוות־ערך לעיצוב הריטואל של כלל ישראל' (גריס, ההנהגות, עמ' 78).

				

				
					209	ראה גריס, ההנהגות, עמ' 47-46, 80 ואילך.

				

				
					210	עסקנו בכך בהרחבה בחיבורינו: הקבלה בתפילה בהלכה ובמנהג, הנהגות קבליות בשבת, חקרי קבלה ותפילה. דומה כי שלושה חיבורים במאה העשרים החדירו באופן ניכר את הפרקסיס הקבלי לתוך עולם ההלכה, ויותר מכך: לעולם ההנהגה היומיומית. כוונתי ל'כף החיים' ול'בן איש חי' במזרח, ול'משנה ברורה' (כנראה בעקבות מגן אברהם ושלוחותיו) בעדות האשכנזים. בוודאי ששאלת הכוונות נדרשה מעתה למענה, אך גם לכך נמצאו פתרונות כבר בדורות עברו. ראה חלמיש, הקבלה, עמ' 89-88. ראה גם ח' פדיה, 'החוויה המיסטית והעולם הדתי בחסידות', דעת 55 (תשס"ה), עמ' 95-94.

				

				
					211	ראה שכטר, הנהגות, עמ' 298 סעיף כג.

				

				
					212	ראה שכטר, הנהגות, עמ' 296 סעיף טז.

				

				
					213	האר"י העריך מעשה זה כאופיני לר' פינחס בן יאיר. ראה בניהו, תולדות, עמ' 177-175.

				

				
					214	ראה צ' ורבלובסקי, 'תיקון תפילות לרבי שלמה הלוי ן' אלקבץ', ספונות, ו (תשכ"ב), עמ' קמג. ראה גם א' ילינק, בית המדרש, ב, עמ' 122-120.

				

				
					215	ראה דברי ר' נתן שפירא, אצל חלמיש, הקבלה, עמ' 182 הפניה 16. ראה גם לעיל הפניות 169-168. דוד תמר (מאמרו בתרביץ, תשי"ח, עמ' 107), מראה שבחיבור בכתב מימי חייו של האר"י, של ר' יוסף די שיגוביא, שהיה מתלמידי האר"י, כותב על רבו: 'היה משיג ההלכה על ידי מלאכי מרום' (דובב שפתי ישנים, אזמיר תל"א, ג ע"ב). 

				

				
					216	ראה חלמיש, הקבלה, פרק ז.

				

				
					217	וראה הרב י"ל קלירס, 'עניני ההלכה שבספר מגיד מישרים' וכו', צפונות, ח, עמ' כג-לא; שם, ט, עמ' כה-לג.

				

				
					218	ראה מ' חלמיש, 'היחס לאומות העולם בעולמם של המקובלים', מרומי לירושלים (עורך: אביעזר רביצקי), ירושלים תשנ"ח, עמ' 302 ליד הפניה 82.

				

				
					219	פר' תולדות, ווילנא תרל"ה, ח ע"ד. הובא גם ע"י המהרי"ץ, תכלאל עץ חיים, ירושלים תרנ"ט, ח"א, כט ע"א.

				

				
					220	וכבר העיר על כך ורבלובסקי, קארו, עמ' 177.

				

				
					221	ר' אברהם דוד לאוואוט, שער הכולל, פרק א אות א; רא"ח נאה, פסקי הסידור, ירושלים תרצ"ז, עמ' יד. השווה גם הטיפולוגיה שהציע כ"ץ, הלכה, עמ' 33-32.

				

				
					222	וראה חלמיש, הקבלה, פרק ח. ומן הדור האחרון נציין את הרב בן ציון אבא שאול, הכותב: 'לגבי דברי האריז"ל ... נוהגים כדבריו כאילו הם ודאי גמור. ולכן קיי"ל שלא אומרים ספק ברכות להקל נגד דברי האריז"ל ... ואף במקום שיש מחלוקת בין מרן להאריז"ל נקטינן כדברי האריז"ל' (אור לציון, ח"ב, ירושלים תשנ"ג, עמ' טו-טז). וכנגדו יצא הרב עובדיה יוסף בחריפות, כגון: 'שאינו אלא מהרהורי לבו היפך דבר הפוסקים' (יביע אומר, ט, ירושלים תשס"ב, או"ח, סי' קח ס"ק ט, עמ' רל). וראה להלן פרק ד. 

				

				
					223	ראה שלום, פרקי, עמ' 26-23.

				

				
					224	משה רוזא, זכרון טוב, ליוורנו תקצ"ה, פרק יב, כ ע"א-ע"ב.

				

				
					225	סידור ספרדי, ונציה ת"ז, קיא ע"ב-קיב ע"א. מקור הביטוי 'מארי דחושבנא' הוא בזוהר ח"ג קעח ע"א. על מקורות נוספים הדורשים חשבון נפש יומיומי ראה מ' חלמיש, מות וחיים [בדפוס], הערות 50-48; ז' גריס, הספר העברי פרקים לתולדותיו, ירושלים תשע"ו, עמ' 307 הע' 40.

				

				
					226	עצם ההעלאה על הכתב של רשימות 'מנהגים טובים' או 'חסידיים' ופעולות של 'אנשי מעשה' או 'יחידי סגולה' לא הופיעה לריק. וראה גם חלמיש, הקבלה, פרק טו. אביא דוגמה גם מתחום הלכתי יותר. בצפת נולד הנוהג להתפלל מנחה בטלית ותפילין, והנה כבר ברשימת ה"מנהגים טובים וקדושים" של ר' אברהם גאלנטי נמצאת עדות: 'מניחין טלית ותפילין בכל תפלת מנחה כמו בשחרית, ונתפשט מנהג זה בכל העם' (שכטר, הנהגות, עמ' 294). גם אם נראה הפרזה במידת ההתפשטות שנרשמה כאן, יש בה בכל זאת עדות מרשימה, והיא אינה יחידאית.

				

				
					227	ברשימות שהעתיק י"מ טולידאנו (אוצר גנזים, עמ' 48) כתוב שנשלחו 'לכל ק"ק שבח"ל'. 

				

				
					228	ראה מ' פכטר, ספרות הדרוש והמוסר של חכמי צפת במאה הט"ז ומערכת רעיונותיה העיקריים, עבודה לשם קבלת תואר דוקטור, ירושלים תשל"ו, עמ' 362-361. בניסוחו של רמ"ק נראה כי הוא מודע לבעייתיות, ולכן הוא מדבר על השתדלות מעשית בצירוף 'ויכוין ברמיזתו'. הבעיה עולה בסיום המשפט, בדברו על היות האדם 'בקי בסודות'. וכה דבריו: 'כללו של דבר ישתדל בצורך הדיוט ויכוין ברמיזתו, ומובטח הוא שיעשה למעלה כיוצא בו, אחר שיהיה בקי בסודות' (תומר דבורה, פרק ה, על מידת הכנסת אורחים כקשורה לספירת חסד).

				

				
					229	ראה תומר דבורה, פרק א; ראשית חכמה, שער ה פרק א. רמ"ק הרחיב בכך בסידורו תפלה למשה, קצ ע"א.

				

				
					230	עיין ראשית חכמה הקצר, המבורג תמ"ח, קכג ע"ב-קכד ע"ב.

				

				
					231	ראה זהר חדש, מדרש הנעלם, תרמ"ה, כג ע"ד. הובא אצל שלום, זרמים, עמ' 408 הע' 11.

				

				
					232	ראה בניהו, תולדות, עמ' 201.

				

				
					233	ראה רונית מרוז, 'חבורת ר' משה בן מכיר ותקנותיה', פעמים, 31 (תשמ"ז), עמ' 61-40. ראה גם סוף תקנה א בעמ' 57: 'ועל שכינת עוזו שתשוב למקומה'. וכן סוף תקנה י, בעמ' 58: 'ולבקש מאת אלהינו יחזיר עטרה ליושנה'.

				

				
					234	ראה, למשל, להלן עמ' 313; הוס, כזוהר, עמ' 233-232, 239-238. על האווירה הקהילתית בצפת כביטוי לאווירה משיחית, ראה גם דן, על הקדושה, עמ' 421.

				

			

		

		
		

	
		
			פרק ב

			הנחות יסוד בקבלה ויישומיהן

			אני מבקש להבהיר את הדברים שנאמרו עד כה בהנחת כמה אבני פינה ומאפינים יסודיים במחשבה הקבלית, ומהם השלכות רבות (ובחלקן כבר נגענו לעיל) בתחום המעשה. 

			הקורא בוודאי יצפה שאציב תחילה את הדיון בעולם האלוהות והספירות. אך לא אעשה כן משתי סיבות: ראשונה, תחום זה הוא היסוד לכל. ראייתו בסדר אנכי־הייררכי ובסדר אופקי (מנגיד ו/או משלים) כאחד, הוא בעצם חוט השני המלווה כמעט את כל הנאמר להלן. כתוצאה מכך, והיא הסיבה השנית, מבחינת היעד של החיבור הנוכחי, הוא הוא המתואר ממילא בדרכים ובפינות שונות במסגרת היסודות שיידונו להלן. בכך הלכתי בשיטת ההוגים שלא מנו את מצות האמונה כאחת מן המצוות, באשר היא יסודן הבסיסי. אציע אפוא:

			א) טוטליות.

			 הקוסמוס כולו הוא מערכת מובְנית ומאורגנת בקפדנות, ובתוך מערכת זו שובץ האדם כפרט אינטגרלי.1 לדברי הזוהר, 'כד ברא קב"ה עלמא ברא ליה כגוונא דלעילא, למהוי עלמא דא בדיוקנא דעלמא דלעילא. וכל אינון גוונין דלעילא אתקין לון לתתא לאתדבקא ולאתקשרא עלמא בעלמא'.2 כלומר, הדמיון החיצוני, 'כגונא דלעילא', אשר כוּנה גם בשם עולם קטן, מאפשר ליצור זיקה ישירה והתקשרות העולמות זה בזה. וכך כאשר רשב"י התיישב לסעודת שבת אמר: 'אַתקינו סעודתא דמהימנותא עלאה, אַתקינו סעודתא דמלכא'.3 או: 'ביני ובין בני ישראל — חולק אחסנא אית לן כחדא'.4 יתר על כן, האדם, בעלי החיים והתורה — כולם ערוכים וקשורים זה בזה.5 עולמות מקבילים נפגשים ומתקשרים זה אל זה. ובלשונו של י' דן, שהם מעין דברי סיכום: 'הטוטליות של שלטון הספירות הן בתחום האלוהות והן בתחום העולם הארצי גורמת לכך, שהאדם המידמה לכוחות האלוהיים נארג בתוך טוטליות זו ונעשה חלק ממנה, והוא מקדש על ידי כך את כללות המציאות שבה הוא נתון'.6 

			למעשה, התופעה הרווחת למצוא הקבלות בין ארבעת היסודות, ארבעת העולמות ועוד, אל ארבע אותיות השם המפורש, היא ביטוי לתפיסה הרואה בקוסמוס כולו גילוי ישיר של אינסוף. אחת התוצאות היא אפשרות ה'השפעה' התאורגית, מצד אחד, ו'משיכה' או 'התפשטות', מצד שני. וכאן מרכז הכובד של פעילות האדם. 

			הרצף בין העולמות מתבטא גם ברצף שבין החיים והמתים.7 למשל, האר"י מסביר שעם מות אדם, מסתלקים מוחין דגדלות מקרובו של המת. התוצאה ההלכתית היא שביום זה, שהאָבל נקרא אונָן, אסור לו להניח תפילין כי הן בבחינת מוחין דגדלות. רק ביום השני לאֵבל הוא מתחיל לקבל מחדש בהדרגה את המוחין שאבד.8 

			הרצף מתבטא גם בתופעת ה'עיבור' בקבלה הלוריאנית, דהיינו שנשמה מתעברת לתוך גוף חי (כאשה מעוברת), בדרך כלל כדי להגיע למצב של תיקון שגם אותו גוף חי זקוק לו. גם המטרה האחרת של עיבור, דהיינו הארה או הדרכה ממעל לאדם הראוי — אף היא משקפת את הרצף.9 במיוחד בולט הדבר בתפילה שחוברה לאומרה לפני קריאת שמע על המיטה (בנוסח שערי ציון, פראג תכ"ב, ראש שער ה): 'רבונו של עול[ם], הריני מוחל לכל מי שהכעיס ושהקניט ... בין בגופי בין בממוני בין בכבודי ... בין בגלגול זה בין בגלגול אחר' וכו'. 

			כאשר המתגרשים, בחוגי המקובלים בצפת, עסקו בתורה, נשמות של צדיקים ירדו לשהות במחיצתם ובוודאי לגלות סודות חדשים.10 התכלית המשותפת מָחֲקה את 'פער הדורות'. ואם במקרה זה היוזמה באה מלמעלה, הרי נמצא גם יוזמה מלמטה. וכך מסופר על האר"י — והוא לימד זאת את מקצת מתלמידיו — שנהג להשתטח בפישוט ידיים ורגליים על קברי צדיקים מסוימים כדי שיגלו לו סודות ממתיבתא דרקיעא.11 על ר' שלמה אלקבץ ורמ"ק נאמר שנשמת הצדיק המת היתה ממש מתעברת לתוך נשמת הצדיק החי.12 ואילו המגיד גילה לר' יוסף קארו שרשב"י ובנו 'שמחים מאד בקרותכם זוהר על מערתם'.13 מכל הסיפורים הללו, ומדומיהם, עולה רצף הדורות ומעלתו.

			הרצף נטוע בעולם שנברא יש מאין, ונקבע כי ההעדר קודם להויה. מידת החדשנות, שנדרשה בעיקר בעבודת ה' החסידית, אינה אלא ביטוי לתפיסה הקבלית של 'המחדש בטובו בכל יום תמיד מעשה בראשית'.14 קיימת, בעיקר בחסידות, דרישה מתמדת להתחדשות, מעין ההתחדשות האלוהית, שפירושה הן פיתוח העולם הדתי הפנימי הן התלהבות פיזית חיצונית. הרצף האנכי והאופקי קיים אפוא ביסודה ומיסודה של הבריאה.

			אולי אפשר לראות זאת באופן סמלי בכך שאור, תכלת בדרך כלל, מאיר בראשו של המקובל בהתעלותו. כלומר, עם היותו בן אנוש, קיים רצף מסוים המעפיל אל על. וכך נאמר על חסידים ראשונים שהיו שוהים לפני התפילה, 'שהיו בטלים מלמודם למלאכת התבודדות והדבקות ומדמים אור שכינה שעל ראשיהם כאלו מתפשט סביבו והם בתוך האור יושבים ... רועדים בטבע ושמחים על אותה רעדה'.15 

			יפה כתב ליבס על המיתוס 'הזוהרי (והתלמודי) ששום דבר אנושי אינו זר לו, והוא כולל גם את הצדדים היצריים והחומריים שבמציאות, ומייחס אותם אף לאלוהות עצמה [ההדגשה שלי — מ"ח]. ראש וראשון לאלה הוא היצר הארוטי והסקסואלי, שהפילוסופים נטו לראות בו רע הכרחי, ובזוהר הוא מתעלה למעמד של קדושה שאין למעלה הימנה ... אף לכח הרע מעניק הזוהר אישיות משלו, לעומת הפילוסופיה' וכו'.16 

			הטוטליות — המתבטאת בהתייחסותה של הקבלה גם אל העולם הגשמי כקשור, במגוון אופנים, לעולמות גבוהים יותר — מובילה לתביעה ליישום השיטה והחוויה המיסטית גם בעולם המעשה. וכפי שקבע הרמ"ק, ור' אהרן ברכיה ממודינה העתיק את לשונו: 'פעולת הדברים הגשמיים כלם להם מב[ו]א ורמז בדברים הרוחניים, ושלמותם הוא בהאחז הפעולה הגשמית ברוחנית, כדי שיתעורר השרש הנעלם הרוחני ע"י הענף החיצון הגשמי. לכן הוצרך [ש]אל כל פעולה גשמית יתלוה אליה דבר נעלם ורוחני. וזהו סוד הברכה על מעשה המצות שיתלוה עם המעשה הגשמי — הרוחני'.17

			שוב, אפשר לראות את השילוב במישור האופקי, כדלעיל, ואפשר גם במישור האנכי. למשל, הרדב"ז כתב: 'וכן דרך בעלי הסוד היודעי[ם] חן כי לעולם המעשה בהתחתונ[ים] והרמז בעליונ[ים]'.18 גישה זו מתבטאת בעָצמה במסורת מסוף המאה הי"ח, המיוחסת לר' צבי הירש מזידיטשוב: 'הגאון בעל ספר קצות החושן [ר' אריה ליב בן יוסף] ז"ל שאל את פי הרב בוצינא קדישא מוהר"צ מזידטשוב ז"ל, מה יום מיומיים שמיום שנתגלה הבעל שם טוב ז"ל רבו החסידים המחזיקים בו, והלא הבעש"ט ז"ל גם הוא התחקה על שרשי ויסודי דברי האר"י ז"ל ... ומה זה חידש הבעש"ט בשורש החסידות הזה עד שהמשיך אחריו עדה גדולה וכתות כתות בכל עיר ועיר. והשיב לו הרה"ק מוהר"צ ז"ל ... רבינו האר"י ז"ל הוא בא לפרסם ולספר את אשר העלימו רשב"י וחבריו ז"ל, אך כל דבריו הקדושים של האר"י ז"ל הם בעניני האורות העליונים ובעולמות העליונים ... עד אשר אדוננו מורנו ... הבעל שם טוב ... הוא גילה את האלקות גם בעולם השפל התחתון הזה בכל פרט ופרט באדם התחתון, שאין בו שום אבר ולא שום תנועה מה שלא יהיה לבוש לכח אלוקי הטמיר ונעלם וגנוז בו, וכן בכל הדברים הנמצאים בעולם ולית אתר פנוי מיניה'.19 ובעצם כאן טמון שורש הרעיון של 'בכל דרָכך דעהו' בפרשנות החסידית.20 בהקשר זה יש לראות את הנחייתו של האר"י: 'גם היה אומר לי מורי ז"ל שטוב לאדם שידור בבית שיש בו חלונות פתוחים לשמים כדי שיוכל בכל רגע לשא עיניו אל השמים כדי להסתכל בהם, ובפרט אם יביט בנפלאותיו' וכו'.21

			בספרות המוסר הקבלית בצפת, שהיטיבה ליישם את האידאולוגיה הקבלית, בולטת השאיפה לכלול את כל צורכי האדם, את כל המצוות,22 את כל אברי הגוף, את כל הקהילה (ובכלל זה את הלא־יהודי)23 — לידי מערכת מלוכדת, ולהציע את המיטב והמירב בהתכוונות הדתית של האדם/החברה להתעלות.24 מבחינה היסטורית אפשר לומר בוודאות כי הנסיון הזה, לפחות לגבי חלק מיהודי צפת, היה אינטנסיבי, ולא עוד אלא ששלוחותיו הגיעו גם לארצות אחרות, וה'חברות' שפעלו באיטליה בוודאי תרמו להעצמה ולהתפשטות. זאת לצד ההדפסה של ספרי הנהגות, ספרי מוסר, קיצורי ספרי מוסר, 'תיקונים' למיניהם, והפצתם ברחבי הפזורה היהודית שבוודאי תרמה אף היא את חלקה.

			השיטה המעמידה לנגד עיניה את הכוליות באה לידי ביטוי בצורות שונות. למשל, ר' אלעזר אזכרי כותב ביומנו, שאמנם נושא אופי אוטוביוגרפי במובהק, אך אין ספק שאזכרי ראה את הציבור כולו לנגד עיניו, ועובדה היא שלא מעט חוזרים בתשובה חסו בצילו, וכך כתב: 'שים בדעתך שאתה עומד לפני יוצרך, כשאתה עוסק בתורה אתה צופה אור לבושו, וכשאתה הולך בשוק או יושב בכל מקום אתה פוגע באור שכינה, כי מלא כל הארץ כבודו, פנים בפנים תפגשהו, וכשאתה מדבר עם בני אדם תחשוב כאלו מדבר, כי מכחו הם מדברים'.25 אמנם הקיצוניות בתביעה זו מעמידה ספק אם אמנם נתכוון לציבור הרחב, מכל מקום דברים דומים כתב גם במקום אחר: 'אור פני מלך חיים שורה על ראשך, שתוק מאימתו. וכי תדבר, עמו דבר, והשומע ישמע. נמצאת תמיד דבק בו ית', ותמיד מתבייש ממנו במחשבה, בדבור ובמעשה, ועל פיו תצא ותבא, תישן ותשכב, תעיר וכל מעשיך יהיו לשם שמים'.26 התביעה הכוללנית ניכרת היטב. אף הוא קבע כאחד מתנאי קיום המצוה: 'שיעשה המצוה כלה ולא מקצתה'.27 ור' חיים ויטאל דרש את קיום כל המצוות, שאם לא כן מתחייב אדם בגלגול.28

			מתוך תפיסה זו כתב ר' משה בן מכיר את ספרו, ושמו מעיד עליו יותר מכל: סדר היום, כדבריו בהקדמתו: 'ועל כן צריך כל אדם להשתדל על הימים ועל הלילות על העתות ועל השעות שלא לאבד ואפי[לו] א[חד] מהם בהבלי העולם וחמדותיו, ומעת אשר קם בבקר ממטתו עד שכבו בערב על מטתו, שיראה ויבין כיצד הוצאת זמנו שיהיה הכל בחפצי שמים, וחפציו עצמם יהיו כחפצי שמים נקיים וטהורים. ועל זה ראיתי אני משה בן יהודה ממשפחת המכירי לתקן ספר זה וקראתיו סדר היום, מפני שדברתי בו על הסדר שיעשה האדם בימיו ובלילותיו, בשבתות ובמועדים, סדר כל השנה בשבתו בבית ובלכתו בדרך בשכבו ובקומו, ומובטח אני בנוהג סדר זה ולא ימוש ממנו שיהיה אהוב לשמים ולבריות, ויהיה מוצלח בכל מעשיו ומושכל בכל דרכיו'.29 

			מגמה זו תפסה יתר תעצומות בחסידות, ואסתפק בדוגמה ממשפט בתפילת ר' אלימלך מליזנסק: 'ותטע אהבתך ויראתך בלבנו תמיד, בלי הפסק, בכל עת ובכל זמן, ובכל מקום, בלכתנו בשכבנו ובקומנו, תבער תמיד רוח קדשך בקרבנו'.

			ואמנם בצפת לא חששו מדימוי ארוטי מובהק: 'ובמציאות שלא יאחר האדם מלהזדווג לאשתו בהיות תכלית חשקו בה, אפילו היו נותנין לו כל ממון שבעולם. כך ראוי שיהיה תכלית חשקו במצוה מפני שבעשיתה הוא מזדוג בבת מלך שהיא השכינה ... ואין ראוי שיאחר הזיווג, אלא שישתדל במהירות ובזריזות גדול בעשיית המצוה. ובזה הוא דבק בחיים העליוני[ם] ונפשו מאירה מהארת אור העליון המאיר בעשית המצוה ההיא'.30

			המערכת הפולחנית וחיי היום יום ארוגים יחדיו בפעילות ובהפעלת כוחות שלמעלה, וגם בדברים שלכאורה אין ביניהם שום קשר. כלומר, לא רק מעשה שנתפס בדרך כלל כמעשה בעל קונוטציה דתית, אלא גם סתם מעשה נייטרלי של חולין, כגון תשומת הלב של המקובלים לנימוסי שולחן,31 יש בו משמעות. כך הוא העקרון שמביע רח"ו: 'תורתנו הקדושה כלול[ה] ונמצא[ת] בכל ד' עולמות אבי"ע'.32 משמע, אין חלל פנוי.33 לפיכך, למשל, אור מקיף המצוי במלבושים אינו יכול לאפשר לבישת שני בגדים כאחד;34 ברכת האילנות בחודש האביב נתפסת כמשחררת נשמות מגולגלות בצומח;35 כיוצא בכך, איסור צער בעלי חיים, שיסודו במקרא, קיבל משמעות מעשית רחבה ושלוחותיו מגיעות עד לענייני גלגול נשמות36 וכדומה; כן חשובים הם דברי אגרת הקדש (שבעצם בנויים על האמור בנדרים כ ע"א), שלפי מחשבת האדם בעת הזיווג נולד הילד.37 והרמב"ן כתב על נידה שהיא כנחש הממית בראייה: 'אפעה הממית בהבטתו'.38 ובדומה לכך כתב המגיד ממזריטש, ש'העוף הנקרא ראה הוא מעַבֵּר את נקבתו בראי[ה] והסתכלות בלבד ... כי ההסתכלות הוא כלי להמחשבה'.39 גשמי ורוחני מתלכדים אפוא כאחד. הליכוד הוא אימננטי ומתמיד. לכן רעיון רוחני מופשט יש בו הגשמה ממשית בחיי היום־יום. בכך עולם הקבלה אימץ במלואו את הרעיון המדרשי 'לית אתר פנוי מיניה'. גם הפסוק הנפוץ 'מבשרי אחזה אלוה', שימש רבות כמבע דוגמאי, אך גם כציון זיקה ממשית ומלאה בין אדם ואלוהיו. 

			שמא מותר להרחיק לכת ולהרהר באפשרות שכך הוא גם כל המהלָך, הרווח מאוד בזוהר אך גם בספרים אחרים, לפיו מופיעה שורה של מצוות או עצמים או סמלים או ערכים — שדמיון קל ביניהם (אפילו פונטי בלבד40) כבר יוצר זיקה פנימית, וניתן בזה מה שיש בזה. דוגמה אחת מני רבות: 'תקונא שתיתאה' ברע"מ ח"ג רכט ע"ב-רלא ע"א.

			לפיכך, שום דבר בעולם אינו הולך לאיבוד. 'כל דבר שבקדושה עושה רושם ומניח רשימו במקום שעובר'.41 ובניסוח אחר: 'כל דבר שבקדושה בכל מקום ששורה נשאר ממנה שם רושם קבוע תמידי לא ימוש משם'.42 וכך גם בכיוון שלילי.43 אכן, על יסוד האמור במסכת כלה רבתי נמצא בזוהר: 'רשע עונותיו חקוקים על עצמותיו, והכי [=וכך] צדיק זכיותיו חקוקים לו על עצמותיו'.44 מעשה של אדם חוקק בגופו את רישומו, בעיקר במצחו,45 ואישים בעלי סגולות מיוחדות יודעים לקרוא את הרשום ולפענח את המעשה שנעשה.46 מסגרת זו, הידועה מן העבר הרחוק ככירומנטיקה או שרטוטי פנים, ריח וכו', חוזרת ומתעצמת במיוחד בסיפורי ההגיוגרפיה למיניהם, ובראשם על האר"י ועל הבעש"ט. 

			המחשה מעניינת נמצא בנושא שהתעורר בעולם החסידות. בשדה ההלכה יש מושג המכונה 'מצטער', דהיינו, אדם פטור מלישב בסוכה אם הוא מצטער (מחמת קור, גשם וכיוצא באלה). מושג זה חל גם על שינה בסוכה, עם שהיה זה נוהג טבעי שגברים לנו בסוכה ('כעין תָדורו', בלשון חכמים). אך אדמו"רי חב"ד האחרונים לא לנו בסוכה. בשיחת ליל א' דחג סוכות תרצ"ט47 ציטט ר' יוסף יצחק את האדמו"ר האמצעי [בתרגום]: 'כיצד אפשר לישון בתוך מקיפים דבינה'. וכותב האדמו"ר האחרון [בתרגום]: 'זהו גם בפשטות הטעם מדוע כ"ק מו"ח אדמו"ר לא ישן בסוכה כי בעת ישיבתו בסוכה האיר אצלו בגלוי האור המקיף של הסוכה וזה לא הניח לו להירדם בסוכה'.48 משמע, מציאות רוחנית־קבלית מופשטת, 'אור מקיף', מקבלת מעמד של ממד גשמי ופוטרת מן הסוכה. יתר על כן, האדמו"ר הרחיק לכת ופטר גם את החסידים, שהרי הם 'מקושרים' לרבי ומצטערים בצערו. איש הלכה בוודאי יראה בכך סטייה מן ההלכה כי באופקי מחשבתו אין משמעות ל'צער' כפול כזה.49

			בדומה, לעצם המנהג ש'רוקדים' בכל 'קדוש' שבקדושה הביא ר' אליה די־וידאש שלושה נימוקים: [א] 'ולהיות שאמר דוד המלך ע"ה כל עצמותי תאמרנה ה' מי כמוך, רוקדים מעומד על כל קדוש וקדוש, שעם זה כל הגוף מזדעזע, וגם [ב] להורות שרוצים להדבק בקדושתו כענין קדושים תהיו כי קדוש אני ה', וגם [ג] להורות שכבודו מלא עולם ואין מקום פנוי מכבודו לעמוד'.50 בלא להיכנס לפרטים האחרים, חמש המלים האחרונות טעונות עָצמה רבה. הנוכחות האלוהית, עליה הצביעו המקובלים לדורותיהם בדגש חזק, מקבלת כאן משמעות פיזית ממש, עד שאין לאדם מקום פנוי לעמוד על שתי רגליו והוא כביכול רוקד ומרחף, חסר יציבות. די אפילו בפרט יומיומי זה כדי ללמוד על המוּדעוּת המתבקשת. ואם נדמה שדברי די־וידאש הם בעלי משמעות מיוחדת ונדירה, מתברר שאינם יחידאיים. כבר לפניו נמצא: 'והעומד להתפלל צריך לכוון רגליו ... והכוונה שלא יהא מקום פנוי לרדת משם שום דין לערב התפלה'.51 

			הנחיה זו צעדה צעד נוסף ונכנסה לחיי החולין. אצל האר"י נאמר כי אף 'מהלך בשוק יכוין ששתי רגליו הם נצח והוד ... ויכוין עצמו כאלו הוא כסא אל הקדושה העליונה'.52

			אביא דוגמה אחרת מדברי ר' יעקב צמח. בעולם ההלכה נחלקו הדעות עד כמה צריך להשמיע לאזן המתפלל את קריאת שמע. וכותב צמח: 'התפלה [עמידה] אינה נכנסת בשום רקיע כי אם אותה תפלה דלא אשתמעת לאודנין. ולכן בק"ש תקנו שישמיע לאזניו. אבל הכא אם התפלה [תפילת עמידה] נשמעת לאזניו לא סלקא כי אז שומעין לה החיצו[נים] והם מתערבים בהדה. אבל כשהיא בלחש ... אז היא רוחנית ... מאד מן הסטרא אחרא ואינם רואים אותה'.53 כלומר, תפילת עמידה צריך שתהא בלחש כדי שכוחות הסט"א לא ישמעו אותה ויפעילו אותה לטובתם. כיוצא בדבר, בהקשר אחר, אנשים שסובבו את גופת המת (גופו של שכיב מרע) וקראו תהלים וכו' נתבקשו להיות צמודים זה לזה כדי למנוע בעד כוחות חיצוניים דריסת רגל.54 כמו כן, חסידים מספרים שהבעש"ט קיבל מסורת מפי ר' פינחס מקוריץ על 'סתימת החלונות אחר הדלקת נר שבת, בל יתראה אור הנר לחוץ שלא יהנו החיצונים מאור הקדושה של נר שבת'.55 כיוצא בכך מסביר ר' שלמה מרדומסק, שהמקוה מטהר כי המים חופפים על הטובל ומכסים את כולו, ובכך אינם מניחים גישה לכוחות הטומאה.56 מיוחדת במינה היא המזוזה, שלמרות היותה קבועה בפתח הבית בלבד, יש בכוחה 'להבריח כל רוחין ושדין' ומזיקים האורבים לדיירי הבית (אך במקורות שונים, כגון רקנטי, מודגש שהאדם 'נשמר מכל צדדיו').57 מכל מקום משמע, עולמות רוחניים וגשמיים כרוכים זה בזה ואדם שרוי בתווך. במעשיו ממחיש את האינטגרציה, והוא גם זה שאמור לדחוק לחלוטין את רגלי הסט"א. אולי כך יש להבין גם את דברי רמב"ן על הדבקות במובן הפשוט ביותר: 'ובלבם — מעון לשכינה'.58 וכך דרש רמ"ק: 'אל יפנה לבו מלהרהר בדברי תורה ודברי קדושה, שלא יהא לבו פנוי וריק מהרהורי מצוה בתורה ובמצות, כדי שיהא לבו משכן לשכינה'.59

			במסגרת זו גם תנוחות הגוף, המלבושים והרגשות, הם בעלי משקל בעת פעילות קבלית. למשל, המיסטיקן היורד במרכבה צריך להשמיע את שירתו ולרקוד בצעדים בדיוק כשם שהמלאכים עושים (ומעין זה נוהג אדם באמירת קדושה60), שאלמלא כן סכנת מוות מרחפת עליו.61 ביום השבת נעשות פעולות שונות מתוך שמחה. למשל, 'ומתפללים בניגון וקול זמרה לשמחת וחדוות שבת כלה מלכתא ולשמחת נפש יתירה אשר מתנוצץ לכל א[חד] וא[חד] כפי מקורו מעולם העליון'.62 תנועות גוף הן אף מקור כח והשפעה,63 כמו בברכת כהנים (ולהלן נדון בכך). 

			כמו כן, הטובל אומר בתפילתו, בין היתר: 'ותטהר אותי בטבילה זו גופי בעולם הזה ורוחי ונשמתי למעלה בנהר דינור ... ויאמר: כשם שאני מטהר אותי את גופי הקרוץ מחומר למטה כך יטהרו מלאכי עליון מלאכי השרת את נפשי ואת רוחי ונשמתי למעלה בנהר דינור' וכו'.64 

			דומה שלא במקרה גם כמה חיבורים של פירושי תפילות של מקובלים בימי־הביניים (כגון אור זרוע לר' דוד בן יהודה החסיד או פירושו של ר' יוסף ן' שרגא) פותחים בהצגת דרישות מוקדמות דומות — כנקיון הגוף65 והלבוש,66 המחשבה והדיבור — לפני התפילה שהן בעצם אמורות ללוות את מעשה התפילה עצמו. לדוגמה: אור זרוע מקדיש מקום מפורט (כ"י הספרייה הבריטית 771, דפים 5א-8א) לתנאים המקדימים תפילה מבחינת טהרת הגוף והמקום, ולכולם ניתן הסבר קבלי. למשל, באשר לעמידה, הוא מציין שאין זה רק לוודא 'שיעמוד לפניו באימה וביראה', כמשמעות הפשט, אלא 'להראות צורתו הקדושה ... כדי שיהא דומה ליוצרו ... כדי שיראה בדוגמ[ה] עליונה ולהעיד על עצמו שהוא נברא בצלם'.67 כלומר, עמידה לא רק 'לפני' אלא כביכול הזדהות. פרשנות זו מאפיינת את כל יתר התנאים, שלא נוכל לפרטם כאן. 

			בהתאם לכך, 'יתנהג שיהיה לימודו באימה ביראה, לא מוטה ולא מסב אלא כעומד לפני המלך ... לכן צריך שיהיה בתיקון מלבושיו כראוי, ובפרט בעוסקו בדברי הקבלה שהוא עוסק בסתרי המלך'.68 ור' צבי אלימלך שפירא מדינוב הסתמך על זוהר בראשית דף עב וכתב 'שבלימוד התורה צריך להיות עומד או יושב לבוש במלבושיו, ולא ישכב במטתו וילמוד, ובפרט בתורה שאחר חצות לילה'.69

			עמידה מתחייבת גם שעה שלדעת האר"י יש באמירת תפילה מסוימת משום תיקון. לפיכך יש לעמוד בשחרית ובסליחות כאשר אומרים את פסוקי "ה' מלך". יתר על כן, יש לכפול ולומר הפסוק פעמיים, 'והטעם הוא להמליכו בגופים ובנשמות'.70 ומטעם דומה 'נהגו חסידי מקובלים לקום כשאומרים פסוק זה [ישמחו השמים] כדי לעורר האהבה ולעזור אל החיבור'.71

			ב) מלאות ושלמות.

			 בעוד בתת־הפרק הקודם מרכז הכובד היה עולם ומלואו, הרי בתת־פרק זה נעמיד במרכז את האדם. אדם נדרש לפעול מתוך מלאות סגולותיו ויכולותיו ובחתירה לשלמות עשייתו. תחילה נעסוק במושג המְלֵאוּת (אם כי ההבדלים בינו לבין מושג השלמות הם לעתים דקים ביותר). 

			הקו המקסימליסטי הביא להרחבה רבה של מושגים קדומים. נזכיר כאן את עמדת מירצ'ה אליאדה, כי לקודש יש נטייה טבעית להתפשט אל כל עבר ולהכיל בתוכו גם את החולין. והנה, למשל, כבר בתורה נאמר על ימים מסוימים שהם ימים קדושים, ובראשם השבת, שהיא ברוכה ומקודשת (בראשית ב ג). ברם, התורה אינה מפרטת טיבה של קדושה זו, ולכן הוסיפו חז"ל: קדשהו במאכל ובמשתה ובכסות נקיה,72 וכיוצא בכך. בכל אופן, עצם המילה 'קדושה' החוזרת ונשנית מציינת כי היום הזה צריך להיות במהותו יום שונה משאר הימים. ברם, כל הפעולות והביטויים הקשורים בכך מתקיימים בהלכה בגבולות הזמן האסטרונומי הנתון של יממת השבת (בתוספת קלה), אולם אצל המקובלים, מהויות מסוימות מקבלות משמעויות אלסטיות. וכך הם הרחיבו את תחולת הזמן של השבת, במיוחד מחצות יום השישי (ובפרטים מסוימים אף קודם לכן) ועד חצות ליל יום ראשון. אמת, הם יכלו להסתמך על מאמרי חז"ל המפרשים את 'זכרהו' כשמאי הזקן,73 וכן יש איסורים כנטילת צפרניים ביום הרביעי בשבוע שלא יצמחו בשבת74 וכיו"ב, אבל לגבי המקובלים היתה זו מלֵאות של הוויה חיה. כלומר, כאשר מדובר בשבת המלכה אין בכך כדי להפליג במעלתה בלבד אלא יש לתת את מלוא המשמעות וההשלכות המעשיות. לקבל פני מלכה דרושות הכנות מוקדמות רבות. חשיבות הופעתה מתגשמת אפוא לא רק ברגע ירידתה ההלכתית לעולם, בין השמשות של ערב שבת, אלא ביצירת המוּכנות הטוטלית מצד האדם לקבל פניה. אין ספק שבמצב כזה המשמעות של שהיית המלכה בשבת חובקת כל ומקרינה ממלוא עוצמתה על האדם. ופנים והליכות רבות לכך. היא אף מתפשטת, כאמור, אל מעבר לזמן הטכני של יום השבת. והמעגל חוזר חלילה. האדם עצמו מתנזר מכל עולם החומר, מתעלה ומתעסק בדברי קודש שאף הם חלק משלוחותיה של אותה מלכה. 

			הוא הדין לקדושת החג שחדרה גם לחול המועד. כידוע, המשנה עצמה קובעת אילו מלאכות מותר לעשותן בחול המועד,75 שכן גם אצל חז"ל נתפסו, עקרונית, ימי המועד כימי חג קדושים אלא שלא נאמר לגביהם 'שבתון' ממלאכה. אולם המקובלים הדגישו את הקדושה האופפת ימים אלה ולא חששו לבטל מצות הנחת תפילין76 (אמנם היתה זו גם דעה של אחד מגדולי ההלכה). וכן קידשו במובנים מסוימים את יום אסרו חג.77

			דומה עלי שלא לשווא נמצא מאמרים רבים הפרוסים על פני הזוהר, ובהם משתקפת בבירור חובת היות הכהן איש שלם, מכל מיני נקודות מבט. שהרי הוא המייצג הנאמן של מעלה ומטה כאחד. 

			וכך אף בענייני חולין. אדם היוצא למלאכת יומו מהרהר לשם יחוד, ככתוב: 'ואחר התפלה כשהולך למשא ומתן שלו יאמר זה: לשם יחוד קב"ה ושכינתיה אני הולך בעסק זה ואבטח בה' שאצליח בכל דרכי ושיתן לי פרנסתי בכבוד במילוי ובריווח בהיתר ולא באיסור'.78 המחשבה סביב הייחוד האלוהי מקפת כל.

			כמו כן, 'לכאורה בדינים שבין אדם לחבירו הוא רק מצות שכליות ולישוב העולם, ובאמת דיני התורה הקדושה הוא אלקות, ואפילו הדינים [הכוונה למצוות שבין אדם לחברו] יש בו סודות תורה הקדושה'.79 אכן, ספר הקנה כולל במסגרת דיוניו את 'סוד הנזיקין'. יש אפוא זהות בין התורה על כל רבדיה לבין האלוהים. וכך פירש ר' שניאור זלמן מליאדי את הברכה 'נותן התורה' ש'כאילו נתן לנו את עצמו כביכול'.80 רעיון זה משתלב בתפיסה האימננטית האינסופית של הבורא, שבנקל גלשה להגדרה הגימטרית: אלהים=הטבע.81 זאת ועוד, דומני שהסיפור החסידי על ר' לייב בן שרה שאמר: 'נסיעתי אל המגיד לא היתה תכליתה לשמוע תורה מפיו אלא כדי לראות איך הוא פושט את אנפילאותיו ואיך הוא קושרן',82 הוא לא רק דוגמה למיסטיקה שהפכה לאתוס (כהגדרה הנפוצה על החסידות), שהצדיק 'הוא בעצמו נעשה תורה', אלא תפיסת יסוד שהתורה היא מכלול שלם, ואין להעדיף תחום אחד על משנהו.

			אגב, דומני שמבחינה סטטיסטית משתמשים המקובלים במונח 'שכינה' יותר מאשר 'מלכות'.83 האחרון מציין מין רוממות ודיסטנץ, בעוד הראשון — קִרבה, 'דירה בתחתונים'. ובעצם זה יעדם השוטף של המקובלים — לחבר בין שמים וארץ (לצד ההכרה המוחלטת בטרנסצנדנטיות האלוהית).

			המלֵאות מתבטאת גם בהערכה החיובית של ההרהור, שהוא חלק אינטגרלי מן האדם. בעוד שבמקורות ההלכה (פרט למקרים מסוימים, כגון לא תחמוד, קרבן עולָה, וכיוצא באלה) נקבע כלל ש'הרהור לאו כדיבור דמי',84 כלומר הוא נטול חשיבות, הרי בקבלה יש לו משמעות עצומה, ולא רק בהקשר למושג הכוונה הקרדינלי. למשל, בזוהר ח"א קנה ע"ב, נכתב: 'ועל דא בצלותא אצטריך רעותא והרהורא לכוונא, וכן בכל אינון פולחנין דקב"ה הרהורא ומחשבה עביד עובדא ומשיכו בכל מה דאצטריך'. [תרגום: ולפיכך צריך בתפילה רצון והרהור לכוון, וכן בכל אותן עבודות של הקב"ה הרהור ומחשבה עושים מעשה ומֶשֶך בכל מה שצריך.] אמנם לפי דעה זו בולטת עליונות המחשבה בהצטרפה85 למעשה, הרי יש מי שידגיש דווקא את הדיבור המצורף המבטא את המחשבה: 'והנה כתבנו כמה פעמים בחיבורינו ... מילתא בטעמא שאין המחשבה לבדה פועלת כלום אא"כ [=אלא אם כן] מוציא בפיו מה שבמחשבתו',86 הגם שמקורו, הרמ"ק, מדבר על 'המעשה או הדיבור'. אמנם אפשר שלא כן עולה מדברי המגיד של ר' יוסף קארו: 'בהכרח שבמקום שהיית חושב תמיד שם תדבק'.87 עמדה זו עוסקת במחשבה לעצמה. אף זאת, 'כבר ידעת כי בעלי עין הרע יוכיחו כי מכח מחשבתם יזיקו'.88

			ומעין זה נראה שגם פעולות שאינן פיזיות ממש, כגון הסתכלות או הרחה, אף הן יש בהן ממשות מבחינת המקובל. למשל, 'דע כי הסתכלות עיני האד[ם] באנשי[ם] הנהרגי[ם] ע"י תלייה ... פוגם מאד בנפשו של אדם ואפי[לו] אם מסתכל בהם מרחוק מאה אמה או יותר. גם בחוש הריח, אם מריח אדם באיזו נבילה או ריח רע פוגם מאד בנפשו'.89 ובקצרה: 'לא יסתכל בצילובין ובנהרגין, שמושך עליו רוח טומאה'.90 אף נקבע כלל: 'זוהמת הסט"א היא דבר ממש, והאות והמופת לזה כי בהסתכל אשה נדה במראות הצובאות ידבקו כמה כתמים במראה המחשיכים את זהירות המראה'.91 ברוח זו כתב ר' שלמה דיין 'טעם למנהג נשים נידות שלא לראות בס"ת בשעת ההגבהה'.92 וכנגד זה, במובן החיובי נאמר על האר"י 'שהי[ה] אומר שהיה נמשך אור גדול ע"י הסתכלותו בס"ת מקרוב'.93 בספרי, 'הקבלה בתפילה בהלכה ובמנהג', הארכתי, בפרק יד, בהצגת עקרון ההרחבה המופיע כהתפשטות של זמן, עיניים, קדושה וכיוצא באלה. 

			המלאות נדרשת גם תוך כדי מילוי העבודה הדתית של אדם. ראשית, מבחינה עקרונית. כלומר, בשל נשגבות עבודת ה', על שלביה השונים, חייב אדם לטרוח הרבה. כך עולה ממשל העלמה היפה בסבא דמשפטים (זוהר ח"ב דף צט) וממשל המגדל של רמח"ל ועוד.94 ובמיוחד מצביעים על כך דבריו הקשים של האר"י על עצמו שלא הבין את הזוהר כי לא טרח הרבה, ו'עדיין צריך קצת עומק יותר'.95 שנית, מבחינת אופן הביצוע. למשל, 'ראוי לטרוח בקול רנה בתפלה ונענוע כל האיברים וכוונת הלב ושמיעת האוזן עד שיהיה עייף ויגע מרוב העבודה. וכן בעסק התורה צריך עמל ויגיעה ... וכן במצות. צריך לעבוד הבורא בנענוע כל אבר ואבר וראיה ושמיעה'.96 כלומר, במעשה מצוה, בתפילה ובלימוד תורה צריך להפעיל את כל האברים בצורה המירבית. ונוכל למצוא תיאור פרטני ודקדקני באשר לתפילה, כגון בספר הנהגות: 'ובקומו להתפלל יטיל רגליו זו אצל זו. וישוח ראשו וידחוק אצילו על חגורו וישים ידיו תחת לבושו, הימנית על השמאלית נגד לבו, ושבע כריעות יעשה'.97 אמנם קדם לו מקובל, ר' נתן שפירא, שאף הוא פירט פעולות ואף העניק הסבר קבלי: 'בתפלת העמידה צריך לחבק שתי ידיו יחד וכעבד העומד ומבקש איזה דבר מרבו. ויחבק השמאל בימינו ויכוין להמתיק דינין שבשמאל ע"י החסדים שבימין. ויכניס אגודל של ימין ביד שמאל והגודל של שמאל ביד ימין שזה רומז לכלילת ימין בשמאל ושמאל בימין'.98 אף יש לנענע את הגוף בחלקים מן התפילה.99

			לכך מצטרפת הנחָיה הרואה התמסרות מלאה עד כדי שכרון ואובדן חושים. 'אם תדבק באהבתה ותכנס בפנימיותה בעצם תשגה תמיד יום יום. כי כל כך תדבק בך היא עד תשכרך מיינה ותאחז בחמשת חושיך עד שלא תרגיש אל ענייני העולם הזה ותהיה שוגה תמיד, כי אם מעט תדבק אתה בה — היא תדבק בך הרבה עד אין קץ'.100 החשוב הוא שתהליך זה הוא הדדי. כך כותב גם המגיד ממזריטש: 'כמו שהאדם מראה א"ע [=את עצמו] לפניו ית' כן הוא מתראה אליו'.101 ככל שהאדם הולך ומתקרב כן השכינה באה לקראתו. ממילא נמצא תהליך זה מנתק את האדם מהסובב. כמוהו שורר ריה"ל: 'היותי מקרוביך — מקרובי רחקתי'.102 

			גם מנקודת ראות זו עולה השאלה, האם ההשתוקקות המתמדת של המקובל תוביל אותו בהכרח להתבודדות ולהתכנסות בד' אמותיו באין מפריע? אמת, גם זו שאלה שאין לה פתרון מהותי אחיד. פעמים תמצא מקובלים שמדברים בחיוב רב על התבודדות.103 פעמים תמצא מהלכים מורכבים שהמציאות או הטבע האישי מכתיבים. אך יש לזכור שעולם ההלכה עצמו מחייב את האדם להיות חלק מהחברה ולפעול בתוכה — בין אם מדובר בנושאים שבין אדם לחברו או בין אדם לאלוהיו, כגון תפילה בציבור. והרי אמרנו שהמקובל אינו נוטה מן ההלכה, ובמיוחד כאשר מדובר על כלל ישראל. למען האמת, אף בעת תפילה בציבור אפשר לו למתפלל להיות בגופו חלק מן הקהל, ואפילו מעשרת הראשונים, אך בליבו ובמוחו הוא מנותק מן העולם, כאותו מודֶט, והשכינה ממש לנגדו.

			בהצגת עקרון השלמות להלן הכוונה בעיקר לאופי העבודה ולדרכה. דוגמה מעניינת אביא מניסוחו החד של ר' חיים הכהן, תלמיד ר' חיים ויטאל: 'מלמדי תינוקות אין צריכים לחזור ולקרות הפרשה בשבת [זו לשונו המפורשת של שו"ע, ועליה הוא מוסיף:] היינו לעניין החיוב [ההלכתי], אבל לענין השלימות מי פטר אותם[?!]'.104 בכך באה הבחנה חדה בין הדרישה ההלכתית הפורמלית הפוטרת את מלמדי התינוקות מקריאה נוספת, לבין התפיסה המיסטית התובענית, הרואה את המעשים כמכלול המכוון לתכלית רוחנית מוגדרת, ולכן הביצוע החלקי של מלמדי התינוקות, מוגן על ידי חכמי הלכה ככל שיהא, אינו יעיל בעיני הקבלה! מעין זה: 'גם אם האשה מוחלת ואינה מקפדת [על קיום מצות העונה במצב מסוים] בודאי האדם פטור [מבחינה הלכתית], ועכ"ז [=ועם כל זאת] טוב לקיימה'.105 

			נסתפק בשתי דוגמאות קרובות נוספות המצביעות על חשיבות ההשלמה ודרכי ביצועה: ראשית, 'ושמעתי אומרים שמנהג החסידים [בבית אל] לכוין במחשבה כל מצות שנדחין מחמת שבת כגון תקיעת שופר ונטילת לולב'. כלומר, שעה שההלכה פוטרת את הביצוע המעשי, הקבלה מבקשת ביצוע השלמה רוחנית באמצעות כוונות, כדי להיות במסגרת שלמות המעשה. ביטוי מעניין לכך נמצא בהקשר למוהל שביקש שלא לקיים נפילת אפים ביום הברית. לא ניכנס לפרטי הנושא, אלא בנוגע לענייננו, וכך נכתב: 'דלמרות שע"פ הפשט נפילת אפים רשות כידוע, בכל זאת הם מִדְברים העומדים ברומו של עולם, שעל ידם, האדם מתנוצצים בו ניצוצי קדושה וטהרה, ומהרהר בתשובה, ולפעמים האדם אשר הוא אדם זולגים דמעות מעיניו לפני אבינו שבשמים, וזה עושה רושם גדול לטובה ולברכה לפניו יתברך לכלל ולפרט ... וכל שכן שע"פ הקבלה והזוהר הקדוש דברים קדושים הם וחמורים מאד מאד, וחובה קדושה רבה מוטלת עלינו לקיימם יום יום, ולא לבטלם, רק בעת שאמרו רבותי[נו] ע"ה [=עליהם השלום], במפורש לא להתודות וכו', ואף גם זאת חסידי בית אל בימים הנ"ל עושים כוונות מיוחדות למלאות חסרון הוידוי ונפילת אפים וכו'. וכמ"ש כף החיים ע"ה באור"ח סי' קלא'.106 נושא זה חשוב מאוד בעיניו והוא חוזר ומקדיש לו "סימן" ארוך נוסף, ואף שם: 'עוד כתב שם שחסידי בית אל ביום שאין אומרים נפ"א על פי הדין, עושים כוונות להשלים חסרון נפ"א וכו' עי"ש, זאת אומרת שזה מוכרח על פי הקבלה'.107 וכל זאת, 'למרות שלדאבוננו אין לנו עסק בנסתרות, בכל זאת תחנונים קדושים שסדרו לנו רבותי[נו] בר"ק [=ברוח קדשם], ונאמרים לפעמים ברגשי דמעה, עושים גדולות בשמי מרומים לפרט ולכלל'.108 אכן, 'דענין נפ"א חמור מאד לסברת הזוה"ק והמקובלים ע"ה וכמש"ל עי"ש, לכן ראוי להתחשב בהם יפה יפה, שלא לדחותם כי אם היכא דמוכרח על פי ההלכה או על פי מנהג ותיקין'.109 כלומר, לנפילת אפיים יש תהודה מוגדרת והכרחית בעולם העליון, ושעה שאין נופלים פיזית יש לחפש דרך אחרת, דהיינו כוונות רוחניות, כדי להשלים את התוצאה המבוקשת. חשוב לשים לב להנחת־היסוד: אם לגבי תפילת האדם אומר הנביא 'אולי יחנן' (עמוס ה טו), הרי במחשבה הקבלית אדם בתפילתו, והוא מחויב בכך, מתקן בעולמות שלמעלה וממילא מושפע שפע רב לעולמות שלמטה.110 ודבר זה אינו מוטל בספק כלשהו. ולפיכך נהגו חסידי בית אל בירושלים 'לומר ברכת כהנים גם בשחרית ט"ב [=תשעה באב] מפני הכוונות השייכא להם'.111

			שנית, כותב ר' יוסף חיים: 'ואם תאמר, הימים שהם חול גמור שלא אמרו בהם ודוי ונפ"א [=ונפילת אפים] מחמת דהיה חתן או מילה בבית הכנסת איך יהיו נעשים שלימות הזווגים למעלה בתפלת הציבור שהתפללו באותה בית הכנסת? התשובה לזה, דתפלת אותם הציבור נשלמת מתפלת ציבור אחר שעשו ודוי ונפ"א, יען כי לבסוף נכללים כל התפילות של כל הקהלות זע"ז [=זו עם זו] ועולים יחד'.112 ובכן, גם זהו רעיון חשוב מבית־מדרשה של הקבלה: עליית כלל התפילות למעלה והאחריות ההדדית הכלל־ישראלית.113 השלמות יכולה להתבצע אפוא הן מצד האדם עצמו, בכוונותיו הרוחניות, הן מצד הזיקה של הפרט אל הכלל. 

			אפשר שבמסגרת זו נכנסים עניינים הקשורים בבית המקדש. נכון שהמודעות לבית המקדש לא פגה במרוצת הדורות ונעשות פעולות שונות, והן ידועות, שבאות להזכיר את הבית, ובראשם מערכת התפילות ('כנגד תמידין תקנום'), ובעיקר תפילת מוסף ביום הכיפורים. אך זו הציפייה: 'ותחזינה עינינו בשובך לציון'. ואילו ספרות הקבלה העמידה פרטים שונים שהוויתם האקטואלית היא הווית בית המקדש. למשל, על האר"י העיד רח"ו 'שהיה חושש ומקפיד מאד וזהיר לאכול בשלחן של ד' רגלים כדוגמת שלחן שבבית המקדש. גם בענין הלחם המסודר עליו צריך ליזהר לשים בכל סעודה י"ב לחמים על השלחן כנגד י"ב חלות לחם הפנים'.114 וכך גם לבישת ארבעה בגדי לבן בשבת בהקשר לבגדי כהונה במקדש.115

			ניתן לומר כי בעוד שההלכה עוסקת בעולם או באדם התחתון וממילא כפופה היא לגבולות ותנאים, הרי הקבלה מכוונת כלפי מעלה ושם קיימת בחינת "האחדות השוה". וכך גם ראינו כי אפילו הלכות שבטלו מאליהן או נשתנו בחלוף העתים לא נזנחו בעולם הקבלי.

			פן נוסף הנובע מעקרון השלמות והטוטליות מבטא שאיפה לקיום מלא של כל המצוות. בהקדמת שער המצות מחייב רח"ו לקיים את כל מצוות העשה, 'ואפי' במצות שאינו חייב בהם כי אם בהזדמן, כגון מצות שילוח הקן, עכ"ז צריך האדם לחפש אחריהן ולקיימן',116 שאם לא כן חייב להתגלגל על מנת לשוב ולהשלים.117 ויש לזכור שאפילו במצב של דבקות אין פטור מעול מצוות.118 ביטוי מעניין אפשר למצוא אצל מקובל הרואה בקב"ה את ההזדהות עם כלל המצוות, שהרי המילה 'התאזר' נמצאת בגימטריא 'תרי"ג', והכתוב אומר: 'ה' מלך גאות לבש, ה' עוז התאזר' (תהל' צג א).119 גם חילוף האותיות של המילה 'מצוה' באתב"ש הנותן את שם יהו"ה יש בו כדי לבטא את ההזדהות. הזדהות זו מחייבת מינה ובה מלֵאוּת ושלמות. 

			למעשה, העניין הבסיסי ביותר קשור בקיום המצוות, ואביא דברים מתוך ספר מוסר קבלי: 'ויזדרז לקיים כל תרי"ג מצות כי בקיומם יושלמו תרי"ג איברים וגידים של נפשו השכלית ... כי אם תחסר ממנו מצוה א[חת] מן רמ"ח מ"ע עדין הוא חסר אבר א[חד] מנפשו ... אך מי שקיים ועבר על מצוה א[חת] משס"ה מל"ת [=מצוות לא תעשה] נקרא בעל מום ממש כי נתעוות הצנור והגיד הממשיך השפע באברים ... וכאשר יוטבעו בו כל המדות הטובות בטבע גמור עד שקיים התרי"ג מצות בשמחה מאהבה בלי גרוי יצר הרע כלל יען נזדכך החומר לגמרי ... יר[אה] כאילו הוטבעו בו המדות מן היום שיצא מרחם אמו, הנה זה נקרא חסיד גמור'.120

			ולכך יש ביטוי ציורי בספר מוסר קבלי אחר מאותו מיליֶיה: 'האוהב שתי נשים אין אהבתם שלמה בו, שהם צרות זו לזו'.121 משמע, הרצון והשאיפה להתעלות כרוכים בהתמסרות מלאה לעבודת הקודש במובנה הקבלי. 'לפי רוב פרישותך מן העולם יהיה רוב דביקותך בו ית''.122 לעולם חותר אדם לתיקון עצמי ולתיקון העולם: 'ואם חסר איזה ניצוץ נשמה, אפילו חלק אחד מאלו ג', הוא בהכרח שיתגלגל עד שיקיים כולן'.123 הנחת יסוד היא גם כי 'בהכרח העון צריך להמחק'.124 עצם רעיון הגלגול, שמקורו מחוץ לעולם היהודי וחדר למחשבה הקבלית במלוא עוצמתו, מלמד, או נתפס, כדוגמה למטלה האנושית: תיקון עצמו ותיקון עולם (שהרי צדיק אף הוא מתגלגל, בעיקר בגלל חטאי דורו או כדי להגן עליהם. וראה שבת לג ע"ב). יפים הם דברי העידוד שהשמיע ר' נחמן מברסלב: 'אם אתה מאמין שיכולין לקלקל — תאמין שיכולין לתקן'.125 

			מן המקובלים המועטים שכתבו גם על התנסות אישית, אביא כמה משפטים מדברי ר' אלעזר אזכרי: 'בכל דרכיך דעהו באכילה ושתיה ושינה ועונת אשתו ומשא ומתן ודיבור ושתיקה — בכל יכוין לש"ש [=לשם שמים]'.126 והוא הגשים זאת: 'ואור באור פניו תדיר, מדבר עמו והולך עמו ושותק עמו עמו ונעזר עמו ויושב עמו ועומד עמו ושוכב עמו, וכל תנועותי לו'.127 יתר על כן, הוא כתב שטר שעבוד לקב"ה, בו הוא מביע את התמסרותו והתקשרותו המלאות לאלוהיו.128 מאוחר יותר יביע זאת גם רמח"ל, עם שיש לו תוספת מענינת. וכה דבריו: 'ההשתדלות הוא שיהיה האדם נבדל ונעתק מן החומריות לגמרי ומתדבק תמיד בכל עת ובכל שעה באלוהיו ... ואמנם לפי שאי אפשר לאדם שישים הוא את עצמו במצב הזה, כי כבד הוא ממנו, כי סוף סוף חומרי הוא ובשר ודם, על כן אמרתי שסוף הקדושה מתנה, כי מה שיוכל האדם לעשות הוא ההשתדלות ברדיפת הידיעה האמתית והתמדת ההשכלה בקדושת המעשה, אך הסוף הוא שהקב"ה ידריכהו בדרך הזה אשר הוא חפץ ללכת בה וישרה עליו קדושתו ויקדשהו, ואז יצלח בידו זה הדבר שיוכל להיות בדבקות הזה עמו ית' בתמידות, כי מה שהטבע מונע ממנו יעזרהו יתברך ויסייע לו'.129 רמח"ל מודע אפוא לדרישה הקיצונית אך אינו נרתע ומוסיף דברי עידוד.

			לצורך דרישת השלֵמות משתמשים לפעמים בפסוק מקהלת א טו: 'מעוות לא יוכל לתקון', אשר מעלה תהודה מחמירה. למשל, מה דינו של מי שלא הספיק לקרוא שניים מקרא ואחד תרגום בערב שבת? בספר תוצאות חיים כותב: 'ואם לא קראה ביום ששי, ביום שבת לא יאכל עד שיקרא אותה כמו שצוה רבי לבנו'.130 אך גישה קיצונית נקט בעל חמדת ימים (חלק שבת, טז ע"ד): 'והאיש המשכיל יבין כי כל זה מועיל לשבת הבאה שלא ימצא העדר השלימות כדי שיזכה לתוספת שבת. אבל ההעדר הראשון שלא קרא אותה בזמנה, על זה נאמר מעוות לא יוכל לתקון [!]'. כמו כן, שכח אדם לקרוא ביום א' יקרא את של א' גם ביום ב', אבל לא בבחינת תיקון של מה שלא נעשה, אלא מפני שיום שני כולל בהכרח גם את יום א'. 'אך לצורך אותו יום שלא קרא אין לו תקנה, ועליו נאמר מעוות לא יוכל לתקון'.131 הקִצבה המיסטית אינה ניתנת אפוא לשיעורין. 

			כיוון קיצוני זה מתבטא גם בתפילת תשלומים הקיימת בהלכה, אך נראה עמדה קבלית נוגדת. מתוך ההנחה הקבלית132 הרווחת שאין שני רגעים זהים כותב ר' מנחם מנדל מויטבסק: 'אם הזיד ולא התפלל עבר זמנו, מעות לא יוכל לתקון ... ואם עבר תפלה אחת א"א [=אי־אפשר] להשלימה אח"כ בהתפללו שתיים שהרי מתפלל בדרך אחר שנשתַנה לְמה שהוא, אם לא בשגגה ... כי מאת ה' היתה זאת[!]'.133

			אמנם לצורך העניין גויס גם חלקו השני של הפסוק מקהלת, והוא, אכן, מאפשר פתרון כלשהו. 'גם ליזהר במה שפי[רש] במדרש רות מהזוהר שחסרון לא יוכל להמנות הם שלש תיבות החסרים בקריאת שמע לתשלום רמ"ח, ושליח ציבור חוזר ואומר ה' אלקיכם אמת כדי להשלים רמ"ח'.134 וכך נפסק גם בשו"ע הרב, סי' סא ס"ק ד: 'ומי שאינו קורא ק"ש בצבור עליו נאמר וחסרון לא יוכל להמנות, אלו ג' תיבות שחסרו לו ממנין רמ"ח'.135 כלומר, לפעמים אפשר למלא את החסרון, ולפעמים — לא. 

			כפילות זו שהעלינו ראויה לתשומת לב. הרי מדובר בפסוק אחד ובו שתי צלעות מקבילות. תחילה נטלנו את הצלע הראשונה, ובעקבות המקורות ראינו בה אמירה קטגורית חד־משמעית: 'לא יוכל'. ואילו בצלע המקבילה שאף בה נכתב 'לא יוכל' מתקיימת תנודתיות. הכיצד? אפשר לפרש זאת על־פי הפשט שבתחילה דובר על 'תיקון' של עצם שישותו פגומה (והתלמוד הביא דוגמה מממזר) וזה בלתי אפשרי. אולם בהמשך בו מדובר על 'להמנות'=להמלאות, כשמדובר על מציאות כמותית, מתאפשר מצב בו ניתן להשלים את החסר, ולא במקרה הדוגמה המובהקת לצלעית זו היא מניין התיבות בקריאת שמע. אולם דומה עלי שלפנינו תופעה עקרונית יותר. דהיינו, לעיל ראינו שהקבלה העצימה ישות הלכתית קיימת ואף יצרה הליכות חדשות. אולם במרווח הביניים פעלה הקבלה שלובת־זרוע עם ההלכה. לפיכך כאשר מדובר באמירת שמע שהיא הלכה מקובלת, ונוסף עליה נופך קבלי מקדמת דנא (עניין הרמ"ח), המקובל ימצא דרך לנהוג בהתאם להלכה.

			עמדה נוחה יותר הובעה באופן ברור באחד מספרי המופת של קבלת המאה הי"ד. במערכת האלהות (רג ע"א) כתוב: 'ובברכת השבח ובברכת הנהנין ובברכת המצות, אפילו לא כיון בברכות ולא המשיך בה כדרך שכתבתי — יצא. והטעם בזה, לדעתי, כי המלות בעצמן ובזכירתן הם במקום הכונה וההמשכה'. כלומר, למרות שהמברך לא התכוון כדין 'ולא המשיך בה', הבעת המילים כשלעצמה מפעילה כוחות עליונים כבאמצעי מאגי.136 וכן: 'כי בהזכירו למטה אותיות אלו בתורה ותפילה מנענע ומעורר למעלה השרשים העליונים'.137 בעצם התוצאה תהיה דומה, באופן יחסי, ורק הדרך או האמצעי שונים. ושמא זו היא גם עמדת ר' נחמן מברסלב: 'אין צריך לחשוב בדעתו פירוש [מיסטי של] המלות, רק שיטה אזנו מה שהוא אומר. וזה עיקר כוונתו בתפילה'.138 ולכן גם נקבע כי העוסק בצרכי ציבור פטור מתפילה משום שאינו יכול לכוון דעתו כראוי אפילו באופן מינימלי.139 

			עמדה אחרת הביע ר' יוסף כנאפו (מוֹגאדוֹר, המאה הי"ט), הכותב: 'שאין די באמירה בעלמא, דזה לא יעלה על השכל שבאמירת מזמור [אשרי] ג"פ [=ג' פעמים] יובטח בעוה"ב. אלא העקר הוא שיתבונן במאמריו'.140 

			פרשה זו נידונה רבות בספרות הקבלה,141 ונראה הד לכך בספר הלכי. בשלחן ערוך של אליעזר הקטן, פירדא תנ"ז, הלכות בית הכנסת, סעיפים יג-יד, כתב: 'ועכ"פ יכווין לפירוש המלות ואם לא יבין פירוש המילות ילך אצל חכם וילמד ... וטוב היה לו לאדם שיתפלל אפי' בלשון לעז בלשון שהוא מבין משיתפלל בלשון הקודש ואינו יודע מה מדבר, ואיך יתכוון אם אינו מבין מה שהוא מדבר, ומצפצף כמו צפצוף העופות בעלמא'.142 נדרשת אפוא כוונה מינימלית בהבנת הפשט, ולצורך כך גם אפשר להתפלל בלשון לעז. לא כן היא עמדת הקבלה, ונשוב לכך.143 

			לפעמים נשענים על הביטוי התלמודי הידוע, 'רחמנא לבא בעי'. ביטוי זה יכול להתפרש לפחות בשני מובנים: א) נדרשת כוונת הלב ולא מלל חיצוני בלבד. ב) לא חשוב מה אלא איך אתה מתפלל. נדרש מצידך ריכוז במעשה התפילה. 'עבודה זו תפילה', כעבודת הקרבנות בבית המקדש שהיא משמעותית. ולכן מי שעובד במקדש ובתוך כך חושב מחשבת חוץ — עבודתו פסולה. בתקופות מאוחרות דובר רבות על מחשבות זרות144 כקריטיות למהלך התפילה. 

			סוג אחר של שלמות קשור בחוויה מיסטית. בסולם הערכים שהעמידה הספרות הקבלית צפוי שנקרא על מעמדה הנעלה של ארץ ישראל ונסיק מסקנה שיש לעלות אליה. היו אמנם שהסיקו כך,145 אך נשמעה גם עמדה הפוכה. אמנם אפשר שהגורם הנסתר לאי־העלייה תלוי במציאות פוליטית־היסטורית, וכאיסורו הידוע של רבינו חיים כהן בתוס' כתובות קי ע"ב, אבל ייתכן שהסיבה היא רוחנית: העמידה בפני ה'נשגב'. 

			בכיוון שונה במקצת נמצא בהנהגות מהר"ן [נתן העזתי], כ"י גינצבורג 673, דף 18ב: 'לא היה אומר האדרת והאמונה קודם ב"ש [=ברוך שאמר] לפי שאמר שהוא פזמון גדול ונורא ואין לאומרו בכל יום'. ור' יוסף האן נמנע מלומר את השיר 'בר יוחאי', 'לרוב עומקו בקבלה'.146 אפשר שבכך גם ההסבר לתופעה שתלמידי הגר"א נתפצלו לשני זרמים: האחד, שבראשו ר' חיים מוולוז'ין, המשיך להיות מעורה בעולם הקבלה, כרבו הגר"א, ואילו הזרם השני בליטא חשש והסתייג דווקא מפני מעלתה הגבוהה. 

			ברם, להנחה זו של שלמות מובנֵית יש גם מסקנה קשה, ולפנינו אחד הפרטים המאפינים את ההבדל בין הלכה וקבלה. ההלכה נובעת מעקרונות וקובעת פרטי התנהגות, אך מכירה גם באפשרות האנושית והאקטואלית של חריגים. אולם הקבלה חותרת לשלמות בכל עשייה ואינה משלימה עם תופעות יוצאות דופן. אין אמת לחצאין. דוגמה: המאחר לבוא לבית הכנסת, עם שההלכה מאפשרת דילוג על קטעים מסוימים, ואדם רשאי להתחיל באמצע סדר התפילה כדי להשתלב בתפילת הציבור, הרי הקבלה הרואה בתפילה מערכת מכוּוֶנת מריש עד גמירא אינה יכולה להרשות שום שינוי, מה שנקרא בפיה 'היפוך' או שבירת' הצנורות והריסת המערכת.147 אי־אפשר לשבש את סדר התפילה המתמזג מאליו בסדר הזרימה האלוהית. עד כדי כך בסיסית תפיסה זו, שהמקובלים מוּדעים לחריגה מעולם ההלכה בנושא זה. 'המגיד הזהיר לקום בשפרירא כדי שיתפלל התפילה כסדר ולא ידלוג כפי סברת הפוסקים כי העושה כן מהפך הצינורות וקשר העולמות כנודע'.148 המתפלל חייב לזרום עם הציבור לאורך כל הדרך. 

			לא לשווא חזר האר"י והדגיש את חשיבות החובה להימנות עם עשרת המתפללים הראשונים.149 הרי זו אחת מהנחות היסוד שתפילת הציבור משקפת מערכת של "תיקון" שתחילתה בעולם העשייה וסופה (תפילת עמידה) בעולם האצילות. לאחר מכן הגלגל חוזר והשפע יורד לעולם. עקרון זה השתקף בעולם המעשה בכיוונים נוספים. למשל, היות שהתפילה היא מכלול שלם, אין להסיר טלית ותפילין שהונחו לפני התפילה עד אחר 'עלינו לשבח', שבו מסתיימת התפילה. הוא הדין לגבי אמירת שיר השירים בערב שבת בשלמותו וברציפות: 'הדבר פשוט שיש ליזהר שלא להפסיק בדיבור בקריאת שיר השירים בשום אופן ... שלא יגרום ח"ו שום קיצוץ ופירוד במילין קדישין דרזי דרזין'.150 כיוצא בכך, בפסוקי דזמרה בשחרית של שבת מוסיפים מזמורי תהלים ובהם מזמורים לג ולד, והסדר מחייב.151 

			כמו כן, באשר לתפילת נדבה. לפי רמב"ם ושו"ע אין להתפלל תפילת נדבה אם אין בה חידוש. אך מאחר שבעולם הקבלי התפילה היא דוגמה פאר־אקסלנס לכח שמעלה אור או מתקן מלמטה — אין מגבלה.152 וכך לאחר האר"י חדרו לעבודה הדתית ריטואלים חדשים רבים ללא תקדים. 

			יש פה אפוא מגמה של פרפקציוניזם בכל תחום. בניסוחו של ר' משה די ליאון: 'הוא יתברך בורא אמתי וכי הוא אדון כל העולם החפץ בסוד השלמות, וגירעון אינו בא לפניו לעולם'.153 אני מבקש להצביע על הנהגה ייחודית כדוגמה. ר' אליהו די־וידאש מקדיש פרק ארוך (שער היראה, פרק טו, מז ע"א-מח ע"ג) לנושא 'כבוד בית הכנסת', ומספר על חכם מן הקדמונים שטאטא את רצפת בית הכנסת בזקנו.154 הזקן הוא פריט מקודש, ובית הכנסת הוא מקדש מעט. יבוא קדוש ויטפל בקדושה. כאשר פעולה זו מצטרפת לשורת פעולות או הנחיות רבות הרי מתקבל יעוד בעל משקל. וכדברי החסיד־המשורר: 'מאשר יָקרו בעיניו — כִּבדם' (שיר היחוד).

			אף זאת, פעמים רבות תמצא ביטויים שנושבת בהם רוח הקצנה: תכלית האיסור, עד קצה האחרון155 וכו', ואין זה מקרה. החתירה לשלמות אינה מתירה חריגות. 

			ואמנם בהיותנו בשיא, ניתקל באחת הבעיות המרכזיות של המיסטיקנים, דהיינו, לאחר שהגיע אדם לפסגה, למרומי האולימפוס, מה יעשה בהמשך,156 שכן אי אפשר לשהות שם. החסידות, למשל, העלתה כאן את היסוד החברתי של ירידה צורך העלאת הזולת. אך באופן כללי נאמר כי המתח הדתי הוא היוצר 'אדם חדש' מדי יום כשם שהקב"ה 'מחדש בטובו בכל יום תמיד מעשה בראשית'. כל יום וייחודו, כאמור.157 אשר על כן, הדרך היא החשובה, המאמצים לבנות את האישיות ואת העולם תוך כדי מילוי חובות דתיות — הם העיקר. בוודאי יש בכך משום העתקה ופיתוח של דברי המשנה: 'לפום צערא אגרא'.158 

			השלמות מחייבת גם שלמות חברתית. בהקדמת ספר חרדים מנה את התנאי הי"ו לקיום מצוות כהלכה, 'שישתדל האדם לעשות המצוה בחבורה ולא ביחיד'. במצוות שונות שכרוכים בהן שמחה ועונג מסיק הזוהר מיידית שיש לשתף את העניים. למשל, בסעודות שבת או באושפיזין שבסוכה.159 וכלל קבע: 'אנן בחביבותא תלייא מילתא'.160 כלומר, בעיקר בין מקובלים, מחצדי חקלא, קיימת חובת האהבה ההדדית, ובלשון המאוחרת (ע"פ אבות ו): דיבוק חברים.161 עניין זה חשוב מאוד כי דרכו של עולם, ודווקא בקבוצות אקסקלוסיביות, ואפילו אליטיסטיות, שוררות קנאה ותחרות על רקע אישי־מקצועי, ואילו בזוהר מודגשת חובת האהבה הפנימית.162 וכנראה היא הסיבה לחובת הוידוי בפני עמיתים שנהגה בצפת163 ואח"כ אצל ר' מנחם מנדל מויטבסק, ר' נחמן מברסלב164 ותנועת המוסר.165 כמובן, הוידוי מתאפשר בחברה אינטימית סגורה.

			למעשה, הוידוי חל לא רק במובן החברתי. העובדה שבמקורות שונים בצפת, ובהזדמנויות שונות, מחייבים את הוידוי — הרי זה מוכיח על היעד להגיע להיטהרות ולשלמות תוך ציון דרכים ומועדים. לכן נדרש וידוי, למשל, 'בעמידה בשומע תפלה',166 לפני נפילת אפים,167 בערב שבת,168 בערב ראש חודש,169 קודם הלימוד,170 קודם הסעודה,171 קודם השינה,172 קודם המות173 ועוד.174

			ועם זאת, בניגוד למיסטיקות הנוצרית והמוסלמית, המיסטיקן היהודי אינו חותר לסגפנות ולניתוק קיצוני מהחיים.175 אדרבה, ייעודו הוא לקיים מצוות ותוך כך לחולל תיקון עצמו ותיקון עולם. בתהליך זה הוא אינו מנתק את זיקתו למשפחה ולחברה.176 

			ובמילים אחדות נסכם עקרון חשוב מאוד. שלמות חברתית זו שהזכרנוה כאן, ומנהגים אחרים שהוזכרו במהלך החיבור, יש בהם משום העצמת היסוד הלאומי. אך גם כאן פעל עקרון קבלי מובהק. הנחת יסוד היא ש'כל נשמה ונשמה מישראל הוא אבר במרכבה העליונה', ויחד עם זאת: 'ועל דרך האמת, כל ישראל גוף אחד הוא כמו שאמרו רבותי[נו] ז"ל כל ישראל ערבים זה לזה מפני שאנו גוף אחד והכל רומז למדת תפארת',177 או כפי שהתבטא ר' אליהו די־וידאש: 'אע"פ שהגופים נחלקים ונפרדים זה מזה, הנפש של זה וזה היא רוחנית, והרוחנית אינו נפרד'.178 הזיקה לעולם העליון, זו שהיא מרכבה שלמה, מחייבת אפוא את המקבילה בעולם התחתון.

			אציין בקצרה כי ערך השלמות תפס מקום חשוב מאוחר יותר הן בתנועת המוסר הליטאית הן בתנועת החסידות — בכל אחת בהתאם לערכי היסוד שלה.

			ג) החמרה. 

			מן המתואר בסעיף הקודם גם נובע שהמקובלים לעולם נוקטים קו מחמיר.179 אמנם כך היא דרכם של כלל המיסטיקאים ביחס לדתם, אך בקבלה הגיעו לכך מפנים שונות. תחילה אדגים זאת במקצת פרטים:180 

			כאשר אדם קם משנתו ו'הולך ד' אמות בידים טמאות חייב מיתה לשמים';181 'כתב הריב"ש בתשובה שאין להקפיד בנפילת אפי[ם] שתהיה מיושב ואם רצה לעשותה מעומד הרשות בידו. עכ"ל. ולפי דעת חכמי הקבלה נראה שיש להקפיד שתהיה מיושב דוקא';182 משך זמן ההפסקה בין אכילת בשר וגבינה נתארך בקבלה, ואפילו נקבע משך זהה לאכילת בשר אחרי גבינה;183 יין שנגע בו גוי נאסר לשתייה;184 בדומה לכך, האוכל מאכלות אסורות עובר על 'לא תאכל כל תועבה'. אך בזוהר, ח"ג מב ע"א, דינו כעובד עבודה זרה, שהרי בשני המקרים נכנס ברשות 'אחר'; לפי הזוהר, רחל נתכוונה לטובה בשעה שגנבה את התרפים, ועם זאת היא נענשה בשל עצם המעשה הבלתי־מוסרי;185 שלושה תרנגולים־ות נדרשו לאשה מעוברת במסגרת טקס הכפרות; כמו כן, 'וחכמי האמת החמירו בה הרבה ואמרו כי בהלינו את המת נכנסו בו כחות הטומאה'.186 במיוחד הירבו בטבילות. השל"ה כתב כי 'כל אדם צריך טבילה בכל ערב שבת כמבואר בזוהר ויקהל, כדי לפשוט לבושו רוח חול וללבוש רוח קדושת שבת',187 אך יש שדיברו על ארבע־עשרה טבילות,188 ויש ש'בשנים קדמוניות היו אנשים שנהגו לטבול ש"י טבילות כמנין קרי', והמעיד על כך מוכן להקל משום ש'בדורינו לא נמצא איש כזה מקוצר רוח והתשישות כח, באתי להקל על העולם ולשער בששים'.189 הוא מסתפק אפוא בששים טבילות! אך בחסידות הגיעו לצ"א טבילות.190 ואף נמצא את דבריו המגָרים של ר' אלכסנדר זיסקינד מהוראדנא: 'כל המרבה בטבילה הרי זה משובח'.191

			ובאופן כללי יותר: בהלכה התלמודית יש מושג של 'פטור מדיני אדם וחייב בדיני שמים'. משמעותו היא שיש מקרים שבית־דין אנושי, בהיותו כבול לכללי פסיקה או דיני ראיות, לעתים אין בידו כח להטיל סנקציה מסוימת, גם כאשר מוכח כי הנדון עצמו אינו 'טלית שכולה תכלת', ולפיכך באה סנקציה אלוהית, שלפניו הכל גלוי וידוע, ומשמע הדבר שאין אדם יכול לחמוק מפני בית דין שלמעלה. אולם חסידי אשכנז הציגו את "דין שמים" כעקרון מחייב. הם השתמשו בו כמכלול התנהגות שחסידים נוטלים על עצמם נוסף לחובות ההלכה הנורמטיביות. והוא מה שהתלמוד כינה 'מידת חסידות'. במרוצת הזמן היו תגובות שליליות מצד חכמי הלכה שהתנגדו לדרך זו. אפשר להבין את נקודת המבט של חכמי הלכה שפעמים ראו במעשים שהם מעל לנורמה המקובלת, משום יוהרא,192 או שחששו מפני רמה שאין הציבור הרחב יכול לעמוד בה. אולם ההבחנה הזו בין "דיני אדם" ל"דיני שמים" אינה רלבנטית במערכת הקבלית. בעצם שאיפתם הבסיסית להתעלות,193 לא יכלו לוותר על מידת החסידות, שאינה אלא רף נורמטיבי, גם אם נאלצו לוותר בכך על חלק מן האוכלוסיה. כך נמצא, למשל, בהקדמת ר' יעקב צמח לספר זר זהב, משנת שצ"א, כ"י בהמ"ל 1823: 'גם מביא [רח"ו] כמה דברים דרך חסידות ואמר שאע"פ שהם מותרים כפי הדין עכ"ז הרוצה ללמוד בחכמת האמת צריך לשמור אותם'. ובכך הוא פותח גם את המשפט הראשון של ספרו, נגיד ומצוה. וכך סופר על האר"י שנטל על עצמו משימה קשה: 'ראיתי למורי ז"ל נזהר בתכלית הזהירות שלא לדבר כלל בבה"כ אף שלא בשע[ת] התפל[ה] וכמעט שאפי[לו] לדברי מוסר ותוכחת ותשובה לא היה רוצה לדבר כדי שלא ימשך מזה אל איזה דיבור של חול'.194

			אופייני לכך הוא סיפורו של ר' חיים ויטל: 'הגיד לי מוז"ל כי פ"א [=פעם אחת] הראו לי בהקיץ חכם אחד גדול בדורו והי[ה] מן הדורות הקודמים אלינו ובעת הזאת הגיע זמנו להעלותו מדרגה עוד אחרת למעלה מן המדרגה שהיתה לו אז. ונודע כי בפעם הראשון אינו נענש על דקדוקי מצות כאֵלו ועתה שרצו להעלותו במדרגה עליונה היו דנין אותו בדקדוקי מצות קלים. וא[חד] מן הדברים שהיו דנין אותו עתה הי[ה] על שפעם אחד הי[ה] האיש ההוא הולך בדרך ביום שבת ונכנס מאליו מעט עפר תוך מנעלו בר"ה [=ברשות הרבים] בלתי כונה ולא נזהר בו להסירו והלך בו ד"א [=ד' אמות] בר"ה. ועל הדבר הזה היו מענישין אותו עתה'.195 גם האר"י נענש בחומרה במות בנו הקטן, 'לפי שגילה הסוד הזה לכל בני האדם בפרהסיא'.196 ואף האר"י עצמו נפטר בגיל צעיר משום שגילה סוד 'תרין אורזילין דאיילתא'.197 כיוצא בכך נמסר על צדיקים גדולים שאולי חטאו, ועונשם גלגול בדג.

			נמצאת למד שאין כל הדרישות הקבליות יכולות להיות פופולריות. עניין זה בולט בפרשה מרכזית כמו הכוונות,198 אך לא רק בכך. למשל, ביחס לשאלה עד כמה צריך יחיד להשמיע לאוזנו את קריאת שמע נחלקו הדעות, והחיד"א כותב: 'אין זה אלא דוקא למישרים ארחותם ... אמנם להמון העם תיסגי [=די] שלא ישמיעו לאחר ... כי לא נאמרו כל השיעורים האלו אלא למצניעיהם'.199

			אכן, מפני חומרת דרישות הקבלה יש שהציבור מתרחק מהן. למשל, בעל עטרת זקנים, בפירושו לשו"ע, סי' לד, מביא מכתבי האר"י ביחס לתפילין דר"ת, ומציין 'כי כל אחד משני הזוגים פועל בהנחתם פעולה מיוחדת ... ומפני שהם גדולים במעלתן אין רוב העולם יכולים לפעול אות[ה] הפעולה בהנחתם לכן נמנעו מלהניחם'.200 גם במקרה אחר, שכנראה נובע מן ההשפעה הקבלית הגוברת, זועק ר' יעקב רישר, שרק 'יחידי סגולה מי שמפורס[ם] ומוחזק בחסידות ליודעי חן' רשאי 'לטול את השם', אך ההמון אינו רשאי 'לכוין איזה דבר או לשנות'.201 וכן נהגו בנפילת אפים שיש בה מוכנות למסירת נפש הכרוכה בתרגיל מיוחד.202 

			המקובלים עצמם ערים היו לכך, ולפעמים סייגו דבריהם. למשל, 'ומורי ז"ל היה אומר לענין לקרות מקרא בלילה שלא אמרו אלא רק למי שבקי בתורה שבכתב ובתורה שבעל פה וכו'. אבל מי שאינו בקי אלא במקרא, אם נאמר לו שאין נכון להגות במקרא בלילה נמצא בטל מהתורה מכל וכל. ובדבר הזה שגו רבים מתופסי התורה שלא ידעו לכלכל במשפט כונת דברי האר"י ז"ל'.203 המלים האחרונות מלמדות שגם בהחמרה יש לנקוט תבונה, וסוד זה נודע גם לחכמי הקבלה.

			ולפעמים נשמעים דברי עידוד חינוכיים, כמו מפיו של ר' אליהו הכהן (שבט מוסר, פרק מה): 'איך יאמר אדם: כיון שאיני יכול לקיים כולם איני מקיים אפילו אחת? אלא יקיים מה שיכול, ויזכה לעולם הבא. אך בתנאי שיהיה לבו דבוק בהקב"ה ובשומרי מצותיו, ויתאוה תמיד להשיג ליכולת קיום כל המצות'.

			יחד עם זאת, אין להתעלם מהאווירה המיוחדת ששררה בצפת במאה הט"ז בכיוון של חומרות הלכתיות, והמרחק בינן לבין התנהגות הקשורה גם בדרישותיו של העולם הקבלי אינו רחוק. למשל, המהרשד"ם, גדול הפוסקים בשאלוניקי במאה הט"ז, מתרעם: 'מה שעשו החכמים ישמרם צורם שהכריזו בנדוי וחרם לאותם המחמירים על עצמם ואינם רוצים לאכול ירקות אלא אחר החקירה מאיזה מקום הם, לא ישרה נפשי בזה ובודאי בעיני נרא[ה] שעשו שלא כהוגן והפריזו על המדה. וכי מפני שדבר פלוני מותר וירצה אחד או רבים להחמיר על עצמם יכופו אותם או יגנו אותם על כך?'204 וכן מזכיר המבי"ט בשנת של"ז כי 'נאספו לי חסידים עושים משמר למשמרת התורה להורות להם איך יתנהגו בעניין חומר כלאי הכרם'.205 אכן, היו חבורות הרבה של בעלי תשובה, וידועה במיוחד זו שתחת הנהגתו של ר' אברהם הלוי ברוכים, שנהגו גם מעשי סיגופים רבים. ואף ר' אליהו די־וידאש מדריך בספרו תוצאות חיים את בעלי התשובה, וכנגדם פונה אל בני חבורתו שהיו בני עלייה. מכל מקום, ר' אברהם הלוי וראד"ו הם מקובלים, והוראותיהם הן בעלות תוקף מחייב לנוהגים ברוח הקבלה. 

			למען האיזון, אני מבקש להביא שתי דוגמאות למידת הסובלנות, מן השליש האחרון של המאה השש עשרה. הנה אנו מוצאים עדות של ר' משה בן מכיר, ראש ישיבה בעין זיתון הסמוכה לצפת, בענין היציאה לשדה כדי לקבל שבת: 'וכשיוצא לקבל שבת, אם יש עמו חבר או תלמיד שיצא עמו שיהיו ב' או ג' הוא טוב ויפ[ה], וברב עם הדרת מלך. ואם לאו, הוא לבדו יעשה אותו ... וחכמים הראשוני[ם] היו אומרים זה לזה או לתלמידים באו ונצא לקראת כלה. וכן ראוי לומר כשיוצא, כדי להוציא בשפתיו. ובאמרם באו ונצא משמע שהיו יוצאים למקום אחר. והענין הוא לצאת לנגד ביתם, למקום אויר, אל הגן או אל החצר, מקום פנוי וראוי להַקְבלה. אבל לא שיחויב לצאת חוץ לעיר. והכל לפי האדם ולפי המקו[ם]'.206 האפשרויות המגוונות המועלות כאן מוכיחות בעליל שפרטי הנוהג לא הוכרעו בידי סמכות אוטוריטטיבית כלשהי. יתר על כן, רמ"ק התנגד ליציאה מכל וכל. והמשפט האחרון — 'הכל לפי האדם ולפי המקום' — יוכיח. משמע, אין כופין דרך מסוימת. עדות אחרת היא שורת ההנהגות לעשרת ימי התשובה, המותאמות לרמות שונות של בני אדם, כפי שהן מנויות בסדר היום (מז ע"ג). 

			ואמנם, למרות שנוכחנו כי הקבלה תובענית היא וכי גישתה מקסימליסטית, יש שהמקובל בא לקראת אפשרות חליפית: 'ודע שסגירת העינים בעת קבלת שבת הוא צורך גדול ויש בזה סוד. לכן צריך ליזהר בזה. ורק אותם בני אדם שמוכרחים לומר קב"ש [=קבלת שבת] מתוך סידור תפילה הם מוכרחים לפתוח עיניהם לראות בספר שבידם, ואין למחות בידם'.207 שמא אי אפשר להתעלם מן העובדה שהכותב אינו רק רב, פוסק ומקובל, אלא גם מנהיג (אמנם לא נשא משרה רשמית) שמצודתו פרוסה גם הרחק מעבר לבני קהילתו בבגדאד, והוא חייב להיות קשוב לצורכי הכלל. ספרו מכוון גם לאנשים מן השורה שהם משומעי לקחו.208 

			המתח בין קבוצות עילית לבין 'עמך' אינו חדש בהיסטוריה. המקובלים עצמם שדרשו פרפקציוניזם, בעיקר מעצמם ומכל מי שמבקש להימנות עם שורותיהם, הכירו היטב בקושי העומד לפני מרבית הציבור. והתגובות הן מגוונות. יש שביקשו לשמור על הפסגה וזלזלו באנשים הפשוטים,209 יש שהצביעו על ההבדל אך בנימה אוביקטיבית,210 יש שחיברו תפילות שהביעו את המורכבות הזו (דהיינו, שאיפה לקיים מצוה בכל פרטיה ודקדוקיה, ועם זאת האפשרות להתכוון לפעילות המוצלחת של ראשי המקובלים שקיימת ביניהם מעין ערֵבות), ויש שהעמידו קני־מידה שונים, וכל אחד יעשה כפי יכולתו. הגישה האחרונה פותחה במיוחד, באופן עקיב, בחסידות,211 וזו בוודאי אחת הסיבות להיקלטותה הרבה בקרב ההמונים.

			אמנם 'כלפי חוץ אמור המקובל לומר את נוסח התפילה הרגיל. הכוונה המיסטית היא פעילות נוספת, שלא נועדה בשום פנים לשנות את סדרי התפילה ההלכתיים. ניתן, אם כן, להגדיר את הכוונה המיסטית כטכניקה נומית, המשתמשת בתפילות רגילות כאמצעי להשגת מטרות מיסטיות ותיאורגיות'.212 אך באופן טבעי אי אפשר לצפות שדרישות המקובלים יהפכו לנחלת הכלל. אדם ממוצע מן השורה לא אמור היה לפעול כדרכם של מקובלים.213 

			נושא זה אינו יורד מסדר היום לאורך שנים. המתח קיים היה כבר אצל חסידי אשכנז, ואמנם, אחת המגמות היתה להציג את "דין שמים", הנורמה האליטיסטית והמחמירה, גם לציבור, אולם מגמה אחרת בקשה להחיל זאת על יחידי סגולה בלבד.214 ברם, גלגלים נוספים מניעים את המציאות. אם נישאר במסגרת חסידות אשכנז ניווכח, למשל, שספרות התשובה שלה, ובעיקר ההנהגות החמורות הקשורות בתשובת המשקל, זכו להשפעה ניכרת בציבור הרחב. אפשר שבמקרה דנן יש לתלות את ההשפעה הזו בכך שהפחד מפני עונש והציפייה לשכר הם יותר רגילים ואופיניים ל"עמך", הגם שאף רבדים אינטלקטואליים בחברה הדתית נשמעו לספרות זו. גם אי־אפשר להתעלם מן ההשפעה החזקה של התרבות הנוצרית השכנה.215 מכל מקום, אין הדברים אמורים בהליכותיה של הקבלה. מלכתחילה היא לא חפצה בהפצת הנורמה הגבוהה שלה, ולא לשווא היו מגמות ברורות של הסתרה והצנעה. מאז ימי ספרות ההיכלות, ר' יצחק סגי נהור, הרמב"ן ואחרים, נשמע ונשמר הכלל: 'אין מגלין [סתרי תורה] אלא לצנועים בלבד'. הוראה זו כוללנית היא, ובמשמעה — עיון ומעשה כאחד. לא מקרה הוא שהראב"ד, הרמב"ן והרשב"א שהיו גדולי הלכה וקבלה, נמנעו בכתביהם ההלכיים מהתייחסות מפורשת לקבלה.216 למעשה, כפי שעולה מן המחקר לאחרונה, יש לראות שתי מגמות מקבילות — זו של הרמב"ן ודומיו, המצניעה דברים, וזו של הזוהר שפונה אל הכל.

			ד) בחינה נוספת אקרא לה: 

			דקדוקי מצוה.

			 כפי שההלכה, שראשיתה בהוראות המשנה והתלמוד, קבעה גדרי קיום של מצוות — והבולטת בהן מצות שבת, עליה נאמר 'מקרא מועט והלכות מרובות'217 — כך בקבלה. המצוות מתרחבות מאוד בפרטים שונים הקשורים בעיקר באופן קיום המצוה. לרוב אין כאן הסתמכות על פסוקי מקרא ופיתוחם כדרך התפתחותה העקרונית של ההלכה, אלא קביעה קבלית חד־משמעית הנובעת מן ה"אידאולוגיה" הקבלית המורה מאליה כיצד לקיים את המצוה. אפשר להאריך בהצגת תופעות הלוואי שנדרשו בעת קיום מצוות, ונציין במעט: 

			שבע כריכות של רצועת תפילה של יד על הזרוע; צדקה ניתנת מעומד ובשמחה, ויש טקסיות מסוימת בעת אמירת המלים 'ואתה מושל בכל' בתפילת 'ויברך דוד'; יש חלקים בתפילה שצריכים להיאמר בשמחה. כגון, 'ובשל"ה דף רמב ע"א ודף רמג ע"ב כ' [=כתב] אמירת השירה בכל יום בכוונה ובשמחה רבה כאלו אותה שעה גם הוא יצא ממצרים, היא סגולה נפלאה לכפרת עונות';218 ובמיוחד נדרשה לכך קריאת שמע, שיש בה ערך מכונן;219 ואף את ברכת המזון יש לומר בשמחה.220 ובכלל: 'צריך שבעשותו המצוה שיעשנה בשמחה רבה ועצומה, וכפי גודל שמחתו באמת ובטוב לבב הפנימי, כך יזכה לקבל אור עליון. ואם יתמיד בזה אין ספק שתשרה עליו רוה"ק. וענין זה נוהג בין בקיום כל המצות כולם בין בעת שעוסק בתורה — שיהיה בחשק נמרץ ובהתלהבות עצום כאלו עומד לפני המלך ומשרת לפניו בחשק גדול למצוא חן בעיניו לקבל ממנו מעלה יתירה וגדולה'.221 ועוד, 'השמחה מוסיפה חשק רב ואהבה להתדבק בו ית''.222 

			כיוצא בדבר, אחד האמצעים לעורר את הדבקות הוא קריאה במקורות שונים מן התנ"ך, כגון איוב לח, דברים י, 'וכן בקרוא האדם בכל יום פסוקי דזמרה. ויאמר בכוונה ובקול רם ימשיך עליו דבקות. וכן יתמיד בכל יום לקרוא בס[פר] תהלים בכוונה ובקול רם בבה"כ. ומה טוב גם אם יכוין בהם עד"ה [=על דרך האמת]'. האמירה הנדרשת 'בקול רם' יוצאת מן ההנחה שהשיר מעורר את הדבקות (כפי שסברו גם אחרים בצפת באותה תקופה). וממילא מסקנה מענינת (בהסתמך על הזוהר): 'הקורא בספר תהלים בבהכ"נ או פיוטים, וכיוצא, לא ירים קול אם אין לו קול נעים'!.223 

			הדבקות נתפרשה במלוא משמעותה. כבר במורה נבוכים ח"ג פרק נא נדרש הרמב"ם לפסוק 'שויתי ה' לנגדי תמיד' (תהל' טז ח), ומפרשו כפשוטו תוך הדגשת החובה להיות מחשבת האדם מרוכזת בבורא, וכל פעולה דתית מחייבת התכוונות מלאה למצַווה. ר' יצחק דמן עכו, בדברו על הדבקות, כותב: 'ישים לנגד עיני שכלו ומחשבתו אותיות השם המיוחד כאלו הם כתובים לפניו בספר כתיבה אשורית ותהיה כל אות גדולה בעיניו בלי תכלית, רצוני לומ[ר] שכאשר תשים אותיות השם המיוחד ית' כנגד עיניך יהיו עיני שכלך בהם ומחשבת לבך באין סוף הכל יחד, ההבטה והמחשבה שניהם כאחד. וזהו הדבוק האמתי שאמ[ר] הכתוב ולדבקה בו ... ועל השם הגדול הזה ית' וית' אמר נעים זמירות שויתי ה' לנגדי ... שהיו עיניו ולבו לשם תמיד כאלו היה כתוב לפניו'.224 כלומר, יש פה פעולה ויזואלית וקונטמפלטיבית בו־זמנית. ברבות הימים נדרש הרבה הפסוק 'שויתי' הנ"ל כחובה יומיומית המוטלת על האדם תדיר. כך נמצא כבר אצל הרמ"א בסעיף הראשון של השו"ע, ולאחריו תלו רבים את החובה הזו — אם כי פעמים רבות הוסיפו את החובה לראות את שֵם השֵם בניקוד מיוחד — באר"י.225 אף החסידות פיתחה זאת בכיוונים שונים.226 ולא במקרה נמצא לכך ביטוי אומנותי נפוץ בלוחות שונים הקרויים בפשטות: שויתי.

			עוד כתוב לגבי ברכת המזון: 'וראיתי ממדקדקים נזהרים לשום בגד עליון בשעת ברכת המזון',227 ולעיל ראינו כי בארץ ישראל יש גם לחבוש מצנפת;228 בזוהר (ח"ב קנז ע"ב) מתואר סדר מדוקדק של פעולות הקשורות בכוס של ברכה, הגם שאינו אלא הרחבה בארמית של הכתוב בברכות נא ע"א; את המים האחרונים יש לנטול לתוך כלי כדי שאפשר יהיה לשופכם בלא שיהיה לאדם מגע כלשהו עמהם, שהרי הם שייכים לסטרא אחרא;229 כיוצא בכך, בעוד שבנטילת ידיים יש להגביה את האצבעות, הרי במים אחרונים יש להשפיל אותן כדי שיצאו;230 יש לעמוד באמירת מזמורים צב וצג בשבת, ב'אשת חיל', 'אנא בכח' וכיוצא באלה; 'וכתב בש"צ [=בשלמי צבור] בשם מהר"י סרוק בשם מהרח"ו כשאומר ופרוס וכו' צריך לקום לקבל תוספת נשמה יתרה מבחינת הלילה';231 את הקטעים שלאחר ברכת יוצר אור, המתארים את עולם המלאכים: '...הקדושה, כולם מתכוונין לגמרה ביחד, כי זהו אחד מדרכי הייחוד הגדול';232 יש לאגוד את ארבעת המינים כאחד בעת אמירת הברכה; נענועי לולב בסדר מקביל למערכת הספירות; סדר האושפיזין אף הוא מקביל למערכת הספירות עם שהוא מתעלם מהסדר הכרונולוגי.

			כמו כן, היות שאין הברכה שורה על דבר ריק, אלא צריך להיות חומר מסוים שעליו תחול הברכה,233 לפיכך יש להשאיר על השלחן בשעת ברכת המזון מן היין ומן הלחם.234 והאר"י נהג להשאיר יין ופתיתי לחם (ולא ככר שלמה, שזהו מנהג גויים גם בבית קברות) מסעודה לסעודה.235 ולא עוד, אלא שאסור להשאיר כלי ריק על השלחן כי הסטרא אחרא נאחז בו.236

			ה) סדר והייררכיה, בזמן ובמרחב — 

			רעיון העולה מתוך ההנחה הבסיסית של היות מערכת מוּבְנית. לאמור, בקוסמוס, בעולם מובנה, קיימת אחדות־על, מעגל סגור, אך אין כל הנקודות שוות. גם בעולם הספירות יש ביניהן הדרגה, עם שמדובר על 'כתר מלכות' או 'נעוץ סופן בתחילתן' וכדומה — ביטויים שהועלו כדי להדגיש את האחדות האמיתית. לא ייתכן אפוא מצב זהה של עצמים, זמנים או יצורים חיים, וכן הלאה. לפיכך כל "מצב" כזה דורש התייחסות מיוחדת. לכך יכולה להילוות התאמה של הרעיון הקבלי להלכה מסוימת, ולא פחות מזה ליצירת הנחיה חדשה. למשל, חלקים מסוימים בתפילה יכולים להיות מוקבלים לבחינת הנפש של האדם, וחלקים אחרים — לנשמה,237 ומכווני הכוונות, ואפילו מתפלל רגיל, אמורים לפעול בהתאם. ומכאן הסתעפויות נוספות.

			פנים רבות לעולם האצילות. יש שידובר על מבנה של ארבעה עולמות, ויש — על חמישה (כגון הפרצופים, או חמש הבחינות של עיבור־יניקה־קטנות־גדלות־מוחין), וכנגדן נרנח"י באדם. אין זו סתירה אלא ביטוי לרבגוניות הפעולה האלוהית וביטוייה. ולכן אפשר להסיק, למשל, כי 'כל העולמות בכללן הם פרצוף אדם א[חד] בעצמות וכלי[ם] ומלבושי[ם], ואמנם [=ואכן] כל עולם בפ"ע [=בפני עצמו] דרך פרט יש לו כל אלו הבחי[נות]'.238 

			בתלמוד (קידושין לב ע"ב) נאמר שאצל הלומד תורה הופכת היא מ'תורת ה'' ל'תורתו'. כביכול הוא נמצא בתהליך הזדהות עם התורה. ממילא, לימוד תורה מתחייב בצורה מסוימת. במדרש מסופר על בן עזאי שהיה יושב ודורש והאש מלהטת סביבותיו. אמנם ר' עקיבא אומר שעסק במעשה מרכבה, אך בהמשך אומר בן עזאי ש'דברי תורה שמחין כיום נתינתן מסיני'.239 הזיקה בין האש ומעמד הר סיני ברורה גם במסופר על האר"י שדרש 'סודות עמוקים', ותוך כך 'להב אש' היה 'עולה עד לב השמים והיו דברי תורה כנתינתן מסיני'.240 כאילו נסגר מעגל. יצור אנוש מזדהה, כביכול, עם הקב"ה, וקבלת התורה היא ממש כנתינתה. זוהי החוויה הנעלה של פגישת המיסטיקן עם האל,241 אותה תיאר גם ריה"ל: 'בצאתי לקראתך — לקראתי מצאתיך'. ואולי זהו גם פשר הדימוי הנועז: 'הקב"ה דומה לזקן יפה יהודי ותלמיד חכם'.242 אפשר שיש בכך ביטוי להזדהות מלאה עם הקב"ה, שאפילו הוא נראה מתוך אספקלריה אישית. ולכן הוא גם מקיים מצוות ככל אדם מישראל: 'את מצותי תשמורו — כביכול הקב"ה הוא עושה כל המצות ... מצותי ממש שאני עושה'.243

			אפשר גם לראות זאת כהעצמה של הביטוי 'תורת ה'' — לא כיחסה של קניין אלא של הזדהות. ולפיכך, למשל, 'כאשר נדבק עמה [התורה] הננו דבקים עם בוראנו למה שהוא וחכמתו אחד'.244 וכך פירש רש"ז מליאדי את הברכה 'נתן לנו את תורתו — כביכול נתן לנו את עצמו'.245 ובוודאי שמדובר במכלול שלם. מדובר כאן על הוויה שלמה. ואעפ"כ, אומרים המקובלים, ונתפשט הרעיון גם בין חכמי הלכה, שכל יחיד יש לו אות משלו בתורה. כלומר, אותה תורת ה' נמסרת לכל אחד, אך כל אחד מקבלה בצורה שונה, ואין בכך סתירה. כך גם האלוהות פועלת כאינסוף אך גם כמערכת ספירות, כעיגולים ויושר וכדומה. 

			וכשם שבעולם הספירות קיימת הדרגה למרות הדגשת תפיסת האחדות, כך בנוגע לפרקטיקה הדתית. 'מדרגות מדרגות יש בהשפעה הזאת', כדברי רמח"ל.246 ולדעת ר' יוסף אירגאס, ההשפעה התאורגית היא בהתאם לשורש הנשמה. 'אין כח בתחתונים להניע ולפעול בעליונים כי אם כל אחד ואחד עד מקום שרש נשמתו'.247 וביתר הרחבה כתב לפניו ר' שבתי שעפטל הורוויץ: 'כל מצוה שהצדיק עושה הוא מאיר ומגביר אור בשרשו, במקום חציבת נשמתו, באותה המצוה בעצמה, האור הרוחני של מעלה, שהוא כנגדה, ומעורר אור המצוה העליונה להשפיע מאורה לכל העולמות התחתונים'.248 ומעין זה כתב בן־זמנו ר' שלמה רוקקה: 'יכוין כל נלבב כשמגביהין הספר תורה בהיכל בצבור כנהוג להמשיך עליו מלמעל[ה] למטה שפע ותוספת אורה וששון ... מן המקור העליון בנצוץ המגיע לנשמתו מן האו[ת] המיוחדת לאותו ניצוץ'.249 כלומר, כל מתפלל מתבקש להמשיך שפע אור, באמצעות האות שתואמת אותו, בשעת הגבהת ספר תורה בבית הכנסת. אף זאת, 'כשמגביהין ס"ת יראה תיבה אחת שאות ראשונה משמו'.250 בכך מתחזקת הזיקה בין היחיד לבין ספר התורה האלוהי. ובכלל, אלוהים, אדם ועולם נפגשים בנקודה אחת, כי בעצם זו ראיית העולם הלוריאנית המלכדת כל.

			נוכל להיווכח במצבים בהם מצויה אבחנה בין רמות דתיות שונות, למשל, בענייני כוונות,251 אכילת בשר בראש השנה,252 יוהרא וכיוצא באלה. אמנם לפי ר' שניאור זלמן מליאדי יכולה להתבטל אבחנה בין מדרגות האדם כשמדובר 'בשעת קריאת שמע ותפלה, שהיא שעת מוחין דגדלות למעלה, וגם למטה היא שעת הכושר לכל אדם, שאז מקשר חב"ד שלו לה' להעמיק דעתו בגדולת א"ס ב"ה' וכו'.253 

			ממד הזמן המיוחד לכל שעה, על משמעויותיה, עשוי אף הוא לחולל שינויים בעולם ההתנהגות הדתית. וכך כותב רח"ו: 

			 

			ענין הק"ש והתפילה שמתפללין בכל יום תמיד ג"פ [=ג' פעמים], ערב ובקר וצהריים, בחול ובשבת ויו"ט, דע לך כי יש הפרש ושינוי גדול בין התפילות ... ולא ראי זה כראי זה. ואין לך שום תפלה מיום שנברא העולם ע"ס [=עד סוף] העולם שתדמה לחברת' כלל ועיקר ... לפי שתכלית מצות התפלה היא לברר הבירורין של השבע' מלכי אדום שמתו, ובכל יום ויום ובכל תפלה ותפלה מתבררים ברורי נצוצות חדשות שלא נתבררו מעולם עד העת ההיא.254 

			וכמוהו כותב ר' אהרן ברכיה ממודינה: 

			 

			השכינה עולה בסוד תפלת שחרית ומנחה לחסד וגבורה, ובתפלת ערבית ת"ת [=תפארת] יורד אליה לשומרה מדינים והחצונים שהם סביבה ... ולהיות שבכל יום ולילה מתחדשי[ם] האורו[ת] וכח ההנהגו[ת] ... וגם שנראה לנו שבכל שבוע ושנה הימים והשבועו[ת] והחדשי[ם] והשני[ם] חוזרים לכסדרן — אין ראי זה כראי זה, ע"ד [=על דרך] שכתב רבינו בחיי בתוכחתו: ודע כי תמול לעד לא ישוב שבכל עת וזמן ורגע אור חדש יגיה בעולם ואותו ששמש פעם א[חת] כבר עשה שליחותו ... ואם כן אינו דומה התורה והמצוה והתפלה והיחוד אשר נעשה היום לאותו אשר נעשה בשנה הבאה ביום וברגע הזה עצמו. ולכן מתפללים חדש עלינו שנה טובה ... ובגדי לבן ששמש בהם כ"ג [=כהן גדול] שנה זו לפני ולפני[ם] אינו משמש בהם שנה אחרת.255 

			העולם עצמו פועל אפוא בקונסטלציות שונות, כחלק מן המערכת המטפיזית המורכבת אך מובנית מראש, ולא כתופעה מזדמנת. לפיכך אפשר לראות במסגרת זו מרחב של תִמרון, כי הכל זורם במקביל.256 

			מרובות הן הדוגמאות, ואזכיר מקצתן בקצרה: קריאה מן התנ"ך, מיוחדת לכל אחד מימי השבוע; כוונות משתנות אפילו בכל אחת משלוש תפילות העמידה ביום חול;257 בשלושה מקומות בתפילה (קריאת שמע, מודים וקדושה) התכוון האר"י 'כונות גדולות ונוראות'.258 'כבר הודעתיך איך מה שנעשה בימי החול ע"י תפלה נעשה ביום השבת מאליו';259 הבדלים בכוונות בחגים ובחול, והרמב"ן כתב גם על עשרת ימי תשובה;260 כוונות מיוחדות לכל אחד מארבעים ותשעה היום של ספירת העומר; ביטול תיקון רחל במסגרת תיקון חצות בשבת, במועד ובשנת שמיטה;261 'חג השבועות יום אחד הוא ולא שבעה ימים כפסח וסוכות, משום שבו נוצרת אחדות גמורה בזיווג';262 זיווגים בין איש ואשתו מותנים וקשורים בעולם שלמעלה, ולפיכך מעמד מיוחד לליל שבת,263 סוכה או חגים.

			במיוחד נודעת חשיבות לזמן השבת שהיא חורגת כמהות עצמאית ממשמעות החולין וממילא חלים בה עקרונות אחרים.264 נביא, כדוגמא, משפטים אחדים מאדרא זוטא [בתרגומי]: 'כאשר נפרדה המלכה, התחברה במלך פנים בפנים בכניסת השבת, נעשה הכל גוף אחד, ואז יושב הקב"ה בכסאו, ונקרא שֵם שלם, שם קדוש, ברוך שמו לעולם ולעולמי עולמים'.265 לכן, בהכנות לשבת אין לשתף את 'עבדיו, כדי שלא יכנוס זר בעבודתו ובשמחתו'.266 במסגרת 'לחם משנה' בוצעים ככר תחתונה בליל שבת, ואילו בשבת בבוקר — עליונה; יש לייחד בגדים מיוחדים לשבת;267 'האר"י ז"ל לא התפלל בקול רם אפילו הזמירות, להורות הכנעה ואימה ויראה לפני ה'. וביום שבת מרים מעט קולו בנעימה בתפילה דמיושב לכבוד שבת';268 האר"י דיבר בשבת בלשון הקודש בלבד;269 בספר חמדת ימים מתריע על הדיבור בבית הכנסת בשבת מפני 'שהשכינה שורה שם ובשבת היא שורה ומתפשטת בהם ביותר ... שבשבת הקדושה בהם יותר גדולה מבימי החול';270 האר"י חייב לטבול פעם אחת גם בשחר של שבת, 'להמשיך עליו קדושה עליונה של יום השבת'.271 ובהדגשתו החריפה של רמ"ע מפאנו: 'אינו דומה חומר ליל שבת ליומו לענין רזי האלוהות וסודותיו';272 לימוד קבלה במיוחד בשבת בשל הנשמה היתרה, זו שהיא חלק אלוה ממעל, הנמצאת אז באדם;273 בעוד שלפני ברכת המזון ביום חול אמרו את מזמור קלז (על נהרות בבל) לא יכלו לומר כן בשבת ועל כן אמרו את מזמור קכו (שיר המעלות בשוב ה' את שיבת ציון), ובכך גם קישרו את מוטיבי הגלות והגאולה; 'נוהגין להסיר הסכין מעל השלחן קודם בה"מ ע"ש [=ברכת המזון על שם] לא תניף עליהם ברזל. והיינו דוקא בחול, אבל לא בשבת, שיש שלום בכל ואין שטן ואין פגע רע והכתות ההם שובתים';274 'קודם התפלה מתחילין ותתפלל חנה וגו' כמ"ש הרב עבודת התמיד דל"ג ע"ב ושהאומרו כורת את החיצונים, ובשבת לא היינו אומרים',275 כי אין החיצונים פועלים בשבת, כדברי הזוהר ח"ב קלה ע"א-ע"ב. כמו כן, רבים לא אמרו פרשת העקדה בשחרית כי סגולתה להמתיק הדינים, ובשבת אין צורך בכך. וכן לא אמרו 'והוא רחום', כי הוא קשור לעולם הדין שבטל בשבת. והדוגמה האחרונה משמעותית מאד. הרי ההנחה שיש לפסוקי 'והוא רחום' קשר לעולם הדין היא הלכתית ביסודה, אולם בעוד שחכמי ההלכה ראו באמירה הריטואלית חלק מהבעת שבחו של מקום, ואכן לפי מנהג ספרד בימי הביניים אמרו והוא רחום בליל שבת לפני ערבית כבכל יום חול,276 הרי בשביל המקובל המלים יוצרות, או לפחות הולמות, מציאות, שבמקרה זה אינה יכולה להתקיים בשבת.277 

			ויתר על כן נודעת חשיבות לזמן לימינלי. כך הוא בלא ספק אמירת תיקון חצות בעת חילופי משמרות;278 'לחבר יום ולילה בתורה ובתפלה הן בבוקר הן בערב';279 על הבעש"ט נמסר שהאריך בתפילת מנחה של ערב שבת;280 'היו נאספים אליו [אל הבעש"ט] בכל ערב־שבת בעת מנחה אלפים ורבבות נשמות, וכולם תיקן והעלם לשרשם';281 ר' יצחק אייזיק יהודה יחיאל ספרין מקאמארנא, מספר: 'כשהייתי בלובלין עם אבי זצ"ל ילד בן תשע הייתי, וראיתי פניו כלפידים, ובעת שפתח הדלת לומר כגונא ראיתי אש מלהטות[!] על ראשו ואור נפלא';282 סעודה שלישית שהתפשטה לתוך מוצאי השבת קיבלה ממדים מופלאים בעיקר בתנועת החסידות; יש לאחר את תפילת ערבית (או הבדלה) של מוצאי שבת כדי לדחות פתיחת שערי גיהנם מחדש;283 'תיקון ערב ראש חודש', עם כל הנימוקים להיווסדו.284 ועוד, 'מתוך ספר הדרשות [של ר' ישראל נג'ארה] מקוה ישראל עולה מנהגו ללכת בערבי שבת ובראשי חודשים למערה מחוץ לעיר כדי ללמוד ולהתקדש';285 הוראות שונות נקבעו לעת גסיסת האדם; מותר להשתטח, ולעשות ייחודים, על קברי צדיקים רק בערב ראש חודש ובט"ו לחודש, שיש בהם כח חיובי מיוחד.286 וכן הלאה.

			לפיכך, האר"י קובע שהשעות של ראשית הלילה הן זמן שלטון כוחות הסט"א, לכן הוא מציע לישון באותה עת ולצמצם אפשרויות של מגע עם הסט"א.287 אפילו תיקון חצות לא ניתן לקיים לפני חצות ממש, כי המועד האפשרי לירידת רחל או עלייתה הוא נטוע בבריאה עצמה, כפי שהבינו המקובלים. בנקודת חצות מתעורר הגבר, הוא התרנגול, ומתחילה המתקת הדין הנמשכת והולכת עד הבוקר.288 במקביל עורך אדם שני שלבי תיקון חצות: בראשונה — תיקון רחל, סמל הקינה על החורבן והגלות, ובשנייה — תיקון לאה, סמל הגאולה. (ואם אין סיפק ביד אדם לומר תיקון חצות וסליחות, יוותר על תיקון חצות.) 

			כיוצא בכך, שאלת המיקום הגאוגרפי. למשל, עם כל החשיבות שייחסו המקובלים לאכילת דג בשבת לא בכל מקום נמצאו הדגים, ויש מקומות שנמצאו בהם דגים קטנים בלבד או מסוג מסוים.289 כמו כן, ר' ישראל משה חזן הבחין בשאלת הייבום בין ארצות האיסלם לבין העולם הנוצרי.290 

			בהקשר לכך, לנוכח הסימבוליקה הקבלית, די בנקל אפשר יהיה להסביר את ההלכה בדבר 'שלחן בצפון ומנורה בדרום', כמתואר בשמות כו לה. אך האר"י בפיוטו, אזמר בשבחין, יהפוך זאת גם לחוק כללי שאינו שייך רק למקדש. למעשה, פרטים הרבה נתפרשו כמקבילה לעולם המקדש. לדוגמה, 'שלחנו של אדם הוא דומה למזבח שהיו נהנים ממנו הכהנים והבעלים, ובזמן הזה דומים העניים לכהנים ... ע"כ יזהר שלא יאכל לבדו רק יתן חלק לעניים מסעודתו דרך כבוד ומנה יפה'.291 

			רמה מיוחדת יש לארץ ישראל בשל קדושתה. ר' שלמה אלקבץ מתנגד לדעה שקדושת הארץ נובעת מקיום המצוות בתוכה. לדעתו, 'שלימות א"י היא בעצמותה ממש כי היא היתה הנקודה הראשונה בבריאה'.292 המקובל רואה גם את סגולת הקשר בין עם ישראל לארץ ישראל כנובעת מן הקדושה המאפינת את שניהם: 'קודשא בריך הוא ... אעיל לעמא דלא שליט בהו אחרא לארעא דלא שליט בה אחרא'.293 השר הממונה על ארץ ישראל הוא הקב"ה בכבודו ובעצמו, והוא המשפיע לתוכה בלא שום תיווך.294 ממילא מתחייבים הבדלים מעשיים שונים. למשל, בספר יש שכר כתב שרק בארץ ישראל שורה השכינה ו'האויר יותר קדוש, [לכן] נוהגים שם עיטוף [במצנפת לקראת ברכת המזון] משום כבוד השכינה'.295 אף זאת: 'אנשי מעשה בארץ ישראל אין מדברים בשבת רק [=אלא] בלשון הקודש'.296 ועוד, בשאלת גילוח זקן כותב הרב עובדיה יוסף: 'ונתלים באילן גדול הרמ"ע מפאנו אב המקובלים שהיה מגלח זקנו מבלי להשאיר אפילו שערה אחת,297 ואמר שאין חו"ל ראויה לכך'.298 אף בכך עולה אפוא מעמד מיוחד לארץ־ישראל. 

			רעיון זה מעלה מאליו מסקנות מעשיות. למשל, בהתאם להלכה המקובלת, בן ארץ־ישראל שיוצא לחו"ל ודעתו לחזור אינו מקיים שם את הלכות 'יום טוב שני של גלויות'. ברם, רש"ז מליאדי הסביר את ההבדל בכך שבחו"ל ההארה היא דרך לבושים ולכן חוגגים יומיים. מכאן שגם תושב ישראלי בשהותו בחו"ל כפוף לסדר המטפיזי הזה, ולכן דעתו בטלה אצל סדרי האצילות, וממילא אף הוא יחוג יומיים.299 ועוד, 'כשנכנסו ישראל לארץ [בימי יהושע] מלו ... וסוד הענין הוא כי לא היו ישראל ראויין ליכנס לארץ עד שימולו כי הערלה מטמאת את הארץ'.300 מעין זה: 'אותם שהם דרים בארץ ויצאה נשמתם שם מיד תמצא מנוח למעגליה ותלך לטבול ולהטהר מיד ... כי בארץ ישראל אין בה סבות אחרות ולא רשות אחר כי אם הוא ית' ולכך ימצא מקום פנוי'.301 ומסקנה נוספת להווה: אם קדושׁה הארץ, יש לטבול סמוך לפני הכניסה אליה כדי להיטהר מאווירה הטמא של חוץ־לארץ,302 ואף בהזדמנויות אחרות נהגו לטבול.303 גם האר"י נדרש בחלומו לעשות 'סיגופים וטבילות אחרים ... ותזכה למעלה יותר [גדולה] כי הסגופים שעשית בארץ טמאה אינם מועילים לארץ ישראל כי אויר של א"י רוחני יותר'.304

			נזכיר כי הגר"א מנמק את סרובו לקבל גילויים ממגידים למרות שמאתיים שנה לפניו רבי יוסף קארו לא היסס, מפני שבזמנו 'היו הדורות כתקנן והיה שרוי על אדמת הקדש' וכו'.305 ובכלל, חלוקות הדעות אם אפשר ללמוד קבלה מחוץ לגבולות ארץ ישראל.306 דומה כי ר"א אזכרי ביטא כל זאת בפשטות: 'ה' יתברך קדוש, תורתו קדושה, לשונו קדוש, עמו קדוש וארצו קדושה — והישראלי הדבק בו איך יעשה עצמו חולין, וכל שכן הדר בא"י דקודש לעילא וקודש לתתא והוא באמצעיתא'.307 

			מכאן גם הביקורת הקשה שהעלה בספר הקנה308 נגד ה'בונים בתים גדולים ויושבים במנוחה בארץ זרים ... כי גלו מעל שלחן אביהם ואמם גרושה מכח פשעם ... ואינם זוכרים שהם מנודים ומרוחקים ובין האומות גולים'. ואילו בצורה חיובית כותב ר' אלעזר אזכרי: 'וצריך כל איש ישראל לחבב את א"י ולבא אליה מאפסי ארץ בתשוקה גדולה כבן אל חיק אמו'.309

			והוא הדין לירושלים. היא המקום שבאמצעותו עולות התפילות שבגלות לשמים.310 בשו"ת פרי הארץ, יז ע"ב, כתב כי מקום שאינו בית כנסת קבוע אין אומרים בו ברכת מעין שבע בליל שבת. אך בירושלים אומרים בכל מקרה, 'כי ירושלם קדושתה גדולה מאד ודינה כבית מלא ספרים'.311 הלכה למעשה הסיק מכאן הרב ע' יוסף, שביתר ערי ארץ ישראל אין אומרים.312

			ומשאלת ההיררכיה במקום נעבור לנושא נוסף. אם כל מצוה מסמלת משהו מסוים, הרי כאשר כמה מצוות מזדמנות יחד מוכרח להיות סדר. עקרונית, כך הוא גם בעולם ההלכה, ונקבעו כללים כגון 'עשה דוחה לא תעשה', 'חשוב חשוב קודם' וכיו"ב, אך בקבלה לעולם המבנה הוא עלייה מן הנמוך אל הגבוה. למשל, טלית לפני תפילין;313 הנחת תפילה של יד ומיושב קודמת לתפילה של ראש ומעומד. 

			גם למיקומם או לארגונם של דברים יש משמעות. למשל, 'אסדר לצפרא' וכו' בסעודת שבת; כריכת הרצועה בתפילה של יד אין לה קבע בהלכה, אך לפי האר"י יש לכרוך שבע פעמים; חזרת מילים בסוף קריאת שמע צריכה להיות 'לא פחות משלשה ולא יותר משלשה';314 תפילות מסוימות יש לקרוא במקצב קבוע, כגון תת־קבוצות של שתי מלים ב'אנא בכח'; חזרה שלוש או שבע315 פעמים על פסוקים מסוימים וכדומה.

			חשיבות נודעת לסדר כאשר הוא משקף — ואפשר להציגו כך — את סדר הספירות. למשל, סדר האושפיזין, שנזכר לעיל; וכמו כן, ההוראה התלמודית (ברכות יג ע"ב) להמליך את הקב"ה בשש רוחות בעת אמירת הפסוק שמע ישראל נתפרשה אצל חכמי הסוד (וכבר אצל ר' יהודה הברצלוני במאה הי"ב) במובן של נענוע 'על זה הסדר'.316 כמו כן, בספרות הרבנית מצויות עמדות שונות באשר לשאלה של סדר הקרואים לעלייה לתורה. אולם בספרות הקבלה, ברובה הגדול, הסדר הוא ברור, והעלייה החשובה ביותר היא השישית. וכך בזוהר: 'מאן איקרי צדיק מכלהו, שתיתאה דסליק מאינון שבעה'.317 הספירה השישית היא יסוד, והצדיק הוא אחד מסמליה, ולכן הוא המשובח. על פי זה קראו לעלייה זו במרוקו: עליית רבי שמעון (בר יוחאי, שהוא הסמל למידת צדיק). במקורות לוריאניים ניסחו זאת בחריפות: 'גם לא היה [האר"י] עולה בתורה בשבת אלא לששי'.318

			אך יש שמתעוררות סיטואציות פרובלמטיות. ניקח את דוגמת השיער. כבר בספרות המדרשית קוראים אנו: 'ר' יוסי אומר, מגלח מע"ש לערב שבת, שכן מצינו בבני טבריה ובני צפורי מגלחין מערב שבת לערב שבת'.319 מובן שהמקובלים לפי דרכם אימצו זאת כחובה, ואף חכמים שנטו אחר הקבלה320 נהגו לגלח את שער ראשם בכל ערב שבת, כי הקליפות נאחזות בשער, והרי זה אותו עקרון שביסוד החובה לנטול צפרניים בערב שבת. 'כי שערות הראש הם מורין על הדינין, ובע"ש מורא לו יעלה על ראשו לסלק הדינים שבו קודם שבת כדי שלא יהא כח לחיצונים ומקום לינק מהשערות שבראשו בשבת. והמתרשלים בע"ש בלא אונס ניכר גורמים רעה לעצמם לתת כח זרים לשלוט עליהם'.321 לפיכך, דברים קשים הטיח בעל חמדת ימים322 ב'מתרשלים מלהגלח בע"ש ובאים לקראת כלה נאה וחסודה פני שבת לקבלה כשהם מנוולים'. לכאורה, "הגיון ברזל". ברם, אין הענין פשוט. הרי באדרא רבא נועד תפקיד חשוב לשער, ובמיוחד לתיקוני הדיקנא, במסגרת הורדת השפע.323 ובכלל, דיוקנו של אדם הוא השתקפות של הממד האלוהי. לכן, 'על דרך האמת בסתרי תורה איסור גמור הוא לגלח הזקן בשום אופן וכמ"ש האר"י ז"ל'.324 שמא תאמר שיש להבדיל בין שערות הראש לזקן, אבל גם באשר לשער הראש כותב הרקנטי, פר' קדושים, סד ע"ד (אמנם בשם ר' אלעזר [מוורמייזא] בספר הנפש): 'שערות הראש יונקים מן המוח כמו מלאכים מן הכבוד'. יתר על כן, בקבלת האר"י נאמר: 'הדינין הם צורך גבוה והם מכלל קיום העול[ם] והעולם צריך להם. ולכן אין ראוי להעביר כולם'325 (ולפיכך גם אין מחייבים אשה לגלח שערות ראשה, כי היא היא הנציגה של מלכות, בחינת הדין). כלומר, ביסוד הבריאה קיים שיתוף חיוני של מידות החסד והדין, ולכן יש צורך בקיום השערות, הגם שהן "מוֹתרות". שוב, תמצא מגמה הרואה שלילה גמורה בשער. לכך נתכוון, למשל, ר' אלימלך מליזנסק בדבריו: 'צריך האדם ליזהר שלא לגדל השער כי הסטרא אחרא יש להם אחיזה בשערות. והאדם צריך שלא ליתן שום אחיזה להסטרא אחרא'. עד כדי כך נודעת חשיבות לדבר שמיד בסמוך הוא קובע ש'גילוח הוא תנאי לעבודתו'.326 כלומר, אין מצב ביניים. שער הוא כח הקליפה, ואת הקליפה יש להכחיד כדי לאפשר מציאות של עבודת ה'. בכל זאת נראה ש"התפשרו" על שער לא ארוך. 

			 

			ו) מאפיין נוסף הוא זה הנקרא בשם סמבוליזם.327 

			לכאורה, מעשים סמליים נזכרים במקרא, אך שם הם תמיד 'אַד הוק'. בתלמוד יש ויכוח אם 'סימנא מילתא', אם יש לחפש משמעות מן הסימנים. ויש מי שיוסיף את כוחה של עין הרע (וכך דעת רב, סביב שנת 200, שתשעים אחוז מתים מעין הרע). ואילו בקבלה — כל ישות משדרת סמליות. כל העולם אינו אלא כמערכת של גלדי בצלים שהחיצון ביותר מקיים זיקה לפנימי ביותר, ומכאן הסמליות.328 למשל, הגברת צד ימין על צד שמאל בהזדמנויות מרובות משדרת סמל לדרישה להרבות טוב ולמעט או אפילו להכניע את הרע; 'ויש לאדם לישא עיניו למע[לה] כשאומר קדוש'.329 

			זיקה זו של 'גלדי הבצלים' אף עשויה לקשור יחדיו את הממשי והדמיוני כביכול. ובהקשר לכך ידוע השימוש הנפוץ בספר הזוהר במילים 'ממש' או 'ודאי', הבאות להעניק לגיטימציה למימוש הקישור, שבדרך כלל אינו ניכר ממבט ראשון. 

			התפיסה הסמבולית איפשרה, למשל, לראות בסביבה הקרובה של הצדיק החסידי בגולה פיסת קרקע של ארץ ישראל.330 לפי ר' נחמן מברסלב, אפילו קבר הצדיק הוא בבחינת ארץ ישראל.331 סמליות זו הופכת ממשית (אם כי בדרך השלילה) מן הרגע שמסיקים כי אין הכרח בעלייה פיזית לארץ ישראל.332 אדגים זאת בדברי אידל: 'אין זה מן הנמנע שהחסיד יעבור חוויה מיסטית נעלה זו מבלי לעלות בפועל לארץ הקודש, כדברי המגיד הגדול, ר' דב בר ממזריטש: "דהנה היום בזמן הגלות הוא בקל להשיג רוח הקודש יותר מבזמן הבית ... כך היום בגלות כשהאדם מחשב בדביקות הש"י ב"ה אזי מיד שורה עמו ושוכן אצלו". ארץ ישראל והמקדש אינם בבחינת תנאי מוקדם להשגת השלמות האנושית העליונה: השלמות היא הישג שאינו קשור לחלל או לזמן'.333 ובאמת אפשר לומר כי בטלה חשיבות המעשה המקורי כשלעצמו כאשר הפך טעון סמליות.334 

			ובדומה לכך, ר' משה חיים אפרים מסידלקוב כותב: 'ויברך דוד את ה' לעיני כל הקהל, ושמעתי מאא"ז זי"ע זללה"ה [=סבו, הבעש"ט] שהראה דוד בחוש [=בצורה מוחשית] לעיני כל הקהל שמכה"כ [=שמלא כל הארץ כבודו] ולית אתר פנוי מיניה'.335 כמו כן כותב ר' אלעזר אזכרי, כי היות שצריך לטבול במים כדי להטהר, ולדברי חז"ל 'אין מים אלא תורה', הרי ע"י יגיעה בתורה גם כן יטהר.336 הסמל הופך אפוא ממשות באופן לא־ייאמן.337 כיוצא בכך, אדם העומד להתפלל יעביר ידו על מצחו (ויאמר פסוק/ים מסוימ/ים) כדי להסיר מחשבות זרות. ולא במקרה הדגיש ר' דוד בן זמרא: 'השני מלאכים המלוין את האדם ... לא תאמין לדברי האומרים שהם יצה"ר ויצ"ט, אלא מלאכים ממש'.338 דוגמה אחרת קשורה בנפילת אפיים. 'וכשהאדם הולך בקומה זקופה אזי הוא דוגמה אל האדם העליון. וכשנופל על פניו כאלו נותן עצמו לאויבו כי הנפילה מורה מות ... ודבר גדול הוא נפילת אפים כי כשהאדם נופל על פניו מסתיר פניו ועיניו מלראות בדבריו הגשמיים ופותח את עיני הנפש והנשמה ומביטי[ם] אל השכינה ומדברים בסוד המחשבה'.339 מעשה פיזי של הסתר עיני הגוף פותח מיניה וביה את 'עיני הנפש והנשמה'. נפילת אפיים נתפסת אפוא כהתנתקות טוטלית מן העולם הגשמי ופתיחות מלאה 'אל השכינה'. ומנקודת מבט אחרת: בסכמו את נושא נפילת אפיים בקבלת האר"י כותב תשבי: 'הממשות שבחויה זו מובלטת כאן בבהירות יתירה. אין כאן כוונה שבלב בלבד אלא ירידה ממש. מידת הממשות שבירידה זו גדולה כ"כ בשביל המקובל שהוא חש אפילו סכנה שנשמתו תכשל בפעולתה ותשאר שבויה בתוך הקליפות'.340 

			כיוצא בכך כתב רח"ו: 'שמעתי כי הרוצה לראות הנשמות העולות מקבריהם לשמים בע"ש [=בערב שבת] יעמוד בקבלת שבת נכח מקום הקברות ויאמר פסוק מי אלה כעב תעופינה וכו' עם השמות שלו'.341 ובדומה לכך במסגרת הטבילה: 'וישוח למערב, ויאמר פעם א' אני טובל לפשוט מלבושי חול. ואם הוא מִזַכֵּי הראוּת יראה כעין עשן מעלה פרצופים קטנים רבים מצפרני ידיו'.342 והאר"י יכול להזהיר את תלמידיו בשבת שאם יקבלו עליהם שלא לדבר בבית הכנסת 'כי אני אתפלל עמכם היום לפני התיבה ואקרא לס"ת [=לספר תורה] השבעה רועים'.343 אלה מופיעים כביכול באופן פיזי. וכך הוא גם, לפי הזוהר, מנהג הזמנת האושפיזין — הלוא הם שבעת הרועים המסמלים את שבע הספירות — לסוכתו של אדם, שהיא סמל לשכינה.

			וקרוב לכך הוא נושא הגלגול. מעבר הנפש מגוף לגוף או לעצמים כלשהם מורגש פיזית על ידי מקובלים מסוימים. מסופר על האר"י שכאשר הלך בדרך ונזקק לשתות ממי מעיין, תחילה 'בכח כוונתו היה מגרש ודוחה משם אותו הרוח או הנפש המגולגלת שם'.344 כך הוא גם במצב של גירוש ה'דיבוק' השלילי, היינו רוח רעה שחכמים מסוימים יש בכוחם לשאת ולתת עמה.345 ובכלל, רח"ו ציין כסגולתו המיוחדת של האר"י 'כי הוא היה רואה ומסתכל בנשמות הצדיקים, בכל מקום ובכל זמן, ומכ"ש [=ומכל שכן] בהיותו על קבריהם'.346 לעיל ולהלן נזכרת גם ברכת האילנות ושאלות הלכתיות הכרוכות בכך בשבת.

			באווירה זו ייתכן לדבר גם על ספר המופקע מד' אמותיו של המחבר והופך להיות חי הנושא את עצמו. כביכול האותיות או המילים שבקרבו מקבלות משמעות מיוחדת, ואפילו תפקיד משיחי. למשל, זוהר,347 ליקוטי מוהר"ן348 ועוד. אף הפצת מעינות החסידות עשויה להניע את רגלי המשיח לקראת הגאולה, כפי שהובטח לבעש"ט בעליית הנשמה המפורסמת בראש השנה תק"ז.

			האופי הקבלי מיוחד גם בכך שהפעולה הסמלית אינה נשארת בִתחום הפועֵל אלא מפעילה עולמות עליונים במקביל. הנחת יסוד, ושורשה בזוהר, היא היות האדם מקשר בין כל העולמות. לכן כל מעשה או מחדל שלו הוא משמעותי ביותר. אכן, ר' מנחם רקנטי ניסח כלל חשוב המבטא את המשמעות התאורגית: 'יש לו לאדם להתבונן במצות התורה כמה עולמות מקים [האם יש לקרוא: מֵקים או מְקַיים?] בעשייתן וכמה עולמות מחריב בביטולן'.349 

			כלל זה נתפרט במקורות רבים. למשל, הרקנטי כתב עוד: 'ולאחר שנתקדשו350 הידים צריך לזקוף אותם למעלה לרמוז לעליונים להריק ברכות למטה כדיוקן זה של אצבעות'.351 בדומה לכך כתב רבינו בחיי: 'נטילת ידים ... שצריך שיגביה ידיו למעלה ... שיתכוין בהם להתקדש בהם מן העשר [ספירות] כמי שמגביה ידיו למעלה ומתכוין לפתוח מן המקור העליון וממשיך ומוריד שפע למטה'.352 ובמיוחד נאמר רעיון זה בהקשר לברכות. כגון: 'ונתחייב המברך להניע ראשו כדי להורות המשכת הברכה ממעלה למטה, וראשו מעוטה למען הראות קדושת המקום מציאות תפלתו וטהרת מקום מקור הברכות'.353 המכַוון צריך להניע את ראשו להורות על המשכת הברכה מלמעלה למטה.354 וכן כאשר ש"ץ כורע בברכו הרי זה כדי להוריד שפע מלמעלה. כך, למשל, במאה הי"ד: 'כל הברכות היורדות מלמעלה בהקיף צריך להכניע ראשו ולשוח מעט שע"י שיחה והכנעת ראשו ששוחה הוא המשכה וירידת הברכה. וכל ברכה שרומזת בעטרה המתברכת מלמעלה צריך להזקיף הראש ושלא לשוח'.355 ובפרט בקדיש וברכו: 'והחזן ברצותו להתחיל קדיש יכוין בשם של ד' אותיות באותיותיו ובנקודו ויכניע את ראשו להמשיך הברכה מלמעלה';356 וכן בכריעה בעלינו לשבח.357 הציבור כורע כדרך מקבלי ברכות שמכופפים ראשיהם לקבל הברכה.358 ובספר מוסר359 מצטט מספר חסידים שבבוקר "ינשק המזוזה באצבע שקורין אמה. וקודם שילך לבה"כ יאמר בכל דרכיך דעהו והוא יישר אורחותיך ... ובכל פעם שיאמר זה יטה ראשו נגד מזרח דרום מערב צפון מעלה מטה".

			מעין זה, פרישת ידיים לכיוון מעלה.360 אף זאת, פתיחת ידיים באמירות מסוימות — בעיקר במילים 'פותח את ידך' בתפילות שחרית ומנחה ולפני ברכת המזון — לא רק מדגימה בקשה לפתוח שערי שמים לתפילת האדם, כפי שתמצא גם בעולם המוסלמי, אלא כביכול משמשת גם מורת דרך להזרמה לכיוון הארצי. 

			כיוצא בכך, יש נוהגים להניח יד ימנית על הפת ולנשק אותה עם סיום ברכת המזון. מנהג זה בוודאי יונק מן התחושה שדבר שנתברך — חלה עליו קדושה.361 לפיכך, הנשיקה אינה מסמלת הערצה בלבד הקשורה במעשה מקודש, אלא מבטאת מעשה סמלי של יניקה מאותו מקור מבורך בפי האדם.362 

			איש הלכה יכול לטעון, וכנראה בהגיון פשוט: 'הלא טוב להתפלל סתם לשם יתברך בכוונה והוא ידע באיזה דרך ישלים המבוקש'.363 עם זאת, המקובל, כביכול, מתווה את הדרך. לפיכך חשוב לו מאוד, למשל, ש'יכוין את רגליו זו בצד זו כי הרגלים רומזים לנצח והוד ... כדי שיהא החבור אחד' למעלה.364 עצם הרעיון של השוואת הרגליים מצוי במקורות קדומים, והוא נובע מרעיון החיקוי,365 ואילו בקבלה הוא אקטיבי ויוצר.366 כיוצא בכך, 'מי שעומד בקדושה צריך לרקוד שלושה רקידות. אחד לבינה ואחד לחכמה ואחד לכ"ע ועי' העי' [=לכתר עליון ועילת העילות] כדי שימשוך השפע משם עד עט[רת] ישראל'.367 וכך נמצא בשושן סודות, סוד כונת ברכו, הכותב: 'כשאומר "ברכו" ישוח ראשו, והטעם כי הוא רוצה להמשיך השפע למדת "את" והיא המלכות'. כאן מודגשת ההתרחשות הספציפית בעולם האצילות. ומעין זה: 'וכוונת האכילה [בסעודה שלישית] להיות מחשבתו על כל לוגמא ולוגמא לקרב המדות ולחבר את האהל'.368 וכן: 'יכוון באכילתו שהוא אוכל מהשלחן העליון אשר לפני ה' ומזונו נשפע לו מהימין ... ועסק התורה והמצות אין מחשבתו לעולם אלא ליחד למעלה. נמצא שאדם כזה אע"פ שהוא בעוה"ז, מחשבתו אינה בעוה"ז אלא בעוה"ב'.369 המחשבה מתלכדת בו־זמנית עם המעשה ומטעינה אותו כיוון תאורגי. בכך הגענו גם לחוויה מיסטית.

			תיאור לוריאני מפורט ביותר של כל המתרחש סביב נטילת ידיים (הגבהה וכו') תמצא בעולת תמיד, יד ע"ב — טו ע"א. וכאן אסתפק במובאה קצרה ממקור תימני: 'ואחר שיטול יגביה עשר אצבעותיו למעלה לרמוז כי כשנתקדשו ידיו חזרו להיות דוגמה לעליונים, ויגביה יד ימין להגביר החסד על הפחד (היכל הקדש) והיינו בשעת הברכה (אור הישר)'.370 במעשה ידיו מתרחשת מטמורפוזה בעליונים. כנגד זה, 'וצריך להשפיל ידיו במים אחרונים, כדאיתא בפרק קמא דסוטה [ד ע"ב], לרמוז לדברים ההם שהם למטה מהכל'.371 ולעניין זה יש לשים לב להבחנה מעניינת בין נטילת ידיים של שחר, שנועדה לסלק רוח רעה ששרתה בחשכת הליל, מועד שליטת הסט"א וכוחותיו, לבין נטילה לפני סעודה, שנועדה למשוך קדושה. ובהתאם לכך שונות ההשלכות: 'בסולת בלולה סימן ד' ... בס"ק ה' [כתב] בשם מקור חיים כי להעביר רוח רעה, איזו מים שיהיו מספיקים, כי ברית כרותה למים לטהר המים [כצ"ל: האדם] מטומאתו. אבל נט"י דאכילה הוא כדי להמשיך מים מהקדושה העליונה על הידים כאשר רוחץ אותם לאכול לחם, ולכך צריך מים כשרים'.372

			בכמה מקומות מצינו מעין דבריו החריפים של ר' יוסף חיים מבגדד, ובהם ניכר גם הסגנון הלוריאני: 'כריעה שאנחנו עושים בהרכנת הראש וקצת מן הגוף אנחנו מורידין אוה"מ [=אור המקיף] דרך ירידה בכל העולמות עד העשיה כולה'.373 כלומר, לפנינו מעשה סמלי להנכחת המתרחש ברובד המטפיזי, ובד בבד מתבטא פן נוסף: אופי תאורגי. 'מה שנוהגין לפתוח ידיהם בפסוק פותח את ידך — מנהג טוב, כי הגם שאנחנו מבקשים על פתיחת יד העליונה, עכ"ז [=עם כל זאת] לחזק הדבר אנו עושים פועל דמיוני [כלומר, מעשה סמלי] בפתיחת ידינו. גם יש עוד טעם ... לעשות הכנה בזה לשרשינו ומזלינו למעלה לקבל השפע'.374 נראה כי אותו רעיון עומד גם ביסוד הוראתו של ר' יחיא צאלח, מגדולי חכמי תימן: 'ויטול ידיו ... ויגביהם למעלה כדי להמשיך שפע וברכה מהמקור העליון לכנסת ישראל'.375 כיוצא בכך, 'כשאדם מתייחד עם אשתו בטהרה ובקדושה ובצניעות רומז לייחוד עליון וגורם ברכה ושפע מן הברית העליון [=ספירת יסוד] לשכינה ועושה שלום מלמעלה ולמטה'.376 כמו כן, רבינו בחיי מפרש שהכהן שהוא מדת החסד נצטווה 'תמשיכו הברכה ממדת החסד שהיא מדתו של כהן אל העשירית [=אל ספירת מלכות שהיא רמוזה במילה 'כה' שבפסוק (במדבר ו כג)], ועם זה היה העולם מתברך בנשיאות כפיו של כהן ובכונת לבו'.377 כלומר, יחסי גומלין סגורים. 

			לשם הבהרה בחרתי להביא שני קטעים שנראים מאוד דומים למהלך שתיארנוהו, אך הכל מכוון לתודעת המתפלל ומעשהו ואינו נוגע בהתרחשות מקבילה בעליונים, שבכך עולה ייחודה של הקבלה. הקטע הראשון מקורו בספר מוסר378 המביא מספר חסידים, שבבוקר 'ינשק המזוזה באצבע שקורין אמה. וקודם שילך לבה"כ [=לבית הכנסת] יאמר בכל דרכיך דעהו והוא יישר אורחותיך ... ובכל פעם שיאמר זה יטה ראשו נגד מזרח דרום מערב צפון מעלה מטה'. נשיקת המזוזה והטיית הראש לכל הכיוונים מבטיחות בפשטות שלא יאונה לאדם כל רע בשום מקום. ואין דבר מעבר לכך. 

			הקטע השני הוא מדברי מהר"ל: 'לפיכך קודם שמזכיר השם שאז הוא קרוב אל השם יש לו לכרוע לפניו ולמסור נפשו אל השם יתברך כי אין נמצא עם השם יתברך שום מציאות והכל אפס זולתו יתברך כי זה ענין הכריעה שהוא כורע לפניו שמוסר נפשו אליו ומבטל מציאותו אליו. וכשמזכיר השם עצמו יש לו לזקוף כי מצד השם יתברך קיום כל הנמצאים והוא יתברך זוקף כפופים, ובכריעה זאת שהוא לפני הזכרת השם ובזקיפה שהוא זוקף כאשר מזכיר השם בו נרמז כי כל הנמצאים הם נמצאים מאתו וממנו קיום שלהם ואצל השם יתברך הם אפס. ולפיכך כאשר בא אל הזכרת שמו יתברך כורע ומוסר נפשו אל השם יתברך כי מציאותו של אדם אינו נחשב אצל השם יתברך, וזוקף כאשר מזכיר שמו מפני כי מן השם יתברך הכל והוא מעמיד וזוקף הכל לכך יש לו לזקוף כאשר מזכיר השם'.379 הכריעה מסמלת אפוא כניעה ומסירות נפש של המתפלל כאילו הוא מתאיין לנוכח הקב"ה. במתכוון הארכתי במובאה כדי להראות שכל זווית הראייה היא אנתרופוצנטרית, בניגוד לזו הקבלית הכורכת גם את האספקט התאוצנטרי.

			מן האמור עולה כי במערך הקוסמי טמון יסוד התאורגיה, שהוא מאבני הפינה של המחשבה הקבלית.380 המנגנון הקוסמי אינו פועל מאליו, כביכול, וחיונית עזרת האדם. הבה אדגים זאת בנושא הלכתי מובהק. המשנה (ברכות פרק ג משנה ג) פוטרת נשים מחובת קריאת שמע, אולם בפועל נהגו לברך. אך כאשר הופיע הנושא הקבלי של רמ"ח תיבות בפרשת שמע כנגד רמ"ח אברי האדם התעוררה שאלה: הרי לפי התלמוד יש לאשה רנ"ב אברים, ואם כן הכיצד תשלים את ההקבלה? ברם, ר' חיים אלעזר שפירא פתר זאת בנקל: היות שכל הנושא הוא זוהרי, ומטרת קריאת שמע היא 'שעל ידם ישלמו כל הרמ"ח אברים דזעיר אנפין ... ומעתה שפיר נכון דגם אשה ... צריכה לומר אל מלך נאמן או לכפול ה' א' אמת'.381 משמע, הצד ההלכתי אינו אלא גורם מזַמן, ואילו המצוה עצמה נועדה לתכלית תאורגית, ובכך איש ואשה שותפים בשווה.

			וכך כתב מ' אידל: 'המקובל התיאורגי צריך היה להתרכז הן בקיום מדוקדק של המצוות והן במשמעותן התיאורגית, ולפי כמה השקפות — היה עליו אף לכוון את האנרגיה שלו, שנצברה בפעילות הדתית שעשה, אל התחום העליון. בניגוד למיסטיקאי האקסטטי, הִפְעיל המקובל התיאורגי באופן מלא הן את ההיבטים הרוחניים והן את החלקים הגופניים של האישיות, ומשום כך פעילותו מקיפה יותר ... ראיית הפעילות האנושית כהכרחית, אפשרית ופורייה העניקה למיסטיקה היהודית משמעויות אקטיביסטיות ... המגמה העיקרית הייתה לקדש את הפעילות, הן הנומית והן הא־נומית'.382 

			כך כתב, למשל, מקובל במאה הט"ו: 'ובהיות[ה] מושפעת אז תשפיע עליו, על דרך האד העולה מן הארץ לחלק עליון מן האויר אשר שם מתהפך לענן, ועם אותו ההתלבשות חוזר השפע על הארץ ... וזהו יסוד גדול לתפלו' ולכל המצות כי עכ"פ צריך שאד יעלה מן הארץ והוא ההתעוררות'.383 בדברים אלה משתקפת תפיסה תאורגית חזקה, המדברת בו־זמנית על השפעה על העליונים שמאליה חוזרת ומשפיעה לתחתונים. 

			כדוגמה נוספת אציין את התיאור המפורט בחיבורים שונים לגבי מה שמתרחש בעקבות ברכת כהנים דרך הספירות העליונות ונמשך לתחתונים, לכל העולמות. 'בשעתא דכהנא דלתתא קם ופריס ידוי כל כתרין קדישין דלעילא מתערין ומתתקנין לאתברכא ונהרין מעומקא דבירא דאתמשך להו מההוא עומקא דנפק תדיר ולא פסיק ברכאן דנבען מבועין לכלהו עלמין ומתברכין ומתשקיין מכלהו'.384 מעשה דתי יוצר אפוא שרשרת שלמה שמתחילה מן העולם התחתון עולה לעליונים ומשם חוזרת ומשפעת לתחתונים, ולא על העושה בלבד. פעולת המצוה בעליונים אף נקראת תיקון המצוה בשורשה.385

			מגמה זו בולטת במיוחד בקבלת האר"י, שבה היעד העיקרי של הפעילות התאורגית מקיף מאוד. הרי לאחר שבירת הכלים נפוצו ניצוצות לכל עבר, וחובת האדם היא לברור הניצוצות מן הקליפות ולהביא את העולם לידי תיקון. וכך פוסק רח"ו בקצרה: 'כל תכלית בריאת האדם ועסקו בתורה אינו אלא כדי לתקן ולהשלים אילן ואדם העליון'.386 אפילו הדבר הבסיסי והחיוני ביותר לגוף האדם — אכילה — נתפס כצורך של תיקון עליון: 'עיקר אכילת האדם הוא לצורך הבירור כי כשאוכל מתדבק בנשמתו הניצוץ של הקדושה, והפיסולת [נטולת החיות] דוחֶה אותה לחוץ'.387 יעד זה השפיע רבות על הריטואל, זה המסורתי וזה המתחדש, ואך נזכיר על קצה המזלג את מערכת ה'תיקונים' המסועפת שנתחדשה.

			בעוד בספרות הרבנית והפילוסופית נועדו המצוות להדריך, לתקן ולהשלים את האדם, בספרות הקבלית הן נועדו גם 'לצורך גבוה', כביכול לתקן עולמות שלמעלה. וכדברי י' תשבי: 'תפקידו העיקרי של האדם בקיום המצוות הוא היעוד התיאורגי לקיים את פעולתם התקינה וההרמונית של הכוחות האלהיים. בכל עניין ועניין חוזר ונשנה בזוהר, שהתעוררותו של האדם במעשה או בדיבור של קדושה למטה דרושה להתעוררות בספירות למעלה. אביא שני לשונות לדוגמה: "במעשים שלמטה ניעורים מעשים למעלה, והמעשה שלמטה צריך להיראות כדוגמת המעשה שלמעלה";388 "במעשה שלמטה ניעור המעשה שלמעלה, אם אדם עושה מעשה למטה כיאות כך ניעור כוח כיאות למעלה".389 לפעמים מתוארת הפעולה התיאורגית כמתן מזון ושפע לשכינה מלמטה, כגון בציור הנר והפתילה והשמן390 ... אך העיקר הוא הזרמת השפע מלמעלה למטה בעולם האצילות'.391 

			בצדק הראה אידל, וחוקרים לפניו במידה פחות נחרצת, שקיימים כמה מקורות במדרש 'שאפשר לראות את השימוש הנרחב, שעשו המקובלים בתיאורגיית ההגברה, כהמשכן של מסורות רבניות אותנטיות, שאותן הכירו היטב חסידי אשכנז, שהייתה להם קרבה הדוקה לראשוני המקובלים. תפיסת הפולחן כביצוע פרטי רצון האל וכמכוון לפעולה תיאורגית הוא לפיכך אורגני להגות היהודית'.392 ועם זאת מצא אידל לנכון לסייג את התמונה ולהצביע על העמדה המתונה של ספר הבהיר, שהוא 'מייצג טיפוס מתון למדי של תיאורגיה', אפילו 'נועז פחות מאשר עשו מקורותיו' המדרשיים.393 אידל מדבר שם על הקבלה של ימי הביניים שפיתחה למעשה את התפיסה הרבנית. 'תאוסופיה מפורטת נעשתה הרבה יותר מרכזית למקובלים בהשוואה לקודמיהם',394 אך העמדה הקבלית לא צצה בן־לילה. 

			דברים חשובים בדבר האופי התאורגי של קיום המצוות תמצא רבות בספרות הקבלה. ונצטט, למשל, מדברי מקובל בן המאה הי"ג, מבעלי השיטה המגובשת (כהגדרתו של יוסף דן): 'כח יש ביד התחתונים לבנות כמה עניינים למעלה או להרוס ולהשחית ... והמבין זה הסוד יבין כמה כחו של אדם לבנות ולהרוס. מעתה בא וראה כמה הוא כחן של צדיקים המחזיקים בתורה ובמצות שיש להם כח לחבר כל הספירות ולהטיל שלום בעליונים ובתחתונים'.395 מקובל אחר יעמיד זאת על העקרון של בריאת האדם בצלם אלהים, שזוקק ביניהם התרחשות מתמדת. לאמור, 'אדם עושה רשם למעלה בכל פסיעותיו שפוסע למטה, בין לטוב בין למוטב, וזה מצד שנברא מהעליונים בצלם אלקים וזה הצלם קושרו עם אלקיו, כמו השרשרת של ברזל התלויה מלמעלה למטה, כי כשתניע החוליא השפלה [=התחתונה] שבה — תונע גם העליונה על כלן. וגם המצות הם מהעשר ספירות, ובהיות האדם מקיים המצוה למטה כביכול משפיע כח למעלה בצורה העליונה ... ואז יתברכו עליונים בסבת תחתונים'.396 

			מטפורה שגורה היא 'אבר מחזיק אבר'.397 לאמור, כל המצוות הן דגם של תרי"ג 'אברים' המצויים בעולם העליון. לכן: 'כמו שמכוין למטה כך נעשה למעלה'.398 והוסיפו המקובלים להשתמש בדימויים שונים לאשש הנחה זו, כגון דימוי המראה,399 הצל400 ועוד. לא ייפלא שציינו זאת כ'אחד מהעיקרים שיש לאדם להאמין הוא כי כל מעשיו עושים רושם למעלה, הן טוב הן רע'.401 או: 'בקבלה הקדושה אשר כלה בנויה על הקטב הזה'.402 ובניסוח חריף: 'העליונים צריכים לתחתונים ... שכינה בתחתונים צורך גבוה'.403 יתר על כן, ר' יהודה חייט ראה בזאת כלל שאין לצדו דרך אחרת. כדבריו: 'זה הכלל, הדברים התחתונים מעוררים הכחות העליונים, ובאופן אחר לא יתעוררו'.404 

			וכבר ספר הבהיר, בדברו על חובת נשיאת כפיים בעת התפילה, מעלה בכך את הפעילות התאורגית, אמנם בצירוף פעילות מדיטטיבית ואף מאגית. כך בעיקר בדברו על משה: 'וכשהיה משה מרים ידיו ומתכוין במעט כונת הלב באותה מדה [=ספירה] שנקראת ישראל ובתוכה תורת אמת ... וכשיש בישראל משכילים ויודעים את סוד השם הנכבד ונושאים כפיהם מיד נענים'.405

			תפיסה זו היתה נפוצה. וכן, 'בדומה למקובלים מאוחרים יותר, רואה מחבר אשכנזי זה [ר' אלעזר מוורמס] את העבודה הדתית כיוצרת ישויות המגיעות אל העולם העליון ומעשירות את הפלרומה העליונה. תפיסה תיאורגית זו של התפילה מייצגת תקדים חשוב ביותר בקבלה התיאורגית, ומספקת שוב עדות לכך, שמקובלי פרובנס וספרד לא חידשו חידושים יש מאין על־ידי התיאורגיה שלהם, אלא פיתחו תפיסה קיימת זה כבר'.406 

			אמנם אפשר שנדבר על גבולות הכח. למשל, קיים ויכוח בספרות ההלכה אם יש לברך על הנחת תפילה של ראש, והוא קיבל אצל רי"ל פוחוביצר משמעות עקרונית קבלית, היינו, אם יש כח ביד אדם 'לעשות אור מקיף גם בעולם האצילות' או שזה נעשה ממילא ואינו בידינו.407 אך אין ספק בקיומו העקרוני של הכח התאורגי.

			תפיסה תאורגית זו חשובה ביותר למקובלים, ולא בכדי נפוצה מאוד תפילה שנתחברה לאומרה לפני אמירת תפילה או עשיית מצוה כלשהי, והיא נרשמה בשערי ציון, פראג תכ"ב, שער ג: [כותרת:] 'תפלה לומר קודם כל מצות עשה על פי קבלה. [פתיחה:] לשם יחוד קב"ה ושכינתיה בדחילו ורחימו ליחד שם י"ה בו"ה ביחודא שלים בשם כל ישראל הריני עושה מצוה זו לתקן את שרשה במקום עליון בשיעור קומה בכל פרטיה ותיקוניה ודקדוקיה לעשות את כוונות יוצרי שציוני לעשות מצוה זו לתת נחת רוח ... ולהקים השכינה השוכבת מרגלותיו להקים סוכת דוד ולהחזיר עטרה ליושנה ולגרום שפע וברכה רבה בכל העולמות ולתקן כל הנצוצות שנפלו ... ולתקן כל תרי"ג מצות הכלולים במצוה זאת ולגרום זווג בארבע אותיות שם הקדוש ולזכך נפשי רוחי ונשמתי ... ואל יעכב שום חטא ועון והרהור רע את המצוה'. לפנינו נוסח מורחב באורח ניכר, וכולל מוטיבים רבים, שלא יכולנו לדון בהם לפי שעה, ומכל מקום אפשר ליישם זאת לכל מצוה בפני עצמה. ניתן למצוא גם נוסחאות אחרות אך העקרון זהה. 

			לפנינו מצב פרדוקסלי. מצד אחד, היעדים והמטרות המוצבים בפני עושה המצוה ממש גרנדיוזיים, ומצד שני, בריכוזם בלשון תפילה מתאפשרת 'הכוונה הטובה' שתתבצע בידי כל אדם. ובעצם לכך חותרים מקובלים רבים אחרי תקופת האר"י.

			מאוחר יותר, בתנועת החסידות, השתמשו רבות בביטוי 'לעשות נחת רוח לה' יתברך', ובכך התכוונו לא רק למשמעות הפשוטה ביותר של יחס בין נתין למלך, אלא גם במשמעות תאורגית, דהיינו כל מעשה יש לו יעד למעלה ואדם חייב בפשטות (לפחות) 'לעשות'.

			אופייניים לכך הם הסיפורים על הבעש"ט שבאישיותו ובמעשיו גרם לתיקון זולתו. אחד מהם מייחס זאת גם בהשפעה על בעלי חיים: שעה שקיבל שבת בשדה 'והיו שם צאן רועים על פני השדה והגביהו בשעת מעשה שני רגליהם הראשונים למעלה ועמדו רק על שני רגלים האחרונים כעמידת איש. ואומרים בשם צדיקים ... שקידש את כל העולם והעלה בשעת מעשה את כל העולם למקורו הראשון'.408

			וחשוב מאוד לציין שגם אשה חייבת לנהוג כן.409 בצדק ציין יוסף שני בהערה שמעבר לשער ספרו: 'אעפ"י שתקונים אלו נכתבו בלשון זכר אשה תעשה אותם לתיקון נשמתה'.410 הנהגות וכוונות מתבצעות על ידי אשה כי היא חלק בלתי נפרד מן העולם. למשל, אשה גם היא קוראת קריאת שמע על המיטה 'שלא יטמאו אותה';411 נשים השתתפו בצום בערב ראש חודש, לפי עדויותיהם של ר' אברהם גלאנטי ור' אברהם הלוי.412 אם כי יש מקרים שקצת מקובלים פטרו אותן מסיבות קבליות. למשל, סוגית אמירת תיקון חצות.413 אולם חשובה היא קביעתו של ר' יוסף חיים: 'כאשר תסדר האשה הפת על השולחן תזהר להניח מפה תחתונה ומפה עליונה. ויש בזה כמה טעמים ע"פ הפשט. ואחר שתניח מפה העליונה תניח שתי ידיה על השלחן ותאמר פסוק "וידבר אלי זה השלחן אשר לפני ה'", וע"י דיבור זה תשרה הקדושה על השלחן'.414 חידושו של ר' יוסף חיים, בהטלת משקל תאורגי למעשה האשה, בולט כאשר משווים את הנוסח בתפילותיו בחיבורו לשון חכמים לנוסח התפילות שנמצא בספרי נשים — סוגה שפרחה במאות הט"ז-הי"ח — שגם בהם רשומות, למשל, תפילות לפני הטבילה ולאחריה, או לפני הדלקת נרות שבת ולאחריה. למעשה, גם הפעילות הקשורה בהדלקת נרות שבת לבשה אופי מיסטי תאורגי.415 

			אמנם בספר הקנה טען בחריפות שאשה המקיימת מצוה שהיא פטורה ממנה, לא די שאסורה לעשות כן, ובוודאי שאינה רשאית לברך על כך, אלא שבעשייתה היא גורמת בלבול במערכת הספירות.416 ולדוגמה, 'שחיטת האשה פסולה אע"פ שיודעת שיתא סדרי משנה'.417

			משמע, כל הפעילות הנעשית תורמת לקיומו ולבניינו של עולם, שכן לכל מעשה, או מחדל, יש השפעה בעולמות שלמעלה, ומכאן ביחס גומלין לעולם התחתון. אמנם גם בהלכה אפשר לומר שהלכות או מצוות מסוימות נועדו לתיקון המידות או לתיקון החברה (ואין צורך להצביע דווקא על שיטתו הסדורה של מורה נבוכים), אבל אין בראייה או בהצגה זו אותה מידה של חשיבות, כוליות והחלטיות הקיימות בעולם הקבלי, ובמיוחד לא ביחס של תחתון — עליון — תחתון.

			זאת ועוד, אף למחשבת האדם נודע כח תאורגי. כל עולם הכוונות הקבלי בנוי על יסוד תפיסה זו.418

			גם אפשר שנמצא סמליות מגוונת שנוצרה ברבות הימים. למשל, נענוע לולב יכול להתפרש כסמל לגירוש רוחות רעות (וכך כבר במשנה) ויכול להיות סמל, בדומה לקדמונים, שבנצחונם הניפו חרב.419 ויפה כתב י' ליבס: 'טבעו של הסמל הקבלי שהוא מארגן ומחבר יחד מיתוסים ורעיונות המבוטאים בצורה מזדמנת בספרות חז"ל'.420 ובעצם גם מספרות מאוחרת. 

			חשיבות סמלית נודעת אף לצבע הבגד, ובלשון רמ"ק: 'אין ספק שיש לגוונים מבוא אל פעולות הספירות והמשכת שפעם'.421 ודוגמה מובהקת, שם, היא הכהן הגדול המחליף בגדיו ביום הכיפורים מזהב (סמל לגבורה) לבגדי לבן (סמל החסד). דגש חזק ניתן לכך ביחסו של האר"י, כפי שהתבטא בחובת לבישת בגדי לבן בשבת, ואיסור לבישת צבע אדום או שחור.422 

			יעקב כ"ץ טעה אפוא בהבנת דברי הזוהר לענין תפילין של יד ושל ראש, בכך שראה רק 'משמעות סמלית', בעוד שבהמשך הדברים מדגיש הזוהר מפורשות את הדוגמאיות המחייבת.423 אמנם בדַברו על נטילת ידים שחרית מביא כ"ץ את דברי בית יוסף, סימן ד, שיש בזוהר 'חדושין שאינם נמצאים בפוסקים', ומוסיף כי 'בבית יוסף הופיעו דינים אלה עטופים בהסברים המגיים והסמליים הכרוכים בהם'.424 כלומר, כאן לא הסתפק בצד הסמלי בלבד. 

			וכאן עולה מערכת של שאלות, ועיקרן: האם התוצאה התאורגית היא אוטומטית? האם די בעצם העשייה כפי שראינו, למשל, בעמדה המחייבת הגיית מילות התפילה והתורה, ואף בלא הבנה? האם כל אדם יכול לעשותה? 

			הנה מצינו, למשל, כי נפילת אפיים 'אין יכול לעשות זה זולת הצדיק גמור הראוי שבזכותו יכול להעלות ולברר הברורים מתוך הקליפות, כי לזה צריך זכות וכח'.425 אף ר' יעקב עמדן סבר שתלמידי האר"י 'יכלו לכוין בתפלתם על הדרך שלמד הוא ז"ל, מ"מ עכשיו קצרה דעת ב"א [=בני אדם] ובלי ספק תתבלבל דעת המכוין בהם ... ולא שאני נותן דופי בכאר"י [=בכתבי אר"י, או: בכבוד אר"י], חלילה לי מה', אלא שאין הדור כדאי לכך עד יערה עלינו רוח ממרום'.426 כך גם אהרן וירמש (וורמש), שבספרו מאורי אור הסתמך הרבה על הזוהר, ולעומתו, יחסו לקבלת האר"י, ובמיוחד לתורת הכוונות והייחודים, היה שלילי בשל המטלה הכבדה.427 אף בחסידות נמצא כי ר' זאב וואלף מסטריקוב לא נהג במודע בחומרותיו של אביו, 'שהם ראויים רק לאדם גדול וקדוש כאביו'.428 אף צדיקי צאנז התנגדו לאמירת 'לשם יחוד' אלא בפי הצדיקים בלבד, שכל מעשיהם תכליתם לשם יחוד קב"ה ושכינתיה. אך הציבור אינו במדרגה כזו.429 

			לאמיתו של דבר, הדיון שלנו כרוך בדיון בסיסי אחר שלא נוכל להאריך בו במסגרת זו: מה משמעות הכוונה? הנה עֶמדה, הגם שהיא מחייבת את הכוונה, אבל משמעותה 'פשוטה וקלה' שגם מקורות לא־קבליים קדומים ציינו אותה: 'גם העושה מצוה אין די לו עשייתה, אבל צריך שיקיים משז"ל [=מה שאמרו זכרונם לברכה] שיכוין ... כדי לקיים מצות בוראו שצוהו על כך. וכן בכל מצוה ומצוה יהיה זהיר וזריז לכוין כונה זו'.430 

			ויש דעה עמוקה יותר: 'בכל דרכיך דעהו פירוש דע וייחד ה"ו. לא מבעיא במצות אלא אפילו בדברים הגשמיים, כגון שותה מים לצמאו יכוין במי החסד המקררים כח הדין'.431 כלומר, פעילותו הגשמית כרוכה מינה ובה בפעילות מטפיזית. בדומה לכך כאשר האדם צריך לחשוב על בירור ניצוצות ופעילות מתקנת בשורש העליון. למשל, 'עיקר כונת האדם בעסקו בתורה שימשיך עליו השגה וקדושה עליונה ... כדי שעי"כ יושלם תיקון האדם העליון [!] ... וע"י הברכות שעליהם הנאמרות בכונה הוא מסיר מהם הקליפות ההם ומזכך החומר שלו'.432 ואז המסקנות המעשיות הן: א) 'צריך האדם ליזהר מהרבות אכילת הבשר. והנה נת[באר] טעם האכילה שהיא לברר הסיגי[ם] אשר מעורבים במאכל ההיא'. ב) 'עם הארץ אין בו כח לברר ולתקן ולהעלות אפי[לו] מדריגה א[חת]'!433 אדרבה, הוא עלול אפילו לקלקל. 

			ויש כוונה של 'החכם' שמפעילה כוחות שלמעלה תוך כדי התעלותו ודבקותו במקור: 'האיש אשר חננו קונו ליכנס בפנימיות החכמה הנסתרת וידע וישכיל כי באומרו [בתפילת עמידה] ברך עלינו וכן רפאנו הכוונה בהם להמשיך ברכה ושפע בכל ברכה לספירה פלונית ... כי החכם בטוב כוונתו כאשר יכוון בתפלתו תתעלה נשמתו בהתעוררות וממדרגה למדרגה ומסבה לסבה עד שתגיע ותרָצה ותֵראה לפני קונה ותדבק במקורה במקור החיים ואז ישפיע עליה משם שפע רב'.434 כמובן, נדרשת כאן רמה גבוהה, והדברים מדברים בעד עצמם.

			כפתרון לבעיה המציקה השתמשו רבות במשל, שראשיתו אמנם בימי־הביניים,435 אך מופיע בחיבורים שונים. לאמור, משל למה הדבר דומה? לחולה הנוטל תרופה. האם הוא יודע את טיב התרופה, הרכבה, סגולותיה? בדרך כלל — לא, אבל אם הוא נוטל אותה במינון נכון ובמועד נכון, הרי היא פועלת את פעולתה לטובה, בהתאם לתכלית שלשמה היא נועדה. למעשה, עמדה כזאת, אמנם ללא המשל שלפנינו, הובעה באופן ברור באחד מספרי המופת של קבלת המאה הי"ד. בספר המערכת (רג ע"א) כתוב בקצרה: 'המלות בעצמן ובזכירתן הם במקום הכוונה והמחשבה'.

			אנו רומזים גם לשאלת היחס בין מעשה ומחשבה. מצד אחד, המעשה הפורמלי נעשה, מצד שני, האם אפשר לדבר על דרגות במשמעות? במלים אחרות, האם אפשר לכוון כוונות "פשטיות" וכוונות "עמוקות" — ולהן משמעויות והשלכות שונות? עצם הדיון בכוונות מעלה גם שאלה קשה של אופן ביצוע (למשל, המכַוון מפסיק באמצע כדי ליטול אויר ועוד).436 

			יתרה מזו, בהקשר הקבלי המדבר על רצף של מחשבה דיבור ומעשה437 עולה שאלה אם כל מחשבה מצמיחה מעשה, ושמא אפשר שתיעצר המחשבה בשלב ההרהור ולא יצא לפועל. האם כל מחשבה היא רצונית ומכֻוונת על ידי האדם מראשיתה לסופה? ואם מעשה הוא תוצאה של מחשבה הרי אפשר שההבחנה בין שוגג למזיד בטלה מאליה (אלא אם כן מדובר באחד ההסברים למילה 'שוגג' שמשמעו — אי־ידיעת החוק). אין ספק שזה נוגע גם לעולם הקרימינולוגיה, שם העניין לובש ממד נוסף כיום הקושר התנהגות אדם לגֶנים, הווה אומר למחויבות שהיא מעבר לשליטתו ולבחירתו החופשית שהיא אמורה להיות תנאי למוסד האחריות המשפטית. איך כל זה בא לביטוי בעולם הקבלי? התשובה, בקצרה, אינה חד־משמעית, אך סביר כי לרוב יראה המקובל את מחשבת האדם מכרעת.

			נראה לי שעקב העמקת הזיקה בין יצורי אנוש לאלוהים נולדה בקבלה הנחת יסוד נוספת (שיש בה גם תשובה, לפחות חלקית, לשאלות שהועלו זה עתה). דהיינו, כשם שכתוב 'ויאמר אלוהים יהי ... ויהי'; 'הוא אמר ויהי הוא צוה ויעמוד' — כך בעולם האנושי קיים קשר גורדי בין מעשה (או אמירה) ותוצאה. אמנם גם במקרא נמצא קשר הדוק כזה, והוא מתבטא, למשל, במילה 'פעולה' המשמשת הן כמעשה הן כתוצאה [=שָכָר (ויקר' יט יג)]. וכן במלים נוספות, כמו צדקה. כמו כן, ברכה היוצאת מפי מישהו אין ספק שהיא תתקיים (כגון ברכת יצחק ליעקב, ולכן עשו נסער). כיוצא בדבר בהיפוכה, הקללה (כגון מאמציו של בלק לשמוע את קללת בלעם). זיקה זו קיימת לפעמים אף במקרה של שגגה — 'ויכהו על השל' (שמ"ב ו ז). אולם העונש כאן בולט לעומת מקרה השגגה של חוטב העצים שנשל מידו הגרזן והמית אדם. הוא אינו נענש מיידית אלא נמלט לעיר המקלט וניצל (במד' לה). כך היא משמעות מושג הגמול המקראי שיש בו גם אלמנט של חסד והארכת פנים (יונה ונינוה; "י"ג מידות" וכו'). אמנם במסורת הרבנית נמצא כי העיקר הוא עצם 'קבלת עול מלכות שמים', והגמול הוא כביכול דבר משני,438 למרות שבמקראות רבים הוא נראה אינטגרלי. ואמנם המציאות המכאיבה עוררה את ההגות הדתית והפילוסופית למצוא לכך רציונליזציה או תיאודיצאה. בירור זה חורג מעיונינו כאן, אך זאת נאמר כי בקבלה לעולם התוצאה נובעת מיניה וביה והיא בלתי נמנעת,439 כמעשה 'העין האלקטרונית' בימינו. לא במקרה השתמש ג'יקטילה במשל ה'סמים ורפואות', שיש בהם מינים שונים, וכל אחד פועל את סגולתו באופן טבעי. הנמשל הוא, כמובן, מגוון המצוות והסגולה הטבעית הנטועה בכל אחת לפעול פעולתה בעליונים ובתחתונים.440 אף יש סימן היכר חיצוני: 'האנשים הצדיקים אור תכלת זה מאיר על ראשיהם'.441 

			אולי משום כך גם גברה הנטייה הקבלית לפרש את המושג 'תשובה' במובן המטפיזי, של שיבת הדברים לשורשם, או שיבת האדם לצור מחצבת נשמתו.442 הכללת מושג התשובה המקראי או התלמודי היא המחיר שהקבלה נאלצה לשלם עקב זיקתה למסורת. אכן, ענייני תשובה תפסו מקום מועט בראשית הקבלה, ואף הזוהר שהרחיב מעט בסוגיה, לא תרם מחשבה שיטתית בנושא.443 המפנה חל בצפת, שם הירבו לעסוק בשלמות המוסרית ובתיקון העולם, כחלק מן התיקון הקוסמי, ובמסגרת זו פיתחו וכתבו (כגון רמ"ק, אזכרי, ראשית חכמה) גם על התשובה. אם דובר לפני כן על התשובה, הרי זה בעיקר בהקשר לתשובת המשקל, אולם בעקבות האר"י אכן נמצא ריבוי תעניות הכרוכות בכל מעשה תשובה. בכך אנו חוזרים למגמת ההחמרה, כדלעיל. לאמור, תשובת המשקל של חסידי אשכנז נועדה להישקל כנגד הנאת החוטא, ואילו בהשקפת האר"י — נשקלת מידת הפגיעה של החטא עצמו. החוטא עצמו הוא, כביכול, דמות שולית. מדרך הטבע הקבלי הוא שחטא כלשהו אינו עבירה בלבד על איסור מסוים, אלא תוצאותיו חורגות הרבה מעבר לעובֵר/לעבירה עצמה, ולכן משקלו כבד. עקרון התיקון — מידה כנגד מידה — מודגש, למשל, במשפט הבא: 'שובבי"ם ות"ת יתענה דווקא ביום השישי כי יום השישי בחי' יסוד וצריך להתענות אז לתקן תיקון היסוד'.444 אכן, יש תעניות שנועדו לתיקון עולמו של אדם פרטי, ואלה מחושבות לכל אדם באופן אישי בהתאם לחטא, לכוונה וכן הלאה, כפי שהורה האר"י בשער תיקון עונות. ויש תעניות כלליות שנועדו לתיקון השכינה, כגון ערב ראש חודש או תענית שובבי"ם, ואלה הן חובת הכל ואינן מוגבלות בזמן (הגם שהיו הוראות לא מעטות לצמצומן, או להמרתן בצדקה, לגבי מי שאינו מסוגל לעמוד בכך, או אפילו הרחבה בעדה חסידית מסוימת).445

				

			ז) מעמד השפה.

			 רבות נכתב על הלשון,446 בעיקר בשל חלקה ומעמדה בספר יצירה הקדמון. בהקשר שלנו נעסוק בפנים אחדות בלבד. 

			המלים הן חלק מהלשון, והלשון האלוהית היא אינסופית. לשון הקודש היא השתקפות של החכמה האלוהית ולכן היא אינסופית.447 בלי בעיה אפשר לומר משפט כמו: "אלו עשרים ושתים אותיות שהם עשרים ושנים שמות מאות אחת של תורה".448 משמע, אין די בכך שנאמר, כדברי הרמב"ן בפירושו לשמות ל יג, ש'הלשון קדש קדשים הוא', אף אין לראות בלשון רק עניין סמנטי, קומוניקטיבי, אמצעי קשר בין הבריות, אף אינה הסכמית,449 אלא הלשון יוצרת, האותיות הן אבני בניין, כלשון ספר יצירה,450 ואפשר באמצעותן לבנות ולהרוס. 'ענג' ו'נגע' כוללות שתי אותיות יסוד, נ'ג', והשאלה היכן אני ממקם את האות ע, ומיקום זה הוא קריטי (וכך, למשל, 'פשע' ו'שפע'). וכן כתב ר' יוסף ג'יקטילה: 'אותיות השם ית' שהוא הוי"ה אסור למחקו כשהם כסדר, אבל אם כתב אדם והיה אם שמוע וכו' יכול למחוק והיה אע"פ שהם אותיות השם'.451 בלשונו של שלום: 'כוח השוכן בכל ממשות, והמתקיים בתוך כל דבר, ככוח מתמיד או מתחדש'.452

			על כוחה של מילה נלמד גם מכך שאין להזכיר שמות שֵדים כגון 'איל דיאבלו', כי בהזכרת השם מגשימים את כוחו.453 כיוצא בדבר, הנשבע לשקר 'כאילו הרס בניינא דשמיא וארעא ואהדר עלמא לתהו ובהו'.454 וכבר קבע הרקנטי: 'כמה גדול כח הדבור לפעול הן לטוב הן להפך, כי האותיות ביוצאם מהפה עושות רושם באויר ופועלות למטה'.455

			אפשר גם לקרוא פסוק מקראי בסדר מלים הפוך, ובכך תבוא הגנה מפני סט"א וכוחותיו. כך התייחסו למשל, לפסוק בשמות טו טו (הנאמר בעת ברכת הלבנה), או לתפילת עלינו לשבח.456 

			לסגולתן האימננטית של האותיות יש השלכה חשובה. דהיינו, גם כאשר אדם 'קורא' או 'אומר' זוהר מבלי לרדת לעומק כוונתו — עצם הגיית האותיות פועלת את פעולתה בעולמות שלמעלה. בכך ניתן צידוק גם למעשהו הריטואלי של אדם מן השורה שאינו מצוי בנבכי הסוד, אך למעשהו נודעו תוצאות.457 לכך התכוון בספר המערכת (רג ע"א): 'ובברכת השבח ובברכת הנהנין ובברכת המצות, אפילו לא כיון בברכות ולא המשיך בה כדרך שכתבתי — יצא. והטעם בזה, לדעתי, כי המלות בעצמן ובזכירתן הם במקום הכוונה וההמשכה'. משמע, כל מעשה פיזי, ואפילו הגיית אותיות ומילים, נושא השלכה מיידית. וכבר במאה השלוש עשרה ניתן ההסבר בדבר אותיות התורה כמהות הנעוצה בעולם העליון: 'שהתורה כולה מרגליות וכל אות ואות מהתורה היא אבר מהמרכבה העליונה'.458 רעיון זה בולט יותר בדימוי הבא: 'כי בהזכירו למטה אותיות אלו בתורתו או בתפלתו מנענע ומעורר למעלה השרשים העליונים'.459 בכך נוצרה זיקה עמוקה ואוטומטית.

			יתר על כן, הלשון האינסופית כוללת שימוש בנוטריקונים וצירופים וחישובי נוסחאות מרובים, וכן בטנת"א [=טעמים, נקודות, תגין, אותיות] וצורתם הגרפית.460 הצורה הגרפית של הנקודה יכולה להיות מעל אות מסוימת, באמצעה ומתחתיה, והמשמעות משתנה לחלוטין הן מבחינת הפשט הן מבחינת הקשרה בחשיבה המיסטית.461 למשל: 'ושאלתי את פי מורי ז"ל בענין צורת האותיות אשר כמה שינויים וחילוקים יש בין כתיבת הספרדי' לכתיב' האשכנזים, וא"ל [=ואמר לי] כי לכולם יש רמז וסוד נרמז למעלה'.462 כיוצא בכך, יש משמעות חשובה לקריאה מדויקת של ספר תורה וגם של אותיות המילה. וכן כתב, למשל, ר' חיים עובדיה, מחכמי שאלוניקי במאה השש עשרה: 'וכן ראוי ליזהר בכל תפלה ובקשה שהאדם מתפלל לדקדק בכל התיבות והאותיות וכן בכל קריאה שקורא בתורה'.463 '"הבריות" [בתפילת ברוך שאמר:] בשבא הבית, והריש חיריק, והיוד בחולם ... גם צ"ל בפה עמו ולא יאמר בפי ביו"ד, לפי שמלת בפה היא בגי' פ"ז תיבות שיש בב"ש. גם בתשבחות התיו בחיריק ולא בשורק כמ"ש המדקדקי[ם]'.464 במובאה זו הובלעה חריגה בניקוד המילה 'בפה', שהיא מנוגדת לחוקי הדקדוק, ולכן הוסיפו נימוק שאינו לשוני אבל יש לו חשיבות במסגרת החשיבה המיסטית, והוא עניין הגימטריא.465 ובעקבות זאת קבע החיד"א, בעל ההשפעה: 'צריך לומר ברוך שאמר בנוסח של פ"ז תיבות. ואעפ"י שהצבור אומרים נוסח אחר, הירא את דבר ה' יאמר בינו לבין עצמו נוסח של פ"ז תיבות'.466 הרב יוסף צובירי מצטטו ומביא מקורות שונים המקפידים על פ"ז, 'לא פחות ולא יותר'.467

			עד כמה יוחסה חשיבות לטעמי המקרא אפשר להיווכח במסופר על האר"י: 'כשהיה קורא איזו פרשה או איזה פסוק מן התורה או מן הנביאים או מן הכתובים, היה אמרו כפי ניגון טעמו ממש, אם בתורה או בנביאים'.468 וכן: 'כל פסוק של מקרא שהוא בתוך התפלה או בכל מקום שיהיה [כגון בלימוד תורה] יקרא בטעמים של אותו פסוק. וכל דבר של משנה יהיה בניגון'.469 ונסתפק בכך.

			מעניינת היא גם דרך שיכול האותיות. למשל, הרמב"ן בהקדמת פירושו לתורה אומר שכל התורה כתובה ברצף אחד, והסדר שלפנינו הוא רק אחת מאפשרויות הקריאה. משמע, הקריאה הפשטנית הנוכחית אינה יחידה, וגנוזות בטקסט משמעויות אינסופיות. כך נמצא הרבה, למשל, את המילה 'בראשית' שנתפרשה בתקוני זוהר: 'ירא בשת',470 ויאה להציג את הסברו של אזכרי: שתהא ירא מלפני בורא עולם, 'גם תבוש מפניו כי עומד עמך בכל מקו[ם] ורואה מחשבתך דבורך פעולתך'.471 משום כך גם אסור לנקד ספר תורה, כי הניקוד מגביל.472 כלומר, הטקסט הקדוש מכיל הרבה מעבר למה שנראה כתוב בו במבט ראשוני. על יסוד זה הקפידו חסידי אשכנז על נוסח מסוים ומדויק בתפילה שלפיו צירופי מילים, או ראשי תיבות או סופי תיבות וכדומה, יצרו מילים שהיו בעלי משמעות ערכית או דתית נעלה.473 

			אכן, בספר היחוד לר' אשר בן דוד מצינו: 'כל אותיות התורה בצורותיהן בחיבורם ובפרודם ובאותיות לפופות, עקומות ועקושות ויתרות וחסרות וקטנות וגדולות ומנוזרות וכתב האותיות ופרשיות סתומות ופתוחות וסדורות — הן הן צורות הש"י וית''.474 אפילו המשטח הלבן שבין המלים השחורות הכתובות על קלף של ספר תורה אינו אלא רצף ארוך של סודות גנוזים.475 לפיכך אחת התוצאות היא שאם יש טעות באות אחת — כל הספר פסול, כי מעיקר מהותו הוא משקף ו'מגשים' את המהות האינסופית האחדותית.476 כמו כן, 'אסיר ליה למאן דקארי באורייתא למפסק פרשתא [=אסור לאדם הקורא בתורה להפסיק הפרשה]'.477 לכן בעת התפילה מתבקש המתפלל לשלב את שמות האל, אדנות ואהי"ה, המשקפים תחילה וראש הספירות, כמופיע בסידורים קבליים: יאהדונה"י. זאת ועוד, המקובלים הפליאו במציאת צירופי מילים בתפילה שראשי (או סופי) התיבות שלהן התאימו לאחד מע"ב השמות האלוהיים, ובכך שוב הרחיבו את המשמעות הרעיונית לבד מעצם העמקת הזיקה לשם או למהות האלוהית.

			תוצאה נוספת היא שאין אפשרות של תרגום. 'תרגום לשון תרדמה'.478 קביעה אחרונה זו העלתה בעיה קונקרטית בכל חריפותה: מה יעשו מתפללים רבים בארצות הגולה שאינם מכירים לדבר בלשון עברית ומילות התפילה לגביהם אינן אלא כצפצוף הזרזיר. האם רשאים הם להתפלל בלשון לעז המובנת להם? שאלה זו נשאלה, למשל, בענין יהודי טורקיה שעלו לארץ ישראל ואינם יודעים שפת הקודש, האם אפשר לכתוב סידור, 'שמצד א' יהיה בלטינית ומצד הב' יהיה בלה"ק'? הרב עובדיה יוסף מביא דברי עשרות פוסקים — ובכללם החיד"א הכותב 'שכל עניני התפילות מיוסד על"פ רזי עולם כמבואר בזוה"ק וכתבי האר"י שהכל מתוקן ומסודר בכוונות עליונות' — העומדים על חשיבות לשון הקודש, ולכן הסיק כי יש להתפלל בלשון הקודש ולא בלע"ז.479 ועם שנמצא, מצד אחד, את הרב עובדיה המסתמך על חיד"א ועל הפוסקים השוללים, נמצא גם, מצד שני, מחברים המאפשרים להתפלל בלעז.480 

			מכל האמור עולה כי 'בעיני המיסטיקאי אי אפשר להפריד בין האל למקרא, כיוון שהטקסט הוא מייצגו של האלוהי'. מכאן 'שהטקסט המקודש נמצא בתהליך מתמשך של שינוי, שהוא ללא ספק סימן לאינסופיות ולאלוהיות הטבועות בו, היא בבחינת אקסיומה'.481 כלומר, לא שלמות סטטית, אלא אלוהות חיה.482 ממילא אפשר לצפות באופן טבעי ליצירתיות קבלית מתחדשת. 

			לאחרונה נציין בקצרה הבדל בסיסי לא פשוט. בעוד ההלכה נתלית במילות הטקסט באמצעים פרשניים או דרשניים,483 הרי בשלב מסוים גם המקובלים ילכו בדרך זו,484 אך יצעדו צעד נוסף. המקובלים רואים במילה מעין מקפצה לעולמות רוחניים מופלגים. היטיב לתאר זאת טאואיסט סיני: 'מצוד הארנבות קיים בגלל הארנבת. משעה שתפשת את הארנבת יכול אתה לשכוח את המצוד. מלים קיימות בגלל משמעותן. משעה שתפשת את המשמעות רשאי אתה לשכוח את המלים'.485 אולם המקפצה יכולה להוביל לרום שמים אך גם לעמקי תהום. למשל, ביצוע 'נפילת אפים' שלא כדקדוקי ההלכה הקבלית עלול להביא לסכנת מוות.486 

			ולסיכום קצר: 'הנחת היסוד של הקבלה המוקדמת, שנותרה בתוקף מאות בשנים, היתה שמלות התפילה הן סמלים של הכוחות האלוהיים העליונים, ולפיכך הן יכולות לשרת כנקודת מוצא להתבוננות בישויות גבוהות יותר, או כדרכים להשפיע עליהן, או שני הדברים גם יחד. לפי הבנה זו, הכוונה מביאה לעליית מחשבת האדם ממלות התפילה אל תחום הספירות, עלייה המושגת ללא תהליך מנטלי מתווך וללא עזרה של גורם חיצוני. הקרבה הטבועה בשפה למקורותיה בתחום האלוהי מאפשרת למחשבת האדם לעלות אל הספירות ולפעול עליהן'.487

			ח) הזדהות. 

			בהמשך לאמור יש לציין כי בעוד שבהלכה חובת עמידה נקבעת בהקשר לפרטים שנתפסו כדרך של כבוד, הרי בקבלה נוסף ממד של הזדהות (אולי בעקבות התפיסה הסמבולית או הכוללנית).488 למשל, 'כד סליק ס"ת לתמן כדין בעאן כל עמא לסדרא גרמייהו לתתא באימתא בדחילו ברתת בזיע ולכוונא לבייהו כמה דהשתא קיימין על טורא דסיני לקבלא אורייתא'.489 באמצעות ההזדהות הופך מאורע היסטורי חד־פעמי למעמד נצחי שאדם חווה אותו מחדש באורח חייו. ובהקשר לתורה אפשר להבין גם את עמדתו של רשב"י, שמשעה שבנו, ר' אלעזר, היה לבן י"ג, ובשל זכויותיו הוענקה לו נשמה קדושה משמים, עשה רשב"י סעודה גדולה ל'מארי מתניתא'. דומה שרגש ההזדהות עם התורה אחז באב ובבנו. יתר על כן, אותה שעה נשא רשב"י דרשה, אש סבבה את הנוכחים, וענן היתמר ועלה מבין כותלי הבית, רמז לאש של ההתגלות בסיני. מכאן נפוץ מנהג חגיגת ה'בר־מצוה'. אולם 'ונקראת סעודת מצוה אם הבן דורש'.490 הדרשה בתורה היא היא האות לרצף ההיסטורי.

			בהקשר לזה הייתי מציין גם הזדהות של דיבור ומעשה בתחום הפולחני. אמנם כבר חז"ל דיברו על הקשר הזה בהתייחסם לכתוב: 'ונשלמה פרים שפתנו'. אך כאן מובע הרעיון שיש בשפה מעין תחליף למעשה (ובלשון סידורים מאוחרים: 'כאילו הקרבנו לפניך'). אולם שונה הדבר כאשר המשנה מתגלה ואומרת לר' יוסף קארו: 'כיון שלמדת רוב סדר קדשים, בכל עת שאתה קורא בו הרי אתה מקריב זבחים ועולות לפני בבית המקדש', כי אז הדיבור עצמו הופך למעשה.491 

			ממד ההזדהות אמור במיוחד עם השכינה, הזקוקה כיום להקמתה מעפרה ולייחדה עם בעלה. שתי הפנים מתגלות, למשל, בתפילת עלינו לשבח,492 בקידוש בליל שבת493 ובהבדלה.494 וכך 'מצוה לעמוד כשמברך ברכת הלבנה דהוי כמקבל פני השכינה'.495 גם הנותן צדקה תוך עמידה לעני המושפל כביכול מזדהה עמו ומעמידו על רגליו, ויותר מכך כאשר עושה זאת גם בשמחה. ר' אברהם טוביאנה כותב: 'גם מדרכי המקובלים ההולכים אחרי האריאל מלמעלה לסגור העינים מתחילת התפלה עד גמר תפלת י"ח בסוד עולימתא שפירתא דלית לה עיינין. וגם יחבק ידיו זו על גב זו כנגד החזה ויניח הימין על השמאל כדי למתק הדינים. ואסור לשלב האצבעות שלא יערב כחות העליונים חלילה'.496 במובאה זו אפשר לראות מרכיבי פעילות שונים בעת התפילה: נושא של הזדהות וגם פעילות תאורגית.

			דוגמה אחרת לעניין שירת הים. במקום אחר497 עמדנו על שלבי חדירתה של השירה לסדר התפילה היומיומי. ככל הנראה, בבבל לא נהגו לכלול שירה זו בפסוקי דזמרה. בספרד יש מן המקובלים שמזכירים זאת בבירור,498 ויש שאין מזכירים.499 ובספר המנהיג, סימן כד, כתב שביסוד העמרמי [=סידור רב עמרם גאון] אין זה מופיע, אולם 'ובכל גבול ישרא[ל] אומר[ים] השירה. ואין ודאי ראוי לדלגה'. כנראה שגם במצרים נהגו כן, לפי רמב"ם, הלכות תפלה פרק ז הלכה יג. ולא עוד אלא שר' אברהם בן הרמב"ם מאשר זאת ומחייב גם עמידה.500 וכך נאמרה גם בלונדון (על־פי עץ חיים של ר' יעקב חזן). מנהג זה היה ידוע יותר באשכנז.501 אולם בתקופת מקובלי צפת, כבר היתה האמירה כמעט עובדה מוגמרת. ועם זאת, התוספת של המקובלים מתבטאת בהנחייה לומר בשירה ובשמחה502 כאות הזדהות עם יוצאי מצרים. לכאורה, ההזדהות היא עם בני אנוש באירוע חד־פעמי, אבל למעשה, המחשבה הדתית, ויתֵרה עליה זו הקבלית, רואות בכך אירוע מכונן שעליונים ותחתונים משמשים בו כאחד, וגם במרוצת הדורות.

			הזדהות אפשרית גם עם מלאכי השרת, כמו באמירת 'קדושה',503 וגם במישור האנושי. סדר ישיבת תלמידי האר"י במירון שהיה דוגמת סדר הישיבה של תלמידי רשב"י504 מצביע על חשיבות ההזדהות שמעניקה עָצמה למזדהה. דומה שזו גם אחת הסיבות להשתטחות על קברי צדיקים בפישוט ידיים ורגליים, כפי שמסופר רבות בהקשר לאר"י. 

			דוגמת הזדהות מעניינת נמצא אצל ר' אברהם אזולאי: 'ורעותא דילהון בין ממנו בין ממנה היה לייחד השכינה שהוא כִיוֵון בת"ת ואשתו במלכות, וייחודו היה לזווג שכינתא, והיא כיוונה ממש כיוצא בו, שהיא היתה השכינ' ומתאחדת בבעלה הת"ת'.505 משמע, איש ואשתו מזדהים עם תפארת ומלכות בעת הייחוד ביניהם. יתר על כן, כאשר ר' אליהו די־וידאש מדבר על דבקות, בעיניו פירושה 'שידבק האדם נפשו וישים כל מגמת פניו לייחד השכינה ולהפריד ממנה כל הקליפות, וכן להפריד ממחשבתו כל המחשבות הזרות'.506 שני הקצוות מתלכדים אפוא במסכת ההיטהרות הזהה.

			נושא ההזדהות באמת מופיע רבות. למשל, מקובלי צפת, עם היותם תושבי ארץ ישראל, בוודאי חשו עצמם בגלות, מפני ש'שכינתא בגלותא'. לפיכך נקבע לומר בכל יום לפני ברכת המזון את מזמור קלז, 'על נהרות בבל' (ואילו בשבת ייאמר מזמור הגאולה, שיר המעלות בשוב ה' את שיבת ציון').507 ומכיוון שהשכינה בגלות, גם הצדיקים 'אין ראוי שיהיה להם מנוחה'.508 לפיכך, ההזדהות עם השכינה מתבטאת גם בגירושי רמ"ק וחבורתו מביתם והשתטחות על קבריהם של תנאים;509 גם בהליכתם יחפי רגליים כדין אבלים, ופעמים אף בלבישת שחורים;510 עשיית תיקון חצות על שני שלביו וכו'. הזיקה הזו תוארה לפעמים כיחס אֵם־בֵּן. כגון, 'בנים לעולם אינם מגורשים מאמם, שיש להם כח לרדוף אחריה'.511 ולא בכדי מהלכת היתה המסורת על הדמות שראה ר' אברהם הלוי ברוכים, שנתפסה כשכינה בכבודה ובעצמה.512 אף לימוד בזוהר באשמורת הבוקר נתפס כהזדהות סמלית עם היציאה מחשכת ליל הגלות.513 

			הזדהות מעניינת נמצאת בספר שושן סודות, לפיה כאשר אדם עוקר מזוזה ממקומה, יש סכנה שאשתו תצא מן העולם.

			הזדהות זו שדברנו עליה יש לה פן מעניין מן הכיוון ההפוך. הזוהר מדבר על השכינה המלווה את הצדיק, 'האם העליונה מתחברת עמו',514 או בלשונו של רמ"ק (תומר דבורה, פרק ט): 'דבקה וקשורה עמו ואינה מנחת אותו', בשעה שהוא נאלץ, משלוש סיבות אפשריות, לפְרוֹש מאשתו. כיוצא בכך, הסודות המתגלים בעת טקס הגירושין 'הם כלם עליונים מושפעים בלי עיון כלל ... מתנת המל[כות] אל המתגרשים ומתנודדים עמה'.515 ובכלל אפשר לומר כי הפן התאורגי נותן מקום להזדהות מכיוון מעלה. למשל, 'הוא ית' מודד מדה כנגד מדה, אם באת להדבק בו, ככה יעשה לך וכה יוסיף, ונמצאת חי לעולם'.516 

			 

			ט) שכינה.

			 מקום רב הוקדש למעמדה של השכינה, כבר בראשית הקבלה ובמיוחד בזוהר.517 במסגרת זו נדון במקצת ההיבטים בלבד. בראש וראשונה יש לזכור כי 'האי מטרוניתא כד אתחברת עם מלכא, כל עלמין מתברכן ואשתכחו בחדוותא דכלא'.518 ועם זאת, 'עונותינו מפילים אותה כביכול, וזכיותינו מעלים אותה'.519 יש פה אפוא שני אספקטים: בעולם העליון היא עומדת בפני עצמה אך האידאל הוא התחברותה עם המלך, סמל הזכר, ואז כל העולמות מתברכים. ובעולם התחתון האדם הוא האחראי על מעמדה, שכן מעשיו ומחדליו הם המכריעים את הכף. אחריות מקפת זו גם הביאה לכך שדובר על הזדהות עם השכינה.520

			יש שהשכינה מתוארת כדו־אנפית, כזכר וכנקבה גם יחד.521 היא גם מתוארת בזוהר כמלאך, 'והאי איהו מלאך דלזמנין דכר ולזמנין נוקבא'.522 ועל תופעה פרדוקסלית זו העיר ר' יצחק אייזיק יחיאל יהודה מקאמרנא: 'השכינ[ה] כוללת כל העולמות דצח"מ [=דומם צומח חי מדבר] וכל הנבראים שבעולם, הן טובים הן רעים. והיה משה רבנו מתמה שהיחוד אמיתי הוא השכינה ואיך כוללת שני הפכים בנושא אחד טוב ורע והם שני הפכים והוא היחוד'.523

			על פרדוקס אחר העמיד ר' יוסף ג'יקטילה. מצד אחד מדובר על השכינה כאש אוכלה, אך בד בבד 'בה מתעדנים ומתפנקים הדבקים בה בנשמה'.524 

			עצם מעמדה בתחתית עולם האצילות ובראש העולם התחתון יש בו משני האספקטים. אפשר שיש כאן ביטוי לרעיון שאין בעולם מושג קטגורי חד־משמעי. הנה הספירות מעורבות ופתוכות זו בזו והן כאבן ספיר שהקרנים שבו משתברות, וכך גם מלכות אינה נשית בלבד אלא יש בה גם אספקט זכרי. ולהיפך, 'כי גם כן נקראות כל הספירות בלשון נקבה לפי שהן מקבלות זו מזו'.525 רק האינסוף הוא חד־ממדי, 'אחד ואין יחיד כיחודו'.

			עניין מיוחד יש בהתייחסות המיוחדת לספירה התחתונה, הנקבית, שעקב ייחודה נולדו גם מסקנות מעשיות שונות. מעמד מיוחד לשכינה, לאו דווקא כנציגת עולם הספירות או כמקשרת בחינת "כתר מלכות", אלא בהווייתה הנשית. ולבחינה זו מתלווה יסוד הייחוד. אחת מהנחות היסוד היא שפעילות או תפילה מסוימת אמורות להביא לייחוד קוב"ה ושכינתיה.526 שאיפה זו, 'לייחדא שמיה דקודשא בריך הוא ושכינתיה', היא יעד מרכזי. ייחוד זה נתפס אצל המקובל כהתרחשות ממשית, והשכינה היא ישות ממשית.527 יש התייחסות לשכינה גם באופן ספציפי. אפשר למנות פרטים שונים, כגון: היות שיש בתפילין פן אירוטי של ייחוד זכר ונקבה, ותפילה של יד מסמלת את השכינה, הדמות הנשית, הרי מטעמי צניעות מכסים את התפילה של יד. גם יש לכרוך את רצועת התפילין על אצבעות היד מייד לאחר הנחת תפילה של ראש כי יש כאן מעשה ייחוד (והרי נאמרים גם פסוקי 'וארשתיך') ואין להפסיק בינתיים. וכאשר הייחוד מתבצע, קרי הזיווג, הרי זה בצנעה. מכאן עצימת העיניים או קריאה מתוך הסידור בתפילת עמידה, המכוונות להסיט את המבט ממעשה הייחוד.528 לפיכך יש לעצום עיניים גם בנפילת אפים,529 ואין להסתכל בלבנה בעת ברכת הלבנה,530 ובקבלת שבת.531 כיוצא בכך, 'לכן תקנו לומר בשכמל"ו בלחש כדי לזווג המטרו[ניתא] למלך בלחש, דרך כבוד ודרך נסתר. וזה הוא כבודה'.532 

			ולעצם הדברים שאמרנו על הייחוד כיעד מרכזי — יעד זה עומד גם בפני האדם שחייב לשאת אשה. אמנם כך מצאנו כבר במקורות קדומים, אך דגש חזק מאוד הוטל על כך בספרות הקבלית. ולדוגמה, לדעת הזוהר אין כהן רווק רשאי לשאת כפיו, ואין הוא רשאי לעסוק בעבודת הקרבנות, מחמת שהוא נתפס כפגום.

			ייחוד זה קשור גם ביסוד מרכזי אחר בקבלה. כשם שבעולם הספירות קיימת מערכת של ניגודים ולאחר מכן איזון ביניהם (הוא מבנה הטריאדות), ומדובר בספרות הקבלית בהקשרים שונים על 'האחדות השווה', 'אחדות ההפכים' וכיוצא באלה533 — כך בעולם האדם אמורים הניגודים להתאחד. ולדוגמה, איש ואשה המנוגדים אמורים לבנות יצירתם מתוך חיבורם. וכך בהקשרים יומיומיים נוספים. 

			הבחינה הנשית מתבטאת גם בהנחיות כמו זו התלמודית: 'מעשה אשה מיושב',534 ולכן תפילה של יד מניחין אותה מיושב.535

			יש בחינה של כבוד לנשיות המלכותית, ובמיוחד במסגרת הליכות שבת. למשל, יוצאים לקראתה בערב שבת וכביכול מביאים אותה לביתם, עומדים ושרים לכבודה 'אשת חיל', האשה מקבלת ראשונה מן החלה שנבצעה בליל שבת, ואפילו תסב אל השולחן אישיות תורנית מכובדת — האשה תקבל תחילה. 

			אך השכינה מייצגת גם את מידת הדין, אמנם היא רפה. ולכן אין ליפול אפים בלילה כי אז הוא שלטון הרע ואין צריך לעורר את הכוחות השליליים.536 לפי האר"י אין לקרוא מקרא בלילה מסיבה זו.537 גם אין נותנים צדקה בלילה אלא בהזדמן. 

			במהלך פרק זה נתקלנו גם בפרטים אחרים הקשורים בשכינה, ולא נחזור עליהם.

			י) נפש אדם. 

			נושא זה יכול להיות רחב ביותר, שכן הוא עוסק בדמות המרכזית בעולם — האדם. מה עוד שהאדם אינו אלא בדמיון של מעלה, עולם קטן,538 ובעצם כל האמור מכוון או בנוי על רקע זה.539 פעמים ידובר בהקשר זה על היות נשמת האדם 'חלק אלוה ממעל' או ניצוץ אלוהי, ממילא הופקד ביד האדם כח עצום וגם אחריות רבה. המקובל חותר למצב פרפקציוניסטי. הוא 'חלק אלוה ממעל ממש' פשוטו כמשמעו. ראשיתו בעולם האלוהי כמצב נתון (במשנת אבות: על כרחך אתה נולד; ובזוהר [ח"ב צו סע"ב] — דו־שיח בין האל לבין הנשמה המסרבת לרדת), והוא מבקש לחזור אל מקורו עם הגיעו למצב בראשיתי.540 לפיכך יכול ר' משה די ליאון להעריך אדם שמנע עצמו מקיום מצות 'פרו ורבו' כמי ש'שיחֵת ופָגם יסודו של עולם, שדומה בעיניו שלחנם ברא הקב"ה אבר הברית בו ופוגם הברית'.541 כביכול הוא כופר בסדר האלוהי הבסיסי ובתכליתו בבניין האדם.

			וכך כותב ר' חיים מוולוז'ין: 'כביכול ברא הוא יתברך את האדם והשליטו על רִבֵּי רִבְּווָן [=ריבואות] כחות ועולמות אין מספר, ומסרם בידו שיהא הוא המדבר והמנהיג אותם עפ"י כל פרטי תנועות מעשיו ודבוריו ומחשבותיו, וכל סדרי הנהגותיו — הן לטוב או להיפך ח"ו'.542

			ככל שהזיקה ממשית, ממילא נפתח בכך מרחב חדש. דומה כי החל מהאר"י שראה את הנרנח"י כולן לא רק כתצורה מבנית אלא מהותית ואינטגרלית,543 ממילא נועדו תפקידים ונולדו הנהגות מרובות בעולמו הדתי של הפרט. 'התפקידים המוטלים על האדם הצריכו שיכלול בתוכו את כל דרגות ההויה. רק בעמדו במגע עם כל העולמות יכול הוא לקשר אותם לצרכי התיקון והבירור'.544 נקודת המוצא היא: 'ראוי לאדם תמיד לכוין ולהעריך את עצמו כאלו הוא מדור וכסא אל האצי[לות] הקדוש ... וכן אם מהלך בשוק יכוין ששתי רגליו הם נצח והוד, וכשמסתכל בעיניו באיזה ענין יכוין כי שתי עיניו הם חו"ב [=חכמה ובינה] וכן עד"ז [=על דרך זו] יכוין בכל פרטיו'.545 המעניין הוא שעם כל הריחוק, האחרוּת והטרנסצנדנטיות שבו תואר הקב"ה, נוצר יחס קרוב מאוד, ואפילו אנושי. יש לו נחת רוח ממעשי האדם,546 הוא נהנה מניגון,547 ור' לוי יצחק מברדיטשב תובע אותו לדין תורה, וכיוצא באלה.

			זיקה זו נובעת גם מרעיון אחר, והוא כי יש הקבלה בין תרי"ג המצוות ותרי"ג האברים. הן הנשמה הן המצוות מקורן אלוהי. לפיכך, 'כל מצוה שהצדיק עושה הוא מאיר ומגביר אור בשרשו, במקום חציבת נשמתו, באותה המצוה בעצמה, האור הרוחני של מעלה שהוא כנגדה, ומעורר אור המצוה העליונה להשפיע מאורה לכל העולמות התחתונים'.548

			כיוצא בכך, 'ותדבק נשמתך בה [בתורה] כי היא חלקך, כי כשאתה דבק בתורה אתה קושר ומדבק נשמתך בשרשה העליון, אחוזה בחיי[ם] העליונים'. משמע, שורש הנשמה נטוע בתורה, האחוזה בעולם העליון, והלימוד בה עשוי להקנות את התחושה של בלעדיות היחס, וממילא אחריות כבדה: 'ויהיה כונתו בקריאתו בתורה כאילו עומד העולם עליו, ואין בעולם אלא הוא' (תוצאות חיים, עמ' 28).

			במרוצת הדורות הלך והתפתח העקרון שלכל אדם יש אות אחת בתורה שהיא שייכת לו, שהיא שורש נשמתו.549 אות זו מושכת שפע חיות והארה לנשמתו.550 לכן, אדם באכילה מתקן ניצוצות השייכים לשרשו.551 ולא יוכל חוטא לשוב בתשובה שלימה 'עד שידע שרש מקום אחיזת נשמתו'.552 כבר בזוהר, ח"ב צו ע"ב, נאמר כי הנשמה נוצרה על מנת לירד לעולם ולממש בתוכו את המהות האלוהית. זו חובה אישית. לפיכך 'צריך האדם לידע מי נשמתו ועל מה בא לעה"ז [=לעולם הזה] ומה צריכה לתקן'.553 אולם ר' משה חיים אפרים מסידלקוב, נכדו של הבעש"ט, עוד הרחיב משמו את המעגל: 'יש לכל צדיק וצדיק ניצוצין קדישין השייכים לשורש נשמתו אשר צריך לתקן ולהעלותם, ואפילו משרתיו ובהמותיו וכליו הכל יש בהם ניצוצין קדושים וצריך הוא לתקנם ולהעלותם לשורשם'.554 וכסיכומו של ג' שלום: 'פרט אחד שקנה לו חשיבות מיוחדת בתורת המוסר של המקובלים: יש קשר פנימי, סימפטיה נפשית, בין כל הניצוצות השייכים לשורש אחד, והם, ורק הם, יכולים לסייע זה לזה ולפעול זה על זה'.555 

			אם כך, אפשר לקרוא במדרש 'האבות הן הן המרכבה', ולהתקדם מעבר ל'פשט האגדה', ולקבוע כי ייתכן שלכך יזכה 'כל צדיק וצדיק שידבק במדה אחת ממדותיו של הקב"ה'.556 ובתנועת החסידות נוכל למצוא, כמדומה דברי עידוד, ש'כל אדם יוכל לבא למדרגה של מרע"ה [=משה רבנו עליו השלום]'.557 

			הזיקה הנשמתית בין דמויות שונות שבמקרא ובחז"ל ובמהלך ההיסטוריה, המתוארת רבות בעיקר בשער הגלגולים לרח"ו, אינה רק מתודה פרשנית מיוחדת, אלא יש בה עומק המנסה לחדור לתוך דרכי ההנהגה האלוהית, במיוחד במה שנוגע לאחד מיסודות האינטרס האנושי, התוהה אחר טיבם של, למשל, הסבל, הגמול, מיתת תינוקות וכיוצא באלה. מצד אחד עולה מסקנה שבן־אנוש לא יוכל להבין את דרכי ההנהגה האלוהית (כשם שמשה רבנו ביקש 'הודיעני נא את דרכך' ולא נענה558), ומצד אחר בכל זאת ייתכנו אנשי סגולה משכמם ומעלה שיבינו, אולי אפס קצה, של הנהגה זו (כפי שרח"ו תיאר את האר"י), ויווכחו בכך ששורת הדין האלוהית פועלת בעולם כתיקונה. מתגלה כאן פנורמה רחבה של המציאות העולמית, שאינה בהישג חכמתו של כל אדם.559

			אף זאת מצינו אצל מקובלי צפת שבמשפחה ביולוגית יכולות להיות נשמות ממשפחות או משורשים שונים.560 זוהי תפיסת מציאות שונה מהמקובל עלינו. אולם בעקבות האר"י שהדגיש מאוד את הערבות ההדדית (כגון באמירה השגרתית מדי בוקר: הריני מקבל על עצמי לקיים מצות ואהבת לרעך כמוך וכו') ממילא עשוי מתח זה להתפוגג קמעא.561 וכאן אדָרֵש שוב לנושא שעסקתי בו לפני כן: העדר אפשרות של דילוג בתפילה. היות שהתפילה בנויה גם במקביל לדרגות נשמת האדם, ממילא מתחייב סדר. אך כמה מן המקובלים טענו, כזכור, שחובה זו מוטלת על המתפלל ביחיד, ואילו המתפלל בציבור יכול ליהנות מן המעמד שהציבור הגיע אליו. אולם גם הנחה זו של ערבות דורשת את מחירה בהקשרים אחרים.

			לחלוקה לפי רמות הנשמה יש ביטוי, למשל, בהתנהגות בתוך התפילה. באמירת מילים שהן 'כנגד' הנפש יושבים, אך באלה שהן 'כנגד' הנשמה עומדים. כך, למשל, בתפילת ערבית של ליל שבת, בפסקה 'השכיבנו' נמצא בסופה: 'יכוין לקבל תוספת הנשמה', ואז יש גם לעמוד. 

			 

			סטרא אחרא

			יא) פרק קבלי חשוב ביותר קשור בהתמודדות עם עולם הסטרא אחרא. מרגע שהמציאות הגשמית חדלה לשמש גורם מרכזי הרי גבולות הרוח נפתחים למרחב. ההגות הקבלית יצרה מיתוס מפותח סביב עולם הרע. עניין לנו בסטרא אחרא וכוחותיו השקועים בפעילות נמרצת ומתמדת, וכנגדם יש להציב כוחות איתנים שיעמדו במאבק. ממילא פורה הדמיון היצירתי המכוון לאפיקי הכוונה והמעשה כאחד. ואל יהא הדבר קל בעיניך, שכן ממלכת הסט"א מסועפת ומורכבת, וההתייחסות אליה, מזוויות שונות, תופסת מקום נכבד למדי בספרות הקבלית למראשיתה.562 לפיכך קבע ר' משה די־ליאון: 'כל מה שיוכל האדם הירא להוריד רוח הטומא[ה] למטה ולהכניעה כדי שלא תשלוט בעולם. וכל מי שיוכל באיזה צד [כלומר, המטרה מקדשת את האמצעים] בעולם להעביר הטומא[ה] מן העולם הרי זה משובח ... ולפיכ[ך] זהו הדרך הנכון לכל אדם משכיל לדחות הזוהמה ולהעביר אותה שלא תשלוט בעולם, וכ"ש [=וכל שכן] בדברי הקדש'.563 ובקצרה נקבע כלל חשוב בזוהר: 'בעי בר נש לאסתמרא בכל סטרוי מסטרא דהאי חויא בישא דלא ישלוט עלוי'.564 והרי הנחש, עליו נאמר 'ונחש עפר לחמו' (ישע' סה כה), יש בכחו לשלוט באדם שנוצר מן העפר.565

			הנהגות חדשות רבות מכוונות נגד הקליפות כי הקליפה היא חלק בלתי נפרד מן המציאות הנוכחית. עצם הכינוי 'קליפה' זוקק אותה למצב נתון של 'פרי'. אולם בד בבד, הכינוי קליפה, או ערלה,566 מצביע על המעמד החיצוני והבלתי נצחי. וכשם שמבחינה רעיונית קיימות תפיסות שונות לגבי מעמדו של הרע, כך קיימות דרכי התמודדות שונות עם הרע. ככל שהשפעת הסט"א בעולם רבה כך מתחייבות פעולות מגוונות לשמש אמצעֵי נגד. הדרכים העיקריות להתמודדות עם הרע הן: מאבק, הרחקה (או גם הדחקה והתעלמות), שוחד, בירור והמתקה. לפעמים קשה להגדיר את האמצעי במדויק והדרכים מורכבות.567 

			לעיל דברנו על הגברת ימין על שמאל שהיא אחת מדרכי ההכנעה,568 כלומר, דרך לוחמנית. לפיכך, 'וישכב [בלכתו לישון] על צדו השמאלית להכניע החיצונים';569 סדר נטילת ידיים נקבע בדרך של 'לשלטאה ימינא על שמאלא';570 כיוצא בכך, אין זורים מלח (נציג שמאל) על הלחם (נציג ימין) אלא טובלים את הלחם במלח שהוא למטה;571 שבירת הכוס בחופה;572 כיוצא בכך, זמירות, כולל תהלים, יש לומר לפני התפילה מפני 'שמכרית המקטרגים';573 גם כתיבת שם שד"י על המזוזה מבחוץ (והמזוזה עצמה) מבריחה מקטרגים;574 וכן תמצא בקב הישר, פרק צט, ובספר זכירה (תשנ"ט, עמ' 273): 'הרוצה לנסות הקולמוס יכתב שם עמלק או שם המן וזרש'. וזכורני (ונשמט ממני המקור) שנהגו לכתוב עמלק בתחתית הנעל, על שם הפסוק 'ואתה על במותימו תדרוך', אך בוודאי גם כחלק מן המלחמה נגדו ומחִיָיתו. ובוודאי כך במגיה או בקבלה מעשית (שהן דורשות עיון נרחב שלא ייכנס למסגרת הנוכחית), אבל יתֵרה הקבלה שדורשת גם התכוונות.

			אם כי לפעמים נראה שאין הכוונה למלחמה ממש אלא להעמקת התודעה ש'הימנית משובחת על השמאלית וצריך שהשמאל תשמש לימין'.575 כמו כן, הכהנים נוהגים בברכתם להגביה ידם הימנית יותר מהשמאלית;576 'ויש ליפול [אפיים] בצד הימין כדי להחזיק כח הימין ולהנצל מן השמאל';577 אף כוס של ברכה ניטלת ביד ימנית;578 'מנהג החסידים, כשמברכין בהמ"ז על הכוס, שיהיה הפת שבשלחן מונח לצד שמאל המברך, כדי שיהיה כוס של ברכה בימין שלו והפת בשמאלו. ויש טעם בדבר עד"ה [=על דרך הסוד]'.579 ובסעודות שבת 'תבצע מן הלחם הימני';580 ולעיל הזכרנו את עמדת ר' יוסף חיים שיש למנות באצבע ימין 'דוקא';581 בצאתו מן הבית אדם נושק בידו הימנית את המזוזה;582 סדר עמידת הזוג בחופה הוא שהחתן מימין והכלה משמאל — ויש לכך משמעות סמלית.583 

			מעין זה יש דרך אקטיבית מעניינת. לפי ר' יעקב קאפיל, אשר, בעקבות שער הכונות, רואה את עיקר תפילת עלינו לשבח להוריד את השפע למטה ולסלק את החיצונים, כי אז מתבקשת, כביכול, המסקנה: 'רוקק לגנאי הקליפות להכניעם'.584 ומנהג זה, שקיבל חיזוק ברעיון קבלי, קנה לו שביתה בקהלים רבים, עד שחכמי הלכה נזקקו לדון בשאלה אם אין בכך זלזול בכבוד בית הכנסת. 

			דרך אחרת עוסקת במעשים למניעת, ולפחות לצמצום, כוחו של סט"א. כך היא הסמליות בדרישה לפנות קורי עכביש בערב שבת.585 וכך מוסבר הוידוי קודם הלימוד, כדי 'שיבדלו מהם הקליפות'.586 מעין זה הוא הנוהג, שנזכר בסוף הקדמת הזוהר, לאחר את תפילת ערבית במוצאי שבת, שאז נפתחים שערי הגיהנם.587 לעיל רשמנו מספר פעולות שתפקידן היה להקיף אדם בצורה כזו שלא תהא אפשרות חדירה לחיצונים. ואביא כאן דוגמה נוספת מסוף המאה השלוש עשרה: 'ולזה אנו צריכי' לכרוך הרצועה על הזרוע כדי לכרוך ולסתום כל הפיות של בתי דינין'.588

			פעולות רבות, ובהקשרים שונים, נעשות כדי לסלק כוחות הרע, למנוע כל מגע עם הרע ולחסום את השפעתו. לפיכך, למשל, 'יזהר שלא לחבר ולשלב עשר אצבעות ימין ושמאל זה עם זה',589 כדי שלא ליצור מגע עם [הסמל] השלילי. ובהקשר אחר: 'צריך שיהיה לו כלי תחתון לקבל בו הזוהמא [לאחר שנטל ידיו]. ולא ישפכם במקום דריסת בני אדם, אלא בחפירה תחת הארץ';590 וכן, 'ומה שנוהגין לנעור בכנפי בגדיהם [בתשליך] הוא ג"כ ע"פ הסוד לנער הקליפות מעלינו'.591 ובהמשך סעיף זה נזכיר את כיסוי הערלה בעפר.

			אמצעי ידוע הוא 'המתקת הדינים'. למשל, מזיגת טיפות מים לגביע היין בקידוש.592 המים, סמל החסד, נמהלים בתוך היין, סמל הגבורה, ו'ממתיקים' אותו. אף חובת השימוש בהדס ויין בשעת הבדלה במוצאי שבת נתפרשה 'לשום שלום באהליהם, ובזה אין כח לממונה ההוא לשלוט'.593 אפשר שיש בהמתקה זו משום ביטוי להפיכת הרע לטוב, שהיא הישג חשוב במסגרת הרעיון שבעצם גם הרע מקורו בטוב, אשר בשלב מוקדם קיבל לבוש שלילי. מכל מקום, דרך זו נראית אף היא לוחמנית בתכליתה. 

			קרוב לכך הוא מה שמכונה בקבלת האר"י, ואילך, 'בירור ניצוצות'. הרעיון הוא שלאחר שבירת הכלים נתפזרו הניצוצות וחלקם נפל בעולם הזה, קרי בשבי הסטרא אחרא, ותפקיד האדם מאז הוא לברור את הניצוצות הקדושים, להעלותם ולהחזירם למקורם הקדוש, שמתוך כך ניטל כח החיים מן הרע.594 רעיון זה מתבטא בעצם הלימוד595 ואפילו בתהליך הפסיקה, בעצם הכרעת הפוסק, שבכך 'נתברר ונפרש הטוב מן הרע'.596 בשם האר"י נמסר אפוא שהפלפול משבר הקליפות. וכן כתב ר"ש רוקקה: 'טעם הפלפול והפירכות והקושיות שבגמרא אינ[ה] אלא להכניע ולשבר ולקצץ כח הקליפה'.597 

			והנה יש אמצעי נוסף, המכוון להרחקת הרע וסילוקו: היות ש'יותר הקליפה רוצה להאחז ברוחניית המצוה מבדבר גשמי שאין בו ממש ובפרט כי לפעמים יש איזו פנייה באותו המצוה', לכן צריך שיאמר בפיו מראש: 'הריני עושה מצוה זו או הריני הולך לבה"כ [=לבית הכנסת] או הריני לומד דבר זה לפולחנא דשמא קדישא'.598 כלומר, המעשה אמור להיות מלוּוה במוּדעוּת. ומכאן, בלי ספק, בסדר התפלות כמנהג אשכנז ופולין, אמשטרדם ת"כ, פה ע"א: 'פאר איטליכה מצוה דיא ערטוט אודר ברכה דיא ער מאכט זאל ער זאגן דאש: לפולחנא דקודשא בריך הוא ולשכנתיה' [=לפני איזו מצוה שהוא עושה או ברכה שהוא אומר יאמר כך: לשם יחוד קודשא בריך הוא ולשכנתיה]. הבאתי במיוחד דוגמה זו, המובעת בלשון אשכנז, כדי להצביע על חדירת העקרון לציבור הרחב. וסיפורים רבים מלאים מכך.

			ניתן למצוא מרחב של פעולות ואמירות שנועדו למנוע או לסלק מחשבות זרות. למשל, אמירת חלקי תפילה בלחש599 או בסדר מילים הפוך. או 'שיאמר כל ברכה וברכה בנשימה אחת מעמקי הלב', כי בכך נמנעת חדירה בלתי רצויה.600 כמו כן, מוצעת פעולה של העברת היד על המצח כסמל להעברת מחשבות זרות וסילוקן. אף זאת, מקובלים הציעו פסוקים שונים שייאָמרו תוך כדי העברת היד, אבל עצם מעשה המחִייה הוא משותף לכל. 'ממקובל גדול, סגולה נפלאה להעביר מחשבו[ת] חוץ בעת התפילה, קודם שהתחיל להתפלל יעביר יד ימינו על מצחו ויאמר כל פעם לב טהור וכו', וישתק מעט ... גם טוב לומר: סעפים שנאתי ותורתך אהבתי [תהל' קיט קיג]. גם: אש תמיד תוקד על המזבח לא תכבה [ויק' ו ו]'.601 מחשבה דיבור ומעשה חוברים אפוא יחדיו לשם סילוק הרע. 

			האר"י קבע לומר כמה פסוקים (שנדרשו בזוהר בפי הינוקא) לפני ברכת המזון, בלא ספק כדי להתרומם מהמעשה הגשמי של אכילה לקראת המעשה הרוחני של הברכה, שיש בכך קונוטציה ברורה של התרחקות מהרע והתקרבות לקדושה. בייחוד נודעת קריאת פרשת הקטרת כדי להבריח מזיקים ולמנוע מגפות.602 ומעין זה אמירת ויהי נועם ושיר של פגעים (מזמור צא) במוצאי שבת, ועוד, הרשומה כבר בספר השאילתות, במאה השמינית, נודעה בשל טעמה להישמר מפני המזיקין, כפי שנרשם בזוהר ח"א יד ע"ב, ואחר־כך בשבלי הלקט, שכן בתודעת הציבור יש משקל למלחמה, בכל דרך שהיא, בכוחות החושך. 

			מעין זה יש להזכיר תחושה שקנתה שביתה, והיא הפחד, הבלתי־מודע פעמים רבות, מפני כוחותיו של סטרא אחרא. ואציין אפוא סגולה אחת שנפוצה בציבור בוואריאציות שונות. עיקרה נמצא בדברי רבינו בחיי לבמדבר לב לב: 'אחד עשר פסוקים הם במקרא שמתחילין בנו"ן ומסיימין בנו"ן ... וידוע כי שם המפורש יצא מאחד עשר פסוקים אלו ... ואם תזכיר הפסוקים עם השם היוצא מהם לא תירא מפחד, כי הוא השם המועיל לפחד'.603 וכן הוא באמירת הפסוקים מתהל' לו ח; שם, פד יג; שם, כ י; ולאחריהם 'אתה סתר לי' [תהל' לב ז], שלוש פעמים, בבוקר לפני פסוקי דזמרא, ועוד כיוצא באלה.

			בסידורים מאוחרים נמצא תפילות שחוברו למטרה זו של הרחקת כוחות הרע, ובמשולב ברעיונות נוספים, כגון: 

			 

			כתוב בזוה"ק. נכון לאדם להתפלל טרם כניסתו לבית הכנסת תפלה קצרה זו: נדבות פי רצה־נא ה', ומשפטיך למדני: יהי רצון מלפניך ה' ... שתהא תפלתי צלולה וזכה וברורה מכל ערבוביא המבטל כונת התפלה. ואני ברוב חסדך אבא ביתך בזכות אברהם שנקרא איש החסד ... רבונו של עולם, בזכות שלשת אבות אלו אבא לבית הכנסת להתפלל לפניך תפלתי, ובזכותם תעלה תפלתי תפלת האביון לרחמים ולרצון לפני כסא כבודך, ותעלה ותנשא לכתר על ראשך על ידי מטטרו"ן שר הפנים, אמן סלה.604

			 

			נזכיר תפילה ארוכה של ר' יוסף חיים, ובכללה: 'יזהר כל אדם לומר בכל יום הן בחול הן בשבת ויו"ט קודם פרשת העקדה מודעה זו, ויש בה צורך גדול בנסתר, וזה תוארה: הנה אנכי מאמין באמונה שלימה וגמורה כי ה' אלהינו הוא עלת כל העלות דעבד עשר ספירות ... והריני מגלה דעתי ורצוני לפני הקב"ה בלב שלם ובנפש חפיצה לבטל ביטול גמור ושלם כדין וכהלכה כל מחשבה זרה פגומה ופסולה ואסורה ... אם יעלו בלבי ומוחי בכל עת ועת, והריני מתנה עליהם שיהיו כולם בטלים ומבוטלים' וכו'.605 

			אמנם יש דרכים נוספות להימנע ממחשבות זרות: עישון לולקֶע;606 'הזריזות והמהירות בעסק התפילה', כפי שמצטט ר' אברהם גרשון מקוטוב את גיסו הבעש"ט.607 עצה אחרת מציבה מעין משקל נגדי ומקדימה תרופה למכה: 'שמעתי ממורי ז"ל כי יש שצריך להתחזק תחלה קודם תפלה כדי שיהי[ו] לו מוחין להתפלל בלי מחשבה זרה עכ"פ או בדביקות והוא ע"י מזמורי[ם] או תורה שיתעסק תחלה ומתוך כך הוא עומד להתפלל'.608 ויש גם מעשים חיוביים אחרים כמו 'ראה ראיתי חרדים שמשימין סידור פתוח לפניהם ... ואז מכוונים על כל מלה ומלה ... היא העולה למעלה עד רום מעלה ופותח המקור העליון ומקשר את השתלשלות של העולמות כולה'.609 ויש גם עצה הפוכה: 'מצוה לסגור העינים בשעת התפלה לסלק דעתו מהצורות הגשמיות כולם ליחד המחשבה בצורות השכליות'.610 אך בחסידות נמצא גם כי הבעיה בטלה מעיקרה. ר' יעקב יוסף מפולנאה כותב: 'ואחר שידע אדם כלל זה שהוא כלל גדול שאין שום מסך מבדיל בינו לבין אלוהיו בשעת תורה ותפלה, גם שיעלו לפניו כמה מחשבות זרות שהם לבושין וכסויין שהקב"ה מסתתר שם, מ"מ אחר שידע האדם שהקב"ה מסתתר שם אין זה הסתרה'.611 אמנם יש להניח שביצוע הדרכה זו אינו ענין לכל אדם. 

			ר' יוסף ג'יקטילה מסביר את המצוה כחוק, במובן של גבול וגדר, וקובע אפוא כי קיום מצוה משמש מחסום לזרימת השפע לעולם הסטרא אחרא.612 כלומר, עשייה חיובית כמשקל נגדי לרע. מעין זה כתוב: 'ולזה ישמור האדם את דרכו ונתיבותיו לבוא אל הדרך הזה להבריח ממנו כל המחשבות זרות ויהיו מחשבותיו טהורות'.613 כלומר, האחד מוציא את זולתו. ונמצא לא אחת שבעצם קיום מצוה, ובוודאי לימוד תורה, יש בו כדי להכניע את כוחות הרע. כך השיב הסבא (בין היתר) לשאלה מדוע התיישב במדבר: 'אתפרשנא מישובא למדברא תקיפא ולעיינא תמן באורייתא בגין לאכפיא לההוא סטרא'.614 המדבר, ובעצם כל מקום, הוא מעין זירת התגוששות, ואדם שעושה בתוכו מעשה טוב מכניע מאליו את סטרא אחרא.615 לכן חשוב שרבים קמים ללמוד תורה בחצות הלילה, כי אז ממילא כל כוחות הרע חוזרים לנקבי תהום רבה.616 עקרון זה עמד גם ביסוד 'מנהג המקובלים שלא להסתפר מגוי כי תערו חרב טמאה, ואין להעבירו על ראש קודש'.617

			אפשר להילחם ברע בבחינת שימוש בנשק האויב. כך מסביר הזוהר, ח"ב קכט ע"ב, את הסיבה שאומרים קדיש 'בלישנא דס"א, ולאתבא בחילא אמן ... בגין דיתבר חילא דס"א'. כלומר, שימוש בלשון הלועזית ובכוח [=בקול]. ואוסיף כי בעוד בתלמוד (שבת קיט ע"ב) כתוב שיש לומר 'אמן יהא שמיה' וכו' 'בכל כחו', הרי בשו"ע הרב, סי' נו ס"ק א, נאמר: שהקול 'שובר כל המקטרגים [זוהר ח"ב קכט ע"ב] ומבטל כל גזרות קשות'. משמע, כח נגד כח. וכך הסביר רמ"ק את כתיבת הזוהר בארמית, כדי להכניע 'הקליפות בלשונם'.618 ודוגמאות מועטות מני רבות: לילית היא משורש ילל, ולכן באמצעות 'הדמעות שלנו על החורבן אנו מכניעין אותה ... שע"י עצבות דקדושה מכניעין הלילית'.619 ודוגמה עקיפה ביחס לברית מילה: 'יש לשבר את הקליפה ולהשליך מתוכו אותה הזוהמא ... וראיתי ענין עמוק בסוד דברי הקדמונים ז"ל שהיו אומרים צריך לתקן כלי מזומן מלא עפר ולהשליך בתוכו הערלה. והטעם על שם ועפר תאכל כל ימי חייך ונחש עפר לחמו לעולם'.620 כלומר, הערלה הטמאה המכוסה בעפר ניתנת לנחש שלחמו הוא העפר. מנהג כיסוי הערלה בעפר מקובל עד ימינו. כמו כן, כידוע, הצואר מסמל גאווה ('נטויות גרון' — ישע' ג טז), ולפיכך: 'אזהרה לכל החסידי' והצנועי' לכסות צואריהם כדי שילכו בענוה ובצניעות, שלא יתעוררו הדין מלמעלה'.621 ועוד, 'מקובל גדול' כתב כי השטן מנסה לפתות אדם לפני יציאת נשמתו שיכפור. ולכן העצה היא שיביע את אמונתו בקריאת י"ג העיקרים.622

			הזוהר מדבר גם על הצורך לשחד את הסט"א.623 אפשר ליתן הצדקה לטעם השוחד, או הפיוס, באמצעות המשפט: 'אין האור ניכר אלא מתוך החשך'. משמע, באופן פרדוקסלי יש משמעות חיובית לסט"א. וכך פירש הרקנטי (פר' צו, נט ע"א) את ההוראה 'אש תמיד תוקד על המזבח לא תכבה' — כמתן אפשרות ש'כל כחות המקטרגים שימְצאו פרס מאת המזבח בכל שעה'. כך, למשל, נתפסה החובה של מים אחרונים כאמצעי שמעסיקים בו את כח הרע בחלק המטונף,624 ובו בזמן גם נאמר באופן חיובי הפסוק: 'ויאמר אלי זה השלחן אשר לפני ה'' (יחזקאל מא כב), אשר מחזיר ומעלה את המברך אל עולם רוחני וקדוש. רעיון השוחד נתקבל גם בהקשרים אחרים אצל המקובלים.625

			רעיון נפוץ וחשוב הוא היות שתי ספירות בעולם האצילות, שיש בהן ניגוד מהותי: חסד מול גבורה; מידת הרחמים מול מידת הדין; ובמקביל בתחתונים: שמש מאירה מול ירח פסיבי וקולטני; זכר מול נקבה ('לית לה מגרמה כלום', כלשון הזוהר הידוע). ולכן נקרא 'עֶרֶב' בשם זה כי מתערב בו סטרא אחרא שאורו חשוך והוא שולט בלילה. זהו המבנה הבסיסי שקיים מאז המבנה המקביל בעולם האצילות, כשם שלאחר חצות הליל נשבר כח הרע, וסימן לכך הוא כניסתו של הקב"ה לגן עדן כדי להשתעשע עם הצדיקים. מסקנה ישירה תהא שתפילת ערבית אינה חובה אלא רשות (כי בכל זאת העולם זקוק להגנה מפני כוחות הרע).626 

			אחד הביטויים החשובים בעניין זה הוא 'שלא לעורר את הדינין'. למשל, אין לקרוא מקרא בלילה;627 אין נפילת אפים בלילה; אין לומר סליחות בתחילת הלילה, כיון ש'בלילה הוא עת הסתרת האור ושעת שלטון ממוני הדין, פחד לילה ודבר באופל יהלך ב"מ [=בר מינן], ובהזכרת הי"ג מדות אנו רוצים למענם [צ"ל: למנעם] מפעולתם, וראוי שנירא פן יקנאו בנו'.628 כלומר, יש בכך משום התגרות בנסיון למנוע פעולתם ואז מעוררים קנאה בכוחות הדין דווקא נגדנו. מעניין שנוהג זה חדר גם לספרות ההלכה, עד שאפילו הרב עובדיה יוסף כותב בחריפות בלתי רגילה: 'המנהג שנהגו בקצת מקומות לומר סליחות בתחילת הלילה הוא מנהג רע ומר, ישתקע הדבר ולא יאמר, וראוי לגדולי הדור לגעור בהם ולבטל מנהגם'.629

			פעילות מגוונת קשורה במוות, מעצם העובדה ששלב זה של העדר חיים הוא בסיס ל'השתלטות' כוחות הרע. וכך נוצרו הנהגות רבות לדיכוי, או לצמצום, כוחות אלה. למשל, מניחים את המת על הקרקע מפני שאינה מקבלת טומאה;630 יש לאסוף את כל אברי המת לתוך המיטה משום שרוחות רעות סובבות סביב המיטה ומחכות לטרפן;631 ומשום כך נוהגים לכסות את הנפטר בסדין;632 'מנהגן של ישראל להדליק נרות בפני הגוסס, וטעם לזה כי נודע מדברי חכמים שסגולת הנר היא להבריח המזיקים, ואפי' בלילה';633 נזכיר בהקשר זה גם את תקיעת השופר שנועדה לסלק מזיקין בעת שנשאו את ארון המת (אם כי יש להניח שבמקורה נועדה התקיעה ליידע את בני המקום שפלוני הלך לעולמו);634 גם מטבילים את המת לפני קבורתו, 'שברחיצה מרחיקים ממנו ומנשמתו חומריות העוה"ז';635 טקס ההקפות למת, עניינו לסלק מזיקין בשל טומאת קרי, ו'להבריח הרוחות הרעות מעל המת';636 ומאותה סיבה: אי־יציאתם של בנים ללווית אביהם מכוונת, כאמור, למנוע השתתפות מזיקין;637 כיוצא בכך, האיסור (שנשמר במידות שונות) שנשים לא תלכנה אחר מיטת המת, ולפי אחד ההסברים החשש הוא מפני הופעת נשים נידות, שהן נושאות טומאה, ובכך אין זה לטובת המת (וכמובן, כדי שלא לבייש גזרו על כולן);638 הנהגה מעניינת היא להשליך שום על קבר כסגולה להברחת חיצונים;639 יש להוסיף גם את מנהג חפיפת הראש בביצים, 'אולי יהיה להסתיר כחות הדינים הנרמזים בשערות הראש'.640 כמו כן נפוץ הוא סדר 'התרת נדרים', שבא למנוע עיכובים שונים בעליית הנשמה בשל התחייבויות הנפטר. עוד אזכיר מנהג, בקהילות אשכנז, שאין טועמים דבר מבית אבלים, בהסתמך על מעבר יבק שכוחות הדין שולטים בביתם. אולם רוב קהילות המזרח כן נהגו לטעום כדי להרבות ברכות, ואלה ייחשבו לזכות הנפטר.641

			דבר מובן מאליו שכל הקשור בדברי תורה או תפילה642 הוא אמצעי מלחמה 'ראש בראש', וסופה של הקדושה לנצח. ולכן, פעמים שהמלחמה מתבצעת באמצעות אמירת פסוק בודד כלשהו. כגון: 'ידוע כי סגולת ק"ש [=הפסוק שמע ישראל] להבריח המזיקין'.643 וכן: 'זה הפסוק [ולבני הפילגשים אשר לאברהם נתן מתנות] נוהגים לאמרו בבהק"ב [=בבית הקברות] להבריח החיצונים מן המת. ואמרו המקובלים כשישביע האדם לבניו שלא ילכו עמו לקבר הוא ניצול שלא יתאחזו בו החיצונים. וזה ראיתי בעיני שלא [הניחו] לבן לילך על קבר אביו כדי שלא יאמרו החיצונים זה הוא בנו ואנו גם בניו, ויבואו אצלו להתאחז בו, לפי[כך] נוהגים לומר זה הפסוק עד שיסתם הגולל. והרמ"ק ז"ל צוה לתלמידיו שיאמרו אב"ג [=אנא בכח גדולת] ויכוונו באלו השמות קרע שטן ולא יצטער מהמיתה'.644 כלומר, גם משולבים שמות הנושאים אופי מאגי.

			סדרי לימוד (מקצתם כללו לימוד מהאדרות או מסבא דמשפטים, המצביע על השפעה קבלית) או אמירת מזמורי תהלים ליד מיטת המת נקבעו — אם 'לכבוד המת'645 ואם להצילו מ'רוחות רעות'.646 כיוצא בכך נועדה נשיאת דרשה ודברי תורה בפני המת.647 מקום חשוב נתבצר ללימוד משניות, לנוכח המשוואה: "משנה אותיות נשמה".648 ובאופן כללי כתב החיד"א: "נהגו ברוב תפוצות ישראל הן לדרוש בפני המת הן ללמוד על הקבר למנוחתו".649 וכן כתב בעל ערוך השולחן: "מפני שעושין זה לכבודו ולתקון נשמתו, וקשה לבטל המנהג".650 בדבריו ניכרת הסתייגות מסוימת, משום שלכאורה אינה הולמת את ההלכה התלמודית, שלא לומר דברי תורה ליד המת משום 'לועג לרש', והוא כאיש הלכה מנוּע מלקבל זאת, אך, כפי שראינו, הלכה זו נשתנתה ברבות הימים, וכידוע, מנהג עוקר הלכה, "וקשה לבטל המנהג". 

			הסבר קבלי מובהק בעניין "גירוש החיצוניים" נמצא אצל ר' יהודה לייב פאחאוויצר (בשם הרמ"ע מפאנו): 

			 

			ועוד יש תקנה אחרת ע"י הדרשה שדורשין על המת וד"ת [=ודברי תורה] שאומרים עליו בדמע בוקע חלוני רקיע ומגרש אלו החיצונים. וע"י זה יש לאותו נשמה ג"כ תקנה שהטומאה השורה עלייהו מתבטלת ע"י אותו התורה, ויש תועלת651 בזה ג"כ לשאר נשמות עשוקות.652 

			כך נמצא שהנימוקים "כבוד המת" ו"שמירתו מהחיצוניים" מופיעים בנשימה אחת, כמו במקור הבא של חכם באשכנז, במאה הי"ט: 

			 

			לכבוד המת אפילו דברי תורה ואפילו תוך ד' אמות מותר. ולכן נהגו לדרוש באגדות ופסוקים ... עד שמגיע לספר שבחו של מת ... ולכן מותר לומר תהלים בבית שהמת בו להצילו מרוחות רעות.653 

			יב) חלום ושברו.

			היות שהרובד המעשי בעולם הקבלה קשור גם לעולם המעשה ההלכתי, אנו נתקלים בתופעה מעניינת שבעקבות תפיסות קבליות מסוימות צצו שאלות הלכתיות.654 ממילא אתה למד שהנחות הקבלה נתקבלו כבר והן חלק בלתי נפרד מעולם ההלכה. למשל, 

			(א) הנימוק הקבלי לנטילת ידיים בבוקר הוא, כידוע, מחמת רוח טומאה השורה בלילה. ומכאן שתי שאלות הלכתיות: ראשית, האם מותר להתפלל כנגד המים שטיהרו את הידיים והטומאה עברה אליהם, שהרי אין להתפלל כנגד דבר טומאה? אכן, החיד"א אוסר לקרוא כנגדם, אלא ישפכם או יכסם.655 ולפי זוהר, ח"א קפד ע"ב, אף יש בכוחם להזיק. שנית, האם אפשר לבטל ברוב את מי הטומאה?656

			(ב) כבר הזכרנו לעיל כי לפי השו"ע ורמ"א, סי' נב, המאחר לבוא לביהכ"נ יכול להשתלב בתפילת הציבור לאחר דילוג על קטעים מסוימים. אך בספר מגיד משרים, פרשת בהר, מספר ר' יוסף קארו שהמגיד הזהיר אותו מפני דילוגים ואמירת התפילה שלא כסדרה. נימוקו של המגיד אינו מיוחד לו בלבד, ולעיל הבאנו מקורות שונים. אך המעיין בספרות ההלכה נוכח ששאלה זו חוזרת ומבצבצת מדי פעם ובלא הכרעה. אסתפק בהבאת דוגמה ממקור מאוחר, ספר הלכה מובהק, המקובל בכל קהילות אשכנז, הלוא הוא משנה ברורה לר' ישראל מאיר הכהן, הכותב בסימן נב ס"ק א: 'לכתחילה ראוי לבוא לבהכ"נ בהשכמה כדי שלא יצטרך לדלג, כי כתבו הספרים שהמגיד הזהיר לבית יוסף לבוא לבהכ"נ בהשכמה כדי שיוכל להתפלל כסדר ולא בדילוג, כי העושה כן מהפך הצינורות. והרבה אנשי מעשה נוהגים להתפלל כסדר מטעם זה אפילו אם אחרו לבוא לבהכ"נ. אבל בתשובת חכם צבי סימן ל"ו כתב שמה שכתב בספר הזהר שיש להתפלל על הסדר היינו כשאינו מתפלל עם הצבור, אבל אם איחר לבוא לבהכ"נ ובא כשהצבור מתפללין כו"ע [=כולי עלמא, כל העולם] מודו דידלג כדי להתפלל בצבור. וכ"פ הפר"ח [=וכן פסק הפרי חדש] בסימן נו"ן'.

			(ג) מתעוררות גם שאלות שיש בהן יסוד מתמיה כלשהו.657 למשל, אם יוצאים מתוך הנחה קבלית שברכת האילנות בחודש ניסן (שוב, רעיון שמקורו תלמודי אך מקבל ביטוי קבלי אופייני) נועדה לעזור לנשמות המגולגלות בצומח ולברור הניצוצות הקדושים, ממילא תעלה מסקנה שבשבת אין לעשות כן, ככתוב בכף החיים, סי' רכו ס"ק ד: 'ונראה לדברי המקו[בלים] שכתבו שע"י ברכה זו מברר ניצוצי הקדושה מן הצומח, יש עוד איסור נוסף דבורר, וע"כ אסור לברך ברכה זו בשבת ויו"ט'. יש פה הגיון קבלי פנימי ברור למדי, והמענין הוא שבעל כף החיים ממשיך מיד ומעיד: 'וכן עמא דבר'. כלומר, גם הצבור נוהג כך. ובכלל, האם מותר לעשות בשבת פעולות שבמשמען בירור ניצוצות שעה שאסורה מלאכת בורר? וכך נשאל ר' אברהם פאלאג'י: 'איך מתפללין בשבת, ש[הרי] אסור לברר אוכל מתוך פיסולת', ובעצם השאלה מתיחסת שם (בתמצית) לגבי פעולות וכוונות מיסטיות נוספות.658 גם ר' יעקב שאלתיאל ניניו דן בכוונות אכילה ותפילה בשבת בהקשר של בורר.659 משמע, בעולם הקבלה מלאכת בורר אינה אמורה בפריטים גשמיים בלבד, אלא אף ברוחניים. על דרך החידוד הייתי אומר: אם בהלכה (ברשות הרבים!) תמצא כי 'אין תחומין למעלה מעשרה', הרי מבחינה קבלית 'מחיצות בוקעות ועולות', ורשות היחיד הזו אינה מבחינה בין רוחני לגשמי (ולעיל ייחדנו סעיף מיוחד לנושא הטוטליות).

			(ד) מעין זה נמצא שאלה הקשורה במשמעות החיובית והחיונית שרואים המקובלים בהשמעת דברי קדושה וחידושי תורה בשבת, שכן בכך ממשיך אדם את היצירה האלוהית המטפיזית. הועלתה אפוא שאלה מעניינת, מדוע מותר ללמוד קבלה, שהרי לפי תפיסת הזוהר, בהקדמה, אדם הלומד קבלה בונה עולמות. ובכן, גם בניין רוחני אמור להיאסר לפי זה.660 משמע, העולם הקבלי המלכד שמים וארץ, רוח וגשם, ורואה בכך אבנים מתגלגלות באותו בניין, עשוי באופן "הגיוני" ביותר להחיל מערכת ערכים ודינים מעולם החומר על עולם הרוח. מה עוד שהקבלה שמה דגש על פרטים שהם משמשים בעצם סמלים למהויות נעלות, וממילא אי אפשר לוותר עליהם.

			(ה) ר' אברהם אנקאווא, מציין שאלה שנשאלו חכמי הלכה אם מותר לעסוק בחכמת הצירוף בשבת ולברוא על ידי כך 'דבר גשמי כחפצם ... אדם וכדומה'.661 שאלה זו יש לה השלכה גם בהקשר אחר: האם מצרפים למניין גולם, שהוא פרי יצירת קבלה מעשית?662 

			(ו) כידוע, אין לשבת בד' אמות של המתפלל. אך המתפלל, או אפילו הלומד, לפי שיטת פוסקים רבים, בוודאי שרשאי. לפיכך גם ספר תהלים דינו כדין תורה. 'אבל יש להסתפק באלו שנוהגים לומר התהילים הקבועים בכל יום לפי הסדר שתקן השל"ה הקדוש, וצירף זה לסוף התפלה, האם נאמר דנעשה כחלק מתקוני התפלות כמו פרקי אבות, כמו שפסק במ"ב סק"ה [במשנה ברורה סעיף קטן ה] בשם העולת תמיד, דגם זה אינו אלא מנהג לאמרו ואפ"ה [=ואפילו הכי] נחשב כחלק מתיקוני התפילות'. אך כנגד זה מובָא ספר תורת חיים שאינו רואה בפרקי אבות חלק מהתפילה, ואף לא בתהילים. ומכאן המסקנה לגבי הזולת אם רשאי להתיישב ליד הלומד/המתפלל.663 

			(ז) היות שלפי הזוהר והאר"י, תפילין דרבנו תם הוא חיוב דאורייתא, אין להפסיק בקדיש וקדושה בין תפילה של יד לתפילה של ראש. ר' יוסף חיים הציע שיענה, ואח"כ יסיר השל יד ויחזור וילבשנו ברצף עם של ראש כדי שתהיה 'הוי"ה אחת'.664

			(ח) הרעיון שאין אומרים תחנונים בשבת ביטל את אמירת והוא רחום בראש תפילת ערבית של ליל שבת, וממילא עלתה השאלה של אמירת והוא רחום בשבת בבוקר, ונחלקו הדעות. ראוי להוסיף כי אין אומרים פרשת העקידה בימים שאין אומרים בהם תחנון. כך ע"פ סידור מונקאטש ועוד.

			(ט) שאלה אחרת נתעוררה לגבי הנעורים בליל הושע"ר ושבועות — אימתי יאמרו ברכות השחר? ראה שו"ת רב פעלים ח"ד סי' א, א ע"א.

			(י) מי שאינו יכול להתענות כפסק האר"י, האם ניתן להמיר בצדקה? בשו"ת רב פעלים ח"ג או"ח סי' לה, דן בכך. 

			(יא) ושאלה נוספת, אם אדם חזר על חטאו, האם צריך תעניות כמספר החטאים? והתשובה אמנם כן, בהתאם לפגם שיצר. 

			(יב) על שאלת חכם 'על המנהג הפשוט בכל ערי המערב לומר כל סדר התפילה' בקול, ובכללו פסוק ראשון של קריאת שמע, ואילו 'כל שלש פרשיות של ק"ש בלחש', השיב ר' יוסף משאש, ע"פ כתבי אביו: 'שמעתי מפני שהראשונים ז"ל הנהיגו לכוון בהם כמה כוונות, יש על פסוקי יו"ד הדברות, יש כוונות ע"פ הקבלה, ועוד כוונות בנקודות שמות הקדש שבהם, כל שם נקודתו על פי כוונתו, ולכן הנהיגו לאמרה בלחש כדי שכל אחד יכוון כוונתו הרגיל בה'.665

			(יג) בתקופה הבתר־תלמודית (כגון הרמב"ם) דובר בדרך כלל בחיוב על אמירת קידוש לפני סעודה שלישית. בין חכמי ההלכה בימי־הביניים נשמעו דעות שונות, ואף בין המקובלים לא שררה תמימות דעים. השוללים העלו טענה קבלית בסיסית. שעת מנחה של שבת נחשבת כעת רצון, ואילו יין הוא סמל של דין: 'הסעודה הזאת היא בעתיק, אז הוא רחמים גמורים, והיין הוא דין, ולכן אין לעורר הדין כלל'.666

			העלינו מקצת שאלות בלא לחתור לפתרונות חד־משמעיים, ולא דברנו אלא בראשי פרקים.667 כוונתנו היתה להעלות גם את המורכבות ההלכתית העולה מן השילוב שספרנו עסק בו. כמו כן, במהלך הדברים עמדנו כמה פעמים על התנגשות מסוימת עם עולם ההלכה.

					20	ראה לאורך ספרה של קויפמן, דרכיך.

				

				
					21	שער רוח הקדש, ירושלם תרל"ד, ט ע"ג.

				

				
					22	השווה: 'וראוי שתדע כי המצות הן קשר אחד, אי אפשר להיות האחת בלתי האחרת, כדמות בגד הנארג שכל חוט וחוט דבק בחבירו ועוזר בקיומו' (של"ה, מסכת יומא, רמא ע"א [=ב, עב ע"ג]). 

				

				
					23	מקורות לא מועטים מדגישים את חובת היחס החיובי לגוי. למשל, ר"א אזכרי מספר (ספר חרדים, טו ע"ב) על יחסו של הרב יוסף סאראגוסי בצפת, 'שהיה משים שלום תמיד בין אדם לחברו ... אפילו בין הכותים'. וכן שם, מח ע"ב: 'אסור לגנוב דעת הבריות, ואפילו דעת הנכרי'. וראה במאמרי 'אהבה', נדפס בקובץ מידות ורגשות, בעריכת אסא כשר ואהרון נמדר, רמת־גן תשנ"ה/1994, עמ' 137-135. 

				

				
					24	מעניין לראות זאת גם לאור ההבחנה של אידל, היבטים (עמ' 279-278), בין המקובל האקסטטי לבין המקובל התאורגי.

				

				
					25	מילי דשמיא, עמ' 181.

				

				
					26	מילי דשמיא, עמ' 114, והובא גם בספר חרדים, סז ע"ב. מענין להביא קטע מדברי השל"ה, עליו כתבה צ' קויפמן כי הוא מנוסח 'אולי באופן החריף ביותר' (קויפמן, דרכיך, עמ' 224): 'והלכת בדרכיו, בכל דרכך דעהו, לא יהיה לך שום תנועה כי אם לכבודו. לא ראיה ולא שמיעה ולא הליכה ולא עמידה ולא ישיבה ולא מחשבה ולא מעשה ולא רמיזה כ"א [=כי אם] לעבדו. לא תרצה כ"א ברצונו, ולא תבקש כ"א בקשות חפצו, ולא תשמח כי אם בעבודתו, ולא תמצא קורח רוח מבלעדו. כללו של דבר, לא תעתיק רגל ויד ותנועת עפעף ותפתח פה ותחשוב מחשבות בלתי לה' לבדו' (תיח סע"א, עשרה הלולים, ירושלים תשכ"ג, כא ע"ד-כב ע"א). 

				

				
					27	ספר חרדים, ו ע"א. אף זאת: 'כל מצוה ומעשה טוב צריך להיות בדיבור במחשבה ובמעשה. הדיבור הוא שידבר המצוה בפיו ... ואחר כך יאמר הנני מוכן ומזומן לקיים מצוה פלונית ... במחשבה היא כוונת המצוה וטעמה וסודה עד מקום שיד שכלו מגעת. והמעשה הוא עשיית המצוה בשמחה ובזריזות ובעבדות שלימה לה' אלהינו' (של"ה, מסכת יומא, רמא ע"א [=ב, עב ע"ג-ע"ד].

				

				
					28	השווה להלן ליד הפניה 116.

				

				
					29	סדר היום, ויניציאה שנ"ט, הקדמת המחבר, ב ע"א. 

				

				
					30	ראשית חכמה, שער האהבה, פרק ד, סב ע"ג.

				

				
					31	למשל, החיבור 'שלחן של ארבע' של רבינו בחיי; ראשית חכמה, רסב ע"ד-רסג ע"א; חיבורו של ר"ש אלקבץ, 'לחם שלמה', שעודנו בכתב־יד. ראה גם תשבי, משנת, ב, עמ' תקב-תקו; Hecker J., Mystical Bodies, Mystical Meals; Eating and Embodiment in Medieval Kabbalah, Detroit, 2005. ונזכור את הקדמת ר' יוסף אשכנזי לפירושו לספר יצירה (ירושלים תשכ"ה, ח ע"ב): 'ע"י האכילה יגיע המעלה לנפש. אם האכילה נקיה תשיג בדברים הנקיים, אם האכילה פחותה תרד ממעלתה'.

				

				
					32	עץ חיים, הקדמה, ירושלם תר"ע, ג ע"ג. לכן אפשר ללכת גם בכיוון הפוך: 'מהמורגש צריך שיבחין העבודה האלהית' (ראשית חכמה, ש"ב פ"ד, סג ע"א). וראה אידל, ארוס, עמ' 233-232.

				

				
					33	מעתה אני רושם דוגמאות בודדות מתחומי דומם, צומח, חי ומדבר. ואציין כי בכך היתה הקבלה קרקע פורייה לצמיחת רעיון העבודה בגשמיות בחסידות. ראה, למשל, קויפמן, דרכיך, עמ' 175 ועוד.

				

				
					34	ראה הסבר בשער הכונות, ענין ברכות השחר, ב ע"ב-ע"ג. וראה חלמיש, הקבלה, עמ' 304. עד כמה חדר עניין "פעוט" זה לתודעה הציבורית נלמד מהעובדה כי פוסק הלכה נודע בימינו (שאינו "שייך" לעולם הקבלה) נשאל אם איסור זה חל גם על שני זוגות נעליים. ראה ר' אליעזר וולדינברג, ציץ אליעזר, חלק ז, סי' ב.

				

				
					35	למעשה, כך הוא לגבי אכילה בכלל. 'האדם כשהוא אוכל צריך ליזהר בתכלי[ת] הזהירות ואל יאכל כמו הבהמות והב"ח [=הבעלי חיים] שאינן יודעין בין טוב לרע, ולכן הרבו והגדילו רז"ל בענין זה ... כי כיון שאפשר שיזדמנו במאכל ההוא איזה נפשות מגולגלות ... או אף אם אין שם שום נפש מגולגלת זולתי הסיגים והקלי[פות] אשר במאכל ההוא ... אם יהיה האדם הזה האוכלם צדיק ות"ח ... יתקנם ויברר האוכל מתוך הפסולת ויתקן נפשות המגולגלים ההם' (שער המצות, פר' עקב, מב ע"ב-מג ע"א).

				

				
					36	לפיכך האר"י 'היה נזהר שלא להרוג שום רמש מן הרמשים אפילו מן הקטנים והפחותים ביותר ... ואף אם היו מצערים אותו', שמא יש בהם גלגול. ראה בניהו, תולדות, עמ' 318. וכן כתב ר' אליהו הכהן, שבט מוסר, פרק טז. ומתוך ההנחה שאפשרי לנשמה שהיא מגולגלת בבהמה (טהורה), לכן 'חס עליו הקב"ה וצוה שלא יצערו אותו ושלא לשחוט בסכין פגומה' (טעמי מצות, לר' יוסף הבא משושן הבירה, מצות עשה, מצוה עג). כביכול מה שנעשה בבהמה נעשה בתוך הנשמה המגולגלת בה. ומן הצד השני: 'כשהאדם אוכל חלק מחלקי הבהמה חוזרת חלק מחלקי האדם' (שערי אורה, שער ו, עא ע"א [ומכאן הושפע הפסודו־ג'יקטילה, ב'טעמי המצות', סוד הגלגול]). יש לציין כי כאשר הרמ"ק כתב: 'ועל דרך זה לא יבזה שום נמצא מן הנמצאים, שכולם בחכמה, ולא יעקור הצומח אלא לצורך, ולא ימית הבעל חי אלא לצורך', הרי ביסודם של דברים עמדה תפיסתו בדבר ההידמות אל הספירות העליונות, ובמקרה זה: 'שהרי החכמה העליונה היא פרוסה על כל הנבראים'. וראה מעשה שאירע ברב קוק ובר' אריה לוין, המובא אצל שמחה רז, איש צדיק היה, ירושלים תשל"ג, עמ' 74.

				

				
					37	אגרת הקדש המיוחסת לרמב"ן, כתבי הרמב"ן, ב, תשכ"ה, עמ' שלג; האמונה והבטחון, כתבי הרמב"ן, שם, עמ' שצה. ומכאן הועתק ברקנטי, פר' ויצא, ל ע"ב. ראה גם ש' אברמסון, 'מאמר חז"ל ופירושו', מולד, 232 (כסלו תשל"ב), עמ' 427; אידל, היבטים, עמ' 70; אידל, ארוס, עמ' 260 הע' 84, עמ' 323 והע' 60, עמ' 365; ד' אברמס, הגוף האלוהי הנשי בקבלה, ירושלים תשס"ה, עמ' 107-106. וראה א' קפלן, מדיטציה ויהדות, ירושלים תשנ"ח, עמ' 154-151. 

				

				
					38	בפירושו לויקרא יח יט. וראה ח' דוידסון, 'אפעה הממית בהבטתו — הנידה בתפיסת הרמב"ן', היספניה יודאיקה, 5 (תשס"ז), עמ' א-מא. אגב, בספר מעבר יבק (שפתי צדק, פרק כה) מצטט את 'חכמי המחקר כי יש בני אדם המזיקים בהבטת עיניהם כאפעה, ומרגלא בפיהם: "העין תכניס הגמל בקדרה והאדם אל הקבורה"'. והשווה להלן הערה 91. וראה בהרחבה אורי ספראי, עבודה שבלב בקבלת המאה השש עשרה, באר שבע תשע"ו, עמ' 346-343.

				

				
					39	מגיד דבריו ליעקב, מהד' רבקה ש"ץ, תשל"ו, סי' סב, עמ' 99. צוטט אצל אידל, ארוס [לצערי, לא זכור לי המקום המדויק]. וכן כף הקטורת, מזמור מד: 'יש עוף מוליד ע"י ההבטה מן העין'.

				

				
					40	ראה, למשל, להלן הערה 451 לענין שיכול אותיות. אפשר להביא דוגמה נוספת מהאר"י שזיהה כשל באחת מארבע תכיפות כעילה לכאב כתף. ראה בניהו, תולדות, עמ' 189.

				

				
					41	עץ חיים, שער דרושי הצלם, דרוש ז, ירושלם תרכ"ו, פא ע"א. ובלשון ספר הגלגולים, פרנקפורט תמ"ד, לב ע"ב: 'כל מה שיוציא האדם מפיו אי אפשר שיהיה לבטלה ואין שום דבור שאין בו ממש'.

				

				
					42	שער מאמרי רז"ל, ירושלים תשכ"א, מסכת ראש השנה, יט ע"א-ע"ב. השווה שער הכונות, דרוש ראש השנה, לענין ארבעה ראשי שנים. 

				

				
					43	למשל, ר' משה די־ליאון, משכן העדות, כ"י וטיקן 283 (=ס' 340), דף 159ב, כתב: 'המכה חברו בימינו, אע"פ שירצהו ומחל לו אין תשובתו תשובה שלימה, כי חִלל ימינו, ולפיכך נקרא רשע. ולפיכך ישים אשם נפשו אצל ימין עליון' וכו'. המעשה עצמו אינו נמחה אפוא כי התוצאה המטפיזית נותרה. וכך מפורש גם בזוהר ח"א עג ע"ב. דוגמה אחרת: אדם הנוטל ידיו עם השכמת הבוקר אמנם מסיר מעליו את הרוח הרעה אך מעביר אותה אל המים. ולפי הזוהר ח"א קפד ע"ב יש בכוחם להזיק. לפיכך, 'מי הנטילה אסור לברך ולקרות נגדם אלא ישפכם או יכסם' (חיד"א, קשר גודל, סי' א ס"ק ה). 

				

				
					44	זוהר ח"ג רעה ע"א (רע"מ); וכן שם טז ע"ב (רע"מ). ומצינו בתוצאות חיים, אות יח, עמ' 7, כי 'כדי להעביר הרושם צריך שיבכה וירחץ בדמעות פניו, וטוב להעביר הדמעות על מצחו, כי במצח נכתמים העונות'.

				

				
					45	נגיד ומצוה, עמ' קיד; בניהו, תולדות, עמ' 251. ראה גם חלמיש, מבוא, עמ' 37-36. בזוהר, ח"ב ע ע"ב, נמנים שבעה אברים. ואילו במקבילה שם, ברזא דרזין, מדובר על ששה אברים. ומצינו גם בכף היד. למשל, בנפילת אפים יש להתעטף בלבוש כלשהו, 'והטעם כדי שלא ליפול על כף ידו שבה כתובים עונותיו' (כף החיים, סי' קלא אות מז). אגב, שלמה מימון מספר על חסיד שהוא ביקש ממנו 'להרצות לפני קצת מתורה אלהית זו. הלה הניח ידו על מצחו כמצפה לרוח הקדש' (חיי שלמה מימון, תל־אביב תש"ג, עמ' 142). 

				

				
					46	למשל, 'והסתכל מורי במצחי ואמר לי, שתית מים ולא ברכת אחריהן ברכה אחרונה' (שער המצות, פרשת עקב, לח ע"א). במקום אחר כתוב שאותיות נראות על המצח, ולפיהן ידוע מעשהו של אדם (ואם אין אותיות — סימן שנגזרה עליו מיתה). ראה שער רוח הקדש, ירושלם תרל"ד, ג ע"ד ואילך. רמ"ק (שיעור קומה, ווארשא תרמ"ג, פג ע"ד) מדבר בהקשר זה על חכמת הפרצוף. וראה ספר חרדים, כה ע"א, שם האר"י ראה בפָנים; שלום, שדים, רוחות ונשמות, ירושלים תשס"ד, עמ' 305-246; מאמרו של ר' מרגולין, בחידושי זוהר, עמ' 249-199. וראה גם אלגזאלי, מאזני צדק, פאריס 1839, עמ' 124; ירושלים, בעריכת א"מ לונץ, ב, ירושלים תרמ"ז, עמ' 147-146.

				

				
					47	ראה ספר השיחות — תרצ"ט, עמ' 295; לקוטי שיחות, כט, ברוקלין תש"ס, עמ' 211 הע' 8. במסגרת זו אין צורך לבחון נושא זה בחצרות חסידיות אחרות.

				

				
					48	לקוטי שיחות, שם, עמ' 212. למקור הרעיון של המקיפים מבינה הנמשכים לסוכה ראה שער הכונות, חג הסוכות, דרוש ד, קה ע"א.

				

				
					49	אך ראה להלן תת־פרק יב.

				

				
					50	תוצאות חיים, עמ' 97.

				

				
					51	ספר הקנה, קראקא תרנ"ד, יח ע"א. ראה גם להלן סביב הפניה 364. 

				

				
					52	שער רוח הקדש, ירושלם תער"ב, נז ע"ב. ראה גם פרי עץ חיים, שער הנהגת הלימוד, דובראוונא תקס"ד, פג ע"ד. ראה גם להלן הערה 545.

				

				
					53	עולת תמיד, ירושלם תרס"ז, מג ע"א (הספר נערך בשנת ת"ב. ראה י' אביב"י, קבלת האר"י, ב, תשס"ח, עמ' 612). השווה שו"ת יביע אומר, ט, או"ח, סי' פה ס"ק ה. עוד לעניין תפילה בלחש או בקול ראה חלמיש, משנתו, עמ' 292. 

				

				
					54	של"ה, אמשטרדם נח"ת, קמה ע"א (ירושלים תשי"ט, כד ע"ד). הובא במאמרי 'על הפיוט אנא בכח', דעת, 78 (תשע"ה), עמ' 72.

				

				
					55	הובא אצל א"י השל, בקובץ עלי עי"ן, ירושלים תשי"ב, עמ' 237 הע' 64. ואציין מקרה הפוך: כידוע, בעיה גדולה קיימת בציבור הרחב בשאלת העלייה לתורה בקריאת הקללות בפרשת בחוקותי. על האר"י נאמר שעלה במפגיע וקרא בקול (שער הכונות, ענין שחרית של שבת, עג ע"ג), ועדיין חששו רבים. חסידי בלז נהגו שלא לקרוא אותה שבת בביתם 'שנים מקרא ואחד תרגום'. אולם בעת הצורך פתחו את החלונות, כביכול כדי שהקללות לא יחולו בבית אלא בחוץ. ראה חיים א' פיליפ, ביכורי חיים, אנטווערפען תשנ"ח, עמ' צד, סוף הערה 34.

				

				
					56	תפארת שלמה, מועדים, ליום כפורים, תשס"ח, עמ' קפז-קפח: 'הוא נכנס במקוה והטהרה מקפת אותו כולו ... כמו שנתבאר בקריעת ים סוף ... כביכול הכניס אותם בתוכו בפנימיות במקום שאין בו מגע נכרי לבל יהיה עליהם שום קטרוג'. וראה גם ר' אברהם אזולאי, חסד לאברהם, מעין שני, נהר נט; גלא רזיא, יא ע"ד.

				

				
					57	כך היא אחת הדעות במנחות לג ע"ב, ורושמה ניכר בספרות הקבלה. למשל, זוהר ח"ג רסג ע"ב-רסד ע"א, רסה ע"ב-רסו ע"א; זוהר חדש, מדרש רות, ירושלים תשנ"ד, פד ע"ד; מצודת דוד, לרדב"ז, מצוה פא; ילקוט חדש, ערך ימים טובים, אות כג. אף נמצא רמז במילה 'מזוזת', דהיינו: 'זז מות'. ראה תקוני זוהר, תקון כב, ירושלים תשי"ח, סו ע"א; רקנטי, פר' ואתחנן, פג ע"ג; ר' נתן שפירא, מצת שמורים, ריש הלכות מזוזה. ואילו פתח שאין בו מזוזה עלול להיות מסוכן. כך, למשל, מסבירה הרוח הרעה שנכנסה לבית משום שלא היתה מזוזה בפתחו. ראה עמק המלך, שער תקוני התשובה, יז ע"א. הסיפור מופיע גם במקורות אחרים. לאחרונה נידון הסיפור אצל דפנא לוין, אדון הקארמה, תשע"ו, עמ' 361, 364. ורבות נכתב על הסכנה הטמונה בהעדר מזוזה. ראה, למשל, ילקוט חדש, ערך כשפים, אות מח.

				

				
					58	פירושו לדבר' יא כב. ובפרפרזה אצל רקנטי, סוף פר' עקב, פו ע"א: 'הדבקות הוא שלא תפרד מחשבתו לעולם מן הבורא, בלכתו ובשכבו ובקומו ... והאנשים שיש בעצמם מעלה זאת הם עצמם מכון לשכינה כי היא הולכת עמהם'. וראה גם פכטר, מילי, עמ' 117, סי' פז ('היכל למלך הקדוש'). ואולי זו היא גם כוונת הזוהר, ח"ג קכ ע"ב, 'אתר דשריא'. וכנראה, משום כך הדגיש ר' משה חיים אפרים מסידלקוב, נכד הבעש"ט: 'ועשו לי מקדש ושכנתי בתוכם ממש' (דגל מחנה אפרים, פר' ואתחנן, סינער־וואראהל תש"ב, פב ע"ד). 

				

				
					59	הנהגות רמ"ק, סי' א. ועיין עוד אידל, החסידות, עמ' 162-161. כך גם דרש רמח"ל על 'הקדוש הדבק תמיד באלוהיו ונפשו מתהלכת בין המושכלות האמתיות באהבת בוראו ויראתו ... איש כזה הוא עצמו נחשב כמשכן, כמקדש וכמזבח' (מסילת ישרים, פרק כו, ועוד שם בהמשך). על המקור האחרון ראה צ' ורבלובסקי, ספונות, ו, עמ' קמח, סוף הערה 51.

				

				
					60	ראה י' פנטון, 'ריקוד הקדש ברוחניות היהודית', דעת, 45 (תש"ס), עמ' 146-135; הנ"ל, 'הריקוד כפולחן קודש בחסידות', ספר רבקה, עמ' 291-277.

				

				
					61	ראה ק' גרוצינגר, 'מסורת וחידוש בתפיסת השיר בזוהר', מחקרי ירושלים במחשבת ישראל, כרך ח [=ספר הזוהר ודורו], עמ' 350.

				

				
					62	תקוני שבת מלכתא, קראקא שע"ב[-ד], ז ע"ב (אין ספרור במקור).

				

				
					63	ראה זוהר ח"א מה ע"א.

				

				
					64	של"ה, שער האותיות, קד ע"ב [=תרכ"ג, ח"א, עה ע"ב].

				

				
					65	הינוקא אף הגדיל באומרו לאורחו שהמברך בידים מלוכלכות חייב מיתה. ראה זוהר ח"ג קפו ע"א. אגב, גם הזוהר (ח"ב רטו ע"ב, שנזכר גם אצל ר' משה אלבאז, היכל הקדש, אמשטרדם תי"ג, ז ע"ג; ואצל תלמידו ר' יעקב איפרגן, פרח שושן לאבות ב טו) מדבר על ארבעה תיקוני תפילה, אך בפנים ציינתי חיבורים הפותחים בכך. והרמב"ם דן בכך בראש הפרק החמישי מהלכות תפילה. כמובן שגם דורות מאוחרים הקפידו על נקיון הגוף 'כל שעה'. ראה, למשל, כף החיים, סי' ג אות מח. ובמיוחד: 'קודם שיתפלל יסיר כיחו וניעו וכל דבר הטורדו' (תשב אנוש, סי' נב). 

				

				
					66	ראה גם טעמי המצות לר' יוסף הבא משושן הבירה, מהדורת M. Meyer ,1974, מצות עשה, מצוה ד: 'יש לאדם להחליף, אם יש לו יכולת בגדים נקיים בשעת התפלה'. ספר הפליאה, ישראל [תשל"ז], ל ע"ב, א ע"ב; וכן: 'ולובשים בגדים נקיים ונאים' (שלמה בן שמואל, פתחי עולם, [תשס"ד], עמ' 45).

				

				
					67	אור זרוע, דפים 5ב-6א. וראה בספר הלכה, שו"ת חות יאיר, סי' קעו: 'ע"פ הנסתר יש תילי תילי[ם] סודות נסתרים באברי הגוף, גם בפרקי הידים'. 

				

				
					68	תוצאות חיים, עמ' 13. השווה ספר הקנה, כוונת התפלה, יח ע"א. אמנם כבר בתלמוד (סנהדרין כב ע"א: 'המתפלל צריך שיראה עצמו כאלו שכינה כנגדו') וברמב"ם (הלכות תפלה, פרק ד הלכה טז: 'כיצד היא הכונה? שיפנה את לבו מכל המחשבות ויראה עצמו כאלו הוא עומד לפני השכינה') מצינו את כוונת הזיקה והנוכחות לפני השכינה, אך לפנינו העצמה ניכרת גם בפרטים הממלאים את כל הישות, וכאילו נפגשות העיניים. כך, למשל, פירוש האגדות לר' עזריאל, מסכת תענית: 'המתפלל צריך שיראה עצמו כאלו הוא מדבר עמו ומלמדו ומנהיגו והוא מקבל דבריו באימה וביראה וברתת ובזיע' (תשבי, אגדות, עמ' 39). ובצורה חדה יותר בלשון ר' נחמן מברסלב: 'צריך כל אדם בשעת תפילתו שיצייר בדעתו שאין שם אלא אני והש"י לבד' (לקוטי מוהר"ן תנינא, סי' קג). דימוי אינטימי נמצא בשערי אורה, שער ה, מו ע"א: 'כמלך שפשט כל מלבושיו ומתייחד עם אשתו'. עוד ראה חלמיש, הקבלה, עמ' 74 ובהערות. 

				

				
					69	אגרא דפרקא, מונקאטש תש"ב, י ע"א, אות עו.

				

				
					70	שער הכונות, ענין תפלת השחר, יז ע"ב-ע"ג; בן איש חי, שנה א, פר' ויגש, אותיות א-ב.

				

				
					71	שושן סודות, קארעץ תקמ"ד, מא ע"ב.

				

				
					72	במקומות שונים במדרשי חז"ל.

				

				
					73	ביצה טז ע"א.

				

				
					74	אבודרהם השלם, תשכ"ג, עמ' שסט. 

				

				
					75	ראה רמב"ם, הלכות שביתת יו"ט, פרק ז הלכות א-ב, ובנושאי הכלים.

				

				
					76	שוב נתקלים אנו בתופעה שרעיון נעלה עלול להישחק בידי ההמון. ואציג כדוגמה רק את טיעונו של אחד מגדולי החכמים, ר' יעקב קרלין, תלמידו של ר' חיים מוולוז'ין וכמוהו נוטה לקבלה, אשר בענייננו זעק: 'הלא גם החנות פתוחה' (שו"ת משכנות יעקב, סי' לז). כלומר, מצד אחד נהגו חנוונים כימות החול ופתחו חנות, ומצד שני, לא הניחו תפילין כי יום חג הוא. 

				

				
					77	שער הכונות, דרוש בענין אסרו חג; חיד"א, מורה באצבע, סי' רכ, רכח; ר' יוסף חיים, שו"ת רב פעלים, ח"ב, סוד ישרים, סי' א. וראה חלמיש, הקבלה, עמ' 308.

				

				
					78	לקט הפרדס, כ"י אוקספורד 1954, דף 70ב. השווה מילי דשמיא, עמ' 127: 'בכל פעולותיך כוין ליחד'.

				

				
					79	ר' חיים מצאנז, דברי חיים, סוואליווע תרע"ג, פר' משפטים, כג ע"ג. (הובא לעיל פרק א, הערה 54).

				

				
					80	תניא, ספר של בינונים, פרק מז, תשי"ד, עמ' 133. והשווה להלן הפניה 245.

				

				
					81	ראה מ' חלמיש, לקט פתגמים (ב), סיני, פה (תשל"ט), עמ' רסה-רסו. 

				

				
					82	מ' בובר, אור הגנוז, תש"ז, עמ' 114. וראה גם ג' שלום, זרמים ראשיים במיסטיקה היהודית, תל־אביב תשע"ו, עמ' 351.

				

				
					83	ועוד, נראה שגם הכינוי הנרדף ל'מלכות', דהיינו 'עטרה' (אמנם ראה ספר המערכת, מנטובה שי"ח, עז ע"ב), רווח בראשית הקבלה [בעיקר בחוג הרמב"ן. ראה ח' פדיה, הרמב"ן, עמ' 163; וכן מ' אורון, ספר השם המיוחס לר' משה די ליאון, לוס אנג'לס תש"ע, עמ' 174] פחות או יותר עד ספר המערכת, ולאחר מכן כמעט נשכח. 

				

				
					84	ברכות כ ע"ב.

				

				
					85	ציפי קויפמן הביאה מדבריו של ר' צבי הירש קיידנובר, בעל קב הישר, המקדים הרהור למעשה. ראה קויפמן, דרכיך, עמ' 205.

				

				
					86	דברי חכמים, ח"ב, סולת בלולה, יט ע"ד. בלא ספק, מקורו של עיקר זה בפירושו של רמ"ק לזוהר. ראה אור יקר, כרך ד, ירושלים תשכ"ז, עמ' נב: 'המחשבה סתם אינה עושה רושם ... אם לא ישתתף בה המעשה או הדיבור'. ראה גם זוהר ח"ג קה ע"א: 'הרהור לא עביד מדי'.

				

				
					87	מגיד מישרים, עמ' נו. ראה ר' אליאור, 'ר' יוסף קארו ורבי ישראל בעל שם טוב' וכו', תרביץ, סה (תשנ"ו), עמ' 689. וראה גם מה שכתב גריס, ההנהגות, עמ' 218-217, על דברי הבעש"ט: 'כמו שאדם מחשב שם הוא', ועל מקורות אפשריים בספר המערכת ובשל"ה. וראה מרגולין, הדת, עמ' 413-412.

				

				
					88	ר' שמעון לביא, כתם פז, תשמ"א, א, רלז ע"ב. וראה ב' הוס, 'מגמות תיאורגיות במשנתו הקבלית של ר' שמעון לביא', דעת, 28 (תשנ"ב), עמ' 28; אדני פז, עמ' 219. וכן כתב ר' אלעזר אזכרי, מילי דשמיא, עמ' 127: 'אין לך פוגם הנפש כהרהור רע, אעפ"י שלא יעלה על לבו עשות רע כלל, כדאית' בזוהר פרשת ויצא, אלא יהיה לב טהור זך'. יש פה אפוא קביעת מעמד חשוב למחשבה כשלעצמה, והדרכה לחשיבה חיובית.

				

				
					89	שער רוח הקדש, ירושלים תשמ"ט, ח ע"א. יש לזכור את מעמדו של הריח בעולמו של ר' אלעזר מוורמס. ראה על כך דן, תולדות, ו, עמ' 631. באשר לחוש הריח יש לזכור גם את סגולתו של ה'ינוקא' שהריח בלבושם של אורחיו שקראו קריאת שמע שלא בזמנה. ראה זוהר ח"ג קפו ע"א. ובכלל יש לזכור שהריח נחשב בתלמוד כחוש נעלה מפני שרק הנשמה נהנית ממנו (ברכות מג ע"ב), ובזוהר נרשם שאף הקב"ה תאב לריח. למשל, ח"ג קצא סע"ב-קצב ע"א. בדומה לכך, המשל על המלך [=הקב"ה] הלוקט פרחים נותני ריח, בזוהר חדש, תשי"ג, כ ע"א (שמקורו במדרש חז"ל, בר"ר סב ב). ובעצם כך במקרא: וירח ה', ריח ניחוח וכדומה. וראה חלמיש, מבוא, עמ' 220. משום כך הקפידו על הריח במוצאי שבת ובחרו בהדס המובחר. ראה חלמיש, הנהגות, עמ' 495-489.

				

				
					90	ר' שמעון ב"ר משה הכהן, דרך חיים, אלטונא תקס"ג, י ע"א. השווה: פרי עץ חיים, שער הנהגת הלימוד, דובראוונא תקס"ד, פג ע"ג. לענין יין שראהו גוי עיין ד' שפרבר, מנהגי, ח, עמ' שז. ראוי להזכיר את פירושו של ר' משה אלשיך לבראשית ט כג: 'הלא צדיקים היו וצלם אלהים על פניהם ולא רצו שפניהם אשר בה קדושת צלם אלוהים יראו את הערוה' (תורת משה, ווארשא 1900, לד ע"ב).

				

				
					91	קב הישר, פרק לא. וראה גם שם, פרק ב, על מבט של בת יענה המנקב ביצים שאפרוחים שרויים שם. בעצם כבר בתלמוד (בבא בתרא ב ע"ב) נחלקו חכמים בשאלה אם 'היזק ראיה' נחשב כהיזק. על מבטה של נידה ראה קנרפוגל, סוד, עמ' 94. וראה גם לעיל הפניה 38.

				

				
					92	שו"ת עטרת שלמה, ירושלים תשס"ד, סי' יא ס"ק ג, עמ' קיג-קכ. וראה אליעזר מלמד, פניני הלכה, תפילת נשים, תשס"ז, עמ' 30 הערה 14.

				

				
					93	פרי עץ חיים, שער קריאת ס"ת, פרק א, סד ע"ד. 

				

				
					94	ראה לחובר, על גבול, עמ' 51-40; תשבי, משנת, ב, עמ' שעא. וראה בניהו, תולדות, עמ' 319, על רמ"ק, רח"ו ואר"י.

				

				
					95	שער רוח הקדש, ירושלם תרל"ד, ד ע"ד. אפשר להוסיף גם את התיאור של ר' אליהו די־וידאש, ראשית חכמה, שער האהבה פרק ד, סג ע"א (והובא, למשל, אצל החיד"א, פתח עינים, על אבות פרק ו משנה ה), בשם ר' יצחק דמן עכו על טרחתו המאומצת של אדם פשוט שביקש להיפגש עם המלכה. וראה גם י' ליבס, 'כיוונים חדשים בחקר הקבלה', פעמים, 50 (תשנ"ב), עמ' 165-164.

				

				
					96	פכטר, מילי, עמ' 118-117, סעיפים צ, צא. וראה עוד חלמיש, חקרי, עמ' 13, 392, 413, 414.

				

				
					97	יצחק בן אהרן מפרוסטיץ, חיי עולם, קראקא שנ"ה.

				

				
					98	תורת נתן, ווארשא תרנ"ד, נ ע"ב. וראה כף החיים, סי' צה אותיות יב-יג. אגב, שילוב הידיים ומוטיב העבד נזכרים גם אצל ר' אברהם בן הרמב"ם, ספר המספיק לעובדי השם, פרק כד, מהדורת נסים דנה, תשמ"ט, עמ' 65.

				

				
					99	ראה חלמיש, חקרי, עמ' 409-407.

				

				
					100	מ' אלשיך, 

				

				
					101	מגיד דבריו ליעקב, מהדורת רבקה ש"ץ, תשל"ו, עמ' 228, סי' קלב. רבים השתמשו בדימוי הלקוח ממזמור תהלים: ה' צלך. היינו, האדם הוא המוקד, והקב"ה פועל, כביכול, בצלו. וראה שמואל אשכנזי, אלפא ביתא קדמיתא, בעריכת ש"א תפילינסקי, ירושלים תש"ס, עמ' 759-747. לפעמים משתמשים בדימוי של 'כמים הפנים לפנים', ולא נרחיב בכך.

				

				
					102	הפיוט מתחיל במילים 'אליך אלכה', והוא בקובץ כל שירי יהודה הלוי, הוצאת מחברות לספרות, ירושלים תש"ו, כרך ג, עמ' 576. ותודה לידידי, פרופ' אפרים חזן, על עזרתו. 

				

				
					103	ראה, למשל, מ' אידל, 'ההתבודדות כריכוז בקבלה האקסטטית וגלגוליה', דעת, 14 (תשמ"ה), עמ' 82-35; הנ"ל, 'התבודדות כריכוז בפילוסופיה היהודית', מחקרי ירושלים במחשבת ישראל, ז (תשמ"ח), עמ' 60-39. ראה גם להלן ליד הפניה 175.

				

				
					104	טור פטדה, סי' רפה ס"ק ו, סז ע"ב. 

				

				
					105	ספר הכונות, ונציה ש"פ, יא ע"ב. וראה את סיפורו של רח"ו, להלן עמ' 128. ואכן אין כלל בלי יוצא מן הכלל. הנה בזוהר ח"ג מא ע"ב נאמר על עז שהיא מותרת באכילה למרות שרוח טומאה שורה עליה. ולפי ההסבר של רשב"י, רוח הטומאה אינה שורה על העז באופן מתמיד ועל כן אין לראות אותה כטמאה. ברור שיש כאן פשרה מסוימת מפני שצריך להתחשב בעולם ההלכה או בנוהג המקובל, ומכל מקום המציאות מורכבת. אכן, עצם העובדה שהמציאות כולה זקוקה לתיקון (ובמיוחד בקבלת האר"י המתארת את מעשה הבריאה כהתהוות מתמדת) מראה על מצב ביניים דינמי ועל שאיפה לשלמות.

				

				
					106	שו"ת עמק יהושע, ח"ה, או"ח, סי' כג, ירושלים תשנ"ז, מה ע"א.

				

				
					107	שם, סי' כד, מח ע"א.

				

				
					108	שם, שם, מט ע"א.

				

				
					109	שם, שם, מח ע"ב.

				

				
					110	לא לשווא נתעוררה שאלה מה בין תפיסה זו לבין תפיסה מאגית. ולא נדון בכך כאן.

				

				
					111	כף החיים, כרך ז, ירושלים תשכ"ט, סי' תקנט סעיף ל. בדרך כלל אין מקובל לומר ברכת כהנים בתשעה באב בשחרית אלא במנחה.

				

				
					112	בן איש חי, שנה א, פר' תשא, אות ו. וראה כף החיים, סי' קלא ס"ק נג.

				

				
					113	מקובלים נסמכו על הפסוק 'הן אל כביר ולא ימאס' (איוב לו ה. וכך גם בברכות ח ע"א) כדי להדגיש שאין הקב"ה דוחה את תפילת הרבים. וכדברי שערי אורה, שער ב, לא ע"א: 'תפילת צבור נכנסת ומתקבלת על כל פנים'. וראה עוד שם, שער א, ג ע"ב. בעניין התפילות הכלל־ישראליות נכתב רבות, מכיוונים שונים, ואכמ"ל. אצטט רק מדבריו של רדב"ז: 'דאמרו חכמי הסוד כי הדיבור או התפילה או סליחות ותחנונים היוצא מפי המרובין יש בו כח וחוזק לבקוע כמה אוירין ולבטל קטיגורין עד שעולה הדיבור למעלה למקום הראוי לו. וזהו שאמר הכתוב הן אל כביר ולא ימאס. וע"כ נהגו כל ישראל לקרות בקול גדול יחד ק"ש ותחנונים, לא כאשר תופסים עלינו ועל רובינו, וכי אין הקב"ה יודע אפילו מה שבלב האדם. והם לא ידעו ולא יבינו סוד הטעם והסגולה הזאת בתפילה או בדיבור של יחיד' (שו"ת רדב"ז, סי' תתקיב). אכן, קיימת הנחה כי כמות היא עוצמה, ולפעמים מעידה גם על איכות. אגב, בתנועה החסידית המשילו משל לאדם שאינו מיטיב לשיר, אולם שעה שהוא שר בתוך קהל ועדה אין שמים לב לטעויותיו או לקולו הלא־כל־כך מוסיקלי.

				

				
					114	שער הכונות, ענין השלחן, עב ע"א. ראה גם להלן הפניה 291.

				

				
					115	שער הכונות, סג ע"א. 

				

				
					116	ובלשון דומה בשערי קדושה, חלק א סוף שער א: 'צריך האדם לחפש בכל כחו לקיים כל תרי"ג מצות'.

				

				
					117	המילה 'להשלים' היא משמעותית ביותר, וכלשונו בהמשך: 'כל זמן שלא השלים התרי"ג ... הנה נשמתו חסרה מן האיברים ונקרא בעל מום'. וראה בסמוך להלן הפניה 120. כך מביא גם ר' ישראל חזן, כרך של רומי, סי' ו, תרל"ו, יא ע"ג. ראוי להעיר כי במקור, תקוני זוהר, תיקון ע, קלב ע"א, מדובר על הצורך להמליכו על כל אבר שבגוף, ורשומה פרפרזה: 'דלא יהא ביה אבר פנוי מניה'. לעניין שילוח הקן ראה י' תבורי, 'שילוח הקן — על היחס בין טעם המצווה לבין דיניה', מחקרים בהלכה ובמחשבת ישראל, מוגשים לכבוד הרב פרופ' מנחם עמנואל רקמן, ירושלים תשנ"ד, עמ' 141-121; חלמיש, הקבלה, עמ' 189 והערה 50. מובן שלא נעלמה מעיני המקובלים השאלה הפשוטה: האמנם יכול כל אדם לקיים את כל התרי"ג? הרי לוי, למשל, אינו יכול לקיים את מצוות הכהן. לדוגמה ראה פתרוניו של ר' אליהו הכהן, שבט מוסר, ירושלים תשכ"ג, פרק ל, עמ' רלה-רלז. וראה גם משנת חסידים, מסכת תלמוד תורה, פרק ג: 'מכל מקום ירבה למודו לעולם במקום שלבו חפץ יותר, כי שמא נתגלגל לתקון הלמוד ההוא שחושק'. משמע, לא בכל תקופת חיים של אדם הוא חייב לקיים הכל, שהרי הגלגול יוצר רצף אחד. וראה חלמיש, מבוא, עמ' 230-229. אכן, מיתת צעירים הוסברה בכך שהם הצליחו להשלים את ייעודם. ראה ספר הגלגולים, ווילנא תרמ"ו, פרק ד; חלמיש, מבוא, עמ' 227. 

				

				
					118	וראה אידל, היבטים, עמ' 88. כמובן, המקובלים לא חידשו את עצם השאיפה לשלמות. כך הרמב"ם מדבר על שלמות המידות ועל שלמות שכלית; והשל"ה מדבר על 'שלמות הממון, שלמות הגוף, שלמות הנפש' שסימנן מג"ן (מסכת תענית, רה ע"ב [=תשכ"ג, ב, מח ע"א]; שם, סוף פר' וישלח, רצז ע"א [=תשכ"ג, ג, כה ע"ג].

				

				
					119	ר' נתן שפירא, מגלה עמוקות, אופן קיג. השווה גם להלן הפניה 243. מקור קדום לגימטריא זו נמצא אצל ר' שלמה צרפתי הקטן. ראה מאירת עינים, עמ' קצב; ר' שם טוב אבן גאון, כתר שם טוב, סוף פר' וארא (=עמודי הקבלה, ירושלים תשס"א, עמ' כה).

				

				
					120	ר' חיים ויטאל, שערי קדושה, ה ע"ב-ו ע"א. וראה לעיל הערה 117. בספר חרדים, ט ע"ב, כתב: 'פקח עיניך וראה, המבטל מצוה אחת עד היכן אפשר להגיע היזקו'.

				

				
					121	ר' אליה די־וידאש, ראשית חכמה, שער ב פרק ד, סא ע"א. אפשר להביא גם מלשון הזוהר, ח"א רמה ע"א: 'כל מאן דרחים ולא קשיר עמיה קנאה לאו רחימותיה רחימותא' [=כל מי שאוהב ואינו קושר עמו קנאה — אין אהבתו אהבה]. 

				

				
					122	מילי דשמיא, עמ' 122, סי' קג. נראה שתפיסה זו עומדת גם ביסוד עניין ההשתוות. 'כל זמן שלא השתויתה שתרגיש נפשך בבזיון הנעשה לך אינך מזומן להיות מחשבתך קשורה בעליון'. ראה מאירת עינים, עמ' ריח; גוטליב, מחקרים, עמ' 239-238. יש עוד לציין ששאלת הפרישות מן העולם הזה אינה חד־משמעית, ואפשר למצוא עמדות שונות בספרות גם לגבי מניעיה, היקפה ורמת מקיימיה. ראה, למשל, רמב"ן בפירושו לויקרא יח ד, בדברו על המדרגה הרביעית בעבודת ה'. ואכמ"ל. וראה להלן הערה 175.

				

				
					123	ספר הגלגולים, פרק ד.

				

				
					124	שער הגלגולים, הקדמה כב, ירושלם תרס"ג, כא ע"ב. השווה חסד לאברהם, מעין ה נהר כ. 

				

				
					125	לקוטי מוהר"ן תנינא, סי' קיב. משוואה מעין זו נמצא בכתוב להלן: 'למה אפש[ר] להרהר בתורה ובתפל[ה] במחשבו[ת] זרות דאכיל[ה] ושתי[ה] ומ"מ אדרבה איפכא מסתברא דבשעת צורכי עסקיו יקיים שויתי ה' לנגדי תמיד ליהרהר בתור[ה]' (הובא אצל פייקאז, בימי, עמ' 24). משפט זה מתוך ספר דרוש מופיע בלשון דומה גם אצל ר' יעקב יוסף, תולדות, יז ע"ד: 'שהוכיח לבני אדם שאינם מקיימים שויתי ה' גם בעוסקו בסחורה ומשא ומתן. וכ"ת [=וכי תימא=תאמר] איך אפשר זה וכו'? הא בהיותו בבה"כ ומתפלל אפשר לו לחשוב בכל מיני סחורה ומשא ומתן ה"ה [=הוא הדין] איפכא נמי אפשר' (פייקאז', שם, עמ' 23).

				

				
					126	ספר חרדים, מג ע"ב, והשווה, שם, טז ע"ב. בעצם גם רבינו בחיי בן אשר (שלחן של ארבע, כתבי רבינו בחיי, ירושלים תש"ל, עמ' תצד) כתב: 'לפי דעתי ביאור הכתוב בכל דרכיך דעהו, יאמר גם בעת האכילה שאתה קרוב שתשכחנו ותפריד שכלך מדעתו [הכוונה לידיעתו] באותה שעה דעהו ותדבק בו'. נעיר כי מצב כיוצא בכך מתאר רבינו בחיי אבן פקודה ביחס לאדם שהתעלה 'ויהיה במדרגה העליונה ממדרגות החסידים ובמעלה הרמה ממעלות הצדיקים, ויראה מאין עין וישמע מבלי אוזן וידבר בלי לשון וירגיש בענינים מבלתי חושים וישער בהם מבלתי הקשה ... תולה רצונו ברצון הבורא ואהבתו באהבתו' (חובות הלבבות, שער חשבון הנפש, פרק ג, חשבון עשירי). 

				

				
					127	פכטר, מצפונות, תשנ"ד, עמ' 135. וכך כתב גם במילי דשמיא, עמ' 118-117. 

				

				
					128	ראה פרטים אצל פכטר (לעיל עמ' 84 הערה 228), עמ' 383. כיוצא בכך נשים לב לניסוח של רח"ו: 'ועיקר הכל הוא יראתו ית' תמיד, בכל רגע, לבלתי יחטא' (שערי קדושה, חלק ג שער ב, בני־ברק תשכ"ז, עמ' ק).

				

				
					129	רמח"ל, מסילת ישרים, בביאור מדת הקדושה. על העבודה כמתנה ראה חלמיש, נתיב, עמ' 96; חלמיש, משנתו, עמ' 355 והערה 47.

				

				
					130	ר' אליהו די־וידאש, תוצאות חיים, כב ע"א. וכן שו"ע האר"י, ירושלים תשכ"ה, עמ' פח. לענין הפסוק ראה ברכות נו ע"א.

				

				
					131	נגיד ומצוה, עמ' עו. וכן ספר הכונות, קארעץ תקמ"ד, ז ע"א. בכף החיים, סי' רלח ס"ק ז, הביא מאשל אברהם, סי' רלח: 'ואם לא משלים בלילה, מעוות לא יוכל לתקון'. משמע, ספר הלכה מושפע מהכלל הקבלי.

				

				
					132	אמנם זו נשמעה כבר ביון הקדומה במשל הנהר, שהוא משתנה תדיר, אך המקובלים אימצוהו על רקע השקפת עולמם. וראה לעיל עמ' 73 הערה 188, ולהלן עמ' 143-142.

				

				
					133	פרי עץ, פר' וישב, קראקא תרצ"ז, ו ע"ב. ראויה לתשומת לב היא ההבחנה בין שוגג למזיד.

				

				
					134	ראשית חכמה, שער התשובה, פרק ז, קכה ע"ג. ראה זוהר חדש, רות, ל ע"ב. הובא גם בצרור המור, פר' בראשית, ברוקלין תשכ"א, י ע"ד.

				

				
					135	ובפסקי הסידור ציין הרב א"ח נאה כי 'בסידור כ[תב] יחיד המתפלל לעצמו יחזור תיבות אני ה' אלהיכם, והטעם לזה עיין שער הכולל, פ"ב, אות ט; בדי השלחן, א, סי' יט סקס"ב'. השלמה נפוצה יותר היא אמירת שלוש המלים לפני שמע ישראל. דהיינו: אל מלך נאמן. על גלגולי אמירה זו ראה י"מ תא־שמע, 'אל מלך נאמן: גלגולו של מנהג', תרביץ, לט (תש"ל), עמ' 194-184; שם, מ (תשל"א), עמ' 106-105; ש"ז הבלין, שם, עמ' 109-107.

				

				
					136	על ייחודה של עמדה זו העיר א' אלקיים, 'שתי גישות בהבנת הסמל הקבלי בספר "מערכת האלהות"', דעת, 24 (תש"ן), עמ' 35.

				

				
					137	ר' ירחמיאל ישראל יצחק דנציגר, ישמח ישראל, ניו יארק תשט"ז, עמ' 149. לכן גם אי־אפשר להתפלל אלא בלשון הקודש, בניגוד להלכה המקובלת. וראה להלן ליד הפניה 479. בדומה לכך כתב כף הקטורת, כ"י פריס 845, דף 46ב: 'וכאשר יתנועע לזמר כלי זה [אורגאנס] מתנועעים תמונת כלים הללו בעולם הספירות, אזי והארץ האירה מכבודו של הקב"ה משמחת השירים אשר שמח בהם'. מן הראוי להשוות עמדה דומה לגבי תלמוד תורה. עם שהמקובלים מניחים כהנחת יסוד כי יש חשיבות עילאית ללימוד על־פי סוד, הרי אין לגרוע משכרו של אדם מן השורה, וזאת לא רק מטעם מוסרי, חינוכי או סוציולוגי, אלא גם מפני שיש בדברי התורה ערך עצמי, ועצם הקריאה בה מפעילה את הכוחות הגנוזים בה, ורק ממדי ההשפעה הם שמשתנים בהתאם לעומק הכוונה. ראה, למשל, רמ"ק, פרדס רמונים, שער הכונה, פרקים א-ב. על רקע זה יש גם להבין את הנוהג, או החובה, לקרוא ולשנן זוהר (או תורה או תהלים) גם אם אין מבינים את תוכנו. אמנם ר' צבי הירש מזידיטשוב, סור מרע ועשה טוב, פרעמישלא תרנ"ג, ה ע"א, התנגד ללימוד בלא הבנה. פרשה זו עדיין טעונה מחקר יסודי על מקורותיה ועל גלגוליה. לפי שעה עיין להלן עמ' 307-305.

				

				
					138	לקוטי מוהר"ן תנינא, סוף סימן קכ. 

				

				
					139	מ' שטרנבוך, הלכות הגר"א ומנהגיו, ירושלים תשל"ד, עמ' קיד. ועיין שם.

				

				
					140	מנחת ערב, ליוורנו חש"ד [תרנ"ז], סא ע"א. המחבר מתייחס למאמר התלמודי, ברכות ד ע"ב, 'כל האומר תהלה לדוד בכל יום שלש פעמים מובטח לו שהוא בן העולם הבא'. וראה זוהר ח"ג קיט סע"ב, רכו ע"א.

				

				
					141	ראה חלמיש, הקבלה, פרק ג.

				

				
					142	נראה שמקור הדברים בספר חסידים, סי' תתתשץ. חכמים שונים בקשו שהמתפלל יבין את מה שהוא אומר, שהתפילה "תדבר" אליו. ואף הדביקו דימויים שונים מעולם בעלי החיים, כגון זה של ריה"ל, הכוזרי, מאמר שני אות כד (מהדורת יהודה אבן־שמואל, תל־אביב תשל"ג, עמ' סד): כצפצוף הזרזיר (או: 'שירת הזרזיר והתוכי'), ובעקבותיו אצל עראמה (פר' נח; יז ע"א) 'כצפצוף העופות'. ואילו ר' יהודה אריה ממודנה כתב: 'כצפור מצפצפים וכיונים יהגו' (ארי נוהם, עמ' כד). וכן אצל ר' יעקב עמדן, עמודי שמים, סולם בית אל, ישראל תשכ"ו, ד ע"ב. ואילו בספר הישר המיוחס לרבנו תם, שער יג, כותב: 'ואל יהיה כמו עגור המדבר ולא ידע מה שאומר'. יעקב אנטולי, מלמד התלמידים, תשכ"ח, פר' תרומה, עג ע"א: כצפצוף הדרור; יהושע אבן שועיב, דרשות על התורה, קראקא של"ג, פר' שמיני, מה ע"ג: 'הנה הצפור והדרור מצפצפין כמוהו'. וכן בשער מחזור ספרדים לימים נוראים, סדר סליחות ללילי אשמורות, ויניציאה של"ב, כתוב: 'גם הוספנו ביאור כל מלה זרה למען ירוץ הקורא בו ויבין מה שמוציא בשפתיו ולא יחשב כצפור דרור'. בהקדמת ווי העמודים, פרק עשירי, כתוב: 'יצפצפו כעופות המהגים ומצפצפים'. ובשו"ע של אליעזר הקטן, סעיף יד: 'ואיך יתכוון אם אינו מבין מה שהוא מדבר ומצפצף כמו צפצוף העופות בעלמא'. ובמטפחת ספרים, לר' יעקב עמדן, עמ' 39: 'בצפצוף לשונו וכקוף בפני אדם'. וכן בלשונו הפשוטה של ר' יצחק האזובי: 'רוב ההמון נושאים קולם בבית תפלתם ... ואינם מבינים מה שאומרים ... ואין רצונו של מלך מלכו של עולם בכך ... כי אם שידע האדם מה שמוציא מפיו ויבין מה שהוא אומר ויכוין בכל מלה' וכו' (אגודת אזוב, נתניה תשכ"ה, עמ' כד = כ"י ירושלים מהלמן 17, דף 14ב). ובספר מלחמות ה' לר' יוסף קאפח, עמ' כג: 'וכי ניתנה תורה לקרוא בה כעוף המצפצף או כבהמה הגועה ואינו יודע מה מדבר?'. אגב, בישע' ח יט מופיע הביטוי 'המצפצפים והמהגים' במובן שלילי, ומכאן גם המובאה דלעיל מווי העמודים, וכן בהתקפתו של ר' יחזקאל לנדא, על ה'פורקים עול תורה נגלית מעל צוארם ומצפצפים ומהגים בדברי הזוהר' (נודע ביהודה, מהדו"ק, יו"ד, סי' עה); סולם בית אל, עמ' כד, חווק ב' עין א'; וכן בדברי תוכחתו של ר' יוסף חיים נגד 'המצפצפים בחכמת הקבלה' (שו"ת רב פעלים, ח"ג, סוד ישרים, סי' יג, יא ע"ב). אמנם בפיוט אשכנזי לראש השנה מופיע הפועל 'צפצף' במובן חיובי: 'אלו ואלו בצפצוף מצפצפים'. 

				

				
					143	ראה להלן הפניה 478 על תרדמה=תרגום. 

				

				
					144	מונח זה מופיע אצל ר' נתן בן סעדיה, תלמיד ר' אברהם אבולעפיה, בחיבורו שערי צדק. ראה אידל, שלשלאות, עמ' 171 הערה 58.

				

				
					145	ראה למשל חלמיש, ארץ, במיוחד עמ' 230-228. וראה הערת י' ליבס, במאמרו באשל באר שבע, ד, תשנ"ו, עמ' 195 הע' 17, ביחס לעמדת הזוהר גבי מעלת ארץ ישראל.

				

				
					146	יוסף אומץ, סי' תקפט.

				

				
					147	ראה, למשל, אבן גבאי, תולעת יעקב, סוד פסוקי דזמרה, ווארשא תרל"ו, יא ע"ג; הנהגות יושר לר"י סרוק (סימן ס. נדפס בספר קרא מקרה, לר' מאיר בר חליפה ביקייאם, אזמיר תר"ב, יב ע"א): 'יזהר להתפלל בסדר ולא בדילוג שמהפך צנורות לקשר העולמות'. ועיין גם תקוני תשובה של רמ"ע; תשב אנוש (שאלוניקו תרכ"ט), ליום ל, ס"ק ס; תכלאל עץ חיים, יד סוף ע"ב; ר' אליהו הכהן, שבט מוסר, פרק מה, ירושלים תשכ"ג, עמ' שנח. מעניין שחכמי הלכה לא השלימו עם הרעיון הקבלי. ר' יוסף קארו כתב בשו"ע, סי' נב ס"ק א, שאפשר לדלג. זאת בניגוד לנאמר לו במגיד משרים (ראה חלמיש, הקבלה, עמ' 165). כמו כן, ר' יעקב עמדן, שו"ת מור וקציעה, סי' נב, כותב: 'דתפלת הצבור פשיטא עדיפא ואל תחוש לדברי המתחסדים האומרים מהפוך הצנורות'. יש מהם שביקשו לפחות לצמצם את הניגוד, דהיינו, הנאמר בזוהר ובשם האר"י שאין לדלג — חל רק כשמתפללים ביחידות. כך, למשל, בשו"ת חכם צבי, סי' לו (וראה להלן עמ 215). אכן, בסידור קול יעקב מאפשר דילוג, כסברת הפוסקים, אך 'יכוין במחשבתו בעת שהוא מתחיל להתפלל עם הצבור שכבר נתקנו העולמות ע"י תפלת הצבור ויכלול כוונתו עמהם' (קול יעקב, כט ע"ב). בכך מבצבצות שתי הנחות חשובות: א. היחיד מתלכד עם הציבור ו'נהנה' ממעשיו אפילו בכוונתו בלבד; ב. תפילת הציבור אכן פועלת פעולתה והיחיד חייב להשתלב. וראה לעיל הערה 389. וראה דיון מפורט תוך הבאת דעות רבות אצל ר' יעקב רקח, שערי תפלה, ליוורנו תרכ"ד, כו ע"ב-כח ע"ב. דומני שהקפדה דקדקנית עד כדי כך קיימת בספרות ההלכה רק לגבי קריאת שמע. וראה גם שלום, עוד, עמ' 174-173.

				

				
					148	סידור האר"י, כ"י בהמ"ל 4331, ס' 25234, דף 4ב. הדימוי של השפע היורד מן הספירות לצינור המוביל מים נמצא כבר בראשית הקבלה. למשל, ספר הבהיר, סעיפים כ, קיג, קיט ועוד; שערי אורה, שער ח, פז ע"ב-פח ע"א.

				

				
					149	על מקורות בזוהר ואצל רמ"ק ראה זק, בשערי, עמ' 212.

				

				
					150	ראה חלמיש, הנהגות, עמ' 182 הע' 601.

				

				
					151	בניגוד לנהוג באשכנז. וראה הנאמר עליהם אצל חלמיש, הנהגות, עמ' 376.

				

				
					152	רמב"ם, הל' תפילה א ט; שו"ע, סי' קז ס"ק א; ר"י צמח, עולת תמיד, טז ע"ב.

				

				
					153	ג' שלום, 'שני קונטרסים לר' משה די ליאון', קבץ על יד, ספר ח (יח), תשל"ו, עמ' 354.

				

				
					154	על הזיהוי עם ר' יעקב בן יקר ראה א' גרוסמן, חכמי אשכנז, עמ' 246. על חשיבות הזקן ראה עוד ליבס, המשיח, עמ' 190; יעקב, מתימן, עמ' 208-207. 

				

				
					155	כגון: 'וכשיעסוק בתורה ובמצוות יהיה שמח בקצה אחרון' (רח"ו, שערי קדושה, ח"ג שער ד). ועוד שם.

				

				
					156	בעיה דומה הטרידה את המוסלמים באשר לביטול המצוות עד להכרעת אלגזאלי. ראה גם אידל, שלשלאות, עמ' 76-73.

				

				
					157	אגב, בהקשר זה אני מבקש לפרש את דברי ר' יעקב יוסף מפולנאה, הכותב ביחס למצב של 'סוד הגדלות', היינו אדם שהגיע לפסגה, ואף העלה את 'כל נצוצות ד' עולמות אבי"ע למעלה ואם הוא נשאר במדריגה זו המעולה — מה יתקן למחר? לכך חוזר ויורד כדי לעלות בחי[נות] אחרות' (כתונת פסים, ירושלים תשכ"ב, כא ע"א) — כנובעים מן ההנחה שאין יום דומה לחבירו, על כן גם הפסגה ברגע זה בעצם אינה הפסגה במוחלט.

				

				
					158	אבות, סוף פרק ה. והשווה: 'המיסטיקה, שאחד ממאפייניה היסודיים והעמוקים ביותר הוא האחדות הפנימית שבין תוכנו של ההישג המיסטי לבין הדרך שבה מגיעים אליו' (י' דן, 'התיאופאניה של שר התורה' וכו', מחקרי ירושלים בפולקלור יהודי, יג-יד [תשנ"ב], עמ' 128).

				

				
					159	זוהר ח"ב פח ע"ב; ח"ג קד ע"א.

				

				
					160	זוהר ח"ג קכח ע"א. רעיון זה נתפרש והורחב אצל די־וידאש, ראשית חכמה, שער ב פרק א, נג ע"א-נד ע"א; וכן שער הענוה, פרקים ד-ה, רכה ע"ג-רכז ע"ד.

				

				
					161	ראה חלמיש, מבוא, עמ' 43-41. על חבורת רשב"י ראה ליבס, המשיח, עמ' 166-157, ושם אף צוין כי רשב"י ראה בכך תנאי לגאולה; הנ"ל, 'זוהר וארוס', אלפיים, 9 (תשנ"ד), עמ' 112-109; הנ"ל, 'הזוהר כרנסנס', דעת, 46 (תשס"א), עמ' 11-5. בהקשר זה ראוי להזכיר את הנחיותיו של ר' ישראל סרוק: 'לקבל מוסר מכל אדם, אפילו קטן ממנו', וכן 'ישקוד על דלתי ספרי המוסר תמיד' (הנהגת יושר, סי' יט, לא. נדפס בספר צמח צדיק, ליוורנו תקמ"ד [ואזמיר תר"ב], של ר' מאיר ביקאיים). באשר להנחיה האחרונה השווה מנהג שנתגבש בעיקר בחסידות במוצאי שבתות, ואביאנו בלשון ר' אליעזר פאפו, פלא יועץ, אות ד: 'מצוה לשבח את הצדיקים ויספר בשבחם ושבח מעשיהם הטובים. וכתבו משם הר"י בעש"ט שהמדבר בשבח הצדיקים חשוב כאלו עוסק במעשה מרכבה. כל קבל דנא, מצוה לדבר בגנות הרשעים המפורסמים וגנות מעשיהם הרעים, למען ירחקו ממעשה הרשעים וידבקו במעשיהם של צדיקים'. וראה גם חלמיש, הנהגות, עמ' 463. עוד אזכיר את דברי ר' יצחק יהודה י' ספרין (מגילת סתרים, תש"ד, עמ' נג): 'כל הצדיקים קשורים באהבת נפשי בעת התפילה'. חביבותא. וראה התיאור המופלא באגרת הקדש, נדפס ביחד עם נעם אלימלך, מהד' ג' נגאל, תשל"ח, קיב ע"ד: 'אהבה גדולה כל כך יותר מאהבת אב על בנו ובעל עם אשתו' וכו'. ראה גם מ' פייקאז', ההנהגה החסידית, ירושלים תשנ"ט, עמ' 357-356.

				

				
					162	רמ"ק, תפלה למשה, פרעמישלא תרנ"ב, קיב ע"א. דוגמה פשוטה היא הסיפור על הריב שפרץ בערב שבת בתוך ה'הסגר', החבורה, של תלמידי האר"י. ראה בניהו, תולדות, עמ' 202-201, 276.

				

				
					163	ראה שכטר, הנהגות, עמ' 293 סעיף טו. אמנם לא הכל הסכימו לכך. למשל, רח"ו התנגד. ראה ספר החזיונות, עמ' נב. כעבור כמאה שנה תקף איש הלכה את הנוהג הזה במילים חריפות, שעיקרן הוא הסתייגות מנוהג שנראה נוצרי. ראה ר' מאיר אייזנשטט, שו"ת פנים מאירות, זולצבאך תצ"ג, ב, סי' קעח.

				

				
					164	ראה מקורות אצל עדה רפפורט־אלברט, חסידים ושבתאים אנשים ונשים, ירושלים תשע"ה, עמ' 196 הע' 3. ראה גם א"י גרין, בעל היסורים, תל־אביב תש"ם, עמ' 378. לעג על המקובל אצל ר' חיים חייקא מאמדור ראה ז' רבינוביץ, החסידות הליטאית, ירושלים תשכ"א, עמ' 98.

				

				
					165	דב כץ, תנועת המוסר, ירושלים תשנ"ו, ד, עמ' 241-240.

				

				
					166	למשל, שערי קדושה, בני־ברק תשכ"ז, עמ' כג; קב הישר, פרק כז. 

				

				
					167	ראה חלמיש, הקבלה, עמ' 291.

				

				
					168	תוצאות חיים, אות יח, עמ' 42. 

				

				
					169	של"ה, מסכת פסחים, קמה ע"ב [=ורשא תרכ"ג, ח"ב, ד ע"ג]. על יסוד זה חובר, למשל, סדר משמרת החדש, מנטובה ת"כ, תקי"ב, ועוד.

				

				
					170	בניהו, תולדות, עמ' 347 הע' 7; תוצאות חיים, אות יח, עמ' 33.

				

				
					171	הנהגות רמ"ק, סי' כט (מובא אצל חלמיש, הקבלה, עמ' 354. וראה גם שם, עמ' 299, 349 סעיף ה); ראשית חכמה, שער ד פרק טו, קצב ע"ב; סידור שערי רחמים המיוחס לר' חיים הכהן, שאלוניקי תק"א, עג ע"א; ר' מרדכי משה ששון, מזמור לאסף, ישראל תש"ל, עמ' קעח; ועוד הרבה. יוער כי ר' משה אלבאז מביא בשם רבינו יונה כי את הוידוי יש לקיים בתוך הסעודה. ראה היכל הקדש, כ ע"א. 

				

				
					172	תשבי, משנת, ב, עמ' תשמ והע' 43 — על הזוהר; הנהגות רמ"ק, סי' כט; ראשית חכמה, שער הקדושה, פרק ז, קנד ע"ב; רח"ו, שערי קדושה, עמ' כט; היכל הקדש (בהערה קודמת); קיצור של"ה, ווארשא תרל"ט, לח ע"ג-ע"ד; בניהו, תולדות, עמ' 347. וראה ספר חרדים, מד ע"א: 'צוו שיהא מחשב עם נפשו כל לילה קודם שישן להתודות על מעשה יומו ויתודה, ונקראים עושי זאת מארי דחושבנא'. במיוחד יש לציין את התפילה הפותחת את קריאת שמע על המיטה: 'רבש"ע, הריני מוחל' וכו'. ראה גם ר' דוד הכהן, סדר ותקון קריאת שמע על המטה, פראג שע"ה, כב ע"ב ואילך. בכנסת ישראל, סח ע"ד, מסופר על ר' זוסיא ש'הי' לו טאג צעטיל והיה נרשם בו כל מה שעשה ביום זה. ובלילה קודם השינה הי' קורא הצעטיל של אותו היום ובכה מאד עד אשר נמחק הצעטיל'.

				

				
					173	ראה של"ה, מסכת פסחים, קמד ע"ב-קמה ע"א, קמז ע"א [=ורשא תרכ"ג, ח"ב, ד ע"א-ע"ג, ה סע"ד]. וראה גם הוידוי של ר' אברהם הורוויץ, ברית אברהם, ווילנא תרכ"ה, עמ' 96-88; כנ"ל, מונקאטש תרנ"ד, טז ע"א-כ ע"ב; קצור של"ה, ווארשא תרל"ט, צ ע"ג-צב ע"ג. וראה, למשל, "סדר הוידוי ומסירת מודעה והתרת קללות שנהגו בני חברת מרפא לנפש לומר כשהוא חולה", מנטובה תקמ"ב. בחברות מסוימות באיטליה לא הורשה הרופא לטפל באדם שלא רצה להתוודות. ראה ויינשטיין, הכלים, עמ' 477. כמובן, ייזכר ספר מעבר יבק. 

				

				
					174	למשל, במסגרת התשובה. ראה עמק המלך, שער תיקוני תשובה, כ ע"ב-ע"ד. אף נתחברו תפילות שיש בהן מעין וידוי. למשל, בסידור בית עובד, לר' יודא אשכנזי, ליוורנו תר"ג, קכ ע"ב, נאמר בכותרת: 'תפלה קדושה לאומרה אחר התפלה, ואם אפשר לאומרה ג' פעמים בכל יום — יותר טוב'. והתפילה: 'מבקש אני מכם מלאכי השרת מטט"רון שמרי"אל שר הפנים עזרי"אל רפ"אל מיכ"אל גברי"אל שתעמדו בעבורי בבקשה ובתחנונים לפני שומע בקשה ותחנונים ... ולמחול לי את כל עונותי וחטאתי ופשעי' וכו'. 

				

				
					175	ראה י' דן, ספרות המוסר והדרוש, תשל"ה, עמ' 53. אמנם מעניין לציין את התיאור בזוהר חדש, תרמ"ה, ח ע"ד, וכן את ההוראה במגיד מישרים, ריש פר' ויקרא, כח ע"ב: 'וצא ולמד מהישמעאלים, כמה עינויים וסיגופים סובלי[ם]. עאכ"ו שיקל בעיניך לסבול עינויים וסיגופים בעד דת האמת להתרצות לפני קונך' (וראה ורבלובסקי, קארו, עמ' 152-150 ובהמשך; מ' פכטר, 'תפיסת הדביקות ותיאורה בספרות הדרוש והמוסר של חכמי צפת במאה הט"ז', מחקרי ירושלים במחשבת ישראל, ג [תשמ"ב], עמ' 60, 73, 96-92). ראה גם שכטר, הנהגות, עמ' 294 סעיף א. וכן ראה ספר חרדים, סג ע"א, בענין ר' יעקב גוינוזו. פרשה בפני עצמה היא הפרקטיקה של התבודדות זמנית שהוערכה לפעמים בחיוב. כגון ספר חרדים, סו ע"א (בשם האר"י); ר' נחמן מברסלב; ועוד. אולם דעת הרמ"ק (שיעור קומה, כד ע"ד) לא היתה נוחה מכך. וראה גם גוטליב, מחקרים, עמ' 42, 44, 241-238; אידל, 'ההתבודדות כריכוז בקבלה האקסטטית וגלגוליה', דעת, 14 (תשמ"ה), עמ' 82-35; חלמיש, מבוא, עמ' 50-47. ראה גם לעיל הערה 122.

				

				
					176	ראה גוטליב, מחקרים, עמ' 37-30. דברים יפים על מקומו של עולם הנישואין בקבלה העלה ורבלובסקי, קארו, עמ' 135-134. אולי יש להציע בהקשר זה היבט מעניין באשר לחלונות בית־הכנסת. אדם שואל מדוע חייבים לקרוע בו חלונות, והתשובה יכולה להיות כדי לשמש, כביכול, דרך להגיע השמימה. וכך בוודאי נתכוון דניאל שחלונותיו מכוונים היו אל ירושלים. אך אפשר שהחלון מוליך סתם אל מֵעבֶר. לאמור, בית הכנסת הוא מקדש מעט, אך אינו רשאי להתנתק מסביבתו אלא חובתו להקרין עליה. וכאן היא באמת מצוקתו־מורכבותו של המיסטיקן. מצד אחד, חפץ להתנתק כדי להתמסר אל האחד, ומצד שני, המסגרת היהודית מחייבת אותו להישאר בתוכה. 

				

				
					177	ר' יוסף הבא משושן הבירה, טעמי המצות, מהד' מאיר, עמ' 235. על דימוי הנשמה כמראה ועל המסקנה בדבר האחריות הלאומית ראה ב' זק, 'האדם כמראה ורעיון הערבות ההדדית', דעת, 12 (תשמ"ד), עמ' 45-37; מ' חלמיש, 'ספרות מוסר קבלית לפני הגירוש מספרד ולאחריו', חברה ותרבות, ירושלים תשנ"ז, עמ' 178. על מקור הדימוי ראה גריס, ההנהגות, עמ' 252 הערה 18.

				

				
					178	ראשית חכמה, שער ב פרק א, נג ע"א. וכן בתניא, פרק לב, עמ' 81: 'לכן נקראו כל ישראל אחים ממש מצד שורש נפשם בה' אחד רק שהגופי[ם] מחולקים'.

				

				
					179	ואין כוונתי להפרעה כפייתית, שאף אתאיסטים גמורים עלולים ללקות בה. אמנם במאמרי ('התרומה הקבלית לברכות "שלא עשני גוי"', קובץ התפילה בישראל — היבטים חדשים, בעריכת אורי ארליך, באר שבע תשע"ו, עמ' 134-131), הוכחתי כי דווקא העמדה הקבלית הקלה עם הגר ואיפשרה לו לברך, ככל יהודי מבטן ומלידה, את ברכת 'שלא עשני גוי'.

				

				
					180	מן הראוי להשלים לדיון לעיל, עמ' 65-60, לעניין החמרה.

				

				
					181	תולעת יעקב, סדר נטילת שחרית. ועיין באר היטב לשו"ע סי' א ס"ק ב. 

				

				
					182	בית יוסף, סי' קלא.

				

				
					183	אמנם כבר בתלמוד (חולין קה ע"א) נאמר על אביו של מר עוקבא שהקפיד לבל יאכל מאכל חלבי ביום שאכל מאכל בשרי. עמדתו לא נתקבלה להלכה. אולם המקובלים מחמירים כמוהו. למשל, ר' אברהם סבע, צרור המור, פר' משפטים, ברוקלין תשכ"א, יט ע"ב-ע"ג; סידור הרש"ש, סדר סעודת ת"ח; בתוצאות חיים, הארבעים ושש: 'מנהג אנשי מעשה שלא לאכול חלב אחרי בשר אלא מעת לעת ... ואם אכל חלב או גבינה שלא לאכול בשר עד שש שעות'. ואילו בסידור האר"י, זאלקווא תקמ"א, צב ע"ב, מביא מתקנות ר' שלמה אלקבץ: 'ביום שאכל גבינה לא יאכל כלל בשר. ואצ"ל [=ואין צריך לומר] להיפך'. ר' אהרן ברכיה ממודינה מסר על ההחמרה הזאת בשם זקנתו המפורסמת, מרת פיוריטה. יתר על כן הוסיף: 'ואם יוליד בן באותם מ' יומין [שאחר האכילה] ממשיך עליו נשמה מסטרא אחרא' (מעבר יבק, שפתי צדק, פרק כד). דברי פיוריטה הם דברי הזוהר, ח"ב קכה ע"א.

				

				
					184	כך לפי זוהר, ח"ג מ ע"א. וראה ניצוצי זוהר, שם.

				

				
					185	זוהר, ח"א קסד ע"ב. אף השל"ה לימד זכות ('כוונת בנות לוט היה לשם שמים אף שהמעשה עצמו נראה מכוער, מ"מ היה עבירה לשמה'. ירושלים תשי"ט, א, לט ע"א [=חיפה תש"ע, כרך ד, עמ' פט) וכן על נדב ואביהוא (שם, ח"ג, פט ע"א [=חיפה תש"ע, ג, עמ' שצה]).

				

				
					186	שו"ת רדב"ז ישנות, סי' פז [צ"ל: קח], לט ע"א. 

				

				
					187	של"ה, קד ע"ב [=ירושלים תשכ"ג, א, עה ע"א].

				

				
					188	ראה חלמיש, הנהגות, עמ' 115-113.

				

				
					189	מרדכי מוויעלקאטש, שער המלך, חלק א, שער ב, פרק ג, דיהרנפורט תקנ"ז, יג ע"ב.

				

				
					190	ח' גרינפלד, פרדס המלך, תשנ"ט, עמ' לג-לד.

				

				
					191	יסוד ושורש העבודה, שער ח פרק א.

				

				
					192	ראה חלמיש, הקבלה, עמ' 294, 295, 302; חלמיש, הנהגות, עמ' 550, מפתח, ע' יוהרא.

				

				
					193	על רקע זה יש להבין את שמוסרים בשם ר' נחמן מברסלב, כי מהות הריקוד, שהוא חלק יסודי בהווי החסידי, היא התרוממות טפח מעל פני הקרקע. ועוד, לפי ר' נחמן מטשהערין (ענין ההשתטחות על קברי הצדיקים, לובלין תרס"ט, יא ע"א, סעיף כב), הרי זו עבודת הצדיק לעלות מדרגה לדרגה.

				

				
					194	ארחות צדיקים, ליוורנו תק"ן, פז ע"ב. מעין זה נגיד ומצוה, עמ' לט.

				

				
					195	שער הכונות, ירושלם תרס"ב, עד ע"ד. ראה גם בניהו, תולדות, עמ' 293. ולא ניכנס כאן לכיוון מנוגד בעולם החסידי, כפי שנמצא כבר בראשיתו, בצואת הריב"ש: 'ואל ירבה בדקדוקים יתרים'. וכך מסופר על ר' נחמן מברסלב: 'על המבלים זמן בשביל נקיות ... הקפיד מאד מאד ... והכלל כי לא ניתנה תורה למלאכי השרת וא"צ [=ואין צריך] להחמיר יותר מן הדין' (שיחות הר"נ, אות ל). העניין דורש מחקר נרחב, שיש בו בוודאי גם השלכות סוציולוגיות.

				

				
					196	שער הכונות, ענין ספירת העומר, דרוש יב. 

				

				
					197	ראה י' ליבס, 'תרין אורזילין דאיילתא', קבלת האר"י [=מחקרי ירושלים במחשבת ישראל, כרך י (תשנ"ב)], עמ' 148-113.

				

				
					198	ראה, למשל, חלמיש, הקבלה, פרק ג. וראה משל הבן והעבד, אצל י' ליבס, 'זיקת הזוהר לארץ ישראל', ציון וציונות, בעריכת ז' הרוי ואחרים, תשס"ב, עמ' 40-39. ועניין זה מקבל גיוונים שונים. ראה, למשל, תניא, פרק מא, נז ע"א. על מעלת הכוונה בתפילה ניתן ללמוד מן המסורת על הבעש"ט ש'הנשמה אמרה להרב שמה שזכה שנגלה אליו דברים עליונים — לא מפני שלמד הרבה מסכת ופוסקים, רק [=אלא] משום תפלה שהיה מתפלל תמיד בכוונה גדולה, ומשם זכה למעלה עליונה' (אור האמת, זיטאמיר תרס"א, פד ע"א; צוואת הריב"ש, ברוקלין תשל"ה, עמ' 12. הובא גם אצל וודניק, בעל שם, עמ' קכה). 

				

				
					199	מחזיק ברכה, סי' קמא אות ב. ועע"ש. השווה המסופר להלן, הפניה 428, על ר' זאב וולף מסטריקוב. ראה גם לעיל עמ' 63 הערה 147. 

				

				
					200	והובא בשו"ת מכתם לדוד, מאת דוד פארדו, שאלוניקי תקל"ב, או"ח, סי' ד, ט ע"ג-ע"ד. שם נידון הנושא באריכות. אגב, בעניין דומה כותב בעל שבלי הלקט (ניו יורק תשכ"ו, עמ' 89) שבגלל המחלוקת בין רש"י ור"ת בעניין סדר פרשיות התפילין נמנעו "העולם" מלהניח כי חששו שלא יעשו כהלכה. וראה גם ר' יאיר בכרך, מקור חיים על הטור, סי' א: 'כתב בסה"ך [=בספר הכונות] שאחר הקרבנות יאמר אנא בכח וכו'. ונ"ל מפני שנתמעטו בעלי קבלה ויודעי חן בצירוף גודל ענינו סודו ויסודו — נמנעו מלאומרו'.

				

				
					201	חק יעקב, הלכות פסח, סי' תפט. וראה להלן עמ' 225 הערה 28.

				

				
					202	'כאדם המפיל עצמו מראש הגג עד למטה בקרקע' (שער הכונות, מז ע"א). וראה זוהר ח"ג קצה ע"ב; תשבי, משנת, ב, עמ' רעה-רפ; תשבי, תורת, עמ' קכח-קכט; מרוז, גאולה, עמ' 255, 259, 366. אגב, ר' נחמן מברסלב הטיף ללימוד רצוף ומרובה אף בלא לרדת להעמקה, והרי 'כמה בני אדם פסקו מלימודם לגמרי ע"י [=בגלל] ריבוי הדקדוקים שלהם' (שיחות הר"נ, אות עו).

				

				
					203	חמדת ימים, שבת, פרק יח, דף קב. והביאו להלכה בן איש חי, שנה א, פר' פקודי, אות ז. ומענינים דברי ר' שמעון סופר, הגם שהם מכוונים לעולם ההלכה: 'ר' עקיבא כשהי[ה] מתפלל ביחיד אדם מניחו בזוית זו ומוצאו בזוית אחרת וכשהי[ה] מתפלל עם הציבור הי[ה] מקצר ועולה מפני טורח צבור. הכלל, כל ערום יעשה בדעת לפי הדור לפי המקום ולפי הזמן שיהיו כל דרכיו מבושמים ומתוקנים ומקובלים על הבריות כדי לקרבם אל התורה. וכך היו דרכי אבותינו ורבותינו הקדושים זי"ע, עם עוצם קדושתם חסידותם ופרישתם גדלה צניעותם הצנע לכת עם ה' ובאו בחדריו בחדרי לבבם ובמשכיות כליותיהם ומחשבותיהם, ועל פני כל העם נהגו מנהג דרך ארץ כפי מה שיסבלו הבריות. וזהו בכלל הדבק במידותיו של הקב"ה ית"ש הגדול המנהג עולמו בחסד וברחמים לפי כח המקבלים וצמצום האור בכל עולם ועולם לפי כחו'. ר' שמעון סופר, שו"ת, יו"ד, סי' כח.

				

				
					204	שו"ת המהרשד"ם, יו"ד סי' קצג, שאלוניקי שנ"ו, קלא ע"ג.

				

				
					205	שו"ת המבי"ט, לבוב תרכ"א, תחילת שאלה קכז, כו ע"ג.

				

				
					206	סדר היום, ירושלים תשכ"ה, כב ע"ב.

				

				
					207	בן איש חי, שנה ב, פר' וירא אות ב. כיוון דומה נאמר כבר בשו"ת הרשב"א, סי' תכג.

				

				
					208	כיוצא בו, הרב יהושע מאמאן שהזכרנוהו, שימש כרב בערים שונות, במארוקו ובישראל, נהג לשלב בתשובותיו דברי קבלה, הזוכָה אצלו למעמד חשוב, והנה כאשר הוא דן בשאלת קריאת ההפטרה, אין הוא חושש לסטות מהוראת האר"י בשל המציאות היומיומית שהוא מיטיב להכירה. ראה שו"ת עמק יהושע, חלק ה, חאו"ח, סי' יז, לד ע"ב-לה ע"א.

				

				
					209	ראה, למשל, תגובתו החריפה של ר' יוסף חיים לאדם שביקש להתפלל בסידור כוונות האר"י או הרש"ש: 'ונראה שאתה חושב בדעתך כיון שאתה מתפלל בסידור כוונות רבינו האר"י זיע"א נחשבת תפלתך כתפלת רבינו האר"י' וכו' (שו"ת רב פעלים, ח"ג, סוד ישרים, סי' יג, יב ע"א).

				

				
					210	למשל, בקיצור של"ה, אמשטרדם תס"א, מז ע"ד, כתב שיש לומר לפני התפילה: 'הריני מאמין באמונה שלימה באמונתו עילות כל העילות' וכו'. אך מוסיף במפורש: 'תחינה זו לאומרו קודם התפילה מי שיש לו לב להבין ולא ההמוניים'. וכך נמצא בספר פופולרי: 'בעל הרחמים יקבל ברחמים וברצון כונת לב האדם שמכוון כפשוטה בלתי מחשבה זרה, ומתפלל כפשוטה עניני תפילה, רק יאמר קודם התפלה לשם יחוד הקב"ה ושכינתיה, ואז אינו מפריד עצמו מהקדושה' (קב הישר, פרק מה). משמע, גם האדם הפשוט באומרו 'יהי רצון' או 'לשם יחוד' יש לו תחליף נאות והוא אינו בבחינת פרוש מן הציבור. 

				

				
					211	למשל, כתר שם טוב, ברוקלין תשל"ד, עמ' ג: 'מבעש"ט, כל אחד צריך להתנהג עפ"י מדריגתו. משא"כ [=מה שאין כן] התופס מדריגה של חבירו — זה וזה לא נתקיימה בידו'. וכך גם לגבי פסיקה: 'לכל נשמה יש שורש, וכפי השורש מכריע הלכה ... והכל אמת, וכל אחד עושה כפי שורש נשמתו' (ר' יצחק יהודה יחיאל סאפרין מקאמרנא, זר זהב, על שלחן טהור, סי' לד ס"ק א). רעיון זה הובא בחידוד לשוני מפי ר' מנחם מנדל מקוצק. ראה מ' בובר, אור הגנוז, עמ' 560 (אין למדוד איש באיש). על תפנית בנושא שורשי הנשמות בחסידות ראה עדה רפפורט־אלברט, חסידים ושבתאים אנשים ונשים, ירושלים תשע"ה, עמ' 76-74, ושם ביבליוגרפיה. 

				

				
					212	אידל, היבטים, עמ' 120.

				

				
					213	ראה תשבי, משנת, ב, עמ' רנט-רס; ר' ישראל חזן, כרך של רומי, סי' ו, יא ע"א. שלא לדבר על כך שלפי ר' חיים מוואלוז'ין 'גם מה שנתגלה לנו קצת כוונות התפלה מרבותינו הראשונים ז"ל קדישי עליונין ועד אחרון ... האריז"ל ... אינם בערך [=יחסית] אף כטפה מן הים כלל נגד פנימיות עומק כוונת אנשי כנסת הגדולה מתקני התפלה' (נפש החיים, שער ב פרק יג). ובכל זאת נהגו אנשים לערוך ספרים אישיים לפי רמתם. למשל, בכ"י ניו־יורק בהמ"ל 4527 (בס"ה 9 דפים) נמצא 'ספר קיצור כונות ותפלות שלי יעקב אלמנצי שנת התקע"ט מפאדובה'.

				

				
					214	ראה חלמיש, הקבלה, עמ' 26.

				

				
					215	כפי שאתה למד, למשל, מספרו של מ' גידמן, התורה והחיים בימי הביניים בצרפת ואשכנז, תל־אביב תשכ"ח. וראה דבריו של י' בער, בקובץ דת וחברה במשנתם של חסידי אשכנז (בעריכת איבן מרקוס), ירושלים תשמ"ז, עמ' 194-192.

				

				
					216	וראה חלמיש, הקבלה, עמ' 120-119, 123.

				

				
					217	חגיגה י ע"א.

				

				
					218	תכלאל עץ חיים, כג ע"ב-כד ע"א. ר' יעקב עמדן, בהקדמה לסידורו שער השמים (תשכ"ו, כז ע"א-ע"ב) מנה בקיצור נמרץ פעולות רבות. על שירת הים ראה עוד להלן בסמוך.

				

				
					219	ראה ר' אברהם סבע, צרור המור, לדברים ו ד (ברוקלין תשכ"א, חלק ה, ח ע"א): 'לזה צריך כל אדם לשמוח שמחה גדולה בעת הייחוד ... וכן צריך לנגן בשעת ק"ש שהיא שמחת העולם'. 

				

				
					220	זוהר ח"ב ריח ע"א; שער המצות, פר' עקב, מ ע"ב; יש שכר, דיני ברכת המזון, סעיף ו. 

				

				
					221	ארחות צדיקים, ליוורנו תק"ן, סט ע"ב. וראה גם שער הכונות, הקדמה, א ע"ב.

				

				
					222	שערי קדושה, ח"ב שער ד. וראה גם ר' שלמה אלקבץ, אילת אהבים, ויניציאה שי"ב, יב ע"א. לפי ספר חרדים, ו ע"א, השמחה היא אחד התנאים לקיום מצוה (וראה גם פכטר, מילי, עמ' 28, 32, 112). ובשם האר"י נמסר שהוא זכה למה שזכה בזכות שקיים מצוות בשמחה. וראה ע' שוחט, 'על השמחה בחסידות', ציון, טז (תשי"א), עמ' 36-34; בניהו, תולדות, עמ' 359; חלמיש, 'על השמחה הדתית', משמעות החיים, בעריכת אסא כשר, תש"ס, עמ' 225. 

				

				
					223	ראשית חכמה, שער ב פרק י, פז ע"ג-פח ע"ב.

				

				
					224	מאירת עינים, פר' עקב, עמ' ריז. וראה גוטליב, מחקרים, עמ' 42, 236-235.

				

				
					225	ראה שער רוח הקדש, יחוד כא, תרל"ד, נ ע"ג; פרי עץ חיים, שער הנהגת הלימוד, דובראוונא תקס"ד, פג ע"ג; שערי קדושה, חלק ג שער ד; עבודת הקדש, מורה באצבע, סי' סג, רסב; וכך בספרי הלכה: באר היטב, סי' א ס"ק ג; משנה ברורה, סי' א ס"ק ד.

				

				
					226	ראה גריס, ההנהגות, עמ' 323; א"י השל, 'ר' נחמן מקוסוב, חבירו של הבעש"ט', ספר היובל לכבוד צבי וולפסון, החלק העברי, ירושלים תשכ"ה, עמ' קיט.

				

				
					227	של"ה, שער האותיות, אות ק, פד ע"ב [=א, נט ע"ב]; סידור האר"י, זאלקווא תקמ"א, צד ע"ג ('צריך ליזהר שלא לומר בה"מ בלתי עטיפת ראש, דהיינו בכובע שהוא הולך בו לבה"כ [=לבית הכנסת]'. וראה באר היטב לשו"ע סי' קפג ס"ק יא. ר' צבי אלימלך שפירא (אגרא דכלה, פר' בראשית, ירושלים תשנ"ג, טז ע"א) מביא דעת הפוסקים 'שצריך האדם להתעטף במלבוש העליון בשעת ברהמ"ז. והבן סוד המלבוש העליון מקור הברכה והחיים. והמשכיל על דבר יתלהב לבו בברכתו לברך את הש"י בשמחה ובטוב לבב'.

				

				
					228	ספר יש שכר, דיני ברכת המזון, ס"ק ד. וראה באר היטב ושערי תשובה (שם). ראה גם ראשית חכמה, שער הקדושה, פרק טו, קצה ע"ג.

				

				
					229	חולין קה ע"ב; רדב"ז, טעמי המצות, מצוה פה; פירוש החייט למערכת, פרק ה, פ ע"ג. וראה להלן הפניה 570.

				

				
					230	רקנטי, פר' עקב, פד ע"ג; ר' משה אלבאז, היכל הקדש, תשס"ה, עמ' 139; בן איש חי, שנה א, פר' שלח, אות ו. בצרור המור, וישלח, תשכ"א, מח ע"ג, כותב: 'מים אחרונים הם חלקו וגורלו מהסעודה'.

				

				
					231	שערי תשובה, או"ח סי' רסח ס"ק ג.

				

				
					232	ר' יוסף גיקטילה, שערי אורה, שער ה, נח ע"ב [=מהד' בן־שלמה, כרך א, עמ' 240].

				

				
					233	ראה סנהדרין צב ע"א; זוהר ח"א פח ע"א ומקבילות.

				

				
					234	תולעת יעקב, סוד ברכות הנהנין, מג ע"ד.

				

				
					235	כך כבר בשו"ע, או"ח סי' קפ סעיף ב. וראה זוהר ח"ב פח ע"א, ח"א רנ ע"א, רמ ע"א; מערכת האלהות, פרק עשירי; שער הכונות, דרושי קידוש ליל שבת, דרוש א, עב סע"ד.

				

				
					236	יסוד יוסף, פרק נא; בן איש חי, שנה א, פר' קרח, הקדמה.

				

				
					237	אפשר לראות זאת בסידורים רבים במיוחד בתפילת שחרית או בתפילת ליל שבת. 

				

				
					238	עץ חיים, שער קליפת נוגה, ראש פרק א, ירושלם תרכ"ו, קמג ע"ד.

				

				
					239	ויק"ר טז ד, מהד' מרגליות, ב, תשי"ד, עמ' שנד-שנה. וראה תשבי, ר' עזריאל, עמ' 40. דברי ר' עזריאל הובאו, שלא בשם אומרם, ברקנטי, פר' ויחי, לז ע"ד. ובפרפרזה בספר חרדים, סו ע"א-ע"ב. עוד הביא הרקנטי בסוף פר' תשא, נה ע"ד, בשם ר' אלעזר [מוורמס]: 'הזקני[ם] הראשונים כשקראו בספר תורה וחוזרין ויושבים היו מכסין פניהם ואמרו השומע מפי קורא כשומע מפי משה'. משמע, הקריאה בתורה היתה להם כחוויית מעמד הר סיני. 

				

				
					240	בניהו, תולדות, עמ' 201. ראה גם בראש אדרא זוטא ובסופו, זוהר ח"ג רפז ע"ב, רצו ע"ב. ר' יעקב עמדן כותב בשם האר"י כי 'כשהוא קורא יכוין כי הדוכן [=התיבה שעליה מונח ספר התורה] הר סיני, וכאילו מקבל התורה מפי ז"א [=זעיר אנפין = תפארת]. ואם יזכה יאירו גלמי האותיות לפניו כמראה אש לבנה' (עמודי שמים, שסז ע"ב). כך גם מצינו בסידור שערי רחמים, כ"י מכון בן־צבי 2217, דף 109 ע"ב: 'יש מחסידי ספרד נהגו לחלוץ מנעלים בשעת עלייתם [לקרוא בתורה] כי המקום אדמת קדש'. וראה ד' ילין, תורת השירה הספרדית, ת"ש, עמ' 319 הע' 4. על חליצת נעליים בבתי־כנסת ראה שו"ת משפטי עוזיאל, ג, או"ח, סי' מא; חלמיש, חקרי, עמ' 355-354. 

				

				
					241	בדומה לכך, המצוות מתוארות כדורון מלפני המלך (ספר חרדים, ו ע"א), וכן היא המשוואה הרווחת בחילופי אתב"ש: מצ[=יה]וה=הוי"ה. 

				

				
					242	א"א אורבך, ערוגת הבושם, ד, עמ' 77. ראה גם דן, תורת הסוד, עמ' 33.

				

				
					243	טעמי המצות לר' יוסף הבא משושן הבירה, מהדורת M. Meyer ,1974, מצות עשה, מצוה ח. והשווה לעיל הערה 119.

				

				
					244	שלמה אלקבץ, אילת אהבים, ויניציאה שי"ב, מב ע"א. וראה גם שם, יב ע"א. וראה מ' פכטר, 'תפיסת הדביקות ותיאורה בספרות הדרוש והמוסר של חכמי צפת במאה הט"ז', מחקרי ירושלים במחשבת ישראל, ג (תשמ"ב), עמ' 59.

				

				
					245	תניא, לקוטי אמרים, פרק מז, ברוקלין תשי"ד, עמ' 133. השווה לעיל ליד הפניה 80.

				

				
					246	רמח"ל, דרך ה', ח"ד פ"ב. וגם להיפך: עונשים שונים קיימים במדרגת הפגם הנובעים גם משורש נשמת החוטא (נפש החיים, שער א פרק יד).

				

				
					247	שומר אמונים, ויכוח שני, אות עז, אמשטרדם תצ"ט, מט ע"ב. והובא אצל זק, ספר רבקה, עמ' 403.

				

				
					248	שפע טל, ג ע"א.

				

				
					249	כונת שלמה, ויניציאה ת"ל, עח ע"ג-ע"ד. והובא אצל אידל, החסידות, עמ' 330 הע' 35. לענין הסתכלות באותיות ספר תורה יש להזכיר את פירוש הרמב"ן לדבר' כז כו. ונזכר רבות, למשל, בטעמי המצוות ליוסף הבא משושן הבירה, מצוה יא, ליד הפניה 13; רמ"ק (ראה זק, בשערי, עמ' 108); קיצור של"ה, מסכת חולין, דיני קריאת ס"ת; שמעון ב"ר משה הכהן, דרך חיים, אלטונא תקס"ג, ו ע"א: 'בשעת הגבהת ספר התורה יראה באותיות התורה אולי יראה אות שיש לו אחיזה בו כי כל ישראל יש להם אחיזה באות אחד ויבוא לו על ידי זה הארה גדולה לנשמתו'. 

				

				
					250	שלמה אדהאן, בנאות דשא, אמשטרדם תצ"ה, ד ע"א.

				

				
					251	באשר לכוונות ראה חלמיש, הקבלה, פרק ג. כמו כן: 'דברי תורה כאשר יוצאין מפי האדם האומרם, ובפרט אם הוא אדם רשום ונשמתו מן האצי[לות], הנה דבריו יעשו רושם למעלה כפי חשיבות נשמתו ויתקנו האצילות העליון' (שער מאמרי רשב"י, ירושלם תרנ"ח, ז ע"ד); 'אין יכול לעשות זה [נפילת אפים] זולת הצדיק גמור הראוי שבזכותו יכול להעלות ולברר הברורים מתוך הקליפות כי לזה צריך זכות וכח' (נגיד ומצוה, עמ' סו). ראה גם להלן הפניה 425. כמו כן, באשר לפרקטיקה של הגרושין — רק צדיקים ויודעי סוד רשאים לנהוג כן. כך כתב רמ"ק, בפרדס, שער ח פרק יט, א, מט ע"ב; זוהר עם פירוש אור יקר, א, ירושלים תשכ"ב, נח ע"א. ור' יואל טייטלבוים, האדמו"ר מסטמר, התריע נגד ביקור בקברי צדיקים מצד בני אדם פשוטים, כי 'הוא סכנה גדולה שלא יתגרו וידבקו בו החיצונים'. ראה קונטרס על הגאולה ועל התמורה, ברוקלין תשכ"ז, עמ' קסו. 

				

				
					252	ר' יוסף קארו, מגיד מישרים, פר' נצבים, אור לכה באלול. והרחיב בעניין זה אליעזר בראדט, ליקוטי אליעזר, ירושלים תש"ע, עמ' צ-קיח. 

				

				
					253	תניא, לקוטי אמרים, פרק יב, ברוקלין תשי"ד, עמ' 32.

				

				
					254	שער הכונות, סדר שבת, ירושלם תרס"ב, נט ע"א. ראה גם ר' יעקב צמח, לחם מן השמים, מונקאטש תרס"ה, ז ע"ב. אף ר' משה גלאנטי (קהלת יעקב, צפת של"ח, פא ע"א) הבחין במעמד של 'התורה והמעשה' ב'זמן הבחרות' לעומת 'זמן הזקנה'. ראה גם לעיל עמ' 73 הערה 188, ולהלן עמ' 296 הערה 53. על ר' נחמן מברסלב נמסר כי אמר: 'אני הולך בכל פעם ובכל רגע מדרגה לדרגה. אילו הייתי יודע שאני עומד עכשיו כמו בשעה הקודמת, לא הייתי רוצה את עצמי כלל בזה העולם' (פינחס שדה, תיקון הלב, תשמ"ב, עמ' 178. השווה א' שטיינמן, כתבי ר' נחמן מברסלב, עמ' 270). מבקש אני להפנות את תשומת הלב גם לדבריו של מ' בובר, בפרדס החסידות, ירושלים תשכ"ג, עמ' יח. ויפה שוררה לאה גולדברג: 'למדני, אלהי, ברך והתפלל ... למד את שפתותי ברכה ושיר הלל בהתחדש זמנך עם בקר ועם ליל, לבל יהיה יומי היום כתמול שלשום, לבל יהיה עלי יומי הֶרגל'.

				

				
					255	אשמורת הבקר, הערה, ריד ע"ב-ריו ע"א. ושם, רנא ע"א — רנב ע"ג.

				

				
					256	אפשר להתבונן בכך דרך תפיסת סובב־כל־עלמין וממלא־כל־עלמין, וגם דרך תפיסת הצמצום הלוריאנית: אור ישר ואור מקיף, או במושגי עיגולים ויושר. ואפשר לראות זאת במשל של ר' יוסף יצחק שניאורסון, הריי"ץ: 'בָעצמי לא שייך שום שינוי של מקום וזמן. עצם השמש הוא בכל מקום ובכל זמן בשווה'. ההבדלים חלים ב"התפשטות" האור, דהיינו, בהתגלות השמש כלפי חוץ, במקַבְלים. ראה לקוטי דיבורים, תשמ"ט, ח"א, עמ' 130.

				

				
					257	ר' משה קורדוברו, פרדס רמונים, סוף שער הכונה. 

				

				
					258	ראה שער המצות, פר' עקב, לח ע"א.

				

				
					259	שער הכונות, ענין תחום שבת, סג ע"ב.

				

				
					260	ראה מיכל אורון, שער הרזים, ירושלים תשמ"ט, עמ' 78.

				

				
					261	על מועדי האמירה, ראה, למשל, כף החיים, סי' א ס"ק יא-יד.

				

				
					262	תשבי, משנת, ב, עמ' תקכט-תקלב.

				

				
					263	ואין זיווג בימות החול, אלא אם כן מדובר בטבילת מצוה, שכן אין הקבלה הולכת בניגוד להלכה. אך ראה אידל, ארוס, עמ' 340-328, ובמיוחד עמ' 338 הע' 86.

				

				
					264	ראה חלמיש, הנהגות, עמ' 58-56, שם מניתי פרטים רבים נוספים. ובעצם כל הספר האמור מוקדש להליכות המיוחדות לשבת.

				

				
					265	זוהר ח"ג רצו ע"א.

				

				
					266	שושן סודות, עח ע"א.

				

				
					267	בניהו, תולדות, עמ' 332. וראה ניסוחו החריף של ר' שניאור זלמן מליאדי בשו"ע הרב, סי' רסב ס"ק ג.

				

				
					268	כף החיים, סי' א ס"ק כז, על פי שער הכונות.

				

				
					269	ארחות צדיקים, פה ע"ב. וכך מסופר על האר"י: 'היה מורי ז"ל נזהר מאד שלא לדבר בלשון לעז ביום שבת ולא בלילה ולא ביום, זולתי כשהיה אומר לנו איזה דרוש והיה צריך לאומרו בלשון לעז כדי שיבינוהו העם השומעים' (שעה"כ, שחרית של שבת, עד ע"ד). וכך נהגו גם 'אנשי מעשה'. ראה חלמיש, הנהגות, עמ' 430. וראה בניהו, תולדות, עמ' 331 והע' 2, ועמ' 332 והע' 1; ש' רגב, דרשה המסורה והכתובה, תש"ע, עמ' 30. וראה פלא יועץ, ערך שבת, על איסור כללי לדבר דברי חול בשבת אלא בדברי תורה.

				

				
					270	ראה חלמיש, הקבלה, עמ' 410-409.

				

				
					271	שער הכונות, ענין שחרית של שבת, עג ע"א.

				

				
					272	ראה חלמיש, הנהגות, עמ' 121.

				

				
					273	ראה חלמיש, הנהגות, עמ' 189-187, 436-430. אגב, מעניין שמקובלים הכשירו לימוד קבלה החל בגיל עשרים, ואילו גורמי חוץ — בגיל שלושים או ארבעים. ראה חלמיש, מבוא, עמ' 45-43; אידל, החסידות, עמ' 37 הע' 67. 

				

				
					274	קיצור של"ה, עניני ברכת המזון, ווארשא תרל"ט, כא ע"ג. וראה תולעת יעקב, סוד ברכות הנהנין, מד ע"א; ר"מ פאפרש, אור צדיקים, דרך סעודה, ווארשא תרמ"ט, צב ע"א.

				

				
					275	הרב דוד עובדיה, קונטרס נהגו העם, קהלת צפרו, ירושלים תשל"ו, עמ' 266.

				

				
					276	ראה חלמיש, הנהגות, עמ' 253-252.

				

				
					277	לא ניכנס כאן לדון בעמדות מקובלים שמתירים לומר והוא רחום בפסוקי דזמרא בשחרית.

				

				
					278	שבעצם יסודו בתלמוד בדברים על הקב"ה הבוכה בכל משמר ומשמר (ברכות ג ע"א). למעשה, מוטיב ארכיטיפי זה מצוי בתרבויות שונות, כגון מוות ולידה, ספינקס, תמוז ועוד.

				

				
					279	של"ה, מסכת חולין, קכג ע"א [=תשכ"ג, צ ע"ב]; ראשית חכמה, שער הקדושה, פרק ז, קנה ע"ב; שם, פרק יז, רי ע"ד; תוצאות חיים, עמ' 28. ועוד.

				

				
					280	שבחי הבעש"ט, מהד' רובינשטיין, עמ' 97; וודניק, בעל שם, א, עמ' יח, אות כח. כיוצא בכך: 'בתפלת מנחה וקבלת שבת מעלין כל אותן הדיבורים והמצות של כל השבוע, שאז הוא עליית העולמות' (כתר שם טוב, ברוקלין תשל"ד, לט ע"א).

				

				
					281	מגילת סתרים, ירושלים תשכ"ח, עמ' לז.

				

				
					282	שם, שם.

				

				
					283	זוהר ח"א יד ע"א. וראה חלמיש, הנהגות, עמ' 484-483.

				

				
					284	ראה חלמיש, הקבלה, פרק כו. 

				

				
					285	ראה פדיה, הליכה, עמ' 146.

				

				
					286	שער היחודים, ירושלים תש"ל, ה ע"א. וביתר הימים 'היא סכנה גדולה עד מאד'. וכך בחמדת ימים, חלק ימים נוראים, ויניציאה תקי"ח, כח ע"א.

				

				
					287	למעשה כבר בזוהר, ח"ג קנו ע"ב, מתוארים 'כלהו בני עלמא ניימין' משום שכוחות הרע שולטים בעולם.

				

				
					288	ראה שלום, פרקי, עמ' 145-140; י' ליבס, פולחן השחר, ירושלים תשע"א, עמ' 179-168.

				

				
					289	ראה חלמיש, הקבלה, עמ' 490. 

				

				
					290	שו"ת כרך של רומי, ליוורנו תרל"ו, סי' טו. כמו כן, ר' שלום משאש (תבואות שמ"ש, חאו"ח, סי' סט) כותב כי למרות הכלל שיש להתעטף בציצית ולאחר מכן להניח תפילין, הרי נהגו רבים להניח תפילין בבית 'ולכסות ראשו' ולהתעטף בטלית רק בבית הכנסת 'מפני העוברים שאינם יהודים'. שאלה זו דנו בה כבר הרדב"ז ואחרים ולא נרחיב בכך. 

				

				
					291	ר' מאיר פאפרש, אור צדיקים, דרך סעודה, ווארשא תרמ"ט, צ ע"א. וראה גם לעיל ליד הפניות 114, 115.

				

				
					292	תשובתו של אלקבץ לר' יוסף קארו, נדפסה בסוף ברית הלוי, לבוב תרכ"ג, היסוד השלישי, מא ע"א-ע"ב.

				

				
					293	זוהר ח"א קח ע"ב. וראה חלמיש, ארץ, עמ' 222. על משמעות הנסיעה לארץ ישראל כהתעלות, ראה צ' מרק, 'על מצבי קטנות וגדלות בהגותו של ר' נחמן מברסלב', דעת, 46 (תשס"א), עמ' 65-57, 80-77. מרק ציטט שם (עמ' 80) מדברי ש"י עגנון המבטאים היטב את הלוך־המחשבה: 'כבר ידוע ומפורסם שכל צדיק שבא מחוצה לארץ לארץ ישראל צריך שיפול תחילה ממדרגותיו הראשונות מפני שאוירה של ארץ ישראל קדוש וצריך שיהיה העדר קודם להויה'. ראה גם חלמיש, ארץ ישראל, עמ' 228-227.

				

				
					294	ראה, למשל, המבי"ט, בית אלהים, שער התפילה, פרק ה; חסד לאברהם, מעין ג, נהר יז. ואילו בחו"ל הם יונקים באמצעות שרי האומות. ראה זוהר ח"ג רסו ע"ב. אמנם יש שהשרים נוטלים לעמם יותר ממה שמשפיעים לישראל. ראה פרדס רמונים, שער מהות והנהגה, פרק יב, מו ע"ג. ולכן כשישראל יצאו ממצרים ירדה זו מגדולתה. ראה שער המצות, סוף פר' ראה, מח ע"ב.

				

				
					295	דיני ברכת המזון, ס"ק ד. וראה ר"מ פאפרש, אור צדיקים, דרך סעודה, ווארשא תרמ"ט, צא ע"ב: 'טוב ונכון ליתן הכובע על ראשו בשעת בהמ"ז מלבד הקאפ"ל ... משום הכון לקראת אלהיך ישראל. וכן נוהגים המדקדקים במצות'.

				

				
					296	יוסף אומץ, סי' תריט. וכך נהג האר"י. ראה לעיל הפניה 269.

				

				
					297	נושא זה שנוי במחלוקת עובדתית. ראה י"ל ווידיסלבסקי, תולדות הרמ"ע מפאנו, פעטרקוב תרס"ד, עמ' 74-67; ראה גם ר' יוסף אירגאס, שו"ת דברי יוסף, סי' כה, ליוורנו תק"ב, מה ע"ב.

				

				
					298	יביע אומר, ט, חיו"ד, סי' י, עמ' רפד. ועיין אלימלך הורוביץ, 'על משמעות הזקן בקהילות ישראל', פעמים, 59 (תשנ"ד), עמ' 148-124.

				

				
					299	ראה לקוטי תורה, דרושים לשמיני עצרת, צג ע"ג. וההלכה בשו"ע הרב, סי' א סוף ס"ק ח.

				

				
					300	רקנטי, פר' עקב, פד ע"ד.

				

				
					301	ר' משה די ליאון, משכן העדות, מהדורת אבישי בר־אשר, לוס אנג'לס תשע"ד, עמ' 131-130.

				

				
					302	כך מובא בשם רמ"ק בספר טוב הארץ, טז ע"ב. וראה פרטים נוספים אצל חלמיש, ארץ, עמ' 225 והע' 73, ועמ' 228-227. וראה אזולאי, חסד לאברהם, מעין ראשון נהר כד.

				

				
					303	עיין ר' אפרים יבראווער, בכושרות, קראקא שס"ח, ה ע"ב.

				

				
					304	ראה בניהו, תולדות, עמ' 156; חסד לאברהם, מעין שלישי נהרות ח-ט. נראה שעל פי מסורת זו ציין ר' משה חאגיז: 'דלא זכה [האר"י] לחכמת האמת כי אם אחר שבא לגליל העליון' (גינצבורג, אגרות, א, עמ' קסג). 

				

				
					305	הקדמת רבי חיים מוולוז'ין לספרא דצניעותא, ירושלים תשנ"ח, עמ' 49. וכבר העיר בצדק ע' אטקס (יחיד בדורו, ירושלים תש"ן, עמ' 38-34), כי ר"י קארו זכה למגיד עוד בהיותו בחוץ לארץ, ולכן טיעון זה אינו מדויק עובדתית. אך לענייננו חשוב עצם המעמד המיוחד שמעניק הגר"א לאדמת הקודש והמסקנה המעשית. מעניין שבאותו זמן גם בעל זמיר עריצים יוצא נגד השמועה 'על המראה והחזון אשר נראה להריב"ש [=הבעש"ט] ז"ל ומנדון עליות הנשמה, מה ראה על ככה ומה הגיע לבוא למעלה הזאת בארץ הטמאה הלזו' (מובא אצל מ' וילנסקי, חסידים ומתנגדים, ירושלים תש"ל, עמ' 198). אגב, מיכאל בראווער (צבי לצדיק, ווינא תרצ"א, עמ' לד) כותב כי רצ"ה מזידיטשוב התנגד למגידים.

				

				
					306	ראה, למשל, הדיון בשו"ת מנחת אלעזר, סוף חלק ה, סי' לז. ובסוף המאה הט"ז דובר על 'חרם' על הוצאת סודות קבליים לחו"ל.

				

				
					307	ספר חרדים, דברי כבושין, ונציה שס"א, עג ע"ב. 

				

				
					308	ירושלים תשנ"ח, עמ' שיב-שטו.

				

				
					309	ספר חרדים, ס ע"א. הוראה זו הועתקה גם בידי השל"ה. וראה חלמיש, ארץ, עמ' 220, 222.

				

				
					310	ראה, למשל, שערי אורה, שער ב, לא ע"ב; של"ה, תורה שבכתב, פר' ויצא, רצג ע"א [=תשכ"ג, ח"ג, כב ע"ג]; חסד לאברהם, מעין שלישי נהר יג.

				

				
					311	י' גליס, מנהגי ארץ ישראל, תשכ"ח, עמ' קד ס"ק כו, בשם נהר מצרים.

				

				
					312	יביע אומר, ח"ג, או"ח, סי' כט אות ז.

				

				
					313	זוהר ח"ג קכ ע"ב. וראה חלמיש, הקבלה, עמ' 301. הלכה זו כה חשובה היא שאם הניח תפילין ואחר־כך הביאו לפניו טלית, עליו להתעטף בטלית בברכה וחוזר מחדש ומניח תפילין בברכה. ראה בן איש חי, שנה ראשונה, פר' וירא, אות ג. 

				

				
					314	זהר חדש, תשי"ג, מדרש רות, עז ע"ד. 

				

				
					315	בסדר תפלה דרך ישרה, פפד"א תס"ג, י ע"א, כתוב: 'בזכות שמונה פעמים שאמרתי הפסוקים לפניך שתפתח לבי בתורתך' וכו'. ואינני נכנס פה לחזרה המצויה בעולם המאגיה ולעניין המספרים הטיפולוגיים. וראה דברים אחדים אצל צ' ורבלובסקי, 'על "מגיה ודת"', פעמים, 85 (תשס"א), עמ' 9.

				

				
					316	ראה פדיה, השם, עמ' 37 הערה 157; חלמיש, חקרי, עמ' 391-390. מעניין להזכיר גם את ר' שם טוב אבן גאון שהיה מקובל ובעל הלכה, ובפירושו, מגדל עוז, לרמב"ם, הלכות תפילין פרק ג, בעניין 'סדור הפרשיות בתפלה של ראש', כתב על הראב"ד: 'ואני תמיה על מעלת רבינו ז"ל שהיה מקובל בנסתרות איש מפי איש איך בא להכריע בסברא דברים שהם כבשונו של עולם'.

				

				
					317	זוהר ח"ג קסד ע"ב. ראה גם תולעת יעקב, כז ע"א; חמדת ימים, שבת, פרק יב, עט ע"ד; ר' חיים פאלאג'י, רוח חיים, אזמיר תרל"ו, סי' קלו, כח ע"ג (כמנהג בית אל); מעשה רב, סי' קלג (מנהג הגר"א); ר' יוסף חיים, תקון תפלה, בבל תר"ל, ז ע"ב. ועוד רבים. וראה הדיונים בשו"ת בית יהודה לר"י עייאש, דיני ומנהגי ארגיל, סי' ח, ליוורנו תק"ו, קי ע"א; שו"ת ומצור דבש, לר' רפאל אהרן בן שמעון, סי' ד, ירושלים תער"ב, ו ע"ד; חלמיש, הנהגות, עמ' 409-406.

				

				
					318	פרי עץ חיים, שער יד סוף פרק א, קארעץ תקמ"ה, סד ע"ד; שם, שער יח פרק יט, פז ע"א; שער הכונות, עג ע"ג; ר' יעקב צמח, זר זהב, כ"י בהמ"ל בניו־יורק 1823, קעה ע"א; הנ"ל, נגיד ומצוה, עמ' קל. וראה בניהו, תולדות, עמ' 326. 

				

				
					319	במדבר רבה, וילנא, פרשה ט אות כד. אמנם במחקר התלמודי מקובל שמדרש זה נערך בערך בסוף המאה הי"א.

				

				
					320	עיין נוהג כצאן יוסף, ערך גלוח, ס"ק ב, תל־אביב תשכ"ט, עמ' סג: 'שהקליפות יש להם אחיזה בשערות הראש'. וכן ראה סידור קול יעקב לר' קאפיל, כוונת שבת, קטז ע"א; בני יששכר, מאמרי השבתות, מאמר ו אות ו.

				

				
					321	חמדת ימים, ח"א, יט ע"ב. וראה גם סידור רש"ז, שער הק"ש, פג ע"ד: 'כמותרות ממש נחשבים, לכך יגלחם תמיד כגלוח הציפרנים'. בדומה לכך הורה האר"י להסיר את קורי העכביש בערב שבת, כדי למחות את אצבעות השטן הפרושות כקורי העכביש.

				

				
					322	שם, יט ע"א.

				

				
					323	ראה תשבי, משנת, א, עמ' קנו והע' 8; שלום, פרקי, עמ' 185-184. 

				

				
					324	חיד"א, ומובא ביביע אומר, ח"ט, סי' קח, ס"ק יד, עמ' רפד. והמקור הוא באדרא (ח"ג קל ע"ב): 'ווי מאן דאושיט ידוי בדיקנא יקירא'. וראה גם נגיד ומצוה, עמ' קיד-קטו; ר' משה דוד וואלי, ספר הליקוטים, חלק א, ירושלים תשנ"ח, עמ' תכ (המבחין בין שער הראש לזקן); ר' משה כלפון, ברית כהונה, יו"ד, מערכת ז אות ח: 'עפ"י הזוהר הקדוש והמקובלים רבינו האר"י ז"ל וזולתו, לא תגע יד בזקן כלל ... וכן נוהגים פה [ג'רבה] רבים וכן שלמים'. וראה ר' מרגליות, שערי זהר, תשט"ז, דף קב ע"ב, על סנהדרין ק ע"ב. וכן נוהגים חסידי חב"ד. אך לדעת ר' חיים מוולוז'ין אסור רק דרך איסור (בתער). ראה מאמרו של צ' קפלן, סיני, סט (תשל"א), עמ' פז-פח. 

				

				
					325	למשל, שער המצות, ירושלים תרס"ה, פר' קדושים, נג ע"ב.

				

				
					326	לקוטי שושנה, פר' נשא, צח ע"ד, מהד' ג' נגאל, עמ' תקלא. עוד על נושא גילוח השער ראה ליבס, כיצד, עמ' 54-46.

				

				
					327	וראה אידל, היבטים, עמ' 246-213.

				

				
					328	ראה גם תשבי, נתיבי, עמ' 21-20.

				

				
					329	ראה 'קטעים מספר ליקוטים בדיני תפילות וברכות', מאת ל"א פלדמן, בכ"י מן המאה הי"ד או הט"ו, בעריכת מ' בניהו, ספר זכרון לרב נסים, סדר שלישי, ראשונים ואחרונים, תשמ"ה, עמ' עא. ולפני כן בהיכלות רבתי (ילינק, בית המדרש, חדר ג פרק ט, עמ' 90): 'בשעה שאומרין לפניי ק' ק' ק' ילֵַמדו אותם שישאו עיניהם למרום'. וכן ראה הוספת ר' משה כלץ לספר המוסר, ירושלים תשל"ג, עמ' צב; טהרת הקודש, הנהגות בית הכנסת, ירושלים תשמ"ט, עמ' פז; מ' חלמיש, חקרי, עמ' 394. 

				

				
					330	ראה חלמיש, ארץ, עמ' 226 והע' 82. ראה גם ר' ש"ץ, 'היסוד המשיחי במחשבת החסידות', מולד, א[כד], תשכ"ז-תשכ"ח, עמ' 106.

				

				
					331	לקוטי עצות, סוף ערך ארץ ישראל; לקוטי מוהר"ן תנינא, אות קט; ר' נחמן מטשהערין, ענין ההשתטחות על קברי הצדיקים, לובלין תרס"ט, ט ע"א-ע"ב, סעיפים יד-טו. דרך אגב, חסיד ברסלב מתפלל באומן ב'ציונו הקדוש בקדושת ארץ ישראל', שכן הקדושה שנתלבש בה בביקורו הקצר בארץ לא בטלה ממנו לעולם. כיוצא בכך מסופר אצל וודניק, בעל שם, עמ' לב, על ר' נחום מטשרנוביל ש'היה על ציון הבעל שם טוב הקדוש ז"ל בימות החורף והיה אז שלג רב וכפור גדול וחזק, והוא עמד על הציון בפוזמקאות בלא מנעלים, ושאלו אותו על זה ואמר שהוא מכוון ועומד על הרצועה של ארץ ישראל לכן אינו מרגיש את הקור'.

				

				
					332	היו שראו חשיבות גם בשהות קצרה בארץ, כמו זו של ר' נחמן מברסלב. ראה חיי מוהר"ן, ירושלים תשנ"א, עמ' פב (והובא אצל מ' אידל, 'על ארץ־ישראל במחשבה היהודית המיסטית', ארץ־ישראל בהגות היהודית בימי הביניים, בעריכת משה חלמיש ואביעזר רביצקי, ירושלים תשנ"א, עמ' 206).

				

				
					333	מ' אידל, שם (הערה קודמת) עמ' 210. המובאה היא מתוך מגיד דבריו ליעקב, תשל"ו, אות מט, עמ' 70.

				

				
					334	השווה לעיל הערה 86 מתוך דברי חכמים, יט ע"ד. ראה גם להלן, הפניה 485, משל הארנבת.

				

				
					335	דגל מחנה אפרים, פר' ראה, סינער־ווארהאל תש"ב, פט ע"ג. והובא אצל וודניק, בעל שם, עמ' מ. כדאי עוד להזכיר את המסופר על הבעש"ט שהכשיר עוף מפני ש'ראיתי על העוף רוח טהרה' (י"ל מימון, שרי המאה, א, ירושלים תשט"ז, עמ' 214). נגדו, כנראה, כוונו דברי איש הלכה מובהק, ר' יחזקאל לנדא: 'כל אחד אומר אנכי הרואה ולי נפתחו שערי שמים ובעבורי העולם מתקיים. אלו הם מחריבי הדור' (נודע ביהודה, מהדו"ק, יו"ד, סי' צג. אם כי משפט זה נכתב בהקשר לאמירת 'לשם יחוד' שהנודע ביהודה התנגד לה). אמנם לסיפור האמור על הבעש"ט ניתן למצוא מקבילה מסוימת בתלמוד, סוכה כח ע"א: 'יונתן בן עוזיאל בשעה שיושב ועוסק בתורה כל עוף הפורח עליו מיד נשרף'. ועוד מספרים חסידים: '[ר' שמחה בונם מפשיסחה] סיפר מעשה שבא לפני הרבי מלובלין ז"ל ענין שנסתרה אשת איש עם אחד ואמר להם שידורו ביחד כמקדם כדין המבואר בסימן קע"ח סעיף ו' שאינה אסורה בלא קינוי. ושאלוהו מדברי הר"ן ... שכתב דראוי כיוצא בזה לכל בעל נפש לחוש לעצמו כדי לצאת ידי שמים. ואמר להם שבזה שעל פי הדין מותר לדור עמה, אלא משום חשש בעל נפש, אוכל לסמוך על רוח הקודש שלי שאני רואה שלא נטמאה כלל' (פירוש רמתים צופים על תנא דבי אליהו, סי' ד אות יז). וראה עוד שבחי הבעש"ט, תשנ"ב, עמ' 216-215. ובעצם אפשר לקרוא סיפור דומה על האר"י. ראה בניהו, תולדות, עמ' 160-159. 

				

				
					336	מילי דשמיא, עמ' 102-101.

				

				
					337	לאמיתו של דבר, המחשה כזו כבר מצויה אצל חז"ל, אך דומה שהמקובלים קיבלוה כפשוטה והרחיבו מאוד את גילוייה. בתלמוד, קידושין לא ע"ב, נאמר: 'כל העובר עבירה בסתר כאילו דוחק רגלי שכינה, שנאמר ... אסור לאדם שיהלך ארבע אמות בקומה זקופה שנאמר מלוא כל הארץ כבודו. רב הונא ... לא מסגי [הולך] ארבע אמות בגילוי הראש, אמר: שכינה למעלה מראשי'. הרמב"ם (מורה נבוכים ח"ג פרק נב) אמנם פירש כדרכו, שלא כפשוטם של דברים. וכן, 'ועל כן אחז"ל שכשאדם פוסע שלש פסיעות שיתן תחלה שלום לשמאלו מפני שהשכינה כנגדו, והרי הוא משתחוה לימינו של שכינה ואחר כך נותן שלום לימינו שהוא שמאלו של שכינה' (מאירת עינים, פר' תרומה, עמ' קכ-קכא).

				

				
					338	מצודת דוד, זאלקווא תרכ"ב, מצוה צא, יח ע"ב. מן הראוי להזכיר שבאותו זמן ר' יוסף קארו מדבר על מלאכים או השכינה וחיילות שלה שממתינים לו בלכתו לבית הכסא. הם רואים אפוא במלאך ישות ממשית. 

				

				
					339	כף הקטורת, כ"י פריס 846, דף 70א.

				

				
					340	תשבי, תורת, עמ' קכח. הזוהר ראה בנפילת אפיים מעין מיתה רגעית. ראה זוהר ח"ג קכא ע"א. וראה תשבי, משנת, ב, עמ' רעו. וראה גם רבקה שץ, 'פירושו של הבעש"ט למזמור קז', תרביץ, מב (תשל"ג), עמ' 174 והע' 42.

				

				
					341	ספר הפעולות, תש"ע, עמ' שכח, סימן קלו.

				

				
					342	פע"ח, שער השבת, פרק ג, עז ע"ג. וכן הסביר האר"י את כאב העיניים של רח"ו בנימוק שהסתכל בו בתפילה בעת שכיוון 'כונות גדולות ונוראות' (שער המצות, פר' עקב, לח ע"א).

				

				
					343	עמק המלך, יג ע"ב. באווירה זו ניתן להבין גם את דברי ר' אפרים מלונטשיץ, שפירש את הכתוב 'וכל העם רואים את הקולות', בפשטות, ש'כל דבור ודבור שיצא מפי הקב"ה מיד נתגשם אותו דבור והיה בו כ"כ ממשות עד שהיו רואין באויר כל האותיות פורחות וכאילו היה הכל כתוב לפניהם' (כלי יקר, לשמות כ טו). 

				

				
					344	שער המצות, פר' עקב, מג ע"ב. בהקשר זה אציין גם את חלומו־סיפורו של רח"ו, על העגל והנפש שנתגלגלה בתוכו, בספר החזיונות, תשי"ד, עמ' סג-סד (מהד' פיירשטיין, עמ' 88-87. וראה שם הערה 107).

				

				
					345	ראה גדליה נגאל, סיפורי דיבוק בספרות ישראל, ירושלים תשנ"ד.

				

				
					346	שער הגלגולים, הקדמה לז, תשמ"ח, עמ' קפא.

				

				
					347	ח"ג קכד ע"ב. וראה ליבס, המשיח, עמ' 115.

				

				
					348	צ' מרק, מגילת סתרים, רמת־גן תשס"ו, עמ' 120-118.

				

				
					349	רקנטי, פר' תצוה, נא ע"ב. ובדומה שם, פר' עקב, פה ע"ד (ושם: מתקן בעשייתן). חשובים בהקשר זה גם דבריו של אבן גבאי, עבודת הקודש, ח"ג פרק יח ועוד. העקרון של רקנטי צוטט, למשל, בספר לחם שלמה (ראה מ' חלמיש, לתולדות הקבלה בתימן, תשמ"ד, עמ' 222); וראה אידל, היבטים, עמ' 187; אידל, שלשלאות, עמ' 56 הע' 31.

				

				
					350	חשוב להזכיר את דברי הרמב"ן, בפירושו לשמות ל יט, המסתמך על תרגומו של אונקלוס למילה "ורחצו" = "ויקדשון", בעוד שבדרך כלל התרגום אמור היה להיות "ואסחי". מקרה דומה הוא לשונו של ר' יוסף קארו בשו"ע סי' קכח ס"ק ו: 'וקודם לכן יטול הלוי ידיו' שהומרה אצל רש"ז מליאדי באותו משפט בשו"ע הרב, סי' קכח ס"ק י, בלשון: 'והלוי ... יש לו להתקדש עצמו תחילה'.

				

				
					351	רקנטי, פר' עקב, פד ע"ב. 

				

				
					352	שלחן של ארבע, השער הראשון, כתבי רבנו בחיי, ירושלים תש"ל, עמ' תסג. ומעין זה: 'במערב נוהגים שאם ב"מ [=בר מינן] היה עצירת גשמים, בהסתלק איש תם וישר ירא אלהים וס"מ [=וסר מרע] או איזה ת"ח, טובלים חתיכת בגד במים עד שתתלחלח ונותנים אותה תוך  פיסת יד המת, ואומרים שיבקש רחמים בעלותו השמימה ... וראיתי בשדי חמד, ח"ד, אסיפת דינים, מערכת אבילות, אות קכו' (בן־נאיים, נוהג בחכמה, עמ' קנה).

				

				
					353	בעל ספר המפליג, כ"י וטיקן 505, דף 109א. ראה מהד' אדם אפטרמן, כוונת המברך למקום המעשה, לוס אנג'לס תשס"ד, עמ' 241. למעשה, הרעיון של השפעה על עולמות שלמעלה באמצעות נענועים תמצא גם במשנה, סוכה לז ע"ב, וכן בפרוש ספר יצירה לר' יהודה הברצלוני, עמ' 204; ועוד. וראה אידל, החסידות, עמ' 284-283. 

				

				
					354	על הנעת הראש אצל אבולעפיה, ראה אידל, החוויה המיסטית, עמ' 29-28; אידל, החסידות, עמ' 283 והערה 51. אצל אבולעפיה תנועת הראש קשורה לתנועות הניקוד, אך בפירוש התפילות, המציע טכניקה של צירופי אותיות ללא תנועות, הנעת הראש מסמנת את פעולת המשיכה. על תנועות גוף בתפילה ראה גם ארליך, עצמתי; Marcus I., ‘Prayer Gestures in German Hasidism’, Mysticism and Kabbalah in Ashkenazi Judaism, Berlin 1995, pp. 44-59.

				

				
					355	ספר הקנה, כוונות הקדושה והתפלה, קראקא תרנ"ד, כ ע"ב.

				

				
					356	מערכת האלהות, פרק חמשה עשר, רה ע"ב. וראה גם שם, כונת ברכו, רו ע"א. וכן 'וישוח ראשו הוא רמז לירידת השפע' (ספר הפליאה, לב ע"ג). 'ולזה אנו מורידים השפע בכריעה'. כך ר' יצחק הכהן, גנת ביתן, עמ' 96. עוד לעניין הכריעה במודים ראה ג'יקטילה, שערי אורה, שער ג-ד, ווארשא תרמ"ג, לד ע"ב. וראה גם סידור רש"ז מליאדי, תשכ"ה, טז ע"ב. למעשה, כבר ר' יהודה הברצלוני, במאה השתים עשרה, כתב: 'נהגו כל ישראל בכל בתי כנסיות לישב בכובד, ראשיהן כפופין בשעה שאומר הש"צ ברכו' (ספר העתים, קראקא תרס"ג, עמ' 250). אגב, בני תימן לא נהגו כך.

				

				
					357	לכל זאת ראה חלמיש, הקבלה, עמ' 305-302, 310; חלמיש, חקרי, עמ' 391-390. וראה על הגר"א, חלמיש, חקרי, עמ' 206. 

				

				
					358	לדיון מפורט בספרות ההלכה ראה יצחק יוסף, ילקוט יוסף — שארית יוסף, ח"ב, סי' נז הע' ח, ירושלים תשנ"ו, עמ' קו-קט. 

				

				
					359	נקרא גם ספר יראה, מונקאטש תרס"ד, כ ע"ב. בספר זכירה, למברג תרכ"א, ג ע"ב, מובא בלי ציון מקור ('קבלתי'). 

				

				
					360	עיין, למשל, פדיה, השם, עמ' 123-116. ועיין גם רמד"ל, הרימון, עמ' 57-56. על חשיבות העניין נלמד גם במקרה הפוך: אסור להרים ידיים שלא בעת תפילה. ראה זוהר ח"ג קמה ע"א (רע"מ). וראה י' ליבס, מבוא לג' שלום, שדים רוחות ונשמות, ירושלים תשס"ד, עמ' 6.

				

				
					361	אפשר לדבר גם על 'סגולה' שנצטרפה לחפץ שנעשה בו מעשה קדושה לאחר סיום השימוש בו. למשל, 'מוצאי י"ט [=יום טוב] יקח הלולב עם מיניו וישמור אותו במקו[ם] מיוחד יהיה לו למשמרת, יראה אותם ויזכור. ויזכה ע"י להנצל מכל צרה. ואל ישליך ויזרוק אותם לאשפה אחר שהם רומזי[ם] לענין גדול ... אין לנהוג בהם מנהג בזיון' (סדר היום, נא ע"ד). עולם הפולקלור הרחיב את היריעה גם לתשמישי קדושה אחרים. 

				

				
					362	ראה חלמיש, הנהגות, עמ' 361-360. וכך הוא בוודאי בכיוון ההפוך כשמדברים על מיתת נשיקה, דהיינו הנשמה נשאבת חזרה אל צור מחצבתה, כסגירת מעגל שהחל ב"ויפח באפיו נשמת חיים". השווה חלמיש, מבוא, עמ' 94; הנ"ל, מאמרי מות וחיים (בדפוס).

				

				
					363	שו"ת הריב"ש, סי' קנז.

				

				
					364	ר' דוד בן יהודה החסיד, אור זרוע, כ"י הספרייה הבריטית 771, דף 6א (מהדורת בן ציון כהן, תשס"ט, עמ' 105). השווה לעיל, הערה 51.

				

				
					365	ראה ארליך, עצמתי, עמ' 29-28, עמ' 194. ומעין זה נמצא בסידור כ"י פריס 617, מנהג רומא, מאה ט"ז, דף 4ב: 'ובשעה שעונין קדושה זוקפין את רגליהם וכופפין את זרועותיהן וזוקפין את עיניהן כלפי למעלה ומכוונים את לבם לאביהן שבשמים באימה ויראה ברתת וזיע על שם וינועו אמות הספים מקול הקורא'.

				

				
					366	חובת העמידה ברגליים ישרות נידונה גם בשער הכונות, לט ע"א. ובשער רוח הקדש (ירושלם תרל"ד, י ע"א) כתוב: 'גם יזהר כשאומר נקדישך לכוין לחבר רגליו'. ובעקבותיהם נפסק כן במשנה ברורה, סי' קכה ס"ק ב. 

				

				
					367	ר' דוד בן יהודה החסיד, מראות הצובאות, מהד' ד' מט, תשמ"ב, עמ' פ. ראה גם ספר הרמון, מהד' וולפסון, עמ' 91-90. וראה חלמיש, חקרי, עמ' 391.

				

				
					368	ספר הקנה, סוד שלש סעודות בשבת, סו ע"ב. מעין זה כתב רבינו בחיי: 'וכן יצטרך כשיאכל שיפנה מחשבתו ותהיה משוטטת בהקב"ה על כל לוגמא ולוגמא ... ואם כן הרי אכילתו נחשבת עבודה גמורה כאחת מן העבודות האלהיות' (שלחן של ארבע, סוף שער ב. מהד' שעוועל, עמ' תצו-תצז).

				

				
					369	ר' אליהו די־וידאש, ראשית חכמה, ש"ד פ"ד, קלה ע"א-ע"ב. ראה גם להלן הערה 387. וראה עוד ר' מרגולין, מקדש אדם, תשס"ה, עמ' 111.

				

				
					370	פסקי מהרי"ץ, הלכות הנהגת האדם בבוקר, סי' יא, בני ברק תש"ם, עמ' ה.

				

				
					371	תולעת יעקב, סוד ברכות הנהנין, מג ע"א.

				

				
					372	פסקי מהרי"ץ, הלכות הנהגת האדם בבוקר, סי' יג, בני ברק תש"ם, עמ' ה. אגב, יש מחכמי הלכה הסבורים שרוח רעה זו כבר אינה קיימת בימינו. ראה תוס' סד"ה משום, יומא עז ע"ב; מהרש"ל, ים של שלמה, חולין, פרק ח סי' לא.

				

				
					373	בן איש חי, שנה א, פר' תשא, סי' יח. בלי ספק, המקור הוא בשער הכונות, נ ע"ב: 'וזהו הטעם הכריעה זו לכוין להוריד אוה"מ [=אור המקיף] דרך ירידה שכל העולמו[ת] מלמעל[ה] למטה עד העשי[ה] כולה'. וכך בסידור ר"י עמדן, עמודי שמים, א, קעג ע"א; טהרת הקודש, אמשטרדם תקכ"ה, לא ע"ג. אגב, ר' יוסף חיים מבליט מעשים סמליים גם בהזדמנויות אחרות. ראה, למשל, חלמיש, הקבלה, עמ' 310.

				

				
					374	ר' יוסף חיים, שו"ת תורה לשמה, סי' לא. הביטוי 'פועל דמיוני' נראה כטרמינוס טכניקוס. השווה: 'פועל דמיון' (רמב"ן לברא' יב ו = מהדורת שעוועל, עמ' עז). [וראה חביבה פדיה, הרמב"ן, תל־אביב תשס"ג, מפתח, עמ' 496, ע' ציורי דברים]. ובדומה לו: 'שאין מעשה נעשה בעולם שלא יהיה לו למעלה כח שהוא נראה כעין דוגמה ודמיון' (האמונה והבטחון, ראש פרק ט, כתבי הרמב"ן, ב, עמ' שעט). על פעולות שהן "לדמיון" ראה י"ט מיהלהויזן, סוף פרק כוונות התפלה. וכן כותב עמדן (סולם בית אל למהריעב"ץ, ירושלים תשמ"ב, עמ' 39) על תנועות הגוף שעוזרות להיות 'מזומנים בחשק והסכמה אחת להעזר בהוצאת פעולתם לאור בשלמות ובאמת'. ראה גם לגבי מנייה באצבעות לפי בן איש חי, פר' מקץ, לעיל עמ' 59 הערה 132.

				

				
					375	שו"ת פרי צדיק, ח"א, עמ' יד.

				

				
					376	רקנטי, פר' תצא, צ ע"א. בכיוון אחר ראה אידל, רקנטי, עמ' 227.

				

				
					377	כתבי רבינו בחיי, ירושלים תשכ"ח, חלק ג, עמ' כט.

				

				
					378	הקטע הובא גם לעיל ליד הפניה 359.

				

				
					379	מהר"ל, נתיבות עולם, נתיב העבודה, פרק י, ירושלים תשל"ב, עמ' קו-קז.

				

				
					380	ראה זוהר ח"א פח ע"א: 'דהא לא אתער לעילא עד דאתער לתתא'. ראה גם דבריו הנחרצים של עבודת הקודש שהובאו בשל"ה, לח ע"ב [=כח ע"ג]. בהקשר זה, מעניין הסברו של ר' שניאור זלמן מליאדי: 'ענין העלאת מ"ן [=מיין נוקבין] היינו כמו שמביאין למלך דבר חדש בכדי שיפנה אל בקשה הקטנה והנמוכה לגבי מעלת ומדרגת המלך, שע"י דבר חדש הוא ממשיך לב המלך כמו ע"י צפור המדברת, הגם שבנ"א [=שבני אדם] מדברים בבינה יתירה אך מצד החדוש שהצפור תדבר עי"ז ימשיך ויעורר לב מלכים אין חקר שיפנה לבקשת ההדיוט. ולכן העלאת מ"ן תלוי באתעדל"ת [=באתערותא דלתתא] דייקא, נפשות ישראל המלובשים בגוף כו', הגם שהמלאכים עומדים ברום עולם ותמיד מששת ימ"ב [=ימי בראשית] בלי הפסק אומרים ביראה קדוש, גם בדעת יותר ידברו שהשגתם גדולה ועצומה ... משא"כ [=מה שאין כן] למטה שיש מחשבות זרות רבות הטורדות ומפילות לב האדם, וגם האהבה שמעורר חולפת ועוברת ויש לה הפסק וכו'. אך בשביל החדוש שבזה שהרי כח זה באדם ... הרי כח הדבור שלמטה שחיותו מדברים גשמיים דבר זה יקר מאד בעיני ה'' וכו'. כלומר, רש"ז מעמיד פה על קוטביות. דווקא האבסורד, ה'חידוש', של צפור מדברת, כנראה תוכי, הוא המביא לתוצאות מפליגות מצד 'המלך'. ומכל מקום, הדבר תלוי באתערותא דלתתא, כלשון הזוהר, או בהעלאת מיין נוקבין, כלשון האר"י. על משל הציפור ראה גם נ' לדרברג, השער לאין, עמ' 366.

				

				
					381	שו"ת מנחת אלעזר, ב, סי' כח. 

				

				
					382	אידל, היבטים, עמ' 279. וראה ראשית חכמה, שער הקדושה, פרק יב, קעה ע"ג: 'הרוצה לקיים מדת אמת צריך שיקיים במעשה מה שעוסק בתורה'.

				

				
					383	ר' יהודה חייט, מנחת יהודה בפירושו למערכת, קנח ע"א. וראה להלן הפניה 404.

				

				
					384	זוהר ח"ג קמו ע"א. ראה גם ספר הבהיר, מהד' ד' אברמס, לוס אנג'לס תשנ"ד, סעיף 93; פירוש רבינו בחיי לבמדבר ו כג [=מהדורת ח"ד שעוועל, ירושלים תשכ"ח, ח"ג, עמ' כט-ל]. אמנם הזוהר, ח"ב רעח ע"א, מדבר גם על מצב שהכהנים אינם יכולים להגביה ידיהם משום שהציבור אינו ראוי לכך.

				

				
					385	ראה שלום, פרקי, עמ' 111-110, 121-120.

				

				
					386	שער המצות, פר' ואתחנן, לג ע"א. הובא גם אצל אידל, היבטים, עמ' 75, עמ' 315 הע' 155. עיין עוד שם.

				

				
					387	ספר הליקוטים, פר' וישלח, ירושלים תשמ"ח, קו ע"ב. עקבות רעיון זה נמצא גם בחסידות, למשל, בצוואת הריב"ש, ברוקלין תשל"ה, עמ' 38. השווה גם לעיל הפניה 369. 

				

				
					388	זוהר ח"ג לח ע"ב.

				

				
					389	שם, שם, צב ע"א-ע"ב. ועיין שם, ח"א עז ע"ב, פו ע"ב, ועוד הרבה.

				

				
					390	ח"ג קפז ע"א.

				

				
					391	עיין זוהר ח"א נח ע"א, סז ע"א, ועוד. המובאה וההערות הן מתוך תשבי, משנת, ב, עמ' תלד.

				

				
					392	אידל, היבטים, עמ' 176.

				

				
					393	אידל, היבטים, עמ' 177. גם במאמרו 'לויתן ובת זוגו', המיתוס ביהדות, תשס"ד, עמ' 172, הוא מציין את השליש האחרון של המאה הי"ג.

				

				
					394	אידל, היבטים, עמ' 11.

				

				
					395	ר' יוסף ג'יקטילא, שערי אורה, שער ב, תשכ"ג, יט ע"ב. על המשמעות התאורגית של מילות התפילה ראה ר' חיים מוולוז'ין, נפש החיים, שער ב, סוף פרק יג, בני־ברק תשי"ח, כה ע"ג.

				

				
					396	פירוש החייט למערכת האלהות, קסא ע"ב-קסב ע"א. ראה גם אידל, שלשלאות, עמ' 56-55. שורות אחדות לפני כן משתמש החייט במשל 'האבן השואבת'.

				

				
					397	ראה על כך י' אבידע, 'אבר מחזיק אבר', סיני, כח-כט (תשי"א), עמ' 402-401; א' אלטמן, 'לשאלת בעלותו של ספר טעמי המצוות המיוחס לר' יצחק ן' פרחי', קרית ספר, מ (תשכ"ה), עמ' 276-275; מ' חלמיש, 'לקט פתגמים', סיני, פ (תשל"ז), עמ' רעז; הנ"ל, שם, כרך פה (תשל"ט), עמ' רסג; שמואל אשכנזי, אלפא ביתא קדמיתא, בעריכת ש"א תפילינסקי, ירושלים תש"ס, עמ' 484-473.

				

				
					398	רקנטי, פר' שמיני, נט ע"ד. מקורות לרעיון שאברי האדם הם כתבנית אברי הספירות ראה אצל ב' זק, 'מקורי השלמות: מחשבה דבור ומעשה', דעת, 52-50 (תשס"ג), עמ' 221 הערה 1.

				

				
					399	ראה ר' שמעון לביא, כתם פז, תשמ"א, א, רפה ע"ד: 'כל העולם העליון הוא כמראה אל עולם התחתון'. ועוד.

				

				
					400	ראה הקדמת תולעת יעקב, ד ע"א. חשוב לשים לב לכך שבדימויים אלה האלוהות פועלת כתגובה אוטומטית לפעולת האדם (בניגוד, למשל, לדימוי של עולם קטן). ועיין אידל, היבטים, עמ' 190-188.

				

				
					401	ר' שלמה אלקבץ. ראה זק, בשערי, עמ' 195 [='התפילה במשנתו של ר' משה קורדובירו', דעת, 9 (תשמ"ב), עמ' 7].

				

				
					402	מנחת יהודה, לספר מערכת האלהות, קיא ע"א. 

				

				
					403	לא לשווא הציג זאת 'שאלתיאל' (ר' יוסף אירגאס, שומר אמונים, ויכוח שני, אות עו), בהערכתו: 'אנכי הרואה כי זה יסוד כל חכמת הקבלה'. על צורות שונות של תאורגיה ומקורותיהן, האריך מ' אידל בספרו היבטים, ובחיבורים אחרים.

				

				
					404	מנחת יהודה לספר המערכת, פרק ג, יב ע"ב. ראה גם לעיל הפניה 383; פירוש אלשיך לויקרא כג י, ירושלים תשס"ט, עמ' קפז.

				

				
					405	ראה ספר הבהיר, מהד' ד' אברמס, לוס אנג'לס תשנ"ד, סעיפים 95-93. יושם לב למשפט הבא הלקוח מדברי ר' אהרן ברכיה ממודינה, בספר שתיל פורח: 'היודע לכוין כראוי מביא הארה לנשמתו ממקום שרש השרשים שהוא יסוד א"ק [=אדם קדמון] נשמה יתירה' (כ"י בהמ"ל 1540, דף 79ב). וראה אידל, חסידות, עמ' 151-121. שלום, הכוונה, עמ' 174-169, סקר את חדירת המאגיה לתפיסת הכוונה בתפילה בקבלה. על תאורגיה מגית ראה גם מנחת יהודה, ספר המערכת, כז ע"ב: 'האדם כופה בדבורו לכחות העליונים'.

				

				
					406	אידל, היבטים, עמ' 207. אידל נאמן לשיטתו הרואה רצף, לעתים נסתר, בין רעיונות חז"ליים לבין רעיונות קבליים. אך לענייננו חשובים עצם הלוך־המחשבה וההשלכות. 

				

				
					407	ראה דברי חכמים, עמ' שפד.

				

				
					408	ר' אהרן מקרלין, בית אהרן, בראדי תרל"ה, פרשת בא, נח ע"א. והובא בשמו בספר דרך האמונה ומעשה רב, ווארשא תרנ"ח, עמ' 87.

				

				
					409	ראה, למשל, חלמיש, הקבלה, עמ' 94 והע' 124, עמ' 300; אידל, ארוס, עמ' 73-72, 325, ובמיוחד עמ' 368-363; חלמיש, הנהגות, עמ' 338, ועיין שם. כדאי להזכיר גם את שער דרך ארץ שבסוף ראשית חכמה, רסה ע"ד, אשר השער הרביעי שבו מתייחס אל 'הראוי לנהוג בו הנשים'. ויש להעיר כי בעוד בראשית הקבלה ראו בחיוב את עצם הזיווג, ונאמר על 'האשה הדבקה בבן זוגה ולא קבלה מאחר, נותנת כח בשכינה המקבלת מצינור הצדיק' (רקנטי, פר' מצורע, סא ע"ג), הרי מאוחר יותר שולבה גם הכוונה. ראה דבריו החריפים של L. Fine, Physician of the Soul, Stanford, 2003, p. 202. 

				

				
					410	שדי תפוחים, ירושלים תשנ"א, והוא סדרי תקונים לכל מיני הזדמנויות.

				

				
					411	ספר זכירה, ירושלים תשס"ט, עמ' קסז. בקיצור של"ה, עניני ק"ש על המטה, ווארשא תרל"ט, לט ע"א, מובא כן בשם ספר יסוד יוסף. רוח זו מצויה גם בספרות ההלכה, שגם בה נהוג שאשה תאמר קריאת שמע מפני שהיא צריכה שמירה מפני המזיקין כמו גברים. (אמנם נחלקו הדעות מה מן הסדר היא תאמר). וראה משנה ברורה, שער הציון, סי' רלט ס"ק טז. אך ראה מגן אברהם, סי' רלט סוף ס"ק ב.

				

				
					412	S. Schechter, Studies in Judaism, second series, Philadelphia, 1896, pp. 294, 297.

				

				
					413	אמנם שתי דעות מנוגדות הן בעניין זה. השולל הוא ר' יוסף חיים מבגדד (שו"ת רב פעלים, ח"א, קונטרס סוד ישרים, סי' ט, ירושלים תרס"א, צח ע"א). לעומתו, ר' יעקב חיים סופר (כף החיים, סי' א ס"ק טו), מצדד לחיוב, ואף מאחל כי 'תבוא עליה ברכה'.

				

				
					414	בן איש חי, שנה ב, פר' וירא, אות יז. 

				

				
					415	ראה חלמיש, הנהגות, עמ' 166-164. 

				

				
					416	הרחבת דברים בעניין זה ראה אצל Talia Fishman, ‘A Kabbalistic Perspective on Gender-Specific Commandments’, AJS Review, 17 (1992), pp. 199-245. 

				

				
					417	ספר הקנה, קלב ע"ב.

				

				
					418	הדברים ידועים, ואציין מחקרים מועטים: שלום, פרקי, עמ' 124-123; תשבי, משנת, ב, עמ' תלא-תלה; גוטליב, מחקרים, עמ' 38, 55-48; אידל, היבטים, עמ' 65 ועוד.

				

				
					419	ייתכן שכך יש לפרש את האמור בספר מכבים, א, פרק יג פסוק נא, שלאחר הנצחון באו בהלל ובכפות תמרים. ראה גם ח' פדיה, 'פגם ותיקון של האלוהות בקבלת ר' יצחק סגי נהור', מחקרי ירושלים במחשבת ישראל, ו, עמ' 274 הע' 12.

				

				
					420	י' ליבס, עלילות אלהים, ירושלים תשס"ט/2008, עמ' 197.

				

				
					421	ראה פרדס רמונים, שער י, פרק א. כל השער נקרא שער הגוונים.

				

				
					422	ראה חלמיש, הנהגות, עמ' 458-454; בניהו, תולדות, עמ' 332. וראה גם פדיה, החוויה, עמ' 100 הערה 69. 

				

				
					423	וראה חלמיש, הקבלה, עמ' 147-146.

				

				
					424	כ"ץ, הלכה, עמ' 68.

				

				
					425	נגיד ומצוה, עמ' סו. אף בשער הכונות נכתב לגבי נפילת אפיים: 'לא כל הרוצה ליטול את השם יטול כי אין יכולת לכוין כוונה זו אלא מי שהוא צדיק גמור שהוא כדאי בזכותו לרדת ולברר אותם הבירורין מתוך הקליפות בעל כרחם' (דרושי נפילת אפים, דרוש ב, מז ע"א). וראה עוד בסמוך מתוך שער המצות. וראה גם לעיל הערה 251. והשווה רמ"ק, פרדס רמונים, שער כב פרק ג, על הצורך בטהרת הגוף 'כזכוכית לבנה'. ובלשונו של די־וידאש: 'כי המדות צריך התיחסות זו עם זו' (ראשית חכמה, שער ב סוף פרק ו, עג ע"ג). וכן ר' יעקב אבוחצירה, פתוחי חותם, פר' מטות, קו ע"א (חברון תשס"א, שמח ע"ב): 'לא יחל דברו — בא לרמוז דהנה האדם עוסק בתורה ומתפלל ונודר נדרים ונשבע שבועות לקיים מצות ה'. והנה אם אינו שומר עצמו בשוק במשאו ובמתנו ובדבורו באמת ובאמונה, שוא שקד שומר [תהל' קכז א], לחנם כל תורתו ותפלתו. דצריכה המנחה כלי טהור שבו תקרב לה' ואם הכלי שבו המנחה הוא טמא שניהם נדחין'. ובחיבור אחר כתב: 'כי הסוד דבר קדוש ורוחני עד מאד והוא תלוי במחשבה. והמחשבה צריך שתהא זכה וברה, והפה המוציא דבר תורה ודברי תפלה וברכות של מצוות צריך שיהיה הפה נקי מדברי שקרים ודברים בטלים' (אלף בינה, עמ' ק).

				

				
					426	מטפחת ספרים, ירושלים תש"ל, עמ' 112. 

				

				
					427	ראה Jay R. Berkovitz, ‘Authority and Innovation at the Threshold of Modernity’, Me’ah She’arim, Studies in Medieval Jewish Spiritual Life in Memory of Isadore Twersky, Jerusalem 2001, p. 293.

				

				
					428	מנחם לנדא, ויעש אברהם, לודז תרצ"ו, עמ' תנא. וכן יעקב ורדיגר, זכותא דאברהם, תל־אביב תש"ל, עמ' פג.

				

				
					429	שפע חיים, דרשות חומש־רש"י, תשד"מ, פר' חקת, נתניה תש"ע, עמ' שלג-שלד.

				

				
					430	הקדמת שער המצות, א ע"ב. מעין זה מדבר רבינו בחיי על קריאת התורה וכותב: 'וכאשר הוא מבין הענין ומכוין לפירוש הדברים הרי זה ... מצות כונה' (כד הקמח, ערך תורה (א) בסופו, תש"ל, עמ' תכח). 

				

				
					431	תוצאות חיים, עמ' 19. ובדומה לכך ראה זוהר ח"ג רנה ע"א; ראשית חכמה, שער ב, פרק ז, עו ע"ג. השווה לעיל עמ' 71 הערה 183.

				

				
					432	שער רוח הקדש, ירושלם תרל"ד, ט ע"א-ע"ב.

				

				
					433	שער המצות, פר' עקב, מב ע"ב-מג ע"א. וראה גם ספר הקנה, קכט ע"א. נכון שאפשר לומר שרח"ו נתן הסבר קבלי לאיסור שמפורש בדברי חז"ל (פסחים מט ע"ב) שעם הארץ אסור לאכול בשר. אבל, ראשית, כבר הצבענו על כך רבות שלא תמיד ההיגד הקבלי הוא חידוש מוחלט, ופעמים המקובל נותן טעם קבלי להיגד הלכתי או תלמודי מסוים. שנית, והוא החשוב, כי ההסבר הקבלי הספציפי משתלב היטב במערכת האידאות הקבליות. ובכך ענייננו. 

				

				
					434	מובאה זו נרשמה על פי אידל, שלשלאות, עמ' 172.

				

				
					435	כך כותב רבי יהושע אבן שועיב: 'בעשותנו המצוה אף על פי שאין אנו יודעין טעמן אנו מתרפאין', אך צריך להוסיף 'הכוונה בה כל מה דאפשר'. ראה דרשות על התורה, קראקא של"ג, לט ע"ב-ע"ג. על מקורות קודמים, ראה כ"ץ, הלכה, עמ' 74 הערה 20; חלמיש, הקבלה, עמ' 89.

				

				
					436	ראה חלמיש, הקבלה, עמ' 85-84.

				

				
					437	על חשיבותו ראה מאמרה של ב' זק, 'מקורי השלמות: מחשבה דבור ומעשה', דעת, 52-50 (תשס"ג), עמ' 241-221. 

				

				
					438	ראה לדוגמה: 'מ"מ לא יהא כוונת המקיימה [של קביעת מזוזה] כדי לשמור הבית שנראה כאלו מכוין לעשות לו קמיע לשמירה, אלא יכוין לקיי[ם] מצות הבור[א] ... וממילא נמשך שתשמור הבית' (ישכר בער איילנבורג, באר שבע, ויניציאה שע"ד, קב ע"ד, סי' לו).

				

				
					439	דומה כי בכך התשובה לתמיהתו של י' דן, על הקדושה, בראש עמ' 414. לעניין הגמול ראה עוד גוטליב, מחקרים, עמ' 37. אגב, בהערה 28, שם, נפלו טעויות במראי־המקום. תפיסת הגמול הזו מובעת בספר הבהיר, תשי"א, סי' קמז, בצורה הפשטנית ביותר: 'אם ישמרו זאת המדה בעוה"ז ... והיא תורה שבע"פ, יזכו לחיי העוה"ב, שהוא הטוב הגנוז לצדיקים'.

				

				
					440	ראה גוטליב, מחקרים, עמ' 125-124.

				

				
					441	ספר חרדים, י ע"ב. ושם מדובר על חשיבות אור התכלת. ראה גם המסופר אצל בובר, אור הגנוז, תש"ז, ראש עמ' 93. על תכלת ראה גם זוהר ח"א נב ע"א; ספר המערכת, עג ע"ב.

				

				
					442	לא אאריך בכך כאן, וראה דבריו היפים של י' דן, על הקדושה, עמ' 434-413.

				

				
					443	תשבי, משנת, ב, עמ' תשלז-תשמד. אדרבה, נציין את עמדת הזוהר, ח"א ריט ע"ב, לגבי חטא הוצאת זרע לבטלה שאין לו תיקון בתשובה. ראה גם ר' משה די־ליאון, משכן העדות, מהד' אבישי בר־אשר, לוס אנג'לס תשע"ד, עמ' 59-58. לא מקרה הוא שנושא קיצוני זה העסיק רבים בדורות שאחרי כן. וראה לאחרונה מרוז, גאולה, עמ' 332 והע' 14; שילה פכטר, שמירת הברית, עבודת דוקטור, ירושלים תשס"ז. אגב, מענינת עמדתו של ר' צדוק הכהן מלובלין, תקנת השבין, סעיף ג, תשכ"ז, ז ע"א, שם הוציא את דברי הזוהר מפשוטם וטען שלכל חטא יש תשובה. וראה גם בניהו, מעמדות, עמ' פד-פה; א' בראון, רבי חיים מצאנז, דרכי פסיקתו על רקע עולמו הרעיוני ואתגרי זמנו, עבודת דוקטור, תשס"ד. אגב, בשו"ת אגרות משה (או"ח ח"ד, בני־ברק תשמ"א, עמ' רז-רח, סי' קטז) לר' משה פיינשטיין, נראית רגרסיה בקבלת ההחמרה הזוהרית. 

				

				
					444	ילקוט מגן אברהם, מאנטריאל תשס"ה, עה ע"א (הובא אצל גדי שגיב, 'תיקון הברית ושיח הסגפנות בחסידות צ'רנוביל', דברים חדשים עתיקים [=מחקרי ירושלים במחשבת ישראל, כג, כרך ב[תשע"א], עמ' 382. ויש לתקן שם את מראה־המקום).

				

				
					445	ראה גדי שגיב, הערה קודמת, עמ' 406-355.

				

				
					446	ראה, למשל, שלום, פרקי, עמ' 40-39, 294-292; ובהרחבה במאמרו ב־Diogenes (כרך 79, עמ' 80-59; כרך 80, עמ' 194-164); אידל, לשון; דן, הקדושה, עמ' 130-108; ליבס, יצירה; אידל, החסידות, עמ' 394-388; אידל, שלשלאות, עמ' 73-64, 107-97; צחי וייס, אותיות שנבראו בהן שמים וארץ, ירושלים תשע"ה; מ' גוברין, 'גלגולי קבלה ומסירה', חידושי זוהר, עמ' כח-ל; הלברטל, סתר וגילוי, עמ' 46-40; ש' רוזנברג, 'ידות נדרים', מחקרים בהלכה ובמחשבת ישראל, בעריכת מ' בר, ס' דויטש ומ' חלמיש, תשנ"ד, עמ' 217-193; ועוד.

				

				
					447	השווה, למשל, כוזרי מאמר ב אות סח; מורה נבוכים חלק ג פרק ח; רמב"ן לשמות ל יג. ראה גם דוד כהן, קול הנבואה, תש"ל, עמ' ל; ליבס, יצירה; י' דן, תולדות, י, פרק כ, עמ' 130-108; אידל, שלשלאות, עמ' 66, עמ' 86 הע' 19, עמ' 210-201; ריטב"א, ספר הזכרון, ירושלים תשמ"ג, עמ' עא-עב; לחובר, על גבול, עמ' 35-33; י' בן־שלמה, במבואו למהדורת שערי אורה, תשל"א, עמ' 23-22. 

				

				
					448	היכלות זוטרתי, מהדורת ר' אליאור, ירושלים תשמ"ב, עמ' 28. אצל אידל, לשון, עמ' 104 ליד הפניה 78, צוטט מקור אחר: 'ע"ב שמות', ונראה לי, לפי ההקשר, טעות.

				

				
					449	רמב"ן [לאמיתו של דבר: ג'יקטילה], מאמר על פנימיות התורה (כתבי רמב"ן, ב, תשכ"ד, עמ' תסז), טוען שהלשון היא טבעית אלוהית, שאלמלא כן מה תועלת באותיות החסרות והלפופות וכו'. וכן חסד לאברהם, מעין ב נהר יא; של"ה, תולדות אדם, בית אחרון, יג ע"א [=תשכ"ג, א, י ע"ב]; גם רמ"ק הדגיש בפרדס רמונים, שער הכנויים, פרק א (קה ע"א), כי לשון הקודש היא 'המצאה אלהיית'. לעומת זה, במחנה הפילוסופי רווחת הדעה כי הלשון היא הסכמית. למשל, רמב"ם, מורה נבוכים, ח"ג פ"ל [וראה אבירם רביצקי, 'תפיסת הלשון של הרמב"ם — פילוסופיה והלכה', תרביץ, עו (תשס"ז), עמ' 231-185]; רלב"ג, מלחמות השם, מאמר ששי, פרק טו, ריווא שכ"א, נח ע"ד; הד למחלוקת זו נמצא בספרות הלכתית שדנה בשאלה, אם מותר לקרוא בשבת בספרי מלחמות ודומיהם. שכן, אם רואים בלשון עצמה קדושה — הרי ממילא נאסרת קריאת דברים בטלים בשבת. ראה למשל מגן אברהם, סי' שז ס"ק כד; ט"ז, שם, ס"ק יג (ובמקורות שהובאו). 

				

				
					450	ראה, למשל, ליבס, יצירה, עמ' 16; דן, הלב, עמ' 16-12. וראה שושן סודות, קארעץ תקמ"ד, ט ע"א: 'אין לך תיבה בתורה שאינה רומזות למאמרו[ת] של השי"ת, והם דבקים אמנם מפורדים שזה דין וזה רחמים, ואם תבליע אחד באחד ישתנו התיבות וישתנו הכוונות. וזה הטעם בעצמו שלא ינוד [השווא] הנח ולא ינוח הנד, כי התנועה פועלת מעשה, כאשר נודע לחכמי האמת'. וכן כתב ר' עזריאל דאיינה: 'גדול כח הדיבור לפעול הן לטוב והן להיפך, כי האותיות היוצאים מן הפה עושות רושם באויר ופועלת למטה' (שו"ת, סי' ו). על סגולות השפה ראה י' גארב, הופעותיו של הכוח במיסטיקה היהודית, ירושלים תשס"ה. אגב, על הבעש"ט נמסר שהיה פותח את ספר הזוהר ורואה דברים שבמרחק גאוגרפי רב מאוד. 'פעם אחד שאלו להבעש"ט זללה"ה אחת מהדברים ואזי פתח ספר הזוהר שהיה מונח על השלחן והסתכל בו ואמר להם כל המאורע, ואח"כ נמצא האמת אתו שכיון בדבריו' (ר' זאב וולף מז'יטומיר, אור המאיר, פרשת פקודי, ווארשא תרמ"ג, כח ע"ג. הובא בשבחי הבעש"ט, מהדורת רובינשטיין, עמ' 85-84 הע' 20). וראה לקוטי מוהר"ן, א, סי' רכד.

				

				
					451	שער הנקוד, ארזי לבנון, ונציה שס"א, לז ע"א. אמנם נמצא, בעיקר בשער הגלגולים של רח"ו, שפעמים רבות מתקשרות נשמות מגולגלות זו לזו כניצוץ זהה בעקבות שם דומה בשיכול אותיות. כגון: לבן — נבל (שער הגלגולים, הקדמה לו, ירושלם תער"ב, מה ע"א); 'יעל היא עלי הם דבר אחד' (שם, מג ע"א; ספר הלקוטים, פרשת שופטים, עמ' שסב-ג). וכן חבר הקיני התגלגל ברחב, כאומרה: רחב פי על אויבי (שער הגלגולים, הקדמה לו, מה ע"ב), וכיוצא באלה. וראה לעיל הערה 40.

				

				
					452	שלום, פרקי, עמ' 293. וראה חלמיש, מבוא, עמ' 178-177.

				

				
					453	שער המצות, פר' משפטים. וכן בחיבור המוסר 'תשב אנוש' (שאלוניקו תרכ"ט), ליום ל, ס"ק מז. ראה גם זוהר ח"ב רסג ע"ב. אגב, כך משתמע גם בסיפור המפורסם על הרוח שנכנס באלמנה, ובו: 'ונתכעסה ... ואמרה תהא לשטן, ומאתו המלה של השטן היה לי רשות לכנס בה' (עמק המלך, קנב סוף ע"ג. ראה גם שבחי האר"י, פרעמישלא תרכ"ט, טז ע"א. לאחרונה נידון הסיפור אצל דפנא לוין, אדון הקארמה, תשע"ו, עמ' 360). וכך סיפר רח"ו: 'פעם א' הייתי עם בני אדם בלילה ובתוך הדברים שהייתי מדבר עמהם הזכרתי שם סמאל. ואח"כ בבוקר הלכתי לבית מורי ז"ל ונסתכל בי וא"ל [=ואמר לי] הרי בלילה שעבר' עברת על לאו ושם אלהים אחרים לא תזכירו, והזהר כל ימיך שלא תזכרנו לא שמו ממש ולא כיוצא בו, ובפרט בלילה שאז ניתן לו כח להתגבר עליך ועל אחרים בסבתך' (שער הכונות, ענין תפלת ערבית, נב ע"ד). ראה גם י' ליבס, 'כוח המלה כיסוד משמעותה בספרות הקבלה', דבר דבור על אפניו, מחקרים בפרשנות המקרא ובקוראן בימי הביניים מוגשים לחגי בן־שמאי, בעריכת מאיר מ' בר־אשר ואחרים, ירושלים תשס"ז, עמ' 165-164; אידל, שלשלאות, עמ' 81. יושם לב כי בראש סיפור מאבידת בת מלך, כותב ר' נחמן מברסלב: 'שה"לא־טוב" יקח אותך'. עוד יצוין מנהגו של ר' מנחם מ' שניאוסון מליובאוויטש להתנסח בלשון חיובית, כגון: בית רפואה (ולא: בית חולים). 

				

				
					454	זוהר ח"ב קטז ע"א (רע"מ).

				

				
					455	רקנטי, פר' קדושים, סד ע"א. והובאו דבריו בשו"ת ר' עזריאל דאיינה, סי' ו. ראה בניהו, וויכוח, עמ' 87-86.

				

				
					456	ראה חלמיש, חקרי, עמ' 205.	

				

				
					457	וכך כתב ר' חיים מוולוז'ין: 'אמנם כשמתפלל וחיתוך אותיות הדבור לבד, אעפ"י שלא צירף המחשבה וכונת הלב אליה, הגם שודאי אינה במדרגה שלימה וגבוה כראוי ואינה יכולה לעלות לעולם המחשבה עולם הנשמה, כיון שחסר ממנה בחי' מחשבת האדם, עכ"ז [=עם כל זאת] אינה לריק ח"ו, ויוצא בה י"ח [=ידי חובה] כי עכ"פ הרי העלה וקישר נפשו ברוחו ועול[ם] הנפש בעול[ם] הרוח' (נפש החיים, שער ג פרק ה). השווה חסד לאברהם, מעין שני, נהר יא. 

				

				
					458	כ"י פריס 841, דף 268א. ראה גוטליב, מחקרים, עמ' 255; חלמיש, מבוא, עמ' 178.

				

				
					459	ראשית חכמה, שער הקדושה, פרק י, קסד ע"ג. דימוי זה חזר מאוחר יותר, למשל, אצל השל"ה, א, יט ע"א, וכך כתב גם ר' ירחמיאל ישראל יצחק דנציגר, ישמח ישראל, ניו יארק תשט"ז, עמ' 149. ראה גם לשון למודים של רמח"ל, אצל לחובר, על גבול, עמ' 33. הדימוי של נענוע השורש היכה שורשים. נמצא דומה לו, למשל, לעיל בספר חרדים, עמ' 87 הערה 1. וראה גם ב' זק, שומר הפרדס, תשס"ב, עמ' 171 והערה 29; ר' יעקב עמדן, עמודי שמים, סולם בית אל, ישראל תשכ"ו, ה ע"א. קרוב לכך הוא משל החבל. ראה מ' פכטר, 'תפיסת הדביקות ותיאורה בספרות הדרוש והמוסר של חכמי צפת במאה הט"ז', מחקרי ירושלים במחשבת ישראל, ג (תשמ"ב), עמ' 110.

				

				
					460	די לעיין בזוהר, בתקוני זוהר, בכתבי רמ"ק ואר"י, מצד אחד, ובכתבים מן הקבלה האקסטטית, מצד שני, כדי לעמוד על החשיבות הרבה שהוקנתה לאלה. אמנם יש להבדיל בין חכמי הקבלה האקסטטית, כגון אבולעפיה, שאצלו גימטריה היא טכניקה אקסטטית (ראה י' אלבוטיני, סולם העליה, ירושלים תשמ"ט, פרק ח, עמ' סא ואילך), ואילו אצל חסידי אשכנז ובקבלה התאוסופית היא אמצעי לגילוי משמעויות אינסופיות בטקסטים המקודשים. במרוצת הדורות הוקדשו חיבורים מיוחדים (נוסף לפירושים לספר יצירה) לסוד האותיות והטעמים. כגון: ר' יעקב הכהן (נדפס אצל ג' שלום, קבלות ר' יעקב ור' יצחק בני ר' יעקב הכהן, ירושלים תרפ"ז, עמ' קג-קיג); גנת אגוז לר"י ג'יקטילה; בדי הארון לר' שם טוב אבן גאון; ספר התמונה; מגן דוד לרדב"ז; שערים כז-ל בפרדס רמונים לרמ"ק; 'סוד התגין' של ר' אברהם פיקס שנכתב בשנת רנ"ז באיטליה נמצא בכ"י אוקספורד 1441; וכן הלאה. וראה מה שכתב שלום, פרקים, עמ' 160, מתוך אבני זכרון. על אבולעפיה ראה אידל, לשון, עמ' 30-23. על הזוהר ראה מ' אורון, 'סיפור האותיות ומקורותיו', מחקרי ירושלים במחשבת ישראל, ג (תשמ"ד), עמ' 109-97; א' וולפסון, 'דימוי אנתרופומורפי וסימבוליקה של האותיות בספר הזוהר', מחקרי ירושלים במחשבת ישראל, ח (תשמ"ט), עמ' 181-147. על החסידות ראה אידל, החסידות, עמ' 314-284. גם הניקוד כבש מקומו, למשל, שער הניקוד של ר' יוסף ג'יקטילה (וראה עתה אורנה רחל וינר, סודות הניקוד העברי — שער הניקוד לר' יוסף ג'יקטילה, תל־אביב תשע"ו); מאמר על פנימיות התורה, שיוחס לרמב"ן והוא של ג'יקטילה; חיבורו גנת אגוז; בקצרה בפירוש החייט למערכת, פה ע"ב, פז ע"ב, קלו ע"א; תשבי, משנת, א, עמ' 85-84; ועוד. אגב, בסוף שער הנקודות (פרדס רמונים, סו ע"ד) תמה רמ"ק שאין איסור למחיקת ניקוד שם הוי"ה. על הצורה הגרפית ראה גם אידל, שלשלאות, עמ' 100, 145. באשר לטעמים אציין גם לזוהר ח"ב רה ע"ב, והרבה מאוד בתקוני זוהר. אזכיר גם את שער התנועות בספרו של הגר"א, דקדוק אליהו, ווילנא והוראדנא תקצ"ג. 

				

				
					461	כך עד לחיבורו המופלא של הרב א"י קוק, ריש מלין. ראה גם הרב מ"מ כשר, תורה שלימה, כרך כט, כתב התורה ואותיותיה, ירושלים תשל"ח.

				

				
					462	שער הכונות, ח ע"ד. 

				

				
					463	באר מים חיים, ניו יארק תשע"ג, קעה ע"א.

				

				
					464	שער הכונות, נא ע"א-ע"ב. כיוצא בכך, בפסוקי דזמרה בשחרית של שבת מוסיפים מזמורי תהלים ובהם: 'מזמור זה [לג] ומזמור בשנותו [מזמור לד] יש בהם סודות גדולים ועמוקים, ואם יחסר מהם תיבה אחת יאבד טובה הרבה ח"ו, וע"כ צריך לדקדק מאד באמירתו' (ראה חלמיש, הנהגות, עמ' 376-375). כמו כן, בתקנה ה של תקנות חבורת ר' משה בן מכיר נדרשו לקרוא 'בדקדוק נאה כפי הראוי'. וראה ר' יעקב עמדן, עמודי שמים, סולם בית אל, ישראל תשכ"ו, ד ע"א. גישה אחרת היתה בתנועת החסידות. כבר על הבעש"ט נמסר ש'אמר, אדם שהוא קורא בתורה ורואה האורות של האותיות שבתור[ה] אע"פ שאין מבין הטעמי[ם] כראוי — כיון שהוא קורא באהבה גדולה ובהתלהבות אין הש"י [=השם יתברך] מדקדק עמו ... משל לתינוק שאביו אוהבו מאוד' וכו' (תחילת לקוטי יקרים; אור האמת, זיטאמיר תרס"א, פג ע"א). עם זאת, ר' יעקב יוסף מפולנאה העיד שהבעש"ט עצמו 'היה נזהר בכל אות ותנועה ומלה לאומרה כדקא יאות' (תולדות יעקב יוסף, קארעץ תק"מ, קעב ע"ג).

				

				
					465	וראה דרשת הרמב"ן, תורת ה' תמימה, בסופה: 'ואל ילעג שום אדם מפני שאני סומך על חשבון האותיות שנקרא גימטריא ... כי נמסרו למשה מסיני גימטריאות ידועות ... עם שאר תורה שבעל פה'. ראה א' גרינולד, 'על שימושיהן של גימטריות בישראל', ספר היובל לרב מרדכי ברויאר (בעריכת מ' בר־אשר ואחרים), ב, תשנ"ב, עמ' 832-823. וראה אידל, היבטים, עמ' 275-274, על ההשפעה על הנוצרים. ראה עוד שם, עמ' 226.

				

				
					466	מחזיק ברכה, סי' נא. החיד"א מצוטט, למשל, בסידור חסד לאברהם, בעריכת ר"א אנקאווא, ליוורנו תרל"ח, סג ע"א.

				

				
					467	הרב י' צובירי, בסידורו כנסת הגדולה, תשל"ו, עמ' נד. 

				

				
					468	שער הכונות, ענין תפילת שחרית, נא ע"א.

				

				
					469	ר' יעקב צמח, לחם מן השמים, מונקאטש תרס"ה, ז ע"ב.

				

				
					470	כד ע"א. ואפשר לחלק את המילה בדרך אחרת: ראש בית (תקוני זהר, יח ע"ב); ברית אש (זהר חדש, ווארשא תרמ"ה, ד ע"ד); שיר תאב (שם, ה ע"ד), ומשמעו העמדת השירה כבסיס מרכזי בעולם (ולא רק שירת המלאכים). וראה רשימה ארוכה (קצד אפשרויות!) בראש הספר אגרא דכלה, ירושלים תשנ"ג, עמ' 16-2. אין צריך לומר שהביטוי התלמודי 'שבעים פנים לתורה' נתפרש כפשוטו בתיקוני זוהר שפירש את המילה 'בראשית' בשבעים אופנים, 'תיקונים' בלשונו, וכן אצל בן־זמנו, ר' יוסף אנג'לט, קופת הרוכלין, כ"י אוקספורד 1618, ס' 17196, דף 11א (דבריו צוטטו אצל מרוז, חידושי זוהר, עמ' 335-334); ומאוחר יותר המילה 'ואתחנן' נתפרשה ברנ"ב אופנים בספר מגלה עמוקות. 

				

				
					471	ספר חרדים, הקדמה, ד ע"ב.

				

				
					472	ראה גוטליב, מחקרים, עמ' 112, 129; אידל, היבטים, עמ' 226.

				

				
					473	וייזכר הפולמוס החריף נגד חכמי צרפת ואיי הים שלא הקפידו על הנוסח האשכנזי. עוד על צירופי אותיות ראה אידל, שלמויות, עמ' 497-486; קויפמן, דרכיך, עמ' 155-151; אידל, שלשלאות, עמ' 73-64, 77-76, 142-140, 199. 

				

				
					474	הובא אצל אידל, היבטים, עמ' 203 והע' 121. נוסח קרוב יש בספר האורה, עמ' ו. על חשיבות האותיות כתבו גם אחרים, למשל, ר' דוד בן יהודה החסיד, האר"י, ר' יהודה חנין בספר האור; ר' אברהם אזולאי, חסד לאברהם, מעין שני, עין הקורא, נהר יא, ווילנא תרל"ז, יא ע"ג; ועוד. קרובה לכך היא העמדה שאין לכתוב בכתיבה אשורית (שבה ניתנה תורה) לצורך שימוש של חולין. ראה, למשל, ר' יוסף חיים, שו"ת רב פעלים, ח"ד, יו"ד, סי' לב, מד ע"ד-מה ע"א. וראה גם קויפמן, דרכיך, עמ' 82-77; 160-149.

				

				
					475	ראה שלום, פרקי, עמ' 82-81; חלמיש, מבוא, עמ' 175-174.

				

				
					476	ראה חלמיש, מבוא, עמ' 173. בזוהר, ח"ב קכד ע"א, מצינו: 'דאורייתא כלא חד שמא קדישא הוא שמא עלאה, שמא דכליל כל שמהן, ומאן דגרע אות אחת מינה כאילו עביד פגימותא בשמא קדישא'. ראה גם פירוש רבי עזרא לשיר השירים, כתבי רמב"ן, ב, עמ' תקמח; תשבי, עזריאל, עמ' 38-37. מעניינים הם גם דברי ר' משה גראף: 'כל דברי חכמים וחידות[יהם] הם סודו[ת] גדולות, אפי[לו] שמות התנאים או אמוראים הם ע"פ סודות גדולות כידוע, ואסור לנו לשנות דבר קטן מכ"ש [=מכל שכן] דבר גדול מן התלמוד' (ויקהל משה, דסאו תנ"ט, יג ע"ב).

				

				
					477	זוהר ח"ב רו ע"ב.

				

				
					478	כך הוא בגימטריא. והגימטריא אף היא משמעותית ומחייבת. ראה, למשל, שער המצות, פר' ואתחנן, לו ע"א. אמנם היצירה הזוהרית המופלאה נכתבה ברובה ארמית, אך לא כתרגום אלא כיצירה בסיסית. וראה הוס, כזוהר, עמ' 135 והערה 216; הנ"ל, ''כמראה זהר': חיבורים, שירים ופרודיות בלשון הזוהר', וזאת ליהודה, ספר יובל ליהודה ליבס, תשע"ב, עמ' 364-363. על חשיבות לשון הקודש אצל מקובלי צפת ראה ראשית חכמה, שער התשובה, פרק ז; בניהו, תולדות, עמ' 154, 261. ראה גם גריס, ההנהגות, עמ' 60; דן, על הקדושה, עמ' 375; דוד כהן, קול הנבואה, תש"ל, עמ' לא. בהקשר זה ראוי לציין את הגימטריא הבאה: 'בשפה ברורה בגי' לשון הקודש', שנרשמה בפירוש התפילות של הרקנטי, קושטאנדינה ש"ד, דף 84ב (במיספור שבספריית שלום = בסיליאה שמ"א, לח ע"ב). מובן שהדיון לפנינו אינו קשור לפולמוסים בנושא בתקופת ההשכלה. ולעניין הגימטריא ראה עוד כף הקטורת, מזמור קיט, כ"י פריס 845, קכא ע"א; יש"ר מקנדיא, מצרף לחכמה, פרק ט, לעמבערג תרפ"ט, עמ' 54. לגימטריא זו התכוון בוודאי בסידור ר' שבתי סופר מפרעמישלא, בכותבו: 'שפה ברורה בלשון הקדש' (הקדמה כללית, עמ' 11). ועיין זק, בשערי, עמ' 197.

				

				
					479	שו"ת יביע אומר, חלק ה, או"ח, סי' יב. גם רמ"ק מציין שתפילה צריכה להיות בלשון הקדש. ראה אור יקר, עמ' צד-צה, לזוהר חלק א, פר' נח, עד ע"ב. וראה גם זק, בשערי, עמ' 197.

				

				
					480	כגון שלחן ערוך של אליעזר הקטן, פירדא תנ"ז, הלכות בית הכנסת, סעיף יד, שכתב: 'וטוב היה לו לאדם שיתפלל אפי' בלשון לעז בלשון שהוא מבין משיתפלל בלשון הקודש ואינו יודע מה מדבר, ואיך יתכוון אם אינו מבין מה שהוא מדבר'. עמדה נחרצת בזכות התרגום הביע ר' שמואל משער אריה. ראה בניהו, בחירי, עמ' תלג. בפועל מצינו סידורים רבים מתורגמים לשפות שונות. וראה דן, על הקדושה, פרק חמישי. גם הנצרות מבקשת את האות הכתובה, ואילו הקבלה רואה בה תמרור שמציג אינסוף אפשרויות. גם בפלא יועץ, ערך לעז, תמך בתרגום מנימוקים מעשיים.

				

				
					481	אידל, היבטים, עמ' 259-258.

				

				
					482	ראה י' סילמן, קול גדול ולא יסף, שכותרתו המשנית היא: תורת ישראל בין שלמות להשתלמות, ובעמ' 120, שם, הוא מצביע על קיום מגמה זו בספרות הרבנית, אך 'יש שהתעלמו מהן כליל ויש שניסו לסייג' את ההנחות העומדות בבסיס תורת ההשתלמות. ברם, אצל המקובלים, ומסקנות שונות אצל החסידים, תפיסה זו היא מאבני הפינה. 

				

				
					483	ראה א"א אורבך, מעולמם של חכמים, ירושלים תשמ"ח, עמ' 66-50. הדגשה קיצונית יש במאמר: 'על כל קוץ וקוץ תלי תלים של הלכות' (תנחומא ברא' א).

				

				
					484	ראה, למשל, זהר חדש, תשי"ג, ו ע"ד: 'על כל דבר ודבר יש תלי תלים של סודות והלכות ופירושים'. וכן 'תורתנו הקדושה שלא יש בה אפי' אות א' שלא יש בה תלי תלים סודות' (גלא רזיא, מו ע"ג). כך גם אצל אליהו חיים מגינאזאנו, אגרת חמודות, לונדון תרע"ב, עמ' 4: 'אין אות אחת בתורה שלא יהיו בה תלי תלים של הלכות וסודות עמוקות'; ובחיבורים אחרים. שלום, פרקי, עמ' 64-63, הצביע על מקבילה אצל הפילוסוף אברהם בר חייא. בכיוון זה דרש אחד מצדיקי החסידות, ר' מנחם מ' מפרמישלאן, את הכתוב 'תורת ה' תמימה' לאמור: 'שעדיין לא נגע שום אדם אפילו בקצהו' (יושר דברי אמת, מונקאטש תרס"ה, יב ע"ג. וראה חלמיש, מבוא, עמ' 171-170). וכך בתפילה יש 'סודות וכוונות' רבים, ובמצוות — 'פרטיה ודקדוקיה'. המקובלים נקטו גישה זו גם לגבי הניקוד וטעמי המקרא.

				

				
					485	ראה בן־עמי שרפשטיין, החויה המיסטית, תל־אביב תשל"ב, עמ' 53. ראה גם א' גרינולד, 'המציאות המדרשית: מדרשות חז"ל לדרשות המקובלים', מחקרי ירושלים במחשבת ישראל, ח (תשמ"ט), עמ' 259-258.

				

				
					486	ראה תשבי, תורת, עמ' קכח-קכט; מרוז, גאולה, עמ' 255, 263. על סכנה נוספת העמיד רמח"ל. ראה מ' בניהו, 'תפילות וייחודים להשגה של רמח"ל', טמירין, ב (תשמ"ב, עמ' רא, ליד הפניה 24.

				

				
					487	אידל, היבטים, עמ' 120. אזכיר את דברי ר' אלעזר אזכרי: 'בשום ספירה מן הספירות לא תדמה בשכלך בה שום דמיון בכח המדמה ... אמנם תשכיל בשכלך השכלת עניינם ותדמה את אותיות השמות, שזאת מותר לך' (ספר חרדים, יב ע"א). ואיני נכנס כאן לפרשת האותיות, כגון הבעש"ט המדבר על דבקות בפנימיות אור אין סוף שבתוך האותיות, כשם שאיני נכנס למעמדו של הספר. ראה גם ע' אטקס, ציון, סא (תשנ"ו), עמ' 453-452; פדיה, הליכה, עמ' 279 הערה 393, ולאורך ספרה, וכן חוקרים אחרים שדנו בכך.

				

				
					488	אמנם מצינו, למשל, בתנא דבי אליהו, פרק יח משנה ב: 'כל תלמיד חכם שיושב וקורא ושונה ועוסק בתורה, הקב"ה יושב כנגדו וקורא ושונה עמו'. אבל הקבלה מדגישה את ההזדהות מצד האדם. 

				

				
					489	זוהר ח"ב רו ע"א. תרגום: כאשר מעלים ספר תורה לשם, אז צריכים כל העם לסדר עצמם למטה באימה ביראה ברתת בזיע ולכוון לבם כמו שעתה עומדים על הר סיני לקבל התורה. וראה גם לעיל, הערות 240-239.

				

				
					490	ראה זהר חדש, מדרש הנעלם, ווארשא תרמ"ה, י ע"ג-ע"ד; ספר זכירה, זיטאמיר תר"ח, עמ' 82.

				

				
					491	מגיד מישרים, פירושו לישע' כו כח. השווה לעיל, עמ' 20 הערה 30; עמ' 106; הערה 337. 

				

				
					492	ראה מ' חלמיש, 'עלינו לשבח בספרות הקבלה ותרומתה למחקר', דעת, 69-68 (תש"ע), עמ' 66, 73-72. [=חלמיש, חקרי, עמ' 195-194, 201-200]. 

				

				
					493	ראה חלמיש, הנהגות, עמ' 310-309. ויושם לב לדברי ר' משה כלץ, שם: 'ואל יהי הענין הזה והדבר הזה קל בעיניך כי ענין גדול ועמוק הוא'. 

				

				
					494	ראה חלמיש, הנהגות, עמ' 485-484. שם הובאו דעות מנוגדות מעצם היחס לדמות הנשית.

				

				
					495	ספר חרדים, מו ע"ב. כזכור, לבנה היא אחד מסמליה של הספירה האחרונה. ראוי להזכיר גם את התגלות המגיד/השכינה לר' יוסף קארו, כפי שתיאר אותה ר' שלמה אלקבץ: 'עמדו על רגליכם והעלוני ואמרו בקול רם כביום הכפורים ברוך שם כבוד מלכותו לעולם ועד' (של"ה, מסכת שבועות).

				

				
					496	חסד לאברהם, מנטובה תקמ"ג, בהקדמת תפילת ערבית. לעניין תנוחת הידיים בעת התפילה ראה מנחם וולמרק, חמדת הרמ"ע מפאנו, תשס"ז, עמ' קכח-קכט. 

				

				
					497	ראה חלמיש, חקרי, פרק עשירי.

				

				
					498	כגון שערי אורה, צב ע"א; ספר הרמון, מהד' וולפסון, עמ' 65; זוהר ח"ג קלב ע"ב, ומודגש שם מאוד רעיון ההזדהות.

				

				
					499	כגון בפירוש לבעל ספר המפליג.

				

				
					500	ספר המספיק לעובדי ה', תל־אביב תשמ"ט, עמ' 82.

				

				
					501	ראה דיון קצר אצל א' גרוסמן, 'זיקתה של יהדות לאשכנז לא"י', שלם, ג (תשמ"א), עמ' 76.

				

				
					502	למשל, ספר חרדים, חתימת הספר, סגולה ג, פ ע"א. ראה גם של"ה, מסכת יומא, רמב ע"א [=תשכ"ג, ב, עג ע"ב]. וכדברי המהרי"ץ שהובאו לעיל הפניה 218. וראה עתה חלמיש, חקרי, עמ' 155-153.

				

				
					503	ראה חלמיש, חקרי, עמ' 394-393.

				

				
					504	ראה ספר החזיונות, תשי"ד, עמ' קנג; בניהו, תולדות, עמ' 180-179; ברכה זק, 'הרמ"ק והאר"י', קבלת האר"י [=מחקרי ירושלים במחשבת ישראל, י], תשנ"ב, עמ' 339; י' ליבס, 'זוהר וארוס', אלפיים, 9 (תשנ"ד), עמ' 115-113. וכן נהג רמח"ל.

				

				
					505	אור החמה, פרשת שמות, בני ברק תשל"ג, ח"ב, יב ע"ג. וכך אור יקר, ז, תשל"ה, עמ' סד. כך הביא אידל, קבלה וארוס, עמ' 364 הע' 3, ושם מקורות נוספים.

				

				
					506	ראשית חכמה, שער האהבה, פרק ד, סא ע"א.

				

				
					507	ראה שכטר, הנהגות רמ"ק, סי' כב. בשער המצות, פר' עקב, מה ע"א, הסתמך על הזוהר, ח"ב קנז ע"ב, בחובה לזכור את החורבן.

				

				
					508	תיקוני הזהר עם אור יקר, ב, תשל"ג, עמ' קיג טור ב. 

				

				
					509	ראה רמ"ק, ספר גרושין; הנ"ל, תומר דבורה, פרק ט. על האר"י ראה בניהו, תולדות, עמ' 171: 'תמיד היה האר"י ז"ל הולך במדברות ובדרכים והיה מגלה להם סודות נוראים. והיה אומר שעושה כן להתחבר בגלות השכינה, וגם כדי להכניע הקליפות הדרים במדברות'. על הפן ההיסטורי ראה פדיה, הליכה, עמ' 80-79, 94-92, 100, 124. אגב, פדיה (שם, עמ' 166) מדברת גם על שלב של 'מיתון רעיון הגלות וריסון רעיון ההזדהות עם אובדן השכינה לעומת הגברת ההזדהות עם נוכחות השכינה'. כמובן נזכור את מנהגם של האחים, ר' זושא מהאניפולי ור' אלימלך מליז'נסק, ש'עשו' גלות.

				

				
					510	אמנם בספר גרושין, עמ' יב סוף סי' יא, מציין זאת רמ"ק כחידוש של רבו אלקבץ שיצאו 'קצת יחפין בסוד השכינה'. יש לזכור שמצב של יחפוּת מציין גם ניתוק ועקירה, שהרי 'נעל' מסמלת בעלות. ראה מגילת רות ד ז. וזו הסיבה שבטקס החליצה האשה חולצת נעלו של הגיס כסמל התנתקות מ'בעלותו' כיבם.

				

				
					511	תקוני הזהר, עם אור יקר, כרך א, תשל"ב, יז ע"א.

				

				
					512	ראה, למשל, בניהו, תולדות, עמ' 230-229.

				

				
					513	ר' מאיר פאפרש, אור צדיקים, עמוד התפלה, סימן א אות טו.

				

				
					514	זוהר ח"א מט ע"ב-נ ע"א. ותרגומו אצל תשבי, משנת, ב, עמ' תרמג-תרמו.

				

				
					515	ספר גרושין, עמ' יד, סוף סי' יג. וכן 'ותתקשר עמו והוא עמה' (תומר דבורה, פרק י).

				

				
					516	ספר חרדים, סט ע"א. ובדיוק כך במילי דשמיא, עמ' 122, סי' קג.

				

				
					517	ראה תשבי, משנת, א, עמ' ריט-רסג; שלום, פרקי, פרק שמיני ועוד. ביחס לרמ"ק, ראה זק, בשערי, עמ' 225-223. בזוהר עצמו ניתן למצוא עמדות שונות ביחס אל השכינה וייצוגה.

				

				
					518	זוהר ח"ג רצו סע"א (אדרא זוטא). תרגום: כאשר מטרונית זו מתחברת עם המלך, כל העולמות מתברכים ונמצאים הכל בחדוה.

				

				
					519	שער הכונות, ענין כונת ק"ש, דרוש ו, כד ע"ב. 

				

				
					520	ראה הסעיף הקודם. וראה גם עמ' 51 הערה 95 על תיקון חצות: 'לעשות כמעשיה'.

				

				
					521	זהר ח"א רלב ע"א.

				

				
					522	ראה שלום, פרקי, עמ' 298; תשבי, משנת, א, עמ' רך. 

				

				
					523	היכל הברכה, בראשית, לעמבערג תרכ"ט, רכז ע"ג.

				

				
					524	שערי אורה, שער א, עמ' 83.

				

				
					525	ר' שם טוב אבן גאון, כתר שם טוב, בתוך עמודי הקבלה, ירושלים תשס"א, עמ' ג.

				

				
					526	למשל, 'וכל מצוה ומצוה קודם שיעשה אותה יכוין בעניניה ורמזיה ויאמר לשם יחוד קב"ה ושכינתיה. ואפי[לו] בדברי העולם במשאו ומתנו ואכילתו ושתייתו יכול לכוין. וזהו בכל דרכיך דעהו ... אפילו בדברים הגשמיים' (תוצאות חיים, עמ' 19).

				

				
					527	דומה שעל רקע זה באו כל דברי השבח המעניינים לדמות הנשית, בזוהר ח"א מט ע"א-ע"ב. על ממשות השכינה בספרות חז"ל ראה ארליך, עצמתי, עמ' 122-121. 

				

				
					528	וכך גם בסיום תפילת עמידה: 'הנה בתפילת העמידה היית שושבין המזַווג חתן וכלה שבעולם האצילות, ועתה שהוא עת זיווגם ירידת הטפה אין דרך ארץ לעמוד שם, ואתה מתרחק מהם שלושה פסיעות' (שער הכונות, לח ע"ב). וראה, למשל, ר' אברהם אזולאי, חסד לאברהם, מעין ד נהר נא; רבקה ש"ץ, החסידות כמיסטיקה, תשכ"ח, עמ' 108 אחרי הפניה 51; חלמיש, הקבלה, עמ' 312 והע' 158; אידל, פרקים, עמ' 178-175.

				

				
					529	לענין הסתרת הפנים בעת נפילת אפים כמעשה של צניעות ראה תשבי, משנת, ב, עמ' רעה; זק, בשערי, עמ' 236-235; דן מנור, 'ר' משה בר מיימון — פרשנות קבלית ומקורותיה', קבלה, 7 (תשס"ב), עמ' 214.

				

				
					530	'אסור להסתכל בקשת הנראית בענן מפני כבוד השכינה' (ספר חרדים, מז סע"א).

				

				
					531	ראה חלמיש, הנהגות, עמ' 194, עמ' 295 הע' 1085; גוטליב, מחקרים, עמ' 561-560.

				

				
					532	ר' דוד בן יהודה החסיד, ספר הגבול, כ"י בהמ"ל 2193, דף 35א.

				

				
					533	לדוגמה אחת בלבד ראה תשבי, משנת, ב, עמ' קצח-רב.

				

				
					534	פסחים ג ע"א. תמצא גם: 'באשה קראו מיושב'.

				

				
					535	ראה חלמיש, הקבלה, עמ' 151. ראה גם חלמיש, הנהגות, עמ' 485 הע' 1976.

				

				
					536	ראה, למשל, רקנטי (פר' קרח, עו ע"ג): 'אסור לעשות נפילת אפים בלילה, שלא להפרידה מן הבנין'. ועיין מאירת עינים, עמ' פד. וראה הרחבת דברים אצל חלמיש, הקבלה, עמ' 479-474.

				

				
					537	למשל, סידור ר' שבתי: 'ולא ילמד מקרא בלילה שהוא גובר כוח הדין' (קארעץ תקנ"ה, ח"א, כא ע"א). אמנם בימי הביניים לא נהגו כך. למשל, 'ודע כי צריך אדם להתעסק בתורה שבכתב ביום, ותורה שבעל פה בלילה, דבר כפי ענינו' (רקנטי, פר' יתרו, מה ע"א).

				

				
					538	'האדם נקרא עולם קטן כי ביצירתו נדמה לכלם. אם כן האדם הנוצר עפר מן האדמה כלל בו להיותו חותם ותבנית ודמות וצלם לכל עשר ס[פירות] ולכל הנבראים והנוצרים והנעשים מהם ... ולפי[כך] יש בו כח לגלגל ולהתגלגל בכל דומם וצומח וחי ומשכיל ולגלגלים ולכוכבים ולמזלות ולשכלים ולמלאכים ולעצם מעשר ספירות'. ובהמשך: 'נפש האדם משותפת בדומם ובצומח ובחי ובמדבר ובכל מעלות ומרכבות ובכל מיני המלאכים ובי' ס[פירות]. לפי[כך] מוכרח הוא להיות פושט צורה ולובש צורה מהם, מעילוי לגריעות ומגריעות לעילוי ... והכל לפי המעשה של התרי"ג מצות' (פירוש לפרשת בראשית לר' יוסף בן שלום אשכנזי, ההדיר מ' חלמיש, ירושלים תשמ"ה, עמ' 136, 144). 

				

				
					539	במידה מסוימת יש כאן הרחבה של עמדה המובעת בספרות חז"ל. ראה מרגולין, הדת, עמ' 243 והע' 63.

				

				
					540	בעצם כך הם דברי חז"ל: 'שתהא יציאתך מן העולם כביאתך לעולם בלא חטא' (בבא מציעא קז ע"א). אך המקובלים העצימו את העניין בהחדירם זאת למודעות האדם. וראה, למשל, ר' שבתי ש' הורוויץ, שפע טל, בתחילת ההקדמה בן מאה שנה, ברוקלין תש"ך. וראה גם ורבלובסקי, קארו, עמ' 226-224.

				

				
					541	ג' שלום, 'שני קונטרסים לר' משה די ליאון', קבץ על יד, ספר ח (יח), תשל"ו, עמ' 355.

				

				
					542	נפש החיים, שער א פרק ג. 

				

				
					543	ראה, למשל, לעיל הפניה 238.

				

				
					544	תשבי, תורת, עמ' קה. וראה, למשל, שערי קדושה, חלק ג, שער ב, בני־ברק תשכ"ז, עמ' צו.

				

				
					545	שער רוח הקדש, יחוד כא, ירושלם תרל"ד, נ ע"ד-נא ע"א [=תער"ב, נז ע"ב]. ונזכר לעיל הפניה 52. 

				

				
					546	בעצם גם במקרא יש דברים העולים 'לריח ניחוח לה''.

				

				
					547	יחיאל עפשטיין, סדר תפלה ודרך ישרה, נירנברג תקכ"ח, ו ע"א.

				

				
					548	שבתי ש' הורוויץ, שפע טל, ברוקלין תש"ך, ג ע"א.

				

				
					549	על התפתחות העקרון וההשלכות שלו ראה מ' חלמיש, 'יחודם של 'כל אחד', מצוה אחת ואות אחת', דעת, 71 (תשע"א), עמ' 52-25. לעיל, הערה 249, הבאנו מספר כונת שלמה.

				

				
					550	ר' ישראל מריז'ין, עירין קדישין, פר' האזינו, ווארשא תרמ"ה, לט ע"א: 'כל נשמה ונשמה יש לה אות בתורה המושך והמשפיע חיות וההארה להנשמה ששייך לו לקיומו ולהחיותו'. (וראה אידל, שלשלאות, עמ' 72).

				

				
					551	ראה צואת הריב"ש, ד"ה התורה חסה; אגרא דכלה, פרשת דברים, ד"ה רב.

				

				
					552	שער הגלגולים, סוף הקדמה ו, ט ע"א.

				

				
					553	שער הגלגולים, שם.

				

				
					554	דגל מחנה אפרים, פר' בא, סינער־וואראהל, לו ע"א. ור' אלימלך מליזנסק קבע שרק 'הצדיק אשר הוא אתו עמו בשורש אחד זה הוא גאלו באמת' (נועם אלימלך, מהדורת נגאל, ירושלים תשל"ח, ב, עמ' שנ).

				

				
					555	שלום, שבתי צבי, א, עמ' 34.

				

				
					556	ראה בר"ר מז ח; ר' יעקב בן ששת, האמונה והבטחון, כתבי רמב"ן, מהד' שעוועל, חלק ב, ירושלים תשכ"ד, עמ' שצז. 

				

				
					557	תחילת לקוטים יקרים, לבוב תר"י, ב ע"ג (בלבוב תרל"ב, כח ע"א — משהו דומה). אכן, בעוד שבתקוני זוהר נאמר כי 'אתפשטותיה דמשה בכל דרא' (תיקון סט, קיד ע"א) הפליג ר' שניאור זלמן מליאדי באומרו: 'כל נפש ונפש מבית ישראל יש בה מבחי' משרע"ה' (תניא, ראשית פרק מב). 

				

				
					558	וראה גם זוהר, ח"ב צט ע"ב.

				

				
					559	כדוגמא נביא את מותם של עשרת הרוגי מלכות. הסבר קבלי תמצא, למשל, אצל רבינו בחיי, לברא' לח א, עמ' שיג; לברא' לז ג, עמ' שז; לברא' מד יז, עמ' שמח-שנ; עץ חיים, שער ט"ל, דרוש א, ירושלם תרנ"ו, קטז ע"ב.

				

				
					560	על רמ"ק ראה זק, בשערי, עמ' 240-239. 'כבר נודע כי רוב הבנים אינם משורש אחד' (שער המצות, פרשת יתרו, טו ע"א. וראה גם בהמשך). ראה גם שלום, פרקי, עמ' 343-340, 348-347.

				

				
					561	שלום, פרקי, עמ' 347. 

				

				
					562	ראה, למשל, שלום, פרקי, עמ' 212-187; תשבי, משנת, א, עמ' רפה-שז; מ' אידל, 'המחשבה הרעה של האל', תרביץ, מט (תש"ם), עמ' 364-356; אסי פרבר־גינת, 'קליפה קודמת לפרי', המיתוס ביהדות [=אשל באר שבע, ד] בעריכת חביבה פדיה, באר שבע תשנ"ו, עמ' 142-118. השלמה חשובה לדברים בתת־פרק זה ימצא הקורא בבירור משנתו של הרמ"ק בנושא. ראה זק, בשערי, עמ' 102-83.

				

				
					563	'שאלות ותשובות לר' משה די ליאון בעניני קבלה', קבץ על יד, ס"ח ה [טו] (תשי"א), עמ' כא.

				

				
					564	[תרגום: צריך אדם להישמר בכל צדדיו מפני הנחש הרע שלא ישלוט עליו]. זוהר ח"א נג ע"ב-נד ע"א. ראה גם שם, קפד ע"ב. למשל, אדם שלא נטל ידיו אינו יכול ליטול ידי זולתו. ובעקבותיו בא, למשל, סדר נטילת ידיים בשלחן ערוך. וכן בדיני נטילת ידים שחרית, בספר יש שכר.

				

				
					565	גלא רזיא, ט ע"ד-י ע"א.

				

				
					566	ראה שערי אורה, שער חמשי, נ ע"א-נא ע"א. וראה אסי פרבר־גינת, שם.

				

				
					567	לדוגמה, ר' אברהם טוביאנה מורה: 'וגם יחבק ידיו זו על גב זו כנגד החזה ויניח הימין על השמאל כדי למתק הדינים' (חסד לאברהם, מנטובה תקמ"ג, בהקדמת תפילת ערבית). הנחת ימין על שמאל נראית כהכנעה, ואילו המחבר מכנה זאת 'המתקה'. וראה גם שלום, פרקי, עמ' 125-124. כמו כן, ר' יעקב יוסף מפולנאה מדבר ברצף על 'הכנעה והבדלה והמתקה' (כתונת פסים, ירושלים תשכ"ב, כז ע"א. וראה גם כתר שם טוב, ברוקלין תשל"ד, לט ע"ג). כלומר, מאבק ברע וגאולת הניצוץ האלוהי, הפרדת הניצוצות מהקליפה, והמתקה על ידי העלאת הניצוצות הקדושים לשורשם. גם דרך זו זכתה לגוונים ובני־גוונים בעולם החסידי.

				

				
					568	לעיל עמ' 59, 72-70. ובלשונו של ר' מאיר פאפרש: 'כדי להגביר תמיד מדת החסד כמו שהזהיר ע"ז הקדוש אר"י ז"ל' (אור הישר, הנהגת אדם בבוקר, א, ו ע"ב). וכך נקבע גם בספר הלכי (שהוא מושפע רבות מן הקבלה): 'וילבוש הימין ואח"כ השמאל ויכוין כי הכל נכלל בימין ומן הימין בא לשמאל (כתבים)' (מגן אברהם, סי' ב ס"ק ג. וכן עטרת זקנים, שם).

				

				
					569	סידור חסד לאברהם, לר' אברהם טובייאנה, אזמיר תקכ"ד, לא ע"א. ראה גם ספר זכירה, זיטאמיר תר"ח, עמ' 24.

				

				
					570	זוהר ח"א קצח ע"ב, ח"ב קנד ע"א; היכל הקדש, ד ע"ד. גם בספר ההלכה, לבוש התכלת, לר' מרדכי יפה, סי' ד ס"ק י, מביא את הלכת השו"ע, ומוסיף: 'וגם יש בו סוד על פי הקבלה שיגביר מדת הרחמים על מדת הדין, שיהא כח הדין כפוף ונכנע לרחמים'. 

				

				
					571	ראה, למשל, שער המצות, פר' עקב, מ ע"ב; ר' מאיר פאפרש, דרך סעודה, [תש"ך], עח ע"א.

				

				
					572	לפי אחד ההסברים — סמל לפגיעה בכוחות שליליים הבאים לחבל בנישאים. כך גם נהוג בשבטי ערב, המשתמשים בחיצים, ובימינו בירי, כדי לפגוע בשדים. 

				

				
					573	כף החיים, סי' ב ס"ק לז. המילה 'זמירות' נתפרשה מלשון זמירה, כריתה. והרבה כך בספרות הקבלה מראשיתה. ראה, למשל, שערי אורה, שער א, ג ע"ב-ד ע"א. וכן בכף הקטורת, כ"י פריס 845, דף 15ב: 'ראוי לעורר תקונים בבתי כנסיות ובבתי מדרשות ולזמר מהזמירות של נעים זמירות ישראל, כי אין שחותך כח אויבינו כי אם זמירות הללו'. אוסיף כי ר' מרדכי יפה, בלבוש התכלת, סי' א ס"ק ט, מסתמך על ההסבר של שערי אורה, וקובע כי הנוהגים לומר תהלים לאחר התפילה 'זהו מנהג של טעות ... ומה יועיל להם ההברחה אחר התפלה'. 

				

				
					574	ראה לעיל הערה 57.

				

				
					575	רקנטי, פר' עקב, פד ע"ב.

				

				
					576	ראה זוהר ח"ב סז ע"א; רכה ע"א; הגהות מימוניות, פי"ד אות ג ('וכן ראוי על פי הקבלה'); גנת ביתן, עמ' 97; ועוד הרבה.

				

				
					577	כף הקטורת, כ"י פריס 846, דף 70ב. 

				

				
					578	ראה זוהר ח"ב קנז ע"ב. השל"ה, צו ע"א (=סח ע"ד), מנה כמה פרטים נוספים. 

				

				
					579	בן איש חי, שנה ראשונה, פרשת שלח, אות יז.

				

				
					580	שער הכונות, ענין השלחן, עב ע"ב.

				

				
					581	ראה לעיל ליד הפניה 132.

				

				
					582	ר' נתן שפירא, מצת שמורים, ויניציאה ת"כ, פג ע"ג. ונתקבל בספרי הנהגה עממיים כגון ספר זכירה, ו ע"ב. ואינני נכנס כאן לסודות הנזכרים בספרות הקבלית לענין הנשיקה.

				

				
					583	ראה כ"ץ, הלכה, עמ' 65. וראה גם ספר הרמון, עמ' 57; שושן סודות, קארעץ תקמ"ד, ס ע"ב. וראה חלמיש, הנהגות, עמ' 550, מפתח, ערך ימין־שמאל. 

				

				
					584	סידור קול יעקב, קה ע"ב. וכן כותב ר' עקיבה בער בסוף המאה הי"ז: 'כשירוק יריקה גדולה ויכוין לסמא עיני החיצונים וישתחוה להוריד אור גדול אור מקיף לד' עולמות' (עבודת בורא, ברלין ת"ס, מא ע"א). וכן בספר זכירה, זיטאמיר תר"ח, עמ' 23-22: 'כשזורק רוק מפיו יכוין לסמא עינא דסיטרא'. מעניין שבשער הכונות אין מדובר על כך. 

				

				
					585	תוצאות חיים, אות יח, עמ' 42.

				

				
					586	תוצאות חיים, אות יב, עמ' 33. 

				

				
					587	ראה זוהר ח"א יד ע"ב. חיד"א (ברכי יוסף, סי' רצג) מביא בשם ר' חיים ויטאל, ומקורות מוקדמים, שיש לפיכך להאריך באמירת 'ברוך ה' המבורך'. ועיין בן איש חי, שנה שנייה, פר' ויצא, סעיף א. במנהגי ק"ק בית אל, סי' לז (דברי שלום, תרמ"ג, ב ע"ד [אין ספרור]. נדפס גם ע"י ר' עמרם אבורביע, נתיבי עם, א, תשכ"ד, עמ' ד), יש חילוקי דעות. השוללים טוענים כי 'לא נאמרה מפי עליון הרב זלה"ה'. 

				

				
					588	ר' דוד בן יהודה החסיד, ספר הגבול, כ"י בהמ"ל 2193, דף 33א. כזכור, מקובל זה הוא שדיבר גם על חובת ההצמדה של שתי הרגליים (ראה לעיל הערה 364). וראה לעיל הפניות 51, 52.

				

				
					589	שער רוח הקדש, ירושלם תרל"ד, י ע"א. השווה לעיל הערות 496, 567.

				

				
					590	פסקי מהרי"ץ, הלכות הנהגת האדם בבוקר, סי' יב. מסתמך על זוהר ח"א קפד ע"ב. 

				

				
					591	 ר' אברהם הורויץ, עמק ברכה, דיני ראש השנה.

				

				
					592	זוהר ח"ג קפט ע"ב. ראה חלמיש, הנהגות, עמ' 313. וראה רח"ו, ספר החזיונות, תשי"ד, עמ' כ (מהד' מ' פיירשטיין, תשס"ו, עמ' 59): 'למה אינך זהיר להטיל מים בכוס הקדוש?'. 

				

				
					593	כתם פז, תשמ"א, א, ס ע"ב.

				

				
					594	וראה תשבי, תורת, במיוחד עמ' קכה-קל. דברים מעניינים נמצא אצל הרב קוק, שמונה קבצים, קובץ ב, עמ' רסו-רסז, ויקצר המצע מהשתרע. 

				

				
					595	ר' יעקב יוסף מפולנאה הביא זאת בשם הבעש"ט: 'וכאשר עוסק בתורה בדיני איסור והיתר להפריד הטומאה שהיא האיסור מן ההיתר ... נכלל שמאל בימין וחוזר ונעשה הכל אחדות אחד' (בן פורת יוסף, ברוקלין תשנ"ה, עמ' שלד. אך קדם לו רח"ו: 'ויכון בעיונו להסיר הקליפה הרעה שהיא הגורמת קושיות' (הקדמת רח"ו לעץ חיים). ועל כן נאמר על האר"י שטרח בלימודו עד שזיעה ניגרה מפניו (ראה בניהו, תולדות, עמ' 320). ובאמת לזיעה יש תפקיד סמלי במסגרת מחיית הרע גם בתהליך אפיית המצות ובקיום מצוות בכלל.

				

				
					596	שיחות הר"נ (מברסלב), אות כט. 

				

				
					597	כונת שלמה, נד ע"א. על עמדת רעיא מהימנא נגד הפלפול ראה תשבי, משנת, ב, עמ' שפו; חמדת ימים, מועדים, נ ע"ב. בספר סדר היום, סדר הלמוד, תיאר בהרחבה את דרכי הלימוד וחשיבות הסוד להעמקה ולהבנה, אך יוצא נגד בעלי כוונות שליליות (וכך גם תומר דבורה, סוף הפרק השביעי). ועל שימושו במשל המגדל, מעין רמח"ל אחריו, עמד לחובר, על גבול, עמ' 48-47. על דרכי הביאור לתורה ראה תשבי, משנת, ב, עמ' שע-שעא, שפו.

				

				
					598	דברי חכמים, שער העבודה, פרק יב.

				

				
					599	לפעמים יש לומר בלחש בשל ייחוד הכלה עם נערותיה (היכל הקדש, יד ע"ד). ולפעמים — בחשאי, שלא ירגיש המקטרג (תולעת יעקב, יד ע"ג).

				

				
					600	תוצאות חיים, אות ג, עמ' 15. 

				

				
					601	לקט הפרדס, כ"י אוקספורד 1954, עמ' 60ד-61א. השל"ה (שער האותיות, אות ל, סט ע"א = נ ע"ב) כותב: 'ומצאתי כתב יד של האלהי מהר"מ קורדוורא ז"ל שכתב, וז"ל: למדנו זקן אחד, לבטל המחשבה יאמר פסוק זה הרבה פעמים אש תמיד תוקד על המזבח לא תכבה ... ונראה בעיני יאמר ג"כ הפסוק סעפים שנאתי ותורתך אהבתי. ויאמר אותו בהתעוררות גדול ויהיה גבור כארי'. לפי מדרש תלפיות, ענף בית הכנסת (ירושלים תשכ"ג, נב ע"ד), יש לומר את הפסוקים שבע פעמים. אגב, אמירת פסוקים המביאה תועלת נגד מזיקים נזכרה בתלמוד, שבועות טו ע"ב. וראה מגן אברהם, סי' רלט ס"ק ב. וראה להלן הערה 643. 

				

				
					602	כגון חסד לאברהם, מעין שני, נהר מו.

				

				
					603	מהד' שעוועל, ירושלים תשכ"ח, ג, עמ' רכט. ובספר קב הישר, פרק לב, הפסוקים הללו 'טובים מפני כשפים ועין הרע'. פסוקים אלה נאמרים גם במסגרת 'הבדלה דרבי עקיבא' במוצאי שבת. וראה מה שכתב ג' שלום, 'הבדלה דרבי עקיבא', תרביץ, נ (תשמ"א), עמ' 268 הע' 89. הפסוקים נזכרים גם ב'סדר מערכה', למשל, כ"י הספרייה הבריטית 11639 Add., נכתב בצרפת סמוך ל־1287, דף 161ב. כן ראה חלמיש, הנהגות, עמ' 503-502.

				

				
					604	הסדור המפורש, ירושלים תשנ"א, עמ' כג. וראה נוסח אחר בקיצור של"ה, אמשטרדם תס"ז, מז ע"ד.

				

				
					605	עוד יוסף חי, קנטריס חוט המשולש, תחילת פרשת מקץ, ירושלם תר"ע, כד ע"ג. וראה, למשל, ר' בנימין בייניש, ספר שם טוב קטן, אמשטרדם תק"ג, ג ע"א-ד ע"א.

				

				
					606	ראה ג' שלום, 'הלולקע', בעקבות הבעש"ט, ירושלים תש"ע, עמ' 45. ראה גם ב"ש המבורגר, שרשי מנהג אשכנז, ד, בני ברק תשס"ד, עמ' 76-69; פדיה, החוויה, עמ' 103. 

				

				
					607	ג' שלום, שם, עמ' 13, מתוך דברי משה, זאלקווא תרכ"ה, לה ע"ב. אולי לכך נתכוון לפניו ר' אליהו די־וידאש: 'ושמעתי כדי להרחיק המחשבות הזרות שיאמר כל ברכה וברכה בנשימה אחת מעמקי הלב' — תוצאות חיים, עמ' 15. 

				

				
					608	תולדות יעקב יוסף, פר' תזריע, א, עמ' שי. רבות דובר על אמירת תהלים או לימוד תורה לפני התפילה, ויש שקשרו זאת עם הדרישה 'לחבר יום ולילה בתורה'.

				

				
					609	של"ה, מסכת תמיד, רנה ע"א [=חלק ב, פב ע"ד]. והובא בניסוח שונה במקצת בדברי חכמים, סולת בלולה, ח"ב, עמ' קצ. וראה מגן אברהם, סי' צג ס"ק ב, בשם האר"י שהתפלל מתוך הספר כדי שיכוון מאוד. ובשם הגר"א מוסרים 'סגולה לבטל מחשבות רעות להתפלל מתוך הסידור. וסימן לדבר, ובבואה לפני המלך אמר עם הספר ישוב מחשבתו הרעה' (מעשה רב, ירושלם תשס"ט, עמ' נג). עוד ראה חלמיש, הקבלה, עמ' 74 והערות 24, 25.

				

				
					610	אברהם אזולאי, חסד לאברהם, מעין רביעי, נהר נא. למעשה, כבר בספר הישר, שער יג, נכתב: 'שיסגור עיניו בתפילתו כי זה יעזור על הכונה'. וראה זוהר ח"ג רס ע"ב; גריס, ההנהגות, עמ' 222-220. חסידים נהגו בשתי דרכים הפוכות והמשילו משל: אדם שנזקק לחצות יער, יש מי שיחצה במהירות בלא להפנות ראשו ימינה או שמאלה, ויש מי שיסתתר מאחורי כל עץ (בדרך הקצרה, כמובן) לתור אחר סכנה אפשרית. וראה מ' אידל, 'תפילה, אקסטזה ומחשבות זרות', ישן מפני חדש, שי לעמנואל אטקס, א, תשס"ט, עמ' 58.

				

				
					611	הוא אפילו נקרא בהמשך "אור מסתתר". ראה תולדות יעקב יוסף, ריש פר' בראשית, עמ' כב, כג. 

				

				
					612	שערי צדק, קראקא תרמ"א, יג ע"ב-יד ע"א. וכן כתב ר' יוסף אירגאס, שו"ת דברי יוסף, סי' כה, ליוורנו תק"ב, מו ע"א: 'דאנן קי"ל [=קיימא לן] דכל מצות ל"ת [=לא תעשה] סגולתן היא שהנזהר בהם הרי הוא מכניע לסט"א'. עיין גם חלמיש, מבוא, עמ' 188.

				

				
					613	ספר התמונה, למברג תרנ"ב, י ע"א.

				

				
					614	זוהר ח"ב קפד ע"א. וראה להלן בסמוך, לעניין הערלה.

				

				
					615	כמובן, יש לסייג אמירה כוללנית זו. למשל, דעתם של חכמים לא היתה נוחה מעשיית מצוה כלשהי במקום מטונף. ראה תקנות רבות שנרשמו אצל תשבי, חקרי, ב, עמ' 358.

				

				
					616	ראה זוהר ח"א רמב ע"ב.

				

				
					617	תוצאות חיים, אות מד, עמ' 65. מנהג זה נתקבל גם בציבור הרחב.

				

				
					618	וראה זק, בשערי, עמ' 197 הערה 26.

				

				
					619	יעקב צבי יאליש, קהלת יעקב, לעמבערג תר"ל, ה ע"א.

				

				
					620	שקל הקדש, תרע"א, עמ' 68. 'דברי הקדמונים' מתייחס, כנראה, לפרקי דרבי אליעזר, פרק כט. וכן הוא בזוהר ח"ג מד ע"א (רע"מ).

				

				
					621	ר' דוד בן יהודה החסיד, ספר הגבול, כ"י בהמ"ל 2193, דף 43א. 

				

				
					622	של"ה, קמז ע"א (תשכ"ג, ב, ה ע"ד). וראה בניהו, מעמדות, עמ' רמג-רמה.

				

				
					623	תשבי, משנת, א, עמ' רצ-רצב; שמא-שמב; ח"ב, עמ' רו-רט. ראה גם זוהר ח"ב רג ע"ב; רמב"ן לויקרא טז ח (בעניין יום הכיפורים). ב' זק הציגה רעיון זה במקביל אצל רמ"ק ואצל ר' אברהם אזולאי. ראה ב' זק, 'למקורותיו של ספר "חסד לאברהם" לר' אברהם אזולאי', קרית ספר, נו (תשמ"א), עמ' 174. כמו כן, אשה נוטלת צפרניה לפני טבילתה כנידה. ראה יש שכר, דיני נדה, סעיף א. 

				

				
					624	למשל, זוהר ח"ב קנד ע"ב. וראה חלמיש, הקבלה, עמ' 293 והע' 36.

				

				
					625	למשל, גילוי שער (וראה שו"ע סי' לב ס"ק מד) הוא חלקו של הסט"א, שיניח למצות התפילין שתתקיים. וכן בהקשר לנפילת אפיים. ראה הדיון אצל זק, בשערי, עמ' 235. כמו כן, כאשר נתנו צדקה בעת השתטחות על קברים. רעיון זה בולט במנהגי פיורדא, פיורדא תקכ"ז, סי' כ: 'הולכים על בית הקברות ומתפללים שם התחינות הנדפסים בספר מענה לשון. וקודם שמתחילין להתפלל נותנין צדקה להקליפות אשר עומדים שם ושאר עניים המצויים שם'. הבאתי במיוחד טקסט שאינו קבלי במהותו, ובכך אנו רואים עד כמה חדר הרעיון (והמינוח) הקבלי לדעת הקהל. אגב, מתן צדקה לפני התפילה על הקבר נזכרת, למשל, אצל השל"ה, מסכת ראש השנה, עמוד הדין, ריג ע"ב [=ב, נג ע"ד], אך ללא קשר לשוחד.

				

				
					626	ראה זוהר ח"ב קל ע"א-ע"ב; ח"א קלב ע"ב. יש להניח שרעיון זה מופיע כי כבר בתלמוד מדובר על שלטון המזיקים בלילה.

				

				
					627	עיין פרקי דרבי אליעזר, פרק מו; זוהר ח"ג כג ע"א; רקנטי, פר' יתרו, מה ע"א. אמנם במאות האחרונות הוציאו מכלל זה את ספר תהלים שקיבל מעמד של סידור תפילה.

				

				
					628	שו"ת הרמ"ז, סי' ל, ויניציאה תקכ"א, כה ע"א.

				

				
					629	שו"ת יחוה דעת, א, סי' מו, עמ' קלד. וראה גם שו"ת יביע אומר, ט, סי' קה, חלק ב, אות ב.

				

				
					630	מעבר יבק, שפתי רננות, פרק ט.

				

				
					631	רקנטי, פר' ויחי, לח ע"ב, בשם "קצת חכמי הקבלה". במעבר יבק, שפתי רננות, פרק ו, מביא זאת בשם 'דורשי רשומות'. 

				

				
					632	מעבר יבק, שם, פרק י.

				

				
					633	מעבר יבק, שפת אמת, פרק טו. ועוד שם בהמשך הפרק.

				

				
					634	מעבר יבק, שפתי רננות, פרק י.

				

				
					635	שם, שפת אמת, פרק כה. וראה בניהו, תולדות, עמ' 259.

				

				
					636	חיד"א, חיים שאל, ב, ליוורנו תקנ"ה, סי' כה, כח ע"ד. וראה בניהו, מעמדות, עמ' קכא, רכה. 

				

				
					637	אמנם לטענת בניהו, שם, עמ' רל-רמב, אין זה אלא מנהג בטעות, והוא האריך בחקר גלגוליו. אך מנהג זה הוא מעשים בכל יום בקהילות ירושלים וחסידים. וראה שלמה דיין, שו"ת עטרת שלמה, ירושלים תשס"ד, סי' כג, עמ' רמז-רנח: 'על מנהג ירושלים שאין הבנים מלווים את אביהם'.

				

				
					638	ראה שו"ע סי' שנט ס"ק ב. וראה דיון ארוך בשו"ת רבי יהודה בן עטר, סי' קנד.

				

				
					639	שער המלך, ח"ב, שער ד, פרק י, תשנ"א, עמ' תקה.

				

				
					640	מעבר יבק, שפתי רננות, פרק יב.

				

				
					641	וראה דיונו של ר' שלמה דיין, שו"ת עטרת שלמה, ירושלים תשס"ד, סי' כח, עמ' רצ-רצג.

				

				
					642	ובוודאי אפשר להסתמך על התלמוד (בבא מציעא פו ע"א, מועד קטן כח ע"א) שמלאך המות אינו יכול לפעול שעה שאדם לומד תורה.

				

				
					643	מעבר יבק, אמרי נועם, בחתימת פרק לה. וראה לעיל הערה 601. 

				

				
					644	כ"י בן־צבי 3270, ס' 36384, דף 7א (והוא פירוש על התורה, תימן, המאה הי"ח). ראה גם Joseph Naveh & Shaul Shaked, Magic Spells and Formulae, 1993, pp. 22-31.

				

				
					645	עצם המושג 'לכבודו של מת' מופיע בתלמוד (ברכות נג ע"א), ולפעמים זוקק שינויים בהלכה, כגון פטור מהנחת תפילין וקריאת שמע וכיו"ב (שמחות י יא). ומעין זה היא הדעה (סנהדרין מו ע"ב) שהספד הוא 'יקרא דשכיבי' [=כבוד המתים]. 

				

				
					646	ראה בניהו, מעמדות, עמ' שיא-שיב. 

				

				
					647	דברי חכמים, פרק יט, עמ' קצט.

				

				
					648	של"ה, תחילת מסכת שבועות, קפא ע"ב ('ואשרי הזוכה למשנה שיהיו שתא סדרי משנה שגורים בפיו בע"פ ואז עושה סול[ם] לנשמה שתעלה למעלה למדריגה קמא, וסימנך: משנה אותיות נשמה'); באר היטב לשו"ע או"ח סי' א ס"ק ו; חיד"א, מורה באצבע, אות מא; ועוד. ועיין מעבר יבק, מאמר שפתי רננות, פרק כט; הרב עובדיה הדאיה, שו"ת ישכיל עבדי, ח"ו, יו"ד, סי' כח, אותיות ה-ו, ירושלים תשי"ט, דף עב. אמנם הוא דורש שהלומד לפחות יבין את פירוש התיבות (בעוד שלימוד זוהר יעיל אף למי שאינו מבין את פשוטם של דברים). על קריאת שיר השירים ראה עדותו של ר' יצחק קוריאט: 'ואם הוא ב"מ ת"ח [=בר מינן תלמיד חכם] נחלקים לשתי כתות ... והכת הב' אומרים שיר השירים' (נחלת אבות, ליוורנו תרנ"ט, צ ע"א). וראה ידיעות חשובות אצל י' היילפרין, 'חבורות לתורה ולמצוות והתנועה החסידית בהתפשטותה', ציון, כב (תשי"ז), עמ' 211-209. על סדרי לימוד אחרים ראה א' בר־לבב, 'רבי אהרן ברכיה ממודנה ורבי נפתלי הכהן כ"ץ', אסופות, ט (תשנ"ה), עמ' רלא-רלג. ראה גם ר' נפתלי כ"ץ, שער ההכנה, בני־ברק תש"נ, סעיפים י-יג, לא.

				

				
					649	ברכי יוסף, יו"ד, סי' שדמ ס"ק ז. ברור שהחיד"א רומז כאן להלכה ישנה שנתהפכה. כלומר, לפי התלמוד אין לעסוק בדברי קודש ואף לא במצוות (כגון הנחת תפילין) סמוך לקברו של מת — אם משום שהמקום טמא (ירוש' ברכות פ"ב ה"ג) ואם משום 'לועג לרש' (בבלי ברכות יח ע"א). אולם במרוצת הדורות נשמעו טיעונים שונים, וסופו של דבר הותר ללמוד בעיקר משום 'כבודו של מת' או כדי להרחיק 'רוחות רעות' או משום שבית קברות הוא אמנם מקום טומאה, אבל דברי תורה אינם מקבלים טומאה (ראה בניהו, מעמדות, עמ' שיא-שיב. וראה גם מעבר יבק, שפתי רננות, ראש פרק יד). לנושא זה הוקדש ספרו של יחזקאל שרגא ליכטנשטיין, מטומאה לקדושה, תשס"ז. 

				

				
					650	ערוך השלחן, יו"ד, סי' שסז ס"ק ה. וראה ההערה הבאה.

				

				
					651	המונח 'תועלת', ובצירופים שונים (תועלת למת, תועלת לנשמה וכיו"ב), מצביע בבירור על תפיסת רציפות הקיום על אף הפסיביות של המת עצמו. וראה י' היילפרין (לעיל הערה 924), עמ' 212-206. עניין הרציפות הוא משמעותי, ועמדנו על כך לעיל בהקשרים שונים. 

				

				
					652	דברי חכמים, שער התשובה, פרק יט, ירושלים תשל"ו, עמ' קצט. 

				

				
					653	ר' אברהם דנציג, חכמת אדם, הלכות אבילות, כלל קנה ס"ק טו. כאן המקום להוסיף שדיני אבלות מועטים הם, ומנהגים רבים, בעלי אופי מגוון, חדרו לפרקטיקה היומיומית, ואף לחיבורי הלכה. שני החיבורים שנזכרו זה עתה (חכמת אדם וערוך השלחן. והובאו גם אצל ליכטנשטיין [לעיל הערה 649], עמ' 75-74, ושם עוד) נחשבים לחיבורים קלסיים, בחינת שלחן ערוך מעשי קצר בהתאם למה שנתפתח במרוצת הדורות. 

				

				
					654	מקצתן הזכרתי בסוף פרק א בספרי, הקבלה; וכן שם, עמ' 331 הע' 289, 290.

				

				
					655	קשר גודל, סי' א ס"ק ה, בשם אחרונים.

				

				
					656	חלקת יהושע (ראיתי את הספר בניו־יורק ולא רשמתי פרטיו, וכאן בירושלים לא מצאתיו). על המושג 'בטול ברוב' ראה אנציקלופדיה תלמודית, ג, עמ' סז-עה.

				

				
					657	ראה חלמיש, הנהגות, עמ' 427; וכן בנושא אחר, שם, עמ' 377 ליד הפניה 1498.

				

				
					658	וימהר אברהם, מערכת ב אות צט, אזמיר תרמ"ד, יז ע"ג. וראה דיון רחב אצל הרב עובדיה יוסף, שו"ת יחוה דעת, א, סי' ב, עמ' ח-יא.

				

				
					659	אמת ליעקב, קונ' שפת אמת, קב ע"ב-ע"ג. ראה גם חלמיש, הקבלה, עמ' 86.

				

				
					660	ראה גדליה פעלדער, יסודי ישורון, ירושלים תשל"ט, עמ' 361.

				

				
					661	כרם חמר, א, או"ח, סי' ג. ראה גם חלמיש, צפון, עמ' 121.

				

				
					662	ראה ישראל תא־שמע, '"הגולם" ומעמדו בהלכה', מחניים, פד (תשכ"ד), עמ' 132; אידל, גולם, עמ' 178, 198-184.

				

				
					663	מרדכי פוטאש, ארבע אמות של תפלה, ירושלים תשמ"ח, סי' יא פרק יב, קעא ע"ב.

				

				
					664	שו"ת רב פעלים, ח"ג, סי' ב, ב ע"ב.

				

				
					665	אוצר המכתבים, ח"א, תשכ"ח, עמ' קסד.

				

				
					666	וראה הדיון אצל חלמיש, הנהגות, עמ' 454-452.

				

				
					667	דומני שהמקור הלשוני הראשוני לביטוי זה שייך אף הוא לענייני סוד, ומופיע במסכת חגיגה יג ע"א.

				

			

		

		
		

	
		
			פרק ג

			פוסקים מול מקובלים

			פתיחה

			נוכחנו עד כה בזיקה העמוקה בין העיון והמעשה בעולם הקבלי. זהו בבחינת 'רצוי'. אך מה היה ה'מצוי'? פרק זה יהא מוקדש אפוא לבירור מערכת היחסים בין המקובלים ובין חכמי ההלכה כפוסקים, כמי שמתווים לציבור הרחב את דרך המעשה.

			כידוע, ספרות ההלכה כיום מכילה באופן גלוי יסודות קבליים לא מעטים. אולם ברור שהקבלה לא חדרה לתחום ההלכה מיד עם הופעתה בסוף המאה ה־12 בפרובנס (ונתעלם כרגע מספרות ההיכלות שנוצרה בזמן התהוות התלמוד, וזו השפיעה בזמנה על סידור התפילה1). בוודאי היו גם התנגדויות לשילוב, כמו גם התעלמות מן הקבלה. 

			בכמה הזדמנויות במחקריו הדגיש ג' שלום את העובדה שהן בתקופת ההיכלות הן בראשית הקבלה באירופה, הנציגים הבולטים של תורת הסוד הם גם מראשי המדברים בהלכה. למעשה, גם במרוצת הדורות, לא מעט מן המקובלים ידועים היו כחכמי הלכה גדולים, כמו: ראב"ד, רמב"ן, רשב"א, ר' יוסף קארו, הגר"א, ר' שניאור זלמן מליאדי, ר' יוסף חיים מבגדאד וכיוצא בהם. חכמים אלה בוודאי תרמו תרומה חשובה לחדירת הקבלה בעצם אישיותם, אך יש להבחין הבחנות היסטוריות. 

			חשובים הם דבריו של הרשב"א, בתחילת פירושי ההגדות, הכותב: 'דע שיש לחכמים דברים נעלמים רמוזים במדרשים ובהגדות סתומים, והם נגלים לעיני הסכלים כדברים בטלים, וליודעים חן ולמבינים — שכליים. יש מן ההגדות שלא ניתנו לידרש רק לבעלי הסודות בהן רמזו לבעלי החכמה בנין ויסודות'.2 עמדה כזו יוצרת, לפחות בתת־ההכרה, תודעה של מקור סמכותי מקביל להלכה ולאגדה (ואולי אפילו גבוה יותר לאגדה, כאוצרת רעיונות נשגבים). לפי אותו הגיון אפשר אפוא לקבוע הלכות מסוימות ולטעון שבכך נחשף הרובד הנסתר שהיה גלום במקור הרבני ההלכתי עצמו. ולפיכך, עקרונית, הסמכות המחוקקת שווה,3 לפחות בעיני המקובלים והנוהים אחריהם. מעין תפיסה זו היא השערתו של כ"ץ: 'הנחת היסוד שהדריכתם הייתה, מן הסתם, כי מה שמחייב ההגיון על־פי הקבלה לא ייתכן שיהיה פסול על־פי ההלכה'.4 קו מחשבה זה יופיע מפורשות כעבור מאות שנים בדברי ר' שמואל משער אריה,5 ובמיוחד אצל ר' חיים מוואלוז'ין בשם הגר"א.6 

			סמכות והשפעה בימי הביניים

			אולם בימי־הביניים רווחה מגמה להצניע דברי קבלה,7 וזו צמצמה מאליה את אפשרות ההשפעה של "ההלכות" החדשות על כלל הציבור, ואך פתח לכך נפתח ע"י תלמידי הרשב"א, שנטו לגלות טפח מהן בספרי קבלה, ואפילו בספרי הלכה, שלהם. עם זאת, הזוהר, שעקרונית לא "הסתגר" בד' אמות של "צנועים" ויחידי סגולה, אמנם זכה למקובלים, כמו ר' מנחם מרקנטי, שעשו אוזניים לדבריו כבר סמוך מאוד לפרסומם, ומהם הושפעו גם אחרים. ובהקשר לזוהר (ולצורך דיוננו אפשר לדבר על הזוהר כיחידה ספרותית) יש לזכור פרט חשוב נוסף. דהיינו, הזוהר אינו ספר שיטתי, ואף לא ספר הלכה או מנהג. כל כולו הוא פירוש לתורה לפי דרכו המיוחדת. משמע, מעצם יסודו הוא אינו אמור להורות הלכה למעשה, ואעפ"כ, יש בו אמירות (ומבחינתו — אמיתות) שונות שכבר בדורות הסמוכים אליו נתקבלו כהלכות מחייבות. המחשבה הסימבוליסטית, הרואה בסקירת עין את המרחב כולו כאחד, עשויה לטשטש גבולות ולכרוך יחדיו תחומים הנראים מנותקים איש מרעהו. מכאן שפרטים שונים מן הזוהר יכלו להתפרש כקביעת הלכות או הליכות ב"אורח חיים". למשל, דברי ר' מנחם מרקנטי על הנחת תפילה של יד מיושב, הם כמעט העתק מהזוהר.8 רקנטי גם הביא את קביעת הזוהר לעניין הקדמת עטיפת הטלית להנחת תפילין.9 אולם אין לי נתונים שיסייעו בידי לדעת מאימתי חדרו הלכה למעשה כמנהג הציבור. אפשר להניח שהדברים לא נשארו במסגרת כתובה בלבד, אלא היו להם מהלכים כלשהם מעבר לכתוב. אבל אם גם בסוף המאה הי"ד, בעל הקנה והפליאה בביזנטיון חזר על נושא התפילה של יד, משמע שאמנם יישום הליכות הזוהר תפס תאוצה מסוימת. אף נמצא השפעתו בשו"ת התשב"ץ לר' שמעון בן צמח דוראן, במאות הי"ד-ט"ו, במיורקה ואלג'יריה. 

			זאת ועוד, השפעת הזוהר חרגה מגבולותיהם של המקובלים, והדבר בא לביטוי כבר בימי הביניים בספרי מוסר, תפילה והלכה.10 יהודה ליבס ציין השפעה זוהרית על מנהג הלכתי בטולדו סמוך מאוד לזמן חיבור הזוהר.11 מבין ספרי המוסר שהושפעו מהזוהר יש לציין את מנורת המאור לר' ישראל אלנקאווה, אף הוא מטולדו (ושמא אין זה מקרה), שחזר והשתמש בזוהר בענייני מידות והליכות חיים.12 גם ר' יוסף אבן צדיק מציין בספרו זכר צדיק — פירוש על התפילות שנכתב בשנת 1467 בקסטיליה — שהוא רואה בזוהר מקור קדמון; הוא מייחסו לרשב"י ואף מונה אותו לצד מקורות הלכתיים.13 ובעניין התפילה, ראוי להזכיר גם את הספר תולעת יעקב לר' מאיר אבן גבאי, מיוצאי ספרד. בספרו, שנכתב בשנת רס"ז, בהיותו בן עשרים ושש (כעדותו בסוף החיבור), ונודע אצל מקובלי צפת, הוא העלה מובאות רבות מן הזוהר.14 

			וכן כותב ר' אלעזר אזכרי: 'ומצאתי בתקוני זוהר כשהש"ץ אומר קדיש אומרים הצבור: ויאמר כי יד על כס י־ה מלחמה לה' בעמלק, ואח"כ עונין אמן יהא שמיה רבא. וכן העידו הזקנים שהיה מנהג זה בקאשטילייא בזמן הרבנים הגדולים הרב הגדול ר' יצחק אבוהב והרב הגדול ר' יצחק דילאון זצ"ל, וכן המנהג גם היום במקומות הרבה'.15

			במיוחד נעמוד על כך עם קריאת השו"ת המיוחסות לג'יקטילה. לדעת גרשם שלום, 'סמכותו של ס[פר] הזוהר היתה כבר מוכרת בחוגים רחבים עד שאפשר לו לומר "אם הזוהר אוסר מי יוכל להתיר" (בתשובה ז')'.16 והרי בחיבור זה עומד מקובל, אנונימי לפי שעה, ומתנצח מפורשות עם דעות גדולי חכמי ההלכה שאינן תואמות את עמדתו הקבלית, המוצגת כדעת "הזוהר" או "חכמי הזוהר" או "חכמי האמת". רצוני לעמוד במיוחד על משפט אחד, שלפי דעתי החוקרים לא קראוהו אל נכון. בסוף תשובה ו כותב המקובל (בנוסח של שלום, עמ' 169): 'ואם הוא דעת הזוהר אמת שאני מי לא יירא'. לאחר בדיקת כתב־היד, לדעתי, הקריאה הנכונה מעל לכל ספק היא: 'ואם הוא דעת הזוהר אריה שאג מי לא יירא'.17 הרי עם חשיפת הטקסט ככתבו וכלשונו, ערך חשוב כשלעצמו, מתגלה הערצה מופלגת כלפי הזוהר, וזו ללא ספק תהדהד, לפחות בקהילות ספרד. ואין לך ראיה גדולה מזו שבמאה הט"ז חיבור השו"ת הזה משמש בסיס לפסיקותיהם של גדולים, כמו ר"י קארו, ואף האר"י נזקק לחיבור.18 ובמאה הי"ח נזקק לו חכם מפורסם בתורכיה, ר' יוסף דוד,19 והוא עצמו גם כן מצוטט. מכל מקום, לפנינו עמדה ברורה של דחיקת רגלי פוסקים מפני הכרעות הזוהר וחכמי האמת.20 ממילא אתה למד ש"הלכות" הזוהר לא נותרו בחלל ריק, היתה להן השפעה, ונדרשה התיחסות הלכתית לגביהן. 

			סמוך לגירוש מספרד, הפכה הקבלה לחלק בלתי נפרד ממערכת הלימודים בבית מדרשו של החכם רב ההשפעה, ר' יצחק קנפנטון.21 ההערצה לזוהר הגיעה לשיאה, כמדומה, בדברי ר' יהודה חייט, שכתב בהקדמת פירושו למערכת האלוהות: 'ואני מאמין אמונה גמורה כי זכות זה שנתעסקנו [באיסוף חלקי הזוהר] עמדה לי בכל התלאות אשר מצאוני בגירוש ספרד'. מתקבלת אפוא תמונה של עיסוק הולך ומתרבה בזוהר בספרד לקראת סוף ימי הביניים, וכנראה שהקרין גם על סמכות הזוהר בענייני הלכה. ולהלן אף נדון במסורת הפסיקה. במילים אחרות, הפלורליזם התרבותי בקרב יהודי ספרד אִפשֵר גם את העמקת ההשפעה הקבלית על מי שחפץ בכך. 

			עם זאת, קשה לקבוע על פי האמור את גבולות ההשפעה והסמכות של הזוהר, שהרי ההתפשטות הביאה גם לריאקציה נגדית, כפי שעולה מדברי ההתמרמרות של ר' יוסף אלבו,22 במחצית הראשונה של המאה הט"ו. 

			מאידך גיסא, אין להתעלם מן ההשפעה שהיתה לזוהר על פשוטי עם, שראו חשיבות רבה באימוץ דברי קבלה גם אם אינם בני הכי. על כך נלמד מן העובדה שלעתים נשמעת טענה שאנשים בלתי ראויים ממשמשים בספרי קבלה וסבורים שבכך יוסיפו ליוקרתם החברתית. למשל, ר' שלמה בן שמעון דוראן (הרשב"ש, בנו של ר' שמעון בן צמח דוראן, הרשב"ץ), מאלג'יריה (נפטר בשנת 1467), מביע עמדה שלילית נגד עצם המושג 'קבלה', ואף מטיח בקורת חברתית קשה: 

			 

			וראוי לגעור באלו הדורשים, גם באלו המתפארים בזה, ותלמידים שלא שמשו כל צרכם ואינם רוצים לטרוח בסוגיות ההלכות בוחרים בקצרה בחבורים כאלה, להתפאר בחכמת הקבלה, להתגדל בפני נשים ועמי הארץ, וליטול עטרה לעצמם בדברים קלים כאלה והם ריקים ממנה ... ושומר נפשו ירחק מהם.23

			ומעין תיאורו של הרשב"ש, המתייחס למאה החמש־עשרה באלג'יריה, תמצא בדומה לו בדור שלאחריו בתורכיה. בדברי ר' תם ן' יחיא24 משתקפת מציאות קשה, שבה עמי הארץ מתרחקים מן התלמוד ונאחזים בקבלה, אף על פי שגם בחכמה זו בינתם נסתרה, וסכנה נשקפת מכך לאורח החיים הדתי. ולנוכח התפשטות זו קמה ראקציה. וכן מתרעם ר' משה איסרליש (הרמ"א) בקראקא, באמצע המאה השש עשרה, על אנשים שאינם מבינים לקרוא פרשת השבוע עם רש"י ו'קופצין ללמוד קבלה';25 ובן־זמנו, המהרש"ל, יצא נגד 'חדשים מקרוב באו ורוצים להיות מכת המקובלים';26 וכן לאחריהם ר' ברכיה בירך,27 ר' יעקב רישר,28 ר' יעקב עמדן29 ואחרים.30 מצד שני, עצם העובדה שאנשים מסוימים רואים בקבלה עניין להתגדל בו מראה על הערכה של הציבור כלפיה.

			לעומת דרכם של חכמי ספרד ומגורשיה, איטליה שלפני הרנסנס ידעה מעט מאוד על הזוהר. הזוהר כמעט לא היה מצוי שם, ועד אמצע המאה השש עשרה לא זכה למעמד בין החכמים.31 אמנם ניתן למצוא ספרי שו"ת שנטו לפסוק לפי הקבלה, כגון: שו"ת בנימין זאב לר' בנימין בן מתתיה, שו"ת ר' עזריאל דאיינה (במאה השש עשרה). חושבני שהיה זה יותר עניין פנימי שזכתה לו, לדוגמה משפחת רקנטי, שבמאה השש עשרה אחד מצאצאיה, ר' יעקב ישראל פינצי, נתן מקום חשוב לקבלה הן בפירוש התפילות שלו הן בפסיקה שבשו"ת שלו.32 עם זאת, צפון איטליה שהיתה מושפעת מיהדות אשכנז, נוחה היתה לקלוט גם מנהגי קבלה. נציג של קליטה זו הוא ספר האגור, שנכתב בערך בשנת 1480 בידי חכם מיוצאי אשכנז, והוא 'הראשון [צריך להוסיף ולדייק: באיטליה] ששילב את תורת הקבלה והסוד עם תורת הפסק. הוא מביא ראיות ונימוקים, וגם הכרעה לדינא, מתוך הזוהר ... ולא רק כהלכות חסידות, אלא כחלק בלתי נפרד של ההלכה'.33 לאמתו של דבר, מספר ההלכות הקבליות שבספר הנזכר מצומצם מכפי שמשתמע מלשון מובאה זו,34 אבל הצד העקרוני עיקר, והוא שבעל האגור ראה את דברי הזוהר כדברי רשב"י, והסיק ממנו הלכות מעשיות בעניינים מרכזיים. אפשר להציע גם את הבחנתו של מ' בניהו (דיעות מהפכניות, עמ' קפא): 'בעלי שיטות מנוגדות: מצד אחד הנוהים אחר ספר הזוהר והקבלה ומגביהי מעלתה על כל מקצועות התורה, ומצד שני מתנגדיהם הגמורים'.35

			אמנם לא נוכל להיכנס כאן לפרטים באשר לאופי הקבלה באשכנז, אבל אין ספק בדבר קיומה גם בקרב חכמי הלכה מרכזיים שם, כמו המהרי"ל, ר' ישראל איסרליין בעל תרומת הדשן (ותלמידו ר' יוסף ב"ר משה, בעל לקט יושר), ובוודאי ר' יום טוב ליפמן מיהלהאוזן ואחרים. עם זאת, אין להתעלם מדבריו של הדיין ר' יהודה אוברניק, שמשה כהן אשכנזי פנה אליו בעניין הוויכוח המפורסם בשאלת הייבום שאירע בקנדיה בשנות השישים של המאה החמש עשרה,36 ולדבריו, 'בענין הדינין אין מב[ו]א כלל לסמוך על דמיונם ועל טעמיהם'37 של המקובלים. 

			בחינת מעמדו של הזוהר בביזנטיון מראה כי מיקומה הגיאוגרפי, שאִפשר לה להיות צומת דרכים בתחומים הרבה, לא פסח על התחום הקבלי. לפיכך, אותו חכם יווני שתא־שמע הזכירו,38 וכן בעל הקנה והפליאה האנונימי, ר' משה הגולה מקיוב, ואחרים, יכלו כולם לעסוק בזוהר ואף ליישם מעקרונותיו. אולם גם שם לא הכל קיבלו זאת ברוח טובה. זה עתה הזכרנו כי בקנדיה, בסוף השליש השני של המאה הט"ו, התרחשה תסיסה מסוימת. מניתוחו של גוטליב עולה כי העמדה המקטרגת לא עסקה כמעט בזוהר, אלא ביטאה זלזול בקבלה בכלל. לא שאלת ערכו של הזוהר עלתה בדברי המתנגדים, אלא 'הכרה ברורה שתחומי הזוהר והתלמוד מוגדרים הם, ואין הנסתרות רשאים להשיג את גבול הנגלות'.39 

			עמדה שונה במקצת נשמעה במזרח. ר' אליהו מזרחי, רבם של הרומניוטים בקושטא מיד לאחר הגירוש,40 וכן חברו, ר' תם ן' יחיא, שהיה רבם של המגורשים בקושטא, ואליהם הצטרף ר' אליא הלוי41 — דעת כולם היתה שאין ממעטים חלילה בדמותה של הקבלה, 'אבל בזמנינו זה' אין הקבלה יכולה לשמש דרך חיים לציבור הרחב, ואינה מכריעה בשאלות הלכה מעבר למנהג המקומי.42 אמנם החכמים הללו מדברים על הקבלה, אבל הרי הרקע לתשובתם היה שאלת החזרה על שלוש המילים שבסוף קריאת־שמע, שהוא עניין זוהרי מובהק. משמע, גם הזוהר עודנו ענין ליחידי סגולה בלבד ומקומו לא יכירנו בסדר היום ההלכתי הציבורי. אנו רואים אפוא שתהליכי התחזקות מעמדו של הזוהר וחדירתו כגורם הלכתי עמדה כצנינים בעיני חכמים שונים.

			שיקולים לקליטה חיובית 

			ברם, נראה שייחוס החיבור לרשב"י,43 התנא בן המאה השנייה, הקנה לו מעמד מיוחד בעולם החשיבה המסורתי. כמובן, אין זה גורם בלעדי, אבל בכך הוקלה חדירתו לספרות ההלכה, וכנראה גם התבססותו מחוץ לעולמה של זו. אמנם הנחה זו כשלעצמה עוררה גם פקפוק והתנגדות,44 וכבר בשנת רנ"א, ר' אליהו דלמדיגו 'היה הראשון שעירער על הקדושה המיוחדת המיוחסת לס[פר] הזוהר ושכאילו חיברו ר' שמעון בן יוחאי'.45 כמוהו גם ר' יהודה אריה ממודינה (1648-1571) הטיל ספק בייחוסו של הזוהר לרשב"י: 'וגם כי הזהר והתקוני[ם] לעת עתה נתפשטו, לאו רבי שמעון בן יוחאי חתים עליה'.46 אליהו דלמדיגו הוא שהעלה גם את הטענה ש'לו היה רבי שמעון אב המקובלים ויודע סודות הדינים ורמזיהם בדרך אמיתי היה ראוי שיהיה הלכה כמותו, ואין הדבר כן'.47 

			חשובים הם אפוא דברי ר' אברהם זכות (בספר יוחסין שחובר בערך בשנת 1505), ההופך את הקערה על פיה. אמת נכון, הוא טוען, כי לא כל הזוהר נכתב בידי רשב"י, ובחלקו 'הם דברי אחרונים', אבל דווקא משום כך 'הם יותר אמתיים' וההלכה צריכה להיות כבתראי.48 וכאן עולה השאלה, עד כמה זכה כלל זה לאזניים קשובות, שכן מדי פעם עולים הדברים לדיון. 

			והנה תמצא גישה מעניינת הטוענת שאך משום פחיתות הדורות אין הלכה כרשב"י, אולם לעתיד לבוא תהיה הלכה כמוהו. 'לפי הרוב אין הלכה כרשב"י בגמרא לפי שאין העולם ראוי לכך בזמן הזה. אבל לעתיד יהי[ה] הלכה כרשב"י. ויכולין לגלות הדיני[ם] אלו בסוד רזי דאורייתא'.49 

			נראה לי שקרוב להנחה זו, בדבר ייחודו של רשב"י, יש לקחת בחשבון את העובדה שהזוהר עצמו, סמוך לאחר פרסומו, מכונה בביטויים שונים הקשורים ב"ירושלמי",50 כך שגם פרט זה מוסיף להנחת העתיקות, וממילא הסמכות, בעולמה של מסורת רבנית. בהקשר זה יש עניין בטענתו של ז' גריס כי: 'יש לראות את עליית העניין בספר הזוהר לא רק על רקע המשיכה לעולמה של הקבלה וספרותה, אלא גם על רקע הדפסת מדרשותיהם של חכמים והגברת הלימוד בהם במאה השש־עשרה, שהרי ספר הזוהר נתפס לרבים כמדרשו של רשב"י על התורה'.51 אכן, הזוהר הלך והיה 'מקור המקורות של תורת הסוד, וכל הרעיונות המיסטיים החדשים נתלו בו בדרך הפרשנות'. רעיונותיו חדרו גם דרך ספרות המוסר, 'שהפכה להיות מעין סניף עממי של תורת הקבלה', ועם שגברה קדושתו בעיני הציבור, ולפעמים מעל לתלמוד, הרי הם נתפסו יחדיו כגוף ונשמה שאינם יכולים לפעול איש בלא רעהו.52 

			כמו כן, 'הדגשת מקורו העל־טבעי של ספר הזוהר'53 וסמכותו, אצל מקצת מקובלים בראשית המאה הי"ד, יש בה כמדומה משום תרומה לעוצמה המצטברת המשתקפת היטב במעמד ההלכתי החשוב שהוקנה לו בשו"ת המיוחסות לג'יקטילה, סביב שנת 1400, ולקראת אמצעה של המאה הט"ז בקביעה נוספת שנוסחה בידי ר' יוסף קארו, שראה ברשב"י את מחבר הזוהר ושילב מהלכותיו בתוך פסקי השו"ע: 'ומאחר שבתלמודא דידן לא נתבאר דין זה בפירוש מי יערב לבו לגשת לעבור בקום ועשה על דברי רשב"י'.54 יש להניח כי בשל סמכותו הנעלה של ר"י קארו היתה השפעה לעמדתו, וכי נוכל לראות את יחסו ומעמדו של 'מרן ר' יוסף קארו' כתחנה חשובה למדי בהעלאת קרנו של הזוהר.55 וחשוב לזכור שפרקי אמונות ודעות כמעט אינם משפיעים על ההלכה בעוד שלהלכה נודעת השפעה על אמונות ודעות. סמכות הלכתית שהוקנתה לזוהר יש בה ממילא כדי לחזק את מעמדו. אכן תמצא ש'חיפוש אחר ראיות לדינים ולמנהגים בזוהר ובספרות הקבלה הוא מן המעשים החביבים על רבים מחכמי הדור [פולין, ראשית המאה הי"ז]',56 ואין לראות בכך יד המקרה. 

			תגובות חכמי הלכה

			המצב שתואר כאן מחייב אותנו לבדוק תגובות שהושמעו מצד חכמי הלכה. 

			אפשר לבדוק זאת בחתך היסטורי כרונולוגי, ואף בכך יש לעקוב, כמדומה, במתרחש באזורים גאוגרפיים שונים. שמא היו במקומות מסוימים ובדור מסוים חכמי הלכה בולטים או רקע מקומי כלשהו שהטו את הכף לטובת צד אחד על משנהו. למשל, ספרד היהודית בימי הביניים היתה ארץ ספוגת תרבות. נמצאו בה גדולי תורה והלכה, פרשני מקרא, דרשנים, משוררים, בעלי דקדוק, זרמים פילוסופיים מגוונים, ספרות ויכוחים שאף היא נדרשה במידה מסוימת להגות פילוסופית לצד הגות אמונית, ואנשי מדע שפעלו בעיקר בתחום האסטרונומיה וערכו לוחות שונים ששימשו כלי מרכזי בידי יורדי ים ונוסעים מפורסמים. לצד כל אלה פעלו גם מקובלים. טענתי היא אפוא שמלכתחילה אין לדבר גבוהה על השפעה ועל התפשטות רבתי של הלכות הזוהר, אלא על השפעות בקנה מידה מצומצם יותר — חוג חוג בתחומו, מי פחות ומי יותר. אמנם נוכחנו לעיל בקצרה כי היתה לו השפעה בלתי מבוטלת.

			לפעמים עולה דחייה בגלל העקרון של שימור מנהג המקום. ר' שמשון מורפורגו, בתשובה שנכתבה באנקונה בר"ח אדר תפ"ד, עמד בתוקף שלא לשנות מנהג, ולא רק בנוסח התפילות, ואפילו הוא 'מכוער הרבה' או 'מנהגים זרים'. בהמשך הדברים הוא מזכיר את 'הגאון המפורסם מהררי"ב מיחידי בה"כ א' שבקק"י קאסלי', אשר 'הוא בעצמו מסר לי פה אל פה שבזמן שהנהיג מהרמ"ז זצוק"ל ק"ק מנטובה, אשר היה עומד עליהם לראש ולקצין לומר פיוט לכה דודי בליל שבת, לא הניח בני הב"כ [=הבית כנסת] שלו לאומרו, ועוד היום, כמדומה לי, שאינן אומרים אותו'.57 בסימן ד (יד ע"ב) הוא מצטט מספר שער אפרים, שאפילו יבוא אליהו לא נשמע להוראתו לשנות מנהג. ומעניין שיש מקפידים לשמור אף על מנהגו של הפרט. למשל, 'אבל כשהוא בעצמו רוצה לנהוג כדברי הקבלה חלילה לנו למחות ולעכב על ידו'.58 ועם זאת ברור לגמרי שהתלמידים שבאו מאיטליה במחצית השנייה של המאה השש עשרה לחסות תחת כנפיהם של גדולי מקובלי צפת חזרו והפיצו את הקבלה בצורה מרשימה. די להזכיר שמות מועטים כגון: ר' מנחם עזריה מפאנו, ר' מרדכי דאטו, וכמובן ר' ישראל סרוק, ומהם הושפעו ר' עזרא מפאנו, ר' אהרן ברכיה ממודינה, ועוד.59

			אך אפשר גם לבדוק מבחינה אידאולוגית. לאמור, המחייבים והשוללים כאחד בוודאי נימקו את דעתם, וחשוב אפוא להכיר ולהבין נימוקים אלה. אך גם בבחינה זו יכולה להיות אפשרות, ובמבט לאחור היא מהותית למדי, שנצטרך להתמקד בכל נושא הלכתי לגופו. ובאמת, בחינה מפורטת של חומר ההלכות וההנהגות מלמדת כי לא לעולם ניתן להציג עמדה שיטתית עקרונית של פלוני בעד או נגד, אלא כל נושא — נימוקיו והשלכותיו עמו. למשל, לא הרי שאלת הנחת תפילין בחול המועד כאמירת מזמור תהלים (סז) לאחר ספירת העומר. 

			בהקשר זה ראוי לנגוע בשיקולים מיוחדים שעמדו לפני בעלי הלכה:

			נושא ה"יוהרא" ממלא פה תפקיד מעניין. כפי המקובל בהלכה, אין נוהגים מנהג שעשוי להצביע על יוהרא.60 והנה, משעה ש"עמך" החלו לנהוג במעשי קבלה עלתה זעקת המתנגדים: יוהרא! כך, למשל, באשר לתפילין דרבנו תם, בגדי לבן בשבת, אמירת 'התכבדו מכובדים' וכיוצא באלה. אבל, כאמור, הבעיה אינה נעוצה בקבלה אלא באנשים — במקרה זה: המתנגדים!

			לדעת ישעיה זנה, מעמד הקבלה או הזוהר בעיני הגויים גם הוא תרם חלקו בהאדרתם.61

			ר' עזריאל בן משה מוילנה62 מגיב על הכרעת האר"י לומר בברוך שאמר 'בפה' מן הטעם של פ"ז תיבות: 'ואלולא דמסתפינא מן האר"י ז"ל שלא ידרסני הייתי אומר שכוונתו רק לסי[מן] בעלמא, כי הדקדוק הוא הסוד'. אך הוא ירא מפניו. זו תופעה חדשה ששיקול בלתי הלכתי במובהק נכנס למערכת התודעה של המתמודדים עם קבלת תורת האר"י, ואף לגבי הזוהר: 'ומקצתם יראים לעצמם לפי שנמצא כתוב בספרי הקבלה שהמניח תפלין בחול המועד נענש'.63 אפשר היה להניח שמי שאינו מקבל את השפעות הזוהר בתחום ההלכה מפני ש"לא בשמים היא", או מכל סיבה אחרת, לא יירתע מלהתעלם ממנו גם בשאלה זו. אך אין פני הדברים כך. הפלגה זו השפיעה גם על חכמים במזרח אירופה שבדרך כלל לא נהגו לפי הקבלה ואילו בשל חומרת העונש הנזכר בזוהר נרתעו מלהניח תפילין בחול המועד. אכן, במאמרו של יעקב כ"ץ על הנחת תפילין בחול־המועד מובאים דבריו של אחד המתנגדים לחידוש של הקבלה האוסרת להניח, והוא 'ירא לנפשו מחמת איסו[ר]', שהרי הזוהר גזר מיתה על המניח תפילין בחול־המועד.64 הנה נמצא בספר פחד יצחק: 'דאכשיר דרי בימים האלו לדרוש בצפונותיה [של הקבלה] דברים נוראים וידעתי גם אני שלזאת יחרד לבם ... ויחושו לנפשם שמא ינהגו קלות ראש במה שהובא בשם מדרשי הזוהר והנעלם המיוחסים לרשב"י וחבריו ... עד שנמצא כתוב שיש בזה חיוב מיתה בידי שמים ומי זה יכנס בסכנה גדולה כזאת ולא יהא לבו נוקפו'.65 

			אף ידוע על מקרים שבהם הניחו חכמים תפילין בלא פרשיות בתוכן כדי שלא לפרוש מן הציבור המניחים תפילין, ועם זאת — להימלט מן האיסור ומן העונש החמור שבהנחת תפילין בחול־המועד. ממילא נמצאנו למדים על שיקולים נוספים, לא ענייניים, שממלאים תפקיד בהתייחסות אל הוראה קבלית.

			לא יהיה זה מיותר להביא טיעון דומה שהושם בפי המהרש"ל: 'וכן כתבו המקובלים שאכילת שקצים ודומיהם מטמטמין הלב והשכל, ועל כן נכון לכל ירא שמים להזהר'.66 מעין זה כתב בעל קצות החושן: 'אבל מדברי הזוהר מבואר דהוא איסור גמור ... ויש לזה פנים ע"פ נגלה ... ולכן בעל נפש ירחיק מזה'.67 שוב נזכיר את שנטען לפני כן:68 חכמי הלכה, ככל שקרובים הם לעולם הקבלה, הם המשתמשים בביטויים כגון 'בעל נפש' או קוראים לזהירות מיוחדת מצד 'ירא שמים' וכיוצא באלה.

			בדברים אלה גלשנו גם אל היחס אל האר"י, אך נחזור להתמקד בזוהר ונשוב אל האר"י לאחר מכן. 

			במחקרים שונים בתחום הקבלה נתברר שפוסקים רבים מקבלים את הכרעות הזוהר בענייני הלכה או לפחות מתחשבים בעמדתו כאחד הפוסקים, אולי גם משום שבתפיסה הרווחת בציבור היהודי נחשב רבי שמעון בר יוחאי התנא כמחבר הזוהר, ולפיכך סמכותו אמורה להיות מובנת מאליה. אולם מסורת זו עצמה שנויה במחלוקת מפני כמה טעמים: א) מי הוסמך לטעון שאמנם רשב"י הוא המחבר; ב) אפילו כן, הרי במיוחד כאשר יש דעה חולקת, כבר בתלמוד, אין הלכה כרשב"י מחבריו,69 בהתאם לכלל הידוע. ובכלל, מה סמכותו של הזוהר לפסוק? מהי הלגיטימיות של פסיקתו? מי הסמיכו לכך? וכיוצא באלה.70 

			אכן, חכמים שונים, מתוכם מתנגדי קבלה כמו ר' יהודה אריה ממודינה (ריא"מ), ממילא דוחים את פסיקתו של הזוהר (לעתים ריא"מ מציג סתירה בין ההלכה והקבלה וזו הוכחה לדעתו שאין יסוד לקבלה). אך גם חכמים שקיבלו בחיוב את הקבלה והזוהר כתורה עיונית "כשרה" לא היססו להטיל ספק בסמכותם ההלכתית, ובמיוחד כאשר נוספה הטענה: 'לא בשמים היא'. כזאת היא, למשל, דעתו של ר' שמואל משער אריה, בן איטליה, סביב שנת 1600, כפי שהעלה מ' בניהו במחקרו.71 ר' שמואל הבחין בין הקבלה בכלל לבין הזוהר, אותו העריך מאוד, ואף שהוא רואה את רשב"י כמחברו, בפועל לא נטה אחריו מבחינה הלכתית, אלא אם כן 'לא מצינו חולק עליו ממשנה וגמ[רא]', כדלהלן.

			זאת ועוד, העובדה — כך נראה לי — שספר הזוהר לא נמצא בימי־הביניים בשלמותו אף לא בידי אדם אחד, גם בה היה כדי להמעיט בהזדקקותם של הבריות, ואפילו חכמי תורה, לסמכותו ההלכתית. כשם שאין לו לדיין אלא מה שעיניו רואות, כך אם אין עינינו רואות את "הדיין" לא נוכל ללכת אחריו. ההיגד "שמעתי" בשם הזוהר, שאנו נתקלים בו בספרים שונים, מצביע על הבעייתיות שבעובדה זו, שהיא כשלעצמה מובנת לנו לנוכח היכולת המוגבלת לפרסם חיבורים בימי הביניים, ובוודאי בהיקף רחב. כיוצא בכך, אפשר למצוא חכמים שכתבו מה שכתבו בלא שהיה בידם נוסח זוהר רלוונטי לאותו נושא, ורק מאוחר יותר הגיע לידם נוסח זה.72 מבחינה זו, ראויים לציון חכמים מן המאות הארבע עשרה והחמש עשרה שקיבלו עליהם את "פסיקת" הזוהר, כמו הרקנטי, בעל השו"ת המיוחסות לג'יקטילה, בעל הקנה ואחרים.73 

			עוד יש לדון בקצרה בשאלה דלקמן: בהנחה שבעל הזוהר הוא פוסק מוסמך, אבל הספר עצמו אינו ספר פסקים במהותו ובאופיו, וגם סגנונו אינו הולם ספר פסיקה — מה היא אפוא הלשון שנוקט המחבר כדי לקבוע "פסק" מסוים או הנחיה כלשהי? במאמר מוסגר יש להוסיף כי גם אם נוכיח כשמש בצהריים שסגנונות שונים בספר מקורם בכותבים שונים שיחדיו "יצרו" את הזוהר, הרי שאלת מיהות המחבר הפוסק אינה רלוונטית, אלא המוצר המוגמר, דהיינו ספר הזוהר כפי שהוא מונח לפנינו הוא שחדר לעולם ההלכה והמנהג (לפחות מאז המאה הט"ז). 

			מעיון בספר עולה שלפעמים הוא משתמש בביטויים "משפטיים" בלשון ברורה: בעי ל... [=צריך], למבעי [=להצטרך], 'ואיבעי ליה לב"נ [=לבר נש] למימר הכי בריך שמיה [=וצריך אדם לומר כך: ברוך שמו]' (ח"ב רו ע"א); צריך; אצטריך [=צריך] לעמוד מפני ספר תורה (ח"ג פז ע"ב). או באפן שלילי: אסיר, אסיר לדבר (ח"ב רו ע"א), 'אסיר ליה למאן דקארי באורייתא למפסק פרשתא [=אסור לאדם הקורא בתורה להפסיק הפרשה]' (ח"ב רו ע"ב) וכו'.

			אולם בדיקה מדוקדקת יותר מעלה שגם משפטים רגילים, שאינם מנוסחים כהוראה מפורשת להתנהגות מחייבת, זוכים במרוצת הדורות להתקבל כהוראה מחייבת. למשל, הזוהר מציין את דברי ר' שמעון על פרשת פיטום הקטורת, שאם בני האדם היו יודעים את מעלתה לפני הקב"ה היו נוטלים כל מילה ומילה ומעלים אותה עטרה לראשם ככתר של זהב, ומובטח להם גמול לעולם הבא.74 תיאור זה מופיע בסידורים הרבה כעילה להדפסת פרשת הקטורת לשם אמירתה הליטורגית בציבור. לכך מבטיח הזוהר שכר מופלג. הוא הדין במקרה ההפוך: בשאלת הנחת תפילין בחול המועד, שהזוהר מציין שהמניח חייב מיתה — הרי "הבטחות" אלה עשויות להשפיע גם על קורא או שומע מן השורה ולהופיע כנורמה מחייבת, כפי שהזכרנו לעיל בסמוך. 

			לעתים מופיע נושא שנוי במחלוקת בין בעלי הלכה, ואילו הזוהר75 אינו קובע ופוסק, אלא מביע דרך הילוכו השקפה קבלית, וממילא נמצאת למד מה הכריע בין העמדות החלוקות. דרך כתיבה זו של הזוהר היא שאפשרה להעמיד את ספרי הפסיקה הגדולים — טור ושלחן ערוך — ומולם את ספר הזוהר כדי למצוא נקודות משיקות. ומכאן עד למתן הכותר שלחן ערוך הזוהר לְספר חדש — הדרך קרובה ביותר. מניה וביה אנו מעלים מול עינינו את הספר יש שכר לר' יששכר בער מקרעמניץ, מן המאה השש עשרה, שאף הוא, כלשון השער בדפוס ראשון (פראג שס"ט): 'חיבור מכל הדינים הנמצאים בספר הקדוש ונכבד ספר הזוהר, מסודרים בסידור יותר נאה כאשר נסדרו הדינים בשלחן ערוך שהמציאו הגאונים ז"ל. עם ביאור נחמד ליישב דבר דבור על אופניו' (ולכך הוא מוסיף כוונות והוראות שאינן בבחינת דינים ממש של הזוהר). אם כי המחבר גם כותב כי השמיט 'איזה דינים אשר אין אנו נוהגים כמותו מטעם שאין הלכתו מוסכמת' (הקדמה, א ע"ב). למשל, הוא אינו כותב מאומה ביחס להנחת תפילה של יד מיושב. לא מקרה הוא אפוא שכותרו הידוע בציבור הוא: שו"ע הזוהר. ובקצרה אציין את החיבורים: זר זהב לר' יעקב צמח; מקור חיים לר' חיים הכהן, תלמיד רח"ו; מקור חיים לר' יאיר בכרך — על הטור; ובעקבותיהם: שו"ע האר"י לר' יעקב צמח. ראה גם להלן סביב הפניה 100, על ר' דוד שמריה.

			מגמה זו הגיעה לממדים רחבים מאוד בדור האחרון, שעה שמחברים שונים ביקשו לתלות בזוהר הלכות והליכות מרובות ביותר. דוגמה לכך היא ספר הזהר בנגלה (תל־אביב תשמ"ט), שמחברו, משה חיים טיברג, מעיד עליו בכותרתו כי הוא 'אוסף הלכות ומצוות כפשוטם[!] מהזהר'. מחבר זה אינו רואה שום פגם בכך שנכללים בספרו גם ערכים תלמודיים, כמו 'במדה שאדם מודד מודדים לו'. הספר בנוי כסדר פרשת השבוע.

			מקיף וחריף ממנו הוא שלחן ערוך הזהר של אברהם אביש ציינווירט. הספר ראה אור בירושלים בין השנים תשנ"ג-תשס"ד בשלושים כרכים, המתייחסים לארבעת חלקי שלחן ערוך, וטיבם וייעודם מפורשים בשער: 'הלכות ומנהגים וחומרות והידורים ודברי מוסר והתעוררות וכונות פשטיות מלשון התנא האלקי בוצינא קדישא עיר וקדיש מן שמיא נחית רבי שמעון בן יוחאי ע"ה. מלוקט מספר הזוהר וספר התיקונים זוהר חדש ורעיא מהימנא וכו' מועתק ממש כלשונם ממש' וכו'. ואף כאן תמצא שחלק נכבד מההלכות ומהמנהגים שנרשמו קרוב יותר להנהגה מוסרית מאשר ל"הלכה" במובן המשפטי המובהק של המונח. מחבר זה ערך לפני כן בשנים תשמ"ח-תש"ן את אבן השהם, בשמונה כרכים, והוא שלחן ערוך על־פי כתבי האר"י, ומסודר לפי סדר השלחן ערוך של ר"י קארו. בשלהי המאה העשרים אנו עומדים אפוא מול השפעה רבת היקף וחדירה עמוקה של הזוהר והקבלה לתחומי ההלכה, והראיה היא כמות הכרכים הנ"ל, ועוד היד נטויה. 

			משמע, משעה שהזוהר נתפס כספר קדוש ועילאי, הרי אין מקום להפריד בין הרמה האידיאולוגית שלו (כמובן, בלשון סימבולית אופיינית וכיו"ב) לבין ההשלכות המעשיות המתבקשות כביכול מאליהן. מבחינה עקרונית, משעה שנפתחה הדלת הרי הצד הכמותי של מספר ההלכות המושפעות מן הקבלה כבר אינו משמעותי. זרם ההשפעה נובע מאליו, ובסופו של תהליך יכולים להתייצב שלושים כרכים ויותר.

			תופעה זו אינה מתמיהה אם עוקבים, למשל, אחר פסיקתו של הרב עובדיה יוסף, שלא נטה חסד לקבלה, כידוע, אבל בסידור שערך בנו, סידור יחוה דעת (ובחירת השם בוודאי אינה מקרית), שהוא נועד לאורח חיי כל אדם מישראל, כותב הרב בהסכמתו כי עבר על כל הכתוב בספר מילה במילה וכי הסכימה דעתו — והרי שם אתה מוצא עקבות ברורים ביותר של הקבלה, ולאו דווקא של הזוהר.

			זאת ועוד, יעקב כ"ץ העמיד על תרומתו של ר' יוסף קארו 'בהעניקו לזוהר סמכות שלא הקדימוֹ בה אדם'.76 לדעתי, אין זה מספיק שהרי אפילו סמכותו ההלכתית של ר"י קארו עצמו לא נתקבלה כל כך בקלות ובמהרה בכל הקהילות, אפילו הספרדיות.77 ולפיכך יש לצרף את העובדה שבמחצית השנייה של המאה השש עשרה, ולאחר הדפסתו, נתקדש הזוהר ביותר ע"י חכמי צפת. אמנם אפשר לטעון שהיחס המיוחד אל הזוהר הוא שגרם להדפסה. מכל מקום, מכאן ואילך מתקיים מעין יחס גומלין או יחס משלים בין הזוהר והאר"י (שאף ראה עצמו כפרשן הזוהר, וגם נחשב כך בדורות שלאחריו). כלומר, כל אחד מהם תומך בחברו ומעלה את ערכו בעיני הציבור. וכבר הוכחתי, כמדומה, שהכינוי שזכה לו האר"י כפוסק לא היה אלא: מלך.78 רצוני לומר, כמוהו כמו הזוהר, מלכתחילה הם אינם מופיעים כישות אוטוריטטיבית של פסיקה, כמקובל, אלא יונקים מעלתם מכח קדושתם, והאר"י גם מכוחו הכריזמטי המיוחד, וכך בשלב מסוים הם פועלים, כביכול, בכוחות משותפים.

			ובמאמר מוסגר אני מבקש להעלות שאלה. הרקנטי כינה את הזוהר: 'המופלא'.79 רשב"י (ולעתים גם רב המנונא סבא) נקרא בזוהר 'בוצינא קדישא' או 'המאור הקדוש'. אך מאימתי נוסף לזוהר עצמו הכינוי 'קדוש'?80 והרי בכך בוודאי ביקשו להשוותו למעמד הספרים הקנוניים. איני יודע במדויק מאימתי השתמשו בתואר זה, אבל ברי שהוא נולד באופן טבעי מן ההתייחסות הגוברת לייחודו. ולמרבה העניין, דומני שהמקור הנדפס הראשון הוא ר' עמנואל מקורופולי, בהקדמתו לזוהר, מנטובה שי"ח, כרך א, א ע"ב, הכותב: 'ומי לנו גדול מהספר הקדוש הזה ספר הזה"ר'. בדור שלאחריו, ר' משה אלבאז, בסוף הקדמתו לספרו היכל הקדש, מעיד כי 'וסמכתי בזה על ספר הקודש[!] המפורסם ספר הזוהר'.81 ספר זה הושלמה כתיבתו בשנת שנ"ט. וכעבור עשור שנים נקרא בלשון השער של יש שכר בדפוס ראשון (פראג שס"ט): 'חיבור מכל הדינים הנמצאים בספר הקדוש ונכבד ספר הזוהר'. אלה נראים לי המקורות המוקדמים ביובל הראשון לאחר ההדפסה. מבין המאוחרים יותר נזכיר את תקנות רמח"ל, שגם שם מופיע 'הספר הקדוש',82 ולא במקרה. אכן, במאה השמונה עשרה ואילך גובר והולך השימוש בתואר זה, ובתנועה החסידית דומה שלא תמצא מקור שישמיט תואר זה, וכך הוא גם בקהילות המזרח.

			במהלך המאה הט"ז מופיעים בצפת מקובלים שונים שהם גם חכמי הלכה,83 ומענין לראות אפוא מה הוליד המפגש בין שני העולמות. דומה עלי כי אפשר למנות כמה גורמים שפעלו להכשרת הלבבות. למשל, עצם השילוב של הלכה וקבלה בדמויותיהם של אישים כמו ר' יוסף קארו, רמ"ק, ר' שלמה אלקבץ, רבי אלעזר אזכרי, ר' שמואל ויטאל, ואפילו האר"י כאחד מבני חוגו של ר' בצלאל אשכנזי, ואחרים; דרשנים גדולים היו בצפת, כמו ר' משה אלשיך, ר' אלישע גאליקו ואחרים, ששילבו בדרשותיהם הרבה מן הקבלה, והדגישו את מעלתה של תורת הסוד; הזוהר תפס מקום חשוב בהיותו יסוד לפרשנות, ולדוגמה, חיבורו העיקרי של ר' משה קורדוברו, אור יקר, שנכתב במשך שנים ארוכות, הוא פירושו על ספרות הזוהר. גם במהלך עבודתו הספרותית בכללה ניכרת השפעת הזוהר. אף האר"י בנה את השקפת עולמו כפירוש על הזוהר (או האידרא),84 ככתוב בסמוך לעיל; אפילו עצם הדפסת הזוהר באיטליה באמצע המאה הט"ז נודעה לה חשיבות. אין פלא אפוא כי בניגוד למה שהיה בימי הביניים, דברי הקבלה בצפת חורגים אל מחוץ לחוג הקבלי, אם כי לא נוכל להפריז בכך. אווירה של התעלות רוחנית, שעליה רמזנו לעיל, בוודאי תרמה למגמה לקלוט מרוחה של הקבלה; ובלא ספק גם הודות לכך שהפסיקה, בעיקר של קארו, נתנה לכך גושפנקא, בהסתמכותו על מקורות קבליים; ובל נשכח את הכריזמה של האר"י שהשפיעה רבות. משמע, גם אם לא פעלו בצפת הרבה פוסקים באותו זמן הרי אי אפשר להתעלם מן העובדה שחכמים שונים החלו לכתוב חיבורים שנסמכו על השו"ע (כוונתי באותו מובן של המפה שפרס הרמ"א),85 וממילא בא דברה של הקבלה לרחוב היהודי. 

			עם זאת, חשוב להדגיש גם את ההתנגדות שהביעו כמה מחכמי צפת, ובמיוחד המבי"ט. עצם ההתנגדות מוכיחה שהיה חשש מפני השפעתם הגוברת של המקובלים, אם כי אפשר שקשור הדבר במיוחד למערכת היחסים האישיים בין ר' יוסף קארו והמבי"ט. בהתמרמרו על מנהגי החסידות שהתפשטו בצפת המבי"ט גם יוצא נגד הנוהג להגיד 'לשם יחוד': 'ועל מה שאומרים השוחט קודם ברכה'.86 יש לזכור שלקארו היתה כנראה השפעה מכרעת באשר לעניין 'לשם יחוד'.87 

			נושא אחר הוא התנאות במצוות ואפילו במחיר יקר. ידוע שהאר"י נהג כך, כגון בכתיבת תפילין בידי סופר מעולה, ובמיוחד ביחס לאתרוג מהודר. מנהג זה עורר התנגדות חריפה מצד המבי"ט, שחשש להאמרת המחיר. אמנם המתח בין הרצון להתנאות במצוות בלא שים לב למחיר לבין החשש מפני האמרת המחיר והכבדה על הציבור הרחב, נמשך גם בדורות המאוחרים, ולא הוכרע.

			נושא נוסף שיש לנו ענין לענות בו בקצרה הוא תספורת בערב שבת אחר חצות היום. בשו"ע, סי' רלב ס"ק ב, כותב ר"י קארו: 'לא ישב אדם לפני ספר סמוך למנחה עד שיתפלל'. ואלו הם בעצם דברי המשנה. אולם בבית יוסף, סוף סי' רנא, הוא מצטט מספר כל בו הכותב: 'נראה שאסור לספֵר מסַפָר ישראל בערבי שבתות וימים טובים מן המנחה ולמעלה', ומוסיף: 'והעולם נהגו היתר בדבר, וכל מקום שהלכה רופפת בידך הלך אחר המנהג'. מכל מקום, בצפת היו חכמים (ר' שמואל ן' וירגא) שאסרו זאת. ואילו המבי"ט שנזקק לנושא זה כתב בתשובה, בסוף סימן רסז: 'בכל אלו השנים שעברו שלא מחינו בסַפרים, והבא לשנות אין שומעין לו'. זאת (אמנם כמו הבית יוסף אך) בניגוד למקובלים שקבעו כי מחצות היום ואילך מתנוצצת קדושת שבת, וכפי שהעיד רח"ו: 'גם היה מורי זלה"ה נזהר מאד שלא לגלח שער ראשו אחר שעת המנחה גדולה, ואפילו בערב שבת לא היה מגלח ראשו אלא קודם חצות היום דוקא'.88 ככל הנראה, בסופו של דבר, ההוראה הקבלית הכריעה את הכף. ואגב, לא כן היא דעת הרב עובדיה, בשו"ת יחוה דעת, ח"ד סי' כ, המאריך בדבר. 

			פעמים נמצא התנגדות אף אצל מי שקלט עניני קבלה רבים. למשל, הרב צוברי מסביר בסידורו שברכת הנותן ליעף כח לא נתפשטה בין יהודי תימן מחשש ברכה לבטלה מאחר שהיא לא נזכרה בתלמוד.89 כלומר, כאשר נראית התנגשות מפורשת עם ההלכה פעמים הרבה יש נטיייה לדחות את הקבלה. 

			כללים ומעמדם

			המפגש בין ההלכה והקבלה גרר אפוא חילוקי דעות שנמשכו והלכו במרוצת הדורות בשאלת יחס העדיפות, ולא נחה דעתם של חכמים עד שעמדו וקבעו כללים.90 כך נוצרה מעין סוגה לעצמה בתוך ספרות כללי הפסיקה, ואפילו אגב דיון הלכתי כלשהו. משמע, ייחסו לכך משמעות עקרונית. דומה כי הכללים הראשונים באו לנו מתוך ספר יוחסין, שנכתב בידי אברהם זכות בערך בשנת 1505; מן הרדב"ז, שישב במצרים וכתב את הכלל תוך דברי תשובתו; וע"י ר' יצחק ור' יוסף קארו בבית יוסף — אף הם במאה הט"ז. 

			אכן, הכלל שטבע ספר יוחסין באשר לזוהר הוא משמעותי ונפוץ: 

			 

			כבר הוא מוסכם בישראל שבדבר שזה החיבור לא יחלוק על הגמרא, או שהוא דבר שאינו מפורש בגמרא והוא [הזוהר] מפרשו דאזלינן בתריה [=שאנו הולכים אחריו], כמו אמן אחר גאל ישראל, שיש מחלוקת בין הפוסקים אחרונים אזלינן בתר הזוהר שאינו רוצה; וכן רוצה קדוש בסעודה שלישית של שבת ואינו רוצה תפלין בחול המועד, וברכת המזון דיחיד אינה טעונה כוס, וכן כל כיוצא בזה.91

			דברים אלה מצביעים על מעין ויכוח, אולי אף מתמשך, שהתנהל בספרד, ושבסופו נתקבלה פשרה, 'כבר הוא מוסכם בישראל', לפיה אמנם יפה כוחו של התלמוד גם לעומת הזוהר, אך כשאין התייחסות תלמודית, אם אין דין מפורש בתלמוד — דברי הזוהר תקפים. זאת ועוד, כוחם גם להכריע במחלוקת בין פוסקים. תיאור זה של בעל ספר יוחסין משקף מפנה משמעותי בקבלת הוראות הזוהר. אולם אפשר שיש בדבריו עמדה חד־צדדית, ושמא, לאמיתו של דבר, לא היתה מקובלת על הכל. מכל מקום, היא מצוטטת בספרות ההלכה. החשוב מכל הוא שהפוסק הגדול, ר' יוסף קארו, נקט גם הוא עמדה זו, ואם הוא סבור כך — אין פלא שבעקבותיו דרכו רבים אחרים. 

			מגמה זו של קבלת דברי הזוהר הלכה למעשה כאשר אין התייחסות בתלמוד, עולה גם בדברי מקובל אחר מיוצאי ספרד, ר' מאיר אבן גבאי, הכותב: 'ובדברים כאלה שלא נמצאו בפי[רוש] בתלמוד שלנו ראוי לסמוך על קבלת המאור הקדוש רשב"י'.92 ובהמשך: 'ומי לנו גדול ממנו ולסמוך עליו בדברים שאינם מפורשים בתלמוד שלנו'.93 

			אולם בעוד שאבן גבאי דיבר רק על היחס בין הזוהר והתלמוד, בלא לציין את מעמד הפוסקים המאוחרים, הרי חשובים דבריו הברורים והנחרצים של ר' יצחק קארו (1535-1458), דודו של ר' יוסף קארו: 

			 

			והשכל גוזר כן, שאם חכמי הקבלה פסקו הלכה הפך פסק התלמוד, יפסוק הדין כתלמוד ערוך שבידינו, אבל אחר שלא נפסקה הלכה בתלמוד וגם כל הפוסקים לא פסקו הלכה כמי, אלא איש לדרכו פנו ויש הכרעה בקבלה כאח[ד] מהם, ההכרעה היא לחכמי הקבלה. כך מקובלני מרבותי.94 

			לפנינו אפוא שתי עדויות על דיונים בבתי מדרשם של חכמי ספרד סמוך לדור הגירוש,95 ומהם עולה עמדה המקבלת את הכרעת "חכמי הקבלה" — ויש להניח שהכוונה להכרעת הזוהר — במחלוקת פוסקים. אף זאת, הקבלה מכריעה במקום שהפוסקים אינם עושים זאת. 

			כלל זה נקלט גם בפי ר' יוסף קארו: 'מאחר שלא נזכר זה בתלמוד בהדיא, לא שבקינן [=במפורש, אין אנו מניחים את] דברי הזוהר מפני דברי הפוסקים'.96 כלומר, כאשר אין אמירה מפורשת בתלמוד יש להעדיף את הזוהר על הפוסקים גם כשהפוסקים קבעו מה שקבעו.97 

			נראה כי על פי שני אישים אלה, ר' יצחק קארו ור' מאיר אבן גבאי, הפליג ר' יוסף קארו וקבע: 'ומאחר שבתלמודא דידן לא נתבאר דין זה בפירוש, מי יערב לבו לגשת לעבור בקום עשה על דברי רשב"י'.98 דברים אלה הם לא 'סתם הכרעה כדעת אחד הפוסקים כי אם מתן מעמד מוחלט לדעה זו'.99

			גם בעיני ר' שמואל אבוהב מונציה, במאה הי"ז, נודעת חשיבות לזוהר בענייני הלכה אם אין עמדה תלמודית סותרת: 'כדאי הוא ס[פר] הזוהר אשר זרח בקרב בני עמנו ללמדם דעת ויראת ה', לסמוך על אזהרותיו ולהשמר מאד על נפשותינו מהם, במה שלא מצינו חולק עליו ממשנה וגמ[רא]'.100 

			על השפעתו של ר"י קארו, גם בפסיקתו הקבלית, אפשר להביא דוגמאות שונות. למשל, בתשובת ר' יעקב מאיו מקורפו לר' שמחה לוצאטו מונציה, בראשית המאה השבע עשרה, הוא מתייחס אל 'ס[פר] הש"ע אשר מימיו שותים בכל ישראל, ויוסף הוא השליט, והיה בקי בזהר כאשר מביא כמה ענינים בביתו [=בית יוסף]'.101 ביטוי קרוב למעמדו המיוחד של הזוהר, ובמיוחד עקב יחסם של גדולי המקובלים בצפת, עולה מדברי ר' דוד ב"ר אברהם שמריה, שהיה כנראה תלמיד ר' ישראל סרוק, בסוף המאה הט"ז, בכותבו: 'ואם לא שמעת הלא ידעת וראית את הרב הגדול מה"ר יוסף קארו זלה"ה אשר חבר שלחן ערוך קצר וכשר לפני בני ישראל, כי לא רבים יחכמו לקרוא בד' טורים, וזכה שקורים בו קטנים וגדולים. כך אם תכתוב כל הדברים המבוארים הנאמרי[ם] בספ[ר] הזהר בקצור כרצונך לשם יחוד קב"ה ושכינתיה ע"מ [=על מנת] לשמור ולעשות'.102 על המילים האחרונות הוא חוזר פעמים אחדות באותה פסקה, לומר לך כי מגמתו להפוך את הזוהר לספר קריא 'לפני בני ישראל', בדיוק כפי שזכה השו"ע של ר"י קארו. בדומה לו מודיע ר' יעקב צמח, באמצע המאה הי"ז, על מגמת ספרו זר זהב, שנשלם בדמשק בשנת שצ"ח: 'ספר גדול ובו כל סעיף השלחן ערוך, לא חסר סעיף, ואצלו כתוב כל הנמצא בזוהר ובספרים על ענין אותו הדין, והרבה ענינים משלי הנלע"ד [=הנראים לעניות דעתי] לחדש או להסכים עם הזוהר או הרב [האר"י] זלה"ה'.103

			ברם, לא קארו בלבד זכה להשפעה אלא גם מקובלים אחרים בצפת. למשל, בסוף המאה הט"ז העיד רבי משה בן מכיר: 'ראיתי מדקדקים שעומדים על עומדם כל הלילה הזאת [ליל שבועות] ועוסקים בתנ"ך לחבר את האהל להיות א[חד], ועוסקים בתורה שבע"פ רוב הלילה לקשט את הכלה ... ואם יכול להתחבר בחברות אנשי אמת רודפי צדק מה טוב ומה נעים שיחשב עמהם להמנות מבני היכלא דמלכא ומשושביניה של כלה'.104 לאמור, גרעין הקבוצה הוא אנשי סגולה, ואליהם מצטרפים מבני הקהילה. ההתערות בציבור סופה שתתבטא גם בחיבורים ספרותיים.

			אכן, במאות השש עשרה והשבע עשרה מתפתחות סוגות ספרותיות המקילות על לימוד הזוהר. למשל, ספרי מבוא, מפתחות, פרשנות, תרגומים, מילונים, מעשיות, ספרי הנהגה ועוד.105 לכך יש להוסיף את הדפסות הזוהר. אלה תרמו להתפשטות הקבלה, ובעיקר הזוהר, בחוגים רחבים, ועל כך יצא קצפם של חכמים שונים. 

			בצדק סיכם רוני ויינשטיין: 'ההתנגדות להצגת הקבלה כתיאולוגיה האמיתית של המסורת היהודית, או לפסוק הלכה על פיה ולקבל את חידושי הדינים כדרכה, הייתה נתונה בנסיגה במהלך המאה השבע עשרה וממנה ואילך. שינוי זה היה כרוך כמובן בהתחזקות מעמד הקבלה והכרה בחשיבות יוצאת הדופן של הדמויות המכוננות, כגון רשב"י והאר"י'.106

			וככל שהליכות קבליות חודרות יותר ויותר בציבור כן עולה ההתמודדות מצד חכמי ההלכה הנדרשים לקבוע את עמדתם.

			למשל, הרדב"ז כתב: 'ואל תאשימני ותחשדני שאני פוסק הלכות ומורה הוראה על דרך הקבלה, אלא אני מחזיק את האמת מדרך אמת'.107 עליו כתב בניהו: 'כאן הקים הרדב"ז, שחי בשני העולמות האלה, לבו הלך אחרי הקבלה ומחשבתו ומעשיו היו נתונים להלכה, חומת ברזל ביניהם לבל יטשטשו הגבולין'.108 אפילו החיד"א כתב: 'אמנם נראה דאין להוציא דין על פי גימטריא וסודות, ויש לנו ללמוד מפשט הכתוב'.109 

			במאה השש עשרה עומדים בפולין גדולי תורה כמהרש"ל ורמ"א, שגם אם אינם מסתייגים מהקבלה כשלעצמה, אדרבה, הם מעורים היטב בעולמה,110 אבל אינם מקנים לה, ואף לא לזוהר, כל עדיפות על פני ההלכה. הנימוק הושמע לעתים ובצורות מגוונות. הנה, בתשובת המהרש"ל המפורסמת111 הוא טוען בהגיון רב, שאם אמנם רשב"י הוא מחבר הזוהר הרי כלל בידינו שאין הלכה כרשב"י מחבריו, לפיכך כל שיש סתירה בין הזוהר לפוסקים אין הלכה כזוהר. כך נהג גם חברו הרמ"א. למשל, בעוד שלענין גיד הנשה כתב הבית יוסף (יו"ד, סי' סה): 'ומיהו בספר הזוהר פ' וישלח נראה שהגיד אסור בהנאה. ולכן טוב ליזהר'. וכן פסק בשו"ע. ולעומתו, הרמ"א כותב שהיות שבעל הזוהר הוא רשב"י והוא חולק על ר' יהודה בגמרא, אין הלכה כמוהו. 'וא"כ אין ראיה מספר הזוהר לענין הלכתא. כן נראה לי, וכ"כ ב"י בעצמו בס[פר] אח [=אורח חיים] סי' נה'.112

			הרמ"א עקבי בשיטתו. ואמנם כבר 'רב צעיר' ציין בספרו,113 'שכל המעיין בד"מ [=בדרכי משה] ובהגהותיו לשלחן ערוך יראה שבכל מקום שהב"י משתמש להלכה בדברי הזוהר וסומך עליו כעל דברי הגמרא והפוסקים, הוא דוחה אותו'. ובהערת שוליים הוא מפנה לד"מ, או"ח, סי' סה: 'אלא שאין להביא ראייה מספר הזוהר לענין הלכתא'. ושם סי' נא ס"ק ג: 'ומה שכתב מאחר שאין הדבר מפורש בתלמוד [נלך אחר הזוהר] נראה מאחר שמפורש במס' סופרים אין לנו לחוש לסודי הזהר נגדו, מאחר שכבר נתפשט המנהג על פיו'. וכן קבע להלכה בשו"ע, סי' נט, שלא כבית יוסף. גם בסי' קמא הוא כותב: 'ואין לזוז מדברי הפוסקים אף אם היו דברי הזהר חולקים עליהם'. אך כשזה נשאר בגדר של עיון 'נהג הרמ"א כבוד הרבה בקבלה'. כדבריו, 'ובשמים שהדי כי אחרי כתבי זאת מצאתי בספר הזוהר פרשה בראשית שכתב מקצת דברים אלו בסגנון קרוב לזה ושמחתי בו בראותי כי כוונתי לאמת בעזרת הא־ל יתברך שמו הנותן חכמה לחכמים'. 

			גם ר' יואל סירקש שכתב פירוש לפרדס רמונים של רמ"ק, וידוע יחסו החיובי לקבלה,114 אבל לא היה בכך כדי להעדיף את הקבלה על פני ההלכה. הוא רואה כאן שני עולמות נפרדים, ויושם לב שאין הוא מתייחס באופן כלשהו לזוהר, אלא לקבלה ככלל. כך בפירושו לטור (בית חדש): 'אין לנו לנהוג מנהגינו על דרך הקבלה כל שהוא נגד מסקנת התלמוד' (או"ח, סי' קפב ס"ק א). וכך לא רק במקרה של עימות בין הקבלה לתלמוד אלא גם ביחס למקורות הלכתיים מאוחרים. למשל, הוא לא קיבל את עמדת בית יוסף בשם [המיוחס ל]ר' יוסף גיקטילה שלא לקדש לבנה לפני ז' ימים (שם, סי' תכו); או: 'לכן נראה עיקר כדעת הגדולים שלעולם מברכין על העליון, דאין עוברין על דין התלמוד מפני שהוא כך לפי הקבלה. וכי היכי דאנו מניחין תפילין בחולו של מועד ע"פ תלמוד ירושלמי ... ועל כן יש לבצוע לעולם על העליון, כאשר נהגו הזקנים משנים קדמוניות, וכן אני נוהג' (שם, סי' רעד ס"ק א). דברים מעין אלה הוא שב וכתב בתשובה שהופיעה בשו"ת הב"ח הישנות, סי' פ: 'וכבר אין אנו נוהגים עפ"י הקבלה כל שהוא נגד הדין, שהרי אנחנו מניחין תפילין בחש"מ [=בחולו של מועד] ומברכין על התפילין של יד מעומד. ועפ"י הקבלה אסור להניח תפלין בחש"מ, ותפילין של יד צריך להניח מיושב'. 

			דברים אלה הובאו גם בתשובת ר' דוד אופנהיים, רבה של פראג, מיום ט"ו בשבט תפ"ה (1725), שנדפסה בספרו של גיסו, ר' יעקב רישר, שו"ת שבות יעקב, ח"ג, סי' לא, והוא סיכם: 'לפ"ז [=לפי זה] אין לנו עסק בנסתרות'.115 ר' יעקב רישר (נפ' 1733) עצמו דן בשאלה אקטואלית שנתעוררה לענין חליצה של אשה שאביה היה "מָסור" ופעל נגד הקהילה, והפוסק מביא דעת מקובלים ש'אין לנפש המת מנוחה עד שיחלוץ חליצה כשרה', ומיד מוסיף כמתנצל: 'אף דקי"ל [=דקיימא לן] לדינא, אין חוששין לדברי המקובלים כי אין לנו עסק בנסתרות. מ"מ אין לחדש דבר מה שלא נז[כר] בש"ס ופוסקים ראשונים ואחרונים'.116 בלא להיכנס לשאלה, האמנם חכמי ההלכה לא חידשו דבר? ומהי ההגדרה של חידוש? הרי עומדת תפיסתו הברורה שבדרך כלל אין לתת דריסת רגל לקבלה במסגרת ההלכה. 'אין לנו עסק בנסתרות!'

			עמדה דומה הובעה בפי ר' אפרים יאווראבר, אחד החכמים בפולין של המאה הט"ז, עליו כתב יעקב אלבוים כי 'הוא תר ודורש אחר מנהגים הנזכרים בזוהר ומנסה לקובעם כדין ... במקום שדברי הפוסקים אינם חתוכים, הלכות "זוהר הרקיע דברי הרשב"י ז"ל" הם בעלי משקל מכריע לדידו'.117 ועם זאת כתב 'דברוב הדינים לא ק"ל [=קים לן =מקובל עלינו] כדברי הזוהר נגד הפוסקים'.118 כלומר, דברי הזוהר נדחים ברובם בשעה שהפוסקים סבורים אחרת. אפילו החכם הראשון שניסח את הלכות הזוהר וקיבץ אותן אחת לאחת כדי לקבוע שלחן ערוך חדש על־פי הזוהר, הלוא הוא ר' יששכר בער מקרמניץ, כותב בהקדמת ספרו דברים מפורשים: 'עוד השמטתי איזה דינים אשר אין אנו נוהגים כמותו, מטעם שאין הלכתו מוסכמת'.119 משמע שגם הוא מעדיף את הפוסקים על הזוהר, עם שהוא מציב שלחן ערוך על־פי הזוהר כל שאין בדבריו התנגשות עם ההלכה. ואכן, היו חכמים לא מעטים שהתנגדו לזוהר שעה שהפוסקים סברו אחרת.120

			אף נמצא ספרי שו"ת שהתנגדו לפסיקה עפ"י הקבלה, והתחשבו רק בפוסקים, כגון: שו"ת הרשב"ש לר' שלמה בן שמעון דוראן, המאה הט"ו, אלג'יריה; שו"ת ר' משה פרובינציאלו, המאה הט"ז, איטליה; ר' לוי בן חביב, שו"ת הרלב"ח, המאה הט"ז, ירושלים; ר' יהודה בריאל (1722-1643), איטליה, כתב בלשון חריפה: 'שלא יפנו אל האלילים האלה חדשים מקרוב באו המערבבים את העולם בדמיונות שוא';121 ואחרים. כיוצא בכך במאה העשרים, הרב עובדיה יוסף סבור שלמרות שהזוהר אוסר לברך ללא נטילת ידים, אך היות שלא משתמע כך מדברי הגמרא והראשונים, אין אנו מחויבים להישמע לזוהר.122 עמדה זו ראויה לציון משום שהרב עובדיה עקבי בפסיקתו כשיטת מרן, ואילו כאן הוא סטה הימנה בהציבו כלל משל עצמו (שביסודו אמנם אינו חדש לחלוטין!). למעשה, גם הרב שלום משאש סבור בדומה לרב עובדיה: 'איך שיהיה, לפסוק כהזוהר נגד כל הפוס[קים], גם מר"ן ז"ל לא מצינו לו בשום מקום שסובר כן להדיא'.123 

			אמנם היו ששקלו את הזוהר ואת המנהג המקומי, כגון שו"ת יכין ובעז לר' צמח בן שלמה; ר' אליהו מזרחי; ר' אליא הלוי; ר' עזריאל דאיינה; ר' יוסף אלאשקר. 

			מכל מקום, אי אפשר לברוח מן המשתמע שקביעות הזוהר עוררו גלים בין חכמי ההלכה בארצות שונות, וככל שעוצמתם גברה, נדרשו חכמי הלכה להכריע. על רקע זה נבין את הכרעתו של הרדב"ז במאה הט"ז, ואת הזדקקותם של אחרים להכרעתו, המשקפת גישה בסיסית, שלדבריו היא בבחינת 'כלל גדול'. וכך כתב:

			 

			לפי שיש כלל גדול: בכל דבר שנכתב בגמרא או באחד מן הפוסקים או בעלי ההלכות, אפילו שיהיה הפך ממה שכתוב בספרי הקבלה, אני מודה בו ולא אחוש למה שכתוב באחד מאותם הספרים.124

			כלומר, ספרי קבלה נדחים מפני ספרות הפוסקים. אמנם אין בניסוח זה הצד החיובי של הכרעת הקבלה בעת חילוקי דעות בתוך מחנה הפוסקים, אלא כנראה מדובר על אפשרות אחת, בה מוצגות עמדת הפוסק וכנגדו עמדת המקובל. והכלל שקבע רדב"ז, מיוצאי ספרד ומגדולי חכמי ההלכה והקבלה, ברור אפוא, ובמשמעו נחיתותה של הקבלה לעומת ההלכה. 

			אך חשוב ההמשך: 'ולעצמי אם הוא חומרא אני נוהג אותו, ואם קולא לא אחוש לה'.125 אולי כאן מדברת אישיותו הקבלית של הרדב"ז הנוטה לדברי קבלה, אם כי רק "לחומרא".126 ובכך הוא משאיר אותנו בסקרנותנו, ומסתפק באמירה סתומה: 'וטעמו של דבר לא ראיתי לכותבו פה'. אולם מן הדין להעיר כבר עתה כי ר"י קארו, שכלל בשלחן ערוך שלו גם חומרות של הזוהר, בעיקר במה שנוגע להלכות נטילת ידיים, ממילא הרחיק לכת מן הרדב"ז שכן קבע אותן כחובה על כלל ישראל.127 יתר על כן, גם המגן אברהם, שכביכול מצטט את הרדב"ז, כותב: 'מיהו אם בעלי הקבלה מחמירין יש להחמיר ג"כ',128 בעוד הרדב"ז דיבר רק על החמרתו האישית. אכן, ברור כי רבים נהגו לקבל עמדות קבליות שעה שהן נטו לחומרא. למשל, החת"ס (או"ח, סי' לו) הציג את עמדת הפוסקים שלא החמירו בענין גילוי שער ראש האשה, ורק הזוהר הוא שהחמיר. הוא ממשיך ואומר, כי לפי הנוהל המקובל אם הפוסקים הם רוב מנין דעת הזוהר נדחית, אולם הציבור 'במקומותינו' קיבלו עליהם את חומרת הזוהר ונהגו איסור בהוצאת שער. וכך, כמובן, נפסק להלכה. וכן נראה להלן את עמדתו הדומה של בעל משנה ברורה. לא רבים הם החריגים מכלל זה.

			הכלל של רדב"ז הובא במשך זמן רב בידי חכמים רבים. כלל זה חזרו והפכו בו בספרות השו"ת ובספרות כללי הפסיקה, ובמיוחד בניסוחו של ר' חיים בנבנישתי (קושטא, המאה י"ז), שהעמידו בחיבורו החשוב כנסת הגדולה129 בראש כללי הפוסקים, סי' א: 

			 

			כל דבר שבעלי הקבלה והזהר חולקין עם הגמרא והפוסקים הלך אחר הגמרא והפוסקים. מיהו אם בעלי קבלה מחמירין יש להחמיר גם כן. ואם לא הוזכר בגמרא ובפוסקים אע"פ שנזכר בקבלה, אין אנו יכולין לכוף לנהוג כך. ודין שאין מוזכר בהיפוך בש"ס ופוסקים יש לילך אחר דברי קבלה. וגם במקום שיש פלוגתא בין הפוסקים דברי קבלה יכריע. 

			מן החכמים שחלקו על העדפת הזוהר אזכיר את לשון ההוראה של החכם צבי (1718-1660): 'אפילו אם היו דברי הזוהר הפך מהפוסקים לא היה לנו להניח דברי הפוסקים בשביל דברים האמורים בסתרי תורה'. אולם בהמשך תשובתו נשתרבב כלל חשוב שבמחלוקת בין פוסקים הזוהר מכריע, כדבריו: 'וצריך אני להודיע לשואל שאפי[לו] אם היו דברי הזוהר היפך מהפוסקים ל"ה [=לא היה] לנו להניח דברי הפוסקים בשביל דברים האמורים בסתרי תורה כי אין לנו בדינים והוראות עסק בנסתרות, זולתי במקום שיש מחלוקת בין הפוסקים, אז נכון לסמוך על הכרעת הזוהר'. כלומר, אין לזוהר סמכות נגד עמדה חד־משמעית של הפוסקים, אך יש לו זכות הכרעה בעת מחלוקת כדעת מי מהפוסקים. להלן הוא מסתמך על הרדב"ז ומדייק מדבריו: 'הרי שאם לא היתה פלוגתא בין הפוסקים דברי הקבלה לא יכריעו ההיפך'.130 כלומר, אם אין מחלוקת בין הפוסקים, ידה של הקבלה על התחתונה. אך אם הפוסקים חלוקים, הקבלה היא המכריעה ביניהם. 

			צריך לזכור שבין הרדב"ז לחכם צבי חלפו כארבעה דורות, ואי־אפשר להתעלם ממספר נקודות:

			 

			א.	מכח מעמדו של ר' יוסף קארו, שבבית יוסף (ובשו"ע) הסתמך מפורשות על הזוהר ועל מקובלים אחרים,131 נקבעה הקבלה כחלק בלתי נפרד של ההלכה;

			ב. 	הדפסת הזוהר באמצע המאה הט"ז132 ותפוצתו הרחבה. ולצד הזוהר יש לציין את היבול הגובר והולך בהדפסת ספרי קבלה, כבר במאה הט"ז, וגם בהמשך;133

			ג. 	בינתיים גם נפוצו עדויות רבות על הליכותיו ומנהגיו של האר"י, ואלה הגיעו במיוחד לאיטליה, ושם עשו להן כנפיים. לא מקרה הוא שראשון ל"כתבי האר"י" הוא ספר הכונות, שהוא בעצם ספר הנהגות שנדפס בונציה ש"פ, כלומר, פחות מחמישים שנה לאחר פטירת האר"י (בעוד שתורתו העיונית נדפסה רק כעבור כמאה וששים שנה נוספות, הגם שהגיעה לידיעת הציבור לפני כן באמצעות ספרי מקובלים שונים). זאת ועוד, כעבור דור אחד ר' אברהם חזקוני מקראקא עשה קיצור לספר זה בשם זאת חקת התורה (ויניציאה תי"ט). משמע, עניני קבלה משתחלים לתוך אורח החיים הציבורי. במיוחד יש לשים לב לאופי הקהילות באיטליה, שיש בהן חבורות חבורות, שארגונן הפנימי מוסדר בתקנונות.134 מתוך אלה ניכר יפה מעמדן של הוראות והנהגות שמקורן בקבלה הכלולות בהם כחלק אינטגרלי. 

			דומה שבאווירה זו עשוי היה החכם צבי לתמוך בכלל של הרדב"ז ור"ח בנבנשתי, שנתן מעמד לקבלה כמכרעת בין פוסקים. עלי להדגיש כי כלל זה הוא בעל עָצמה רבה בהרבה ממה שעולה בקריאה ראשונה, וזאת מן הטעם הפשוט, שמחלוקת בין פוסקים איננה חזיון נדיר כלל וכלל. ממילא נתת כח רב ביד הקבלה. אכן, דברי הרדב"ז שימשו אסמכתא גם לר' חיים סתהון הטוען שהוראתו ללכת כדעת הפוסקים נכונה רק כאשר אין מחלוקת ביניהם. אבל אם הפוסקים עצמם מחולקים, 'דברי הקבלה יכריעו'.135 

			נראה שעמדה זו מתחזקת במזרח. למשל, ר' חיים פאלאג'י פסק: 'היכא דיש מחלוקת בפוסקים ולא פסקו הלכה כדברי מי ויש הכרעה בקבלה כאחד מהם, וההכרעה היא מחכמי הקבלה, וכן מקובלני מרבותי'.136 אפילו הרב שלום משאש, שאינו להוט אחר הקבלה, כותב בהזדמנויות שונות: שהעולה מכל זה, 'דבדבר שיש מנהג שכבר נהגו כן אף שיהיה נגד הזוה"ק והאר"י ז"ל המנהג עיקר, ואין לומר ספק ברכות להקל. ואם אין מנהג, אזי בדבר שנתבאר בש"ס, אם הפוס' חולקים בו, אזי הקבלה תכריע. ואם כל הפוס' לצד אחד אזי אין חובה ללכת נגד כל הפוס' ולעשות כזוה"ק. ומי שירצה להחמיר תבא עליו ברכת טוב, רק שיהיה מן המוצנעים'.137 

			הכללים השונים נוצקו יחדיו בידי אחד מגדולי הפוסקים־המקובלים, אך דומני שניתן להסיק משהו מדרך ההצגה. הנה בספר כף החיים מצינו מעין סיכום: 'כתב הכנה"ג בכללי הפוסקים אות א' וז"ל כל דבר שלא הוזכר לא בגמרא בבלי ולא בגמ' ירושלמי ולא דברו בהם הפוסקים אשר מפיהם אנחנו חיים ועליהם אנו סומכים בכל דבר אעפ"י שבעלי הקבלה דברו בו אין אנו יכולים להכריח בו למי שאינם נוהגים כדברי הקבלה. הרא"ם ז"ל ח"א. והרדב"ז ז"ל בתשובה ח"א סי' ח ול"ו ומ"ט ופ' כתב כל מקום שתמצא הקבלה חולקת עם הגמרא הלך אחר הגמרא והפוסקים, ואם אין נזכר בגמר' ובפוסקים הלך אחר הקבלה ... מיהו מרן ז"ל ב"י סי' קמא ... כתב וז"ל מאחר שלא נזכר זה בתלמוד בהדיא לא שבקינן דברי הזוהר מפני דברי הפוסקים'.138 כלומר, מהצגת דברי רדב"ז אפשר להסיק שגם לפוסקים מעמד נגד הזוהר. ואילו המובאה מבית יוסף מלמדת שבדבר שלא נזכר בתלמוד יש מעמד לזוהר נגד הפוסקים. דומה כי העובדה שבעל כף החיים חתם בדברי ר"י קארו מצביעה על עמדתו שלו.

			יהיה זה מן הענין להצביע על דוגמה פרטית. כידוע, בשאלת הנחת תפילה של יד מיושב, בספר האגור בשם הזוהר מחייב מיושב, ואילו הרמ"א כותב כי 'לא נהגו כן במדינות אלו'. עיון בנושאי הכלים של השו"ע מראה כי בעל באר היטב מצטט מכנסת הגדולה, שנושא שלא הוזכר בגמרא ובפוסקים 'אע"פ שנזכר בקבלה אין אנו יכולים לכוף לנהוג כך' (סי' כה אות יד). דברי כנה"ג נמסרו בקצרה גם בשערי תשובה אך בתוספת: 'וגם במקום שיש פלוגתא בין הפוסקים דברי קבלה יכריע' (שם, אות יב). ובמשנה ברורה (שם, אות מב) מעתיק בהרחבה את דברי כנה"ג, כולל המשפט האחרון שבשערי תשובה. הדברים פשוטים וברורים: לקבלה נועד לפחות תפקיד של הכרעה בין פוסקים. וזו דעתו של פוסק מאוחר. אולם בפועל, תהליך זה לא הוחל על כלל ההלכות. 

			במאה הי"ח מסתמנת מגמה מסוימת שחכמים נותנים עדיפות לפוסקים. למשל, ר' דוד משרקי נזקק לשאלת הסתירה בין הקבלה וההלכה, ולאחר דיון ארוך אין הוא אלא מסכם את עמדת הרדב"ז, שבמחלוקת בין הפוסקים והקבלה הלך אחרי הפוסקים.139 ומעין זה גם אצל ר' ישראל יעקב אלגזי.140

			ואילו בארצות צפון אפריקה מסתמכים בתקנות, בהלכות, בהנחיות שונות על־פי הזוהר, וכבר בראשית המאה הי"ז.141 למשל, אחד מגדולי חכמי תוניס בראשית המאה הי"ח, ר' יוסף זרקא, כותב: 'ואף שכתבו הפוסקים שאין אנו מוכרחים להתנהג ע"פ הזוהר והמקובלים היינו בדבר שבא להפך בדברי הגמ[רא], אבל בדבר שלא בא בדברי הגמ[רא] אף שבא בדברי הפוסקים הפך מהמקובלים, יש לנהוג כדברי המקובלי[ם]. ואף בדבר שכב[ר] נהגו בו רבים היכא דאיכ[א] איסורא במלתא ... ואפי[לו] באיסורא דרבנן'. כלומר, הזוהר וספרי המקובלים כאחד מכריעים כנגד הפוסקים והם עוקרים מנהג שיש בו איסור.142יושם לב כי אינו מבחין בין זוהר לספרי קבלה אחרים, ונותן מעמד עליון לדברי קבלה. ולמשל, הוא יצא בחריפות נגד הרמ"א, שכתב (הלכות ראש השנה, סי' תקפא) כי רבים נוהגים לאכול בערב ראש השנה קודם עלות השחר, והוא דרש 'לבטל מנהג זה ע"פ הזוהר פרשת ויקהל דף רטו ע"ב'.143 

			במאה הי"ט נמצא בשו"ת דברי מלכיאל,144 בדונו בהחמרת הזוהר בנושא גילוח הזקן, 'והרי הזוהר גם הוא דברי חז"ל כמו כל הש"ס ... ה"ז [=הרי זה] דין גמור'. כלומר, סטטוס זהה (אלא אם כן הש"ס חולק). וכן הצביע א' סגל על עמדתו של ר' צבי הירש מזידיטשוב כי הזוהר איננו חולק על התלמוד.145 יתר על כן, רצ"ה מצהיר כי כל בעלי הקבלה החשובים 'בעלי גילוי אליהו האמתיים, כמו בעל הזוהר והרמב"ן וחבריו והאר"י ז"ל והבעש"ט לא אמרו לנו דבר אחד נגד דברי הגמרא בתלמוד, אפילו כל שהוא'. רצ"ה מקבל את הזוהר כסמכות הלכתית עדיפה ועל כן יוצא חוצץ נגד פוסקים המתעלמים מההשלכות ההלכתיות הנגזרות מן הזוהר. כך, למשל: 'והנה הארכתי בכל זה... כי ראיתי מבוכה גדולה... זה אומר בכה וזה אומר בכה... ומי שירצה להודות על האמת יעיין בלשון הזוהר ויראה הלכה ברורה... והלכה כר"ש'.146

			וכן נמצא באותו זמן בקושטא: 'ומי הוא זה ואיזהו אחר רשב"י ורבינו האר"י ז"ל וחבריהם הקדושים אשר כל רז לא אניס להו ולא באו בדבריהם לעשות כדבר הזה שינוי'.147 

			בקובץ מכתבים מטעם ר' יוסף יצחק שניאורסאהן שנכללו בסידור תהלת ה' (ברוקלין תשנ"ג, עמ' 221) מובאת תשובתו בנושא אמירת קדיש יתום, ובכללה הכרעה ברורה: 'במקום שאין בירור בנגלה סומכין על הנמצא בקבלה (ראה שערי תשובה או"ח סכ"ה סקי"ד), וע"פ המבואר בפע"ח ... בשער הקדישים ובכ"מ [=ובכמה מקומות] בשער הכוונות, בסידור האריז"ל ועוד'. אמנם לעולם יש לחשוב אם הנשענים על הזוהר (והקבלה) אמנם כוונתם לאשש את עמדתם ההלכתית או שבאמת העמדה הקבלית מונחת היתה ביסוד קביעתם ההלכתית.

			מגמת הקצנה ודרכי פשרה

			העמדות השונות נתנו מקום גם לעמדה קיצונית. כך עולה מקביעה שהובעה בחריפות יתרה בדברי ר' בנימין אהרן סאָלניק148 — למרבה האירוניה, תלמידם של המהרש"ל והרמ"א — המבטא בקיצוניות את המגמה שהלכה והתגבשה בפולין במאות הט"ז-י"ז, של התקרבות אל הקבלה.149 וכה כתב סאלניק: 

			 

			הרי לפניך ספר הזוהר שהוא שקול יותר מכל המחברים שאחר חתימת התלמוד, ואם יהיו כל המחברים בכף מאזנים א[חת] וספר הזהר לבדו יעלה בכף שנייה, מכריע את כלם, והרי הוא עדיף מרוב מנין ובנין כמו שכתב ב"י, דאזלינן בתר דעת הזוהר נגד שאר מחברים.150

			הכלל הקיצוני שהוא קבע בספרו, וכמדומה שאין לפניו מקור קודם, ייחס משקל עצום לזוהר, כמין הנחה אקסיומטית שאינה צריכה ראיה. ומכאן ואילך הוא מצוטט בספרי הלכה ושו"ת רבים — פעמים מתוך הסכמה (וזה המעניין)151 ופעמים לשם התנצחות. למעשה, גם ר' יששכר בער איילנבורג152 (איטליה, נפ' 1623) דחה את דברי הפוסקים מפני הזוהר, אך אין בדבריו אותה החלטיות כוללת וסוחפת. שמא יש לחפש, אם יש צורך בכך, את מקור ההקצנה בכיוון דלקמן.

			רמ"ע מפאנו, מגדולי הרבנים והמקובלים באיטליה במחצית השנייה של המאה הט"ז ותחילת הרבע הראשון של המאה הי"ז, נקט נימה חדשה ותקיפה, באומרו שדברי רשב"י בזוהר אינם אלא משלימים ומפרשים את מה שנמצא בתורה שבעל פה, ולכן דברי הזוהר דוחים את הפרשנים האחרים. וכה דבריו: 'וכל שיהיו דברי הגמרא סובלים פירושים שונים ויתבאר האחד מהם על פי הזהר חייבים אנו להטות לבבנו אליו ולעשות על פי הוראתו. הרי ששנינו בגמרא יצאו שבתות וי"ט [=וימים טובים] שהן עצמן אות, ולא ידענו אם חולו של מועד בכלל או לא, וכעת השמיענו הזהר דאיתיה בכלל, לא יהא אלא כאלו אמרו רש"י או אחד מן הגאונים בפירוש הגמרא, מי לא צייתינן ליה? ואם יחלוק הזהר על מי שהיה מן המפרשים או מן הגאונים, כל שיסבלהו לשון הגמרא ידחה כל זולתו מפני פירוש הזהר'.153 כלומר, אין הלכה כזוהר במקום שהדין מפורש בתלמוד הבבלי שלא כמותו, אלא אם כן דברי התלמוד אינם ברורים חד־משמעית, וניתנו להם פירושים שונים. במקרה כזה, טוען רמ"ע, הרי כשם שההלכה נקבעה על־פי פירושיהם של עמודי ההוראה כגון הגאונים, רש"י וכו', כך יש לקבל את דעת הזוהר. ואם הוא חולק על המפרשים — פירושו שלו יכריע. דברי רמ"ע מתייחסים אפוא ישירות לזוהר, ומעמידים אותו בראש השורה הראשונה של פרשני התלמוד. אמנם לדברי בניהו, הרמ"ע ממשיך בקו שנטה ר' אליהו חלפן, שאין לתחום תחומים בין הזוהר לדברי חז"ל ולספרי הפוסקים, שכן ההלכה והסוד כרוכים ירדו לעולם.154 

			למעשה, גם תלמידיו של הרמ"ע הלכו בשיטת רבם. בניהו מזכיר לדוגמה את ר' שמואל משער אריה, שכך ניסח את יחס ההלכה לספר הזוהר: 'ובאמת כל מה שאנו יכולין להשוות דברי הגמר[רא] עם דברי הזוהר או שאר מדרשי חז"ל, יש לנו להשוותם אפי[לו] ע"י דוחק קצת. כ"ש [=כל שכן] אם יש מקום לפרש דעתם וכוונתם בריוח בלי קושי. לכן הנני עומד בשמועתי נגד הרא"ש הואיל ונ"ל שמצאתי סמך לדברי באיכה מהזוהר'.155 באחד מספרי השו"ת אף נמצא הערכה מופלגת כלפי הרמ"ע, שהוא מייצג חוליה בשרשרת שבמרכזה האר"י, ולפניו גם רבינו בחיי עד הרמב"ן: 'כלל אמיתי בידינו שהסכימו בו כל גדולי האחרו[נים] ז"ל דכל מלתא דספק[א] דדינא היא שאין לה הכרע מן הגמ[רא] או מגדולי הפוסקים הראשונים אלא אתמר הכי ואתמר הכי, הקבלה תכריע. וכאשר הור[ה] גבר הגאון מוהרדב"ז גופיה בכל כה"ג [=כהאי גונא]. אמור מעתה מאחר שזכינו כי רוח אפינו משיח ה' הוא הקדוש מרן האר"י זצוק"ל הסכים כך לפום מאי דהסהיד עליה מאן דמהימן כק' עדים הרב הגדול מוהרמ"ע וכנדפס ג"כ בשמו בפשטי האר"י כמו שהביא הרב הנז[כר] לעיל ... מ"מ אין ספק דקבלת מוהרמ"ע אמיתית וכ"ש שגם רבינו בחיי ז"ל נמי מב"ד [=מבית דינו] של הרשב"א הוה ובימיהם היתה קבלת האמת נהדרת מפי גבורת הרמב"ן ז"ל'.156 

			עמדה חריפה מזו של רמ"ע הביע כעבור כמאה שנה מקובל איטלקי אחר, ר' עמנואל חי ריקי (נרצח 1718). לדעתו, רשב"י וחבריו 'ידעו והבינו ברוח ה' אשר דבר בם מה שהיה ומה שיהיה בש"ס ירושלמי ובבלי'.157 ולפיכך, דברי קבלה ראויים לבטל מנהגים שונים, 'ולא יחוש למנהגו הקדום אשר תפס בטעות'.158 לדעתו, אף חכמי התלמוד, מגדולי התנאים, לא חששו למנהג הקהל, 'על כי יודעים היו כי האמת אתם'.159 ועל זה כתב יעקב כ"ץ: '"האמת אתי" — זו היא טענת המקובלים כנגד מתנגדיהם והיא כידוע טענה שאין עליה תשובה'.160 

			תחושה זו של סמכות והשפעה רחבה באה לידי ביטוי אצל ר' אליקים המילזאהגי מבראד, בראשית המאה הי"ט. הלה מציין כי כבר אפשר לקבוע כעובדה קיימת שנתפשטו על־פי הזוהר הוראות רבות. זאת בגלל העובדה ש־

			 

			ספר הזהר שנדפס ... ובזמן לא כביר שינו ושילשו הדפסתו במדינות שונות וזאת גרמה שבשנים מועטת[!] נתפשט לימוד הזהר בכל תפוצות ישראל, וחיבורים אין קץ כותבים כך וכך איתא בזהר הקדוש ופוסקים על פיו בדברים שהם נגד הגמרא וכ"ש בדברים שנתחדשו בו ... כי באמת ספר הזהר הוא ראש לכל ספרי המקובלים אשר לפניו לא היה ואחריו לא קם כמוהו ולכן עי"ז נשתנו הרבה ממנהגי ישראל ... ומה גם בעת ההיא שנתפשטו אז כתבי הארי לוריא וסדרי התפילה עם פירושם עפ"י כוונות וסודות התפלה שעי"כ נתוספו עוד מנהגים וענינים רבים נשתנו על פיהם ... ואף כתי הרבנים יושבי על מדין ... עליהם נשתנה אז סדר הלימוד.161 

			גם אם התיאור מוגזם, אבל בוודאי יש בו גרעין מציאותי אמיתי. 

			לעומת ר' בנימין סאלניק ור' עמנואל חי ריקי, שהקצינו ביותר את סמכותו של הזוהר, עמדו אחרים וביטלו דעת הזוהר מפני דעת חכמי ההלכה. לדעת החת"ם סופר, הקבלה אינה רלבנטית כלל בשיקולי הלכה. לא זו בלבד ש'כל היכא דפליג הזוהר עם הש"ס הלכה כתלמודא דידן',162 אלא 'ויפה כ[תב] פר"מ [=פרי מגדים] על שכנגדו שהביא מכתבי האר"י, וכ[תב] עליו פר"מ עם נעלמים לא אבוא. יפה דיבר. וכן אני אומר: כל המערב דברי קבלה עם ההלכות הפסוקות חייב משום זורע כלאים ... ולעומת זה המערב ספרי הגיון עם דברי תורה עובר על חורש שור וחמור יחדיו'.163 אמנם בנושא שבו דן העמיד את הש"ס מול הזוהר, אך הוא כתב גם בלשון כוללנית, 'וידוע היכי דפליגי הנגלה עם הנסתר אין לנו עסק בנסתרות, והנגלות לנו ולבנינו'.164 עמדת חת"ס היתה אפוא נחרצת ודבריו זכו לתהודה. רבים הלכו לאורו. עם זאת, הוא הותקף בידי החסיד המקובל ר' חיים אלעזר שפירא, בספרו מנחת אלעזר, ואילו הרב שמואל ווזנר, בספר שבט הלוי, נחלץ לעזרתו. אולם בכך נכנסנו לשאלת מקומו המיוחד של האר"י, ונדחה זאת לפי שעה להמשך הדיון. 

			 

			ובין הקצוות האלה חשובות עמדות הביניים ש'הן ולאו רפיא' בידיהן: 

			 

			א) יש הנותנים מקום בראש לזוהר בלבד אך לא לכל יתר ספרי הקבלה. בניהו165 הצביע על ר' שמואל משער אריה, שחי באיטליה בערך בין 1648-1570, כמהפכן בתחום כללי ההלכה, והוא שכתב גם חיבורים קבליים וזכה ללמוד מפי האריות שבחבורה — לא קיבל את עמדת המקובלים באשר להלכה, אולם לזוהר קבע דין אחר, שדבריו מחייבים.166 הזוהר, כיתר דברי חכמי התלמוד, זוכה אפוא אצלו להערכה רבה.

			גישה זו מופיעה במאה העשרים אצל הראשון לציון, הרב יצחק נסים, שכתב בתשובה ארוכה הקשורה לנטילת־ידיים של שחרית:

			והכלל שכתבתי במכתבי הראשון ממרן הב"י דנקטינן כהזוהר אפי[לו] כשהפוסקים חולקין, ולא שבקינן דעת הזוהר אלא דוקא במקום שנמצא ש"ס מפורש הפך — לע"ד [=לעניות דעתי] כלל זה הוא מוסכם בפוסקים רו"א [=ראשונים ואחרונים].167

			דומה שקו זה נמשך והולך אצלו ודבריו ברורים וחד־משמעיים:

			וכבר ידוע שספרי האחרונים מביאים דעת הזוהר לרוב ותופשים דבריו עיקר להלכה אף במקום שהפוסקים חולקים. דוק ותשכח. ובודאי משום שמקובל כלל זה לעיקר בדרכי ההוראה.168

			עלינו לשים לב שהרב נסים מדבר רק על הזוהר, ולדעתי, לא בכדי. מכל מקום, ניסוח זה אינו מותיר מקום לספק כלשהו ביחס למעמדו של הזוהר כסמכות הלכתית, שהרי 'מקובל כלל זה לעיקר [!] בדרכי ההוראה'. והדברים נכתבו לא בידי אדם שהלך אחר הקבלה בעיניים עצומות.

			גם ר' ישראל מאיר הכהן, מחבר משנה ברורה, נטה יחס של כבוד בעיקר לספר הזוהר. בכך ביטוי לתופעה שבמהלך מאות השנים האחרונות חדר הזוהר לספרות ההלכתית וזכה למעמד חשוב, כנראה, עקב ההנחה שמחברו היה רשב"י והוא תנא. יתרה מזו, יש שהכרעתו של ר' ישראל מאיר הכהן כדעת הזוהר מנוגדת לעמדת השלחן ערוך, אם כי מדובר בהכרעה לחומרא. אף נמצא לעתים שנושאי הכלים האחרים אינם מתייחסים לעניין מסוים, ואילו משנ"ב הוא שמסתמך על הזוהר כחלק מתהליך פסיקתו.169 

			בדיקה מדוקדקת מלמדת כי בעל משנה ברורה הסתמך על מקורות קודמים, בעיקר כאשר נראית מעין הסכמת רבים המסתמכים על הזוהר.170 לכן תמצא פעמים שהוא כותב בסתם: 'אחרונים בשם הזוהר',171 כאילו רוצה לומר שהפוסקים האחרונים כבר סמכו ידיהם על דעת הזוהר. בכך הלך בעל משנ"ב בשיטה שדרכו בה פוסקים לפניו.172 לכן יש, לדעתו, לתת משקל להלכות הזוהר שנתפשטו ברבים, בחינת 'פוק חזי מאי עמא דבר'.

			מעניין להיווכח שהרב עובדיה יוסף, שבהלכה עיקר הכרעתו כמרן ר' יוסף קארו, הרי לעתים בשאלות קבליות, כשנתפשט המנהג בחוגי הספרדים, הוא נוטה לקבל את מנהג הציבור,173 ותוכיח העובדה שנתן הסכמות רבות לסידורים שנדפסו בארץ שהם בהתאם לנוסח הקבלי.

			ב) יש שישאירו את הכרעות הקבלה למקובלים ואנשי שלומם בלבד. הנה, יש"ר מקנדיאה ליקט מספר בית יוסף דינים שבהם הזוהר וההלכה חלוקים. ולדעתו, 'אעפ"י שהדין וההלכה כבעלי הסודות, אנו אין לנו ללכת רק אחרי הדרכים שנתנו לנו מסיני, שבהם נדרוש בתורה להוציא הספקות לאורה, ואפי' אנו טועים אין לנו עונש בזה. אבל מי שחננו ה' ונִפלה מיתר החכמים במעלה עד שידע אמיתות הדברים ממקום אחר אין לו ללכת בדרך הפשוטה ... וכן הענין עם רשב"י והפוסקים החולקים עליו שהם לא ידעו הסוד והלכו לשיטתם. וכן ראוי לעשות לכל ההולך אחרי עקבותם וכ"ש בדברים שנהגו כבר כמותם ... ואשר לא למד בח"ה [=בחכמת האמת] אין לו להניח ריהטא לישנא דגמרא ללכת אחרי הרמז או המסרה'.174

			במידה מסוימת ננקטה כאן עמדה להטוטנית שבעצם מציבה שני עולמות ללא הכרעה. לדעתו, הציבור צריך ללכת אחר הפשט, ורק יודעי הסוד חייבים להיצמד לעמדת הקבלה.

			כנראה לכך נתכוון החיד"א בכותבו: 'אמנם אפשר דהא דרשב"י דתלמודין היינו טעם פשוט, אבל לפי סודן של דברים תורה יוצאה שלא ישמיע אפי' לאזניו, והיינו מאי דקאמרו בזהר על דרך האמת'.175 אך דוגמה קלסית היא תשובת ר' שניאור זלמן מליאדי שנמסרה בשמועה מפי 'החסיד המפורסם ר' הלל פאריטשער זי"ע, אשר פעם אחד שאלו את אדמו"ר הזקן איך יש לנהוג בדבר שהמקובלים חולקים עם הפוסקים, והשיב אדמו"ר מסתמא יש לנהוג כהמקובלים. ושאלו אותו, הלא הוא בעצמו בשו"ע שלו כתב שיש לילך אחר הפוסקים. והשיב, כן כותבים הפוסקים, אבל המקובלים כותבים לילך אחר המקובלים נגד הפוסקים'.176 דוגמה לכך אפשר לראות בשו"ע הרב, סימן כו, הכותב שלכתחילה יש להניח תפילה של יד מיושב, ואילו הברכה והקשירה מעומד. אך בסידורו, שנועד למביני סוד, הוא כתב כי יש נוהגים בכל — בהנחה, בברכה ובקשירה — מיושב. כלומר, מדובר באנשים בעלי עמדה אישית ברורה. מלכתחילה הם נוטים לקבלה או ממתנגדיה הם. מכאן עולה אפשרות נוספת: באיזה פוסק אדם בוחר.

			דעה פושרת מציג ר' יעקב, בהגהותיו ליש נוחלין, כו ע"א. הוא מביא דעות 'שאין אנו מחוייבים ליזהר מהענינים שלא לעשותם או מענינים לשמור ולעשות ולקיים, כי אם אותן הדברים הכתובים בתלמוד באזהרה גמורה. אבל הדברים והענינים הכתובים בתלמוד שלא באזהרה גמורה, וכן הענינים הכתובים בזוה[ר] ובשאר ספרי החסידים, בודאי המקיימן קדוש יאמר לו, אבל מי שאינו רוצה בקיומן אין בזה עון אשר חטא ואין עליו עונש'. כלומר, מצד אחד הוא הרחיק לכת מניסוחו של ספר יוחסין או ר"י קארו בציינו את 'הדברים והענינים הכתובים בתלמוד שלא באזהרה גמורה', ועם זאת הוא קובע שאין לכפות לקיים דברי חכמי הסוד. לדעתו, 'מי שיש יכולת לעמוד בהיכל המלך ה' צבאות ולקיים כל הכתוב בספ[ר] הזו[הר] ובשאר ספרי דחסידי, הקולר תלוי בצואר לעשו[ת] ולקיים, ואי אפשר לו לפרוק עול מעל צווארו'. 

			השפעת מעמדו של האר"י

			התחזקות מעמדו של הזוהר בצירוף הנטייה של חכמי הלכה שונים לתת עדיפות לזוהר על פני 'רבני המקובלים' האחרים,177 כנראה בשל ייחוסו לרשב"י, עוררו מקצת חכמים לבנות נדבך נוסף (שלאמיתו של דבר, אין הוא נטול אחיזה במקורות לוריאניים עיוניים). לאמור, אין האר"י אלא מפרש את הזוהר,178 ובעצם הוא המפרש הנאמן, המוסמך והדגול, שאין אחריו ולא כלום. יתר על כן, דבריו אינם אלא דברי הזוהר, ולכן הם מחייבים כמוהו. שעה שעולים ספקות בהבנת דברי הזוהר — עמדת האר"י תוכיח ותקבע. 

			זאת ועוד, הקבלה (והמיסטיקה בכלל) טענה שהיא יונקת את עולמה דרך הנשמה ולא דרך השכל, וממילא האמינות שלה גבוהה יותר בשל היניקה מהמקור האלוהי. למסקנה זו נותנים תוקף גם אם מקובל היה מקדמת דנא ש'לא בשמים היא'.179 ובמסגרת זו מענינים מאד ניסוחים מופלגים כמו: 'נגלה אליו אליהו', ויותר מזה: 'כל דברי קדשו של האר"י זצ"ל מיוסדים על אדני הזהר ונגלו אליו האלוהים'.180 בכך עולה מעין קריאת תיגר על הכלל שנקבע על ידי רוב החכמים בהקשר לתנורו של עכנאי — אין משגיחין בבת קול. האר"י זכה לגילוי אליהו ויש ללכת בעקבותיו.181 ביטוי חד ניתן לכך על־ידי חכם שהיה פוסק ומקובל: 'מה גם שהיה אחרון בזמן — ראשון הוא במעלה'.182

			לכאורה חלה פה תופעה מוזרה בתולדות המשפט שגורמים הלכתיים ומטא־הלכתיים מתמודדים ביניהם על זכות הבכורה. אך, כאמור, הגורם האחרון רואה עצמו כחשיפה של הראשון, ואינו עומד לעצמו.

			כך כאשר חלק מבעלי הלכה טענו: 'לא בשמים היא', השיבו כנגדם הנוהים אחר הקבלה בכך שיותר ויותר מציינים את סמכותו ההלכתית של האר"י כאחד הפוסקים ולא כמי שיונק משמים. למעשה, פתרון זה סבוך למדי. מצד אחד, אין מציגים אותו כמורה הוראה במובן הרגיל, ועם זאת מקנים לו תוקף וסמכות, ולפעמים הוא מכונה רב183 ולפעמים מלך. שני אלה הם כינויי סמכות אנושית.184 בכך מחייבי הקבלה מתגוננים, כביכול. אך דווקא הגנה זו יכולה לשמש אבן נגף מנקודת מבט של מתנגדי הקבלה. שהרי אפילו נקבל סמכותו של האר"י כרב־פוסק, אם כך דינו כיתר הפוסקים, והרי רשאים לחלוק על דעתם. ממילא אין חובה לקבל דעתו בעיניים עצומות. אפשר לראות דוגמה מעניינת בנושא. באר היטב, סי' קלד ס"ק ה, כותב: 'האר"י ז"ל היה מסתכל היטב באותיות' וכו', ואילו במשנה ברורה, שם, ס"ק יא: 'כתבו המקובלים'. אפשר לפרש זאת כמעין לגיטימציה לכלל המקובלים (שעליהם אין מדווחים ששמעו מפי אליהו), אך אפשר לפרש זאת כהמעטת דמותו הפרטית של האר"י והכנסתו תחת כנפי כלל המקובלים.

			נראה לי שאורח החיים כפי שנתהווה בקהילות הרבה, תחת השפעת הדפסות רבות של ספרי קבלה ובמיוחד ספרי תיקונים ותפוצתם, בתוספת העובדה שחכמי הלכה רבים היו מקובלים או שנטו לכיוון הקבלה, תרמו כביכול "מלמטה" לחיזוק כוחם של המקובלים. החיים במרוצתם זורמים, והליכותיו וקביעותיו של האר"י נתפשטו במהרה, בארץ־ישראל, ובמידה רבה במצרים, בתורכיה ובאיטליה.185 ספר משנת חסידים (אמשטרדם תפ"ז) שימש צינור ראשי לחדירה למזרח אירופה, ובעיקר לעולם החסידי. מעין זה, הופעתו של ספר חמדת ימים (אזמיר תצ"א-ב) הותירה רושם עז. כבר סמוך לאחר הופעתו תמצא חיבורים קטנים שעניינם סדרי תיקונים, הנדפסים בערי איטליה, שאלוניקי, קושטא ואזמיר (ובמשך הזמן גם באמשטרדם, פראג, לובלין ועוד) על־פי הטקסיות שבחמדת ימים.186 כך שענייני קבלה מחלחלים מלמטה. תמצא, למשל, מהדורה של תיקון,187 שאשה מוציאה לאור, בסוף המאה הי"ז, ובלשון אשכנז לנוחות הקוראות [!], וזאת שנה בלבד לאחר שבעלה פירסם, באותו פורמט, נוסח עברי. את ספרה היא מכוונת לנשים 'עניות ועשירות גדולות וקטנות'. הפרוטות הקטנות מצטרפות לחשבון גדול, והדיו עולים בספריהם של חכמי הלכה שאינם יכולים להיות שווי־נפש, שהרי מבחן מעשי חשוב הוא: 'פוק חזי מאי עמא דבר'. ובאשר לחמדת ימים יש להוסיף את השפעתו הגדולה במזרח ובצפון אפריקה (ובחלק מחוגי החסידים) בלא שחששו לשבתאותו.

			בתוך כך לא נוכל להתעלם משאלה היסטורית־ערכית חשובה. כידוע, ר' חיים מוולוז'ין מסר בשם הגר"א, כי בשל שיבושי מעתיקים ובשל הוספות של תלמידים בלתי מוסמכים — אין לסמוך להלכה על המובא כדעת האר"י. ועל כרחך אתה מהרהר באיזו מידה היה בעמדה זו של אישיות מנהיגה משום עצירת התהליך של קליטת הקבלה או האטתו. ספק אם יש לכך תשובה חד־משמעית.

			ונחזור למה שתיארנו לפני כן, ונאמר גם כי יש לקחת בחשבון הבדל בין עריכת סידורי תפילה ותיקונים למיניהם על פי האר"י, או הנהגות חדשות למיניהן, לבין קבלת דברי האר"י בשאלות שיש בהן הכרעה הלכתית. הראשונים חדרו בדרכים שונות, אם בעצם פרסומם ואם ע"י ספרי מוסר או אגרות תעמולה או קונטרסי הנהגות או חברות שהפכו להיות עממיות ועל כל פנים פעילותן הקיפה שדרות רחבות. בתחומים אלה יש חידושים שבעצם אינם סותרים הלכה ולכן עשויים היו להתקבל ביתר קלות. ברם, חדירה זו גם פתחה את הדלת לחדירתם של נושאים שנויים במחלוקת הלכתית188 או כאלה שעוררו שאלה הלכתית באשר לתקֵפותם. 

			אפשר שעל רקע זה צמח בעיני הציבור כוחו של האר"י ובצירוף תיאורי גדולתו וקדושתו, אך חשוב לשים לב: לא בהיותו פוסק אלא בשם התואר מלך.189 יתר על כן, בתפיסה שמביע רח"ו — 'תורתנו הקדושה כלול[ה] ונמצא[ת] בכל ד' עולמות אבי"ע',190 תוך ייחוס הסוד לעולם האצילות — מתחדדת עליונותה של הקבלה. 

			אחד מחשובי רבני גליציה במאה הי"ז, ר' בצלאל מקוברין, כתב: 'ולפי שיש פלוגתא מרבוותא בזה אין לנו אלא דברי רבינו האר"י זלה"ה שכל דבריו הם דברי קבלה אמתית ומלתא בטעמ[א], ובלי ספק אם הי[ו] כולם שומעין דבריו היו מסכימין וקבלה הוא'.191

			מגמה זו של התחזקות מעמדו של האר"י מתרחשת בעיקר אצל חכמי המזרח. אביא דוגמה אחת להשפעת האר"י מכח חמדת ימים. ר' אהרן אלפנדארי כותב באזמיר, בראשית המאה הי"ח: 'ואני אומר שבמקום שיש מחלוקת [דובַר שם לגבי הנחת תפילין במנחה של ערב שבת], קבלת הרב האר"י זצוק"ל מכרעת', והוא מסתמך על חמדת ימים, שהוא עצמו ספר קבלי מובהק. ממילא גם נמצאת למד על מעמדו של האר"י בעיני חכם מפורסם זה.192 חשובים יותר הם דברי כף החיים, סי' קמו אות כב (ולא אנתח את כל המוטיבים הנמצאים שם): 'אין להחמיר כשקורין בס"ת [=בספר תורה] ואחרים יושבים, קול אליהו סי' ה' ... מיהו הפתה"ד אות ג' האריך בזה וכתב דכיון דאיכא מחלוקת הפו[סקים] בזה ליכא יוהרא אמאן דבעי לעמוד ואפי[לו] כל הציבור יושבים אלא שסיים דיש למנוע מלעמוד משום שכתב מהרח"ו ז"ל דמנהג האר"י ז"ל שלא היה עומד בשעת קה"ת [=קריאת התורה], וק"ל דכל היכא דאיכא מחלוקת בין הפו[סקים] דברי הקבלה תכריע והמחמיר לקום לא עביד כהכרעת הקבלה שהיא עיקר. יעו"ש, ועוד עיין בדברינו לעיל סי[מן] כה אות עה'. משמע, במחלוקת פוסקים קבלת האר"י תכריע.

			מעמד זה מקבל ניסוח מפליג בשיורי טהרה (שאלוניקי תרל"ט) לר' אברהם בן נחמן הכהן (מערכת ס אות לג), המצטט את ר' יוסף אירגאס, שו"ת דברי יוסף, סי' א-ג, וכותב כי חכמי אר"ץ [=ארם צובה, חלב] גזרו 'דהאי גברא העושה נגד האר"י בר שמתא הוא ומכריזין עליה בכל גבול ישראל כי אין לנו אלא דברי כו', והמהרהר אחר דבריו כחולק על השכינה [!]'. 

			נראה כי גם בקושטא נמצא יחס דומה. ר' חיים פלאג'י, במאה הי"ט, כותב: 'ומי הוא זה ואיזהו אחר רשב"י ורבינו האר"י ז"ל וחבריהם הקדושים אשר כל רז לא אניס להו ולא באו בדבריהם לעשות כדבר הזה שינוי הנראה לעיני כל ישראל בכל מקום שהם'.193

			גם ר' משה סוזין, מחכמי ירושלים במאה הי"ט, מתאר בצורה מפליגה: 'וכלל גדול יש לנו, יש כח ביד חכמי[ם] לעקו[ר] דבר מן התורה בשוא"ת [=בשב ואל תעשה]. ואין לחלק בין חכמי התלמו[ד] לחכמי[ם] שלאחר התלמוד, דהלא רבינו האר"י זיע"א, כמה דברי[ם] רבו מספר שרטט וכתב היפך הש"ס וגדולי הגאונים, ואפי' בדבר דאיכא חשש ברכה לבטלה ח"ו, כאשר אסף איש טהור ה"ב [=הרב בעל] שלמי צבור ... לך נא ראה. ומלבד שלא עלה על לב שום אדם לומר אסור לשמוע את דבריו, כמו שהפריז על המדה הרב נודע ביאודה ז"ל, אלא שבכל דור ודור גדולים וקדושים אשר בארץ המה אינם זזים מכל מה שציוה רבי[נו] האר"י זיע"א אפילו שדבריו הם נגד הש"ס והגאונים'.194 שמא תלוי התיאור בזווית הראייה, וכדרכם של אנשים שנוהים אחר מנהיג כריזמטי, יש שהם מפריזים על המידה ומעניקים לו עליונות מוחלטת, וכבר ראינו מידה דומה לעיל בתיאורו של הראבי"ה באשר לזוהר (ולאר"י).

			חדירתה של הקבלה, ובמיוחד השפעת אישיותו הענקית של האר"י, יצרה רקע נאות לקבלת הוראותיו. קבלה זו לא באה מכח היותו פוסק, במובן הרגיל,195 אלא מכח אישיותו הנעלה, שכתר למדנות, הוד מלכות וגילויים משמים משמשים בה בערבוביה. מכאן צמחו שתי תוצאות עיקריות: ראשית, השפעתו המצטברת של האר"י שנבעה, מצד אחד, מן השדרות הרחבות בציבור שהוקסם ממנו, וקיבל את דבריו כהלכה למשה מסיני. ביטוי לכך ניתן גם בהדפסות הרבות של ספרי התיקונים, בכתיבת ספרות מוסר קבלית ועוד, שאֵלה כן אלה מושפעות רבות מקבלת האר"י; ומצד אחר, ההשפעה ניזונה מאישים, כגון השל"ה, החיד"א, רבי יוסף חיים בבבל, המהרי"ץ בתימן ועוד, בתוספת חמדת ימים על שלוחותיו. למול השפעה רחבת־היקף כזו, אין ספרות הפסיקה יכולה להיות אדישה. לפיכך — וזו התוצאה השנייה — נאמניו של האר"י לא הציגוהו כפוסק, וממילא אפשר היה להציבו מעל הפוסקים בשל רוח הקודש שבו ובשל יניקתו הישירה ממרומים. ואילו רבנים אחרים, שאף הם לא ייחסו לו מעמד של פוסק, צייתו להוראותיו הקבליות החדשניות, אך העמידו דבריו השנויים במחלוקת הלכתית על כפות המאזניים של כללי הפסיקה המקובלים, כפי שנהג, למשל, ר' משה פיינשטיין שדבריו יובאו בסמוך. 

			קשה אפוא לקבוע במדויק אימתי החלו להתייחס בחיוב מסוים אל האר"י כפוסק, שהרי הדרך המיוחדת שבה נתקבל, וההשפעה שחדרה במקומות שונים בתהליכים בלתי־אחידים, מקשה על קביעה חד־משמעית. כללית נראה, כי חכמי ההלכה לא נטו לקבלו כפוסק, אלא אם כן נמנו הם עצמם עם הזרם הקבלי. בעניינים קבליים מובהקים ועמוקים נטו רבים להסתייג. אולם מקצתם קבעו כי 'ומ"מ בענין זה שאין לנו דבר ברור מן התלמוד, על דברי האר"י ז"ל אנו סומכים'.196

			והרי דבריו של ר' משה פיינשטיין, מגדולי הפוסקים במאה העשרים, הכותב בי"ט בחשון תשי"ג: 

			 

			הנה פשוט שהקבלה תכריע, הוא ס[פר] הזוהר והתקונים שהם דברי תנאים, אבל כתבי האר"י ופע"ח אף שגדול מאד, הוא כאחד מכל הפוסקים שרשאין לחלוק עליו אף בדברי הקבלה ... לכן אין דבריו מכריעין יותר מכל רבותינו.197 

			גישה זו בולטת גם בדברי הרב שמואל ווזנר, מגדולי הפוסקים בימינו (נפטר בתשע"ה), והיא לובשת שוב אופי כללי יותר. הוא התייחס לתשובת החת"ם־סופר ולתמיהת בעל מנחת אלעזר שהזכרנו לעיל, והוא מביע דעתו: 'וע"כ נלענ"ד [=ועל כן נראה לעניות דעתי] כלל גדול בזה. דודאי במקום שהקדמונים ע"י ידיעתם גם בקדושת תורת אמת יהבו טעמא לתורת הנגלה או נתנו טעם עפ"י הקבלה למצוה ממצות התורה, או שע"י ידיעתם באורות הזוה"ק והקבלה הנהיגו איזה הנהגה טובה, בזה אנו מצווים ועומדים לשמוע דבריהם כי חכמי אמת הם. ומזה המין הוא שהבית יוסף באו"ח, וכן המג"א, מלאים על כל גדותיהם ... ומזה כל הפוסקים מלאים. אבל מי שלקח איזה הקדמה מכתבי האריז"ל אשר שגבה מאתנו באיזה עולם היא נשנית ובאיזה מצב מהעולמות ... שאנו כעוורים הממששים באפלה, א"כ מערב הוא כוחות עליונים'.198 לפיכך יש מקום להימנע מן הרעיונות הלוריאניים הסבוכים.

			ייתכן שזו היתה גם כוונתו של החכם צבי בהבחנה שערך בין סודות המטפיזיקה ה'סתומים וחתומים' לבין 'שאר הענינים', כדבריו: 'אין להוציא דברי הזוהר מפשטן ומשמען, ואם דברי הזוהר במקום שהוא מדבר בעליונים וגבוה מעל גבוה סתומים וחתומים באלף עזקאין [=טבעות] אבל בשאר הענינים דבריו כפשוטן כמו שהוא בכל התלמודים ובמדרשי רז"ל, וזה פשוט'.199 

			אפשר לחזור על פני דפי ההיסטוריה ולגלות עמדה דומה כבר כמאתיים שנה קודם לכן. הנה אהרן וירמש (וורמש), מחבר מאורי אור ועוד, הסתמך הרבה על הזוהר, הן כבסיס או סיוע לפרשנותו הן מבחינה הלכתית. לעומת זה, יחסו לקבלת האר"י, ובמיוחד לתורת הכוונות והייחודים, היה שלילי.200 גם ר"י עמדן סבר שתלמידי האר"י 'יכלו לכוין בתפלתם על הדרך שלִמד הוא ז"ל, מ"מ עכשיו קצרה דעת ב"א [=בני אדם] ובלי ספק תתבלבל דעת המכוין בהם'.201 

			בכמה מספרי החסידים תמצא גישה מעניינת כגון זו: 'ואגב אזכיר מה ששמעתי מפי מו"ח [=מורי וחותני] ... ששמע מפ"ק [=מפה קדוש] ... בשם רבותיו שכל מנהג האריז"ל שלא נהג אחריו הבעש"ט ז"ל, כגון תיקון חצות ביום בין המצרים, גם אנן לא נהגינן הכי'.202 כלומר, כוחו של האר"י מתמעט, או מתבטל, אם הבעש"ט לא נתן הסכמתו.

			עם זאת, מעניין לסקור ביעף דיון ביחס לנושא 'ספק ברכות להקל'. כלל נקוט ביד חכמי ההלכה, שאפילו יאמר ר"י קארו לברך, במקום שרוב חכמי ההלכה חולקים עליו, הרי מטעם ספק מקילים ואין מברכים.203 אולם מוצא אתה בכמה חיבורים כלל אחר הקובע שאין דבר זה חל נגד דברי האר"י. לאמור, יש לברך אם האר"י מחייב. כך נהגו, למשל, לגבי ברכת 'הנותן ליעף כח', שאף הורו במפורש לאומרה בשם ומלכות, ונתפשטה מאוד הוראה זו. אפשר למצוא דוגמאות לכלל זה, למשל, בחיבוריו של ר' יוסף חיים.204 כמוהו גם תמצא אצל אחד מחכמי ג'רבה במאה העשרים, בכללים שנרשמו בראש ספרו ברית כהונה, אות נ: 'וכשדעת האר"י לברך, יכול לברך'. והוא מסתמך בכך על החיד"א. אמנם היו רבנים שהתנגדו לעמדה זו, המעלה את האר"י כפוסק מעל מרן, ואלה רוכזו בתשובות שונות של הרב עובדיה יוסף. הכרעתו התבטאה במשפט כגון: 'ולעולם אמרינן ספק ברכות להקל אף נגד האר"י. וכן נלע"ד עיקר להלכה ולמעשה, שכשם שאומרים סב"ל [=ספק ברכות להקל] נגד מרן, ה"ה [=הוא הדין] דאמרינן הכי נגד האר"י'.205 בכך הועמד האר"י־הפוסק בדרגה שווה אל מרן, ובוודאי לא מעליו.

			כלל נוסף שעסקו בו קשור בסיפור שר' יוסף קארו חזר בו מששמע את עמדת האר"י. ועם שמלכתחילה נמסר דבר זה על פרט אחד בלבד (ברכת הנותן ליעף כח), הרי חכמים שונים ביקשו להחיל אותו גם על פרטים אחרים. הנה כותב החיד"א:

			 

			והסכים רבינו האר"י ז"ל על ידו, ובתריה גרירי בדוכתי טובא הפך מרן, דקים להו לרבנן, דאי מרן שמיע ליה דברי האר"י הוי הדר ביה.206

			ניתנת אפוא לגיטימציה רחבה לעמדת האר"י גם נגד עמדת ר"י קארו. החיד"א מייחס אפוא לרבנים שקדמוהו את קבלת העקרון האמור. וכאן גם טמון כוחו של רעיון מיוחד במינו שהוליד מערכת ממש מסועפת. עם שנדחה על ידי מקצת חכמים, הרי חכמים שונים הסתמכו על כלל זה של החיד"א ונקוט היה בעיקר אצל חכמי צפון־אפריקה, עקב חדירתה של הקבלה לשם ובצירוף השפעתו של החיד"א.207 למשל, רבי יצחק אבן דנאן, מחכמי מארוקו, כותב במערכת הכללים שלו: 'כשמרן חולק עם ה[רב] האר"י כוותיה דהאר"י עבדינן, דגם מרן אלו ראה את דברי האר"י היה חוזר בו'.208

			במקום אחר החיד"א מספק לכך הסבר היסטורי, עד ששוב מחוזקת העדיפות של האר"י על פני ר"י קארו. וכה דבריו: 'ואני בעניי אומר, כי רבינו האר"י זצ"ל, כל הנפלאות אשר גילה היה בכ"ב חדשים, והיו תלמידיו מעלימין דבריו, ובסתום חכמה.209 ומרן ושאר הרבנים לא ידעו אחד ממאה מגדולתו. והן בעון נח נפשיה דרב האר"י ז"ל בימי מרן. ויתכן שאח"כ ידע מרן מתלמידי האר"י ז"ל שכך היה אומר, וחזר בו'.210 משמע, ר"י קארו שהאריך ימים אחר האר"י יכול היה להתוודע אל הוראת האר"י, אם כי בשלב מאוחר באמצעות תלמידיו, ואף לחזור בו.

			נגד ההכללה האמורה יצאו כמה חכמים. למשל, ר' חיים בנימין פונטרימולי211 התנגד להפוך זאת לעקרון, וקבע כי רק במקום שלא ראה מרן את דברי האר"י אפשר לומר שאילו ידע וכו'. אבל במקום שהשאלה נידונה אצל הפוסקים בוודאי אין לבנות על כך דבר, שכן מרן נשא ונתן בדברי הפוסקים בלא להתחשב בעמדת האר"י. חריף ממנו הוא הרב שלום משאש: 'אבל להוסיף סברות אחרים ולו[מר] אלו ידע וכו', אם באנו לזה לא מצאנו ידינו ורגלינו בבהמ"ד. וגם פה המנהג בכל המערב שלא לאמרו [ברכת הנותן ליעף כח] בשם ומלכות, גם חסידים ואנשי מעשה, ואע"פ שראו לדברי האר"י החי מוכח דאין מוכרח לעשות כדברי הזוהר'.212

			ובעוד שהכלל מיטלטל בין חכמי ההלכה בהתאם לנטיות הקבליות שלהם, הוא "זכה" להגיע לממדים מופלגים בדורנו בדברי הרב יצחק ברדא, אשר טען בפשטות שהכלל — שאם הזוהר אינו חולק על הגמרא אפילו יחלוק על כל הפוסקים 'נקטינן כזוהר' — חל על כל המקובלים כולם.213 גם פוסקים אחרים, בעיקר בארצות המזרח, אימצו כלל, שמרן מקבל את עמדת הקבלה נגד הפוסקים: 'לדידן דעת מרן שהולכים אחר הקבלה נגד הפוסקים'.214 וכך גם בחוגי חסידים־מקובלים.215 גישה קיצונית דומה ננקטת בימינו גם ע"י הרב יהושע מאמאן, בחיבורו רב־ההיקף עמק יהושע; וגם בידי ר' יעקב סופר (נכדו של כף החיים), בחיבורו וזאת ליהודה, ירושלם תשנ"ד, סי' ה; ועוד.

			הדברים אמורים גם ביחס לעימות בין האר"י והפוסקים. בימינו הרב עובדיה נוקט שיטת הפוסקים. הוא מתמיד בהצגת עמדת מרן, הלוא הוא ר"י קארו, כמכרעת בכל מקרה. בפסקיו הוא מדגיש את סמכות מרן,216 ונשען על האמור בבית יוסף סי' כה, שבמקום שהזוהר חולק על תלמודא דידן אין סוברים כמוהו. לא זו אף זו, הוא הרחיב זאת גם למקרים בהם נחלקו הפוסקים והמקובלים,217 ואך אם התפשט העניין בחוגי הספרדים כדעת המקובלים, הוא נוטה לקבל.218

			למעשה, כמעט בכל דור ניתן לשמוע את שתי העמדות הנוגדות — לשלב את הקבלה בהלכה, אם לאו. כדוגמה מימינו אלה אציג עמדות שני חכמים מיוצאי מרוקו. האחד, ר' יהושע מאמאן, המצדד בקיצוניות לטובת הקבלה;219 וכנגדו ר' שלום משאש, הכותב נגדו נחרצות 'שכל שיש אפי[לו] פוסק אחד נגד הקבלה' פוסקים כמוהו, אלא אם כן 'היכא דהפו[סקים] חולקים אזי הקבלה תכריע'.220 

			דומה שאין טיעונים חדשים, אלא כל צד מבקש לצטט או להסתמך על אישים כבדי משקל בעיניו שקדמוהו כדי לאשש את עמדתו. לצד הטיעונים הרווחים — לא בשמים היא, אין לנו עסק בנסתרות — מסתמכים בעיקר על חשיבות מנהג המקום, ולחילופין — לא תתגודדו. אולם הרב עובדיה יוסף נוקט שיטה חדשה כדי לצמצם את התלות בקבלה, בהראותו שפירושים שונים ניתנו לדברי הזוהר,221 ולכן אינם בני הכרעה. כמובן, לא אשאל אם מסקנה זו נכונה, שהרי גם חכמי הלכה חלוקים לא אחת בהקשר לפרשנות תלמודית. כיוצא בכך, לפעמים נתלה הרב ע' יוסף בטיעון שהמקובלים עצמם נחלקו בנושא,222 וממילא אין להתחשב בדעתם. גם כאן צריך להזכיר שתופעת המחלוקת אינה נעדרת כלל אצל חכמי הלכה. 

			את התוצאה של מצב עניינים זה אפשר להמחיש בסקירה קצרה של דברי אחד הפוסקים יוצאי בית־המדרש של הגר"א. כך עולה במאה הי"ט מדברי אחד מגדולי חכמי ליטא, ר' יחיאל מיכל עפשטיין: 'ודע שיש בעניני תפילין וכן בשארי מצוות מה שעושין ע"פ חכמת הקבלה. וכתבו הפוסקים כלל בזה, דכשהגמרא והפוסקים מחולקים עם הזוהר הולכין אחרי הגמ' והפוסקים, ואם הזוהר מחמיר יכול מי שירצה להחמיר כהזוהר. ובדבר שלא נזכר בגמרא ודאי ראוי לעשות כדברי הזוהר. אמנם אין כופין על זה'.223 לפנינו הכרעה לטובת ההלכה נגד הזוהר אלא אם כן הזוהר מחמיר, ובוודאי שיש לנהוג כהזוהר אם אינו סותר את התלמוד, אך גם אז בלא אפשרות לכפות. אכן, במקום אחר הוא כותב: 'וכן המנהג לדקדק בי"ב חלונות כשאפשר, ומצוה לשמוע דברי הזוהר' (סי' צ ס"ק ז). אך חשובה הנקודה שהוסיף, והיא המסורת בשם הגר"א, המצביעה על מגמה שרווחה מתחת לפני השטח. לאמור: 'אמנם מקובלני שא"א [=שאי אפשר] להיות הזוהר מחולק עם הגמ[רא] אא"כ [=אלא אם כן] שגם בגמ[רא] יש פלוגתא, ובמקום שהדין פסוק בגמ[רא] גם הזוהר ס"ל [=סבירא ליה] כן, ואולי יש מקומות שלא פירשו כן בזוהר, לא כוונו האמת, וצריך לפרש פירוש שישתווה עם הגמ[רא]'.

			דבריו אלה של ר' יחיאל מיכל עפשטיין רומזים למסורת המפורסמת: 'אמר רבינו [ר' חיים מוולוז'ין] בשם רבו הגר"א זל"ה שהזוה"ק אינו מחולק בשום מקום עם הגמ[רא], אכן שהעולם אינם יודעים הפשט או בגמ[רא] או בזוהר, זולת דין א[חד] הנני נוהג כזוה"ק ברִחוק ד"א [=ד' אמות] סביב המתפלל, ובגמ[רא] אינו מוזכר רק לפניו. וגם זה אינו מחולק רק מחמיר יותר.224 אמר רבינו זל"ה אליו, ומה תאמרו להענין נותן מטתו בין צפון לדרום, אמר הגר"א ז"ל גם בזוה"ק הפירוש כפשוטו'.225 ברם, השאלה המתבקשת היא, אם דברים אלה חלים על הוראות הקבלה בכלל או רק על הזוהר. קרוב לוודאי שהאפשרות השנייה נכונה יותר. כך גם עולה מדברי ערוך השלחן, שהבאנו בפיסקה הקודמת.

			אולם הכרעה אין כאן. הגר"א היה תלמיד חכם גדול ומקובל גדול, ואף כתב דברי קבלה. והנה, לאחר מותו כביכול חל פילוג בבית־מדרשו. מקצת מתלמידיו, ואפילו הבולטים שבהם כמו ר' חיים מוולוז'ין, ממשיכים בדרכו, ומקצתם רואים בקבלה עניין ליחידי סגולה בלבד ולפיכך אינם מזכירים אותה, לא לטוב ולא למוטב. ואם באה שאלה בפני חכם משיב, הרי אינו חושש לפטור עצמו באמירה כי אין לנו עסק בנסתרות.

			מציאות בלתי מוכרעת זו מתבטאת בשאלות כבדות משקל, כמו הדלקת נר במוצאי שבת קודם התפילה,226 ובמיוחד שאלת הנחת תפילין בחול המועד. שאלת התפילין שנחלקו בה גדולי חכמי ההלכה במאה הי"ג, נמשכה והלכה שנים רבות, ורבים מחכמי ההלכה טעונים חבילות של נימוקים והוכחות, וטרם הוכרעה השאלה. ודוק: כאשר נמצאה עמדתו של בעל הזוהר, הרי הוא הוא שממלא תפקיד נכבד ביותר של נציג אחד הצדדים במחלוקת, ואותה עמדה נזקפת לזכותו.227 זו היתה הזדמנות שלמול עמדתו הקיצונית של ר' בנימין סאָלניק עלה ביטוי חריף לשלילת סמכותו של הזוהר אצל בעל משכנות יעקב (שו"ת, סי' לז). לאחר משא־ומתן הלכתי ארוך הוא כותב:

			 

			עיקר הדבר שהחולקים האחרונים העמידו דבריהם עלינו והם דברי הזוה"ק בשה"ש. ותחלה אני שואל, לו יהי[ה] שדעת רשב"י כן הוא, ואיך נניח דעת כל הפוסקים ראשונים ואחרונים וראיות ברורות מן המכילתא וירושלמי וש"ס דילן המחייבין אותנו להניחן בחוה"מ, ונפרו[ק] מעלינו עול תפילין אשר יש בהן שמנה עשין מפני דעת הזוה[ר].

			ועוד הוא כותב: 

			 

			בין מדרך הפשט בין מדרך הסוד אין להכריע מדברי הזוהר לסתור ד' [=דברי] כל הפוסקי[ם] ראשונים ואחרונים וראיות חזקות מן המכילתא וירושלמי וש"ס דילן. 

			והנה, המעיין בספר הפסקים המפורסם, משנה ברורה (סי' לא ס"ק ז-ח), שנכתב בשליש הראשון של המאה העשרים, מוצא לקט של כמה וכמה אפשרויות ועמדות בענין הנחת תפילין בחול־המועד, ושוב ללא הכרעה חד־משמעית. יתר על כן, כמעט אותם דברים תמצא כעבור 70-60 שנה בספר של הלכות תפילה, אשי ישראל, שהופיע בתשנ"ח, והוא מחוגם של החזון איש, הרב קנייבסקי והרב אלישיב.

			חכמי הספרדים גם כיום אינם תמימי דעים ביחס לפסקי האר"י. מצד אחד תמצא הכנעה מוחלטת, כפי שעולה, למשל, בדברי הרב יצחק ברדא: 'הזוהר לא בא לקבוע הלכה ולחלוק על ד[עת] חכמי התלמוד, רק מבאר דעתו לפי סודן של דברים ... ואם יש ספק בהבנת ד[ברי] הזוהר יש לסמוך ע"ד האר"י שהבין את כל ד[ברי] הזוהר. וכל מ"ש [=מה שאמר] האר"י הוא הלכה למעשה [!] ... ובודאי שלא יפסוק ההיפך מהתלמוד. ואילו ידעו הפוסקים מה שידע האר"י הוו הדרי בהו[!]'.228 המשפט האחרון חריף בניסוחו, בהרחיבו את ה"כלל" שלא זו בלבד שר"י קארו חזר בו, אלא גם יתר הפוסקים עשויים לחזור בהם. בגישה כזו משתלבים גם דבריו ההחלטיים במקום אחר: 'עלינו להניח כל ד[ברי] הפוסקים מפני סברות[!] האר"י'.229 ובכן, האר"י ראש וראשון לכולם. גישה זו היא המשך לזו של ר' יוסף חיים מבגדד. 

			הסתייגות הועלתה בפי ר' משה כלפון הכהן, מגדולי חכמי ג'רבה בראשית המאה העשרים: 'ואע"ג שכתב הברכ"י ... דאלו ראה מרן ז"ל דעת האר"י ז"ל גם הוא היה מורה כמוהו, ע"ש, נראה דהיינו דוקא בקבלה, אבל לא בפשט'. כלומר, רק אם האר"י נתן לדבריו טעם קבלי יש משמעות לכלל האמור, ואולי ליתר דיוק, כאשר מדובר בנושא שהוא קבלי. אך אם האר"י נקט טעם הלכי בנושא הלכתי "טהור" ('אבל לא בפשט') אין לבטל מפניו את דעת מרן.230 

			ברם, הרב עובדיה יוסף מתנגד בחריפות להכללת עמדות קבליות. ולמרות מטבעות הלשון של כבוד ('עטרת בראש כל אדם', וכיו"ב) כלפי האר"י, אינו מביע שום כניעה למרותו ההלכתית. וכך כתב [אות יב]: 'ואנכי בעניי לא זכיתי להבין מנ"ל [=מנא להון] להרבנים הנ"ל אומדנא231 זו בדעת מרן, שאילו היה רואה לד[ברי] רבינו האר"י היה פוסק כן. והרי עם כל הכבוד לרבינו האר"י ז"ל, עטרת בראש כל אדם, אנן קי"ל [=קיימא לן] לא בשמים היא. ומהיכא תיתי להניח דברי הפוסקים המפורסמים ולתפוס דברי האר"י ז"ל כהלכה למשה מסיני ... וא"כ [=ואם כן] אף אם רב גובריה וחיליה דרבינו האר"י כחד מן קמיא, מ"מ כשיש פוסקים ראשונים שאומרים להיפך והם הרוב אזלינן בתר רובא232 ... וא"כ מה כל החרדה הזאת להניח ד[ברי] כל הפוסקים וכללי הדינים מפני סברות233 האר"י ז"ל ... וזה מכבר ראיתי להחיד"א עצמו בס[פר] ככר לאדן שכ[תב] דזימנין דכמה גדולי ישראל רואים דברי האר"י ואעפ"כ אינם זזים ממנהגיהם ... [אות יג:] ומבואר להדיא שאין דברי האר"י ז"ל מכריעין נגד כל הפוסקים ... [אות יד:] כשרבני המקובלים חולקים על הפוסקים, הלכה כהפוסקים כשם שכן הדין כאשר הזוהר חולק על הגמרא, שהלכה כהגמרא'.234 ובכן, הטענה הנשמעת היא אפוא שאין לבכר את האר"י על מרן (ובעיקר על הרמב"ם), שנחשב כמרא דאתרא בארץ ישראל. אפילו ייחשב האר"י כפוסק, אם רוב הפוסקים סבורים אחרת, עלינו להכריע כדעת הרוב, כמקובל ב"דרכי ההוראה". ועל הכל, בולטת זעקתו של הרב עובדיה יוסף: לא בשמים היא. ממילא עולה תופעה מעניינת, שבעוד רבים מחכמי המזרח נוטים לכיוון הקבלי, הרי הרב עובדיה יוסף מוצא אחיזה בין חכמי אשכנז שאינם מודרכים על ידי הקבלה, ודבק בעמדת ר' יוסף קארו.235 

			סיכומם של דברים: ראשוני חכמי הסוד בתקופת המשנה וראשוני המקובלים בפרובנס וספרד צמחו מתוך עולם ההלכה. גם במרוצת הדורות נמצאים חכמי הלכה ענקיים ששילבו בהוראותיהם עמדות קבליות, כגון: ר"י קארו, הרדב"ז, השל"ה, מגן אברהם, החיד"א, הגר"א, רש"ז מליאדי, ר' יוסף חיים, כף החיים, משנה ברורה ועוד. כנגדם היו חכמים שהפרידו בין עולמם הקבלי לבין תפיסתם ההלכתית, כגון הב"ח, המהרש"ל, הרמ"א, חלק מתלמידי הגר"א, ר' אהרן וירמש ועוד. אולם השפעתם של מנהגים והליכות שנרשמו בזוהר ובקבלת האר"י, שהם אבות החידושים ההלכתיים־הקבליים, ניכרת למן המאה הי"ד (לגבי הזוהר) וגוברת והולכת במרוצת הדורות הבאים. עיון בפרטים רבים המופיעים בנושאי הכלים שעל השלחן ערוך, שהם למעשה קו החזית, מצביע על כך באופן ברור. הכרעותיהם הקבליות של אישי הלכה בשיעור קומתם של בעל מגן אברהם, הגר"א, ר' שניאור זלמן ודומיהם, הניחו את היסודות לחדירה גוברת של עניני קבלה למערכת הפסיקה. במרוצת השנים מופיעים חיבורים הלכתיים, שבהם משולבים דינים תוך אמירה מפורשת שיש סוד בדבר לנהוג כך ובלא לציינו, או כאלה שהרקע הקבלי אף אינו מצוין, וכל אלה הופכים להיות חלק אינטגרלי של הקורפוס ההלכתי. 

			לא ייפלא אפוא שגם בראשית המאה העשרים יקום אחד מגדולי יהדות ליטא, שבדרך כלל לא הרבתה לעסוק בקבלה, ובספרו משנה ברורה יפתח לפני המקובלים את הדלת הראשית של הפראקסיס באורח־החיים היומיומי. זהו טיבו של עולם ההלכה שאינו אלא רצף מתמשך והולך. לבניין זה תרמו גם הדפסות של סידורים, תיקונים, ספרי מוסר שנתקבלו בידי הציבור בקהילות רבות, ואף ארגון פנימי מיוחד שהלם אורח חיים זה. עם זאת, ר' ישראל מאיר הכהן ודומיו נהגו חרות בהכרעה אלו פרטים יש לרחק, כשם שהכריעו בשאלות הלכתיות "טהורות" כדעה זו או אחרת, מכל מקום נראה כי כיום הברירה איננה אפוא בין קבלה/זוהר לבין ההלכה, אלא מתקיים דיון ספציפי בכל דין כשלעצמו על בסיס רחב של נתונים ומקורות.236 

			כבר בעבר הרחוק נתנו חכמים עיניהם במעשהו של ר"י קארו בשלבו את הזוהר לתוך עולם ההלכה. ברשימותיהם237 האריכו למצוא מקורות רבים ככל האפשר, והפליגו מעבר לראוי. אולם כאשר בדקנו מחדש את מעמדה של הקבלה אצל ר"י קארו ובצורה שיטתית יותר, נתברר שהוא השתמש במקורות קבליים — אם כי ככלל נראה כי הושפע מספרד ארץ מולדתו שבה כבר נתפשטו מנהגים מסוימים בעקבות הקבלה — אך לא עלה בידינו לקבוע כללים לשימוש זה.238 אבל ברור כי בכך, ובהתפשטותם הגדולה של כתבי ר"י קארו, ניתנה לגיטימיות להוראות על פי הקבלה. חידוש זה קיבל משנה־תוקף בסיפור המפורסם, 'שבא תלמיד חכם מארץ הצבי והעיד ששמע שמרן ז"ל חזר בו' לאחר ששמע את דעתו החולקת של האר"י.239 מכאן ואילך אנו מוצאים מגמה להפוך פרט זה לכלל. לאמור, במקומות של התנגשות בין הוראות ר"י קארו והאר"י, מתקבלת הוראתו של האר"י.240 אך "עימות" זה נקבע כעימות בין שני ענקים, ואין הוא בא ללמד על כלל ההתנגשויות. לדוגמה, החיד"א241 לא ביטל את עמדת ר' יוסף קארו לעומת המקובל החשוב, ר' משה זכות. אעפ"כ נמצא יחס מיוחד לר' שלום שרעבי, שאף הוא גדול כוחו כמו האר"י, שיפה הוראתו בהלכה מזו של מרן.242 אף הפוסק־המקובל ר' יוסף חיים מבגדד הושפע מאוד מר' שלום שרעבי.243 לעומתם נמצא במאה העשרים מתנגד חריף להעדפת האר"י, הוא הרב עובדיה יוסף, כדלעיל.

					45	ראה בניהו, וויכוח, עמ' 75. (למעשה, דלמדיגו מסתתר מאחורי זולתו: 'ויטענו עוד' וכו'). ואחר כך בפיו של אחד מגדולי חכמי ההלכה, המהרש"ל (שו"ת, סי' צח), באמצע המאה הט"ז. עמדת המהרש"ל חזרה ונשמעה בפי חכמי הלכה שונים. כשני דורות לאחריו, בשנת שצ"ט, הסתמך עליו גם רי"א ממודינה, ארי נוהם, עמ' סג, וכנגדו יצאו חתנו, ר' יעקב הלוי (ראה מ' חלמיש, שנתון בר־אילן, כב-כג, תשמ"ח, עמ' 201-194), רמח"ל (ראה תשבי, משנת, א, עמ' 50), ומאוחר יותר ר' אליהו ן' אמוזג (אימת מפגיע, ליוורנו תרט"ו, כרך שני, ו ע"ב). על התנגדות בפי אחד מחכמי ההשכלה ראה שמואל ורסס, מגמות וצורות בספרות ההשכלה, ירושלים תש"ן, עמ' 380 והע' 10. עדות ספרותית אחרונה (מחוץ למחקר) המתנגדת אף היא לייחוס זה היא כנראה זו שיצאה בתימן מפי הרב קאפח: 'חלילה לשום בר ישראל להאמין כי רשב"י התנא או זולתו מרז"ל האמינו באמונות כאלה' (הקדמה לס' מלחמות השם, ירושלם תרצ"א). ואל נשכח שהיו גם מתנגדים מבפנים, כגון ר' יוסף אבן וקאר.

				

				
					46	ארי נוהם, סוף פרק יא. וראה בניהו, וויכוח, עמ' 75; כ"ץ, הלכה, עמ' 56.

				

				
					47	בחינת הדת, ווין תקצ"ג, עמ' 45-44 (הובא במצרף לחכמה, ראש פרק יח). ראה גם י' רוס, במבואו למהדורת בחינת הדת, תל־אביב תשמ"ד, עמ' 43-38, 91; בניהו וכ"ץ, בהערה קודמת; הוס, כזוהר, עמ' 294-291.

				

				
					48	על הבעיתיות בעקרון זה ראה כ"ץ, הלכה, עמ' 58. וראה י"מ תא־שמע, 'הלכתא כבתראי', שנתון המשפט העברי, ו-ז (תשל"ט-תש"ם), עמ' 423-405. מקורות וטיעונים נוספים לעניין איחור ראה פנקובר, זמן, עמ' 59-55.

				

				
					49	ר' משה בן מנחם גראף מפראג, ויקהל משה, דעסוי תנ"ט, נד ע"א. טענה זו, ונוספות, העלה לפניו ר' חיים הכהן, בהקדמתו למקור חיים (ירושלים תשס"ד, ב ע"א). ועיין בניהו, 'אבן מוסא', מיכאל, ה (תשל"ח), עמ' סז הערה 103; י' בן־צבי, 'קונטריס בקבלה שבתאית מחוגו של ברכיה', ספונות, ג-ד (תשי"ט), עמ' שצג. אגב, טענה דומה הועלתה לגבי מחלוקת שמאי והלל. 

				

				
					50	כך כבר בדברי ר' יצחק דמן עכו. ראה תשבי, משנת, א, עמ' 29. 

				

				
					51	גריס, ההנהגות, עמ' 71.

				

				
					52	דברים אלה של תשבי, משנת, א, עמ' 40, עשויים לעורר פקפוק שמא הפליג יתר על המידה. ברם, מתוך היכרות עם החומר עצמו סבורני שתשבי, כדרכו, שירטט תמונת מציאות רחבה בקווים אחדים ותמציתיים. וראה גם חלמיש, הקבלה, עמ' 136.

				

				
					53	ראה הוס, הופעתו, עמ' 532-531. 

				

				
					54	ראה בית יוסף, סי' קמא; חלמיש, הקבלה, עמ' 124-123. על גלגולי השפעתו של הזהר בתחום ההלכתי עיין שם, עמ' 127 ואילך.

				

				
					55	ראה תשובת ר' יעקב מאייו מקורפו לר' שמחה לוצאטו מונציה: 'ס' הש"ע אשר מימיו שותים בכל ישראל, ויוסף הוא השליט, והיה בקי בזהר כאשר מביא כמה ענינים בביתו [=בית יוסף]' (זרע אנשים, הוסיאטין תרס"ב, סי' כא, ד ע"א).

				

				
					56	כדברי אלבוים, פתיחות, עמ' 374. בהמשך הוא מזכיר דוגמאות רבות. 

				

				
					57	ראה שו"ת שמש צדקה, סימן יא, ונציה תק"ב, יז ע"ג. אגב, גם בטולדו השאירו מנהג לומר והוא רחום בליל שבת 'כי היא מימים קדמונים'. ראה מיכל אורון, צוהר לסיפורי הזוהר, לוס אנג'לס תשע"ג, עמ' 194-193.

				

				
					58	ר' יוסף אירגאס, שו"ת דברי יוסף, סי' ה, יד ריש ע"ב.

				

				
					59	וראה י' אביב"י, 'כתבי האר"י באיטליה עד שנת ש"פ', עלי ספר, יא (תשד"ם), עמ' 134-91.

				

				
					60	ראה, למשל, אנציקלופדיה תלמודית, ה, עמ' מ-מג, שם נידון הנושא תחת הערך: גאוה, בחומרות יתרות. וראה גם דינור, במפנה, עמ' 168. על 'התכבדו מכובדים' ראה לעיל עמ' 74.

				

				
					61	י' זנה, מפאולו הרביעי עד פיוס החמישי, ירושלים תשי"ד, עמ' 133-132.

				

				
					62	בסידורו תפלה דרך שיח השדה, ברלין תע"ג, ט ע"א. הובא גם אצל וידר, התגבשות, עמ' 473.

				

				
					63	שו"ת רדב"ז, ח"ד, סי' ח.

				

				
					64	כ"ץ, הלכה, עמ' 107, 109, וכן שם, עמ' 112, הערה 56; עמ' 113, הערה 64. וכן ראה דברי המהרש"ל, ים של שלמה, ביצה, פרק א, אות נא: 'וכך נהגו האידנא אחריו, אף שהפוסקים לא הזכירו דין זה, מ"מ למה לנו להכניס בטענת עונש על הספק'.

				

				
					65	הובא אצל כ"ץ, הלכה, עמ' 113.

				

				
					66	ים של שלמה, מסכת יבמות, פרק יד, סי' ז. לאמיתו של דבר, כבר בתלמוד (יומא לט ע"א) נאמר כי עבירה מטמטמת לבו של אדם. וספציפית באשר למאכלות אסורות — נמצא כן לא מעט בכתבי הפילוסופים בימי־הביניים בהסבר טעמי המצוות.

				

				
					67	הלכות דיינים, סי' ד סוף ס"ק א.

				

				
					68	ראה לעיל עמ' 62.

				

				
					69	והיא היא הטענה הידועה של המהרש"ל, בשו"ת, סי' צח, שחכמים רבים אחריו ציטטוה בשמו. וראה גם לעיל עמ' 225 הפניה 26.

				

				
					70	ראה למשל, חלמיש, הקבלה, עמ' 127-117.

				

				
					71	ראה בניהו, בחירי, עמ' תמב-תמג.

				

				
					72	ביחס לר' יוסף קארו, ראה למשל חלמיש, הקבלה, עמ' 169-168, 176, 302.

				

				
					73	כפי שהצבעתי לדוגמה בדיוני על תפילה של יד. ראה חלמיש, הקבלה, עמ' 150-148.

				

				
					74	ח"ב ריח ע"ב. השל"ה, מסכת תענית, רג ע"א [=תשכ"ג, מו ע"א] כינה זאת 'ענין גדול ונורא'. ולמשל, בשער ספר מושיע חוסים לר' אברהם יגל, ויניציאה שמ"ז, כתוב: 'סדר פטום הקטרת כפי מה שהתקין המקובל יחיד בדורו כמהר"ר יהוסף [בן שרגא] מארזינטי'.

				

				
					75	למשל, ידועה המחלוקת שבין מייצגיה הם הרא"ש (פסקי הרא"ש ברכות כג) לעומת הרשב"א (שו"ת הרשב"א סי' קצא) בדבר משמעות נטילת הידיים בשחרית, ולה השלכות מעשיות. אולם הזוהר, ח"א קצח ע"ב, עוסק בנושא בפשטות כאילו קיימת אך ורק דעת הרשב"א. וכך גם ר' עזרא מגרונה, בדברו על תפילין של רש"י ושל רבינו תם. ראה כתבי הרמב"ן, מהד' שעוועל, תשכ"ד, ח"ב, עמ' תקכח. וראה לעיל עמ' 221-220.

				

				
					76	כ"ץ, הלכה, עמ' 69.

				

				
					77	ראה מאמריהם בקובץ רבי יוסף קארו (בעריכת י' רפאל, תשכ"ט) של הרב י"מ טולידאנו, 'מתי ובאילו מקומות נתקבל השו"ע להלכה פסוקה', עמ' קפד-קפח; יוסף פאעור, 'יחס חכמי הפוסקים לסמכות מרן כפוסק', עמ' קפט-קצז. ראה גם חלמיש, הקבלה, עמ' 195 הערה 84.

				

				
					78	ראה חלמיש, הקבלה, עמ' 186-180.

				

				
					79	למשל, טעמי המצות, קושטאנדינא ש"ד, בהרבה מקומות. וראה הערתו של מ' אידל, ר' מנחם רקנאטי המקובל, א, תשנ"ח, עמ' 250 הע' 143, בדבר מידת השימוש בתואר זה. על ציטוטיו של רקנטי ראה גם הוס, כזוהר, עמ' 90-87.

				

				
					80	הוס, כזוהר, מדבר רבות על סמכותו וקדושתו של הזוהר. אך דומני שאינו מתייחס כלל לשאלה שלנו. אף תשבי, משנת, א, בסעיף 'קדושת הזוהר', עמ' 44-38, לא דן בכך.

				

				
					81	אמשטרדם תי"ג, ג ע"א.

				

				
					82	גינצבורג, אגרות, עמ' ח, יג ועוד. אגב, בתעודה מאוחרת, ספר פרי צדיק, כ"י ירושלים 4346 ° 8, דף 7א, מן המאה הי"ט, מאת יוסף בן יוסף הרופא מתימן, מכונה הזוהר 'קדש קדשים'.

				

				
					83	לדעת ורבלובסקי, קארו, עמ' 102: 'למעשה לא היה חכם אחד מחכמי הדור שלא היה מקובל'.

				

				
					84	ראה גם י' ליבס, בקובץ חידושי זוהר, עמ' 252 והע' 8.

				

				
					85	וראה להלן עמ' 244.

				

				
					86	שו"ת המבי"ט, ח"ג, סי' סח.

				

				
					87	ראה חלמיש, הקבלה, עמ' 50.

				

				
					88	שער המצות, פרשת קדושים, כד ע"א.

				

				
					89	כנסת הגדולה, א, עמ' ט-י. וראה גם תכלאל עץ חיים. כנגדו יצוין ר' ישראל איסרליין, שקיבל 'מנהגים שהם בניגוד להלכה המקובלת' (ד' תמר, מחקרים בתולדות היהודים בארץ ישראל ובאיטליה, ירושלים תש"ל, עמ' 57).

				

				
					90	הכללים נאספו ונידונו במאה העשרים, למשל, אצל כף החיים, סי' כה ס"ק עה; יביע אומר, ח"ב, סי' כה; מ' שפילמן, ציון לנפש צבי, ניו יורק תשל"ו, פרק כו, עמ' שע-שעג; ועוד רבים.

				

				
					91	ספר יוחסין, מהדורת פיליפאווסקי, פפד"מ תרפ"ה, עמ' 45. וכן הוא בשלשלת הקבלה, אמשטרדם תנ"ז, כג ע"א; מצרף לחכמה, פרק יח, עמ' 85; וראה גם בניהו, וויכוח, עמ' 64 הערה 10. 

				

				
					92	תולעת יעקב, טז ע"ד.

				

				
					93	שם, כ ע"א. וכמוהו קובע גם המהרי"ץ (תע"ד-תקס"ה) בתימן, 'שכל דבר שלא נמצא בגמרא ובפוסקים ונמצא בספר הזוהר מוסכם בישראל שמקבלים אותו'. וכן 'ובדברים כאלה שלא נמצאו בפירוש בתלמוד שלנו ראוי לסמוך על קבלת המאור הקדוש הרשב"י ז"ל', שהוא ממש ציטוט לשונו של אבן גבאי. וכן 'מצאתי כתוב בזוהר מה שלא נמצא בשום פוסק ובשום מקובל' (מעיל קטן, עמ' 100, 106, 59 — בהתאמה).

				

				
					94	סוף שו"ת בית יוסף, אבן העזר. יצוין כי אותו ר' יצחק קארו מרבה לצטט מן הזוהר בדרושיו. ראה דרשות ר' יצחק קארו, מהדורת ש' רגב, ירושלים תשנ"ו, עמ' 31-28.

				

				
					95	וראה בניהו, וויכוח, עמ' 67-64.

				

				
					96	בית יוסף, סי' קמא. וראה עוד כ"ץ, הלכה, עמ' 69; בניהו, וויכוח, עמ' 69 והערה 25.

				

				
					97	לפיכך איני סבור כדעתה של ר' אליאור ('ר' יוסף קארו ור' ישראל בעל שם טוב', תרביץ, סה [תשנ"ו], עמ' 677-676), שר"י קארו חשש ששילוב הקבלה במסגרת ההלכה לא יתקבל בציבור ולפיכך המגיד חזר והבטיח לו שחיבוריו אמנם יתקבלו בציבור. דומה שכל האווירה שקדמה לקארו שתוארה כאן בקצרה כבר הכשירה את הקרקע לשילוב האמור.

				

				
					98	בית יוסף, סי' לא. וראה גם סי' נט. לכך הסכים גם הרדב"ז, שו"ת סי' לו. ראה בניהו, וויכוח, עמ' 68. וכך נהג גם חכם ספרדי בארץ־ישראל בראשית המאה הט"ז. ראה בניהו, שם, עמ' 72. יש להוסיף שבפירושו לרמב"ם (כסף משנה, הלכות תפילין, פרק ד הלכה י) הפליג ר"י קארו בכנותו את המניח תפילין בחוה"מ 'קוצץ בנטיעות'.

				

				
					99	כ"ץ, הלכה, עמ' 107.

				

				
					100	דבר שמואל, סי' עה, ויניציאה ת"פ, לג ע"ד. ראה גם מ' בניהו, דור אחד בארץ, ירושלים תשמ"ח, עמ' לט. 

				

				
					101	זרע אנשים, הוסיאטין תרס"ב, סי' כא, ד ע"א. דברי ר"י קארו צוטטו, למשל, באלג'יריה בספר מטה יהודה, לר' יהודה עייאש, סי' קמא ס"ק ו (ובלשונו: 'נעשה ונשמע כדברי הזה"ק').

				

				
					102	תורת אמת, שאלוניקי שס"ד, א ע"ב.

				

				
					103	הקדמת קול ברמה. ראה ג' שלום, 'לתולדות המקובל ר' יעקב צמח', קרית ספר, כו (תש"י), עמ' 191. הספר הוהדר לאחרונה בידי מאיר ריינדורף ונדפס בירושלים תשע"ג. וראה הרב יצחק נסים: הגהותיהם של רבי יעקב קאשטרו ורבי יעקב צמח על שלחן־ערוך, ספונות, ב (תשי"ח), עמ' צט. וכמעשהו בס' זר זהב כן מעשהו בספרו 'זבח השלמים' [שנת וישע"ך תתן לנו כ"ה כסלו] על הלכות שחיטה (כ"י ירושלים, סי' 8 1935). בהקדמתו ... כותב כי מגמתו בפירושיו והוספותיו היא לשם הקיצור, אבל גם לשם מי שאין ידו משגת 'לקנות כל הספרים', וכדי להביא בו דעות המקובלים. בכך סלל ר' יעקב צמח דרך חדשה: 'לחדש או להסכים [דברי השלחן הערוך] עם הזוהר או הרב זלה"ה [האר"י] זלה"ה'. (קרית ספר, שם).

				

				
					104	סדר היום, סדר חג השבועות.

				

				
					105	דוגמאות מפורטות ראה להלן עמ' 289-288 הפניות 26-20.

				

				
					106	ויינשטיין, הכלים, עמ' 250. ראה גם מאיר קדוש, הפסיקה הקבלית בספרות השו"ת, עבודת דוקטור, אוניברסיטת בר־אילן, תשס"ד, עמ' ג-ד, 129, 265-263, 375-372.

				

				
					107	שו"ת רדב"ז הישנות, ח"ד, סי' קח, ישראל תשל"ב, לא ע"ד.

				

				
					108	בניהו, וויכוח, עמ' 69-68.

				

				
					109	מראית עין, בפירושו לסנהד' ק ע"א, ירושלם תש"ך, פ ע"ד.

				

				
					110	ראה מ' רפלד, 'על מעט שקיעין קבליים במשנתו ההלכתית של המהרש"ל', דעת, 36 (תשנ"ו), עמ' 31-15, ובביבליוגרפיה שם. וביחס לרמ"א, די להזכיר שכתב פירוש לזוהר. ראה ב' ריצ'לר, מגנזי המכון לתצלומי כתבי היד העבריים, ירושלים תשנ"ו, עמ' 103. על יחסם של המהרש"ל והרמ"א לקבלה ראה אלבוים, פתיחות, עמ' 361.

				

				
					111	שו"ת, סי' צח. למשל, 'ואם היה רשב"י עומד לפנינו וצווח לשנות המנהג שנהגו הקדמונים לא אשגחינן ביה כי ברוב דבריו אין הלכה כמותו'; 'ועוד שברוב הפעמים בתלמוד אין הלכה כר' שמעון בן יוחאי'. ראה גם ר"י עמדן, מטפחת ספרים, לבוב תר"ל, עמ' 37-36. ובמקום אחר: 'שהדבר שהאמור בזוהר הוא מדברי ר' שמעון בן יוחאי, שהחיבור הקדוש הזה מיוחס אחריו, והעולה משיטת התלמוד הוא ע"פ דעת חבריו החולקים עליו, והלכה כרבים' (שאילת יעב"ץ, ח"א, סי' מז). אגב, באחד השירים שחוברו לכבוד רשב"י (מתחיל: בר יוחאי תגל יולדתך), מאת שמעון, נמצא: 'בר יוחאי שלמה משנתך מורים ההלכה כמותך, אשרי האיש שזכה לראותך ואשרי אוכלים מלחמך' (הלולא רבא, בגדאד תרס"ח, סא ע"ב). 'אכילת הלחם' רומזת להשפעתו של רשב"י ברובד הסודי. וראה רמב"ם, הלכות יסודי התורה, ד יג; רש"ז, תניא, פרק ה. אין ספק שמרחק הזמן נתן אותותיו.

				

				
					112	הגהת הרמ"א בשו"ע, סי' סה ס"ק יב. ראה גם דרכי משה, יו"ד, סי' סה ס"ק יג; תורת חטאת, כלל צ אות ב.

				

				
					113	ר' חיים טשערנאוויץ, תולדות הפוסקים, ג, תש"ן, עמ' 69-68. ראה גם חלמיש, הקבלה, עמ' 168.

				

				
					114	וראה שלום, שבתי צבי, א, עמ' 61 והע' 2. פירוש הב"ח ראה אור הדפוס לראשונה בירושלים תשנ"ט.

				

				
					115	ראה סיכומו של נתן דמביצר, כלילת יופי, ניו־יורק תש"כ, ח"ב, עמ' ח-ט, מתוך מגיני שלמה, ש'היה נזהר מאד ולא רצה לערב בו שום דבר מעניני הקבלה, לא להקל ולא להחמיר, וגם לא אבה שמוע לשנה שום דין או איזה מנהג עפ"י סודות התורה, ואמר בפירוש כי בדינים אין שום עסק בנסתרות'. ראה גם אלבוים, פתיחות, עמ' 373 הע' 63.

				

				
					116	שו"ת שבות יעקב, ח"ג, יו"ד, סי' צז, ירושלים תשל"ב, טז ע"ד.

				

				
					117	אלבוים, פתיחות, עמ' 373-372.

				

				
					118	בכושרות, קראקא שס"ח, ז ע"א. הובא אצל אלבוים, פתיחות, עמ' 373.

				

				
					119	יש שכר, א ע"ב. על ספר יש שכר, ראה עוד גריס, ההנהגות, עמ' 80-76.

				

				
					120	ראה, למשל, בניהו, וויכוח, עמ' 69.

				

				
					121	ראה ר' שמשון מורפורגו, שו"ת שמש צדקה, קו ע"א.

				

				
					122	יביע אומר, ח"ד, או"ח סי' ב ס"ק ו. 

				

				
					123	שו"ת תבואות שמ"ש, סי' סז, קפג ע"ב.

				

				
					124	שו"ת הרדב"ז, חלק ד סימן א' קנא (פ). ראה גם א' קיא (לו). 

				

				
					125	שם.

				

				
					126	וראה גם כ"ץ, הלכה, עמ' 60. 

				

				
					127	וכבר עמד על כך כ"ץ, הלכה, עמ' 69-68.

				

				
					128	סי' כה ס"ק כ.

				

				
					129	ובשמו הובא, למשל, במג"א, או"ח סי' כה ס"ק כ; משנה ברורה לאו"ח סימן כה, סעיף יא, ס"ק מב; יביע אומר, ח"ד או"ח סי' ב ס"ק ו; שם ח"ה, או"ח, סי' כב. וראה כ"ץ, הלכה, עמ' 57. בספר יד מלאכי, ליוורנו תקכ"ז, ח"ב, סעיף א, העלה המחבר סתירה בדברי כנה"ג לעומת מה שכתב בשיירי כנה"ג. והוא מיישב את דבריו כך שהוא נותן עדיפות לדברי התלמוד לעומת הזוהר. משא ומתן ודעות שונות בהבנת דברי הרדב"ז יש, למשל, בשיורי טהרה (בתוך: טהרת המים) לר' אברהם בן נחמן הכהן, מערכת נ אות כד, שאלוניקי תרל"ט, קד ע"ב; שו"ת יין הטוב, ח"א, סי' ד. 

				

				
					130	סי' לו. שאלת יחסו של החכם צבי לזוהר טעונה עוד בירור, שלא כאן מקומו. אציין רק לתשובה, סי' עד, בה כתב: 'ולא שאני פוסק הלכות מתוך הזוהר'. 

				

				
					131	בדרך כלל מדובר על שימושו בספר הזוהר, אך כמדומה שהוכחתי שהוא שילב גם ספרי קבלה אחרים. ראה חלמיש, הקבלה, פרק שביעי.

				

				
					132	כידוע, מנטובה — שי"ח-ש"כ; קרימונה — שי"ט. ההדפסה השלישית היתה רק בשפ"ג בלובלין.

				

				
					133	אמנם ז' גריס מדבר על המאה הי"ז כ"יבשת הדפוס" (הספר כסוכן תרבות, תל־אביב תשס"ב, עמ' 81), אך ניסוח זה נכון יותר בהשוואה למאה הי"ח.

				

				
					134	ראה, למשל, ריבלין, ערבים. ראה גם אידל, היבטים, עמ' 269. 

				

				
					135	ארץ חיים, קונטרס הכללים, סי' יג. את האסמכתא הוא מוצא בדברי הרדב"ז עצמו בתשובות הישנות סי' ח, לענין תפילין בחוה"מ שאסור להניחם, כדברי המקובלים. וראה גם א' שטראוס, תולדות היהודים במצרים וסוריה, ירושלים תשי"א, עמ' 465-464.

				

				
					136	כל החיים (אזמיר תרל"ד), כללי הפוסקים, מע' קוף, סי' ב.

				

				
					137	תבואות שמ"ש, סי' סז, בסיכום.

				

				
					138	סי' כה אות עה. וראה גם סי' קמו אות כב.

				

				
					139	שו"ת רביד הזהב, תל־אביב תשט"ו, סי' לט. וכן בספרו שתילי זתים, עמ' ו (אין ספרור).

				

				
					140	שלמי חגיגה, דיני ברכת הלבנה, סוף סי' טו, רלב ע"ג.

				

				
					141	ראה חלמיש, צפון, עמ' 111-110.

				

				
					142	שו"ת יוסף חי, תונס תרס"ד, לו ע"א.

				

				
					143	ראה חלמיש, צפון, עמ' 111, ועמ' 203 הע' 558.

				

				
					144	ח"ה, סי' פא.

				

				
					145	אברהם סגל, ועל דרך העבודה, ירושלים תשע"א, עמ' 79: 'ובזה תבין שהזוהר אינו חולק עם הגמרא' (עט"צ ח"א כו ע"ג). וכן: 'נ"ל שאינו חולק על גמרא שלנו' (עט"צ ח"ג, מה ע"א).

				

				
					146	עט"צ ח"ג, לח ע"ד.

				

				
					147	ר' חיים פאלאג'י, לב חיים, ח"ב, או"ח, סי' ט, אזמיר תרכ"ט, ט ע"ג.

				

				
					148	קרי: סוֹלניק. כך נדפס כבר בשנת 1602. כך כתוב במקור, וכן נפוץ השם הזה בין חסידי פולין. ויש להתנער בכל פה מן הקריאה המשובשת: סלוניק (כנראה בעקבות כותר ספרו של Eduard Fram, My Dear Daughter: Rabbi Benjamin Slonik, Cincinnati, 2007). בכלל יש להתריע נגד אי־ההקפדה במקומותינו על שמות כפי שיצאו מבעליהם. למשל, לאחרונה מרבים בספרות המחקר לעסוק בבעל הספר לשם שבו ואחלמה, ושמו הוא ר' שלמה עליאשָאוו (ולא אלישיב, כשם נכדו), וכן יש לכתוב: גרשם שלום (ולא גרשום, ולא גרשון).

				

				
					149	על מגמה זו עמד בעיקר אלבוים, פתיחות.

				

				
					150	שו"ת משאת בנימין, קראקא שצ"ג, קג ע"א, סי' סב. תאריך התשובה: ג בתמוז ש"ע/1610. וכדרכו של עולם, כמאתיים שנה לאחריו יופיע ביטוי מהופך לרעיון קיצוני זה בכתבי מתנגדים. למשל, ר' אלעזר פלעקלש, תלמיד הנודע ביהודה, כותב: 'עלה [=דף] אחת מתלמוד בבלי הויות דאביי ורבא קדוש יותר מכל ספר הזוהר' (תשובה מאהבה, ניו־יורק תשכ"ו, ח"א סי' כו).

				

				
					151	כגון: ר' עמנואל חי ריקי, תפלין דמרי עלמא, בתוך: אדרת אליהו, ח"ב, טו ע"ב; רפאל שלמה לאנייאדו, בית דינו של שלמה, או"ח, סי' יב, קושטאנדינה תקל"ה, כג ע"ד; ר' יהודה סיד, אות אמת, סאלוניקי תקנ"ט, קיא ע"ב; ר' חיים בנימין פונטרימולי, פתח הדביר, ח"א, סי' כה, מו ע"א-ע"ב; בוודאי אליו נתכוון גם הפוסק המקובל מפאס, ר' יצחק דנאן (תקצ"ו-תר"פ), שו"ת ליצחק ריח, ח"ב, אות כף סי' יג, ליוורנו תרס"ב, נב ע"ב, בכותבו: 'אפילו כל הפוסקים בכף מאזנים והזוהר הקדוש בכף שניה מכריע הוא את כולם. אחרונים. ס' לקט הקציר [של ר"א כלפון] כ"י'.

				

				
					152	באר שבע, פפד"מ תס"ט, נד ע"א. וראה אלבוים, פתיחות, עמ' 373 הערה 68.

				

				
					153	שו"ת הרמ"ע, סי' קח, ירושלים תשכ"ג, עמ' רכה. טיעון דומה מעלה גם ר"י עמדן, שאילת יעבץ, ח"א, סי' מז. וראה חלמיש, הקבלה, פרק שביעי, ליד הפניה 50; בניהו, וויכוח, עמ' 114-112; כ"ץ, הלכה, עמ' 110; R. Bonfil, “Halakha, Kabbalah and Society” etc., Jewish Thought in the Seventeenth Century (ed. I. Twersky), Harvard 1983, p. 47.

				

				
					154	ראה בניהו, וויכוח, עמ' 113-112.

				

				
					155	שם, עמ' 113, מתוך חדושי שמואל, כ"י אוקספורד 713, דף 3א.

				

				
					156	ר' דוד פארדו, מכתם לדוד, יו"ד, סי' מ, שאלוניקי תקל"ב, קיא ע"ד.

				

				
					157	אדרת אליהו, ליוורנו תק"ב, יד ע"ב. וראה כ"ץ, הלכה, עמ' 120-117. יושם לב שדברי ריקי נאמרו במסגרת הדיון בתפילין בחול המועד, שחלק מחכמי ההלכה בימי־הביניים הסתמכו על הבבלי, ואחרים — על הירושלמי. אגב, הרב עובדיה יוסף, בהסתמך על מקורות שונים, מחיל גם על הירושלמי את הכלל שאין הזוהר יכול לסתור את התלמוד. 

				

				
					158	ריקי, חושב מחשבות, תפילין דמרי עלמא, אמשטרדם, פרק כב, כב ע"ב-כג ע"א.

				

				
					159	אדרת אליהו, שם, טז ע"א.

				

				
					160	כ"ץ, הלכה, עמ' 120. אך אי־אפשר להתעלם מעצם עמדתו של ריקי.

				

				
					161	אליקים המילזאהגי, ספר ראביה, אופן 1837, סי' וי"ו, כז ע"ב-ע"ג. השווה מצרף לחכמה, כג ע"ב.

				

				
					162	שו"ת חתם סופר, א, או"ח, סי' לו.

				

				
					163	שם, סוף סי' נא.

				

				
					164	שם, סי' קי. גם לגבי החת"ס יש לציין את יחסו החיובי לקבלה. ראה, למשל, י' כ"ץ, 'קווים ביוגראפיים של החתם סופר', מחקרים בקבלה ובתולדות הדתות מוגשים לגרשם שלום, ירושלים תשכ"ח, עמ' קלד [=כ"ץ, הלכה, עמ' 372]. וכן תמצא פרטים נוספים בספרי זכרון שיוחדו לאחרונה לזכרו של החת"ם סופר.

				

				
					165	ראה בניהו, בחירי, עמ' תמג-תמד.

				

				
					166	שם, עמ' תיז, תמב. אמנם מעניינת הודעת בניהו, כי ר' שמואל 'משיב מלחמה למבטלים מכל וכל את עמדתו של ספר הזוהר בהלכה אבל גם הוא כמעט שלא ביסס דין ומנהג על־פי הזוהר' (בניהו, שם, עמ' תמב. ראה גם עמ' תיח).

				

				
					167	שו"ת יין הטוב, סי' ד, ואחרים. שמא יש להבין כך גם בדברי הרדב"ז, סי' פ, שדיבר על ה'כתוב בספרי הקבלה', והתכוון למעט ספר הזוהר, שהרי לא הזכירו מפורשות (עכ"פ כך הובן בשו"ת יצחק ירנן, ח"א כרך ב, סי' יג, עמ' תעא).

				

				
					168	שו"ת יין הטוב, סוף סי' ד. ביטוי מעניין, המביע קשר בין הזוהר לבין ההלכה נמצא באחד מספרי היסוד בעולם ההלכה, קצות החשן, בהלכות דיינים, סי' ד סוף ס"ק א. בדיון בשאלת תפיסת חפץ בידי התובע, כתוב בין היתר: 'אבל מדברי הזוהר מבואר דהוא איסור גמור. ע"ש פ' במדבר ... ויש לזה פנים ע"פ נגלה ... ולכן בעל נפש ירחיק מזה'. שיחה חשובה בין בעל קצות החשן לבין רצ"ה מזידיטשוב בענין האר"י והבעש"ט, מובאת אצל וודניק, בעל שם, הקדמה (מאירת עינים), עמ' כה. אף זו מלמדת על מעורבותו העמוקה של החכם התלמודי בענייני קבלה.

				

				
					169	לכל הנושא עיין מאמרי, 'קבלה והלכה: השתקפותן בפסיקה של אחד מגדולי החכמים במאה העשרים', דרך הרוח — ספר היובל לא' שביד, תשס"ה, עמ' 614-601. וראה גם ב' בראון, 'הקבלה בפסיקת החפץ חיים', 'דברים חדשים עתיקים', תשע"א, עמ' 542-485.

				

				
					170	למשל, בראש סי' קסו, באה"ט מביא בשם זוהר להתפלל על מזונו קודם נטילה, ואילו במשנה ברורה ס"ק ג מנוסחים הדברים כך: 'כתבו הספרים בשם הזוה"ק שמצוה לאדם שיתפלל בכל יום על מזונו קודם האכילה'. 

				

				
					171	כגון סי' קכח ס"ק לז.

				

				
					172	וראה ד' שפרבר, מנהגי ישראל, ב, ירושלים תשנ"א, עמ' יט. אך לא רק לגבי הזוהר. לפעמים נראה שבעל משנה ברורה משקף מצב אקטואלי שהרבה נוהגים על־פי האר"י, ולכן אין טעם להתנגד. ניכר כי במקרה שמנהגי הקבלה נתפשטו בציבור הוא כותב בקצרה: 'וכן הסכימו האחרונים'. בכך, כביכול, נפרסה פנורמה של פוסקים המצדיקה גם את הליכתו בעקבותיהם.

				

				
					173	שו"ת יביע אומר, ח"א סי' נד; ח"ב סי' א, סי' סז, סי' עא; ח"ג סי' לג; ח"ד סי' י, סי' כה; ח"ה סי' לא.

				

				
					174	מצרף לחכמה, פרק יט, ווארשא תרנ"ב, עמ' 89-88.

				

				
					175	ברכי יוסף, סי' קא ס"ק ג. דומה עלי שבניהו הפריז בכותבו: 'חיד"א סבור היה, כנראה, שידיעת הקבלה צריכה לישאר בתחומו האישי של הלומד. לרשות הרבים הוציא חיד"א, והגדיל לעשות בכך, תפילות והנהגות בדרכי קבלה — מעשה ולא הלכה' (מ' בניהו, חיד"א, ירושלים תשי"ט, עמ' קלה).

				

				
					176	ר' אברהם דוד לאוואוט, שער הכולל, פרק א אות א; רא"ח נאה, פסקי הסידור, ירושלים תרצ"ז, עמ' יד. השווה גם הטיפולוגיה שהציע כ"ץ, הלכה, עמ' 33-32.

				

				
					177	הרב יצחק נסים, שו"ת יין הטוב, סי' ד (ירושלים תשל"ט, יח ע"א); יביע אומר, ח"ב, סי' כה אות יד. ועיין גם כ"ץ, הלכה, עמ' 118. 

				

				
					178	ולכן הוא טרח מאוד בהבנת דברי הזוהר. ראה, למשל, שער רוח הקדש, ירושלם תרל"ד (ותשמ"ט), ד ע"ד; שו"ע האר"י, קריאה בחכמת הקבלה, סעיף א, ירושלים תשכ"א, עמ' צג. ראה בניהו, תולדות, עמ' 248-247; דן, הקדושה, עמ' 135. 

				

				
					179	ראה חלמיש, הקבלה, עמ' 183. וראה גם שם, עמ' 197-195.

				

				
					180	החיד"א יצא חוצץ נגד ר"י עמדן (מור וקציעה, סי' לד), בשו"ת חיים שאל, סי' א, ג ע"א. וראה גם מחזיק ברכה, סי' לד אות א.

				

				
					181	אמנם ספק בעיניי אם יש כאן המשך למסורת 'גילוי אליהו' בראשית הקבלה. דומה שקביעה זו צמחה ספונטנית בלא זיקה ישירה למקורות שמן המאות הי"ב-הי"ג. במאה הט"ז נידונו בצפת מקורות ידע שונים, כגון: מלאכים, מגידים, גילוי אליהו, נשמות צדיקים, חלומות וכיוצא באלה. 

				

				
					182	ר' יוסף אירגס, שו"ת דברי יוסף, סי' א, ליוורנו תק"ב, ט ע"ב.

				

				
					183	מובן שאין אנו מזלזלים ברמת למדנותו, ועדיין לא נאמרה במחקר המילה האחרונה בשאלה, לאלה מסכתות הוא אכן כתב "שיטה מקובצת".

				

				
					184	וראה על כך חלמיש, הקבלה, עמ' 188-179.

				

				
					185	ואף בקהילות אשכנזיות. 'והעיד לפני [בדפוס למברג חש"ד: אשתקד] איש משכיל מגיד משרים ושמו ה"ר יעקב בר חיים כי רבים מחסידי אשכנז היו מתקבצים בעריהם קהל ועדה לקיים את כל דברי התקונים האלה [תיקוני התשובה של האר"י]' (הקדמת תקוני תשובה של הרמ"ע מפאנו. נכרך יחד עם מאה קשיטה, מונקאטש תרנ"ב, נח ע"א).

				

				
					186	רשימה מפורטת העלה א' יערי, 'ספרי תיקונים ותפילות לפי ספר "חמדת ימים"', קרית ספר, לח (תשכ"ג), עמ' 262-247, 400-380. אך יש גם חיבורים עצמאיים יותר, כגון: ספר "מזבח כפרה", והוא אוסף של תקונים־למודים שנערך בידי יעקב בן דוד פארדו והובא לביה"ד ע"י קלונימוס אלמולי מעיר סאראי דמן בוסנה, ליוורנו תקצ"ז. כולל: לימוד קרבנות בכל יום, משמרת החודש, סדר לחדש אלול, לימוד ותיקון לימי השובבים, לימוד לשבעת ימי אבלו של אדם, ועוד תפלות קצרות. כמו כן, "יקרא דשבתא" על עניני שבת, בנוי על מאמרי חז"ל וקבלה ור' נחמן מברסלב, למברג 1876 (המחבר אנונימי). וכן, "ירח למועדים", עניני המועדים כולם, ע"פ פרד"ס (רובו דברי קבלה), מאת יעקב חיים זעליג בן יחיאל מיכל, ווארשא תרמ"ג. וכיוצא באלה רבים. וכתב מ' בניהו, דיעות מהפכניות, עמ' קפא: 'את התרומה הרבה ביותר להפצה של לימוד הזוהר ולקריאה הריטואלית בו במועדים הרים ספר חמדת ימים; ותיקונים וסדרי תפילה רבים שנדפסו במאה השמונה עשרה התבססו עליו'.

				

				
					187	שלשה משמורות, פפד"א תנ"א. וראה חלמיש, הקבלה, עמ' 301 הע' 82. 

				

				
					188	דוגמה פשוטה: איש הלכה נודע, ר' אברהם הלוי, הסתמך על ספר הכונות כדי לקבוע שהפסוק 'כי בא סוס פרעה' הוא חלק משירת הים (שו"ת גנת ורדים, כלל ב אות ח).

				

				
					189	ראה חלמיש, הקבלה, עמ' 185. וראוי להזכיר כינויים שכינוהו שני חכמים שבוודאי היה בהם גם רמז עבה. הנה ר' יחיא צאלח כינהו 'הנשר הגדול' — כינוי שנפוץ כלפי הרמב"ם (מעיל קטן, עמ' 92), ואילו ר' אברהם טוביאנה (חסד לאברהם, במקומות רבים) כינהו 'מרן הקדוש', שראשיתו יוחסה לר' יוסף קארו ובתוספת 'קדוש'. 

				

				
					190	הקדמת עץ חיים, ג ע"ג. 

				

				
					191	קרבן שבת, ווארשא תרל"ג, עמ' 50. אמנם אפשר להביא פרטים מסוימים שהציבור לא נהה אחר האר"י. למשל, לפי האר"י יש להשחיר את רצועות התפילין פנים ואחור (שער הכונות, דרושי התפילין, ט ע"ב), ואילו ר' יוסף חיים מעיד על מנהגי בית אל שאף הם 'יש שאין מדקדקין בזה' (בן איש חי, שנה א, פר' חיי שרה, אות ד).

				

				
					192	יד אהרן, מהדו"ב, או"ח, סי' לא אות ב, שאלוניקי תקנ"א, ד ע"ב. החיד"א כותב עליו (שה"ג, בערכו): 'נהניתי מזיו אור תורתו וקדושתו ... פה קדוש'.

				

				
					193	לב חיים, ח"ב, א"ח סי' ט, אזמיר תרכ"ט, ט ע"ג.

				

				
					194	הון יוסף, ליוורנו תקפ"ח, סי' י, יג ע"ג. חיבורו של ר' יעקב משה הלל, גבורת האר"י, ירושלים תשע"א, נועד לדון ולסכם בשאלת ההכרעה לטובת האר"י במחלוקת שבין מקובלים ופוסקים, ודעתו נוטה, כמובן, לצד האר"י.

				

				
					195	דומני שדוגמה טובה לכך אפשר להפיק מן הספר מקדש אריאל, כללי הפסק בדעת האריז"ל, מאת ינון מלאכי, חמ"ד תשנ"ו. הספר מוכיח עד כמה כללים עשויים להיות "שבריריים" בגלל האופי המיוחד של "פסקי" האר"י.

				

				
					196	ר' נוניס ויס יצחק יוסף, קונטריס תפלת כל פה, נדפס בסוף שיח יצחק על חגיגה, ליוורנו תקנ"ד (ד"צ ירושלים תשכ"א), קסב ע"ד. 

				

				
					197	אגרות משה, ח"ד, או"ח, סימן ג. עליו הסתמך גם הרב עובדיה יוסף, יביע אומר, ט, ירושלים תשס"ב, או"ח, סי' קח ס"ק ט, עמ' רל. אציין שגם במקרה אחר נטה ר"מ פינשטיין להקל ב'דברי רבותינו האחרונים ע"פ ספרי הקבלה' (ח"ב, או"ח, סימן קה. תשובה מיום יט באלול תש"ך). אגב, ר' שריה דבליצקי, זה השלחן, בני־ברק תשכ"ו, מנה שישים ושבעה הבדלים בין הגר"א והאר"י. ועוד, על הכרעתו של הגר"א להניח שתי מצות בלבד בליל הסדר נזדעק ר' אלעזר שפירא, וכתב עליו ש'אינו אלא מן המתמיהין שאין רוח חכמים נוחה הימנו' וכו' (שו"ת מנחת אלעזר, ח"ג, סי' כב). 

				

				
					198	שו"ת שבט הלוי, תש"ל, ח"א, סי' ב.

				

				
					199	שו"ת חכם צבי, סי' עז, מד ע"ג.

				

				
					200	ראה Jay R. Berkovitz, ‘Authority and Innovation at the Threshold of Modernity’, Me’ah She’arim, Studies in Medieval Jewish Spiritual Life in Memory of Isadore Twersky, Jerusalem 2001, p. 293.

				

				
					201	מטפחת ספרים, עמ' 112. ציטוט מלא יותר ראה לעיל עמ' 172 הפניה 426.

				

				
					202	ר' דוד שפרבר, שו"ת אפרקסתא דעניא, ירושלים תשמ"א, ח"א, סי' יג, יב ע"א.

				

				
					203	ראה שדי חמד, אסיפת דינים, מערכת ברכות, סי' א אות יח, בעיקר ס"ק ו; ועוד.

				

				
					204	שו"ת רב פעלים, ח"ב, סי' מז. וכן בן איש חי, פר' בראשית, אות י; פר' נשא, אות ב. וראה כף החיים, סי' כה אות עה, בסופו.

				

				
					205	ראה, למשל, יביע אומר, ח"ב, חאו"ח, סי' כה אות טו.

				

				
					206	חיד"א, ברכי יוסף, או"ח, סי' תכא, ס"ק א, בשיורי ברכה. וראה גם ח' סתהון, ארץ חיים, כלל יג, ו ע"ד; כף החיים, סי' כה אות עה; סי' כז אות לא.

				

				
					207	ראה לאורך הספר חלמיש, צפון.

				

				
					208	ליצחק ריח, ח"ב, אות כף, סי' יד, ליוורנו תרס"ב, נב ע"ב. דבריו אלה של אבן דנאן חשובים גם על רקע כלל שהוא עצמו קבע: 'אין כח ביד הרבנים עכשיו לחלוק על החבורים שנתפשטו ברוב ישראל, אם לא שהוא מקובל מפי רבותיו הגדולים שנהגו כן, אבל מסברת עצמו לא' (שם, סי' מו, נד ע"ב).

				

				
					209	על־פי תהלים נא ח.

				

				
					210	טוב עין, סי' ז. מן הראוי לשים לב שהחיד"א ייחס חשיבות מכרעת לאר"י. למשל, 'והכרעת האר"י ז"ל מכרעת' (ברכי יוסף, סי' קג סוף ס"ק ג). במקום אחר הוא כותב: 'ומהודענא ליה למר כי בכל דבר כשאני יכול אני הדל הולך אחר השרש ... שרש מנהג זה יצא מפה קדוש רבינו האר"י ז"ל' (שו"ת יוסף אומץ, סי' כא, ליוורנו תקס"ח, יט ע"ג), ולכן הוא מקבלו ללא פקפוק.

				

				
					211	פתח הדביר, סי' כה. וראה גם ר' חזקיה מדיני, שו"ת מכתב לחזקיהו, או"ח, סי' ז, לג ע"ד-לד ע"א. עוד יושם לב, שהספרים שלחן גבוה ויד מלאכי, הנותנים בהרחבה את "כללי השו"ע", אינם מזכירים עניין זה כלל. וכנראה דברים בגו.

				

				
					212	שו"ת תבואות שמ"ש, סי' סז, קפד ע"א. 

				

				
					213	שו"ת יצחק ירנן, ח"א כרך ב, יו"ד, סי' יד אות ט.

				

				
					214	שו"ת איש מצליח, ח"א, סי' טו, מב ע"ב. ראה גם שם, עו ע"א. עיין גם כף החיים, סי' כה אות עה.

				

				
					215	כגון שו"ת מנחת אלעזר, ח"א, סי' מח, ד"ה מעתה, נט ע"א; ח"ב בסופו, עח סי' ד.

				

				
					216	ראה יחוה דעת, ח"ה, עמ' שג-שיח.

				

				
					217	למשל, יביע אומר, ח"א סי' א, סי' יג, סי' נה; ח"ג סי' ע; ח"ה סי' ג; ח"ו סי' לז; ח"ז, חאו"ח, סי' ז אות ג ועוד.

				

				
					218	כגון יביע אומר, ח"א סי' נד, ח"ב סי' א, סי' סז, סי' עא, ח"ג סי' לג, ח"ד סי' י, סי' כה, ח"ה סי' לא. ראה גם יצחק יוסף, ילקוט יוסף, ירושלים תשמ"ה, חלק א, תפילה, עמ' קסא.

				

				
					219	עמק יהושע, ח"ג, סי' לג.

				

				
					220	שמ"ש ומגן, ח"ב, תשמ"ו (עמ' רצט), חחו"מ, סי' ג סעיף ג. וראה בהרחבה שמ"ש ומגן, ח"א, סי' יא. וכן: 'דווקא היכא שיש מחלוקת בין הפוס' אז דברי הזוהר יכריעו. אבל כל שבא הדבר בפוס' בלי מחלוקת ואפי' רק פוסק א' דבריו מבוארים היפך הזהר ושאר פוס' לא גילו דעתם אזלי' בתר הפוסק ולא בתר הזוהר' (שמש ומג"ן, ח"ג, סי' סז).

				

				
					221	כגון יביע אומר, ח"ב סי' ל, סי' עג, ח"ג סי' נח, ח"ד סי' יא. 

				

				
					222	כגון יביע אומר, ח"א סי' א, סי' יג, ח"ד סי' יט, ח"ה סי' ה.

				

				
					223	ערוך השלחן, סי' כה ס"ק כט. עמדה זו, שביסודה עומדים דברי הרדב"ז בתוספת מה שנתגבש עם הזמן, היתה לקו מנחה, וכך גם הובאה באנציקלופדיה תלמודית.

				

				
					224	מעניין שבעל ערוך השלחן, סי' קב ס"ק יב, כתב על כך: 'וקשה בעיני שהזוהר יחלוק על הגמרא במקום שאין מחלוקת בגמרא'. הוא התקשה ולא ציין זאת כחומרה. 

				

				
					225	סוף ארחות חיים, כתר ראש, ירושלים חש"ד, עמ' 76, סי' טו, יח ע"ב. 

				

				
					226	ראה י"מ תא־שמע, מנהג אשכנז הקדמון, תשנ"ט, עמ' 220-217.

				

				
					227	ראה למשל הניסוח של ר' יצחק אבוהב, מגדולי חכמי ספרד במאה הי"ד: 'אבל רשב"י כת[ב] במד[רש] הנעלם שמי שמניחם [בחוה"מ] חייב מיתה, וכבר נפשטה הוראה שלו בהרבה מקומות'. ראה כ"י בהמ"ל בניו־יורק 01961, עמ' 19. וראה גם הושע רבינוביץ, מהר"י אבוהב ושיטתו בפרשנות התלמוד, עבודת דוקטור, אוניברסיטת בר־אילן, תשנ"ב, עמ' 389. וראה גם עמ' 137-136, 394-387.

				

				
					228	שו"ת יצחק ירנן, ח"א כרך ב, חלק יו"ד, סי' יג אות ח, תשנ"ה, עמ' תפו.

				

				
					229	שם, שם, סי' יד, עמ' תפט.

				

				
					230	שו"ת שואל ונשאל, ח"ה, חאו"ח, סי' א.

				

				
					231	על מושג הלכתי זה ראה ש' אלבק, הראיות בדיני התלמוד, תשמ"ז, עמ' 58-55, 76-72, 323-299.

				

				
					232	הרב ע' יוסף עקבי בכך, וכדברים האלה כתב במקום אחר לגבי הגר"א: 'איך אפשר לעזוב ד[ברי] הפוסקים שאנחנו הולכים בעקבותיהם לסמוך על דעת יחידאה ולברך ברכות ... ואם כי הגר"א גדול כבודו כחד מן קמיא ועמו עוז ותושיה, מ"מ אין לנו להניח דברי כל הפוסקים המפורסמים בשביל ד[ברי] הגר"א, ואין זה מדרכי ההוראה'. שו"ת יביע אומר, ח"א, סי' ג, ס"ק כא.

				

				
					233	אף כאן נקודה מעניינת. הרב יוסף מכנה, וכנראה במתכוון, את דברי האר"י "סברות". ממטבע לשון זה עולה נימת זלזול, ועל־כל־פנים מבחינה פסיקתית. כנגדו, ראינו לעיל (הפניה 226) שהרב ברדא מכנה את דברי האר"י "סברות", ואעפ"כ לא נתכוון למעט את קומתו.

				

				
					234	יביע אומר, ח"ב, חאו"ח, סי' כה אות יב-יד, ועוד.

				

				
					235	וראה בנימין לאו, "להחזיר עטרה ליושנה" — עיונים במשנתו ההלכתית של הרב עובדיה יוסף, עבודה לשם קבלת התואר דוקטור, אוניברסיטת בר־אילן, תשס"ב, עמ' 218-154.

				

				
					236	ראה, למשל, הרב יצחק יוסף, ילקוט יוסף, ירושלים תשמ"ה, חלק א, תפילה, עמ' קנט-קסו, אות לו.

				

				
					237	ראה יש"ר מקנדיאה, מצרף לחכמה, פרק כ ואילך; ר' משה קוניץ, בן יוחאי, מענה קלב.

				

				
					238	במאמרו, 'כללי מרן השלחן ערוך' (ספר יובל לכבוד הגרי"ד סולובייצ'יק, ירושלים תשמ"ד, ח"א, עמ' רסז-רפ), לא עמד הרב עובדיה יוסף על הצד הקבלי. גם ר' חיים פאלאג'י, בספרו כל החיים, מערכת יוד, עוסק, כמדומה, רק בסעיפים נב-נג בצד הקבלי. נוסיף ונציין, כי הערכתנו לגבי קארו יפה במידה רבה גם לרמ"א. ועוד חזון למועד. 

				

				
					239	ר' חיים בנבנשת, כנסת הגדולה, או"ח, סי' מו.

				

				
					240	ראה חלמיש, הקבלה, עמ' 453-452; יוסף ידיד הלוי, ברכת יוסף, ח"א, עמ' יא; ר' מסעוד הכהן, שו"ת פרחי כהונה, כאזאבלאנכא תש"ח, או"ח, סי' יא, יד ע"ג; ר' מכלוף אביחצירא, שו"ת יפה שעה, או"ח, סי' ב, ירושלים תשל"א, ג ע"א; ר' עובדיה יוסף, שו"ת יביע אומר, ח"ו, סי' ב; ועוד.

				

				
					241	שו"ת חיים שאל, ח"ב, סי' י, אות ג.

				

				
					242	ר' חיים פאלאג'י, שו"ת לב חיים, ח"ב, סי' צה, נה ע"ב; ר' יוסף חיים, בן איש חי, שנה שנייה, ויקרא, אות יח; ועוד. ועיין עוד חיד"א, טוב עין, סי' יח אות עו, לגבי קארו ורמב"ם!

				

				
					243	ראה מ' חלמיש, 'יחסו של ר' יוסף חיים לרש"ש', מסורה ליוסף, ו (תשס"ט), עמ' 440-438.

				

			

		

		
		

	
		
			פרק ד

			לימוד הזוהר והפצתו

			הקדמה

			כאמור, הזוהר זכה בדרך כלל למעמד מכובד ביותר מיתר ספרי הקבלה. אף ננקטו אמצעים שונים כדי להחדירו בציבור. נעבור עתה לדיון בדרכים המעשיות שהילכו.1

			פירושים רבים, יחסית, לסידור התפילה נכתבו על ידי מקובלים בימי הביניים,2 ואף הוראות קבליות שונות חדרו באמצעותם לציבור, ולא מעט מהן על פי הזוהר.3 עם זאת, תפוצתו של הזוהר לא היתה רבה, בעיקר בגלל היקף החומר וריבוי הקונטרסים המרכיבים אותו, ואפשר גם משום העובדה שמרכיבי הספר לא הוגדרו כיחידה ספרותית במשך זמן רב.4 

			ענייננו כאן לעמוד על תופעה משלימה, קרי לימוד הזהר. שהרי אם הזהר חודר לספרות ההלכה הרי הציבור נענה להוראתו כמו לכל סעיף אחר בהלכה, שהרי ישנה כאן משמעת צייתנית מקובלת. ועם זאת, דרושה הכשרת לבבות לקבל הוראות קבליות. קבלת סעיף פלוני בבחינת הלכה מחייבת אי אפשר לראותה כדבר העומד בפני עצמו. היא חלק ממכלול. והשאלה היא אם הציבור ראוי ומוכשר לכך, שמא צדקו אלה שקראו 'לא בשמים היא', ואולי באמת 'אין לנו עסק בנסתרות' (ובל נתעלם מכך שלא כל המקובלים ראו בעין יפה את ההפצה). מכאן שתופעת הדרישה ללימוד זוהר, ועצם הלימוד, ראויה להֵחקר כי יש לה יסוד חשוב בעיצוב המוכנות הנפשית לקליטת הלכות הזוהר, וממילא גם בעיצוב פני העולם התרבותי של היחיד ושל הכלל, ובמיוחד כאשר הלימודים מתקיימים בחבורות, בשבת אחים גם יחד, כי אז מעלתן גבוהה ותוצאותיה ניכרות. שלב נוסף בעיגון מקומו של הזוהר כספר לימוד עתיד להתגלות שעה שתפס מקום כחלק ממצות תלמוד תורה. למשל, 'בכלל מקרא הוא ג"כ לימוד פנימיות התורה שהרי מדרש הזהר הוא על פסוקי התורה'.5 יתר על כן, בספרות ההלכה הועלתה שאלה אם יש לברך ברכת התורה על לימוד קבלה.6 

			עיקרי השאלות הראויות להישאל כבר עלו בספרו של ז' גריס: 'עליית העניין בקבלה במאה הט"ז היא מן המפורסמות, וכידוע עם עליית העניין בה ובספריה המרכזיים, פרץ גם ויכוח ... הראוי או אסור להדפיס ספרי קבלה, ובכלל למי, כיצד ומתי יש ללמדה. שאלות אחרונות אלו חשובות ביותר, שכן עד היום איננו יודעים עד כמה נכנס לימוד הקבלה לסדר הלימוד המחייב גופו, של בני הישיבה וחובשי בית המדרש, ואם אומנם דברים בשבח מעלת הקבלה ולימודה נתרגמו באופן רחב למעשה לימוד והוראה ממוסדים'.7 אמת, נושאים מודרניים, כגון מידענות, ארגון ושיטות, לא עלו בתודעתם של בני קדם, ואכן אין בידינו תיעוד מרובה, ולפיכך עלינו ללקט עדויות רלבנטיות מכל הבא ליד. למשל, ידוע לנו כי הקבלה תפסה חלק בלתי נפרד ממערכת הלימוד בבית־מדרשו של ר' יצחק קנפנטון, שהיה חכם רב־השפעה סמוך לפני גירוש ספרד.8 אף ענין מיוחד לנו בדברי ר' יהודה חייט, הן באמונתו — 'ואני מאמין אמונה גמורה כי זכות זה [שנתעסקנו באיסוף חלקי הזוהר] עמד לי בכל התלאות אשר מצאוני בגרוש ספרד'9 — ובעיקר בעצתו, או הוראתו, שנכתבה סמוך לשנת 1500. וכך הורה: 'וספר הזהר לא ימוש מפיך והגית בו יומם ולילה'.10 אי אפשר להתעלם מכך שמשפט זה הוא פרפרזה שהומרה בה המילה 'תורה' שבפסוק המקורי (יהושע א ח) במילה 'הזהר'. דומה שהפלגה זו היא משמעותית ואינה מקרית. ושמא שר ההיסטוריה צֵרף מעשה להלכה, ובשנה ובמקום שנדפסו דברי החייט נדפס לראשונה גם הזוהר. 

			דרכי הפצת הזוהר

			הדפסת הזוהר באמצע המאה הט"ז היתה נקודת מפנה בהפצתו ובהחדרת השפעתו בחוגים רחבים. ובמאמר מוסגר יש לקחת בחשבון, לפחות באיטליה שבתקופת הרנסנס, את חדירת ספרי קבלה, ובמידה פחותה יותר הזוהר, לתוך עולמה של הקבלה הנוצרית. יש להניח כי הדפסת הזוהר בשתי ערים, מנטובה וקרמונה, בשנתיים סמוכות, שי"ח-ש"ך,11 סייעה להיותו נגיש לציבור רחב. הדפסה זו גררה הדפסת חלקים נוספים מספרות הזוהר. הנה, מדרש רות הנעלם נדפס בטהינגן ש"ך ובונציה שכ"ו (תחת הכותר: תפוחי זהב).12 חכמי פולין הדפיסו בסמוך את "מדרש הנעלם לרות" (קראקא שנ"ג). זוהר חדש נדפס לראשונה בשאלוניקי שנ"ז, וכעבור שש שנים בקראקא שס"ג. זוהר עצמו שוב נדפס בלובלין שפ"ג-שפ"ד,13 ועדיין במאה הי"ז חזר ונדפס בזולצבך תמ"ד.14 ולעולם יש לזכור שהדפסת ספר בהיקף כזה (בימינו, וכל שכן בימיהם) בוודאי לא נעשתה טרם שהתברר למוציאים לאור שהמהדורה תגיע לקהל רחב, ולפחות יימנעו עד כמה שאפשר מהפסד עלויות ההדפסה. 

			כבר מהדירי הזוהר הראשונים פעלו כחבורה מלוכדת להגשמת תודעת הייעוד שאפפה אותם.15 אף הועידו לו השפעות דתיות ומוסריות, כספר שמאיר את דרכי בני אדם.16 כעבור שני דורות לערך אנו מוצאים באשכנז את ר' יששכר בער משעברשין שהוציא לאור את ספר המפתחות וההנהגות בזוהר, ובפתחו כתב שדברי ספר הזהר:

			 

			אין בהם מבוא כי אם [=רק] ליחידי סגולה מעט מזער אנשי מופת, הלא [=אלא] יש ויש עוד דברים נעימים יקרים מפנינים מדבש מתוקים לזקנים ולינוקים, פשטים רמזים דרשות פרישות אזהרות נוראות מורים באצבע לאמור זה הדרך לכו בה על כל המעשה אשר יעשה אותם האדם וחי בהם.17 

			משמע, הספר חשוב כספר הדרכה מוסרי־דתי שנועד לכל, גם 'לינוקים'.

			נראה אפוא שלימוד הזוהר אמנם החל מתפשט ברבים, ועלינו לשאול שאלה פשוטה: גם אם נתעלם מן האווירה המשיחית אשר החלה לנשב, שלפיה לימוד הזוהר, בידי 'גדולים וקטנים', עשוי לקרב את הגאולה, טיעון שהיה עשוי לשמש זָרָז — האמנם יכלו אנשי 'עמך' ממוצעים להגות בזוהר? באמת, חכמים שונים לא ראו בעין יפה את התפשטותה של הקבלה. לא מעט מגדולי ישראל, בארצות שונות, קראו תיגר על תופעת לימוד הקבלה שהולכת וצוברת תאוצה אפילו אצל אנשים שאינם תלמידי חכמים.18 

			שמא תאמרו, 'לא נלמד זוהר; מה בכך?'. דומה שקשה לומר כן בדורות שלאחר ר' חיים ויטאל, אשר קבע כי יש ללמוד תורה ולקיימה בכל ארבע דרכי הפרד"ס. הוראה זו חשובה היתה בעיני חלק נכבד בציבור. 

			מכל מקום, תופעות ההתפשטות והבקורת כאחת מחייבות אותנו למקד את השאלה בלימוד הזוהר. תחילה יש לברר אם המקורות מזכירים במפורש את הספר הזה. בדרך כלל המתנגדים מדברים על 'קבלה', אבל למעשה יש רגליים להנחה כי מונח זה אינו כולל באופן חד־משמעי את הזוהר.19 אדרבה, באשר לזוהר צפויה לנו הפתעה מכיוון מחייבי הלימוד. אלה קובעים כי יש לקרוא זוהר ואין צריך להבין את הנקרא. ועל כך עוד נרחיב להלן. דומה כי לזכות מוסכמה זו יש לזקוף במידה רבה את התפשטות הלימוד בזוהר. ואולי לפנינו חידת הביצה והתרנגולת.

			ובאמת אנו מוצאים דרכים שונות להקלת הלימוד, ובעיקרם אמצעים ספרותיים, שתרמו תרומה רבה להפצת הזוהר וללימודו בחוגים רחבים. לא בכדי נגלה שכבר במאה הט"ז התפתחו סוגות ספרותיות מגוונות שעשויות להקל על לימוד הזוהר בשכבות עממיות יותר. כגון: מבוא ללימוד הזהר;20 מפתחות;21 תרגומים;22 מילונים לביאורי המילים הזרות שבו;23 מעשיות על פי הזוהר;24 לקוטי זוהר;25 ואף הנהגות והלכות על פי הזוהר.26 מהמאה הי"ז ואילך הופיעו 'תיקונים' הכוללים לימוד של טקסטים מן הזוהר, או לפחות את קריאתם. הראשון בהם — תיקון שבת מלכתא, קראקא שע"ב-ד. 

			אף נכתבו ספרי פרשנות. בערך באותו זמן כתבו ר' משה קורדוברו את אור יקר (ספר מקיף ביותר שהיה גנוז בכתבי־יד והוחל בהדפסתו בירושלים תשכ"ב), ור' שמעון אבן לביא מטריפולי את כתם פז (לבראשית בלבד), אם כי ספק אם נפוץ היה פירוש זה שנדפס לראשונה בליוורנו בתקנ"ה.27 כן ייזכרו ילקוט ביאוריו של ר' יששכר בער מקרעמניץ ל'פשטי' הזוהר בספר מקור חכמה (פראג שע"א); עמודי שבע, מאת אהרן זעליג מזאלקוא, קראקא שצ"ה. ר' אברהם אזולאי כתב לפני שפ"ד28 פירוש לכל הזוהר, אור החמה, אך נדפס לראשונה בירושלם תרל"ו-ט. הפירוש לכל הזוהר שראה ראשונה אור הדפוס הוא מקדש מלך לר' שלום בוזגלו (אמשטרדם תק"י). העתקה של קובץ פירושים לזוהר שנכתב בצפון אפריקה נמצאת בכ"י בהמ"ל 1650, שהועתק בשנת תנ"ג. דומה כי משקל נוסף ניתן לזוהר בתודעת העם, כאשר רווחה הדעה שהאר"י אינו אלא מפרש הזוהר.29 

			למעשה, ניתן בידי הציבור כלי נוסף, מעשי למדי, אם כי הופיע בדפוס מאה ועשרים שנה לאחר פטירת עורכו. כבר לאחר הופעתו הראשונה של חק לישראל בדפוס,30 הוא נקלט בציבור31 ואחת המהדורות זכתה להקדמה מאת ר' יעקב רקח, דמות רבנית חשובה, שבה עשה תעמולה ודרבן את הציבור לקרוא בספר דבר יום ביומו, והקפיד על שינון הספר. והרי ספר זה מציע במסגרת אחת קטעי תנ"ך, תלמוד, מוסר, מדרש וזוהר.32 משמע, נכסי צאן ברזל של התרבות היהודית כוללים בתוכם גם את הזוהר. על סמך זה, כנראה, כתב החיד"א כעבור דור בערך: 'אחר תפלה [שחרית] ישתדל ללמוד סדר היום בספר חק לישראל כי הוא סדר נאה דרך קצרה וכשרה, וזוכה במעט זמן לקרות תנ"ך ולשנות משנה וגמרא וזהר'.33 

			בהקשר לכך לא נוכל אלא לרמוז אל ההוראות או הסקירות הקצרות בשבח לימוד הזוהר שהוצבו בראש ספרים שונים, כגון 'מעלות בלימוד הזהר' בראש זוהר, ליוורנו תרל"ב,34 או סתם דברים 'בשבח מעלת החכמה', כמו בראש נגיד ומצוה לר' יעקב צמח או בשו"ע האר"י, ירושלים תשכ"א, עמ' צג; ומעין זה: 'תועלת לימוד הזהר', בספר בית יעקב, לר' שלמה חי בארון, תונס תרנ"ח, דף יג. ולפעמים נמצא שאין מביאים נימוק מיוחד, כפי שמעיד שד"ל על הזוהר בתור 'ספר שאבי המריצני תכופות לקרא בו'.35 

			כמדומה עדים אנו לעיסוק מרובה בזוהר36 בקרב שדרות רחבות. מציאות זו תוארה לימים, אם כי, לדעתי, בהפרזה מסוימת, במלים אלה: 'ספר הזהר שנדפס ... ובזמן לא כביר שינו ושילשו הדפסתו במדינות שונות וזאת גרמה שבשנים מועטת[!] נתפשט לימוד הזהר בכל תפוצת ישראל, וחיבורים אין קץ כותבים כך וכך איתא בזהר הקדוש ופוסקים על פיו'.37 

			לאט לאט ניכרים אמצעים נוספים המבקשים להפוך את קריאת הספר זמינה אף בשדרות רחבות. למשל, חלוקת הספר לדפים, שקריאתם הסדירה מוטלת כחובה.38 ועל כך נרחיב בסמוך. כמו כן, ניתנה הדעת להדפסתו במהדורות נוחות לטלטול. דהיינו, במקום שלושה כרכים כבדי משקל, הוצאת אזמיר היתה מורכבת משבעים חוברות דקות.39 כמוה תוכננה הוצאת ג'רבה לשנים עשר כרכים ב'תבנית קטן, אשר בקל ישאהו איש איש בחיקו', כלשון ההסכמה שבראש הספר.40 כן הופיעו מהדורות מנוקדות, מועטות, ובאותיות מרובעות, כגון ליוורנו תרמ"ד, ג'רבה ת"ש.

			תכנית אחרת היתה למשה חנוך, איש עדן, מאמצע המאה הי"ט, אשר תכנן להדפיס בליוורנו את 'ס[פר] הנורא הזוהר הקדוש' בצירוף פירושים מדפוסים ראשונים ומקדש מלך ומפתחות הזהר וכל זה כדי 'לזכות את הרבים ב"י [=בני ישראל] אנשי תימן'.41 

			חלוקת הספר

			ספרים מסוימים זכו לכך שהציבור נקרא לשנן אותם לעתים מזומנות, כגון ספר תהילים, שמתחלק לחמישה ספרים ו/או לשלושים יום; ספר ראשית חכמה (כך בקיצוריו, ומאוחר יותר בהנחיות שבקונטרסי ההנהגות בחסידות);42 ספר חרדים, שר' אברהם דאנציג קיצרו וחילק קריאתו לימי השבוע; וכיוצא באלה שלחן ערוך שמחברו ביקש, בהקדמת ספרו, לחלקו לשלושים יום כדי שיהיה ידוע בפי כל. וכן נהגו גם בזוהר, שחולק לפי מניין הדפים. כלומר, כדי להקל על הלומדים הוצעו יחידות לימוד קצובות, ובמיוחד חשוב הדבר כאשר הלימוד הוא קבוצתי. 'יש נוהגי' ללמוד זוה"ק כולו בכל השנה, שמחלקי' הדפים כפי הימים של כל השנה, ואשריהם ואשרי חלקם'.43

			לראשונה נמצא במסופר על 'הר"א הלוי [ברוכים] יצ"ו שא"ל [=שאמר לו] מורי ז"ל עצה לענין ההשגה והיא זו שלא ישיח שיחה בטילה ושיקום בחצי הלילה ויבכה על חסרון הידיע[ה] ושילמוד בזוהר דרך בקיאות בלבד, בלי שיעמיק בעיון, מ' או נ' עלים[!] בכל יום, ושיקרא בס"ה [=בספר הזוהר] פעמי[ם] רבים'.44 וכך נהגו אחריו בחישובים אחרים. למשל, 'יזהר שיהיה לו ב' זוהר, א' לעיוני וא' לגירסא, ויקדים של העיון ... וכבר חִשַבתי שכ"ה דפים קטנים דפוס מנטוב"ה לה' לילות יושלם'.45 

			חלוקה אחרת העלה ר' אלכסנדר זיסקינד מהוראדנא: 'ויתנהג בדרך זה שיראה לסיים זהר ישן וז"ח ותיקונים בכל שנה ... ראוי שיקבע שיעור הלימוד מזה"ק ומתקונים ג' דפין בכל יום ... שיוכל להשלים כל הזהר ישן וחדש ותיקונים בכל שנה ... ואחר לימוד הג' דפין מהזהר יקבע לימודו בשאר ספרי המקובלים ... אך הזהר הקדוש והתיקונים יזהר לסיימם בכל שנה ... וכזה יתנהג כל ימי חייו'.46 

			דרישה מחמירה מוצגת אצל אחד מחכמי ההלכה במאה הי"ט, המציין כי 'והמקובלים כתבו כי חמש דפין מזוה"ק [=מזוהר הקדוש] בכל יום הוא תועלת גדול ותקון גדול לנפש להאירה ולזככה ולתקנה' וכו'.47 כך נמצא גם לאחר מכן את הוראת האדמו"ר־המקובל ר' יצחק אייזיק מקאמרנא (נולד תקס"ו), בספר נתיב מצותיך, נתיב התורה, שביל א, אות לא: 'וראוי לקבוע לעצמו ללמוד חמש דפין בזוהר בכל יום'. ובהמשך, באות לב, סיכם: 'סדר הלימוד: ללמוד בכל יום גמרא ומשניות וזוהר להשביע נפשו'.

			מינון הדפים מתייחס גם לקבוצות לימוד. הנה, בספר שומר הברית והחסד, ליוורנו 1785, של אחת החבורות באיטליה, נאמר על סדר הלימוד: 'ילמדו בכל יום ספר אחד של תהלים וי"ח פרקים ממשניות ושלשים דפים מזוהר על הסדר. ובארבעים יום יכולים ללמוד כל הזוהר ותיקונים וזוהר חדש'.48 והגדילו לעשות, וכהוראה כללית שיצאה מחברון: "גם אלה לחכמים ראשי ומנהיגי כל עיר ועיר וכל פלך ופלך, שישימו לב לחלק דפי הזוה"ק ג"ח [=ג' חלקים] לכמה חלקים, ולהשים כל חלק על פתקא אחד, ויחלקו הפתקאות לאנשי עירם החרדים על דבר ה' ללמוד כל אחד ואחד חלק הרשום בכל יום, ובזה יוכלו לעשות שיגמרו בין כולם כל הזוה"ק בכל יום ויום. וכבר נודע כי בזכות לימוד הזוה"ק יבא הגואל במהרה בימינו".49 "הבטחה" זו, שנמצאנה גם בהקשרים אחרים, שימשה כמובן זָרָז חשוב מאוד (ובוודאי כך בתנועה השבתאית, שהמגמה המשיחית פעלה בה בעָצמה).

			ואמנם, במאה התשע עשרה נשבה רוח משיחית בירושלים, ועל רקע זה, כנראה, דרש ר' שמעון צבי הורוויץ, אור המאיר (תרס"ז), ללמוד זוהר לפחות שעה אחת ביום.50 ובחבורות אחרות קראו לסיים את כל הזוהר אלף פעמים בשנה.51 

			מועדי הלימוד

			כידוע, תלמוד תורה — כל שעה יפה לו, שהרי 'והגית בו יומם ולילה' [דהיינו, ביום ובלילה, ואין הכוונה לרצף של יממה]. ברם, באשר לתורת הנסתר כותב אחד מגדולי המקובלים (אם כי אינו מציין מפורשות את הזוהר): 'ודאי כי בכל יום נקל אל האדם ללמוד. אמנם הזמנים היותר מוכנים להשכיל בעומק, הם בלילות ארוכות מחצות ואילך או ביומא דשבתא, דיומא גָרים. וכן בערב שבת מחצות ואילך ובימים טובים ומה גם בעצרת. כי זה נסיתי פעמים רבות ומצאתיו יום הצלחה דרך פלא, וביומי סוכות בסכה כי שם יש הצלחה גדולה. ושעות אלו הנזכרות הן מנוסות אצלי, ודרך נסיון אני מדבר'.52 ובכן, מצד אחד נאמר כי כל שעה ראויה לכך, ומצד שני נמנים מועדים הראויים לכך ביותר. רמ"ק מונה אפוא ששה מועדים וממליץ במיוחד, בעקבות חוויותיו האישיות, על חג השבועות (עצרת) וסוכות. למעשה, מגוון רחב למדי מוצג במקורות שלאחריו, וביסודו עומדת תפיסה, הידועה גם בהקשרים אחרים, ש'לא כל העתים שוות'. שכן: 'בכל שעה ושעה משתני[ם] העולם ואין שעה זו דומה לשעה זו'.53 כלומר, מעגל השנה אינו צירוף טכני של ימים זהים, אלא עושר מגוון של ימים, שכל אחד עשויה להיות לו סגולה ייחודית עצמית, כשם שכל אדם יש לו 'אות מיוחדת' בתורה שהיא שלו בלבד. 

			רעיון זה הלך והתפתח, ועל פי מסורת רי"א מקומרנא נמסר על הבעש"ט שהרחיב את דברי רח"ו הקוראים לפרש סתירות בין מאמרי הזוהר בהתאם למצב העולמות: 'מרן אלקי הריב"ש טוב אמר: למעלה במתיבתא דקב"ה בכל יום לומדין הזוהר שם בפירוש חדש מיום אתמול, ובכל יום יש פירוש אחר בזוהר לפי מעמד ומצב העולמות'.54 יוצא אפוא שכל מאמר של הזוהר, גם בעמדו בפני עצמו, ראוי להילמד ולהתפרש באין־סוף דרכים, פירוש אחר בכל יום.

			להלן55 נמצא מגוון של הצעות, מסודרות בסדר כרונולוגי של ימות השנה, ויתר על כן אף נקרא עדויות שונות על המתרחש במירון או בצפת שכנראה נשתנו מזמן לזמן או מקהל לקהל.

			על דברי הגמרא, 'לעולם ישלש אדם שנותיו שליש במקרא ושליש במשנה ושליש בתלמוד', מוסיף ר' אליהו די־וידאש: 'ואם הוא יודע בדרך הסוד יעסוק בכל יום גם כן מעט בזוהר בתיקונים'.56 אולם במאה הי"ח ניווכח מדברי החיד"א שאדם משקיע עצמו בזוהר שעות מרובות ביממה. שכן דרך כלל הורה החיד"א: 'יזהר לקבוע לימודו בלילה במשניות או בזוהר או שניהם כאחד טובים'.57 יושם לב כי המשנה והזוהר נזכרים בנשימה אחת, והרי ידוע שהמשנה זכתה למעמד מכובד.58 כמו כן: 'כבר נודע סגולות ס[פר] תהלים נורא מאד. יזהר לקרות ממנו שיעור בכל יום או לפחות בכל שבוע באופן כי משנה זהר תהלים כ"ד [=תנ"ך] לא יסורו ממנו'.59 משמע, בכל מסגרת או מערכת לימודית אצל החיד"א נמנה גם הזוהר.

			מקובל ספרדי מן המאה הארבע עשרה, שעלה לצפת, הוא רבי שם טוב אבן גאון, כותב אל מי שחשקה נפשו 'ללמוד כל סוד': 'מחצות הלילה וכנגד הבוקר, כדכתי[ב] חצות לילה אקום'.60 וכן כתב ר' יעקב קאפיל 'והעיקר שצריך ללמוד זוהר באשמורת ... ואף מי שאינו מבין בו עכ"ז הלשון מסוגל לזכך הנשמה ולהביא לה הארה וזוהר נפלא'.61 מעין זה כותב ר' אליעזר צבי סאפרין: 'זמן [לימוד] הזהר דייקא הוא קודם התפלה'.62 וכן: 'בשם הבעש"ט שצוה לאנשיו שקודם כל תפל[ה] ילמדו מאמר זוהר'.63 וכך פסק רש"ז מליאדי בשלחן ערוך הרב, סי' צח סוף ס"ק א. 

			רבי אהרן ברכיה ממודינה ממליץ על יום ששי אחר הצהריים ושבת קודש (כך לפי מקור חב"די).64 

			חשיבות מיוחדת נועדה ללימוד בשבת, ומקורות רבים דנים בכך. למשל, 'שצריך האדם לעסוק בחכמת הקבלה ביום השבת',65 אמנם לא נאמר כאן במפורש זוהר, אולם במקומות אחרים מדובר על חשיבות הלימוד בשבת של הקבלה בכלל, ובייחוד של הזוהר.66 אכן, רבי משה איסרלש, רב ומקובל בפולין במאה השש עשרה, מספר שעסק בקבלה 'רק בשבת ויו"ט וח"ה [=ויום טוב וחול המועד] בשעה שבני אדם הולכים לטייל', ואילו בימות החול הוא עסק בהלכה על ענפיה השונים.67 אישיות רבנית חשובה ומפורסמת, ר' יעקב מליסא (נפטר 1832), מצווה בצוואתו: 'גם בכל שבת תקבעו ללמוד שיעור בזהר הקדוש'.68 ולפי האדמו"ר האמצעי: 'ובשבת זמן לימוד ס' הזוהר עם פירושים וביאורים בעיון מעט בספרי הקבלה, כהרמ"ז וס' מק"מ וס' לק"ת וכה"ג'.69 בראשית המאה העשרים מספר יוסף עצטה שהיתה חובת קריאה בזוהר בשבת בבית הכנסת התימני.70 ש"ד גויטיין מספר על עולי כפר אורגים תימני, בשם אלגדס, מכפריה החשובים של דרום תימן, שהביאו עמהם 'עותקים שונים של ספר הזוהר שבני הקהילה היו קוראים בו בשבתות, בשעות אחר הצהרים'.71

			החיד"א מספר על ר' חיים בן עטר שחילק כל ליל מוצאי שבת לארבע משמרות, ובכל אחת היה לומד 'משנה וגמרא וזהר והלכה פסוקה'.72 עדות אישית, נרגשת ומעניינת, נשמעת בפי תלמיד אחר, ש'כל יום שבת היינו לומדים זוהר', ובמירון למדו זוהר 'בחשק גדול ובאהבה גדולה ובשמחה ... ובסוף ששה שעות נתמלאה הבית ריח טוב אשר כמוהו לא נהיה, והריחו כולם אנשים ונשים'. כידוע, הריח מבטא את התרוממות הנשמה. ובמוצאי שבת: 'עשינו משמרה כל הלילה ... ובשעה שהתחלנו האדרות היה הארה גדולה והרגש גדול בנשמותינו'.73 עדות זו חשובה מאוד משום שבדרך כלל בספרות הקבלה מועטים הם תיאורי חוויות אישיות. עוד נציין כי הזוהר נקרא במוצאי שבת לאחר תפילת ערבית בקהילות רבות בצפון אפריקה.74 

			עדויות על מועדים שונים נמצא בספרי נוסעים.75 למשל, ר' מנדל מקמניץ כותב כי בצפת: 'בכל ערב ר"ח מתקבצים לבית המדרש ללמוד כל הלילה בספר הזוהר הקדוש'.76 ר' יוסף סופר (תקכ"ב) מספר כי שלוש פעמים בשנה הולכים 'מכל המקומות של א"י' לקברו של רשב"י. 'פעם א[חת] בחודש אלול הולכי[ם] ולומדי[ם] שם לילה ויו[ם] א[חד] ספר זוהר הקדוש, ופעם א[חת] קודם ניסן לומדי[ם] ג"כ מעת לעת, ופ"א [=ופעם אחת] בל"ג בעו[מר], וזאת נקרא הילולא דרשב"י".77 שנים ספורות לאחר מכן, בשנת תקכ"ט, הצביע הנוסע, משה ירושלמי, על הימים שלפני שבועות: 'בכל שנה בר"ח סיון כל ארץ־ישראל ממש באה למירון ועושים שם עד אסרו חג של שבועות ולומדים שם את כל הזהר הקדוש עד גמירא ומשתעשעים שם מאד ... הימים ההם נקראים הילולא דר' שמעון בר יוחאי'.78 

			בעקבות המסורת הלוריאנית בדבר הסתלקותו של רשב"י בל"ג לעומר נקבע סדר קריאה ולימוד בזוהר שתפס מקום חשוב.79 אין צריך לומר שכמו בהזדמנויות אחרות80 כן במקרה דנן הופיעו תקונים מיוחדים לליל ל"ג לעומר בהשפעת חמדת ימים, הממליץ לחוג את ההילולא של רשב"י באותו יום ולעסוק בלימוד זוהר: 'ונמצא כתוב בספרי הקדמונים שיום ל"ג לעומר הוא יומא דאתפטר רשב"י ע"ה מן עלמא ונוהגים לקבוע בליל זה לימוד ברזין דחכמתא דילה ובאדרא זוטא וששים ושמחים בהילולא דיליה אשרי אנוש יעשה זאת'.81 מובן שהתיקונים למיניהם כללו לימוד זוהר, וממילא שוב לפנינו תופעת שינון הספר. וכך, לדוגמה, העיד הנוסע, בנימין השני, בשנת 1847: 'בליל יום שמונה עשר באייר תתחיל העבודה זו תפלה. בראשונה ילמודו בספר הזוהר, ובחצות הלילה יתפללו תפלות מיוחדות בשיר ורננה' וכו'.82 

			חשיבות רבה יוחסה ללימוד בלילי שבועות והושענא רבה, שאז ניתנת תשומת לב ללימוד האדרות, שבוודאי הוכרה מעלתן היתרה לעומת יתר חלקי הזוהר. 'בליל שבועות תחילה הולך למקום הלימוד ולומד לבדו מנין המצות של הרמב"ם, או אדרא זוטא או תהלים. אח"כ ילמדו אדרא רבא' וכו'.83 מתוך הלשון עולה שאדרא רבא נקרא בציבור. לא כן עלה מדבריו המפליגים של ר' יעקב צמח, שלאחר לימוד פרקי תנ"ך בליל שבועות 'צריך לקרות בס[פר] הזוהר פ[רשת] נשא באדרא רבא אע"ג דלא ידע מאי קאמר כי תקון גדול ועצום מאד למטרוניתא ולנשמתו כנודע מכמה טעמים'.84 דבריו הורחבו וקבלו דגש חזק אצל ר' משה זכות. בהגהותיו לספר הכונות כתב שבליל שבועות גם עמי הארץ יקראו 'בספר הזוהר באדרא דנָשוֹא דווקא. וגם כי סתומים וחתומים אל נא תמנע מקריאתם, כי ברית כרותה לשפתים הנוטפות מֹר באֵימא ורעותא דלבא בהני כבשי דרחמנא שאינם חוזרו[ת] ריקם, מעורר את האהבה עד שתחפץ בליגלוג וגמגום, איש הוגה ושוגה באהבתה ק"ו ... ואף כי סוכני בתי חומר פשט סוד הזוהר אין בידם להכנס לטרקלין בית המלך פנימה, ומה גם אשר לא יזכה לפרשת הדברים והבנת המלות וכ"ש [=וכל שכן] המסתפק בקול הברה כלועז ששמע אשורית יצא, שכרו אתו, כי כמה פנים לפנים הנוראים והתורה מעידה עליו הקול קול יעקב'.85 בדברי הרמ"ז מתבטאת הפלגה עצומה בחשיבות קריאת אדרא רבא, ולו בהבעת קול בלבד. יתר על כן, אפילו האזנה ללשון הזוהר מזכה בשכר.

			גם בסוף ספר טוב הארץ לר' נתן שפירא נדפסו דברי ר' יעקב צמח, ומהם עולה התיקון הכפול — לשכינה האלוהית ולנשמה האנושית: לאחר לימוד פרקי מקרא 'צריך לקרות בס[פר] הזוהר ... אע"ג דלא ידע מאי קאמר, כי תיקון גדול ועצום מאד למטרוניתא ולנשמתו כנודע מכמה טעמים' (ויניציאה תט"ו, עה ע"ד). וכן שם בתקון ליל הושע"ר, אחר חצות 'צריך לקרות בס[פר] הזוהר פר[שת] האזינו באדרא זוטא ובספרי קבלה דווקא ולא בדבר אחר. ואע"ג דלא ידע ולא מבין מאי קאמר מ"מ הלשון של הזוהר הוא מסוגל כל כך לשכינתא ולנשמתא לקרוא בו יותר מכל עסק התורה' (שם, עו ע"א). שוב, השכינה והנשמה כאחת 'נהנות' אפילו מקריאה שאין עמה הבנה. 

			חשיבות יתרה נודעה לחודש אלול,86 ולעתים בתאריך מיוחד: כה באלול.87 מעין זה נמצא בתעלומות חכמה, בסיליאה שפ"ט, מו ע"ב: 'וזה הדבר הם עושים י' ימים קודם שבועות וי' ימים קודם ר"ה תמיד'; ובאגרת מספרת יחסותא דצדיקיא די בארעא דישראל, פפד"מ בין תנ"ד-תנ"ו: 'מנהגם ג"כ בחודש אלול לומדים שם עשרה ימים ספר הזוהר בקדושה ובטהרה'. אולם תשומת לב רבה ניתנה ללימוד תקוני זוהר בחודש אלול. לעיל הזכרנו את ר' שלום בוזגלו ואף ר' נחמן מברסלב נהג כך,88 ורבים אחרים. 

			אתה מוצא כך גם ביחס לראש השנה, בדברי ר' מאיר פאפרש: 'ויזהר שיקרא בב' לילות [של רה"ש] זוהר פ' אמור ... ושחרית דראש השנה ילמוד בזוהר אמור הרעיא מהימנא'.89 ועוד כתב על שחרית: 'ויזהר שילמוד בבהכ"נ בזוהר האידרא רבא והאידרא זוטא ותיקוני זוהר'.90 לכאורה, בשני סעיפים עוקבים רשום לפנינו תוכן שונה של לימוד. אך אם נדקדק בלשונו סביר יהיה להניח כי בסעיף הראשון אדם לומד בביתו, ובשני — בבית הכנסת. הלימוד בציבור הולם את מעמד האדרות. 

			ואילו בליל יום כיפור למדו אדרא זוטא, כאמור בחמדת ימים, סדר יום הכפורים, פרק ד; ועל כך, בוודאי, נסמך חיד"א, מורה באצבע, סי' ט אות רעה.91

			בזאכו שבקורדיסטן נהגו לקרוא זוהר אחר סעודת ראש השנה (ראה מאיר אלפיה, מש"א גיא חזיון, ירושלים תשכ"ה, עמ' 18). 

			עדות מפורטת מאמצע המאה הי"ט מספרת כי בטריפולי ובמצרים 'בכל יום מעשרת ימי תשובה מיום ר"ה ואילך בערב מתאספין בחצר הקבוע לזה ומתחילין ללמוד הזה"ק כולו והתיקונים והמשניות ובאים בכל ערב וערב עד ליל ערב י"ה [=יום הכיפורים] באופן שבאותן הימים גומרים זה"ק והתיקוני' והמשניות, וכן ראיתי בארץ מצרים. אלא שבעה"ק צפת תוב"ב עושין זה בחדש אלול הת"ח בלבד על מצבת רשב"י זיע"א וכן בסוף ח[ודש] אייר שהולכין שם עד תחילת ח[ודש] סיון. וזהו מנהג קדמון כנז' בשבחי האר"י דף מ"ב'.92 מעניינת עדותו שבצפת נהגו בכך 'הת"ח בלבד'.

			במקצת קהילות במרוקו ובג'רבה קראו פסקה מתקוני זוהר דף קמג ע"א לאחר כל נדרי. כך בקונטרס ישיבה של מעלה, ג'רבה תש-?.

			'ובימים שבין כפור לסוכות תרבה בלימוד התהלי[ם] והזוהר'.93 

			במחוז תאפילאלת בדרום מרוקו נהגו לקרוא זוהר מראש חודש חשון עד פרשת יתרו.94

			הזדמנויות רבות נוספות נוצרו במסגרת הריטואל הדתי העשיר. למשל, האר"י הורה לבעל תשובה לקרוא זוהר.95 ולמעשה, כל "תיקון" לכל מועד כולל בהכרח פרקי קריאה מהזוהר. כגון תקון כרת — 'אם הוא ליל הששי ילמדו זהר';96 וכן בערב ראש חודש;97 בתקון שובבי"ם;98 בט"ו בשבט;99 בשביעי של פסח;100 בימי סוכות;101 בתענית ציבור102 ועוד. מועד מקובל הוא גם ליל הברית.103 כן מקובל ללמוד זוהר ביום השנה לנפטר (יאהרצייט).104 רבי נפתלי הכהן כלל במסגרת הלימוד במשך השנה שלאחר מותו את 'ספר הזהר דף אחד דפוס לובלין שהוא רס"ד דפים, וזוהר חדש ... ובשנה הם שס"ה ימים' וכו'. עשרה לומדים יהיו 'ושנים מהם ילמדו ספר הזוהר'.105 ומעשה פיקנטי אירע במאה השמונה עשרה, כנראה בירושלים: 'סיעה של בני אדם שהיו לומדין בלילות בס[פר] הזהר הקדוש למנוחת נפש א[חד] מישראל ... ולא היה להם ס[פר] הזהר ... ויען יאודה ויאמר, הנה יש בידי ספר הזהר כולו שנתָנו לי א[חד] ... למוכרו ... וכל מי שירצה מהמסובין יקנהו מבעליו ... בתנאי שכל מי שיקנהו ... יתן לי שכר הסרסירות כמנהג ... אמנם לוי נזדרז ... הלך אצל בעל הזהר' כדי לקנות ממנו ולחסוך את דמי התיווך וכו'.106 התשובה אינה חשובה לדיוננו, אלא עצם החשיבות שייחסו לכתב־יד של הזוהר הקדוש, ועצם תיאור הסיטואציה של לימוד בצוותא 'בלילות' לזכרו של אדם פלוני. 

			בירושלים לומדים אדרא ביום כ"ח באייר — יום פטירת שמואל הנביא. עדות קדומה מופיעה בספר האדרות הקדושות, אמשטרדם תס"ח (1708), שהוא אוסף תפילות מרבני ירושלים, עבור 'העולים להשתטח על מצבת קבורת רחל ושמואל הנביא', ובסוף ההקדמה נמסר: 'עולים להשתטח על קבורת אבותינו שמואל הנביא בליל פטירתו שהיא בכ"ח לאייר, ועומדים שם בהיכל ה' כל אותו הלילה ולומדים שם באדרא קדישא, ובחצות הלילה בוכין וצועקים על גלותם של ישראל'. 

			לא ייפלא אפוא שהאדרות נדפסו גם כקונטרסים בפני עצמם,107 ולעתים תחת כותרים נפרדים לכל קונטרס בהתאם למועד אמירתו. אף נדפסו חוברות בנות דפים אחדים מן האדרא שנקרא בציבור בבית הכנסת בעדות המזרח, כל משתתף בתורו, בשבת בין תפילת מנחה לערבית. 

			מאוחר יותר נמצא כי בלילות החורף הארוכים נקבע סדר הלימוד בישיבת "מדרש שלמה", הישיבה המרכזית ליהודי בוכארה בירושלים: 'זוהר, הלכות ומוסר'.108 גם בתי־מדרש אחרים בירושלים, כגון שער השמים, כללו במסגרת לימודיהם את קריאת הזוהר.109 

			דרך הלימוד

			עניין חשוב יש לראות באופי הלימוד בזוהר, ואף בכך תרומה לא־מועטה לתפוצתו. שכן באשר לקריאת התורה, נמצא בדברי מקובל ששימש גם רבה של סרגוסה בסוף המאה הי"ג: 'ידוע כי קריאת התורה מצוה גדולה היא אע"פ שלא יבין מה שקורא [בתנאי שאינו מהרהר אותה שעה בעניינים חיצוניים], כשיודע מה שהוא קורא מצוה גדולה היא ושכר גדול יש לו בזה ... וכאשר הוא מבין הענין ומכוין לפירוש הדברים הרי זה ... מצות כונה'.110 מועלות כאן אפוא אפשרויות שונות, וברור שניתנת עדיפות לקריאה מתוך הבנה. ברם, כבר רמ"ק כתב בספר התעמולה שלו: 'אפילו גרסת לשון הזהר יראה אל האדם שמחה בנפש ביראת ה' כאלו עוסק עם הצדיקים בגן עדן. ואם גברא לא חזי מזליה חזי, כי אין ספק שזה עקר עסק התורה בג"ע בין הצדיקים'.111 משמע, גם בגן עדן הצדיקים קוראים זוהר, ואדם למטה הקורא זוהר מתוך שמחת הנפש מזדהה אותה שעה עם יושבי גן עדן. יושם לב כי מובעת כאן מעין קריאה אקסטטית אך במפורש אינה מחייבת הבנה אינטלקטואלית. אכן, הפועל 'גרס', כאן, ובעתיד בהקשר הנדון, מציין קריאה ברמה פשוטה ביותר (ובמסגרת החסידות — הפועל 'אמר'). לא רחק היום וספרי קבלה מדגישים במפורש את ערך הלימוד גם בלא הבנה. ומשער ר' צדוק מלובלין: 'נראה הכונה שיועיל השגרת הלשון לבוא לידי השגה אמיתית'.112 כביכול הקורא ילך ויתעלה מאליו, בכח עוצמתן הסגולית של מילות הזוהר (וכדברי החיד"א להלן בסמוך).

			הרעיון שבאור נערב (ויניציאה שמ"ז) הופיע כעבור דור בדמות הנחיה בדפוס, לראשונה במנטובה שפ"ו, בספר הנפוץ מעבר יבק, מאמר שפתי רננות, פרק כו: 'ולכן טוב לגרוס ספר הזוהר ותקונים ור"מ [=ורעיא מהימנא] וכיוצא, גם שלא יבין אותם', כי 'עתיד להבין'.113 ונמצאנה סמוך לאחר מכן בשבחי האר"י.114 נראה שהנחיה "קדומה" זו עשתה לה כנפיים והיא מופיעה לאחר מכן בכתביהם של מקובלים חשובים במחצית השנייה של המאה השבע עשרה. 

			לעיל הבאנו מדבריהם של ר"י צמח, ר' משה זכות (שפעילותו הליטורגית היתה ענפה ובעלת השפעה) ור' נתן שפירא. אך אלה עסקו בעיקר בשבועות ובליל הושענא רבה. ואילו תלמידו של ר"י צמח, ר' מאיר פאפרש, דיבר על לימוד בלא הבנה ב'אשמורת' סתם.115 ושוב, בהקשר לשבת נמצא כי בספר חמדת ימים מדבר על 'תועלת עצום' בקריאת זוהר גם למי שאינו יודע 'לחדש בו דבר'.116 וידועים מאוד דברי החיד"א: 'לימוד ספר הזוהר מרומם על כל לימוד בשגם לא ידע מאי קאמר117 ואף שיטעה בקריאתו, והוא תיקון גדול לנשמה לפי שהגם דכל התורה שמותיו של הקב"ה מ"מ נתלבשה בכמה ספורים ואדם הקורא ומבין הספורים נותן דעתו על פשט הפשוט, אבל ס[פר] הזוהר הן הסודות עצמן בגלוי והקורא יודע שהם סודות וסתרי תורה אלא שאינו מובן מקוצר המשיג ועומק המושג'.118 להנחיה זו, המאפשרת — בניגוד להנחייתו ביחס למשנה119 — קריאה בזוהר ללא הבנת הנקרא, ואפילו קריאה מוטעית בו, נודע משקל ציבורי רחב בהתחשב בסמכותם של חמדת ימים ושל החיד"א ובתפוצת חיבורים אלה. 

			ובאמת במקורות רבים מדובר בחיוב על קריאה בזוהר בלא הבנה, ולא רק כתועלת לזיכוך נשמת הקורא אלא כתכלית תאורגית, כפי שקראנו, למשל, לעיל בדברי הרמ"ז ור' נתן שפירא, וכלשון מקובל חשוב: 'לימוד הזהר בגירסא בעלמא בונה עולמות, וכ"ש [=וכל שכן] אם יזכה ללמוד ולהבין פי[רוש] מאמר א[חד] יעשה בו תיקון למעלה בשעה א[חת] מה שלא יעשה בלימוד הפשט שנה תמימה'!120 אמנם הוא מסכים שלימוד בהבנה עדיף מבחינה תאורגית: 'ילמוד מאמרי הזוהר, וקריאתו זו היא הלולו אף כי גירסא בעלמא, וכ"ש אם מבין מה שלומד'.121 דברים אלה הובאו אצל מקובל מאוחר יותר בטריפולי, ושם הוסיף לפי החיד"א נימוק שעל כל פנים הוא יודע שעניינו בתורת הסוד, ועל מנת כן קורא בו. כדבריו: 'שהסודות גלויים בו והלומד בו יודע בנפשו שהוא לומד סודות עליונים ורזי התורה רק שאינו מבינם ולזה מועיל לו לתקן נפשו'.122 

			וכך נכתב בכף החיים, סימן רצ אות יא, בשם החיד"א: 'ומי שאפשר לו יעסוק בסתרי תורה כמ"ש רבינו האר"י ז"ל. עכ"ד [=עד כאן דבריו]. וכבר כתבנו במ"א [=במקום אחר] שמי שאין לו יד בקבלה ילמוד בס[פר] הזוה"ק והתיקונים'. ומפתיעה המסורת על הגר"א: 'לצאת ידי חובת שיעור למוד, אמר רבינו ללמוד ספר הזוהר וספר שערי אורה, להבין קצת הכינויים בזוהר הקדוש בלי פירושים המבלבלים ומסיעים לענין אחר. וטוב ללמוד ספר הפרדס הוא ספר פלח הרימון'.123 

			תוצאה מעניינת מן היחס האמור היא שעמי ארצות מוצע להם לקרוא בתורה מעין אמירת זוהר. 'עצה טובה למי שלא זכה ולא השיגה ידו בתורה או מי שטרוד מאוד בעסקיו ודאגות ואין דעתו צלולה ללמוד בעיון, שילמד בכל יום דף גמ[רא] ופרק משניות באמירה בעלמא, כלומד הזוהר, אף שאינו מבין מה קאמר כי הלשון מסוגל לנפש'.124 מה שנתקבל כמוסכמה לגבי הזוהר משמש אפוא דגם חיקוי ללימוד תורה.

			כאמור, ההנחיה, שמותר ורצוי ללמוד זוהר גם בלא לרדת לסוף דעתו או אפילו בלא להבין את פשוטו, חוזרת במקורות רבים מאוד, וכן בספרי חסידות שונים. כגון: 'לשון הזוהר הקדוש הוא מסוגל לנשמה אף שאינו מבין כלל מה שאומר'.125 מובאה זו חשובה בשל המשל, שבמקורו משמש בקבלת האר"י בהקשר לשבירת הכלים, המצורף בהמשך: 'כמשל הנכנס לחנות של בושם, אף שלא לקח כלום, מכל מקום ריח טוב קלט עמו'. 

			וכך סיכם ש"א הורודצקי באופן כללי: 'קדושה יתירה והערצה מיוחדת נודעת להם ל'זוהר'. בספר הזה מרבים לקרוא אף אלה שאינם מבינים לא את תכנו ולא את שפתו'.126 ואכן, מקורות נוספים יש שמשבחים את הלימוד בשל חשיבותו לנשמה. 

			ועם זאת, ממצא מאלף מעלה העיון בספרי הנהגות מתקופת תלמידי המגיד הגדול, מתוכן אתה למד שיש הנהגה רווחת ללמוד בכל יום קטעי לימוד שונים, ובכללם ספרי מוסר, אולם הזוהר נפקד מהם.127 רק במקור אחד, הנהגות ר' יחיאל מיכל מזלוטשוב, אתה מוצא תוספת קלה: 'יזהר ללמוד בכל לילה קודם השינה או באגדה או בזוהר הקדוש',128 ויש לשים לב, כמובן, לתואר 'הקדוש'. וכך גם בחיבור נוסף מסוגה זו: 'בשם הבעש"ט שצוה לאנשיו שקודם כל תפל[ה] ילמדו מאמר זוהר'.129 אפשר שהתעלמות זו היא מכוונת בשל המגמות האנטינומיסטיות שצצו סמוך לזמנם במסגרת השבתאות והפרנקיזם, אך אני מטיל ספק בכך. לעומת זה, יש להניח שחכמי הלכה שמנעו את לימוד הזוהר או לפחות דחו את לימודו עד גיל ארבעים, והטילו מגבלות נוספות, עשו זאת בגלל התנועות הללו.130 

			ברם, לא הכל ראו בעין יפה קריאה פופולרית או לימוד בלא העמקה. למשל, ר' יעקב איפרגאן, מקובל בדרום מרוקו סביב שנת 1600, מזהיר את מי שבא ללמוד את הזוהר, שלא ינסה להבינו באופן שכלי, כעיון של פשט, אלא יָתור אחר מלמד שילמדו מפה אל פה.131 על ר' שניאור זלמן מליאדי מסופר כי נהג ללמוד כל ליל שבת זוהר 'בעיון גדול', עד שההספק לא עלה על דף או שניים.132 אף הוא התנגד לקריאת זוהר 'בלי ידיעה בפי[רוש] המלות כלל', 'שאין יוצאין בזה עיקר ענין לימוד הזה"ק'.133 גם ר' צבי הירש מזידיטשוב שלל זאת,134 ואף צדיקים אחרים שהתבטאו בחריפות.135 וכך נמצא בספר זכרון טוב, לר' משה רוזא, ליוורנו תקצ"ה, פרק יב, כ ע"א, סעיף כב: 'ובשולחן ערוך או"ח ויורה דעה תהיה בהם כל זמנך כי הם עיקר לימודך, וס' הזוהר והתיקונים תקרא ולא תאמר בהם דבר אלא אם כן יהיה כשמש נגדך'. כלומר, יש חשיבות להבנת הלימוד בזוהר. המקובלים עצמם אף נהגו לעשות ייחודים, להשתטח על קברי צדיקים או להתגרש לשדה כדי לזכות להבין את סודות הספר. וראה להלן. 

			לפעמים נמצא את שתי ההנחיות כאחת. למשל, 'צריך שיהיה לו ב' קביעות בזוהר, אחת לעיוני ואחת לגירסא. והגירסא יהיה ג' דפין בכל לילה מהזוהר דפוס מנטובה כדי שיוכל לגמרו עם התקונים בשנה א[חת]. ויקדים העיון לגירסא'.136 כלומר, רק על סמך לימוד מעמיק ולאחריו אפשר גם לקרוא קריאה רהוטה. אם כי בחשבון פשוט יש לגרוס שלושה דפים ליום. 

			כך יש להבין מה שנראה כעמדה סותרת אצל ר' קלונימוס קלמן שפירא מפיסעצנא. במקום אחד הוא כותב: 'תרבה ללמוד מדרשות ... גם זוה"ק לְמוֹד ואפילו מי שאינו מבין את עניני הקבלה מ"מ נודע שמקַדֵש הוא'.137 הוראה זו התייחסה לבחורים צעירים הנכנסים לעולם החסידות תחת הדרכתו. למעשה, הוא עצמו התכונן לכתוב פירוש לזוהר וציין את הקושי ללמוד אותו. ודבריו מפורשים במקום אחר: 'לאמר פשט בדברי הזוה"ק שזאת כוונתו ... יכול רק צדיק מבני עליה שקרוב הוא למצבם של הרשב"י וחבריו ... ולא אנו קרוצי חומר ... איש ישראל כשבא ללמוד זוהר יכין את לבו ויתבונן בדעתו איך שצריך הוא עתה לעזוב על שעה עכ"פ את העולם והמונו, ובפסיעה אחת עליו עתה לפסוע מתחתית העשיה עד ריש האצילות. כל חכמתו ושכלו שרחש [צ"ל: שרכש] לו בעוה"ז לא יועילו לו שם בעולם האמת ובמשכן זוה"ק'.138 משמע, לימוד הזוהר דורש הכנה נפשית מיוחדת.

			גישה זו הכורכת יחדיו את האפשרות לקריאה 'סתמית' בזוהר כשלצידה מודעות לנשגבותו נמצא גם בדבריו הארוכים, אך מלאי עניין, של ר' אליעזר פאפו, מהמאה הי"ט, בולגריה, שאף ספרו היה נפוץ: 'למוד ספר הזוהר נשגב מאד לטהר ולקדש הנפש ואפילו אי לא ידע מאי קאמר ושוגה בו שגיאות הרבה ... ונהי [=והגם] שבלימוד המשניות וכ"ד [=תנ"ך] יש דעות שצריך להבין לפחות מהו הענין שלומד, אבל בלימוד תהלים וזוהר הקדוש אפילו באין מבין כלל, חשוב ומקובל ומרוצה לפני ה'. ומי שיודע ספר ומבין דברי הזוה"ק הפשוטים ימצא בו טוב טעם ודברים מתוקים מדבש ומוסרי השכל שמושכים לב האדם לאביו שבשמים ... אך ישכיל על דבר מראשיתו שלא יצטרך ללמוד במהירות גדול באופן שלא יהיה שוה אותו הלימוד כלום'.139 יש לשים לב למשפט האחרון, האומר שככל שמותרת ומועילה הקריאה בלא הבנה, אין לנהוג בה במהירות כמי שפורק משא מעליו. נראה שסכנה זו היתה מוחשית, ולכן נמצא, למשל, הוראה נגדית: 'וגם בלימוד זה"ק ומדרשים ... יכוין במחשבתו בשמחה עצומה גבורות ה' וחכמתו הנפלאה'.140 

			ראוי להוסיף שרוב המקורות שנזכרו בדיוננו הקצר נכתבו בארצות שונות והיו נפוצים ובעלי השפעה. הזוהר מתקבל אפוא כפרט, אפילו מרכזי, במכלול המצוה של תלמוד תורה.

			אף זאת, מקורות שונים מוסרים על טרחתו היתרה של האר"י בלימוד הזוהר. כבר המסורת על לימודו במצרים מספרת שהתבודד 'בבית אחד בחצרו ג' שנים והיה שונה בספר ההוא ומעיין בו בטרחא גדולה'.141 ומעין זה בכתבי רח"ו: 'השגת הרב זלה"ה בחכמה זו כי תחלה היה קורא בזוהר והיה טורח הרבה בדיבור אחד כדי להבינו ולפעמים היה טורח שבוע אחת להוציא לאורה מאמר אחד מהזוהר ולפעמים היו אומרים לו שעדיין לא הבין, וטרח עוד' וכו'.142 וכעדות אישית: 'שאלתי את מורי זצלה"ה ממה זכה לחכמה הנפלאה הזאת ואמר לי על שהי[ה] טורח על ל[שון] הזהר שבועה[!] ושבועיי[ם] והי[ו] אומרי[ם] לו עדיין לא השגת. והי[ה] מעמיק יותר. ושאלתיו הלא גם מהרמ"ק ואני טרחנו ולמה לא זכינו לזה? ואמר כי אמת שטרחנו אבל לא טרחנו כ"כ'.143 סיפור זה מופיע במקורות שונים בהבדלי לשון קלים,144 ואביא כאן מדברי החיד"א, המספר על רמ"ק: 'וראיתי בכתבי מהרח"ו דהרמ"ק טרח מאד שהיו מתגרים בו החיצונים בעוסקו אחר חצות לילה בהתבודדות בזהר הקדוש ומאבדם ע"י שמות הקדש'.145 

			נראה אפוא שבני עלייה אינם רשאים לפטור עצמם בלימוד ברמה שאינה הולמת את מעמדם. על כך נלמד גם מן האמור בשער רוח הקדש, ירושלים תרכ"ג, ד ע"ב, לפיו יש גורם נוסף לצד נושא הטרחה, והוא כי אדם צריך לממש את סגולותיו הטבעיות. וככל שיטרח ויעמיק יותר כן יבין מעצמו ש'התור[ה] ההיא שלו, וצריך שהוא יחדש בשכלו מעצמו בתור[ה] מה שקבלה נפשו'. סיפור זה מזכיר לנו את סיפורו של ר' חיים מוואלוז'ין על הגר"א, בהקדמת הפירוש לספרא דצניעותא, שבצעירותו דחה את כל המגידים למיניהם כי רצה לעמול בכוחות עצמו. אף הצטדק שהמגיד אמנם נתגלה לר' יוסף קארו, אך היה זה מאתיים שנה לפניו ובארץ ישראל. ובין היתר כתב שם: 'שגורה הי' בפיו הק[דוש] אשר להבין דברי הזוה"ק והתיקוני[ם] לאמיתתם בלתי אפשר בעולם אם לא אחר גודל היגיעה על כל ענין ומאמר כמה שבועים'.

			סגולות הלימוד

			כאמור, לימוד הזוהר היה לחלק נכבד מתוכנית הלימודים, ואף נתלו בו כל מיני סגולות. יש להניח שעצם האמונה בסגולות האלה תרמה אף היא לתפוצת הלימוד בספר. 

			בראש ובראשונה יש להזכיר את דברי בעל רעיא מהימנא: 'בהאי חבורא ... יפקון ביה מן גלותא',146 אמירה שמתקופת צפת ואילך שימשה זָרָז חשוב לקריאה בזוהר. תעמולה מתנהלת גם לרגל דבריו של ר' אברהם אזולאי: 'מצאתי כתוב כי מה שנגזר למעלה שלא יתעסקו בחכמת האמת בגלוי היה לזמן קצוב עד תשלום שנת הר"ן (1490!) ומשם ואילך יקרא דרא בתראה והותרה הגזירה והרשות נתונה להתעסק בספר הזוהר, ומשנת ה"ש ליצירה (1540) מצוה מן המובחר שיתעסקו ברבים גדולים וקטנים ... שבזכות זה עתיד לבוא מלך המשיח ולא בזכות אחר'.147 ובדומה לכך ר' מאיר פאפרש: 'אם זכה ילמוד זוהר באשמורת כי בזכותו יצאו ישראל מהגלות שדומה ללילה'.148 כלומר, מעשה הלימוד שלו מקבל אופי מאגי־תאורגי, וה'סגולה' מחוזקת במעשה סמלי. 

			מוטיב זה של גאולה בזכות הזוהר כבש לב רבים, והוא מופיע לעתים קרובות ובארצות שונות.149 וכך גם הודגש בחבורת רמח"ל באיטליה, שהלימוד היה ללא 'ציפוי שכר או לשום צד פניה אחרת חלילה כי אם לתקון השכינה הקדושה ולתיקון כל ישראל'.150 וכך ר' יוסף חיים בבגדאד, בקונטרס שובי שובי השולמית (ירושלים תרע"א), ור' ישעיה אשר זעליג מרגליות בירושלים בקונטרסו קול אומר קרא, ואישים נוספים במאה העשרים שחדורים היו ציפייה לגאולה קרובה, וסברו שבאמצעות הפצת הזוהר יזכו לה.151

			ההנחיה ללימוד פופולרי, שדובר עליה בסעיף הקודם, באה לרוב בתוספת נימוק מיסטי, שקריאתו 'מצחצחת הנשמה', או בלשון רמח"ל: 'אף על פי שאינו מבין, הלשון מסוגלה לנשמה'.152 משמעות קתרטית זו חוזרת ונשנית ביחס לזוהר. כך כתב כבר ר' מאיר פאפרש, מעורכי קבלת האר"י ומפיציה במאה הי"ז: 'ומי שלא זכה להבין הזוהר אעפ"כ ילמוד כי הלשון של הזוהר מזכך הנשמה'.153 ויותר מזה כתב במקום אחר: 'ומי שלא זכה להבין הזוהר, אפ"ה [=אפילו הכי] יקרא הלשון כי מסוגלת לזכך הנשמה ולהאירה זוהר נפלא, ובפרט האידרא הנ"ל ותיקוני הזוהר. ומסוגלת ההצלחה בעתים הללו כי אז סוד ה' ליראיו ויזכה בדין'.154 מעין זה כתב ר' שלום בוזגלו, בסוף הקדמתו לכסא מלך: 'כי הוא מטהר הגוף ומקדש הנשמה לכל הלומדו בחודש אלול אפילו בגירסא בעלמא באין מבין פירוש אמריו'. 

			אכן, כבר בספר תולדות האר"י מסופר על חוטא שביקש תיקון מהאר"י, ובין היתר נדרש: 'וללמוד בכל יום עשרה דפים מן הזוהר, הלשון לבד, בלתי שום הבנה'.155 ובחסידות חזרו והזכירו זאת, למשל: 'וכן נתן מרן האר"י תיקון לבעל תשובה שיאמר חמשה דפין זוהר או תיקונים בכל יום. וכך נהג מורי ורבי דודי הקדוש מוהר"ר צבי'.156 יש לשים לב להיגד, השגור בעיקר בחסידות — 'שיאמר'.157 אין צורך אפוא בלימוד דיסקורסיבי מעמיק, אלא בהגייה בלבד. וזאת, ככל הנראה, מפני שבמקורות קבליים, ובעיקר חסידיים, מודגשת סגולתן האימננטית של האותיות עצמן.158 

			בתקופת החסידות חוזרת ונשנית המטרה של טיהור הנפש וזיכוכה. למשל, 'אמירת הזוהר הק[דוש] בכל יום אף כי לא ידע מה הוא אומר עכ"ז אמירת זוה"ק מזכך הנשמה'.159 רי"א מקאמרנא מציין את הערך המיסטי והתאורגי: 'וראוי לקבוע לעצמו ללמוד חמש דפין בזוהר בכל יום, והוא תועלת גדול ותיקון גדול לנפש להאירה ולזככה ולתקנה ולכלות קוצים מדות רעות ותאוות רעות לזכות בנועם השם'.160 דברים מלהיבים בהקשר הזה הוא כתב במקום אחר: 'ע"כ [=על כן] בניי ואחיי תרגילו עצמיכם ללמוד בדברי הזוהר והתקונים בשקידה, ומי שלא ראה אור הזוהר מתוקים מדבש לא ראה מאורת מימיו ולא טעם טעם התורה, ועוד שהוא מטהר הנפש ומזככה. אפילו אמירה בעלמא מן השפתים סגולה ותיקון הנפש מאוד ובפרט ספר התקונים שהם תקוני הנפש ממש'.161 לדעתו, לימוד הזוהר מעלה את האדם מבחינה אינטלקטואלית ומיסטית. 'ודע שכל ספר הזוהר וחיוב למודו וחיוב למוד של כתבי מרן האר"י הכל מצות עשה לדבקה בו ולידע שיש אלוה מצוי ... והשמר בני ואחי מספרי המחקר כמו מאש של גיהנם'.162 לפיכך אין תימה שהוא ראה בלימוד הזוהר אנטיתזה לרוח ההשכלה. כדבריו: 'לו עמי שומע לי בדור הרע הזה שהמינות גובר היו למדין עם תינוק בן תשעה שנים ספר הזהר והתקונים ליהגות בה'.163 

			סגולות נוספות ניתלו בקריאת הזוהר, ואולי אף באלה היה כדי להרחיב את מעגלי הלומדים. למשל, בספר נפוץ מצינו: 'כבר נודע סגולות ס[פר] תהלים נורא מאד. יזהר לקרות ממנו שיעור בכל יום או לפחות בכל שבוע באופן כי משנה זהר תהלים כ"ד לא יסורו ממנו חוזר חוזר [!] אליהם כפי כחו, וסימנך: זכותם יגן, ר"ת [=ראשי תיבות]: זהר כ"ד [=תנ"ך] ותהלים משניות, כי הלימוד בהם יגן בעולם הזה ובעה"ב בלי ספק'.164 ומעין זה: 'ובדור הזה מי האיש החפץ חיים אוהב ימים מבלי לבלות יום בלתי קדושה לראות טוב עוה"ב בעוה"ז, ידבק נפשו בספר הזוהר ובכתבי מרן הרח"ו בלבד שנאמרו ברוה"ק'.165 ולא זו בלבד, בשם ר' נחמן מברסלב נמסר: 'ידוע שלימוד הזוהר מסוגל מאד מאד. ודע שע"י לימוד הזוהר נעשה חשק לכל מיני לימודים של התורה הקדושה'.166 

			אמירותיו של ר' פינחס מקוריץ בהקשר הזה נמסרו בהזדמנויות שונות.167 למשל, 'זוהר הוא רפואה לראש ומו"ה ב"ז [=בנימין זאב] קבל לפניו על כאב הראש, ואמר לו אמור זוהר, ואמר לו אני לומד זוהר, והשיב למוד הרבה זוהר' [אות נח]. 'אמר הרב לאדם אחד שיאמר זוהר בכל יום ויהיה לו פרנסה' [אות סג]; ככלל קבע 'שלא יעבור ג' ימים בלא זוהר' [אות נא]; אולם יש ללמוד רק ביום, פרט לחג ושבת, כי אז 'זוהר היה אומר רק בשבת ויו"ט בלילה' [אות מט]. 

			מעניין מאוד המסופר כי 'רבים אנשי כפרים שאין להם מקוה אינם רוצים לומר זוהר, ואני אומר ע"ד [=על דרך] ששמעתי מהרז"ל [=מהרב ר' {פינחס} ז"ל] ... כשאין להם מקוה צריך לטהר בקדושת הזהר'.168 כלומר, עצם העיסוק בזוהר מקדש ומטהר. אבל חשובה יותר גישת בני הכפרים[!] שנמנעו מלעסוק בו טרם שטיהרו עצמם במקוה. זו מלמדת על האווירה הציבורית של עמידה בפני טקסט נשגב וקדוש. מכל מקום, פרט זה בוודאי יוכל גם הוא להיות עילה לתלות בו סגולות.

			ובמסורת של 'פתיחת ספרים' מסופר כי 'פעם אחד שאלו להבעשט זלה"ה אחת מהדברים. ואזי פתח ספר הזוהר שהיה מונח על השלחן והסתכל בו ואמר להם כל המאורע אח"כ ונמצא האמת אתו שכיון בדבריו'.169 

			ועוד סגולה נרשמה: 'להכרית ולהשמיד כחות הטומאה ולתקן תיקון נפלא למעלה, ולעורר זכיותיהם של ישראל לפני אביהם שבשמים'.170

			אחד מצדיקי החסידות, ר' קלונימוס קלמן עפשטיין, מייעץ למי שמחשבות זרות מבלבלות אותו בעת אמירת קריאת שמע, 'שילמוד הרבה קודם התפילה משניות גמרא וזוהר ... ואם ילמוד על כוונה זו בודאי יזכה להמליך להקב"ה על כל העולמות'.171 

			אביא כאן מדברי הסיכום של שטאל: 'הקריאה בזוהר תחלץ את האדם ממיתה, ממחלה ומפורענויות ומגזירות קשות. היא תציל אותו מידי המקטרגים בשמים, תלמד עליו זכות לפני הקדוש ברוך הוא, ותבטיח לו חלק בעולם הבא. הקורא בזוהר פניו נעשים מזהירים, ולכן שם הספר זוהר. הקריאה בזוהר תחיש את גאולת העם'.172 

			מקום הלימוד

			פעמים שהמקובלים מועידים חשיבות ללימוד בארץ הקודש בכללה. על האר"י, שבשבח חכמתו מפליגים ביותר, מוצאים אנו בסיומו של סיפור: 'וכל זה זכה בארץ הקדושה אחר עלייתו ממצרים'.173 וכן: 'להשיג בעמקי חכמת הקבל[ה] הזמן מסוגל יותר להצליח בלימוד ולהבין ולהשכיל בתעלומה הוא ... וביותר אם דר בארץ ישראל, דאוירא דא"י מחכים ביותר בחכמ' זו'.174 אמנם הזוהר לא נזכר כאן במפורש, אבל אין ספק שהוא עיקרה של הגדרת 'חכמת הקבלה', ובמיוחד לנוכח ידיעותינו על מקומו של הזוהר בעולמו של האר"י. 

			עם התפתחות המרכז הקבלי בצפת במאה הט"ז נתייחד קבר רשב"י כמושב לימוד זוהר. אפשר שגדל ייחודה של צפת בייחוד בשל קרבתה לקברו של רשב"י, שסמוך אליו יושבים והוגים בזוהר, וכפי שהבטיח המגיד לר' יוסף קארו ששם 'יגלו לכם רזין עילאין'. יתר על כן, המגיד מגלה לו באותו מעמד כי 'רבי שמעון ב"י [=בר יוחאי] ובנו שמחו לקראתכם בקרותכם זוהר על מערתם ובכפר הסמוך להם'.175 וכך נפוצה האמונה שבאתר זה הבנת הסודות מלאה יותר. ומכאן גם המסורת על האר"י שבחר את מקום האדרא שלו בסמוך, ושם הושיב את תלמידיו בהתאם.176 בחוגו של ר' משה קורדוברו נהגו לערוך שם 'גירושין',177 ואחרים נהגו להשתטח על הקבר לשם השגה וגילוי סודות.178 

			בניהו משער כי 'מקובלים ראשונים שבאו מספרד לתורכיה ועלו משם לצפת הם אשר הנהיגו לימודים קבועים על קבר רשב"י במירון'.179 על נוהג זה אנו למדים גם מאגרתו של השל"ה,180 ונזכיר מקצת עדויות נוספות בנות הזמן:

			ר' אברהם גאלנטי מספר 'שכל חביריי ואני עמהם הולכים להקביל פניו [של 'אדונינו רשב"י'] ג' פעמים בשנה עוסקים בסודותיו מימי מורינו [=הרמ"ק] ע"ה זלה"ה זה לנו עשרים שנה'.181 ר' משה אלשיך מעיד על 'חברת מירון ששם לומדים זוהר פעמים בשנה'.182 עצם השם 'חברת מירון' עשוי להעיד על קביעות המעשה, על האופי הקהילתי ועל משמעות ייחודו עבורם. 

			בקונטרס תיקון לליל ל"ג לעומר, שאלוניקי תק"ץ, ג ע"א, מדובר על שהות של 'שלשת ימים' במירון בל"ג לעומר. 

			לימוד בציבור

			למעשה, בקריאת הזוהר יש יותר מהישג אישי לקורא, שכן לקריאה זו נתלווה בדרך כלל צד ציבורי־טקסי. ברור שכך נהגו בחוגי מקובלי צפת, אך גם לאחר מכן. למשל, לפני שלוש הסעודות בשבת קוראים קטעים השייכים לשבת; לאחר מנחה בשבת קוראים מן האדרא; במוצאי שבת לאחר ערבית לומדים בספר הזוהר (בעיקר בצפון אפריקה); קריאת זוהר בלילות שלפני טקס ברית המילה ובמיוחד בליל הברית עצמו, או בהזדמנויות האחרות כגון לפני תקיעת שופר,183 ובעיקר במסגרת 'התיקונים'. במיוחד רווח הלימוד בציבור בקהילות תימן (כדלהלן) וצפון אפריקה, כפי שנראה להלן בפרק ה.

			השאיפה לערוך תיקון בציבור, לפחות במניין, הסתמכה בעיקר על כך שאז השכינה שורה (תיקון שבעה באדר וחמשה באב, ליוורנו תקס"ד, ג ע"א).

			את האופי החברתי נוכל למצוא בעדויות נוספות על לימוד משותף, כגון ר' שלומיל מדרעזניץ המספר על המתרחש בצפת במפנה המאה השש עשרה, ש'אחר התפלה לומדים כל הקהל קביעות אחד ויושבים לפני הרבנים בכל בית כנסת כמו ששה כתות. כל כת וכת לומדים ... וכת אחת בספר הזוהר'.184 היה זה אפוא לימוד של 'כל הקהל' ובוודאי נשא אופי עממי. אולם באגרתו משנת שס"ז מספר ר' שלומיל כי 'שני פעמים בשנה חוק ולא יעבור הולכים כל חכמי סגולה הבקיאים בחכמת האמת יותר מכל חכמים למרון ששם קבור רשב"י ... ויושבים לשם ... י' ימים וי' לילות רצופים ועוסקים בספר הזוהר, דהיינו חכם א[חד] מגיד והאחרים מקשיבים'.185 מדובר אפוא בחוג של 'בקיאים בחכמת האמת' ההולכים למירון פעמיים בשנה, אם כי לפי עדות ר' אברהם גאלנטי — ג' פעמים,186 בלא ציון מדויק של מועד. 

			גם נשתמרה עדות מפורטת מסוף המאה הי"ז, המספרת כי כל תושבי צפת נוהרים לקבר רשב"י בל"ג בעומר, ולאחר שבוע שבים לביתם. אף יש "ונשארים שם שבעה ימים ואין אומרים בהם תחנון והם נקראים הלולא דבי ר' שמעון ... ואחר השבעה ימים הנ"ל כל א[חד] פונה למקומו וביתו ונשארים שם הת"ח היותר זקנים עשרה ימים אחרים ולומדים בספר הזוהר הקדוש וטובלים ומתענים ויושבים כל היום בתענית. וכן מנהגם ג"כ בחדש אלול לומדים שם עשרה ימים ספר הזוהר בקדושה ובטהרה".187 מקורות נוספים מעידים על ביקור בן עשרה ימים בחודש אלול. אולם בעדות שהבאנו כאן נוספים פרטים חשובים ביותר. הלימוד לא היה לימוד רגיל, אלא בתענית, בקדושה ובטהרה, ובוודאי שהיתה זו חוויה מיוחדת.

			מובן שלימוד מסוג זה הוא עניין נעלה, ויש להניח שלא כל לומד זוכה לו. לכן נמצא, למשל, שלעומת המגיד של ר' יוסף קארו, שהיה מתגלה אליו בעת לימוד המשנה, היה המגיד של נתן העזתי מתקשר אליו בעת לימוד ספר הזוהר. כלומר, הלימוד מקבל אופי מיסטי מובהק. 

			כמו כן ידוע לנו על חוג רחב של לומדים בפדובה שנוצר מסביב לרמח"ל. חוג זה נוסד, לפי מ' בניהו, בי"ז בשבט תצ"א, ובו נקבעו תקנות שונות, ובתוכן: 'לקבוע לימוד קבוע אשר לא יפסוק בבית המדרש הקדוש הזה בספר הזהר הקדוש, ללמוד בו כל איש מהם חלקו זה אחר זה', ו'לחבר יום בלילה בלימוד הזה'.188 אכן, ר' משה דוד ואלי מעיד בהספדו על רמח"ל, כי בחבורתו למדו זוהר בתורנות, חבר אחר חבר, 'בלי הפסקה לעולם כל היום וכל הלילה. ידוע לנו מה שכתבו חכמי האמת שהקריאה הפשוטה בספר הזוהר משפיעה קדושה גדולה על הנפש אפילו מי שלא ירד לסוף דעתו של הזוהר'.189 

			ר' חיים פאלאג'י מספר שבעירו שאראיי דמן בוזנא [=בוסניה], קיימת 'ישיבת חברים מקשיבים רודפי צדק, הנקראת שומרים לבקר, שזה דרכם שע"י להבת התשוקה אשר בלבבם ביראת ה' נודדים שינה מעיניהם והמה קמים בכל עז ותעצומות עומדים בבית ה' בלילות בהישיבה הלזו ובוכים על גלות שכינת עוזינו בקיץ ובחורף חצות לילה. ומאז עד אור הבקר הנה זה דרכם שהגדול שבהם ראש ישיבה עוסק בתורה עמהם פעמים בתהלים ... ופעמים בזוהר ודברי מוסר המושכים לבו של אדם עד אור הבקר' כדי שיוכלו להתפלל בכוונה.190 בחיבור אחר שלו הוא מעיד על הֶקדש שעשה גביר אחד באזמיר ודרש שבכל ל"ג לעומר ילמדו בביתו זוהר בשלמות 'בכנופיא כל הת"ח שבעיר'.191 בבגדאד, למשל, היה אדם ממונה שהיה מכה בדלתות שעה־שעתיים 'לפני הבוקר לבוא לבית הכנסת ללמוד זהר'.192 

			לפנינו תיאור המלמד הרבה על משמעות הזוהר לציבור: 'עד לימינו אלה ממש היו מקדימים [לבוא לתפילה] בכל בתי־הכנסת המארוקאיים (וברובם הגדול של בתי הכנסת בתוניסיה ובאלג'יריה) לתפילת שחרית מנחה ומעריב וקוראים בפרקים ידועים בזוהר, שלפעמים נמשך יותר משעה ... בדבקות גדולה ... בהרבה מרכזים קטנים ובכל הערים הגדולות של צפון אפריקה קמו "חברות" של קוראי הזוהר, היו בהן שאנשיהן "מקצוענים" זקנים מהוללים ביראת־שמים שקיבלו מקהילתם תמיכה כספית כדי לקרוא בנעימה המסורתית יותר זוהר ... הואיל ולעתים קרובות ביותר לא היו הקוראים והמאמינים [אולי צ"ל: המאזינים] בקיאים בארמית ולא יכלו לפרש לעצמם בבהירות את הדפים, שאותם קראו בהתלהבות שאין למעלה ממנה, היה זה, איפוא, גילוי של יראת־שמים ששכרו ומעלתו בו בעצמו'.193 

			בשער ספר השירים ישמח ישראל, מקנאס תרצ"א, כתוב: 'כנסייה שהיא לש"ש לומדים פרק בזוהק' בכל שבוע כמעט בלתי בטלה ... והכל עם שירי קדש'. משמע, ב'חברת יחזקאל הנביא' במקנס נהגה קריאה שבועית בציבור בשירה.

			גם ביהדות תימן ניכר האופי הציבורי של הלימוד ובנגינה, כפי שמתאר אפרים יעקב: 'יהודי תימן הקנו חשיבות רבה ללימוד בנעימה ולחן ... בקריאה משותפת בציבור, אופן בו לומדים גם את הזוהר, יש ללחן תפקיד מרכזי המאפשר קריאה הרמונית של צבור גדול. מסיבות מוסיקליות נקרא הטקסט המולחן כמעט ללא הפסקה, ובשטף הקריאה מתעלים הקוראים לרמת התרגשות ויופי רוחני. רק מי שנכח במעמד כזה יכול להבין ולחוש את תפקידו והשפעתו של הלחן על הלומד. בנוסף לכך משמש הלחן כלי להבנת הטקסט וזכירתו'.194

			נראה כי הטקסיות שבקריאה בציבור נועדה גם להעניק יסוד מאגי כלשהו לכח החברתי,195 לסדר הקבוע, למקצב הקריאה וכן הלאה. במסגרת זו אנו מוצאים יחס מיוחד לזוהר. על 'כסא אליהו' מניחים יהודי תוניס ספר הזוהר. בצפון אפריקה הוא מונח בארון קודש ליד ספר תורה. ובידינו פיוט לחג השבועות, שמחברו הוא רפאל אדרעי, וכותרתו היא: שיר למתן תורה ולסיום זוהר הקדוש.196 גם המשורר הדגול דוד אלקאיים כתב 'פיוט לסיום הזוהר', הפותח במילים: אערוך שבחי לחי. 

			תופעה מיוחדת הראויה לציון, לא רק בשל היותה דוגמה ליישום מעשי אלא שנובעות ממנה השלכות חברתיות, היא התופעה של לימוד זוהר בפי נשים. לפי ר' שלמה רוקקה, 'אפי' הנשים יעיינו וישכילו במושכלות ואלהיות'.197 ר' אהרן ברכיה ממודינה מספר כי זקנתו, אם אמו, 'הצדקת והחסיד[ה] מר"ת פיוריטה דאתקריאת בת שבע', שעלתה לצפת בגיל שבעים וחמש, 'כל ימיה לא פסקה פומה מגירס[ה] במקרא ובמשנה ובספרי הפוסקי[ם] ובראש כולם הרמב"ם. וגם שיח היתה לה בספר הזוהר כפי השגתה, ומהכל עשתה לה סדרים'.198 הרב משאש מספר על אורודוויניא שעלתה לארץ ישראל ממכנאס בשנת תרי"ג, והיתה 'למדנית הרבה בתנ"ך ומשניות וזוה"ק'.199 שמא תאמר, נשים אלה אינן אלא פרט שאינו מעיד על הכלל, אך לעיל קראנו על נשים בהודו, ועדות ברורה על לימוד רחב יותר נמצא אצל ר' יוסף חיים,200 ואפשר להביא דוגמאות נוספות.201

			ככל שהלך והתמסד לימוד הזוהר מוצאים אנו תפילה שיש לאומרה קודם הלימוד. למשל, 'יאמר קודם קריאת הזוהר והוא מהאר"י זלה"ה: לשם יחוד קב"ה ושכינתיה ... הנני בא ללמוד בס' הזוהר' וכו'.202 וכן בתענית היארצייט אומרים לפני קריאת הזוהר: 'לשם יחוד קודשא בריך הוא ... הרי אנחנו באים ללמוד בזו[הר] משפטים לעילוי נפש ורוח ונשמה של עבדך פלוני בן פלוני, ויהי רצון מלפניך ה' אלוהינו ואלוהי אבותינו שעל ידי לימודינו זה יעלה זכרונו לטובה לפניך' וכו'.203 הרעיון שהלימוד גורם תיקון בעולמות בולט בנוסח הזה: 'וקודם לימוד של ס' הזהר ותיקונים ושארי ספרי המקובלים ... יכוין בזה"ל [=בזה הלשון]: הריני רוצה ללמוד ספר או קבלה או מדרש זה כדי להשיג קצת גדולתו ורוממתו של יוצרי ובוראי ב"ה וב"ש [=ברוך הוא וברוך שמו], ולהשיג גודל מעלת תורתו הקדושה בכדי לקשר נפשי אל שרשה ולעשות בזה תיקונים גדולים בעולמות העליונים הקדושים. ועיקר כוונתי בזה הלימוד לתת ליוצרי ובוראי ב"ה וב"ש נחת רוח גדול לשם יחוד כו' ויהי נועם כו''.204 

			בתימן קודמת ללימוד הזוהר 'פתיחה', כפי שנהגו שם לפני טקסטים בסיסיים אחרים, כמו משנה, רש"י, מדרש ועוד. למשל, פתיחה אחת נמצאה מועתקת בכריכת ספר זוהר שהובא מן אלגדס, וזה לשונה:

			 

			יושב המרומים ומשגיח התחתונים אדון לכל הנאצלים יחיד מיוחד אחד מלך נאדר מאציל כח נאצל בורא כל נברא יוצר כל נוצר עושה כל נעשה מי יגיע להשיג אחד מאלף אלפי אלפים ורבי רבבות גדול מעלת ורום הסתר סתרי מעשיך כל שכן גודל יצירותיך ומי יחשוב לדעת אחד מאלף אלפי אלפים ורוב רבי רבבות סתרי סודות צפונים בבריאותיך כל שכן וקל וחומר להשיג קצת מן הקצת וחלק מן החלק של אלפי אלפים ורבי רבבות מנאצליך שאדון יחיד ואין שני מתייחד עמהם ייחוד גמור, לכן ה' אלהי גל עיני ואביטה נפלאות מתורתיך. 

			ולקראת הסוף: 

			 

			וזכני ליאור באור תורתך ... ואבינה נועם רזי תורתיך ללמוד וללמד לשמור ולעשות ולקיים אמן ואמן נצח סלה ועד.205 

			נספח

			באחד העלונים הנפוצים בבתי הכנסת נתפרסמה הצעה בזו הלשון: 

			 

			לאור קריאתם של גדולי ישראל ומאורי הדור שליט"א להתחזק בקריאה בספר הזוהר הקדוש בכל יום, לקירוב הגאולה ברחמים שכידוע מדברי הזוה"ק [פרשת ויקהל רי"ח וכן פר' וירא ק ע"א ע"ש], שקריאת פרשת הקטורת ומעשה הקורבנות ובעיקר קריאת הזוה"ק בגרסא, אפילו ללא הבנה כלל, חשוב ומקובל ומרוצה לפני ה' ['פלא יועץ', זוהר] ומסוגלת לבטל כל גזירה ולבטל את המוות, ובפרט אם יתארגנו מנינים בכל ארבע כנפות הארץ, וכן בכל עיר בארבע כנפות העיר, לא ישלוט שום מזיק באותו המקום, ויתבטל המוות והמגיפות משם! לצורך זה הצלחנו, בחסדי השם, להשיג לזיכוי הרבים, את סט הזוה"ק המחולק המפואר לשבעים[!] ספרים, הכולל את כל חלקי הזוהר, תיקונים, זוהר חדש במחיר מיוחד, לזיכוי הרבים, 120 ש"ח בלבד!

			
				
					1	כמובן, חשוב מאוד הוא ספרו של בועז הוס, כזוהר הרקיע (תשס"ח). אולם פרק זה מוקדש כולו, וביתר תשומת לב ובצורה מרוכזת, לנושא לימוד הזוהר ודרכי הלימוד. 

				

				
					2	כגון: ר' עזרא מגירונה, ר' עזריאל מגירונה, בעל ספר המפליג, ר' יהודה בן יקר, ספר הרמון לר' משה די ליאון (בחלקו), משכיות כסף לנ"ל, ר' מנחם ריקנטי, אור זרוע לר' דוד בן יהודה החסיד, ר' יצחק ג'אקון (על ייחודו בפירוש התפילה ראה ג' שלום, תרביץ, כד [תשט"ו], עמ' 167), ואולי גם ר' יוסף ן' שרגא שמקורו מספרד, ויתכן גם זכר צדיק לר' יוסף אבן צדיק, הגם שאינו ממש קבלי אבל נותן מקום גם לקבלה מתוך הערכה. ובמפנה המאה הט"ו — פירושו של ר' אברהם סבע וסמוך לאחריו ר' מאיר אבן גבאי. 

				

				
					3	ראה חלמיש, הקבלה, עמ' 123-122; כ"ץ, הלכה, עמ' 56. ראה גם לעיל עמ' 220-219.

				

				
					4	לפיכך ברור שפרק זה מתייחס ברובו לתקופה שלאחר המצאת הדפוס, שכן כמעט אין עדויות על המקובל בימי הביניים בנושא לימוד הזוהר. וראה הוס, הופעתו. על העמל שהושקע באיסוף הקונטרסים ראה, למשל, הקדמה לספר המערכת, מנטובה שי"ח, ב ע"ב; "הקדמת המגיה" לזוהר, מנטובה שי"ח (ג ע"ב — ד ע"א. אין ספרור במקור). וראה תשבי, הפולמוס, עמ' 182 [=חקרי, א, עמ' 130]. 

				

				
					5	ר' שניאור זלמן מליאדי, לקוטי תורה, ויקרא ה ע"ג, שה"ש ג ע"ג. גם על ה"חפץ חיים" מספרים כי הוא זירז ללמוד את הזוהר על הפרשה, ואפילו בחורים, באומרו שרובו כמדרש.

				

				
					6	ראה לעיל עמ' 36 הערה 41. אגב, כבר בתלמוד נחלקו אמוראים על מה יש לברך ברכת התורה. ראה ברכות יא ע"ב.

				

				
					7	גריס, ההנהגות, עמ' 47.

				

				
					8	ראה יוסף הקר, 'לדמותם הרוחנית של יהודי ספרד', ספונות, ב(יז), תשמ"ג, עמ' 54-52. ראה גם ג' שלום, 'לידיעת הקבלה בספרד ערב הגירוש', תרביץ, כד (תשט"ו), עמ' 167. וראה עוד אלבוים, פתיחות, עמ' 184 והע' 3. 

				

				
					9	ספר המערכת, הקדמה, פירארא שי"ח, ד ע"ב [ספרור שלי], ובשינויים קלים במהדורת מנטובה שי"ח, ב ע"ב. מסורת חסידית מספרת על ר' פינחס מקוריץ כי אמר ש'הזוהר קיימני ליהדות'. ראה תשבי, משנת, א, עמ' 44 הע' 6-5 (ראה הנוסח ביידיש בגאולת ישראל, ווארשא תרס"ח, יז ע"א). נוסח אחר הובא אצל ש"י עגנון, ספר, עמ' רכב, בשם ספר מנורה הטהורה: 'ר' פינחס מקוריץ היה מברך לה' בכל עת, על שבראו בדור שיש זוהר הקדוש בעולם. כן הגיד משמו ר' אברהם יעקב מסדיגורא זצ"ל'.

					11	על אפשרות קיומה של מהדורת ונציה סמוך לאותן הדפסות, ראה גריס, ההנהגות, עמ' 75-73. וכבר העיר על כך (בסימני שאלה)Scholem G., Bibliographia Kabbalistica, Berlin 1933, p. 167 . חיזוק להנחת היות דפוס ונציה, ראה גילה פרבור, 'ספר הזקוק', עלי ספר, כג, עמ' 73-72. על העתקות קודמות שלא זכו לראות אור הדפוס ראה כ"י אוקספורד 1564, בערך משנת 1500; כ"י קאזאנאטנזי 2971 ברומא, שנכתב בשנת רע"ג (1513). 

				

				
					12	ראה ד' אברמס, מדרש הנעלם רות, ירושלים תשנ"ג, מבוא, עמ' 5-3. 

				

				
					13	וראה י' מהלמן, גנזי ישראל, ירושלים תשמ"ה, עמ' 175-174. ראה גם ג' שלום, לידיעת, שם. 

				

				
					14	אמנם ב' הוס נוטה לייחס להדפסה זו מניעים שבתאיים. מבחינת נושא מאמרנו, באשר להפצה, יש לכך יתר תוקף. וראה הוס, השבתאות ותולדות התקבלות ספר הזוהר, החלום ושברו (בעריכת ר' אליאור), ירושלים תשס"א, עמ' 71-53. באשר לשבתאות ראה תשבי, משנת, א, עמ' 55-52; הוס, הופעתו, עמ' 282-265.

				

				
					15	ראה תשבי, הפולמוס, עמ' 182-181 [=חקרי, עמ' 130-129].

				

				
					16	ר' אברהם זכות כתב בספר יוחסין, ביחס לזוהר: 'המאיר לכל העולם הנקרא מדרש יהי אור, שהוא מסודות התורה והקבלה'. ר' עמנואל מקורופולי, בהקדמתו לזוהר, מנטובה שי"ח, כרך א, א ע"ב, מכנה את הספר: 'המאיר לארץ ולדרים', ומוסיף: 'ומי לנו גדול מהספר הקדוש הזה ספר הזה"ר ... יסקל המסלה, יכניס אהבה ויראה בלבו של אדם, ילמדנו ידריכנו' וכו'. גם בשו"ת זרע אנשים, חלק או"ח, סי' כא, בראשיתו, מכנה את 'הזוהר — טוהר הנשמות הטהורות הרב האלקי רשב"י ע"ה'. על משמעותה הפולמוסית של עמדה זו ראה תשבי, הפולמוס, עמ' 181 [=חקרי, עמ' 129], ובמיוחד הע' 178 (וראה עוד שם, עמ' 181-179 [=129-127]); אלבוים, פתיחות, עמ' 194 הע' 40. השווה להלן, ליד הפניה 139, מתוך ר"א פאפו. עוד אציין מקור מאוחר העשוי להדגים את תופעת לימוד הזוהר, כמדריך מוסרי, בציבור. מסופר בו על תלמיד 'שביקש מרבו [ר' פינחס מקוריץ] שינצל מן הגיאות. והפציר לו מאד על זה. אמר לו, למוד זוהר. א"ל [אמר לו], אני לומד זוהר. א"ל, למוד הרבה זוהר' (מדרש פנחס, ירושלים תשל"א, לו ע"א-ע"ב. ראה גם עגנון, ספר, עמ' רכג. וראה חלמיש, הקבלה, עמ' 124). על יחסו המיוחד של ר' פינחס לזוהר, ראה א"י השל, 'לתולדות ר' פינחס מקוריץ', עלי עי"ן, ירושלים תשי"ב, עמ' 215.

				

				
					17	מובא אצל גריס, ההנהגות, עמ' 72.

				

				
					18	ראה לעיל עמ' 225.

				

				
					19	באשר להלכות קבליות הבאתי לעיל עמ' 271-270, דוגמאות של פוסקים, מתקופה מאוחרת, שלא נקטו שיטת האר"י אך קיבלו את דעת הזוהר, כגון ר' משה פינשטיין, שו"ת אגרות משה, או"ח, חלק ד, סי' ג. ראה חלמיש, הקבלה, עמ' 134. 

				

				
					20	כגון 'פתחי יה' (פראג שס"ט), לר' יששכר בער בן פתחיה משה מקרעמניץ. יפה ציין גריס, ההנהגות, עמ' 76, כי כאשר מלקטים את שערי ספריו, מבצבצת מתוכם שאיפתו להקדיש כל כח יצירתו להפצת דברי ספר הזהר ולימודו.

				

				
					21	למשל, ר' משה גלנטי כתב את מפתח הזוהר, ויניציאה שכ"ו; ר' אהרן ברכיה ממודינה כתב בסדר אלפביתי את מפתחות הזוהר (וכן מעשיות הזהר), כ"י הספרייה הבריטית 833 (=ס' 5694), דפים 140-125; ר' יששכר בער משעברשין כתב את מראה כהן (קראקא שמ"ט), בנוי כספר מפתח על פי נושאים (במאמר מוסגר יש להזכיר כי באמצע המאה השש עשרה נכתב פירושו של ר' מתתיה דלקרוט על שערי אורה; ופרדס רמונים של רמ"ק נדפס לראשונה בקראקא שנ"ב). ר' אליעזר בן מנחם מאניש שטערנבורג כתב את פתח עינים, קראקא ת"ז, לפי סדר התנ"ך; כעבור עשרים שנה לערך, בשנת ת"ל (כך קבעתי לפי סוף החיבור, שם נרשמה המילה נפ"ש בגופן גדול ומודגש) נדפס שוב בקראקא ספרו של ר' ברוך בן דוד, זר זהב, ערוך לפי נושאים. ואי־אפשר להתעלם מסמיכות הזמן והמקום. יותר מאוחר כתב ישראל ברכיה פונטנילה את מפתחות הזוהר, ויניציאה תק"ד. אליהו ן' אמוזג ערך מפתחות ונדפסו בזוהר ליוורנו תרי"א, בסוף הכרך החמישי. בסוף זוהר יוזעפאף תרל"ג יש מפתחות. אליהו דוד סלאטקי, מחכמי בית־אל, כתב את אדרת אליהו (ירושלם תשל"ד). ולאחרונה, אוצר הזוהר, בסדר אלפביתי, מאת דניאל פריש, ירושלים תשל"ו. וראה עוד מ' בניהו, 'ספר מפתח הזוהר למהדורותיו', אסופות, י (תשנ"ז), עמ' לז-מז.

				

				
					22	ידועים תרגומים לעברית, יידיש, לטינית, אנגלית, צרפתית וגרמנית. וראה תשבי, משנת, א, עמ' 114-112. ב' הוס הקדיש לכך מאמר רחב ומפורט, 'תרגומי הזוהר', שנדפס בחידושי זוהר, עמ' 110-33. ראה גם הוס, כזוהר, עמ' 485, במפתח, ערך 'תרגומי הזוהר'.

				

				
					23	כגון ביאור מילים זרות המיוחס לר' שמעון לביא, שנדפס בספר יד נאמן, שאלוניקי תקס"ד (ראה לעניין זה, מ' חלמיש, 'דברים על מעמד הקבלה וסוגי היצירה הקבלית במארוקו', מחקרי משגב ירושלים בספרויות עם ישראל, ירושלים תשמ"ז, עמ' 118-117 והערה 85; בעז הוס, 'באור המילים הזרות שבספר הזהר — מהדורה מדעית', קבלה, א [תשנ"ו], עמ' 204-167). כמו כן ראה כ"י בהמ"ל 1855 (ועל כך אצל חלמיש, שם). למילונים אלה נכתבו קיצורים, ורובם שרדו בכתבי יד. כמו כן ייזכרו המילונים שבספרים האלה: אמרי בינה, פראג שע"א, מאת ר' יששכר בער בן פתחיה משה מקרעמניץ. חיבור זה כנראה קוצר במודינה שבאיטליה בשנת ת"ל. וראה כ"י לונדון־מונטיפיורי 479/2 (=ס' 6111), דפים 12 ע"א — 53 ע"ב; העתקה נוספת ישנה בכ"י בודפשט–קויפמן, A560 (=ס' 34770). ראה גם גריס, ההנהגות, עמ' 70, 74, 174; ישע יה, לר' ישעיה מניצה, ויניציאה שצ"ז; אף ר' אליקים המילזאהגי 'חיבר ספר לביאור המלים הזרות והמוזרות'. ראה הערכתו החיובית של י' תשבי, משנת, א, עמ' 60-59, על 'מדעיותו' של המילזאהגי. גם ייזכר חיבורו של י' ליבס, פרקים במילון ספר הזוהר (ירושלים תשל"ז). ונקווה שיזכה להמשך.

				

				
					24	ספרו של ר' משה גלנטי, מפתח הזהר (לעיל הערה 21), כולל מעשיות מלוקטות מהזהר ומפתח פסוקים. סמוך לאחריו נמצא את מראה כהן (שם), אשר 'בסוף הספר הוסיף "שער הלקט שער מעשה רב" — ובו מעשיות אסופות מסיפורי הזהר על גיבוריו ובאחריתם מפתח פסוקים'. ראה גריס, ההנהגות, עמ' 73.

				

				
					25	למשל, ר' ישראל בנימין מבעלזיץ, ילקוט חדש, לובלין ת"ח, וארבע מהדורות נוספות בתוך חמישים שנה בלבד. ליקוטים הקשורים בהיכלות נערכו בידי ר' יצחק פערליש, ויזרע יצחק, קראקא שצ"ב[?] (וראה Scholem G., Bibliographia Kabbalistica, 1933, p. 185); בלאדינו הופיע לקט הזוהר, הביאו לדפוס יוסף ויצחק איסקאפה, סאלוניקו תרל"ז. וראה מה שכתב גריס, ההנהגות, עמ' 75: 'רצה גורלו של ספר הזהר ודווקא ליקוטים וקיצורים דרשניים ממנו הופצו ביד רחבה, ומפורסם שבהם ספר 'מעלפת ספירים' לר' שלמה אלגאזי (קושטאנדינה ת"ך)'. בוילנא תקס"ח נדפס גם ספרו של תלמיד הגר"א, ר' מנחם מענדל מלובלין, תמים יחדיו, שבו נרשמו פירושי הזוהר על פסוקי התורה לפי סדר הכתובים. הספר חזר ונדפס במאמרו של א' כ"צמאן, 'לדמות הג"ר מנחם מענדל — תלמיד הגר"א', ישורון, ד (תשנ"ט), עמ' שפג-תפה. וראה י' וינוגרד, אוצר הספר העברי, ירושלים תשס"ג, עמ' 277, 353. יש לציין את שערי זהר, ירושלים תשט"ז, לפי סדר התלמוד, לר' ראובן מרגליות. וסמוך לאחריו יש להזכיר את מדרשי זהר, לקט שמואל, מאת שלמה קיפניס, שהחל להופיע בתל־אביב תשי"ז. ראה גם חלמיש, מבוא, עמ' 121.

				

				
					26	למשל, מראה כהן (לעיל הערה 21). וראה גריס, ההנהגות, עמ' 80-71. דוד ב"ר אברהם שמריה כתב את תורת אמת, שאלוניקי שס"ד. יש לזכור גם את חיבורו של ר' יעקב צמח, זר זהב, כ"י בהמ"ל מס' 1823 (=ס' 10921), נכתב בר"ח אלול שצ"ח בדמשק (וראה חלמיש, הקבלה, עמ' 129. הוהדר בשנת תשע"ג); במיוחד ייזכר ספר יש שכר לר' יששכר בער בן פתחיה משה מקרעמניץ (פראג שס"ט), הוא החיבור הנדפס הראשון הרושם דינים ומנהגים מספר הזהר כספר הלכה לפי סדר שלחן ערוך. ומוסיף גריס: 'אין ספק בעינינו, שהעזתו של בעל יש שכר לקבץ דינים מהזהר, עשתה עצמה סניף למעשהו של ר' יוסף קארו, כאמצעי מגביר ומפיץ השפעת הזהר. ראה לאחרונה דבריו הנכונים בענין זה של כ"ץ, הלכה, עמ' 69-67'. ראה גריס, ההנהגות, עמ' 80, 82 והע' 137. אציין כי לפי השערתו של אלבוים, פתיחות, עמ' 197, ר' יששכר זה 'עמד כנראה בראשו של בית המדרש לקבלה בפראג'. ראוי להזכיר גם את חיבורו ההלכי החשוב של אחד מתלמידי המהרש"ל, ר' משה מת מפרעמיסלא, מטה משה, שבו פעמים רבות תמצא אסמכתאות מן הזוהר להלכות. דוגמה מעניינת מדברי ר' יעקב כולי, מחבר מעם לועז, אשר בדיונו בפרשת דינה, מסתמך על זוהר חדש, שיר השירים, נה ע"ב, וכותב: 'הפרשה הזו חייב אדם ללמד תמיד לאנשי ביתו כי יש בה מוסר השכל ולקח טוב לנשים שחייבות להיות בביתן ולא להתייצב על יד החלונות כשעוברים האנשים ... וכשניצבות על יד החלונות הן גורמות לכך שאותו עובר אורח או נוסע בספינה מסתכל בהן ויצרו מתעורר'. מגמה זו הגיעה להפרזה בספרו של משה ח' טיברג, ספר הזהר בנגלה, תל־אביב תשמ"ט; ויותר מכך בספרו של אברהם א' ציינווירט, שלחן ערוך הזהר, ירושלים תשנ"ג-תשס"ד (שלושים כרכים). 

				

				
					27	תחילה נשמר בכתב־יד אצל ישועה טנוג'י בתוניס, ומצא אותו חכם מאלג'יר. ראה בהקדמת ר' אברהם טובייאנה לאשל אברהם: 'מדי עברי בשליחות מצוה לעיר תהלה תונס יע"א מצאתי בבית גנזי החכם השלם הנגיד המפורסם כהר"ר ישועה הכהן טנוג'י ... ושם ראיתי מעשי ידיהם של צדיקים פי' על הזוהר להרב המקובל האלוהי מוהרש"ל [=מורנו הרב שמעון לביא] שחבר פיוט בר יוחאי, והיתה מנוחתו בק"ק טריפולי. כך שמעתי'. אפשר אפוא שזכה הספר לתפוצה מסוימת גם טרם הדפסתו, אך קשה לומר שלומד ממוצע היה עשוי להפיק ממנו תועלת.

				

				
					28	ראה שושנה הלוי, ספרי ירושלים הראשונים, ירושלים תשל"ו, עמ' 112; תשבי, חקרי, א, עמ' 261-258; הוס, כזוהר, עמ' 187.

				

				
					29	ראה חלמיש, הקבלה, עמ' 137-136. אמנם הפירוש ל[חלק מ]זוהר לר' מנחם די לונזאנו, כלל בקורת נגד פרשנות האר"י. ראה ג' שלום, 'שטר התקשרות של תלמידי האר"י', ציון, ו (ת"ש), עמ' 158. מעניינת עמדתו של ר' ברוך מקוסוב, עמוד העבודה, טשערנאוויץ תרכ"ג, א ע"ב, שיש ללמוד זוהר אחרי האר"י: 'הן אמת כי מספר הזוהר ראוי להתרחק בתחלת לימודו עד כי יפליג לימודו בכתבי קדשו של האר"י ... ואח"כ ילמוד בס' הזוהר והתיקונים ובתחילת לימודו לא יפליג עיונו בס' הזוהר כי הלא הוא ס' סתום וחתום ועי"ז קרוב מאוד לטעות בדבריו שעל המעט מן המעט יש לו משמעות ידוע ומפורסם ומפני כך הכופרים [=חסידי שבתי צבי] יערב לבם לתקוע הקדמותיהם המזויפות והשקריות בסתימות לשון הזוהר והתיקונים ולכן ראוי למעט הלימוד בס' הזוהר. אבל בכתבי האריז"ל אין שום חשש כלל ועיקר לבא לידי תקלה ח"ו כי דברי האריז"ל מבוארים מאוד הם למשכילים ואינם סובלים כלל פירושים זרים'.

				

				
					30	[ר' חיים ויטאל], מצרים [=קהיר] ת"ק. אגב, זהו הספר היחיד שנדפס שם באותה תקופה. ראה א' יערי, הדפוס העברי בארצות המזרח, חלק א, תרצ"ז, עמ' 54, 57.

				

				
					31	ממצא חשוב ומדהים העלה ז' גריס, כי במזרח אירופה נדפסו במאה התשע עשרה ארבעים ושלוש מהדורות, ובאיטליה ועוד — שתים עשרה מהדורות. ראה גריס, 'העתקת והדפסת ספרי קבלה כמקור ללימודה', מחניים, 6 (תשנ"ד), עמ' 210. וראה דברי החיד"א בסמוך. אציין פרט מעניין שכתב שלום בכאש מאלג'יר על הנשים והבנות בהודו כי 'קראו בתורה כמו הגברים והתפללו ... ואף קראו בחק לישראל בכל יום'. ראה מבשר טוב, ליוורנו תרמ"ה [הספר כתוב ערבית, ואינני זוכר את מקור תרגומו]; ברית כהונה (ח"א, או"ח, גרבא תש"א, מא ע"א): 'דהמנהג עכשיו ללמוד תכף אחר התפלה ספר חק לישראל כי הוא מסודר ע"פ דברי האר"י ז"ל. וגם בזמן מועט הוא לומד תנ"ך ומשנה וגמרא וזוה"ק ומוסר ודינים'. בשו"ת יצחק ירנן, לר' יצחק ברדא, תשנ"ה, סי' כח, נקבע כי זה 'מצוה גדולה'. ובאשר לתימן, ראה יעקב, מתימן, עמ' 139-137.

				

				
					32	אמנם נמצא כך כבר בהנהגות חכמי צפת (וראה ר' מרוז, 'חבורת ר' משה בן מכיר ותקנותיה', פעמים, 31 [תשמ"ז], עמ' 50-45), ולא נעסוק בהבדלים בסדר הספרים. ייזכר גם המסופר על מנהגיו של נתן העזתי "קודם אור הבקר" או לאחריו, כמובא אצל מ' בניהו, התנועה השבתאית ביון, ספונות, יד (תשל"א-ח), עמ' רפה.

				

				
					33	ר' חיים יוסף דוד אזולאי, מורה באצבע, סימן ג אות צג (צוטט בספרים רבים בלא ציון המקור). החיד"א הזכיר מספר פעמים בכתביו את חק לישראל, ואף ערך אותו מחדש בתוספות רבות, תחת הכותר 'יוסף לחק'.

				

				
					34	ראה גם נספח בסוף הפרק. 

				

				
					35	שד"ל, פרקי חיים, ניו־יורק תשי"א, עמ' 20.

				

				
					36	ולא הזכרנו ספרי קבלה אחרים שנדפסו במאות הט"ו-י"ז. על שקידתו ובקיאותו הרבה של הגר"א מעיד ר' חיים מוולוז'ין בהקדמתו לפירוש ספרא דצניעותא של הגר"א. על העדויות העולות מדברי המתנגדים ראה לעיל עמ' 225-224.

				

				
					37	אליקים המילזאהגי, ספר ראביה, אופן 1837, סימן ויו, כז ע"ב-ע"ג.

				

				
					38	ראה, למשל, עגנון, ספר, עמ' רכב-רכג.

				

				
					39	ראה שטאל, קריאה, עמ' 78.

				

				
					40	זוהר, ג'רבה ת"ש, כרך א.

				

				
					41	הקדמתו למנורת המאור, ליוורנו תרי"ז.

				

				
					42	ראה, למשל, לקוטי אמרים, לרמ"מ מויטבסק, ירושלים תשל"א, ח"ב, ה ע"א; ר' אלימלך מליזנסק, הנהגות האדם, ירושלים תשל"ח, ב, עמ' תריא, סי' ד: 'ויעסוק באימה וביראה באיזו ספרי מוסר בכל יום בראשית חכמה ושל"ה וחובת הלבבות'; ר' אורי מסטרליסק, אמרי קדוש, נתניה תשס"א, עמ' פו-פז; ר' אהרן מקרלין, בית אהרן, סדר היום, סעיף י, ירושלים תשל"ב, א ע"ב, וסדר היום של ר' אשר, שם, סעיף יז, א ע"ד; וכן ר' אלכסנדר זיסקינד, יסוד ושרש העבודה, שער ו פרק ג, ירושלים ת"ש, סוף עמ' קיט: 'והעיקר שיהי' להם עת קבוע בכל יום ללמוד ספרי מוסר כמו ר"ח וספר הישר לר"ת וס' חרדים, ובפרט בס' זוה"ק'.

				

				
					43	ר' אליהו סלימאן מני, כסא אליהו, שער ד, ירושלים תרכ"ה, פד ע"א (=שם תשס"ו, עמ' קסג).

				

				
					44	שער רוח הקדש, ירושלם תרל"ד, ט ע"ד (שם תרע"ב, יא ע"ב). בסיפורים אחרים דובר על חמישה דפים (חמדת ימים, אלול, פרק א, ויניציאה תקי"ח, ו ע"א) ועשרה דפים (בניהו, תולדות, עמ' 174). וראה עוד להלן הערה 155.

				

				
					45	ר' מאיר פאפרש, אור צדיקים, עמוד התפלה, סימן א אות יט. דומה שיש להעדיף נוסח סידור קול יעקב (לר' קאפיל ליפשיץ, תקס"ד), טז ע"א: 'שיהיה לו ב' קביעות בזוהר' וכו'. וכן הוא בסידור ר' שבתי מראשקוב, ברוקלין תשכ"א, יז ע"א.

				

				
					46	יסוד ושרש העבודה, שער ו פרק ג, ירושלים ת"ש, עמ' קיט. המחבר נפטר בתקנ"ד. (י' קלויזנר כינה אותו 'החסיד בין המתנגדים'. ראה ספר אסף, ירושלים תשי"ג, עמ' 427). חישוב דומה נמצא בראש זוהר, ליוורנו תרל"ב: 'ויעסוק בלימוד הזהר ולפחות יקרא בכל יום ג' דפים מהזהר ובזה בעה"ו [=בעזר השם וישועתו] יגמור לימוד הזהר כולו בשנה ויזכה לדברים טובים'.

				

				
					47	מטה אפרים השלם, עם פירוש אלף המגן, סי' תרטו ס"ק ז, ירושלים תשמ"ו, עמ' קסו.

				

				
					48	שומר הברית והחסד, ליוורנו 1785. ראה ריבלין, ערבים, עמ' 146.

				

				
					49	כסא אליהו (לעיל הערה 43), בחתימתו. וראה גם חלמיש, צפון, עמ' 94-93. 

				

				
					50	ראה יונתן מאיר, רחובות הנהר, תשע"א, עמ' 144. 

				

				
					51	ראה י' מאיר, שם, עמ' 148-143, ועמ' 182.

				

				
					52	רמ"ק, אור נערב, חלק ג פרק א. ובוודאי תחת השפעתו כתב רבי מאיר פאפרש בקצרה באור צדיקים, סימן כב, סעיפים כח-כט ('עסק חכמת הקבלה והצלחתה בערבי שבתות אחר חצות, ובתוך הסוכה בחג הסוכות. דרך נסיון קבלתי — בלילי חג השבועות הוא טוב'), ובשינוי הסדר בספר חמדת ימים, מועדים, שבועות, נא ע"א, סגולה ט: 'להשיג בעמקי חכמת הקבל' מסוגל יותר להצליח בלימוד ולהבין ולהשכילך בתעלומה הוא בערבי שבתות וגם בלילות אחר חצות ובחג השבועות ובחג הסוכות בתוך הסוכה, וביותר אם דר בארץ ישראל דאוירא דא"י מחכים ביותר בחכמ' זו'. וראה חלמיש, מבוא, עמ' 46-45; כ"ץ, הלכה, עמ' 90.

				

				
					53	עץ חיים, שער א ענף ה (ווארשא תרנ"א, טו ע"א; ירושלם תרנ"ו, יד ע"ב). רעיון דומה מופיע בכתבי רבי נחמן מברסלב, וידוע ביותר המאמר כי לכל עשב יש ניגון שלו (ליקוטי מוהר"ן תניינא, סי' סג). 

				

				
					54	ר' יצחק י"י סאפרין, זוהר חי, בראשית, לבוב תרל"ה, ג ע"ב (הובא גם במגילת סתרים, תש"ד, עמ' נה). ועוד שם, קלז ע"א: 'בכל יום לומדין ספר הזוהר עם פירוש חדש מן קב"ה, כמו שגילה מרן הריב"ש טוב ששמע מרבו אחיהו[!] השילוני ושמע בעצמו במתיבתא דרקיעא'. ועיין דגל מחנה אפרים, פר' בא. וכן: 'שמעתי מפי הרב ר' שלום מאומן ששמע מר' ישעיה שו"ב מאודיסא ששמע מפי אדמו"ר ר' ישראל מרוזין שאמר, בשמים לומדים זוהר הקדוש בכל יום על פי פשט אחר' (עגנון, ספר, עמ' רכב). על מקורות מקבילים נוספים ראה אידל, היבטים, עמ' 260.

				

				
					55	להלן, בפרק ה, ארשום במפורט מועדי לימוד בצפון אפריקה. ראה עמ' 346-343.

				

				
					56	תוצאות חיים, תשל"א, סעיף כ, כב ע"ב.

				

				
					57	מורה באצבע, סימן ב אות מ. ראה שם גם סימן ג אות צג. 

				

				
					58	ראה מקורות שהובאו אצל דינור, במפנה, עמ' 166-165. לדעתו, חברות המשניות אף גרמו להגברת התפשטותה של תורת הקבלה. ראה גם ורבלובסקי, קארו, עמ' 113, 258-249.

				

				
					59	שם, סימן ג אות קיט.

				

				
					60	בדי הארון, עמ' 24.

				

				
					61	סידור קול יעקב, סלאוויטא תקס"ד, טז ע"א. בלא ספק מקורו באור צדיקים, עמוד התפלה, סי' א סעיפים טו-טז. 

				

				
					62	הקדמת אור עינים, כלל יא.

				

				
					63	ר' מרדכי מטשערנאביל, לקוטי תורה, הדרכה ז, לעמבערג תרכ"ו, ט ע"ג. וראה עוד חלמיש, חקרי, עמ' 24-22.

				

				
					64	ראה תשבי, העימות, עמ' 71. יהודי תימן הקפידו על יום ששי קודם תפילת מנחה. ראה יעקב, מתימן, עמ' 172-171.

				

				
					65	שער הפסוקים, ירושלם תרע"ב, נ ע"ב.

				

				
					66	ראה חלמיש, הנהגות, עמ' 189-187, 437-434. ממקורות שונים שהובאו שם עולה תמונה שונה מזו של הוס, הופעתו, עמ' 241 והערה 79. 

				

				
					67	שאלות ותשובות הרמ"א, סימן ז.

				

				
					68	ראה חלמיש, הנהגות, עמ' 436 הע' 1736; ש' אסף, מקורות לתולדות החינוך, ירושלים תרפ"ה, א, עמ' 276. על לימוד בערב שבת ראה י"י צובירי, סידור כנסת הגדולה, א, תל־אביב תשל"ו, עמ' שלה. עוד על לימוד בעתים שונות בשבת ראה חלמיש, הנהגות, עמ' 188, 326, 434, 436, 437.

				

				
					69	ר' דב בער, בהקדמה לשו"ע. ובהקדמה לביאורי הזהר מתואר גם לימודו המיוחד של רש"ז "בכל ליל שבת ושבת".

				

				
					70	חיי יוסף, תל־אביב תשמ"ח, עמ' 28. עוד על תימן ראה א' יעקב (להלן הערה 194), עמ' 136-95; יעקב, מתימן, עמ' 174-171.

				

				
					71	התימנים, ירושלים תשמ"ג, עמ' 236.

				

				
					72	דבש לפי, מערכת ת, אות מא. ראה גם מ' בניהו, חיים יוסף דוד אזולאי, ירושלים תשי"ט, עמ' שלו.

				

				
					73	ראה ב' קלאר, רבי חיים אבן עטר — עלייתו לארץ ישראל, ירושלים תשי"א, עמ' מד, מו.

				

				
					74	ראה עדות הרב ד"ר משה עמאר: 'היו מקומות שחברות הזוהר נקראו בשם 'חברת רשב"י'. ובחלק מהמקרים המארגנים היו אלה אנשי 'חברה קדישא' אשר גם הם נקראו בשם 'חברת רשב"י'. בעיר מולדתי, אוטאט אלחאג', חברת רשב"י [=חברא קדישא] היתה מארגנת לפי תור בבית חבריה, כל מוצאי שבת לימוד בספר הזוהר. הלימוד ארך כשעתיים, כאשר המשתתפים קוראים עמוד כל אחד לפי התור וחוזר חלילה ... את הקריאה היו מסיימים תמיד בשיר 'בר יוחאי' של ר"ש לביא. בסיום קריאת ספר הזוהר היו עושים מסיבה גדולה בה השתתפו כל בני העיר'. ראה גנת ביתן, הקדמה, עמ' ו. עוד על המועדים השונים בצפון אפריקה ראה חלמיש, צפון, עמ' 101-98, ולהלן עמ' 346-343.

				

				
					75	ראוי לציין גם את עדותו של ר"א אזכרי בראש ספרו: 'בהיות חברים מקשיבים אצל ציון רשב"י, עוסקין באמרותיו אמרות טהורות כדרכנו פעמים בשנה מעת לעת ומפקידה לפקידה'.

				

				
					76	מנחם מנדל מקמניץ, קורות העתים, ירושלים תש"ו, עמ' סח.

				

				
					77	א' יערי, אגרות ארץ ישראל, ירושלים תש"ג, עמ' 304. וכן בניהו, מירון, עמ' כד.

				

				
					78	יערי, מסעות, עמ' 446-445. בניהו, מירון, עמ' לב, הע' 86, פיקפק בדיוקו. 

				

				
					79	ראה ב' הוס, 'מקום קדוש, זמן קדוש, ספר קדוש: השפעת ספר הזוהר על מנהגי העלייה לרגל למירון וחגיגות ל"ג בעומר', קבלה, ז (תשס"ב), עמ' 253. בקצת קהילות בתימן נהגו ללמוד אדרא זוטא בל"ג בעומר. ראה יעקב, מתימן, עמ' 176.

				

				
					80	ולא הזכרנו, למשל, את ט"ו בשבט, ז' באדר, ליל שביעי של פסח. וראה א' יערי, 'ספרי תיקונים ותפילות לפי ספר חמדת ימים', קרית ספר, לח (תשכ"ג), עמ' 112-77, 262-247, 400-380.

				

				
					81	חמדת ימים, חלק ג, סוד העומר, פרק ב, לח ע"ד. וראה הוס (לעיל הערה 79), עמ' 254.

				

				
					82	בניהו, מירון, עמ' לב.

				

				
					83	חיד"א, כף אחת, סי' כב סעיפים ב-ג. וראה מ' בניהו, 'ר' אברהם אבן מוסא ובנו', מיכאל, ה (תשל"ח), עמ' ע הע' 116; ליבס, המשיח, עמ' 215-208. על האדרא בליל שבועות ראה גם חלמיש, הקבלה, עמ' 602-601, 609-608. ראה גם הוס, כזוהר, עמ' 250. על קריאה במועדים ראה עוד יעקב, מתימן, עמ' 176-175.

				

				
					84	ר' יעקב צמח, לחם מן השמים, מונקאטש תרס"ה, לא ע"ב. ואמנם בויניציאה תק"א, הודפס חיבור 'האדרות הקדושות', לשני מועדים אלו. וכמוהו עוד.

				

				
					85	כ"י מכון בן־צבי 204, פו ע"ב. 

				

				
					86	חמדת ימים, אלול, פרק א, ו ע"א. שם אף מסופר על רח"ו שחילק את קריאת התיקונים למ' יום (שבין ר"ח אלול ליוכ"פ). וראה הוס, כזוהר, עמ' 263 הערה 175. גם ר' שלום בוזגלו, בסוף הקדמת כסא מלך, מדבר על לימוד התקונים באלול, 'אפילו בגירסא בעלמא'. ראה גם להלן אחרי הפניה 154). אולי אין זה מקרה שבמקורות רבים נקבעה הדגשה רבה על לימוד המשנה בחודש אלול, ושוב נפגשים המשנה והזוהר כדלעיל, ונראה זאת גם להלן. ראה גם עמ' 341 הערה 55. וראה גם יעקב, מתימן, עמ' 174.

				

				
					87	ראה בניהו, מירון, עמ' כד הע' 59. קביעת יום זה, שבו נברא העולם לפי אחד התַנאים, עשויה לעורר רושם כי הזוהר הוא יסוד העולם, מעין הרעיון שבראש מדרש בראשית רבא: הסתכל בתורה וברא את העולם. 

				

				
					88	שיחות הר"נ, אותיות קכז, קכח, רצד.

				

				
					89	אור צדיקים, עמוד התפלה, סימן לה סעיף טז. ולכך נועד, למשל, סדר יומא אריכתא, ליוורנו תקס"ג.

				

				
					90	שם, סעיף יז. השווה ספר שפתי ישנים, שבעיקרו הוא ספר סגולות, כ"י להמן, נדפס אצל מ' חלמיש, אהל חיים, א, ירושלים תשמ"ח, עמ' 258: 'בר"ה ילמוד על שלחנו ד' פרקים משניות ממס' ר"ה ע"פ הסוד, ובזוהר אמור מבחודש השביעי, וג"כ בשחרית. ובבה"כ ילמוד באדרה רבה ותיקוני הזוהר, וסגולתו להצלחה'.

				

				
					91	על הזיקה המיוחדת בין אדרא זוטא ויום כיפור ראה ליבס, המשיח, עמ' 218-216.

				

				
					92	ר' אברהם אדאדי, שו"ת ויקרא אברהם, ליוורנו תרכ"ה, קונטריס מקום שנהגו, קכא ע"ד. ראה גם להלן עמ' 344 הפניה 68. 

				

				
					93	ר' אליהו סלימאן מני, כסא אליהו, ירושלים תרכ"ה, פה ע"ב (=ירושלים תשס"ו, עמ' קסז).

				

				
					94	ראה מאיר נזרי, קהילות תאפילאלת/סג'למאסא, ב, תשע"ו, עמ' 487.

				

				
					95	ראה ספר כונות ומעשה נסים, קושטא ת"פ, ו ע"א; בניהו, תולדות, עמ' 174, 238. וראה להלן הפניה 155.

				

				
					96	חיד"א, יוסף בסדר, סימן ב אות ד.

				

				
					97	חמדת ימים, ראש חדש, ח ע"ד — י ע"ב.

				

				
					98	חיד"א, יוסף בסדר, סימן ג. וראה גם חלמיש, הקבלה, עמ' 594-537.

				

				
					99	חמדת ימים, ראש חדש, קט ע"ב — ע"ד. וראה גם במפתח בסוף הספר.

				

				
					100	חמדת ימים, מועדים, פרק א, מו ע"ד-מז ע"א.

				

				
					101	שם, שם, פרק ה, פה ע"א-פו ע"א.

				

				
					102	חיד"א, יוסף בסדר, סימן ה אות ב.

				

				
					103	בלוב נקרא ליל הברית: לילת אלזוהר = ליל הזוהר. בעדן נהגו לקרוא במשך כל שמונת הימים. ראה יעקב, מתימן, עמ' 161.

				

				
					104	על מנהג בגדד ללמוד דווקא סבא דמשפטים בליל זה ראה עדותו המעניינת של הרב יאודה פתייא, זוהר סבא דמשפטים עם פירוש מתוק לנפש, ירושלים תרצ"ט, הקדמה. מובא גם אצל שטאל, קריאה, עמ' 79. על מנהג תימן שזכה לכינוי 'חובת היום' ראה יעקב, מתימן, עמ' 168-167. על לימוד ביארצייט וחלוקת פרקים לאנשים שונים וכו', ראה משה ריישר, שערי ירושלים, לבוב תרכ"ו, שער ט. יהושע יעלין, זכרונות לבן־ירושלם, ירושלם תרפ"ד, עמ' 118, כותב כי 'מחלקים את הזוהר לעשרה חלקים, וכן תהלים וקוראים לפי התור בבית אבלים'.

				

				
					105	סמיכות חכמים, בארדיאב תרפ"ה, עמ' 39-38, סעיפים כב, כג.

				

				
					106	ר' משה חיים נסים מזרחי, שו"ת אדמת קדש, קושטא תק"ב, ח"א, קמד ע"א.

				

				
					107	למשל, הדרת זקנים, ליוורנו תר"ז, שם תרט"ז, שם תר"ע, בגדאד תרס"ט.

				

				
					108	ג' פוזיילוב, מבוכארה לירושלים, ירושלים תשנ"ה, עמ' 249 הערה 72.

				

				
					109	יונתן מאיר, רחובות הנהר, תשע"א, במקומות הרבה. וראה גם ליבס, המשיח, עמ' 118-116, על ריא"ז מרגליות במחצית הראשונה של המאה העשרים.

				

				
					110	רבינו בחיי, כד הקמח, ערך תורה (א) בסופו, מהד' שעוועל, תש"ל, עמ' תכח. והובא בשל"ה, מסכת שבועות, ירושלים תשכ"ג, ח"ב, נה ע"ב. על עדיפות ההבנה ראה גם ר' אברהם אזולאי, חסד לאברהם, מעין ב, נהר יא; מקדש מלך (להלן עמ' 341).

				

				
					111	אור נערב, חלק ה פרק ב. הלשון "גרסה" חוזרת גם שם, ח"ב פ"ג. וכך גם בספר חסידים, סי' ריב, ברלין תרפ"ד, עמ' 77. 

				

				
					112	ספר הזכרונות (להלן הערה 147), לו ע"א. ובלקוטי תורה (לרש"ז מליאדי), פר' מצורע, כה ע"ג: 'ממילא יומשך ויתקיים האור'. לפי ר' צדוק, שם, מקורה של אמירה זו הוא האר"י: 'והאר"י ז"ל הגיד על לשון הזוהר הקדוש שהוא מסוגל לנשמה'. וראה ר' צבי אלימלך מדינוב בהגהותיו על 'סור מרע ועשה טוב' (ד ע"ב), וכן ראה מקורות נוספים אצל ש"י עגנון, ספר סופר וסיפור, עמ' רכג-רכד; גריס, ספרות ההנהגות, עמ' 13 (הערה 53). גריס רואה בתפוצה הרבה של 'חק לישראל' תוצאה של מנהג הקריאה בזוהר ללא הבנה (גריס, הספר כסוכן תרבות, עמ' 83). ע' קדרי רואה בשילוב קטעי זוהר ב'חק לישראל' ובתפילה כהפיכתם לחלק בלתי נפרד מ'קריאות ליטורגיות', המצביעה על תהליך הקנוניזציה של הזוהר. ראה על כך: ע' קדרי, קריאות ליטורגיות, עמ' 31.

				

				
					113	עם זאת, כאשר כתב ר' אהרן ברכיה על אודות פירושו לזוהר הוא ציין במפורש: 'ויראתי לנגוע באדרות וגם לא בספרא דצניעותא'. ראה תשבי, חקרי, א, עמ' 186. השווה גם שם, עמ' 240; הוס, כזוהר, עמ' 185 הע' 24. הוס הסתמך גם על ספר אחר של מודינה (שם, עמ' 252-251). סמוך לזמן זה הפליג השל"ה (ירושלים תשכ"ג, א, י ע"ב, בהגהה), בהעניקו משמעות גם לקריאת שמות של ספרים, ובכללם 'זוהר ותקוני זוהר'. 

				

				
					114	תעלומות חכמה, בסיליאה שפ"ט, מו ע"ב.

				

				
					115	אור צדיקים, עמוד התפילה, סימן א אות יט.

				

				
					116	חמדת ימים, חלק שבת, ויניציאה תקי"ח, פד ע"ג.

				

				
					117	הביטוי "אע"ג דלא ידע מאי קאמר", החוזר רבות בהקשר שלנו, מקורו בתלמוד, עבודה זרה יט ע"א.

				

				
					118	מורה באצבע, סימן ב אות מד. וראה ר' י"מ הלל, עמודי ההוראה, ירושלים תשס"ו, עמ' כד-כח. על עמדה דומה המחייבת גם עמי הארץ לעסוק בקבלה ראה בניהו, מירון, עמ' סז. 

				

				
					119	שם, אותיות מב, מג. 'לימוד המשנה בקול רם ובנ"ר [=ובנחת רוח] בשפה ברורה אין ערוך אליו ... לפחות בקריאת המשנה ישתדל להבין פירוש התיבות אף שלא יבין פירוש הענין באמת'.

				

				
					120	ר' שלום בוזגלו, כסא מלך, תיקון מג, אות ד, אמשטרדם תקכ"ח, פט ע"א (בראדי תרמ"ה, קכב ע"א). וכדרכו של עולם, אפשר למצוא ביטוי מהופך לרעיון קיצוני זה בכתבי מתנגדים. למשל, ר' אלעזר פלעקלש, תלמיד הנודע ביהודה, כותב: 'עלה [=דף] אחת מתלמוד בבלי הויות דאביי ורבא — קדוש יותר מכל ספר הזוהר' (תשובה מאהבה, ניו־יורק תשכ"ו, ח"א סי' כו).

				

				
					121	ראה מקדש מלך, פר' שלח, אמשטרדם תק"י, נב ע"א.

				

				
					122	ר' יצחק חי בוכבזא, לחם לפי הטף, גרבה ת"ש, קכד ע"ב (=ירושלים תשנ"ג, עמ' שיט). ראה להלן עמ' 341 הפניה 55.

				

				
					123	כתר ראש, ארחות חיים, סי' ס.

				

				
					124	ר' יעקב קטינא, רחמי האב, אות לג, מונקאטש תרצ"ב, יב ע"א. אגב, ספר מוסר חסידי זה תורגם לערבית בידי חיים חורי בתוניסיה (גרבה תרצ"ט), והרי לפניך אחד מצינורות הקשר וההשפעה במעגלי התפוצה היהודית.

				

				
					125	דגל מחנה אפרים, לקוטים, ד"ה ישקני, ירושלים תשנ"ה, רנו ע"ג.

				

				
					126	החסידות ותורתה, תל־אביב תש"ד, עמ' 94.

				

				
					127	ראה קבוצת ההנהגות שהדפיס גריס, ההנהגות, עמ' 295-294.

				

				
					128	שם, עמ' 308 סעיף כה.

				

				
					129	ר' מרדכי מטשערנאביל, לקוטי תורה, הדרכה ז, לעמבערג תרכ"ו, ט ע"ג.

				

				
					130	אמנם על הגבלת הגיל הזו כבר עמדו בימי־הביניים. וראה מ' אידל, 'לתולדות האיסור ללמוד קבלה לפני גיל ארבעים', (AJS Review, 5(1980, חלק עברי, עמ' א-כ. ראה גם דברי הש"ך לשו"ע יו"ד, סימן רמו, סוף סעיף קטן ו, המגביל את הלימוד לגיל ארבעים (אך גם שימלא כרסו בש"ס, נוהג בקדושה ובטהרה ועוד). 

				

				
					131	מנחה חדשה, כ"י ליברפול 12044, דפים 454ב-455א [=מהדורת מ' חלמיש, לוד תשס"ב, עמ' 472]. דברים ברוח דומה כתב רח"ו, בהקדמת עץ חיים, ווארשא תרנ"א, ג ע"ד, והוא אף הציע ללמוד מפי מלאכי מרום או מפי אליהו הנביא. וראה גם בקורתו של ר' חיים יאיר בכרך, בתשובתו המפורסמת בשו"ת חות יאיר, סימן רי.

				

				
					132	כך מספר בנו, בהקדמה לבאורי זהר, קאפוסט תקע"ו. וראה הרחבת דברים שם. עיין גם לקוטי תורה, ויקרא, ה ע"א-ע"ג.

				

				
					133	דומה עלי שכך היא גם דעת הרמ"ק, כפי שעולה מספר פרדס רמונים, ח"ב, נט ע"ב-ע"ג, במסגרת החלוקה לקבוצות שונות. וכן הוא באור נערב, ח"ה פ"ב.

				

				
					134	ראה אברהם סגל, ועל דרך העבודה, עבודת דוקטור, אוניברסיטת בר־אילן, תשס"ח, עמ' 75-74. יושם לב שהוא דורש באופן סתמי 'לקבוע להם עתים לעיין בספר הזהר' (סור מרע ועשה טוב, תר"י, ד ע"א), ומסתמך על פסקו של ר"י דלאטש בראש הזוהר. המילה 'לעיין' היא משמעותית. 

				

				
					135	ראה אידל, היבטים, עמ' 252-251, עמ' 316 הערה 163, עמ' 405 הערה 184. 

				

				
					136	ר' יעקב קאפיל ליפשיץ, קול יעקב, סלאוויטא תקס"ד, טז ע"א; סידור ר' שבתי מרשקוב, ברוקלין תשכ"א, יז ע"א. השווה ר' ישראל מוילדניק, שארית ישראל, שער א דרוש ה מאמר ב: 'ובענין לימוד זוה"ק אמר בשם הקדוש ר' אהרן מזיטאמיר שזוה"ק צריך לאומרו בכוונ[ה] כי התיבו[ת] והדיבור של זוה"ק עצמן מקשרין את האדם לא"ס יתברך. רק מי שרוצה ללמוד עם ביאור יעיין מקודם בהביאור והזוה"ק יאמר כסדר בלא ביאור'. 

				

				
					137	הכשרת האברכים, תל־אביב תשכ"ב, ל ע"ב — לא ע"א.

				

				
					138	דרך המלך, ירושלים תשנ"א, עמ' שצ. ובאמת סמוך לפני מובאה זו (עמ' שפט) הוא מציין את הזוהר כ'עצם אוצר התורה והחכמה שהורידוהו רשב"י וחבריו ז"ל לעוה"ז'. וכך כתב ר' שמואל משינאווי, רמתים צופים, ווארשא תרמ"א, קיא ע"ב, בשם ר"מ לונזאנו: 'כל שאינו מופשט מהגשמיות אינו מבין אפי' נקודה אחת מזוה"ק'. ומסופר על ר' פינחס מקוריץ: 'יש מקומות בזוהר הקדוש שאני מתירא להגות אותם בפה מחמת פחד והריני יושב ומסתכל בהם ואיני מוציאם מהפה' (עגנון, ספר, עמ' רכב, בשם גאולת ישראל השלם). 

				

				
					139	פלא יועץ, ערך זוהר. 

				

				
					140	יסוד ושרש העבודה, שער ו, פרק חמישי, ירושלים ת"ש, עמ' קכה.

				

				
					141	בניהו, תולדות, עמ' 154. על משמעות טרחה זו ראה י' ליבס, 'כיוונים חדשים בחקר הקבלה', פעמים, 50 (תשנ"ב), עמ' 165-164.

				

				
					142	שער הגלגולים, פרעמישלא תרל"ה, ב ע"א. וראה גם שער רוח הקדש, ירושלים תרכ"ג, יב ע"א [=ירושלים תער"ב, יא ע"ב]. ראה גם בניהו, תולדות, עמ' 321-320; חלמיש, מבוא, עמ' 59-58.

				

				
					143	ספר הגלגולים, ווילנא תרמ"ו, סד ע"ב. 

				

				
					144	למשל, שער הגלגולים, פרעמישלא תרל"ה, מג ע"א ('א"ל מורי ז"ל, כששאלתי לו איך זכה לכל החכמה הזאת והשיב לי שטרח במאד מאד בחכמה זאת. ואמרתי לו כי הרמ"ק וגם אני חיים טרחתי במאד מאד בחכמה זאת. ואמר לי שהאמת הוא שטרחנו מאד מאד יותר משאר אנשי דורינו אבל לא עשינו כמותו כי כמה לילות הי' בלי שינה על מאמר אחד של ספר הזוהר, ולפעמים ששה לילות של ימי החול שבשבוע הי' מתבודד ויושב על עיון מאמר אחד בזוהר בלבד ולא הי' ישן כל הלילות ההם רוב פעמים'); וכן שם, ח"ב, ח ע"ג; פרי עץ חיים, דובראוונא תקס"ד, פה ע"ג. 

				

				
					145	שם הגדולים, מערכת ספרים, ערך אלימא. כיוצא בכך, האר"י דחף את ה'ס"מ באויר השמים ... בשמות גדולים'. ראה בניהו, תולדות, עמ' 201, 276.

				

				
					146	ח"ג קכד ע"ב. לעניין הציטוט מרע"מ ראה גם רמח"ל, דרך עץ החיים, ויקליף, אוהיו, תשס"א, עמ' צח.

				

				
					147	כך בהקדמתו לפירושו אור החמה על הזוהר. וראה Scholem G., Major Trends in Jewish Mysticism, N.Y. 1941, p. 408 n. 13. עיין גם בהקדמת רח"ו לעץ חיים, ירושלים תשמ"ח, א, עמ' ט. וראה לגלוגו של ר' יהודה אריה מודינה, ארי נוהם, עמ' 92. כנגדו ראה הסברו של ר' צדוק הכהן מלובלין, ספר הזכרונות, בני־ברק תשכ"ז, ל ע"ד.

				

				
					148	אור צדיקים, עמוד התפלה, סימן א אות טו.

				

				
					149	מן המקורות אזכיר, למשל, את ההקדמה לעץ חיים, תש"ך, יח ע"א: בזכות המתעסקים בזוהר 'תצמח הגאולה בימינו'. ראה למשל דברי אלבוים, פתיחות, עמ' 188, על ר' יששכר בער מקרמניץ (נפטר בשצ"א). וראה גם Idel M., Messianic Mystics, New Haven, 1998.

				

				
					150	ראה מ' בניהו, 'פיוט תפילה ווידוי מכבשונו של רמח"ל', סיני, פב, תשרי־חשון תשל"ח, עמ' מב.

				

				
					151	וראה מה שכתב בפרוטרוט יונתן מאיר (רחובות הנהר, ירושלים תשע"א) על המתרחש בירושלים במאה הי"ט.

				

				
					152	ר' משה חיים לוצאטו, הקדמה לקל"ח פתחי חכמה, קראקא תר"ם. ראה גם דרך עץ החיים, שם, עמ' קו. אגב, הפועל 'לצחצח' מופיע לראשונה אצל מנחם בן סרוק.

				

				
					153	אור צדיקים, עמוד התפלה, סימן א אות טז. דברי פאפרש קדמו להופעת השבתאות, ואפשר אפוא להטיל ספק בתיאור ההיסטורי (אם אמנם התכוון לכך) של תשבי, משנת, א, עמ' 44-43: 'אמנם כתוצאה מן המשבר השבתאי, שהביא בפולין אפילו לידי הכרזת איסור על לימוד הזוהר למטה מגיל שלשים, נתמעטו לומדי הזוהר והקבלה הפכה שוב, ביחוד בארצות המזרח, לתורה נסתרת של חוגים מצומצמים. אך היחס הנומינוזי מצד המון העם לא פסק. אדרבה, ריחוקו מאופק ההבנה והידיעה הגביר את קדושתו והפך אותו לספר מרומם ומאוים, החתום בשבעה חותמות והעיון ברזיו הנשגבים בחזקת סכנה הוא מרוב קדושתו. במקום לימוד הזוהר ברבים באה קריאת המלים ללא הבנת התוכן באמונה "שאף על פי שאינו מבין הלשון מסוגלה לנשמה"'. 

				

				
					154	אור צדיקים, עמוד התפלה, סימן לה אות יז. ראה גם דינור, במפנה, עמ' 164-163.

				

				
					155	ראה בניהו, תולדות, עמ' 174. נוסח שונה במקצת נמצא בחיבור אחר, ומובא אצל בניהו, שם, עמ' 239 ליד הפניה 6, ובהערה 6, ושם: ה' דפים. ואילו בשבחי האר"י, קושטא [תקכ"ו] [=בניהו, שם]: ד' דפים. המקור הנדפס הראשון ('ובכלל התיקון היה שיקרא בכל יום ה' דפין מספר הזוהר אפי' בלא הבנה') הוא ספר הכונות ומעשה נסים, קושטאנדינא ת"פ, ו ע"א. וראה עוד לעיל הערה 44. וראה ההפניה הבאה.

				

				
					156	נתיב מצותיך לרי"א מקאמרנא, נתיב התורה, שביל א, אות לב. ראה גם ר' משה מסטנוב, משמרת הקדש, הנהגת עשרת ימי התשובה: 'יעשה תשובה גמורה בעזיבת החטא ... וירבה בתורה בפרט בזוהר' וכו'.

				

				
					157	וראה יוסף וייס, 'תלמוד תורה לשיטת ר' ישראל בעש"ט', תפארת ישראל, ספר היובל לכבוד הרב ישראל בראדי, לונדון תשכ"ז, החלק העברי, עמ' 162-161. 

				

				
					158	ראה לעיל בתת־פרק ז, 'מעמד השפה'.

				

				
					159	ר' משה מקוברין, אמרות טהורות, ירושלים תשל"ו, לז ע"א.

				

				
					160	נתיב מצותיך, נתיב התורה, שביל א, אות לא. משפט זה הוא מעין פרפרזה לכתוב בספר מטה אפרים, לר' אפרים זלמן מרגליות, סי' תרטו, בפירוש אלף המגן, ס"ק ז, פיעטרקוב תרס"ח, עמ' 166: 'והמקובלים כתבו כי חמש דפין מזוה"ק בכל יום [ביחד עם תשובה], הוא תועלת גדול ותקון גדול לנפש, להאירה ולזככה ולתקנה, והוא מרפא ותיקון לחטאים ולפשעים של הנפש'.

				

				
					161	הקדמת פרוש המשנה "עצי עדן" (עמ' viii טור ב — מספור העמודים שלי). ראה גם מקיקץ ישראל חדאד, אריה שאג, ירושלים תשל"ו, עמ' קסו. 

				

				
					162	נתיב מצותיך, שביל היחוד, שביל ב, אות ג, לבוב תרי"ח, יז ע"ד-יח ע"א. 

				

				
					163	נצר חסד (פירוש על אבות), פרק ד סוף משנה כ, חמוש"ד [אחרי תש"ד], נא ע"א. וראה מקורות נוספים בהערת המגיה, שם, לד ע"א. על תורת ר' חיים בנושא ראה איריס בראון, 'ביטולה של תורה זה קיומה', תרביץ, עח (תשס"ט), בעיקר עמ' 583.

				

				
					164	חיד"א, מורה באצבע, סי' ג אות קיט.

				

				
					165	רי"א מקאמרנא, היכל הברכה, ח"ה, למברג תרכ"ט, נח ע"ד. בנוגע למילים 'ובכתבי מרן הרח"ו בלבד' חשוב לציין שבמקום אחר (שם, קה ע"ב; ובקצרה בנצר חסד, על אבות פרק ד משנה א, לד ע"א) המחבר יצא בגלוי נגד ספרים מסוימים, וכה כתב: 'אזי לא תפול חלילה ממדריגתך על ידי שאתה מעמיק בסודת[!] התורה בעומק סתרי עוז בכתבי מרן הברורים ע"ח ופע"ח ומב"ש לק"ת אמש"כ [=ארבע מאות שקל כסף] זוהרקיע[!] קול ברמה. ובפירוש ס"ד [=־ספרא דצניעותא] לא תעיין בפירושו שֶכינה עצמו פי' התלמיד כי היה מאה ושלשים שנה אחר מרן ומכנה עצמו תלמיד וכל דבריו אינם נכונים. והמש"י [=והמשכיל יבין]. וספר שמונה שערים הוא צחצחות, יזכינו השם לראותו על נכון. וכשלא תעיין בספרים אחרים אלא בכתבי הרח"ו משם מרן תהיה בטוח שתרוץ ולא תכשל. וספר עמק המלך הרחק מתוך פתח ביתך כמבואר בדברי ר' חיים כהן, וכל רואיו על פי דרך מרן הקדוש הריב"ש ידע שדבריו הם' וכו'. ספר עמק המלך נדחה, כידוע, גם על ידי מקובלים אחרים. ראה ליבס, 'לדמותו, כתביו וקבלתו של בעל עמק המלך', מחקרי ירושלים במחשבת ישראל, יא (תשנ"ג), בעיקר עמ' 111-101. 

				

				
					166	נחל נובע, פרק יג, ירושלים תשכ"א, עמ' סט. כזכור, ר' ברוך מקוסוב נקט דעה הפוכה. ראה לעיל עמ' 290 הערה 29.

				

				
					167	המובאות דלהלן לקוחות מתוך ילקוט מדברי ר' פינחס, אמרי פנחס (בני ברק תשמ"ח), שאותיות מז-סה בשער ה' מוקדשות לכל מיני פרטים הקשורים ללימוד זוהר.

				

				
					168	מדרש פינחס החדש, ווארשא תר"ע, עמ' טו.

				

				
					169	ר' זאב וולף מזיטומיר, אור המאיר, פרשת פקודי, וארשא תרמ"ג, כח ע"ג. וראה תשבי, משנת, א, עמ' 44.

				

				
					170	ר' יעקב הלל, עד הגל הזה, ירושלים תשס"ה, עמ' פג.

				

				
					171	פירוש מאור ושמש, לברא' א ו. והובא באחד מספרי הדידקטיקה מאת צבי מאשקאוויטש, שערי לימוד, ירושלים תשמ"ב, אות נג.

				

				
					172	שטאל, קריאה, עמ' 77. אף הוא מוסיף כי מסופר על גביר חשוב בג'רבה, המכנס בביתו מניין אנשים ללימוד זוהר בליל שבת, 'והיא סגולה לחיים ולפרנסה' (שם, עמ' 79). וראה דוד עידאן, שבחי הצדיקים, ג'רבה תרע"ד, סיפור ט, עמ' כז-כח, שסיפור זה התרחש 'בכל ליל שבת קדש אחר חצות', וכך ציווה גם לבנו 'ובגללה נתעשר עושר גדול'. ראה גם טוב הארץ, ויניציאה תט"ו, ד ע"ב — ה ע"א. ועוד הרבה יש בספרים.

				

				
					173	ר' נפתלי בכרך, עמק המלך, י ע"ג. וכן ראה שבחי האר"י, לר"ש מדרעזניץ, פרעמישלא תרכ"ט, ב ע"א ועוד.

				

				
					174	חמדת ימים, מועדים, שבועות, נא ע"א (סגולה ט). 

				

				
					175	מגיד משרים, פרשת אמור, ווילנא תר"מ, לה ע"ד. לפי בניהו, מירון, עמ' יד הע' 22, היה זה באחת השנים רצ"ט, ש"ג או ש"ו. וראה עוד בניהו, שם, עמ' יא ואילך.

				

				
					176	ראה, למשל, ספר החזיונות, מהד' אשכולי, ירושלים תשי"ד, עמ' קנג; בניהו, תולדות, עמ' 180-179; ליבס, המשיח, עמ' 110. ראה גם ב' זק, 'הרמ"ק והאר"י', קבלת האר"י [=מחקרי ירושלים במחשבת ישראל, י], תשנ"ב, עמ' 339.

				

				
					177	רמ"ק, ספר גרושין, סי' יז-יח.

				

				
					178	ראה שבחי האר"י, פרעמישלא תרכ"ט, ח ע"ב. ראה גם חלמיש, מבוא, עמ' 71-70.

				

				
					179	בניהו, מירון, עמ' ל. וראה עוד שם, עמ' לד הערה 97.

				

				
					180	יערי, מסעות, עמ' 218; א"ל פרומקין, תולדות חכמי ירושלים, ירושלים תרפ"ט, א, עמ' 153.

				

				
					181	בניהו, מירון, עמ' טז.

				

				
					182	מ' פכטר, מצפונות צפת, ירושלים תשנ"ד, עמ' 90; הוס, מקום קדוש, עמ' 245.

				

				
					183	חמדת ימים, חלק ימים נוראים, לו ע"א-ע"ב.

				

				
					184	ש' אסף, אגרות מצפת, קבץ על יד, ת"ש, עמ' קכו. נדפס תחילה בתעלומות חכמה, בסיליאה שפ"ט, מ ע"א.

				

				
					185	תעלומות חכמה, שם, מו ע"ב. ראה גם הוס (מקום קדוש), עמ' 246. וראה גם ר' משה עידאן, תפארת משה, בראשיתו, על עשרה לומדים בכל לילה.

				

				
					186	ראה בניהו, מירון, עמ' טז ליד הפניה 31א. וראה גם עדות ר' אברהם קצבי שהובאה שם, עמ' כד.

				

				
					187	יערי, מסעות, עמ' 84; בניהו, מירון, עמ' כג והע' 55.

				

				
					188	ראה מ' בניהו, 'פיוט תפילה ווידוי מכבשונו של רמח"ל', סיני, פב (תשל"ח), עמ' מב. ראה גם י' תשבי, 'התסיסה המשיחית בחוגו של רמח"ל לאורם של כתובה ושירים משיחיים', ספר יובל ליצחק בער, ירושלים תשכ"א, עמ' 266. וראה גינצבורג, אגרות, עמ' ח: 'שלא יפסיק הלימוד כלל, אלא בבא אחד למלא מקום חברו יתחיל הב' הבא טרם יפסיק הראשון'. ובעמ' י: 'להשתדל כולם לבוא ללימוד הזוהר בכל יום בשעה שיוכלו'. ובעמ' יג: 'עוד הוסיפו בלימוד התמידי של הזוהר הקדוש ללמוד כל היום כולו ועד שש שעות בלילה', חוץ מלילות מסוימים. ראה גם קב הישר, פרק עג. השווה יעקב, מתימן, עמ' 148.

				

				
					189	ראה ישעיה זנה, אבני בנין, ספר השנה של יהודי אמריקה, ב (תרצ"ה), עמ' 221. וראה ריבלין, ערבים, עמ' 151; חלמיש, מבוא, עמ' 170-169, על ר' חיים מוואלוז'ין ועל ח"נ ביאליק.

				

				
					190	לב חיים, ח"ב, סי' קיג, אזמיר תרכ"ט, סט ע"א.

				

				
					191	מועד לכל חי, שאלוניקי תרכ"א, סי' ז, ס"ק ז, לט ע"א. 

				

				
					192	ד' שפרבר, מנהגי ישראל, ז, תשס"ג, עמ' תמד.

				

				
					193	נתן א' שוראקי, קורות היהודים בצפון־אפריקה, תל־אביב תשל"ה, עמ' 123-122; על סדרי הלימוד בצפון אפריקה ראה גם חלמיש, צפון, עמ' 105-96.

				

				
					194	אפרים יעקב, חדירת הקבלה לתימן ותהליכי קליטתה, עבודת דוקטור, האוניברסיטה העברית, ירושלים תשס"ו, עמ' 105. על עדויות אחרות שנהגו לקרוא את הזוהר בנגינה, ראה שטאל, קריאה, עמ' 81-78. על השמעת שירה בפה ראה מ' אידל, 'הפירוש המאגי והתיאורגי מהרנסנס ועד החסידות', יובל, ד (תשמ"ב), עמ' מה-נז. וראה גם Idel M., Music and Prophetic Kabbalah, Yuval, 4 (1982), pp. 150-169.

				

				
					195	עוד על הצד החברתי ראה שטאל, קריאה, עמ' 83-79.

				

				
					196	על סעודת הסיום ראה גם בניהו, מירון, עמ' כד הע' 59.

				

				
					197	כונת שלמה, ויניציאה ת"ל, נא ע"ב.

				

				
					198	אשמורת הבקר, הקדמה, ויניציאה ת"פ, ה ע"א. ראה גם מ' בניהו, 'חידושה של הסמיכה בצפת', ספר יובל ליצחק בער, ירושלים תשכ"א, עמ' 269 הע' 30.

				

				
					199	יוסף משאש, אוצר מכתבים, ירושלים תשכ"ח, א, עמ' 14.

				

				
					200	שו"ת רב פעלים, ח"א, סוד ישרים, סי' ט. 

				

				
					201	ראה מ' חלמיש, 'על מעורבות נשים ביצירה הקבלית', דעת, 75-74 (תשע"ג), עמ' 386-375; חלמיש, הקבלה, עמ' 301-300; חלמיש, מבוא, עמ' 33; הוס, כזוהר, עמ' 257 והערה 147, ועמ' 276-275 בחוגים שבתאיים. ודי בדוגמאות מועטות אלה כדי לקעקע את האמירה המגמתית הגורפת של ר' אליאור (בקובץ ברוך שעשני אשה?, בעריכת ד"י אריאל, מ' ליבוביץ וי' מזור, תל־אביב 1999, עמ' 38) בדבר ניתוקן המוחלט של הנשים מן הספרות, 'לגברים בלבד'. ראה גם מאמרה, 'ברוך ... שלא עשני אשה', רבגוני (בהוצאת מכון ון ליר בירושלים), מס' 3, תש"ס, עמ' 30. והחרה החזיק אחריה נפתלי רוטנברג, שם, עמ' 56. קביעתם מנוגדת לחלוטין לאמת ההיסטורית הבוקעת ועולה ממקורות רבים ומגוונים! אמנם אין ספק שהיו בעבר תלמידי חכמים שהתנגדו מכל וכל לעיסוקן של נשים בתורה (פרט ללימוד הלכות הקשורות בהן), ורק לאחרונה פורסמה תשובתו של הרב אברהם כהן, שו"ת קול אברך, א, תשנ"א, סי' מד, והוא תשובה ארוכה לאסור לנשים ללמוד קבלה. ברם, חוקר המשקיף לאחור וסוקר את העבר חייב להציג ביושר את המקורות כולם.

				

				
					202	מרפא לנפש, שאלוניקי תר"ג, י ע"א. וכן במקורות אחרים.

				

				
					203	ראה הרב יאודה פתייא, זוהר סבא דמשפטים עם פירוש מתוק לנפש, ירושלים תרצ"ט, בראש הספר (אין ספרור עמודים).

				

				
					204	יסוד ושרש העבודה, שער ו, פרק חמישי, ירושלים ת"ש, עמ' קכה.

				

				
					205	ראה א' יעקב (לעיל הערה 194), עמ' 103-102; יעקב, מתימן, עמ' 145-140; ולהלן עמ' 340-339.

				

			

		

		
		

	
		
			פרק ה

			התקבלות הזוהר בצפון אפריקה

			מקומו של הזוהר והערכתו

			ידיעותינו על מצב הקבלה בצפון אפריקה בימי הביניים אינן מרובות.1 במרוקו במאה הי"ג חי מקובל, יהודה בן נסים אבן מלכה, שכתב פירוש לספר יצירה, אך, כמובן, בלא שום קשר לזוהר. בראשית המאה הי"ד הגיעו לשם מקובלים מספרד. ביניהם יש למנות את ר' יצחק דמן עכו, וכן ר' דוד בן יהודה החסיד, כפי שטען ע' גולדרייך,2 ולדעתי, גם חבירו של ר' דוד, ר' יוסף בן שלום אשכנזי 'הארוך'. ודומני שנכונה הצעתי מלפני כשלושים שנה לזהות בתארודאנת, בדרום מרוקו, את קברו.3 ובהקשר לר' דוד חייבים אנו לציין שדניאל מט בירר בהקדמתו למראות הצובאות, שחלקים ניכרים ממנו אינם אלא תרגום עברי של הזוהר.4 ואם נקבל את הנחתו של י' ליבס5 שר' דוד נמנה עם חוג מחברי הזוהר, אולי אפשר לטעון שהוא הוא מחבר הנוסח העברי והארמי כאחד (מעין מה שרמד"ל עצמו כתב בשתי הלשונות, ונמצאו הקבלות), אלא שהדבר טעון בדיקה יסודית והשוואתית. ואולי היתה דרך זו מעין תעמולה. בכל אופן נמצאו בצפון אפריקה העתקות מרובות בכתבי־יד של חיבורי ר' יצחק דמן עכו ור' דוד בן יהודה החסיד, ואף חיבורו של ר' יוסף אשכנזי נמצא בהעתקות (הטקסט הטוב ביותר של ביאורו למדרש רבה על פרשת בראשית, כ"י פריס 842, הועתק בוהראן שבאלג'יריה בשנת רכ"ד 1464, וכתב־יד אחר במצרים), ריבוי ההעתקות של כתבי מקובלים אלה, ואחרים כמו של ר' יוסף ג'יקטילה6 או משכן העדות של ר' משה די ליאון בשנת 1528 בפאס ועוד, מוכיח שהיה להן דורש. גם כ"י ששון 919, המכיל אוסף מרשים של חיבורים או חלקי חיבורים קבליים מצביע על מקומה של הספרות הקבלית במרחב התרבותי. ומכל מקום, בדרך כלשהי הגיעו בוודאי קונטרסים רבים מספר הזוהר. למשל (בלא להיכנס לאבחנה המודרנית בין חלקי הזוהר השונים), כ"י ניו־יורק בהמ"ל 2069, ס' 11167, נעתק בקונסטנטין שבאלג'יריה בשנת רס"ה, 1505; כ"י מוסקבה גינצבורג 130, ס' 6810, מכיל את תקוני זהר, נעתק בשנת רצ"ו, 1536, בצפון אפריקה. 

			באלג'יריה נמצא בראשית המאה הט"ו את הפוסק החשוב, ר' שמעון בן צמח דוראן, ואשר בתשובות שונות הביא מן הזוהר.7 הזוהר קדוש בעיניו שכן ראה אותו כעמדת חז"ל.

			כמו כן, ספר יוחסין שהוחל להיכתב בספרד לפני הגירוש נסתיימה כתיבתו בתוניס, ובוודאי השפיע במידה כלשהי ביחסו החיובי לזוהר. מאוחר יותר גם היו מקובלים מחכמי מרוקו שהיגרו לארצות הסמוכות וגם שם הפיצו את הקבלה בכלל. למשל, ר' שמעון אבן לביא היגר מספרד לפאס ומשם לטריפולי. רבי יהודה בן יעקב חנין עבר לאלג'יריה בראשית המאה הי"ז. רבי אברהם אבן מוסא ובנו, ר' משה, היגרו לתוניס בערך בשנת ת"פ, 1720. וכן הלאה.

			עניין מיוחד לנו בדברי ר' יהודה חייט, ששהה זמן־מה בפאס, ולעיל (עמ' 285) הזכרנו את אמונתו ואת הוראתו, שנכתבה סמוך לשנת 1500. ואף בן־זמנו, ר' אברהם סבע, גם הוא ממגורשי ספרד, מזכיר בספרו צרור המור כמה וכמה פעמים את הזוהר, בעיקר בכינוי 'מדרש הנעלם' (ואין כוונתו לחטיבה המסוימת הזו דווקא).8 

			חשיבות רבה נודעת להימצאותם של הקונטרסים של הזוהר שהגיעו לצפון אפריקה, משתי סיבות עיקריות: ראשית, היה בידם חומר שלא נמצא בארצות אחרות. בידי המדפיסים הראשונים באיטליה לא היה עותק מלא של הספר, והמגיה במנטובה שי"ח, ח"א, מעיד כי 'לא נחה דעתנו עד שמצאנו העתקה אחרת ישנה באה מצפת',9 והעתקה זו הביאו עמהם, ככל הנראה, עולי המערב במאה הט"ז. כידוע, סופו של דבר נדפס הספר בלי החומר האמור, וכתוצאה מכך יש לנו זוהר חדש, המורכב מהחומר שנשמט.10 עריכת זוהר חדש נעשתה אפוא על יסוד החומר שהובא מצפון אפריקה. 

			שנית, הסדר הפנימי שהיה בידם שונה מזה שנדפס לראשונה במנטובה שי"ח. לעתים קרובות תמצא שמקובלים במרוקו במאות הט"ז והי"ז מצטטים בחיבוריהם פרשה מסוימת, ולפעמים אף מציינים מראה־מקום מדויק, אך ההפניה אינה מתאימה לזוהר הנדפס שבידינו.11 אף ר' שמעון לביא, בפירושו לזוהר, מעמת כמה פעמים את גירסת הדפוס עם נוסחאות מקומיות שהיו בידו בכתב־יד, וכבר בסוף ההקדמה לפירושו מציין זאת.12 

			גם ר' משה באסולה, באמצע המאה הט"ז, מעיד כי 'אנשי עיר פיס שהם מזמן קדמון, נמצאו אצלם ס"ה [=ספר הזוהר] ושאר ספרי קבלה שאין להם מציאות בשאר ארצות'.13 וראוי להזכיר את דבריו של ר' אברהם אזולאי, בהקדמת ספרו אור החמה, שביקש מחכמי פאס שיסבירו לו 'אמרי ספר הזהר ומוצאו ומובאו'. גם ר' אברהם אדרוטיאל מספר באבני זכרון שחיפש קטע מזוהר, פרשת יתרו, בענין מעשה מרכבה, 'שאינו מצוי בספרי הזוהר שראיתי במקום זה זולתי שמצאתיו בספר אחד זקן מאד כשהייתי מחפש בספרי הרב כלף ז"ל'.14 אף נזכור את המקובל ר' יהודה חליווה, שעלה מפאס לצפת, ובה חיבר את צפנת פענח, בשנת ש"ה, ואף הוא כולל התייחסות מרובה לזוהר. במיוחד אציין כי שמה של פאס יצא לתהילה באמצע המאה החמש עשרה כאשר נכתב על 'קצות הארץ בארץ המערב כמו בעיר פאס הגדולה אשר שם מושב גדול לחכמים', והכותב ביקש ליהנות מחיבורים זוהריים המצויים בה 'ובשאר הארצות ההם'.15 אפשר לדבר אפוא על מרכז קדמון שהיה בפאס. לצידו נזכיר את דרעא ותארודאנת — שני מרכזים חשובים נוספים בדרום.

			חשיבות רבה אפשר לייחס לסיפורו של ר' משה קורדוברו, שמקובל שעלה מדרעא וישב בצפת ליקט פסקאות רבות מן הזוהר שנתפזרו בין רוכלים שעטפו באמצעותו בשמים ותבלינים. אך רמ"ק נוטה יותר לסיפור/לעובדה 'שמצינו שבארץ דרעא במדינות המערב היה עיקר מציאות הספר, ומשם נתפשט אלינו'16 (כנראה באמצעות העולים המקובלים). אפילו נטען שהסיפור על ליקוט מן הרוכלים הוא אגדה מוחלטת, אבל שורשיה ברורים: בדרעא התקיים חוג חשוב, והעולים משם עשויים היו להביא עמהם את הזוהר.

			מסקנה חשובה העלתה צביה רובין במחקרה על ר' יוסף אבן טבול, שאף הוא עלה מדרעא, כנראה, כי פירושו לזוהר נכתב באופן עצמאי ושלא על פי קבלת האר"י.17

			במאמר מוסגר החורג ממסגרת עיוננו כאן נוסיף כי המקובלים שם אמנם עסקו בזוהר אך גם במאגיה, בחזיונות ובגילוי אליהו, ואין כאן המקום להאריך בכך. בכל אופן, משתמע שהיה שם חוג תוסס למדי.18

			במאה השש עשרה נמצא כמה חיבורים שמזכירים את הזוהר בכבוד רב ואף מצטטים ממנו, ואין ספק שזוהי מסורת שהיתה מהלכת בין יהודי המגרב שייחסה מקום של כבוד לזוהר. למשל, ר' יששכר אבן סוסאן שעלה לצפת לא נמנע מהסתמך על הזוהר בשאלות הלכה שונות בספרו תקון יששכר (קושטא שכ"ד); ר' שלומיל מדרזניץ מספר באגרתו על 'מורי כמהר"ר מסעוד סגי נהור נר"ו ומורי מהר"ר סילימון מערבי נר"ו כבר הם סיימו אותם [כתבי רח"ו בקבלת האר"י] שלש פעמים והם בקיאים בהם כמו בא"ב. וכן הם בקיאים בכל הזוהר ובתיקונים מאיר לפניהם כאור השמש'.19 אף אחרים העידו כי 'וכל ספר הזוהר וכמה מספרי הקבלה היו שגורים על פיו כאלף בית'.

			גם ר' יוסף אלאשקר בהקדמת צפנת פענח כותב בתלמסן רפ"ט, 1529: 'נתתי את לבי לדרוש ולתור בספרי החכמים חדשים גם ישנים ובפרט בספר בוצינא קדישא ר' שמעון בן יוחאי, באהבתו אשגה ובתורתו אהגה'. כמו כן הוא צייין במפורש בסוף החיבור: 'והרוב שלו הוא לקוח מספר הזוהר'. גישה זו בולטת בגילוי הלב שלו בהקשר לגלגול, שהוא מביא בעניינו דעות שונות. תחילה הוא הסכים לדעת ר' אברהם בן הרמב"ם 'שזאת הדעת זרה ואין ראוי להאמין בה', ועם זאת מצא עצמו במבוכה: 'אבל מה אעשה ואני מוכרח לדבָר מהטעם שהקדמתי ואני מחויב להטות עצמי לדעת בוצינא קדישא ר' שמעון בן יוחאי זצ"ל וגם לדעת הרב הגדול ההר הגבוה הרמב"ן ז"ל שהוא ראש המדברים בזה הענין'.20 אגב, הכינוי 'בוצינא קדישא' חוזר אצלו גם בהמשך.

			נזכור את הוספותיו של ר' משה כלץ,21 שחי תחילה בתלמסן, לספרו של יהודה כלץ, ספר המוסר, שנדפס כבר בשנת רצ"ז 1537, בקושטאנטינה, שהן כולן על פי הזוהר. בראשית הקדמתו הוא מודיע כי ביקש להשלים את 'מעלת הספר ושלמותו' של הספר המקורי באמצעות הבאות 'מחכמי הזוהר ומ"ה [=מדרש הנעלם]'. ובהמשך הוא מציין שהדברים 'כלם הם הכרחיים לכל מי שבשם ישראל יכַנה22 ... כפי מה שהורונו בעלי החכמה הפנימית שהם חכמי הזוהר וחכמי הקבלה'.23 אף כ"י ששון 921, ס' 9362, שהוא ילקוט רחב של פירושי תפילות, מן המאה הט"ז, ונכתב בידי 'אחד קדוש ממקובלי דרעא הקדמונים',24 מזכיר רבות את הזוהר, לצד מקובלים אחרים. ואגב, מצאתי בו דבר מעניין, שבין קטעי הזוהר שהוא מצטט לפני ערבית של ליל שבת נמצא גם הקטע הידוע 'כגונא' (עמ' 14-13), שאינו מופיע בשום סידור ספרדי. ואילו בהיכל הקדש הוא גם כן מופיע, בהשמטת המשפט הראשון.

			יתר על כן, ב' הוס הביא גם מתוך סוד התפילין של ר' אברהם צבאח, המשולב בתוך אוצר חיים של ר' יצחק דמן עכו בכ"י מוסקבה גינצבורג 102, ס' 4194, דברים מאוד קיצוניים: 'ואסור לסור מדבריו [של רשב"י] כי הם דברי אלהים חיים ומלך עולם ומתוקים מדבש ונופת צופי' לפי שניתן לו רשות מלמעלה מה שלא ניתן רשות לשום חכם בעולם כמותו והקב"ה הסכים על ידו, ובערך [=וביחס ל] החכמים הוא כמו ערך נבואת מרע"ה לשאר הנביאים'.25

			עובדת היותו של הזוהר ספר מקובל ונפוץ מקבלת אישורה גם מכך שלא מעט מגדולי ישראל, גם בארצות אחרות, קראו תיגר על תופעת לימוד הקבלה שהולכת וצוברת תאוצה אפילו בין אנשים שאינם תלמידי חכמים. כבר במאה החמש עשרה נשמעה באלג'יריה טענה שאנשים בלתי ראויים ממשמשים בספרי קבלה וסבורים שבכך יוסיפו ליוקרתם החברתית.26 וכנגד זה הזכיר ר' שמעון לביא 'אנשים המבקשים תואנה על ספר הזוהר'.27 מחובתנו לציין כי היו גם מקובלים שלא רשמו את הזוהר, כגון ספר המלכות לרבי דוד הלוי, ירושלים תשנ"ח.

			והנה, לבד מחוג המקובלים בדרעא, התקיים בשליש האחרון של המאה הט"ז חוג דומה סביב ר' משה אלבאז בתארודאנת, אף היא בדרום, עיר שישבה על פרשת דרכים, בדומה לקנדיא. ומעניין כי פירושו של ר' משה אלבאז לתפילות, היכל הקדש, מכיל הרבה מאוד מדברי הזוהר, כדבריו בסוף הקדמת ספרו: 'וסמכתי בזה על ספר הקודש[!] המפורסם ספר הזוהר אשר כל החבור הזה ממנו נלקט ועל סביבותיו סובב'.28 וכך נהגו גם תלמידיו, כגון ר' יצחק הכהן בספרו גנת ביתן שעניינו הספירות, ור' יעקב איפרגן בספרו מנחה חדשה שהוא פירוש על התורה,29 וכן ר' יהודה חנין בספרו עץ חיים על טעמי המצוות. הזכרתי במיוחד את תחומי היצירה השונים כדי לציין שבכולם ניכרת השפעת הזוהר. אגב, במנחה חדשה איפרגן מצטט מר' יצחק בן עמרם בר קאים, וכותב עליו ש'דבריו נכונים ומוסכמים ע"ד [=על דרך] הזהר בכמה מקומות'.

			אף זאת, כ"י ניו־יורק/בהמ"ל 1650, שלפי הקולופון נעתק ביום כז בסיון תנ"ג, 1693, פותח במלים: "אתחיל לכתוב פירושים על סודות הזוהר מה שחדש הה"ר יעקב הכהן זלה"ה". בשוליים הוא מיוחס לר' יעקב איפרגאן. משמע שגם כתב פירוש על הזוהר. ובאותו כ"י בראשיתו (דפים 1א-41ב) מופיע 'פירוש מאמרי זוהר מכתיבת הה"ר [?] יד מארי הה"ד ואעיש בר יחייא בר סבעון מקובל מעיר אופראן יע"א'. ר' מנחם עטיאה, בערך 1700, תיטואן, תואר אצל ר' יוסף בן־נאיים, כ'שר בית הזוהר', כינוי שאצל החסידים יוחס, למשל, לר' צבי הירש מזידיטשוב,30 וכן כונה ר' דוד טעבלין הרופא, בשו"ת עבודת הגרשוני, ראש סי' צא.31 

			עניין מיוחד יש בחיבורים הבאים, המצביעים על מגמה של הפיכת הזוהר לספר שימושי. תחילה ייזכר החיבור ביאור מלים זרות שבספר הזוהר, המיוחס לר' שמעון לביא.32 ואילו בסוף חלק א של הזוהר במהדורת ג'רבה ת"ש, נדפס טקסט אחר הנקרא באור מלים קשות, שהוא קובע ברכה לעצמו. מכל מקום, מגמתו זהה. נוסף לכך, חשוב הוא בן פ[ו]רת של ר' יוסף הצרפתי, שנכתב בתיטואן בשנים שפ"ח-ט (1629-1628). בסופו כתוב על טיבו: "מפתח לדעת ענייני ספר הזוהר הקדוש". כלומר, הוא מציין בקצרה נושאים שונים, והיכן הזוהר מדבר עליהם. בסוף החיבור יש מפתח של פסוקי חמש מגילות, והיכן נתפרשו בזוהר. חבל שכתב־יד זה (ניו־יורק/בהמ"ל 1814) נאכל ברובו ע"י הדיו, ולא נדפס.

			פרשנות הזוהר

			הפירושים החשובים ביותר לזוהר נכתבו בידי מקובלי צפון־אפריקה, ואלה משמשים כספרי יסוד בתולדות הקבלה. 'חשיבות מרובה נודעת לכתם פז, פירושו הרחב והמעמיק של ר' שמעון לביא'.33 והוא גם 'הפירוש היחיד לזהר שלא הושפע מקבלת צפת'.34 פירוש זה, שהופיע לבראשית בלבד, נכתב חלקו בפאס והושלם בטריפולי. הוא נכתב אחרי 1560, שכן, כזכור, המחבר מזכיר נוסחאות הדפוס שהן שונות מכתב־היד שבידו. הספר נדפס בליוורנו תקנ"ה ואח"כ בג'רבה ת"ש (וד"צ). 

			אחריו ייזכר הפירוש החשוב ביותר, המקיף את כל הזוהר על התורה, הוא אור החמה לר' אברהם ב"ר מרדכי אזולאי, מפאס, שנכתב לפני שפ"ד, 1624.35 אמנם במתכונתו הנוכחית נכתב בארץ־ישראל, בחברון או בעזה, אבל הורתו היתה, ככל הנראה, במרוקו. זמן רב היה בכתובים ונדפס לראשונה בפרעמישלא תרנ"ו-ח, ואחר כך בירושלים תשל"ו. יש לציין שהחיבור מושתת על קבלת הרמ"ק.36 לפני כן כתב את זהרי חמה, שהוא פירוש לזוהר על דרך קבלת רמ"ק, והוא קיצור ירח יקר של אברהם גלאנטי לזוהר, שאף הוא נדפס לראשונה בויניציאה ת"י ואחר כך במונקאטש תרמ"א. 

			אולם הפירוש לכל הזוהר שראה ראשונה אור הדפוס הוא מקדש מלך לר' שלום בוזגלו (אמשטרדם תק"י). בעירו, מראכש, היה תלמידם של גדולי המקובלים שם (ר' אברהם אזולאי, ר' יעקב פינטו ואחרים, וליקוטים מפירושו לזוהר של ר' אברהם אזולאי נרשמו אצלו). בשנת 1745 היגר ללונדון. כן כתב את פני מלך, הוד מלך, כבוד מלך — על האידרות וספרא דצניעותא, וכן כסא מלך על תיקוני זוהר. חשיבותו נודעת גם בכך שהוא 'מושתת על קבלת האר"י, מכיל גם ביאורים רבים, הקרובים לפשט הזוהר'.37 פירוש רחב זה הוא חשוב וזכה לתפוצה רבה בחוגי המקובלים והחסידים כאחד.38 חיבוריהם של ר' שמעון לביא ור' שלום בוזגלו נמנים עם הקלסיקה הקבלית.

			מעתה נמצא שהפרשנות לזוהר מבוללת בהגותו של האר"י. אף ידוע כי ר' יעקב אבן צור פנה לשד"ר מצפת שיבדוק עבורו כמה תעלה לו העתקת עץ חיים וביאור הזוהר למהר"מ זכות ז"ל.39

			נציין עתה עוד כמה פירושים לזוהר. פירוש חשוב שנכתב על דרך קבלת האר"י, הוא זה של ר' יעקב מאראג'י, ראש מקובלי החוג בתטואן, 1700 בערך, שם עסקו רבות רק בתורת האר"י. אכן, הגהותיו לכתבי האר"י פזורות בחיבורים שונים. אך החיד"א מוסיף פרט חשוב: 'הִפלא והִרבה לכתוב פירושים על הזהר הקדוש. ואני הצעיר ראיתי פירוש האדרות מהרב ז"ל בכ"י'.40 הפירוש לפרשת בראשית נקרא המאור הגדול, הוא רחב־היקף, 876 דפים, ונשלם בשנת תנ"ט.41 בהקדמה הוא כותב, שתלמידיו דחקו בו לכתוב 'ביאור על הספר היקר הזה [זוהר] שלא ישאר חלילה סתום וחתום'. אך הפירוש נשתמר בחלקו בלבד. אף העותק שנמצא בבית־הספרים הלאומי בירושלים (כ"י ירושלים 2123 8°) אינו שלם. חמור מזה הוא שהדיו שבה נכתב מחקה וטישטשה, ולפיכך קשה קריאתו. 

			ר' יעקב בן ראובן פינטו (מראכש, נפ' אחרי 1750) ור' ישעיה הכהן, מתלמידי ר' אברהם ב"ר ישראל אזולאי במראכש, חיברו אף הם פירוש ארוך לזוהר, על פי קבלת האר"י, בשם לקט שושנים.42 לפני שנים רבות ראיתי במוסד הרב קוק את הפירוש על בראשית בלבד, והוא בן רצט דפים. הכרך כולל מפירושיהם של ר' אברהם אזולאי ור' יעקב מראג'י.

			כמו במקומות אחרים, זכו האידרות לפירושים מיוחדים. כגון: פני מלך (לונדריש תקל"ג) מאת ר' שלום בוזגלו, ובמידה מסוימת גם חיבורו הדרת מלך (אמשטרדם תקכ"ו). ר' יעקב מראג'י כתב פירוש לאדרא זוטא, ונדפס בסוף הדרת זקנים (וויען תרמ"ז). פירוש נוסף שלו, לאדרא רבא, אמת ליעקב, מצוי בכתבי־יד, כגון כ"י מוסאיוף 167.43 אף תלמידו, ר' דוד בן אברהם כאלפון, כתב את קדש הלולים. הפירוש נשען, כדברי מחברו, על ר"י מראג'י ועל ר' מנחם די לונזאנו. החיבור נכתב בגיבאלטאר, ונסתיים בסיון תצ"א, 1731.44

			ר' יוסף סדבון מתוניס כתב בשנים תקל"ו-ח, 1776-8, את אהבת ה', פירוש לאדרא זוטא (ליוורנו תרל"א, ירושלים תשל"ו). הפירוש זכה להערכה רבה.

			נודעים אף פירושים נוספים, כמו זה של ר' יעקב ן' מלכא, תיטואן (נפ' 1778).45 וכן הדרת קדש מאת ר' אברהם פינטו ממראכש (נפטר תקס"ג-ד, 1803-4), שיש בו מובאות רבות מכתבי ר' שלום בוזגלו. פירוש רחב זה לא נדפס, אך כתב־היד שלו מצוי בגנזי מוסד הרב קוק.46 החיבורים הנזכרים הגיעו ברובם מרחבי הפזורה במרוקו, וזה פרט חשוב בדיון על התקבלות הזוהר.

			בתוניס נמצא את אליהו חי בן יוסף גג' שערך מהדורה של זוהר, בניקוד ובאותיות גדולות, ונדפסה בשנים תרל"ב-תרמ"ד, 1872-84, בליוורנו, בארבעה כרכים בלבד, לבראשית ושמות. העורך הוסיף לו שני פירושים: זר זהב וכתם אופיר. הראשון הוא פירושו שלו, ואילו השני מלוקט משני מקובלים: ר' רפאל מסעוד אלפסי (נפטר בתוניס ב־1776) ומשה סלום (1806-1748). והנה, נכדיו של ר' מסעוד אלפסי שהיה אב"ד תוניס, כותבים בהקדמתם לספר שלו משחא דרבותא, ליוורנו תקס"ה, שנמצא בידם "חבור גדול ממנו על הזוה"ק ודברי האריז"ל ברזא דרזין". דומני שהוא שרד רק תוך כדי המובאות בכתם אופיר.

			פרשנות הזוהר הלכה ונתמעטה עם תום המאה הי"ח. בשלב מאוחר יותר כמעט שלא נתייחדו חיבורים על הזוהר, אלא זעיר פה זעיר שם, אפשר משום שגדל והלך העיסוק בפרשנות כתבי האר"י. אחד המועטים הוא פירושו של ר' יוסף כנאפו ממוגאדור, יוסף בסתר, שעודנו בכתב־יד.47 גם ר' שאול נחמיאש, מגדולי חכמי מראכש במאה הי"ט, כתב פירוש לזוהר, כפי שעולה מתוך ההסכמות של חכמי מקנאס לספריו ויאמר שאול ובית שאול (תונס תרצ"א). אך איתרע מזלו, ונמנה עם החיבורים "אשר עדיין לא הועתקו". כמו כן, בסוף קרני רמים מאת ר' שאול הכהן, נדפס הקונטרס אור נוגה, ועניינו הערות קצרות על הזוהר. אף ר' שמואל שמאמא מזכיר את ליקוטיו שלו על הזוהר (קרן הצבי, סז ע"א). כן נמסר כי ר' יצחק חי בוכבזה כתב פירוש יקר ערך (שלא נדפס) על הזוהר, בשם גנזי ברכה. בשנת תשל"ג נפטר בצפת ר' חיים טראבלסי, מחכמי הדיג'את בג'רבה, וחלק אחד מפירושו לזוהר רְאֵה חיים, ראה אור הדפוס בירושלים תשל"ד. בהקדמת המדפיס (="המשתדל") נאמר כי הספר היה מוכן לדפוס כבר "מלפני ארבעים שנה", כלומר, בהיותו בג'רבה. ואילו באשר לפירוש על תקוני הזוהר ראוי להזכיר את חיבורו החשוב של ר' כלפה בן אליהו גיג', כג"ן הירק, ירושלים תרס"ט (ובסופו מפתחות).

			הפצת הזוהר

			בחיבורים שונים עולה מעין תעמולה ללימוד הזוהר. למשל, "תועלת לימוד הזהר", נרשמה בספר בית יעקב, לר' שלמה חי בארון, תונס תרנ"ח, דף יג. כך מעין הדברים "בשבח מעלת החכמה", אשר בראש נגיד ומצוה לר' יעקב צמח או בשו"ע האר"י, ירושלים תשכ"א, עמ' צג. 

			ר' רפאל יעקב ן' סמחון, מחכמי פאס (נפטר תרי"ז, 1857), הקדיש את ספרו סובר הרזים לתעמולה ללימוד קבלה, ובין דבריו הוא משיב לאלה שחוששים שמא יטעו בהבנת דברי הסוד, והוא מדריך אותם לצעוד באטיות, ומוסיף: 'ופוק חזי מ"ש בזוהר, בכמה מקומות, שפעמים הרבה היה מתחדש להם איזה דבר שהיו מסתפקים בו כל ימיהם ... ואם בדורות רשב"י וחביריו היה כך, עאכ"ו דורות האחרונים' וכו'. 

			אכן, הוראות או סקירות קצרות בשבח לימוד הזוהר הוצבו בראש ספרים שונים, כגון בזוהר ליוורנו תרל"ב-תרמ"ד, הנזכר לעיל, שבו נכתב בכותרת ההקדמה: 'לעורר לב האדם שיקבע עת שהוא פנוי בכל יום או בלילה ויעסוק בלימוד הזהר ולפחות יקרא בכל יום ג' דפים מהזהר, ובזה בעה"ו [=בעזר השם וישועתו] יגמור לימוד הזהר כולו בשנה ויזכה לכמה דברים טובים'. בראשו מופיע קונטרס קצר ובו רשימת 'מעלות בלימוד הזהר'. ובסעיף ה: 'הלומד הזהר, בשעה א[חת] יעשה תיקון למעלה יותר ממה שלומד שנה תמימה בלימוד הפשט'[!]. 

			ר' דוד עידאן הקים בית דפוס בג'רבה בשנת ת"ש, והספר הראשון שנדפס היה הזוהר, מנוקד ובאותיות גדולות. בסוף הספר נדפסה רשימה של 'פירוש המילות' בקיצור נמרץ. משמע שמתלווה כאן מגמה דידקטית, שהרי אפשר לקרוא זוהר גם בלא הבנתו. הזוהר חולק לשנים עשר חודש וכל חודש לשלושים יום. ההוצאה תוכננה לשנים עשר כרכים ב"תבנית קטן, אשר בקל ישאהו איש איש בחיקו", כלשון הסכמת הרבנים שבראש הספר,48 אך נדפסו ששה כרכים קטנים בלבד. ועם זאת הופצו עלונים בקרב קהילות רבות שמטרתם היתה להביא ללימוד יומי של הזוהר. כן נדפס שם בשנית כתם פז, הפירוש על הזוהר, בשנת ת"ש. 

			כחלק מן התעמולה יש לראות באמונה הרווחת שבזכות לימוד הזוהר תבוא הגאולה.49 כבר ר' שמעון לביא קושר בין לימוד הזוהר וקירוב הגאולה.50 ר' מכלוף עידאן (נפטר ח"י בכסלו תש"ז), כתב: 'בזכות לימוד הזוה"ק אתם נגאלים מהגלות הזה'.51 וכך נמצא באחד השירים 'לכבוד רבי שמעון בן יוחאי': 'ועל ידי לימוד זוהר תיקונים, תקרב עת גאולת אבות ובנים'. בראש כרך א' במהדורת הזוהר בת"ש בג'רבה נכתב בהסכמה: 'וכמו שכתבו המקובלים ז"ל כי לימוד הזוהר הקדוש מקרב את הגאולה'. וכן בעמוד האחרון (בערבית): 'וביותר קריאת הזוהר הקדוש, שהעיד עליה אליהו הנביא ז"ל שתקרב הגאולה'. אביא עתה את הכתוב בעמוד האחרון של הזוהר:52 

			 

			אחינו! בזה הזמן שסימני ביאת משיח צדקנו התחילו להתגלות חובה עלינו להרבות בדברים שאמרו עליהם חכמים שיקרבו את הגאולה. וביותר קריאת הזה"ק שהעיד עליו אליהו הנביא ז"ל שתקרב הגאולה.

			אמנם ספרי הזוהר שנדפסו קודם הם באותיות רש"י אשר קשה קריאתו על רוב האנשים. והמודפסים באותיות מרובעות — אזלו לגמרי. ולכן בעזהש"י אנו נדפיס שוב באותיות מרובעות ובניקוד בצורה יפה ובחלוקה קלה שתקל על כל אחד מאחינו בין ת"ח [=תלמיד חכם] בין ע"ה [=עם הארץ] לסיים קריאת הזהר בשלמותו במשך שנה אחת בקביעות של רבע שעה בלילה או ביום על ידי מי שיקרא ששה או שבעה דפים המיועדים לכל יום.

			ונזכיר כאן קצת מן התועלת בקריאת הזהר מדברי חכמינו [ובסוגריים נרשמו המקורות הקבליים]:

			1) 	קריאת הזהר אפילו בלי להבין גדולה מכל סוג קריאה.

			2) 	קריאת הזהר אפילו יטעה בה נחשבת כאילו קורא אותה כראוי.

			3) 	קריאת הזהר תציל מהמקטרגים על האדם בשמים. 

			4) 	קריאת הזהר יתכפרו עונותינו.

			5) 	אין דבר שיגן על האדם ויצילו מכל צרה כמו קריאת הזהר.

			6) 	בקריאת הזהר נבנים עולמות עליונים בשמים.

			7) 	בקריאת הזוהר תציל ממות וממקרים רעים ומחרב ומכל מיני פרעניות וגזרות קשות.

			8) 	בקריאת הזוהר יגאלנו השי"ת מן הגלות הקשה ויביא לנו משיח צדקנו בב"א. 

			וכמה יקר המנהג שנקבע בכמה ערים אשר יתאספו הקהל הקדוש לפני או אחרי ערבית לקרוא קצת זוהר כל אחד ויכלתו. / כי זה נקרא תורה דרבים ושכרה אין לו שיעור, ויחשוב לו השי"ת הקריאה שקראו כולם כאילו קרא אותה לבדו. / אנו מקווים כי בהקלות שעשינו, כל אחד ישתדל לקבוע זמן לקריאת הזהר בצורה הנזכרת. ובזכות זה ה' יחיש גאולתנו בב"א.

			ביטוי נוסף לתעמולה אפשר למצוא במקורות רבים בהם מדובר בחיוב על קריאה בזוהר בלא הבנה, ולא רק כתועלת לזיכוך נשמת הקורא אלא כתכלית תאורגית, כלשון מקובל חשוב: 'לימוד הזהר בגירסא בעלמא בונה עולמות, וכ"ש [=וכל שכן] אם יזכה ללמוד ולהבין פי[רוש] מאמר א[חד] יעשה בו תיקון למעלה בשעה א[חת] מה שלא יעשה בלימוד הפשט שנה תמימה'!53 גם במקום אחר הוא קובע עדיפות ללימוד בהבנה: 'וילמוד מאמרי הזוהר, וקריאתו זו היא הלולו אף כי גירסא בעלמא, וכ"ש אם מבין מה שלומד'.54 

			מעין זה כתב ר' שלום בוזגלו, בסוף הקדמתו לכסא מלך: 'כי הוא מטהר הגוף ומקדש הנשמה לכל הלומדו בחודש אלול אפילו בגירסא בעלמא באין מבין פירוש אמריו'. והרחיב בעניין זה מקובל אחר: 'וכ"כ במקדש מלך ז"ל בפ' שלח לך על דקמ"ג ע"א בשם חי דקכ"א בשם האר"י ויהיב טעמא למילתא ע"ש. וכ' שם שהלומד במאמרי הזוהר אפי' גירסא בעלמא הרי הוא כלומד בקבלה דקריאתו זו הלולו, וכ"ש אם מבין מה שלומד. עכ"ד. והחיד"א ז"ל בס' ועד לחכמים מע' ב' אות יג הביא מקורו האר"י ז"ל את תוקף לימוד הזוהר אפי' אחר שאינו מבינו יותר מכל לימודי התורה ויהיב טעמא כי בשאר לימודים הלומד אינו יודע אם יש בו סוד ואפי' שיודע שיש סוד בכל התורה עכ"פ הוא אינו נותן דעתו כלל בעת לימודו, משא"כ בזוהר שהסודות גלויים בו והלומד בו יודע בנפשו שהוא לומד סודות עליונים ורזי התורה רק שאינו מבינם ולזה מועיל לו לתקן נפשו'.55 

			נראה כי התעמולה אמנם השפיעה וכך נמצא חכמים רבים המביאים בספריהם השונים מן הזוהר (הסקירה דלהלן תהיה לפי ארצות המוצא). למשל, ר' שאול סירירו, 1655-1566, מגדולי חכמי פאס, מזכיר את הזוהר כמה וכמה פעמים בפירושו למשלי, חנוך לנער; פירושו לתורה של ר' חיים בן עטר, אור החיים, ראשית המאה הי"ח, מכיל הרבה מובאות מהזוהר. פירוש על התורה של ר' יעקב אביחצירא, מחשף הלבן, מכיל הרבה מקבלת האר"י ופחות מזוהר. לעומתו, ר' יוסף כנאפו בחיבוריו נשען רבות על הזוהר. וכן בפירוש על התורה של ר' דוד פרץ, מיוונילן, מגן דוד, כאזאבלאנכא תש"ט. 

			ר' אברהם אנקאווא, סאלי, מאה י"ט, כתב גם את מלל לאברהם, ובדרושיו מובאות לא מועטות מהזוהר. ר' יעקב בן שבת, מראכש, בדרושים סביב מזמור טו, רוח יעקב, ליוורנו תרמ"א, אף הוא משלב מן הזוהר. דרשות על התורה מאת ר' יוסף גבאי, בגדי שש, דאר אלביצ'א תרפ"ט, כולל אף הוא מובאות רבות מן הזוהר.

			ר' שלמה מאימרן ממקנס כתב את חיבורו שפת אמת, כ"י בהמ"ל 5264, שהוקדש לענייני תפילה, תוך העדפת הערך הקבלי, ותוך כך מזכיר רבות את הזוהר ואת חמדת ימים.

			ר' יצחק טייב מתוניס, בפירושו על התורה ויזרע יצחק, מביא בעיקר מקבלת האר"י, זוהר ועוד.

			בפירוש לתורה ולמגילות של ר' צמח הכהן מג'רבה, חולת אהבה, מובא הזוהר רבות. ר' אהרן פרץ, אב"ד בג'רבה, נפטר תקכ"ו, 1766, אף הוא משלב 'ליקוטי זוהר' בפירושו לתורה, בגדי אהרן, ליוורנו תקס"ו. ר' שאול הכהן, 1848-1772, מגדולי מקובלי ג'רבה, שילב דברים מן הזוהר בפירושו על רש"י ורא"ם, בשם קרני רמים. וכן בנו ר' משה, 1863-1790, כתב את פני משה, חידושים על התורה, מדרש וזוהר. 

			ר' כליפה עידאן, 1895-1842, מקובל בג'רבה, כתב בין היתר את חג הפסח, ירושלים חמ"ד, שהוא פירוש להגדה של פסח, ובו הירבה להביא מן הזוהר. וכן אצל בן־משפחתו, ר' מכלוף עידאן (נפטר ח"י בכסלו תש"ז), השתלבו דברי זוהר בספר הדרושים עמר נקא. 

			ר' מסעוד זרביב, מגדולי רבני אלג'יר במאות י"ז-י"ח, כתב את זרע אמת, דרושים על התורה, והזכיר רבות את הזוהר; וכן ר' יהודה עייאש, מגדולי חכמי אלג'יריה, בדרושיו, קול יהודה (ליוורנו תקנ"ג). גם בספרו וזאת ליהודה (זולצבאך תקל"ו), עניני תפילה לפי הקבלה, הזכיר את הזוהר. דוד מועטי, תלמיד חכם חשוב במאה הי"ט באלג'יר, שילב בדרושיו מן הזוהר, אם כי פחות מאשר את האר"י.

			ר' חי בן יעקב מימון, מטריפולי, אף הוא משלב בדרושיו מן הזוהר. 

			לימוד הזוהר מילא אפוא תפקיד חברתי ודתי חשוב בחיי הקהילות השונות בצפון אפריקה. 'בהרבה מרכזים קטנים ובכל הערים הגדולות של צפון אפריקה קמו "חברות" של קוראי הזוהר'.56 למשל, ר' משה עידאן, תפארת משה, בראשיתו, מעיד על עשרה לומדים בכל לילה בקהילתו. יעקב חורי ומשה הכהן העידו: 'הוא המיסד פה העירה חברת רני בלילה ללימוד הזוה"ק והמשניות'.57

			מועדי לימוד

			מעתה נציין מועדים שונים בהם קראו/למדו זוהר: 

			'הש"ס הקדוש בא להזהיר על ענין קימת חצות שהוא ענין גדול רם ונשא גבוה מאד ... ובזוהר הקדוש הרבה והפליא על הדבר הזה וכמעט כל הזוה"ק מלא בזאת האזהרה'.58 כמעט באותה לשון הוא חוזר בספרו זך ונקי, עמ' פא: 'שבזה עושה נחת רוח לשכינת עוזנו כמבואר בכמה מקומות בזוהר הקדוש, שכמעט שכל הזוהר מלא מזה'. מאוד הקפידו לקיים תיקון חצות, בעיקר בחודש אלול ובעשרת ימי תשובה. וכך מדווח ר' אברהם אדאדי על 'כמה בתי כנסיות שיש כת בכל אחת מהם דעומדין מאחר חצות לילה ואילך בין בקיץ בין בחורף ולומדים קודם כל תיקון חצות ואח"ך זה"ק וזהר חדש והתיקונים עם מפרשים של זה"ק עד הגיעם לזמן תפילת שחרית'.59

			על ר' אברהם הכהן מג'רבה מסופר ש'באשמורת בבקר השכם הולך לבהכ"נ ללמוד בקְהל עַם ס[פר] הזוה"ק עם מפרשיו'.60 בבתי כנסת שונים בטריפולי היו אנשים מיוחדים שקראו שם זוהר באשמורת הבוקר.61 למעשה, 'בכל בי"כ הפתוח בימי חול נמצא חדר מיוחד לקריאת פרקי זהר לפני התפלה יום יום'.62 

			בבית כנסת ר' חזקיה בג'רבה התאספו ללמוד משניות וזוהר לפני מנחה. במושב זקנים מסוים בטריפולי נהגו לקרוא כל תהלים ואדרא זוטא לפני תפילת מנחה. בבתי כנסת רבים בטריפולי נהגו בעלי מלאכה ללמוד זוהר לפני תפילת מנחה או 'בשעות הבוקר המוקדמות' כפי שנהגו, למשל, בישיבת הגב' שויכה העתיקה בטריפולי. בישיבת ר' כליפה דעדוש בטריפולי 'לומדים שם זהר לפני התפילה ואחריה בימי חול ושבת'.63

			בקהילות שונות נהגו כל יום או כל שבת ללמוד זוהר. לא בכדי נשאל ר' יוסף משאש על פירוש פסקה מן הזוהר 'שאנו קורין בסעודת כל יום שבת',64 ונזכור שהוא לא היה מחובבי הקבלה.

			במוצאי שבת נהגו לקרוא זוהר ולאחר מכן העמידו למכירה את הכבוד של החזרת הספר לארון הקודש לצד ספר התורה. וכשם שנהגו לערוך סעודה בעת רכישת ספר תורה כך נהגו בעת רכישת ספר זוהר.65

			בבית כנסת נחום שנוסד בטריפולי בתרנ"ח, היתה 'כת חרדים נחלקים משמרות לכל ליל החדש ללמוד בספר הזוהר כל הלילה אך במרוצה ובאין מבין, רק שכר למוד בידם'.66 ר' יוסף כנאפו הורה כי 'יש לאנשי מעשה ללמוד ביום ר"ח ניסן מיד אחר התפלה בפרשת הקמת המשכן'.67 בספר הגיד מרדכי (עמ' 196) מספר על 'המונים' שמשתתפים בהילולות של ליל ל"ג בעומר ויומו. בידינו 'סדר תיקוני כלה לליל שבועות', המיוחס לר' שמעון ן' לביא, כמנהג יהודי טריפולי, כולל קריאה בזוהר, ונדפס בונציה ת"מ.

			ר' שלום בוזגלו, בסוף הקדמת כסא מלך, מדבר על לימוד תקוני זוהר באלול, "אפילו בגירסא בעלמא". 

			עדות מפורטת מאמצע המאה הי"ט מספרת על המתרחש בטריפולי ובמצרים כי 'בכל יום מעשרת ימי תשובה מיום ר"ה ואילך בערב מתאספין בחצר הקבוע לזה ומתחילין ללמוד הזה"ק כולו והתיקונים והמשניות ובאים בכל ערב וערב עד ליל ערב י"ה [=יום הכיפורים] באופן שבאותן הימים גומרים זה"ק והתיקוני' והמשניות, וכן ראיתי בארץ מצרים'.68 אף זאת, בעשרת ימי תשובה היתה בטריפולי חברה שמתכנסת כל ערב בבית מיוחד ומחלקים את לימוד כל הזוהר והש"ס. שתי היצירות המונומנטליות מוצבות יחדיו. 

			במקצת קהילות במרוקו ובג'רבה קראו פסקה מתקוני זוהר דף קמג ע"א לאחר כל נדרי. כך בקונטרס ישיבה של מעלה, ג'רבה תש-?.

			הלילה שלפני הברית נקרא 'ליל הזוהר'69 או 'תיקון יצחק', ועסקו בו רבים. ר' יעקב מימון מטראבלס כתב את עת ללדת, שהוא הטקסט הזוהרי שקוראים בליל המילה. אף ר' משה כלפון מעיד על מנהגם בג'רבה שבעל הברית או איזה תלמיד חכם קורא פיסקה מן הזוהר.70 בספר השירים שאו זמרה, תונס תרס"ב, שהוא כמנהג טריפולי, נמצא בראשו כותרת: 'תחלה וראש יפטירו בשפה ברורה מאמר מזוה"ק, נכבדות ימלל ברוח מעלת מצות ה' ברה ברית מילה לקהלת יעקב מאושרה והוא בזוה"ק'. כן נכלל הזוהר בקונטרס אחר שנדפס בשם דרך החיים, טריפולי תרפ"ג, שעניינו תפילות שונות בליל הברית, בהשכבה. וכן עוד.

			מקובל ללמוד זוהר בליל המשמרה, היינו עם תום השבעה (אדרא זוטא), בפקידת השלושים, וכן ביום השנה לנפטר (יאהרצייט). 

			חברות התאספו אפוא בכל מיני הזדמנויות, כגון: אשמורת הבוקר, ליל שבת, מוצאי שבת, ליל שביעי של פסח, ל"ג לעומר, ליל שבועות (אז קראו בעיקר אדרא רבא, ונדפס קונטרס הדרת זקנים, קזבלאנקא [תש"ו]), חודש אלול, עשרת ימי תשובה, חג הסוכות, ובמיוחד ליל הושענא רבה (אז קראו בעיקר אדרא זוטא71), תיקון כרת, ליל ברית, בית אבלים, ימי זכרון ובמיוחד בהילולא לזכר קדוש וצדיק. 

			חברה קדישא נקראה פעמים רבות 'חברת ר' שמעון' או 'חברת רשב"י', כנראה מפני שקריאה בזוהר, ובעיקר אדרא זוטא, תפסה מקום מרכזי בהתכנסות לזכר המת.72 אף ציינו על מצבה שהנפטר היה 'החבר בחברת הזוהר הקדוש'.73 ר' יהודה לביא מטריפולי, נפטר בתקצ"ג, ונאמר עליו 'שהיה מקובל גדול וגורס שני האידרות בעל פה'. עד היום משתטחים על קברו וקוראים תהלים וזוהר.

			פעמים התאספו ללמוד בבית חולה או בביתו של אדם שמבקש לזכות בברכה כלשהי. בדומה לכך הניחו ספר זוהר בביתו של חולה כסגולה לרפואתו.74 במרוקו נהגו לכתוב ספר תורה לזכרו של נפטר עשיר, אך מי שלא השיגה ידו הסתפק בהבאת זוהר לבית הכנסת. ויהודי תוניס מניחים ספר הזוהר על "כסא אליהו".

			הערצת הזוהר ומחברו

			נראה כי הטקסיות שבקריאה בציבור נועדה גם להעניק יסוד מאגי כלשהו לכח החברתי, לסדר הקבוע, למקצב הקריאה וכן הלאה. בשער ספר השירים ישמח ישראל, מקנאס תרצ"א, כתוב: 'כנסייה שהיא לש"ש [=לשם שמים] לומדים פרק בזוהק' בכל שבוע כמעט בלתי בטלה ... והכל עם שירי קדש'. משמע, ב'חברת יחזקאל הנביא' במקנס נהגה קריאה שבועית בציבור בשירה. החברה בכללה נהנתה מעצם הקריאה או ההאזנה לזוהר.

			המשורר הדגול, דוד אלקאיים, כתב "פיוט לסיום הזוהר", הפותח במילים: אערוך שבחי לחי.75 כשמסיימים קריאת הזוהר כולו עושים סעודה. יתר על כן, הרב מסעוד הכהן פסק שסיום הזוהר דינו כסעודת מצוה (ובכך יכול הבכור לפטור עצמו מתענית בכורות).76 אף הוא ציין, שם, 'שבזכות לימודו מועיל יותר להוציאנו מעבדות לחירות בביאת משיח צדקינו'. לדעתו, מנהג זה נהג 'לפנים בישראל שבסיום ספר הזוהר עושין סעודות גדולות ורבה השמחה בהם'. משמע, שוב יחס דומה לתורה שבכתב ולספר הזוהר. וכאמור, הוא מונח בארון הקודש ליד ספר התורה. ובידינו פיוט לחג השבועות, שמחברו הוא רפאל אדרעי, וכותרתו היא: שיר למתן תורה ולסיום זוהר הקדוש.77 כמו כן, באחד השירים שנכתבו בשבחי צדיקים מוצאים אנו משפט: 'מלא דעת יתרה, פרדס עם גמרא'.78

			האווירה הכללית היתה אפוא ש'אדם הקורא זוהר הקדוש' לא זו בלבד ש'נשמתו תהיה קדושה', אלא גם 'הקב"ה ישמח מאד'.79 

			הערצת הזוהר גררה באופן טבעי הערצת מחברו המסורתי, רשב"י. בכך הצטיינו חברת בר יוחאי, חברת רשב"י, חברה קדישא, הילולא דרבי שמעון בר יוחאי. כמו כן, העלייה השישית בעת קריאת התורה נקראת עליית ר' שמעון, וזאת מפני ששישי הוא סמל לספירת יסוד שהיא גם סמל לצדיק. ומכאן חשיבותה העליונה של עלייה זו. אגב, אם נוהגים להוסיף קרואים על השבעה, הם נקראו לשלושת המשפטים האחרונים בששי, וחוזר חלילה, וזה בוודאי אינו מקרי. 

			יש להניח כי הערצת הצדיקים בכלל במרוקו מושפעת מתיאורי הזוהר על כוחו ומעמדו של הצדיק. לכך סייעה, כנראה, האמונה המוסלמית העממית בכוחם של קדושים.80 

			שירים רבים חוברו לכבודו ומושרים רבות.81 קונטרסי הילולא רבא לל"ג בעומר נערכו ונדפסו. שירי רשב"י הושרו גם כחלק מן הרפרטואר השירי בעת הילולא לכבוד צדיקים שונים. נראה לי שלא במקרה זכה הפיוט בר יוחאי, כידוע לכבוד רשב"י, להישמע בהזדמנויות מרובות למדי.82 והמשורר פראג'י שוואט כתב בתוניס שני שירים, בארמית ובעברית, הפותחים ב'בר יוחאי'.83 

			שיבחו את רשב"י גם במסגרת חידושים ודרושים. חידושים ורמזים באהבת ה', קכ ע"א. 'דרוש לכבוד התנא הקדוש הרשב"י זיע"א' בשם 'מנוחת שלום' מופיע במדרש שלמה, ג'רבה תש"ה, ח"ג, נג ע"א ואילך. דרושים מופיעים גם בעמר נקא, פה ע"א — פח ע"ב; חסד ואמת, ג'רבה תרע"ו, ח"ב, שנדפסו בו כל מיני דרושים; וכן בשם הגדולים, לר' כליפה הכהן, ג'רבה תער"ג; ועוד. 

			גם נשבעים בשמו.84

			באווירה המיוחדת הזו גם ילדים נטלו חלק. מחותני, הרב יהודא ליאון אשכנזי, המכונה מניטו, סיפר כי כבר בשנים הראשונות של הלימודים למדו בחדר באלג'יר מקרא וזוהר כאילו הם יחידה אחת. יש עדויות לא מעטות בתוך ספרים המעידים על לימוד בגיל עשר.85 יתר על כן, אף נתחברו ספרי קבלה בגיל צעיר. למשל, ר' צמח הכהן, ג'רבה, החל את פירושו להגדה של פסח בהיותו בן י"ג; ר' שאול סירירו כתב את פירושו למשלי בגיל שבין י"ד לי"ט; ר' משה אדרעי כתב את תורת חיים, תיקון לל"ג לעומר, בהיותו בן י"ז; ר' שמואל די אבילה, מחכמי מקנס, החל לכתוב את דרושיו למועדים, אוזן שמואל, אמשטרדם תע"ה, בגיל י"ט והשלימו בהיותו בן כ"ג. ואפשר להביא דוגמאות נוספות.

			ומעניין שגם נשים קראו זוהר. כבר הזכרנו שהרב משאש מספר על אורודוויניא שעלתה לארץ ישראל ממכנאס בשנת תרי"ג 1853, והיתה "למדנית הרבה בתנ"ך ומשניות וזוה"ק".86

			השפעות נוספות

			חכמי מראכש, בתחילת המאה הי"ח, למשל, השקיעו מעייניהם בזוהר ובקבלת האר"י, ופירשו את הזוהר על פי האר"י. אך הזוהר נשמר גם בפי תלמידי חכמים שאין אומנותם בתורת הקבלה. אלה ראו בו מנכסי צאן ברזל של התרבות היהודית ושילבוהו באופן טבעי בדרושיהם ובעיוניהם. אף בתקנות בתי הדין הסתמכו על הזוהר.87

			כך גם נמצא בתיקונים שונים. כגון, חיבורו של יוסף קורקוס, גיבלטאר 1800, שיעור קומה, הוא תיקון ומכיל מקראות ומאמרי זוהר. משה אדרעי ערך בגיל י"ז את ספרו תורת חיים, לונדון תקנ"ב, והוא תיקון לליל הששי, הכולל גם מאמרי זוהר. הלולא רבא לל"ג בעומר, ליוורנו תקע"ט, חובר בידי שלמה וענאנו, בערך בשנת 1800. ר' שלמה טוביאנא ור' יעקב אלחאיך כינסו לתוכו את מאמרי הזוהר. במהלך הזמן נדפסו בצפון אפריקה גם קונטרסים אחרים המוקדשים לל"ג בעומר. גם בספר לעניני חברא קדישא, חסד ואמת, אלג'יר תרמ"ח, נדפס 'סדר ל"ג לעומר'.

			וכך בספרות מוסר. למשל, ר' יוסף אלאשקר, מחצית ראשונה של מאה ט"ז, מזכיר כמה פעמים את הזוהר בחיבורו על התשובה, רפואת הנפש, כ"י פפד"מ 20 (לאחרונה נדפס בלוד תשנ"ז). ורבות, כאמור לעיל, בספרו צפנת פענח שנכתב בתלמסן בשנת רפ"ט. אף ר' שלמה מסעוד אדהאן, כלל בספרו המוסרי בנאות דשא מובאות מן הזוהר. למשל, הוא מורה לקום לתיקון חצות ומציין את תוכן הלימוד שלאחר מכן: 'תלמוד מה שאתה יכול ללמוד הן בתורה או במשנה, ואם אתה יודע ספר טוב ללמוד משנה, ואם זכית ללמוד בזהר מה טוב חלקך'. והוא חוזר על כך בפרק כב: 'אז ילך לבקש ממי שילמוד חכמת האמת וילמוד תחלה פשט הזהר', ואחרי כן הוא מעמיק יותר אם יזכה לכך. ר' שלום הכהן בספרו חיים ושלום, ג'רבה תרפ"ג, גם מתרגם לערבית את הערכים, כך שהשפעתו בוודאי גדלה; ור' יוסף ברבי, בספרו ילדי יוסף, ג'רבה תרע"ד, רשם לפי סדר אלפביתי; ר' צגייר עשוש כתב 'אזהרות תיקונים מוסרים ... מלוקטים מזוה"ק' (ערבי נחל, ת"ש). חיבור מעניין הוא ילקוט דוד באהל דוד (כרוך עם קרן לדוד, מקנאס תש"ו), מאת ר' דוד כהן סקלי. בחיבור זה, מובאים דברי הזוהר, ולאחר מכן "משכיל על דבר", כלומר, הלקחים והרעיונות שניתן להפיק מתוך הזוהר. הספר חובר בין השנים תרפ"ו-תרצ"ב. 

			העיסוק בזוהר מתבטא גם בעולם הספרותי. למשל, על פיוט ליום כיפור של ר' דוד חסין שקשור בו רעיון זוהרי הצביע א' חזן.88 שיר אחר, והוא נפוץ מאוד, של ר' דוד חסין לכבוד האושפיזין בסוכות, אסדר תשבחתא, כולל ביטויים מפורשים מן הזוהר. ואזכיר עוד דוגמה אחת משירי חסין: 'התענג ואכל ושבע, על שלחן רגלים ארבע'.89 שלחן בעל ארבע רגליים הודגש בתקוני זוהר, תיקון מז, פד ע"א, ובספרי קבלה מאוחרים יותר. כמו כן, שירו של סעדיה אבן דנאן השלישי, נפ' 1819, פותח: אבוא ביתך למחנה שכינה. והקטע 'אין לו דמיון' מוסבר על פי רע"מ ח"ג רפ ע"ב.

			השפעת הזוהר ניכרת במנהגים שונים שנקבעו על פיו: נטילת ידיים שלוש פעמים לא רק בהשכמת הבוקר אלא גם ביתר המקרים ביום;90 עטיפת טלית קודמת להנחת תפילין;91 הנחת תפילה של יד מיושב;92 ההנחיה שלא לגלות את הזרוע לאחר הנחת תפילה של יד; היו"ד של קשר היד צריכה להיות מחוברת למעברתא;93 אמירת בריך שמיה, בחול;94 טעימת תבשילין בערב שבת;95 אין אומרים והוא רחום בליל שבת;96 הרחת בשמים בליל שבת;97 עריכת י"ב חלות בסעודת ליל שבת,98 אמנם ר' משה אלבאז, בהסתמך על הזוהר מחייב ארבע בלבד;99 בציעת החלה התחתונה;100 ובהסתמך על זוהר, ח"ב פח ע"א, כותב ר' משה אלבאז: 'וכל שלחן שהוא ריקן בשבת לא תחול עליו ברכה';101 בשחרית של שבת אומרים 'וכל לשון לך תשבח', כמו בתק"ז, טז ע"ב (אם כי היה זה מנהג ספרד מקדמת דנא, אך לא ברור כיצד נהגו בצפון אפריקה); סדר שלושת פסוקי 'צדקתך' במנחה של שבת;102 אמירת עת רצון בתפילת מנחה של שבת;103 שש מדרגות לתיבה בבית הכנסת;104 ברכת המזון טעונה כוס;105 בטקס ברית מילה אומרים 'אשרי תבחר ותקרב' וכו', ומקורם בזוהר ח"א צד ע"ב;106 אין מניחים תפילין בחול המועד;107 ברכת לבנה אינה נאמרת לפני מוצאי יוכ"פ;108 חיבור הלולב לאתרוג בעת הברכה נזכר בזוהר ח"א רכ ע"ב וברקנטי, ואחר כך אצל ר' דוד בן יהודה החסיד ואצל כמה וכמה מקובלים במרוקו;109 מנהג האושפיזין;110 ייזכר הספר לחם לפי הטף, ג'רבה תש"י, שהוא ספר דינים של ר' יצחק בוכבזה, הכולל הרבה מן הזוהר.

			ר' יוסף זרקא, מחכמי תוניס, מביע דעה נחרצת נגד דברי הרמ"א, בשו"ע, הלכות ראש השנה, סי' תקפא, שרבים נוהגים לאכול בערב ראש השנה קודם עלות השחר, ולדעתו, 'יש לבטל מנהג זה ע"פ הזוהר פרשת ויקהל דף רטו ע"ב'. (אמנם הזוהר אינו מדבר דווקא על ערב ראש השנה אלא על כל יום).

			החיד"א כותב: 'כתב הרשב"ץ שאין לאכול דג [בליל ראש השנה, שאוכלים בו 'סימנים'] דאשכחן דכתיב דאג, והבאתיו בברכי יוסף, ועתה מצאתי סמך לדבריו ז"ל בתקוני הזהר הקדוש דף ג"ן ע"ב דפוס קושט' דדריש דג לשון דאגה'. 

			'ע"פ הזוהר הקדוש והמקובלים רבינו האר"י ז"ל וזולתו לא תגע יד בזקן כלל, לא על הפנים ולא תחת הגרון ולא בשום מקום, ואפילו במספרים'.111 ואילו אותן שערות שנשרו נהגו להטמינן בתוך הסידור או בספר קדוש אחר, ובשעת הקבורה היו טומנים אותן עם הנפטר.112 בהקשר לכך, יהודי תטואן מכינים תכריכים מעוטרים, כנראה בהשפעת זוהר, סוף פר' ויקהל, רכ ע"א: 'וזמין קב"ה לאלבשא לון לכל חד וחד לבושי מרקמן'.113

					36	ראה תשבי, חקרי, א, עמ' 255; ב' זק, 'למקורותיו של ספר "חסד לאברהם" לר' אברהם אזולאי', קרית ספר, נו (תשמ"א), עמ' 165-164, 175-174. 

				

				
					37	תשבי, משנת, א, עמ' 115 והערה 3.

				

				
					38	ראה חלמיש, צפון, עמ' 134, עמ' 208 הערות 664, 665.

				

				
					39	ראה ד' עובדיה, פאס וחכמיה, ב, ירושלים תשל"ט, עמ' 423.

				

				
					40	שם הגדולים, מערכת י, אות רמב.

				

				
					41	ראה מ' בניהו, 'ר' אברהם אבן מוסא', מיכאל, ה (תשל"ח), עמ' יא.

				

				
					42	כ"י בהמ"ל 1828. וכן כ"י מוסד הרב קוק 51, שנעתק בשנת תק"א. וראה חלמיש, צפון, עמ' 208 הערה 669.

				

				
					43	ראה חלמיש, צפון, עמ' 209 הערות 675, 676.

				

				
					44	כ"י ניו־יורק בהמ"ל 1780, דף 67א.

				

				
					45	ראה ד' עובדיה, פאס וחכמיה, ב, ירושלים תשל"ט, עמ' 233-232.

				

				
					46	כ"י מוסד הרב קוק 1314.

				

				
					47	ראה זך ונקי, עמ' 22.

				

				
					48	זהר על התורה, ג'רבה ת"ש, כרך א (אין ספרור).

				

				
					49	וראה לעיל עמ' 85.

				

				
					50	כתם פז, ת"ש, א, יב ע"ב, לב ע"א.

				

				
					51	עמר נקא, פה ע"ב. 

				

				
					52	נדפס, במקור בערבית, בעמוד האחרון של כרך א של זוהר, ג'רבה ת"ש. נוסיף כי בעלונים שהפיצה "חברת זוהר הרקיע" בתוניס הופיע נוסח קרוב בערבית. לנגד עיניי היו שני עותקים. בשער אחד מהם נכתבה קהילת גאבס. בשער עלון אחר נשאר המקום פנוי, ואפשר שהעלון הותאם כמסמך פנימי לקהילות שונות. נדפסו בג'רבה [תרצ"ו?].

				

				
					53	ר' שלום בוזגלו, כסא מלך, תיקון מג, אות ד, אמשטרדם תקכ"ח, פט ע"א (בראדי תרמ"ה, קכב ע"א).

				

				
					54	ראה מקדש מלך, פר' שלח, על דף קעג ע"א.

				

				
					55	יצחק חי בוכבזא, לחם לפי הטף, גרבה ת"ש, קכד ע"ב (=ירושלים תשנ"ג, עמ' שיט).

				

				
					56	נתן א' שוראקי, קורות היהודים בצפון־אפריקה, תל־אביב תשל"ה, עמ' 193. ראה גם בסמוך להלן.

				

				
					57	קרית ארבע, תונס תרס"ו, צב ע"ג.

				

				
					58	ר' יוסף כנאפו, יפה עינים, ליוורנו תר"ס, קעד ע"א.

				

				
					59	השומר אמת, תל־אביב תשל"ו, עמ' קמ.

				

				
					60	בהסכמות לספרו ולבש הכהן, ג'רבה תרפ"ז.

				

				
					61	ר' מרדכי הכהן, הגיד מרדכי, מהדיר הרווי גולדברג, ירושלים תשל"ט, עמ' 252.

				

				
					62	פ' זוארץ, יהדות לוב, תל־אביב תש"ך, עמ' 122.

				

				
					63	זוארץ, שם, עמ' 101.

				

				
					64	אוצר המכתבים, א, ירושלים תשכ"ח, סי' קעט.

				

				
					65	משה שוקד ושלמה דשן, דור התמורה, ירושלים תשל"ז, עמ' 219; ה' גולדברג (לעיל הערה 1), עמ' 139.

				

				
					66	הגיד מרדכי, עמ' 251.

				

				
					67	ר' יוסף כנאפו, זבח פסח, ז ע"ב, וכן בראש ערב פסח, טריפולי תרפ"ט.

				

				
					68	ר' אברהם אדאדי, שו"ת ויקרא אברהם, ליוורנו תרכ"ה, קונטריס מקום שנהגו, קכא ע"ד.

				

				
					69	בלוב נקרא לילת אלזוהר = ליל הזוהר. דומה שתיקון הברית הראשון שנדפס וכולל זוהר הוא ברית יצחק (אמשטרדם תפ"ט).

				

				
					70	ברית כהונה, יו"ד, מערכת מ, אותיות יב ויג.

				

				
					71	לאחר קריאת האדרא נהגו לשיר את שירו של ר' דוד חסין: 'לכבוד הדרת קדש הרשב"י ע"ה ותשעה חברים'. לפי ח' זעפרני, השירה העברית במרוקו, ירושלים תשל"ד, עמ' 77, חובר כנראה 'לבקשת חברי האגודה ללימוד הזוהר שבעיר [מראכש] ששהה בה כאורח כבוד'.

				

				
					72	יצוין כי בתלמוד, שבת לד ע"א, נאמר על רשב"י שהיה מציין קברות. לפי ר' דוד עובדיה, קהלת צפרו, ח"ג, עמ' 103, ניתן השם חברה קדישא לראשונה בהקדמת עת לכל חפץ, של ר' יעקב אבן צור.

				

				
					73	אליהו מרציאנו, אבני קדש, בסוף יחס דבדו החדש, ירושלים תשנ"ז, עמ' 41.

				

				
					74	מעניין להביא דוגמא מן המאה הי"ח במזרח אירופה. תלמידו של ר' פינחס מקוריץ מספר בשמו: 'קודם הבעש"ט היה העולם עומד על הזוהרליך הקטנים שהיו מונחים על הדיוטא שקורין פאליצע, אף שלא למדו בהם' (מאמרו של א"י השל, 'לתולדות ר' פנחס מקוריץ', קובץ עלי עי"ן, ירושלים תשי"ב, עמ' 236 הערה 18). 

				

				
					75	נדפס בשירי דודים, ירושלים תשמ"ג, עמ' 246-244.

				

				
					76	שו"ת פרחי כהונה, כאזאבלאנכא תש"ח, או"ח, סי' יג, טז ע"ג.

				

				
					77	הטיבו נגן, עמ' 21. על סעודת הסיום ראה גם בניהו, מירון, עמ' כד הע' 59.

				

				
					78	ישמח ישראל, מקנאס תרצ"א, עמ' 84.

				

				
					79	מקיקץ ישראל חדד, שאגת אריה, ירושלים תשל"א, עמ' קסה-קסו. 

				

				
					80	לכך הוקדש ספרו של יששכר בן־עמי, הערצת קדושים בקרב יהודי מרוקו, ירושלים תשמ"ד.

				

				
					81	ראה חלמיש, הקבלה, פרק שלושה עשר. וראה גם, שם, פרק שנים עשר.

				

				
					82	כולל בתקופת התחדיד שבימיה הראשונים של היולדת הנשמרת מכל משמר, ובמסגרת הפסוקים הנאמרים מסיימים בבר יוחאי. על מועדים אחרים ראה חלמיש, הקבלה, פרק כב. ויש לציין שפיוטים רבים נתחברו בעקבות הפיוט של ר"ש לביא, ובמתכונתו, בין שפותחים במילים 'בר יוחאי' ובין שלא.

				

				
					83	ראה א' חזן, שירי פרג'י שוואט, ירושלים תשל"ו, עמ' 241-237.

				

				
					84	מרציאנו, דבדו, עמ' 85. על שבועה בשמו של צדיק ראה יוסף בן־נאיים, מלכי רבנן, ירושלים תרצ"א, מז ע"ב. כדאי להזכיר שאלה שנשאלה בפראג, שנהוג 'לשבוע [=להשביע] אותו כשהספר הזוהר בידו, אשר לדעת חסידי ישראל [!] הזוהר קדוש ונורא הוא, וכל הנוגע בו לשוא או לשקר ימות תוך ימים אחדים' (ר' אלעזר פלעקלש, שו"ת תשובה מאהבה, ניו־יורק תשכ"ו, ח"א, סי' כו).

				

				
					85	ראה חלמיש, צפון, עמ' 102. 

				

				
					86	יוסף משאש, אוצר מכתבים, ירושלים תשכ"ח, א, עמ' 14.

				

				
					87	התקנה הקדומה הידועה לי, ביחס לחובת תשלום מס, היא משנת שס"ה. וראה דוגמאות נוספות אצל חלמיש, צפון, עמ' 110.

				

				
					88	'פיוטים ליטורגיים מתוך מורשתו של רבי דוד חסין', קובץ מחקרים בתרבותם של יהודי צפון־אפריקה, בעריכת יששכר בן־עמי, ירושלים תשנ"א, עמ' 68-66. 

				

				
					89	תהלה לדוד, מהדורת א' חזן, לוד תשנ"ט, עמ' 244.

				

				
					90	היכל הקדש, ה ע"א. ברם, במגן אברהם, סי' ז ס"ק א, טען שאין אסמכתא ברורה מן הזוהר. 

				

				
					91	זוהר ח"ג קכ ע"ב. וראה, למשל, היכל הקדש, ו ע"א-ע"ב; גנת ביתן, עמ' 59; ר' כליפא בן מלכה, כף נקי, מהד' מ' חלמיש ומ' עמאר, לוד תשע"ב, עמ' טו. דרך אגב, הפסוקים שאומרים בעת הנחת תפילין: 'ומחכמתך תאציל עלי' וכו' מקורם בהיכל הקדש, ז ע"א.

				

				
					92	למשל, ספר המוסר, מ ע"א; היכל הקדש, ז ע"א.

				

				
					93	זוהר ח"ג רלו ע"ב. וראה גנת ביתן, עמ' 87. 

				

				
					94	זוהר ח"ב רו ע"א. המעניין הוא שפיסקה זו אינה נמצאת אלא בכתבי־יד קדמונים מעטים של הזוהר, והיא רשומה בהיכל הקדש, כא ע"ג. ויש להוסיף מקור קדום זה לרשימה של הוס, כזוהר, עמ' 249 הערה 113.

				

				
					95	זוהר ח"א מח ע"ב. ראה דוגמאות הנוהגות בצפון אפריקה אצל חלמיש, הנהגות, עמ' 160.

				

				
					96	זוהר ח"ב קלה ע"ב; שו"ת הרשב"ש, סי' כ. אמנם היו קהילות שכן אמרו, כמו בספרד. וכן כ"י ליידן 94, ס' 20912, שהוא מחזור פאס, דף 46א.

				

				
					97	ראה ר' רפאל אלעזר ן' טובו (יליד ראבאט, עלה לירושלים ונפטר בתרמ"ו), פקודת אלעזר, ירושלם תרמ"ז, ח"ב, קז ע"ג. לכל העניין ראה חלמיש, הנהגות, עמ' 293-288.

				

				
					98	גנת ביתן, עמ' 61, על פי תקוני זוהר, תיקון מז, פד ע"א-ע"ב; מנחה חדשה, עמ' תרצב. וראה תשבי, משנת, ב, עמ' תקה.

				

				
					99	היכל הקדש, כט ע"ג.

				

				
					100	גנת ביתן, עמ' 53, 62.

				

				
					101	היכל הקדש, כט ע"ג.

				

				
					102	בכף נקי, עמ' עד, מדגיש את הסדר של הזוהר. וראה היכל הקדש, מג ע"ד.

				

				
					103	היכל הקדש, מב ע"ג-ע"ד. וראה אהבת הקדמונים, ו ע"ב.

				

				
					104	זוהר ח"ב רו ע"א. וראה היכל הקדש, כא ע"ב-ע"ג.

				

				
					105	זוהר ח"ב קנז ע"ב (שלמען האמת אינו אלא הרחבה בארמית של הנאמר בתלמוד, ברכות נא ע"א). וראה היכל הקדש, כה ע"ד.

				

				
					106	בעוד שו"ע ודרכי משה לרמ"א אינם מביאים זאת, נמצא בטורי זהב, לשו"ע יו"ד סי' רסה ס"ק יב, שמבחין בין דעת הזוהר, שאבי הבן אומר חלק מהפסוק והנוכחים משלימים, ואילו 'רבים וכן שלמים' נהגו מקרוב שהנוכחים אומרים את הפסוק כולו. וראה גם קב הישר, פרק עג.

				

				
					107	היכל הקדש, ז ע"א.

				

				
					108	שם, תשס"ה, עמ' 109.

				

				
					109	ראה חלמיש, הקבלה, עמ' 616-615.

				

				
					110	זוהר ח"ג קג ע"ב-קד ע"א; היכל הקדש, עד ע"א.

				

				
					111	משה כלפון, ברית כהונה, יו"ד, מערכת ז אות ח.

				

				
					112	בספר קדושת בית הכנסת ובית המדרש מביא המחבר, מ"ד שמואלי, חכמי הלכה שהתנגדו להטמנת השערות בתוך ספרי קודש. ראה שם עמ' שה והע' 24. וראה ר' מרגליות, שערי זהר, תשט"ז, דף קב ע"ב, על סנהדרין ק ע"ב.

				

				
					113	רפאל בן שמחון, יהדות מרוקו, לוד תשנ"ד, עמ' 492 הע' 55.

				

			

		

	
		
			קיצורים ביבליוגרפיים

			מקורות

			אור זרוע = ר' דוד בן יהודה החסיד, אור זרוע, כ"י הספרייה הבריטית 771. נדפס בניו־יורק בשנת תשס"ט על־ידי בן ציון הכהן.

			גנת ביתן = ר' יצחק הכהן, גנת ביתן, מהדיר מ' חלמיש, לוד תשנ"ח. 

			דברי חכמים = י"ל פוחוביצר, דברי חכמים, ירושלים תשל"ו. 

			היכל הקדש = ר' משה אלבאז, היכל הקדש, אמשטרדם תי"ג.

			וודניק, בעל שם =	שמעון מנחם וודניק, ספר בעל שם טוב על התורה, ירושלים תשכ"ב.

			מאירת עינים =	עמוס גולדרייך, מאירת עינים לר' יצחק דמן עכו, ירושלים תשמ"ד. 

			מגיד מישרים =	ר' יוסף קארו, מגיד מישרים, ווילנא תר"מ.

			מעיל קטן =	מעיל קטן, מהדיר אפרים יעקב, מבואות מאת משה אידל ומשה חלמיש, ירושלים תשנ"ב.

			מערכת =	מערכת האלהות, מנטובה שי"ח.

			נגיד ומצוה =	ר' יעקב צמח, נגיד ומצוה, ירושלים תשכ"ה.

			ספר גירושין =	ר' משה קורדוברו, ספר גירושין, ירושלים תשכ"ב.

			ספר חרדים =	ר' אלעזר אזכרי, ספר חרדים, ונציה שס"א.

			עמק המלך =	נפתלי בכרך, עמק המלך, אמשטרדם ת"ח.

			פכטר, מילי =	מילי דשמיא, לר' אלעזר אזכרי, מהדיר מרדכי פכטר, תל־אביב תשמ"א.

			פע"ח (פרי עץ חיים) =	ר' חיים ויטאל, פרי עץ חיים, קארעץ תקמ"ד.

			שערי אורה =	ר' יוסף ג'יקטילה, ווארשא [וירושלים] תרמ"ג.

			תולדות יעקב יוסף =	ר' יעקב יוסף מפולנאה, תולדות יעקב יוסף, ירושלים תשב"ך, שני כרכים.

			מחקרים

			אידל, ארוס =	משה אידל, קבלה וארוס, ישראל תש"ע.

			אידל, גולם =	הנ"ל, גולם, תשנ"ו.

			אידל, החסידות =	הנ"ל, החסידות בין אקסטזה למאגיה, תשס"א.

			אידל, היבטים =	הנ"ל, קבלה — היבטים חדשים, ישראל תשנ"ג. 

			אידל, לשון =	הנ"ל, אברהם אבולעפיה — לשון, תורה והרמנויטיקה, תשנ"ד. 

			אידל, פרקים =	הנ"ל, פרקים בקבלה הנבואית, תש"ן.

			אידל, שלמויות =	הנ"ל, שלמויות בולעות, תשע"ב.

			אידל, שלשלאות =	הנ"ל, שלשלאות קסומות, ירושלים תשע"ו.

			אלבוים, פתיחות =	יעקב אלבוים, פתיחות והסתגרות, ירושלים תש"ן.

			ארליך, עצמתי =	אורי ארליך, כל עצמתי תאמרנה, ירושלים תשנ"ט. 

			בניהו, בחירי =	מאיר בניהו, יוסף בחירי, ירושלים תשנ"א.

			בניהו, וויכוח =	הנ"ל, 'וויכוח הקבלה עם ההלכה', דעת, 5 (תש"ם), עמ' 115-61.

			בניהו, מירון =	הנ"ל, 'הנהגות מקובלי צפת במירון', ספונות, ו (תשכ"ב), עמ' יא-מ. 

			בניהו, מעמדות =	הנ"ל, מעמדות ומושבות, ירושלים תשמ"ה. 

			בניהו, תולדות =	הנ"ל, ספר תולדות האר"י, ירושלים תשכ"ז.

			גוטליב, מחקרים =	אפרים גוטליב, מחקרים בספרות הקבלה, תל־אביב תשל"ו.

			גינצבורג, אגרות =	שמעון גינצבורג, ר' משה חיים לוצאטו ובני־דורו, אסף אגרות ותעודות, תל־אביב תרצ"ז.

			גריס, ההנהגות =	זאב גריס, ספרות ההנהגות, ירושלים תש"ן.

			דינור, במפנה =	בן־ציון דינור, במפנה הדורות, ירושלים תשט"ו. 

			דן, הלב =	יוסף דן, הלב והמעין, ירושלים תשס"ה. 

			דן, על הקדושה =	הנ"ל, על הקדושה, ירושלים תשנ"ז.

			דן, תולדות =	הנ"ל, תולדות תורת הסוד העברית, אחד־עשר כרכים (לפי שעה).

			הוס, הופעתו =	בועז הוס, הופעתו של 'ספר הזוהר', תרביץ, ע (תשס"א), עמ' 542-507.

			הוס, כזוהר =	הנ"ל, כזוהר הרקיע, ירושלים תשס"ט.

			הוס, על אדני =	הנ"ל, על אדני פז, ירושלים תש"ס.

			הלברטל, סתר =	'משה הלברטל, סתר וגילוי: הסוד וגבולותיו במסורת היהודית בימי הביניים', יריעות, ב, ירושלים תשס"א.

			ויינשטיין, הכלים =	רוני ויינשטיין, שברו את הכלים, תשע"א.

			ורבלובסקי, קארו =	צבי ורבלובסקי, ר' יוסף קארו בעל הלכה ומקובל, תרגם י' צורן, ירושלים תשנ"ו.

			זק, בשערי =	ברכה זק, בשערי הקבלה של רבי משה קורדובירו, ירושלים תשנ"ה.

			זק, ספר רבקה =	הנ"ל, 'עיון בקבלתו של ר' יוסף אירגס', ספר רבקה, בעריכת חביבה פדיה ואפרים מאיר, תשס"ז, עמ' 407-393.

			חידושי זוהר =	חידושי זוהר — מחקרים חדשים בספרות הזוהר, בעריכת ר' מרוז [=תעודה, כא-כב], תשס"ז.

			חלמיש, ארץ =	משה חלמיש, 'קווים להערכתה של ארץ ישראל בספרות הקבלה', ארץ־ישראל בהגות יהודית בימי הביניים, בעריכת מ' חלמיש וא' רביצקי, ירושלים תשנ"א, עמ' 232-215. 

			חלמיש, הנהגות =	הנ"ל, הנהגות קבליות בשבת, ירושלים תשס"ו. 

			חלמיש, הקבלה =	הנ"ל, הקבלה בתפילה בהלכה ובמנהג, ירושלים תש"ס (תשע"א, מהדורה שלישית).

			חלמיש, חקרי =	הנ"ל, חקרי קבלה ותפילה, תשע"ב.

			חלמיש, מבוא =	הנ"ל, מבוא לקבלה, ירושלים [תשנ"ב]. 

			חלמיש, משנתו =	הנ"ל, משנתו העיונית של ר' שניאור זלמן מליאדי ויחסה לקבלה ולראשית החסידות, עבודה לשם קבלת התואר דוקטור, האוניברסיטה העברית, ירושלים תשל"ו.

			חלמיש, נתיב =	הנ"ל, נתיב לתניא, תל־אביב תשמ"ז, מהדורה שנייה: תשס"ה. 

			חלמיש, צפון =	הנ"ל, הקבלה בצפון אפריקה למן המאה הט"ז — סקירה היסטורית ותרבותית, תל־אביב תשס"א.

			יעקב, מתימן =	אפרים יעקב, אלוה מתימן יבוא, ירושלים תשע"ו.

			יערי, מסעות =	אברהם יערי, מסעות ארץ ישראל, ירושלים תש"ו.

			כ"ץ, הלכה =	יעקב כ"ץ, הלכה וקבלה, ירושלים תשמ"ד.

			לחובר, על גבול =	פישל לחובר, על גבול הישן והחדש, ירושלים תשי"א.

			ליבס, המשיח =	יהודה ליבס, 'המשיח של הזוהר — לדמותו המשיחית של ר' שמעון בר יוחאי', הרעיון המשיחי בישראל, ירושלים תשמ"ב, עמ' 236-87.

			ליבס, יצירה =	הנ"ל, תורת היצירה של ספר יצירה, תשס"א. 

			ליבס, כיצד = 	יהודה ליבס, 'כיצד נתחבר ספר הזוהר', מחקרי ירושלים במחשבת ישראל, ח (תשמ"ט), עמ' 71-1.

			מרגולין, הדת =	רון מרגולין, הדת הפנימית, ירושלים תשע"ב.

			מרוז, גאולה =	רונית מרוז, גאולה בתורת האר"י, עבודת דוקטור, האוניברסיטה העברית, תשמ"ח.

			ספר רבקה =	יהדות: סוגיות, קטעים, פנים, זהויות; ספר רבקה, עורכים: חביבה פדיה ואפרים מאיר, באר שבע תשס"ז. 

			עגנון, ספר =	ש"י עגנון, ספר סופר וסיפור, ירושלים תשל"ח.

			פדיה, החוויה =	חביבה פדיה, 'החוויה המיסטית והעולם הדתי בחסידות', דעת, 55 (תשס"ה), עמ' 108-73. 

			פדיה, הליכה =	הנ"ל, הליכה מעבר לטראומה, תל־אביב 2011. 

			פדיה, השם =	הנ"ל, השם והמקדש במשנת ר' יצחק סגי נהור, ירושלים תשס"א.

			פלאי, הקנה =	חגי פלאי, 'ה"קנה" וה"פליאה": פשט וסוד בהלכה', תרביץ, עז, ב(תשס"ח), עמ' 293-288. 

			פנקובר, זמן =	יצחק ש' פנקובר, על זמן חיבורם של ספר הזוהר וספר הבהיר וכו', לוס אנג'לס תשע"א.

			קויפמן, דרכיך =	ציפי קויפמן, בכל דרכיך דעהו, ירושלים תשס"ט.

			קנרפוגל, סוד =	אפרים קנרפוגל, סוד מאגיה ופרישות במשנתם של בעלי התוספות, ירושלים תשע"א.

			ריבלין, ערבים =	ברכה ריבלין, ערבים זה בזה בגיטו האיטלקי, ירושלים תשנ"א. 

			שטאל, קריאה =	אברהם שטאל, 'קריאה פולחנית של ספר הזוהר', פעמים, 5 (תש"ם), עמ' 83-79.

			שכטר, הנהגות =	S. Schechter, Studies in Judaism, 2, Philadelphia 1898.

			שלום, עוד =	גרשם שלום, עוד דבר, תל־אביב תש"ן.

			שלום, פרקי =	הנ"ל, פרקי יסוד בהבנת הקבלה וסמליה, ירושלים תשל"ו.

			שלום, פרקים =	הנ"ל, פרקים לתולדות ספרות הקבלה, ירושלם תרצ"א. 

			שלום, שבתי צבי =	הנ"ל, שבתי צבי והתנועה השבתאית בימי חייו, כרך א, תשי"ז.

			תשבי, הפולמוס =	ישעיה תשבי, 'על הדפסת הזוהר במאה השש עשרה באיטליה', פרקים, א, ירושלים תשכ"ז-ח, עמ' 182-131. 

			תשבי, משנת =	הנ"ל, משנת הזוהר, כרך א, תש"ט; כרך ב, תשכ"א.

			תשבי, תורת =	הנ"ל, תורת הרע והקליפה בקבלת האר"י, ירושלים תש"ב.

